
DRPATARBMĖ 


Na Londono retų knygų krautuvėlėje paprašiau paro- 
dyti pirmojo Baskervilių šuns (The Hound of the Baskervilles) 


leidimo egzempliorių. Kainos nurodyta nebuvo, bet žinojau, 
kad už „gerai išsilaikiusią ir nenutrintą“ knygą tektų pakloti 
apie 600 svarų, tad mano domėjimasis buvo veikiau teorinis. 
Paslaugi ir maloni pardavėja atidarė vitriną ir kantriai laukė, 
kol varčiau gležną tomelį. Po valandėlės, kai jį grąžinau, mo- 
teris užsiminė, kad sandėlyje tikriausiai esama ir daugiau Kona- 
no Doilio knygų. Jeigu aš palūkėčiau, kol ji aptarnaus kitą klien- 
tą, galėtų pasiteirauti vedėjo. Po kokių penketo minučių, kai 
žvalgydamasis po lentynas, nuo lubų iki grindų pilnas knygų, 
priėjau prie Tekerėjaus (Thackeray), atsidūriau prie pravirų ve- 
dėjo kabineto durų. 


PRATARMĖ 


— Vienas žmogus, - išgirdau sakant pardavėją, —- domisi Ko- 
nanu Doiliu. 

— O Viešpatie, - atsakė vedėjas, - tikriausiai tai amerikietis. 

Aš išties nesislepiu esąs amerikietis. Bet nelabai suvokiu, 
kaip žmogui, prekiaujančiam retomis knygomis, pavyko tai su- 
žinoti iš mano domėjimosi Konanu Doiliu. Gal kad jo nustaty- 
tos kainos įkandamos tik amerikiečiams? O gal, kaip rodė sa- 
kinio intonacija, tik amerikiečiai, pasižymintys abejotinu 
literatūriniu skoniu, gali domėtis tokiu vidutinišku rašytoju kaip 
Konanas Doilis? 

Su panašia reakcija esu susidūręs ne kartą. Prisistatydamas 
kaip Konano Doilio knygų kolekcininkas, pastaruosius penke- 
rius metus daug kartų lankiausi britų knygynuose ir aukcionuo- 
se, kur rausdavausi kataloguose ne tik pagal raidę D - Doyle, 
bet ir pagal C- Conan Doyle, t. y. pagal sudurtinę pavardę, kuri 
rašytojui patiko labiau. Visuomet sulaukdavau mandagaus atsa- 
kymo, bet jame paprastai nuskambėdavo vos juntama užuojau- 
tos gaidelė, tarsi ką tik būčiau prisipažinęs sergąs kokia egzotiš- 
ka vidurių liga. „Konanas Doilis? Be abejo, Šerlokas Holmsas — 
tai genialu, bet juk į pabaigą Doiliui kiek pasimaišė. Dvasios, 
vėlės ir visa kita.“ 

Daugiau nei penkiasdešimt metų „dvasios, vėlės ir visa kita“ 
buvo pagrindinis dalykas, susijęs su Konano Doilio vardu. Mat 
Konagpas Doilis buvo įtikėjęs, kad galima bendrauti su mirusiai- 
siais. Noras skleisti šią žinią, kurią rašytojas laikė svarbiausiu 
savo gyvenimo laimėjimu, galiausiai užtemdė jo šlovę. Britų vi- 
suomenė su vis didesniu nepasitikėjimu stebėjo jo pastangas 
skverbtis į dvasių karalystę. Visada galėjai tikėtis, kad Doilis pa- 
skelbs Pirmajame pasauliniame kare žuvusio kareivio vėlės nuo- 
trauką arba ims postringauti apie literatūrinio bendradarbiavi- 
mo su Čarlzu Dikensu (Charles Dickens) galimybę. 

Amerikiečiai, kuriuos panašūs rašytojo pareiškimai pasiekdavo 
rečiau, gal ir galėjo išlikti jo gerbėjai, nors ir juos tai trikdė. 
Na, o Didžiojoje Britanijoje plačiosios visuomenės pakanta ėmė 
sekti. Viena laikraščio antraštė skelbė: „Negi vargšas Šerlokas 
Holmsas beviltiškai išprotėjo?“ 

Neišvengiamai išryškėjo tokio elgesio padariniai. Nors Šer- 
Ilokas Holmsas tebėra milžinas tarp kultūros dievaičių, paties 
Konano Doilio, kadaise populiariausio savo kartos rašytojo, au- 
toritetas yra gerokai menkesnis. Edinburge, mieste, kur Valterio 
Skoto (Walter Scott) atminimas įamžintas aukštu gotikiniu pa- 
minklu, Konano Doilio gimimo vietą žymi jo išgalvoto seklio 
statula. Baltoji kuopa (The White Company) ir Seras Naidželas 
(Sir Nigel) - knygos, kurias Konanas Doilis laikė geriausiais sa- 
vo kūriniais, - dabar retai skaitomos. Londono nacionalinėje pa- 
veikslų galerijoje Konano Doilio portretas šiuo metu neekspo- 
nuojamas. Nors sprendimą, ar portretas bus čia iškabintas, iš 
dalies lemia jo kokybė, keistoka, bet Agatos Kristi (Agatha Chris- 
tie), Dorotės Seijers (Dorothy Sayers) ir Dafnės Diu Morjė (Daph- 
ne Du Maurier) atvaizdai čia puikuojasi, o Konano Doilio - tū- 
no saugykloje. 

Kartą Konanas Doilis pareiškė, kad mielai paaukotų savo lIi- 
teratūrinę šlovę, jei tik visuomenė labiau pripažintų jo kaip spi- 
ritisto Žinias. Iš dalies jis taip ir padarė, bet pageidaujamo tikslo 
nepasiekė. Kritikas Šermanas Jelenas (Sherman Yellen), 1965 m. 
rašydamas apie spiritistinį Konano Doilio romaną Miglos kraštas 
(The Land of Mist), išsakė daugelio žmonių nuomonę: „Miglos 
kraštas rodo, kad spiritistiniams įsitikinimams Konanas Doilis 
atidavė didžiulę duoklę - dėl jų išsižadėjo savo literatūrinių ga- 
bumų.“ 

Žmogus, kuris imasi rašyti tokia subtilia tema, pirmiausia turi iš- 
reikšti savo paties požiūrį į paranormalius reiškinius. Prisipažinsiu, 

kad niekada neturėjau reikalo su dvasių pasauliu ir seniai juo 
nebetikiu, be to, esu Mokslinio paranormalių reiškinių tyrimo 
komiteto rėmėjas. Dar priklausau Psichikos reiškinių tyrimo drau- 
gijai, kartą spaudžiau ranką Uriui Geleriui (Uri Geller), o keli iš 
artimiausių mano draugų tvirtina esą aiškiaregiai. Žodžiu, nuo- 
širdžiai manau, jog nesu tikintysis. 

Bet tai nė kiek nemenkina mano pagarbos Konanui Doiliui. 
Kaip ir daugelis gerbėjų, pažinau jį skaitydamas kūrinius apie Šer- 
loką Holmsą. Ką čia slėpti, - dar vienuolikametis berniūkštis pui- 
kavausi užsimaukšlinęs veltinę skrybėlę, kišenėje nešiodavausi 
didinamąjį stiklą ir labai mėgau tokius posakius kaip „Geniali iš- 
vada!“ arba „Tai elementaru!“, sulaukdamas mokytojų, draugų ir 
namiškių susižavėjimo. Vėliau, gal devintą kartą skaitydamas Bai- 
mės slėnį (The Valley of Fear), antraštiniame puslapyje radau dar 
dvidešimties ar trisdešimties šio autoriaus knygų sąrašą. Vietos 
bibliotekoje buvo Paslaptinga šalis (The Lost World), bet daugiau 
prie tos knygos negrįžau. 

Vis dėlto anksčiau ar vėliau visi Konano Doilio mėgėjai susi- 
duria su Gyvybine žinia (The Vital Message), Nežinomybės riba 
(The Edge of the Unknown) ir kitais spiritistiniais rašytojo kūri- 
niais. Dažnas jų tik gūžteli pečiais ir dairosi ko nors kito, nes tik 
savotiško skonio skaitytojams labiau patiks Spiritizmo istorija 
(History of Spiritualism), o ne Šerloko Holmso nuotykiai (Ad- 
ventures Of Sherlock Holmes). Aš pats, stropiai išnagrinėjęs Spi- 
ritisto klajones (The Wanderings of a Spiritualist), nenoromis su- 
simąsčiau apie protines autoriaus išgales. 

Džonas Diksonas Karas (John Dickson Carr), atkartodamas tarp 
Konano Doilio amžininkų paplitusį požiūrį, 1949 m. rašė: „Ket- 
virtį amžiaus stūksojo iškilęs šis tvirtas plačiapetis britas, ir nė iš 
tolo jam negalėjai prikišti jokių nesąmonių. Kas įvyko? Kas atsiti- 
ko šiam žmogui?“ Atsakymas, kaip ir pats šis žmogus, kur kas 

sudėtingesnis, nei gali pasirodyti iš pirmo žvilgsnio. Žinoma, per 
Pirmąjį pasaulinį karą Konanas Doilis neteko sūnaus ir, kaip dau- 
gelis kitų, paguodos ieškojo spiritizmo seansuose. Tačiau ne tada 
šie dalykai jam parūpo. Dvasių pasauliu Konanas Doilis ėmė do- 
mėtis trisdešimčia metų anksčiau, kai sūnus dar nebuvo gimęs. Ir 
toks domėjimasis anais laikais anaiptol nebuvo išskirtinis - Para- 
psichologijos tyrimų draugija, kai Konanas Doilis 1893 m. į ją 
įstojo, jau veikė visu smarkumu, o tarp jos narių buvo garsių moks- 
lininkų, filosofų, parlamento narių, net vienas būsimas šalies mi- 
nistras pirmininkas. Daugelį metų Konanas Doilis buvo tik psichi- 
kos tyrimų diletantas. Jis eksperimentavo pirštų galais 
stumdydamas stalą, domėjosi automatiniu rašymu kaip būdu už- 
megzti ryšį su dvasiomis, be to, buvo trumpai susidomėjęs hipno- 
ze ir telepatija. Tik vėliau, kai artimiausi Žmonės savo paliudiji- 
mais išsklaidė kankinančias abejones, rašytojas tapo karštu 
spiritizmo šalininku. Daugeliui jis veikiau atrodė gyvas spiritizmo 
pamišėlis, o ne iškalbingas jo propaguotojas. Palyginti su šalta 
Šerloko Holmso logika, šio herojaus autoriaus tiesmukumas tarsi 
šaukte šaukėsi visuomenės paniekos. 

„Mes, kurie tikime dvasių reiškimusi, — rašė jis į gyvenimo pa- 
baigą, - ir kurie suprantame, kokią didelę svarbą turi šių dalykų 
suvokimas, žinoma, susiduriame su mūsų laikų nepaslankumu. Ga- 
limas daiktas, kad savo gyvenimą švaistėme dalykams, kurie tuo 
metu buvo laikomi tuščiais ir nedėkingais ieškojimais. Tik ateitis 
parodys, ar buvo verta dėl jų aukotis. Pats aš manau, - pridūrė jis, — 
kad vertėjo.“ 

Konano Doilio karta netruko šias keistas mintis atmesti, na, o 
mūsų karta, įtikėjusi nepaprasta krištolo galia, Baltųjų rūmų ast- 
rologais ir 51-ąja teritorija, turi pripažinti ir pati puoselėjanti keis- 
tokas idėjas. Būtų per drąsu tvirtinti, kad spiritistinės Konano Doi- 
lio utopijos vizija išblėso, - ko gero, ji niekada neišnyks. Svarbu 

ne tai, ar mes pritariame Konano Doilio nuostatai suprasti žmo- 
gų. Svarbu, ar dabar, praėjus kone septyniasdešimčiai metų po jo 
mirties, įmanoma šį jo gyvenimo aspektą nagrinėti ne pašaipiai, o 
su atjauta. 

Aš manau, kad įmanoma. 


ARPTURO 
KONANO DOILIO 
GYVENIMAS 


ĮŽANGA 


V ieną 1930 m. rytą, neilgai trukus iki mirties, seras Artū- 
ras Konanas Doilis, nusigavęs prie rašomojo stalo, paėmė 


plunksnakotį ir lapą popieriaus. Prieš tai jis keletą mėnesių 
nemažai rašė — daugiausia laiškus draugams ir spaudai, — 
bet tą rytą nutarė pabandyti piešti. Kurį laiką darbavosi — 
prisimerkęs įdėmiai žvelgė į kokią nors jo rankai sunkiai 
pasiduodančią detalę ar keblesnį raidės vingį, o kai įkvėpi- 
mas atslūgdavo, žiūrėdavo pro langą. Pagaliau padėjo plunks- 
ną ir pastūmė piešinį į šalį. 

Šio etiudo kopija šiandien kabo Londone, Šerloko Holm- 
so aludėje. Piešinyje vaizduojamas blusų sukandžiotas dar- 


19 


ĮŽANGA 


binis kuinas, traukiantis sunkų vežimą. Jame — didžiulė 
stirta lagaminų, ant kurių kiekvieno užrašyti įvairūs Konano 
Doilio gyvenimo ir kūrybos aspektai. „Medicinos praktika“ 
guli šalia „Istorinių romanų“, „Rinkimai“ užkrauti ant „Psi- 
chikos tyrimų“, „Apsakymai“ ir „Dramos“ remiasi į „Eilėraš- 
čius“ ir „Didįjį karą“. Ko gero, sunkiausias lagaminas įspraus- 
tas tarp „500 paskaitų“ ir „Australijos 1921 m.“ Ant jo užrašyta: 
„Šerlokas Holmsas". 

Perdėta savigaila Konanas Doilis išties nepasižymėjo. Be 
to, nuoširdžiai įtikėjęs spiritizmu, mirties jis nebijojo. Vis dėlto 
šis piešinys, kuriame linksmai pasišaipoma iš savęs, neabejo- 
tinai persmelktas melancholijos. Konanas Doilis buvo kilęs 
iš senos dailininkų giminės — jo senelis buvo politinės kari- 
katūros pradininkas, — tad suvokė taiklaus vaizdinio vertę. 
Artinantis mirčiai, save jis įsivaizdavo štai taip — kaip veži- 
mą traukiantį darbinį arklį. O Šerlokas Holmsas, jo sukurtas 
legendinis seklys, tebuvo vienas sunkaus krovinio nešulys. 

Sulaukęs gražaus amžiaus, Konanas Doilis turėjo suvokti, 
kad Šerlokas Holmsas, anot Votsono, užgožė visą kitą jo 
kūrybą. Istoriniai romanai, kurie, kaip rašytojas vylėsi, neleis 
jo pamiršti, jau buvo išėję iš mados, o poezija, pjesės ir isto- 
rinės kronikos buvo beveik dingusios iš visuomenės dėmesio 
akiračio. Nepaprastas susidomėjimas spiritizmu ir energin- 
gas siekis skleisti savo įsitikinimus padarė didelę žalą Kona- 
no Doilio, kaip solidaus rašytojo, vardui. Daugeliui buvo sunku 
susitaikyti su mintimi, kad Šerloko Holmso, „tobulos protau- 
senos ir stebėsenos mašinos“, kūrėjas visa širdimi atsidavęs 
dalykui, kuris kertasi su logika. Atrodė, kad negalima rimtai 
žiūrėti į žmogų, išpažįstantį tokias idėjas. 

Tačiau pati Konano Doilio asmenybė yra tiesiog proto ir 
doros pavyzdys. Visiems, kuriems teko su rašytoju kalbėtis, 

krito į akis visiškas jo nepretenzingumas ir paprastas ben- 
dravimas. Senstantis ir storėjantis, apsunkusiais vokais ir 
nukarusiais ūsais Konanas Doilis vis labiau priminė mielą 
jūrų vėplį. „Jis buvo aukštas, apkūnus ir nevikrus, — rašė 
vienas draugas. — Gremėzdiškas kūnas veikiau tiko dvaro 
prievaizdui, plaštakos panėšėjo į Vestfalijos kumpius, o ner- 
vingas, trūkčiojantis balsas ir neaiški tartis siejo jį su Škoti- 
jos krantais ir kalnų šlaitais.“ 

Jo išvaizda buvo apgaulinga. Šis ramus, mieguistų akių 
žmogus garsėjo tvirtais įsitikinimais, ir nors kai kurie jų buvo 
absurdiški, bet visi nuoširdūs. Konano Doilio gyvenimas — 
tai ištisa virtinė sunkių žygių, iš kurių spiritizmas yra pasku- 
tinis. 1890 m. jis įspėjo visuomenę nesusižavėti nepatikrintu 
tuberkuliozės gydymu. 1902 m. gynė britų vyriausybę, kalti- 
namą blogu elgesiu Būrų kare. 1906 m. rėmė skyrybų įstaty- 
mo reformą. 1909 m. pasisakė prieš žiaurumus Konge. 1910 m. 
ėmėsi Oskaro Sleiterio (Oscar Slater), neteisingai apkaltinto 
žmogžudyste, bylos. 1914 m. įspėjo dėl galimų pražūtingų 
povandeninių laivų blokados padarinių. Kiekvienu iš šių at- 
vejų Konanas Doilis savo poziciją gynė meistriškai ir suma- 
niai, pasitelkdamas pranašumus, teikiamus jam literato šlo- 
vės ir iškalbos. Daugelis rašytojo skelbiamų idėjų buvo 
nepopuliarios, bet jam buvo svarbiau garbės supratimas, o 
ne viešoji nuomonė. „Mums jis buvo, — rašė duktė, — pasa- 
kojimų apie karaliaus Artūro apskritąjį stalą riteriškumo įsi- 
kūnijimas.“ 

Pats save jis veikiausiai būtų apibūdinęs kitaip. Žurnalas 
The Strand, kuriame pirmą kartą išspausdinta dauguma Ko- 
nano Doilio kūrinių, 1927 m. apklausė savo žymiausius rašy- 
tojus. Redakcija teiravosi, kurį literatūros personažą jie la- 
biausiai būtų norėję sukurti. 

H. Dž. Velsas (H. G. Wells), kaip ir Džonas Bjukanas 
(John Buchan), nurodė Šekspyro (Shakespeare) Falstafą. Komp- 
tonas Makenzis (Compton Mackenzie) pirmenybę teikė Don 
Kichotui. Kiti garsūs rašytojai paminėjo d'Artanjaną, don Žu- 
aną ir Robinzoną Kruzą. Konano Doilio atsakymas, kaip pa- 
skelbė žurnalas The Strand, „būdingas jam kaip rašytojui ir 
kaip žmogui". Jis pasirinko pulkininką Niukomą, Tekerėjaus 
romano, išleisto prieš pat jam gimstant, veikėją. Priežastis 
paprasta — anot Konano Doilio, šis veikėjas yra „idealus 
anglų džentelmenas". 

Konanas Doilis nėra anglas — jis, kilęs iš airių šeimos, 
gimė Škotijoje, bet buvo tikras džentelmenas. Tam tikru po- 
žiūriu jo charakteris buvo gludinamas atidžiau ir su didesniu 
užmoju negu Šerloko Holmso, brigados vado Žeraro, profe- 
soriaus Čelendžerio ar kitų jo kūrinių veikėjų. Visur reiškėsi 
įgimtas jo padorumas ir nostalgiškas praeitų amžių gero el- 
gesio vertybių ilgesys. Iš visų savo knygų jis labiausiai verti- 
no istorinius romanus, kurie šlovino regentystės laikus ir Na- 
poleono erą. Į antrąją gyvenimo pusę dėl tokio primygtinio 
senųjų vertybių ir doros aukštinimo kai kas ėmė jį laikyti 
keistuoliu senioku, gal ir žaviu, bet nespėjančiu žengti koja į 
koją su laiku. Konanas Doilis mirė 1930 m., bet plačioji vi- 
suomenė jį įsivaizduoja kaip dujinių šviestuvų ir karietų lai- 
kų asmenybę. Paskutinį jo gyvenimo dešimtmetį pasirodė 
Ledi Čaterli meilužis (Lady Chatterley's Lover), Atsisveikini- 
mas su ginklais (A Farewell to Arms), Didysis Getsbis (The 
Great Gatsby) ir Į švyturį (To the Lighthouse), o Konanas 
Doilis išleido knygą apie povandeninę kelionę į Atlantidą. 

Ir vis dėlto Šerlokas Holmsas, kurio nuotykius autorius 
laikė „kitokio ir žemesnio lygio“ literatūra nei kitos jo kny- 
gos, ir toliau klesti. „Apie jį aš parašiau kur kas daugiau, nei 

ketinau, — sakė Konanas Doilis 1927 m., t. y. praėjus ketu- 
riasdešimčiai metų nuo laikų, kai Holmsas išvydo dienos švie- 
są, — Mat mano ranką stūmė geri draugai, vis norintys suži- 
noti, kas nutiko toliau. Štai šitaip iš visai mažos sėklelės 
išaugo ši didžiulė atžala." 

Ši „didžiulė atžala“ jau seniai auga savarankiškai. „Šerlo- 
kas Holmsas ir daktaras Votsonas tapo kasdieniais žodžiais, 
abu vardai prigijo kalboje, — žurnale The Strand pažymėjo 
H. Grinhafas Smitas (H. Greenhough Smith), Konano Doilio 
redaktorius. — Tokia sėkme didžiuotųsi kiekvienas rašyto- 
jas. Šerlokas Holmsas — neabejotinai žinomiausias ir po- 
puliariausias anglų prozos veikėjas.“ Net Londono Times, 
1930 m. rašydamas apie didžiojo seklio ilgaamžiškumą, jautė 
pareigą tarti paguodos žodį kitiems Konano Doilio kūrinių 
veikėjams: „Tie, kurie domisi Rodnio Stouno, Baltosios kuo- 
pos, brigados vado Žeraro, Maiko Klarko ir daugelio kitų 
likimu, artimų žmonių draugijoje išgyveno daugybę įsiminti- 
nų įvykių, ir šis dvilypis talentas — suteikti gerą draugiją ir 
leisti patirti jaudinančių įvykių — atsiskleidžia tiek Konano 
Doilio knygose, tiek apsakymuose. Matant, kokių pavojų tie 
Konano Doilio veikėjai patiria ir kaip tauriai juos išgyvena, 
nesunku suprasti jų nepasitenkinimą, kai garbingą vietą jie 
visad turi užleisti liesam ir gal kiek beširdžiam moksliniam 
nusikaltimų tyrėjui, gyvenančiam ne drąsiame ir Žiauriame 
keturioliktajame amžiuje ar Napoleono laikais, o devintojo 
dešimtmečio pabaigoje, važinėjančiam karieta ir apsuptam 
Londono gatvių padaužų.“ 

Mūsų laikais Šerlokas Holmsas, kaip Robinas Hudas, Ro- 
meo ir Džuljeta ar trys muškietininkai, yra tapęs kultūros 
archetipu. Vaikai — ar gyventų Zaire, ar Tibete — atpažįsta 
jo įvaizdį kaip ir Kalėdų Senelio ar peliuko Mikio. Jis yra 

begalės knygų, kino filmų, televizijos programų, miuziklų, 
pjesių, net baleto veikėjas. Pažįstamą kumpanosį profilį re- 
gime ant arbatos puodelių, šachmatų figūrų, pietų servizo 
lėkščių, stalo žaidimų, kramtomosios gumos pakelių ir kom- 
piuterių programose. Jo šalininkų atsidavimas kone mistinis. 
Šerloko Holmso garbintojų sutiksi kiekviename Žemės rutu- 
lio kampelyje ir vis daugiau — internete. Jie diskutuoja kad 
ir tokiais klausimais: kaip giliai karštą dieną į sviestą gali 
nugrimzti petražolės kuokštelis arba kur iš tiesų yra keistai 
pranykstanti daktaro Votsono žaizda. Pasiteiraukite Holmso 
gerbėjo, kas naujo žinoma apie milžinišką Sumatros žiurkę, 
ir jis patyliukais atsakys, kad tokiam pokalbiui pasaulis dar 
nepribrendęs. 

„Klysta visi detektyvų rašytojai, — sakė Raimondas Čand- 
leris (Raymond Chandler), — ir nė vienas niekada nežinos 
tiek, kiek jam derėtų. Konanas Doilis taip pat yra padaręs 
klaidų, dėl kurių visiškai sužlugo keletas jo siužetų, bet jis 
yra pradininkas, o Šerlokas Holmsas — tai veikiau nuostata 
ir keliasdešimt nepamirštamo dialogo eilučių.“ 

Kad ir koks arogantiškas šis Čandlerio vertinimas, jis nu- 
sako esmę. Šerloką Holmsą verta skaityti daugybę kartų no- 
rint patirti pasitenkinimą, kurį teikia Konano Doilio rašymas. 
Ir ne dėl to, kad būtume pamiršę, kas nužudė serą Čarlzą 
Baskervilį arba kas pavogė Briuso ir Partingtono brėžinius. 
Mes grįžtame į Beikerio gatvę trokšdami pasimėgauti, kaip 
darbuojasi genijus. Kartą tai patyręs, šio poreikio nebeuž- 
gniauši: mums rūpi ir neregėtas, mokslininkams nežinomas 
kirminas, ir pagarsėjęs kanarėlių dresuotojas Vilsonas, ir keis- 
tas šuns elgesys naktį. „Eikš, Votsonai, eikš. Žaidimas prasi- 
deda.“ 

Bet rašytojas, paskubėjus išaukštinti Šerloką Holmsą, bu- 

vo nustumtas į šalį. Pernelyg dažnai pamirštama, kad į pa- 
saulį Holmsą išleido Konanas Doilis, arba — kaip pasakytų 
Šerloko Holmso gerbėjai — „literatūrinis agentas“, padėjęs 
daktaro Votsono užrašams patekti į spaudą. Konanui Doiliui 
tai suteiktų daug liūdesio. Nors ir menkai vertindamas savo 
nuopelną sukuriant Holmsą, jis suprato ėmęsis mažai žinomo 
žanro ir jį ištobulinęs. 

Neretai Konanas Doilis apibūdinamas kaip „Šerloko Holm- 
so nekentęs žmogus“, bet tai tik dalis tiesos. Kartais rašyto- 
jui garsusis jo kūrybos vaisius įkyrėdavo — tai liudija ir pa- 
stangos gana anksti jį numarinti, — bet paskutiniais gyvenimo 
metais autorius jau buvo atlaidesnis: „Įsitikinau, kad šie leng- 
vesnio pobūdžio vaizdeliai man netrukdo bandyti jėgų ir su- 
vokti savo galimybių tokiose skirtingose literatūros srityse 
kaip istorija, poezija, istorinis romanas, psichikos tyrimai ir 
pjesės. Jei Holmso nė nebūtų buvę, daugiau nebūčiau nuvei- 
kęs, nors galbūt jis šiek tiek trukdė svarbesniems mano lite- 
ratūros darbams sulaukti didesnio pripažinimo.“ 

Gal ir taip. Bet tikriausiai ne vienas pasakytų, kad kaip 
tik tie „lengvesnio pobūdžio vaizdeliai“ yra novatoriškai ge- 
nialūs kūriniai, praminantys taką ir nušviečiantys kelią būsi- 
moms rašytojų kartoms, 0 „svarbesni darbai“ lieka beviltiš- 
kai įstrigę praeityje. Kad ir kaip ten būtų, kūriniai apie 
Šerloką Holmsą tėra maža Konano Doilio kūrybos dalis, ir 
jeigu jo gerbėjus pavyktų bent valandėlei nuvilioti nuo ryš- 
kių Beikerio gatvės šviesų, šešėlyje jie išvystų įdomų ir turi- 
ningą rašytoją. Konanas Doilis suteikė pasauliui daug malo- 
numo ir nusipelnė bent valandėlę būti išvystas jo paties 
akimis. 

„Vargu ar kieno nors gyvenimas įvairove ir romantika 
gali prilygti manajam, — kartą rašė jis. — Aš žinau, ką reiš- 

kia skursti ir ką — gyventi gana pasiturimai. Viską esu 
patyręs. Pažinau daugybę nuostabiausių savo meto žmonių. 
Po medicinos studijų Edinburge, kur įgijau medicinos moks- 
lų daktaro laipsnį, ėmiausi ilgamečio literatūrinio darbo. Iš- 
bandžiau jėgas daugelyje sporto šakų, tarp jų — bokse, 
krikete, biliarde, automobilizme, futbole, oreivystėje ir slidi- 
nėjime (pastarąjį pamėgau ilgokai viešėdamas Šveicarijoje). 
Kaip gydytojas kartu su banginių medžiotojais septynis mė- 
nesius plaukiojau po Arktį, o vėliau — vakarine Afrikos 
pakrante. Esu matęs tris karus — Sudano, Pietų Afrikos ir 
Vokietijos. Mano gyvenimas kupinas įvairiausių nuotykių. 
Galiausiai pastaraisiais metais supažindinau pasaulį su savo 
trisdešimt šešerių metų okultizmo studijų rezultatais, siek- 
damas, kad jis suvoktų nepaprastą šio dalyko svarbą. Tuo 
tikslu nukeliavau daugiau nei 50 000 mylių, skaičiau pa- 
skaitas 300 000 žmonių, be to, šia tema parašiau septynias 
knygas. Štai tokį gyvenimą aš nugyvenau.“ 
Kaip tik apie jį ir šis pasakojimas. 


Tuščioji kėdė 


Išmokau niekada neišjuokti kito žmo- 
gaus nuomonės, kad ir kokia keista ji 
atrodytų. 


ARTŪRAS KONANAS DOILLIS, 
„"ŠIAURINĖS ŽVAIGŽDĖS' KAPITONAS“ 


ą vakarą į Londono karališkąją Alberto salę susirinko 
šeši tūkstančiai žmonių ir dar šimtai liko už durų. Vyrai tam- 
siais kostiumais, moterys ilgomis vakarinėmis suknelėmis di- 
delėje salėje ieškojo savo vietų ir susijaudinę šnabždėjosi 
tarpusavyje. Jie atėjo čia, kad pamatytų ir išgirstų serą Artū- 
rą Konaną Doilį, ko gero, mėgstamiausią savo kartos rašyto- 
ją, ir tikėjosi jį pranešiant pribloškiančią Žinią. 

Daugeliu atžvilgių šis susibūrimas niekuo nesiskyrė nuo 
šimtų paskaitų, kurias Konanas Doilis skaitė Paryžiuje ir Niu- 
jorke, Melburne ir Keiptaune. Tačiau tą vakarą jo buvo ypač 
laukiama. O šito priežastis labai paprasta — Konanas Doilis 
prieš penketą dienų buvo miręs savo namuose Kraubare. 

Nepaisydama to, publika puoselėjo didelius lūkesčius. Mir- 
tis, pasak paties Konano Doilio aistringai išpažintų įsitikinimų, 

nėra kliuvinys jam tą vakarą pasirodyti scenoje. Iki pat mir- 
ties 1930 m. liepos 8 d. Konanas Doilis garsėjo pasaulyje 
kaip atviriausias spiritizmo propaguotojas, įtikėjęs, kad mi- 
rusieji bendrauja su gyvaisiais per žemiškus tarpininkus. Ke- 
turiolika metų didesnę dalį savo laiko, energijos ir išteklių 
jis skyrė šiai sričiai, kurią vadino „svarbiausiu gyvenimo da- 
lyku". Žmonėms, kuriems tokie įsitikinimai teikia nusirami- 
nimą ir turi prasmę, jis buvo „šventasis spiritizmo Paulius“. 
Kitiems atrodė apgailėtinas suklaidintas seniokas, pamynęs 
savo didybę. Daugelis manė, kad vakare, surengtame Alber- 
to salėje jam atminti, į šį klausimą bus atsakyta tvirtai ir 
nenuginčijamai. 

Sero Artūro našlė ledi Džina Konan Doil (Jean Conan 
Doyle) į salę įėjo lydima sūnų Deniso ir Adriano, dukters 
Džinos ir podukros Merės. Ledi Konan Doil, kurios pažiūros 
visiškai sutapo su vyro, vilkėjo pilką nėrinių suknelę, o ne 
tradicinį gedulo apdarą, tuo pabrėždama, jog tai, kad seras 
Artūras išėjo į anapus, nesuteikia pagrindo sielvartauti. „Aš 
esu visiškai įsitikinęs, kad kalbėsiuosi su savo tėvu, — per 
laidotuves žiniasklaidai pareiškė Adrianas Konanas Doilis (Ad- 
rian Conan Doyle). — Mes pasigesime jo žingsnių ir fizinio 
buvimo, bet tik tiek. Viskas bus taip, tarsi jis būtų išvažiavęs 
į Australiją.“ 

Ant pakylos krašto stovėjo kėdės šeimos nariams. Ant vie- 
nos jų buvo padėtas kartono ketvirtainis su užrašu: „Seras Artū- 
ras Konanas Doilis“. Ledi Konan Doil sėdėjo kairėje vyrui skir- 
tos kėdės pusėje, kaip buvo pripratusi dvidešimt trejus metus 
kone per visas paskaitas, susirinkimus ir kitus susiėjimus, ku- 
riems jos vyras negailėjo nei savo vardo, nei įtakos. Vienai drau- 
gei moteris prisipažino, kad šis sambūris — tai paskutinis viešas 
pasirodymas, kuriame ji dalyvauja drauge su vyru. 

Konano Doilio kėdė buvo vienintelė tuščia visoje salėje. 
Kai kuriais skaičiavimais, čia suplūdo dešimt tūkstančių 
žmonių, nors vargu ar šitiek iš viso galėjo tilpti. Pritrūkus 
vietų, buvo atnešta kėdžių. 

Publikai susėdus, pradėti minėjimo prie mikrofono priėjo 
ponas Džordžas Kreizas (George Craze) iš Merilibouno spiri- 
tizmo asociacijos. Taręs keletą pasisveikinimo žodžių, jis per- 
skaitė ledi Konan Doil kreipimąsi. „Vaikų, savo ir mylimo 
vyro vardu noriu nuoširdžiai padėkoti už meilę jam, kurios 
vedami čia šį vakarą susirinkote“, — buvo rašoma jame. Bet 
toliau ji pareiškė norinti išsklaidyti klaidingą įspūdį, kad to- 
je tuščioje kėdėje pasirodys materializavęsis sero Artūro pa- 
vidalas. „Visame pasaulyje per visus susirinkimus aš sėdėda- 
vau greta mylimo vyro, ir šiame nepaprastame susirinkime, į 
kurį žmonės atėjo su meile širdyse pareikšti savo pagarbos, 
jam taip pat skirta kėdė, nes aš žinau, kad jo dvasia yra šalia 
manęs, nors mūsų žemiškos akys negali regėti anapus žemės 
vibracijos. Tik Dievo apdovanotieji ypatingu matymu, kurį 
vadiname aiškiaregyste, galės įžvelgti tarp mūsų jo mielą 
pavidalą.“ 

Ernestas Hantas (Ernest Hunt), Konano Doilio kolega spi- 
ritistas, tą mintį įtaigiai išplėtojo. Rodydamas į tuščią kėdę, 
jis pažymėjo, kad būtų „(...) labai lėkšta, jeigu kai kurie žmo- 
nės, turintys nežabotą vaizduotę, stengtųsi save įtikinti čia 
regį sero Artūro pavidalą. Bet aš nenustebčiau, jeigu apdo- 
vanotieji aiškiaregyste tą atvaizdą išties išvystų. O suvis pui- 
kiausia būtų, jeigu žvelgtumėte į šią tuščią kėdę kaip į Dievo 
pašaukimo jums įgyti teisę vadintis Doilio sekėjais simbolį.“ 

Po šių žodžių, tegul ir nuoširdžiai pasakytų, įtempta lauki- 
mo nuotaika nė kiek neatslūgo. Vos tik pasirodė pirmieji pra- 
nešimai apie Konano Doilio mirtį, buvo karštai svarstoma 

apie galimą jo sugrįžimą. „Našlė viliasi gauti žinią“, — skel- 
bė pirmojo New York Times puslapio antraštė. „Našlė ir sū- 
nūs laukia sugrįžtant sero Artūro Konano Doilio dvasios“, — 
pranešė New York American. Londono Daily Herald pateikė 
slapto žodinio kodo, kurį Konanas Doilis paliko žmonai dva- 
sinio ryšio tikrumui patvirtinti, detales. 

Ledi Konan Doil, nors ir vylėsi gauti iš vyro žinią, manė 
ją būsiant perduotą tik per „jautrią dvasią“. Mintį, kad ma- 
terializavęsis jos vyro pavidalas išdygs prieš akis, įteigė keli 
dviprasmiški Konano Doilio bičiulių spiritistų pareiškimai. 
„Manyčiau, kad šis žmogus yra pajėgus pasirodyti, — tvirti- 
no vienas iš renginio Alberto salėje organizatorių. — Jis jau 
buvo pasirengęs išeiti anapilin.“ 

Kadangi šitokios žinios buvo nuolat skleidžiamos penke- 
tą dienų, pastangos auditoriją dabar atvėsinti buvo pavėluo- 
tos. Visų akys salėje buvo įbestos į tuščiąją kėdę, viliantis 
sulaukti kokio nors akivaizdaus ženklo iš anapusybės. 

Kurį laiką viskas vyko kaip ir įprasta vakaruose velio- 
niui atminti. Draugai ir kolegos lipo į sceną pareikšti savo 
pagarbos, buvo giedamos giesmės, skaitomos Šventojo Rašto 
ištraukos. Žymus fizikas seras Oliveris Lodžas (Oliver Lod- 
ge), toks pat uolus spiritistas kaip ir Konanas Doilis, gyrė 
neblėstantį rašytojo atsidavimą. „Netrukus kilniaširdis mū- 
sų kovotojas, pasisėmęs dar daugiau išminties ir žinių, tęs 
savo darbus anapus, — ir pridūrė: — Sursum corda! Aukštyn 
širdis!" | 

Maždaug po valandos tradicinė vakaro velioniui atminti 
dalis artėjo prie pabaigos. Džordžas Kreizas vėl priėjo prie 
mikrofono ir paprašė salę atsistojus porą minučių pamąstyti 
tylomis. „Toji tyla buvo tokia spengianti ir nepamirštama“, — 
rašė vienas Žurnalistas. 

Susirinkusiesiems susėdus, Džordžas Kreizas vėl žengė į 
priekį: „Pasikliaudami drąsa, kurią skiepijo velionis mūsų 
vadovas, šį vakarą atliksime drąsų eksperimentą. Tarp mūsų 
esanti jautri siela pabandys nuo šios scenos perteikti savo 
įspūdžius. Priežastis, dėl ko mes dvejojome šitai atlikti tokia- 
me didžiuliame sambūryje, yra ta, kad jautriajai sielai tai bus 
baisus krūvis. Dešimties tūkstančių žmonių sambūryje į me- 
diumą bus sutelkta nepaprasta jėga. Ponia Roberts šįvakar 
pabandys nurodyti kai kuriuos konkrečius žmones, bet šito- 
kioje didžiulėje auditorijoje tai bus atliekama pirmą kartą. 
Jūs galite padėti jai savo vibracijomis, giedodami giesmę 'At- 
verk man akis'.“ 

Nutilus paskutiniams giesmės garsams, į priekį žengė po- 
nia Estela Roberts (Estelle Roberts). Nerimastinga smulkutė 
tamsiaplaukė moteriškaitė didelėmis rudomis akimis valan- 
dėlę stovėjo prie mikrofono ir gniaužė kumščius. Po šiuo 
paviršiniu nerimu ir jaudrumu slypėjo gudri aktorės prigim- 
tis. Kol dar nebuvo iškeliavęs į dausas, Konanas Doilis ponią 
Roberts laikė geriausia mediume, yra ne kartą kalbėjęs apie 
„hipnotizuojantį jos poveikį". 

Džordžas Kreizas, pavadindamas tą vakarą drąsiu ekspe- 
rimentu, vienu atžvilgiu buvo teisus. Ponia Roberts buvo pa- 
kviesta užmegzti ryšio su mirusiųjų — tarp jų ir su Konano 
Doilio — sielomis. Be to, šitaip ji ketino spiritizmo skeptikus 
paversti šalininkais. Nors 1930 m. spiritizmas buvo anaiptol 
neretas reiškinys, jo seansus paprastai rengdavo užtamsin- 
tuose kambariuose. Ten mediumo nustatomomis sąlygomis 
galėjai tikėtis išvysti ore skraidančius tambūrinus, gauti vai- 
duokliškų žinučių, kreida užrašytų ant grifelinių lentelių, ar 
regėti kitokių dalykų, liudijančių apčiuopiamą ryšį su dva- 
siomis. Ryškioje Alberto salės šviesoje jokių skraidančių 

tambūrinų tikėtis negalėjai. Taigi ponia Roberts, atsistojusi 
prie mikrofono, dvasių siunčiamas žinias turėjo išgauti iš ete- 
rio — turbūt iš akies — ir pranešti jas susirinkusiai miniai. 
Tad bet kokie anapusinio pasaulio reiškinių įrodymai galėjo 
būti perteikti vien žodžiais. 

Hipnotizuojantis ponios Roberts poveikis, daręs tokį di- 
delį įspūdį Konanui Doiliui, iš pradžių nebuvo akivaizdus. 
Kurį laiką ji tik stovėjo ir sūpavosi ant kulnų, tad netrukus 
salė ėmė kosčioti ir bruzdėti. Matyt, tai ją paskatino ryžtis. 
Nelyg besidairantis jūreivis, ponia Roberts prisidengė akis ir 
nužvelgė balkoną, ložes, parterio eiles. Jos akys buvo nu- 
kreiptos ne į lūkuriuojančių žmonių veidus, 0 į tuščią erdvę 
jiems virš galvų. „Tarp mūsų susirinkę nemažai dvasių, — 
pareiškė ji. — Jos iš paskutiniųjų veržiasi prie manęs." 

Tada moteris pratrūko ilgu monologu, tarsi būtų norėjusi 
apibūdinti dvasias, kurias sugebėjo pamatyti. „Aplinkui spie- 
tėsi begalė dvasių, nekantraujančių pabendrauti su savo drau- 
gais, — rašė ji vėliau. — Pasitelkusi aiškiaregystės dovaną, 
pusvalandį persakinėjau jų pranešimus asmenims iš salės." 

Tiesą sakant, ji ne vien persakinėjo dvasių žinutes. Ji nu- 
sakydavo mirusiųjų bruožus, ypatybes, kalbėseną, net dra- 
bužius. Žmonės sėdėjo be žado, kai toji moteris postringavo 
apie ištisas šeimas, vėl susijungusias dvasių pasaulyje, rody- 
dama į jų mylimus artimuosius salėje. „Buvo kraupokas vaiz- 
das, — rašė vienas žurnalistas. — Dešimt tūkstančių žmonių 
sėdi Alberto salėje ir bijodami, ir vis dėlto vildamiesi, kad 
gal ir jie bus išskirti iš kitų.“ 

„Va tenai sėdi beveik plikas vyriškis, — pasakė ponia 
Roberts, rodydama į vieną žmogų balkone. — Taip, ten! Tei- 
sybė. Priešais jus aš regiu stovint dvasinį jauno kareivio pa- 
vidalą.“ Ji įsistebeilijo į šviesą, tarsi norėdama įžiūrėti ge- 

riau. „Jis kokių dvidešimt ketverių metų. Chaki spalvos uni- 
forma. Tiesus. Gerai sudėtas. Tik lūpų kertelės nukarusios. 
Jis mirė staiga, — ponia pakreipė galvą, lyg klausytųsi tylaus 
balso. — Kareivis sakosi miręs 1916 metais. Jis vadina jus 
dėde. Dėde Fredžiu.“ 

Žmogus balkone įsitempė ir linktelėjo patvirtindamas, kad 
visos smulkmenos teisingos. 

„Jis kalba apie kažkokį brolį Čarlzą, — tęsė moteris. — 
Ar taip gali būti? Jam įdomu, gal kartu su jumis čia yra ir 
teta Liliana. Supratote?" 

Vyriškis ėmė dar smarkiau linksėti. 

„Anot vaikino, jus kamuoja kažkoks rūpestis, jis prašo 
mane pasakyti, kad bandąs jums padėti. Jis..." Umai, lyg 
pastūmėta nematomos rankos, ponia Roberts monologą nu- 
traukė ir svirduliuodama žengė keletą žingsnių per sce- 
ną. Pasisukusi į netoliese ant pakylos stovinčią tuščiąją 
kėdę, tarė: „Gerai“, tarsi kreiptųsi į būrį nevaldomų žmo- 
nių. „Gerai.“ 

Atsigręžusi į publiką, ji parodė į vieną moterį, sėdinčią 
ložėje. „Štai čia greta manęs — toks ponas Džonas Martinas. 
Jis sakosi ieškąs dukters Džeinės. Ar taipė" 

Moteris ložėje patvirtino, kad ji vardu Džeinė, o jos velio- 
nis tėvas — Džonas Martinas. Ponia Roberts kalbėjo toliau: 
„Su juo yra jūsų mama, Merė Martin. O drauge — mažasis 
Vilis. Ir jūsų sesuo Merė. Yra ir jūsų brolienė Elizabeta. Ar 
supratote?" Ponia Roberts išsižiojo kalbėti toliau, bet staiga, 
lyg stumtelėta nematomos rankos, puolė į priekį. „Gerai! — 
tarė veriamai nužvelgusi tuščią erdvę užpakaly savęs. — Tuo- 
jau!“ Ji atsigręžė į pakylą, susikaupė ir tęsė. 

Tuomet, kaip ir dabar, susikirto nuomonės, ar visa tai 
pasiekta dvasinėmis priemonėmis, ar pasitelkus žemišką 

išmonę, tarkim, bendrininkus iš salės, kurie atidžiai patikri- 
no galimus žmonių ryšius. Dauguma žmonių, susirinkusių į 
Alberto salę, tikėjo spiritizmo reiškiniais, o mažiausiai vie- 
nas iš tų, kurie gavo žinią iš mirusiojo, pats buvo praktikuo- 
jantis mediumas. Iš esmės būtų galima teigti ponią Roberts 
atnašavus atsivertėliams. 

Tačiau tarp atėjusiųjų atiduoti Konanui Doiliui pagarbos 
būta ir netikėlių. „Tai buvo arba stulbinamas bendravimo su 
mirusiaisiais įrodymas, — kalbėjo vienas skeptikas, — arba 
šaltakraujiškiausia ir žiauriausia apgaulė.“ Saturday Review 
reporteris buvo dar tiesmukesnis: „Įdomu, ką apie Alberto 
salės mediumę būtų pasakęs Šerlokas Holmsas, nes tenykš- 
čiai metodai nė iš tolo nepriminė taikomų Beikerio gatvėje. 
Toks renginys būtų anaiptol netenkinęs Šerloko Holmso, o 
ir daktarą Votsoną vargu ar būtų įtikinęs." 

Gal po pusvalandžio netikėliai jau nebetvėrė iš susierzini- 
mo. Įvairiose salės vietose atsistojo kokios keturios ar pen- 
kios dešimtys žmonių, kurie patraukė durų link. Ant pakylos 
stovinti ponia Roberts apmaudžiai pareiškė: „Aš negaliu tęs- 
ti, kol šie žmonės neišeis." Užgoždami sumaištį, sugaudė var- 
gonai, ir valandėlę atrodė, kad atminimo vakaras paskubo- 
mis baigsis. 

Tačiau tą akimirką, kai jau rodėsi, kad viskas pakriks ir 
žmonės išsiskirstys, apsireiškė seras Artūras Konanas Doilis. 
„Jis Čia! — sušuko ponia Roberts. — Jis čia!“ Beišeinantys 
skeptikai stabtelėjo. Visų akys susmigo į tuščiąją kėdę. 

Vėliau ponia Roberts tvirtino, kad Konanas Doilis buvęs 
ant pakylos visą laiką. „Pirmąkart jį išvydau per tas porą 
tylos minučių, — prisimins ji. — Paskui vėl pamačiau, kai 
persakinėjau mirusiųjų žinutes. Jis vilkėjo vakarinį kostiu- 
mą. Perėjo pakylą ir atsisėdo į tuščiąją kėdę. Sėdėjo užpa- 

kalyje manęs ir vis drąsino, kai darbavausi. Aš iškart atpaži- 
nau jo gražų, tyrą balsą, kuris išsiskyrė iš visų.“ 

Kad ir ką manytume apie dvasinius ponios Roberts gebė- 
jimus, padėtį ji valdė nepriekaištingai. Jos Žodžiai publiką 
įelektrino. Žmonės iš tolimesnių vietų tiesė kaklus, stengda- 
miesi geriau išvysti tuščiąją kėdę. 

Ledi Konan Doil veidą nušvietė giedra šypsena. Ponia 
Roberts žengė prie jos tardama: „Brangioji, turiu jums žinią 
iš Artūro.“ Ledi Konan Doil linktelėjo. 

„Seras Artūras sako, kad šįryt jūs buvote troboje, — tarė 
ponia Roberts, turėdama galvoje šeimos namą Kraubare. — 
Ar taip?“ 

„Taip, — atsakė ledi Konan Doil, — žinoma, kad buvau." 

Ponia Roberts linktelėjo ir pasidavė į priekį. „O jo žinia 
štai tokia: 'Pasakyk Merei... 

Sulig tais žodžiais sugaudę vargonai kalbą nustelbė ant- 
rąkart, ir ją galėjo girdėti tik sėdintieji čia pat. Valandėlę 
ponia Roberts kalbėjo, o Konano Doilio šeima įdėmiai klau- 
sėsi. Retkarčiais vienas iš sūnų pasilenkdavo ir įterpdavo žo- 
dį kitą aiškindamasis ar tikslindamas. Ledi Konan Doil vien 
sėdėjo ir klausėsi. 

Iki gyvenimo pabaigos ledi Konan Doil neatskleidė tos 


vu 


žinios turinio, tik sakė neabejotinai ją buvus iš vyro. „Kad 
vyras ten tikrai buvo, esu įsitikinusi taip tvirtai, kaip ir tuo, 
kad dabar kalbuosi su jumis.“ 

Sėdėdama ir klausydamasi tarpininkės su dvasių pasauliu 
žodžių, ledi Konan Doil buvo nepaprastai nuoširdi. Valandė- 
lę ji sėdėjo ramut ramutėlė, veidas švietė, akys buvo įbestos 
į vieną tašką tolimiausiame salės kampe. Keletą kartų ji žvilgs- 
nį atitraukė, nusišluostė skruostą ir nukreipė akis į šalį. 

— Aš esu medikas, ir pastabumas mano 
profesijoje yra visų svarbiausia. 
— Maniau, kad pirmiausia jūs seklys. 


ARTŪRAS KONANAS DOILLIS, 
„KAPITONO VILKIO PRISIMINIMAI" 


iename ankstyvųjų apsakymų „Pirmoji operacija“ („His First 
Operation | Konanas Doilis rašė: „Studentai nenutrūkstamu srau- 
tu plaukė gatve į pakalnę — gatvė driekėsi ligoninės link, — 
kiekvienas su sąsiuvinių ryšeliu rankose. Tarp jų buvo ir vyru- 
kų išbalusiais, išsigandusiais veidais, aukštosios mokyklos pir- 
makursių, ir surambėjusių, užkietėjusių vyrų, kuriuos bendra- 
amžiai buvo pralenkę ir palikę toli užpakalyje. Jie liejosi 
nenutrūkstamu sūkuriuojančiu srautu nuo universiteto vartų 
iki pat ligoninės. Vyrai buvo jauni, tai rodė ir jų stotas, tačiau 
nesimatė veidų, spindinčių jaunyste. Kai kurie atrodė taip, lyg 
būtų neprivalgę, bet buvo ir tokių, kurie, regis, pernelyg dažnai 
kilnojo taurelę. Ir aukšti, ir nedidukai, plačiapečiai ir smulku- 
čiai, kai kurie akiniuoti — jie žengė kaukšėdami kulnais ir 
stuksendami lazdomis, ir visi dingo už ligoninės vartų." 

Apsakymo „Pirmoji operacija“ veiksmas vyksta Edinburgo 
universiteto Medicinos fakultete, kur Konanas Doilis 1876 m. 
pradėjo studijuoti mediciną. Edinburgo senamiestyje, palei 
Pietinį tiltą, įsikūręs universitetas buvo iš tamsaus akmens, su 
vingiuotomis perėjomis tarp bokštų ir iš pažiūros atrodė gana 
grėsmingai. Dorotė Vordsvort (Dorothy Wordsworth), žinomo 
poeto Vordsvorto (Wordsworth) sesuo, rašė: „Netaisyklingi se- 
namiesčio namai, išsidėstę viena terasa virš kitos, lietingos 
dienos prieblandoje veikiau priminė akmenų sanklodą, o ne 
žmogaus rankų statinius." 

Kai čionai atvyko Konanas Doilis, Edinburgo universite- 
tui jau buvo trys šimtai metų. Vienintelės šios aukštosios 
mokyklos brangenybės (tuo jis skyrėsi nuo kur kas turtin- 
gesnių Oksfordo ir Kembridžo universitetų) buvo žymiojo 
mokslininko Džordžo Bjukanano (George Buchanan) lazda 
su brangakmeniais ir kaukolė. Anksčiau studentai čia kalbė- 
jo lotyniškai — kad neterštų savo burnos prasčiokiška škotų 
tarme. Jiems buvo draudžiama lankytis smuklėse ir laidotu- 
vėse, o ir viena, ir antra mieste tuo metu buvo laikoma dide- 
le pramoga. 

Tais laikais lotyniškai studentai jau nebekalbėjo ir nebe- 
vilkėjo mantijos, nors Konanui Doiliui gal ir būtų buvę visai 
ne pro šalį paslėpti po ja savo nudėvėtus drabužius. Pirmo- 
siomis studijų savaitėmis Konanas Doilis tikriausiai panėšėjo 
į vieną tų „vyrukų išbalusiais, išsigandusiais veidais“, žen- 
giančių grindinio plokštėmis į niūrų operacinės amfiteatrą. 
Vis dėlto būsimasis rašytojas, kitaip nei jautrusis jo apsaky- 
mo veikėjas, pamatęs smingantį skalpelį, ko gero, nenualpo. 

Karališkosios ligoninės operacinės amfiteatras buvo dujo- 
mis apšviečiama patalpa, nuo grindų iki lubų nustatyta ky- 
lančiomis pasagos formos suolų eilėmis. Iš suolų buvo gerai 

matyti viduryje stovintis masyvus medinis operacinis stalas 
ir ilga lentyna, nukrauta tvirtais chirurginiais instrumen- 
tais — žnyplėmis, laikikliais, pjūkleliais ir troakarais. Po 
stalu buvo ilgas skardinis indas su pjuvenomis kraujui 
sugerti ir atliekoms. 

Pačią pirmąją chirurgijos paskaitą Konanui Doiliui, ko gero, 
kiek palengvėjo pamačius, kad stalas operacijai neparuoštas. 
Tad jis su kurso draugais visą dėmesį sutelkė į dėstytoją — 
surdutą vilkintį įspūdingą vyriškį, stovintį priešais operacinį 
stalą ir laikantį rankose buteliuką su stikliniu kamščiu. 

Daktaras Džozefas Belas (Joseph Bell), Chirurginių opera- 
cijų vadovo (A Manual of the Operations of Surgery) autorius, 
teturėjo vos trisdešimt devynerius metus, kai Konanas Doilis 
pamatė jį pirmą kartą. Tai buvo aukštas, skvarbių pilkų akių, 
kumpa kaip erelio nosimi ir griežtų bruožų vyriškis. Kalbėjo 
aukštu, šaižiu balsu, kaip ir Konanas Doilis, smarkiai išryš- 
kindamas Edinburgo tarties intonacijas. Belo eigastis buvo 
savotiška, kinkčiojanti, ir žingsniuodamas priešais operacinį 
stalą jis skleidė nerimastingą energiją. „Kartais būdavo be 
galo nekantrus, — vėliau prisiminė vienas studentas, — ir 
vargas jaunuoliui, nepasirengusiam paskaitai.“ 

Belas palūkėjo, kol studentai susėdo. Tada atsikrenkštė ir 
prabilo. „Štai čia, ponai, yra labai stiprūs vaistai, — tarė jis, 
pakeldamas stiklinį buteliuką. — Jie nepaprastai kartūs. Da- 
bar aš norėčiau įsitikinti, kaip esate ištobulinę savo pastabu- 
mą, kuriuo jus apdovanojo Dievas.“ 

Jis sukryžiavo rankas ir nužvelgė auditoriją. „Bet, pone, 
pasakysite jūs, vaistus galima ištirti cheminiu būdu. — Jis 
linktelėjo, tarsi apgalvodamas šią mintį. — Taip tai taip, bet 
aš noriu, kad jūs užuostumėte kvapą ir paragautumėte. Ką? 
Purtotės? — Belas atkimšo buteliuką ir pavedžiojo sau po 

nosimi. Paskui pamaišė gintaro spalvos skystį pirštu. — 
Kadangi niekuomet studentų neprašau daryti to, ko neda- 
ryčiau pats, pirma paragausiu aš, o tada jau pasiųsiu bute- 
liuką ratu.“ 

Jis prikišo ranką prie burnos ir nučiulpė pirštą. Matyt, 
vaistas buvo neapsakomai bjauraus skonio, nes Belas susi- 
raukė lyg nuodų paragavęs. Po valandėlės jis atsitokėjo. „Da- 
bar, — tarė duodamas buteliuką studentui pirmoje eilėje, — 
padarykite ir jūs tą patį.“ 

Buteliukui keliaujant iš rankų į rankas, auditorijoje kilo 
murmesys. Konano Doilio kursas veikiausiai buvo marga ir 
savita studentų grupė. Edinburgo universiteto Medicinos 
fakultetas garsėjo kaip vienas geriausių pasaulyje ir su- 
laukdavo studentų net iš Rytų Europos ir Amerikos. Ne- 
svarbu, iš kur buvai kilęs, — Belo paskaitos sulygindavo 
visus. Turtingi užsieniečiai ir netašyti vietiniai vaikinukai, 
tokie kaip Konanas Doilis, tapdavo lygūs: visi jie turėjo 
dėstytojui mokėti po keturias ginėjas ir paragauti to šlykš- 
taus gintarinio skysčio. 

Kai buteliukas, apėjęs ratu, grįžo, Belas nužvelgė studen- 
tus ir liūdnai palingavo galvą. „Ponai, — tarė jis, — mane 
labai nuvylė, nes nė vienas iš jūsų nesate išsiugdęs įžvalgu- 
mo ir pastabumo, apie kuriuos čia tiek daug kalbu, nes, jei- 
gu būtumėte stebėję Mane atidžiau, tai būtumėte pamatę, 
kad į tą bjaurųjį skystį įkišau smilių, — taip, — o burnoje 
kažkodėl atsidūrė didysis pirštas.“ 

Kai visa auditorija suaikčiojo, Belas patenkintas atsikvė- 
pė. Jis savo tikslą pasiekė. 

Kitos dėstytojo paskaitos tokios žaismingos nebuvo. Pa- 
rodęs, kaip svarbu išsiugdyti pastabumą, Belas ir vėliau pa- 
teikdavo nepaprastų pavyzdžių. Vieną paskaitą į amfiteatrą 

buvo pakviesta moteris su mažu vaiku. Anksčiau Belas jos 
nebuvo matęs ir nežinojo, nei kuo ji serga, nei iš kokios 
aplinkos. Jis mandagiai pasisveikino su moterimi, o ši atsa- 
kydama tarė: 

— Labas rytas. 

— Kokią kryžkelę kirtote pakeliui iš Berntislendo? — 
paklausė Belas. 

— Tą, kur su rodykle, — atsakė toji. 

— Ir smagiai paėjėjote iki Inverlito kelio? 

— Tikra tiesa. 

— O kur dėjote kitą savo atžalą? — paklausė Belas, rody- 
damas, kad su ja tik vienas vaikas. 

— Palikau pas seserį Lite. 

— Tai vis dar dirbate linoleumo fabrike? 

— Tai jau taip. 

Atrodė, kad tiek informacijos Belas išgavo vien iš „labo 
ryto“. „Matote, ponai, — tarė jis, atsigręždamas į studentus, — 
kai moteris ištarė „labas rytas“, aš atkreipiau dėmesį į tai, 
kad ji kalba Faifo tarme, o, kaip žinote, arčiausiai Faifo yra 
Berntislendas. Ant jos batų prilipę raudono molio, o per dvi- 
dešimt mylių nuo Edinburgo šitokio yra tik Botanikos sode. 
Palei Botanikos sodą eina Inverlito kelias. Galbūt jums krito 
į akis, kad paltas, kurį moteris laiko persimetusi per ranką, 
atsivestajam berniukui per didelis, vadinasi, iš namų ji išsi- 
ruošė su dviem vaikais. Galiausiai dermatitas, kurio žymes 
pastebėjau ant dešinės rankos pirštų, yra būdinga Berntis- 
lendo linoleumo fabriko darbininkų liga.“ 

Trečioje eilėje sėdintis Konanas Doilis iš lėto linksėjo galva, 
apgalvodamas kiekvieną tos samprotavimų grandinės jungtį. 
Paskui atsivertė sąsiuvinį ir ėmė rašyti. 

Artūras Ignacijus Konanas Doilis (Arthur Ignatius Conan 
Doyle) gimė 1859 m. gegužės 22 d. Edinburge, mažame Pi- 
kardžio aikštės 11 namo bute, maždaug per mylią nuo uni- 
versiteto. Jis buvo antras iš dešimties Čarlzo ir Merės Doilių 
(Charles Doyle, Mary Doyle) vaikų, kurių užaugo septynetas. 
Sudurtinę Konano Doilio pavardę Artūras ir vyresnė už jį 
sesuo Aneta gavo iš senelio brolio Maiklo Konano (Michael 
Conan), žymaus žurnalisto. 

Tuo metu, kai Artūras Konanas Doilis gimė, jo katalikiš- 
ka airių kilmės giminė garsėjo meno pasaulyje. Džonas Doi- 
lis (John Doyle), Artūro senelis, iš Dublino išvykęs dvide- 
šimtmetis, Londone tapo garsiu portretistu. Dar jis paišė 
piktokus regentystės garsenybių škicus, kuriuos pasirašyda- 
vo inicialais H. B. Mūsų laikais Džonas Doilis prisimenamas 
kaip politinės karikatūros pradininkas. 

Džonas Doilis turėjo keturis sūnus (penktasis sūnus Fran- 
sis (Francis Doyle) mirė penkiolikos metų), ir trys iš jų pada- 
rė sėkmingą karjerą meno pasaulyje. Džeimsas (James Doy- 
Ie) buvo garsus istorikas ir dailininkas. Henris (Henry Doyle) 
tapo Airijos nacionalinės galerijos direktoriumi. Ričardas (Ri- 
chard Doyle) iliustravo vaikų knygas ir garsėjo savo pieši- 
niais humoristiniame žurnale Punch — vienas jo piešinys šio 
žurnalo viršelį puošė daugiau kaip šimtą metų. 

Taigi trys Džono Doilio sūnūs gyvenime vertėsi puikiai, o 
apie ketvirtąjį, Artūro Konano Doilio tėvą, to pasakyti nega- 
lėjai. Čarlzas Altamontas Doilis (Charles Altamont Doyle) į 
Edinburgą atvyko devyniolikos ir tapo Škotijos statybos dar- 
bų valdybos inspektoriaus pavaduotoju. Iš pradžių vyriškiui 
sekėsi — manoma, kad jis yra prisidėjęs kuriant Holirudo 
rūmų fontano Edinburgo Karališkojoje Mylioje! projektą ir 


' Pagrindinė Edinburgo gatvė. (Vert. past.) 


41 


ARTŪRO KONANO DOILIO GYVENIMAS 


Glazgo katedros vitražą. Vienu metu XIX a. septintajame de- 
šimtmetyje jo gebėjimų prireikė garsiai firmai „George Wa- 
terston and Sons“, kuri buvo ką tik išsiplėtusi tapdama litog- 
rafijos spaustuve. Tai pavieniai Čarlzo Doilio laimėjimai — 
šiaip jis buvo nervingas alkoholikas, gyvenime niekad neišsi- 
kovojęs nieko daugiau, nei pasiekė devyniolikos metų. 

1855 m., sulaukęs dvidešimt dvejų, Čarlzas Doilis vedė 
septyniolikmetę Merę Fouli (Mary Foley), buto šeimininkės 
dukterį. Išsilavinusi, guvi moteris ypač domėjosi riterystės 
tradicijomis ir kerėjo savo vaikus pasakojimais apie riterius 
ir jų žygius. Po daugelio metų rašydamas autobiografinį ro- 
maną Starko Manro laiškai (The Stark Munro Letters), Kona- 
nas Doilis pagrindinio veikėjo motinos paveikslą kūrė prisi- 
mindamas „mielą savo mamos veidą" ir „putlios moteriškaitės 
įspūdį“. „Kiek tik menu, — sakė Starkas Manro, — joje keis- 
tai derėjo namų šeimininkė ir literatė, ir visais atvejais tai 
buvo gerai išauklėta, energinga ledi. Ji išlikdavo tokia ir de- 
rėdamasi su mėsininku, ir drausmindama lengvabūdę tarnai- 
tę ar maišydama košę: kaip šiandien regiu ją vienoje rankoje 
laikant šaukštą, o kita prie mielos nosytės prisikišus Revue 
des deux Mondes*." 

Tiesą sakant, kažin ar Merė Doil turėjo daug progų draus- 
minti lengvabūdę tarnaitę, bet tai, kad ji išties mėgo skaityti, 
padarė sūnui neišdildomą įspūdį. Kaip vėliau prisiminė Ko- 
nanas Doilis, mama buvo apsigimusi pasakotoja — priėjusi 
istorijos kulminaciją, ji „pritildydavo balsą iki šiurpulingo 
šnabždesio". „Ankstyvoje vaikystėje, — rašė autobiografijo- 
je sūnus, — kiek tik siekia atmintis, jos vaizdingi pasakoji- 
mai iškyla mano akyse tokie ryškūs, kad pritemdo tikruosius 
gyvenimo įvykius.“ 


2 „Dviejų pasaulių apžvalga“ (pranc.). (Vert. past.) 

Ko gero, taip yra ir dėl to, kad tie tikrieji įvykiai nebuvo 
pernelyg džiugūs. Vėliau Konanas Doilis su jam būdinga 
linksmybe prisiminė augęs „grūdinančiame ir ištvermę ug- 
vo atsispirti svaigalams, vis sunkiau galėjai numatyti jo el- 
gesį, ir jau neįmanoma buvo kliautis vien jo pajamomis iš 
inspektoriaus tarnybos. Iki Artūrui suėjo dešimt metų, Doilių 
šeima bent septynetą kartų keitė gyvenamąją vietą, ir bent 
sykį berniukas, matyt, kad neregėtų tėvo nuosmukio, buvo 
išsiųstas pagyventi pas pažįstamus. 

1868 m., kai Artūrui sukako devyneri, turtingi dėdės pasi- 
siūlė jį leisti mokytis internatinėje jėzuitų mokykloje Angli- 
joje. Berniukas pats vienas sėdo Edinburge į traukinį ir kone 
visą kelią iki sienos praverkė. Kitus septynerius metus su 
šeima matydavosi tik per vasaros atostogas. Kad ir toli būda- 
mas, jis liko atsidavęs motinai, kurią vadino Madam ir kuriai 
be perstojo rašydavo laiškus, — tai darė daugiau nei pusę 
amžiaus. 

Dvejus metus Konanas Doilis praleido Hoderyje, Lankašy- 
ro grafystėje, o kitus penkerius — Stounihersto aukštesniojo- 
je mokykloje. Tas laikotarpis nebuvo malonus prisiminti. „Mo- 
kykloje vyravo nuožmios kūno bausmės, — rašė jis. — Kalbu 
kaip pats jas patyręs, nes manau, kad retas, 0 gal net joks 
mano laikų berniukas nėra ištvėręs jų daugiau. Pats baudimo 
būdas buvo ypatingas, regis, atkeliavęs iš Olandijos. Mušda- 
vo gabalu gumos, tokio dydžio ir formos kaip storas puspadis. 
Nuo vieno šiuo įnagiu smarkiai suduoto smūgio delnas su- 
tindavo ir pakeisdavo spalvą. Jeigu sakau, kad paprastai 
gaudavai mažų mažiausiai devyniskart per vieną delną ir 
tiek pat — per kitą, galima suprasti, kokia tai buvo kančia, 
kad nubaustasis paprastai nepajėgdavo nuspausti durų 

rankenos, norėdamas ištrūkti iš kambario, kuriame taip nu- 
kentėjo. Šaltu oru dukart po devynis smūgius kone viršyda- 
vo ištvermės ribas.“ 

Mito berniukai daugiausia duona ir karštu pienu, pietų 
gaudavo kokį „mėsgalį“, o penktadieniais — žuvies. Pavaka- 
riai — „duona su alumi“, t. y., kaip vėliau prisiminė rašyto- 
jas, „kriaukšlė sausos duonos ir tokio keisto gėralo, kuris, be 
to, kad buvo rudas, daugiau su alumi neturėjo nieko ben- 
dra". 

Tačiau spartietiškas gyvenimas Konano Doilio nė iš tolo 
taip nepiktino kaip dvasią marinantis mokymas. Po daugelio 
metų jis nepalankiai atsiliepė apie savo mokytojų jėzuitų „bu- 
kagalvišką fanatizmą“ ir mokymo sistemą, kurios tikslas — 
„Visam laikui atbaidyti nuo mokslo". 

Maloniausios valandos praleistos sportuojant, mat čia jau 
ryškėjo įgimtas Konano Doilio polinkis į sportą. Labiausiai 
Artūrui patiko kriketas, nors per vienas rungtynes kamuoliu- 
ku jis taip smarkiai užsigavo kelį, kad kriketo mušėjas turėjo 
nunešti jį į ligoninę. Bet tai vaikino neatbaidė, ir po kurio 
laiko jis tapo Stounihersto mokyklos komandos kapitonu. 

Dar vienišius mokinys čionai pajuto turįs „šiokią tokią 
literato gyslelę“, kuria ne kiekvienas yra apdovanotas. „Ten 
aš debiutavau kaip pasakotojas, — vėliau sakė jis. — Vieną 
laisvą lietingą popietę buvau užkeltas ant stalo ir keletui 
smakrus, ėmiau porinti apie didvyrių negandas. Tie nelaimė- 
liai kariai mano pasakojimuose kaudavosi ištisas savaites, 
siekdavo pergalės ir aimanuodavo, kad tik tam mažam būre- 
liui vaikų būtų pramoga.“ 

Ta pramoga buvo ne už dyką. „Mane papirkdavo pyra- 
gaičiais, — prisiminė jis. — Kartais per patį įdomumą pasa- 

koti nustodavau, ir tik obuoliais priprašydavo mane tęsti. O 
kai prieidavau, pavyzdžiui, tokią vietą: „Kaire ranka sugrie- 
bęs jos žvilgančias garbanas, jis mojavo kruvinu peiliu jai 
virš galvos“, žinodavau, kad klausytojai mano valioje.“ 

Stounihersto mokyklą Konanas Doilis baigė šešiolikos me- 
tų. Kadangi profesijos mokytis dar buvo per jaunas, tad jį 
dar metams išsiuntė tęsti jėzuitų mokslų į Feldkirchą Austri- 
joje. Ten, matyt, buvo maloniau. Patiko gamta, sportas, iš- 
moko groti tūba — ko gero, buvo vienintelis toks stambus 
mokinys, kad šį instrumentą suvaldytų. Be to, gana daug ir 
pasimėgaudamas skaitė. Viena knyga — Edgaro Alano Po 
(Edgar Allan Poe) Pasakojimai apie slėpinius ir siaubą (Tales 
of Mystery and Imagination) — padarė didelį įspūdį. 

Grįžus iš Austrijos, jau buvo metas rinktis profesiją. „Šei- 
mą kaip visada radau nepritekliuje, — rašė jis. — Tėvas jo- 
kio paaukštinimo negavo, 0 mamai rūpesčių gimus dar dviem 
vaikams — Inisui, vieninteliam mano broliui, ir Idai — tik 
padaugėjo. Netrukus pasaulį dar išvydo sesuo Džulija. Vis 
dėlto vyresnioji sesuo Aneta jau buvo išvažiavusi į Portugali- 
ją uždarbiauti ir siuntė namo neblogą algą. Jos pavyzdžiu 
ruošėsi sekti ir Lotė su Kone." 

Iš tiesų reikalai buvo netgi prastesni, negu Konanas Doi- 
lis prasitarė. Čarlzas Doilis ne tik kad nebuvo paaukštintas, 
bet dėl girtuoklystės netrukus iš viso neteko darbo. 1876 m., 
kai sūnui buvo suėję vos septyniolika, Čarlzas Doilis pradėjo 
gydytis slaugos namuose. Vėliau daktarai jam nustatė epi- 
lepsiją. Tais laikais turėta dar nedaug žinių apie šią ligą, ir 
artimiesiems ji užtraukdavo didelę gėdą. Čarlzas Doilis buvo 
perkeltas į beprotnamį. 

„Gasterio kalno chirurge" („The Surgeon of Gaster Fell ), 
viename iš ankstyvųjų Konano Doilio apsakymų, randame 

užuominą, kokiomis nemaloniomis aplinkybėmis tėvas buvo 
paguldytas į psichiatrijos ligoninę. Apsakyme rašoma, kaip 
jaunas chirurgas — turbūt dėl kažkokio Žiauraus eksperi- 
mento — uždaro senyvą žmogų į „grėsmingą narvą“. Vėliau 
pasirodo, jog tas įkalintasis yra chirurgo tėvas, turįs proto 
negalę — „polinkį žudyti“. Chirurgas griebiasi drastiškų prie- 
monių, kad tik tėvas liktų beprotnamyje, o senukui tokia 
perspektyva varo siaubą. „Tau būtų kančia, jei apsakyčiau, 
ką išgyveno šeima, — pareiškia chirurgas. — Dar ačiū Die- 
vui, kad mums pavyko išlaikyti vargšą pamišėlį nesusitepusį 
rankų krauju.“ 

Ištisus dvidešimt penkerius metus Konanas Doilis delsė 
parengti šį apsakymą spaudai. Tačiau ką tik cituotoji pastrai- 
pa knygoje išbraukta. Be abejo, apsakyme spalvos dramatiš- 
kai sutirštintos, bet jis atskleidžia, ką patyrė sūnus tėvui pa- 
tekus į beprotnamį. Sklido kalbos, nors jos taip ir 
nepasitvirtino, kad dokumentus tėvui uždaryti į psichiatrijos 
ligoninę pasirašęs pats Konanas Doilis. 

Visą gyvenimą Konanas Doilis buvo linkęs nutylėti ne- 
lemtą tėvo nuopuolį ir verčiau kalbėdavo apie meninius šio 
„Svajingo, estetiško žmogaus“ polinkius. „Ne šeima, — rašė 
jis — Oo pasaulis skina genijaus vaisius." Ši pastaba liudija 
sūnaus kilniadvasiškumą, kurio aprašomuoju metu jis turbūt 
nejautė. Septyniolikmečiam Konanui Doiliui nelengva buvo 
užsikrauti kai kurias tėvo pareigas. „Tie sunkūs laikai, ko 
gero, išėjo man į naudą, — rašė jis, — nes buvau smarkus, 
pašėlęs, net kiek nutrūktagalvis, bet mūsų padėtyje, kad iš- 
tvertumei, reikėjo daug jėgų ir darbštumo. Motina buvo nuo- 
stabi, ir negalėjome jos apvilti.“ 

Nors ir koks smarkuolis, Konanas Doilis skaudžiai suvo- 
kė, kaip labai šeima aukojosi ir tebesiaukoja, kad jis įgytų 

profesiją. Grįžęs iš Austrijos, motiną rado priėmusią nuomi- 
ninką. Tokia išeitis, rašė jis vėliau, „iš dalies gyvenimą kiek 
palengvino, bet kitais atžvilgiais buvo pražūtinga". 

Kodėl pražūtinga, Konanas Doilis nutylėjo. Ko gero, jis 
turėjo galvoje daktarą Brajeną Čarlzą Volerį (Bryan Charles 
Waller), vieną iš nuomininkų, kuris ilgainiui Doilių šeimoje 
įgijo išskirtinę padėtį. Tik šešeriais metais vyresnis už Kona- 
ną Doilį, Voleris į jų namus atėjo nuomininko teisėmis, bet 
greitai perėmė viso buto nuomos mokesčius. Voleris, kuris 
ne tik buvo medikas, bet ir rašė poeziją, darė stipraus žmo- 
gaus įspūdį. Iš pradžių nuomininko teikiama parama ir stabi- 
lumu Konanas Doilis džiaugėsi, bet vėlesnė jo tyla yra iškal- 
binga. Buvo šnekama, esą Voleris suvedžiojęs vieną iš Konano 
Doilio seserų, bet jeigu tai ir tiesa, to Žmogaus santykiai su 
šia šeima nenutrūko. Merė Doil daugiau nei trisdešimt metų 
gyveno Volerio dvare — net ir tada, kai vyriausias sūnus 
būtų nesunkiai pajėgęs ją išlaikyti. 

Nors Volerio asmenybę gaubia paslaptis, drąsiai galima 
manyti jį turėjus įtakos Konanui Doiliui renkantis profesiją. 
Užuot pagal šeimos tradiciją pasukęs į dailę, jis pasirinko 
mediciną. „Kad turiu būti gydytojas, — aiškino Konanas Doi- 
lis, — nuspręsta turbūt pirmiausia dėl teo, jog Edinburgas 
buvo garsus medicinos studijų centras.“ Tokiam sprendimui 
įtakos veikiausiai turėjo ir tai, kad universitete dėstęs Vole- 
ris galėjo padėti pasirengti stojamiesiems egzaminams. 

Padedamas Volerio, Konanas Doilis labai gerai išlaikė sto- 
jamuosius egzaminus, be to, jam buvo paskirta 40 svarų sti- 
pendija, o tai sunkiai besiverčiančiai šeimai — didelė paspir- 
tis. Visa bėda, kad, nuėjęs tų pinigų atsiimti, vaikinas sužinojo, 
jog stipendija atiteko kitam studentui, mat buvusi skirta me- 
no, o ne medicinos studijoms. Blogiausia, kad bandyti ieškoti 

atitinkamos stipendijos medicinos studijoms jau buvo per vė- 
lu. „Tai buvo akivaizdus apiplėšimas“, — prisiminė Konanas 
Doilis, ir tas nelemtas įvykis apkartino jam studijų pradžią. 

„Edinburgo universitetą jo studentai, — rašė jis savo 
ankstyvajame romane Gerdlstonų bendrovė (Firm of Girdlesto- 
ne), — su niauriu humoru vadina alma mater, bet jei jį ir 
galima laikyti motina, tai nebent pačia herojiškiausia ir pa- 
ties spartietiškiausio būdo, kuo puikiausiai sugebančia slėpti 
savo motiniškus jausmus. Universitetas savo sūnumis susido- 
mi nebent tik tais retais atvejais, kai tikisi gauti iš jų vieną 
kitą ginėją. Ir čia reikia tik stebėtis, kaip rūpestingai senoji 
višta skaičiuoja savo viščiukus." 

Nesuklysite pasakę, kad tai — ne savojo universiteto pat- 
rioto Žodžiai, tačiau apie savo išsimokslinimą Konanas Doilis 
niekur nėra atsiliepęs kritiškai. Kad ir kokie niūrūs buvo šios 
mokymo įstaigos pastatai, gyvenimas juose virte virė. Tuo 
pat metu kaip ir Konanas Doilis Edinburgo universitete stu- 
dijavo Džeimsas Baris (James Barrie) ir Robertas Luisas Sti- 
vensonas (Robert Luis Stevenson). „Keista, kai suvoki, — yra 
sakęs rašytojas, — kad tikriausiai esi ne kartą su jais prasi- 
lenkęs spūstyje prie pagrindinių durų.“ 

O ir Medicinos fakultetas galėjo pasigirti ne vienu garsiu 
vardu. Iš tokių minėtinas daktaras Džeimsas Jangas Simpso- 
nas (James Young Simpson), pirmasis pradėjęs vartoti chloro- 
formą, seras Čarlzas Vaivilis Tomsonas (Charles Wyville Thom- 
son), kuris buvo neseniai grįžęs iš zoologinės ekspedicijos 
laivu „Challenger“, ir baronas Džozefas Listeris (Joseph Lis- 
ter), garsus antiseptikų specialistas, o Konano Doilio studijų 
pradžioje — Klinikinės chirurgijos katedros vedėjas. Pasta- 
rojo mokslininko teorijoms anuo metu ne visi pritarė, ir vė- 
liau Konanas Doilis aprašė įnirtingą Listerio antiseptikų rėmė- 

jų bei tada labiau įsigalėjusio karbolio šalininkų konku- 
renciją. „Uždarykite duris, — sakydavę Listerio priešinin- 
kai, — nes išleisite bakterijas!" 

Bet didžiausią įspūdį darė Džozefas Belas, kumpanosis 
dedukcijos dėstytojas. Į antrojo kurso pabaigą iš visos audi- 
torijos jis išsirinko Konaną Doilį dirbti kabineto asistentu, 
suteikdamas jaunajam studentui galimybę stebėti savo me- 
todus iš arti. „Mano darbas buvo užrašyti, patikrinti ir paskui 
atvesti pacientus, kuriuos reikės apžiūrėti, — vėliau prisimi- 
nė Konanas Doilis. — Dažnai jų susidarydavo septyniasde- 
šimt ar aštuoniasdešimt. Kai jau viskas būdavo parengta, aš 
juos vesdavau pas poną Belą, kurį apsupdavo studentai. Jo 
intuicija buvo neregėta. Įeina pirmas ligonis. „Aišku, — tar- 
davo ponas Belas, — esate svaigalų mėgėjas. Vidinėje švar- 
ko kišenėje net plokščią butelį nešiojatės.“ Į priekį Žengia 
antras ligonis: „Jūs, žinoma, — batsiuvys.“ Paskui atsigręžęs 
į studentus parodo, kad Žmogaus kelnės iš vidinės pusės ties 
keliais nusitrynusios. O juk toje vietoje laikomas suspaustas 
kurpalis, vadinasi, tai būdinga tik batsiuviams.“ 

Vieną nuostabų Belo talento pavyzdį Konanas Doilis vė- 
liau aprašė savo biografijoje. Tai apžiūra paciento, apie kurį 
Belas neturėjo jokių išankstinių žinių. 

„— Taigi, mielasis, — žvilgtelėjęs į žmogų tarė Belas, — 
tarnavote armijoje. 

— Taip, pone. 

— Neseniai iš jos paleistas? 

— Ką tik, pone. 

— Buvote Hailando pulke? 

— Taip, pone. 

Puskarininkis? 


— Taip, pone. 

— Dislokuotas Barbadose? 

— Taip, pone. 

Belas atsisuko į sumišusius studentus. „Matote, ponai, — 
paaiškino jis, — Žmogus mandagus, o kepurės nenusiėmė. 
Armijoje kepurės nusiimti nereikia, o prie civilių elgesio jis 
dar nepriprato, nes demobilizuotas neseniai. Jo laikysena ori, 
jis, be abejo, škotas. Kad buvo Barbadose, aišku iš jo ligos — 
dramblialigės, — kuria sergama ne Britanijoje, bet Vest Indi- 
joje, o juk škotų pulkai šiuo metu kaip tik yra toje saloje.“ 

Aplink Belą susispietusiems votsonams tai kėlė nuosta- 
bą, — rašė Konanas Doilis, — bet kai viskas būdavo paaiš- 
kinta, atrodydavo visai paprasta.“ 

Belui tai nebuvo vien paprasti triukai. Kiekvienas rūpes- 
tingas dėstytojas, mokydamas gydyti susirgusį ar per nelai- 
mingą atsitikimą nukentėjusį žmogų, pirmiausia turi studen- 
tams parodyti, kaip nustatyti diagnozę. O tai labai daug 
priklauso nuo gebėjimo tiksliai ir greitai atpažinti įvairias 
smulkmenas, skiriančias ligonį nuo sveiko žmogaus. Iš teisy- 
bės studentus reikia mokyti pastebėti. Norint juos tuo sudo- 
minti, dėstytojui pravartu studentams parodyti, kaip, išsiug- 
džius pastabumą, iš paprastų dalykų įmanoma nuspėti ligonio 
praeitį, tautybę, profesiją. 

„Be to, pacientas, pamatęs, kaip tu, vos žvilgtelėjęs, gali 
tiek daug pasakyti apie jo praeitį, patikės, kad ateityje suge- 
bėsi jį išgydyti. O visas stebuklas daug paprastesnis, negu 
atrodo iš pirmo žvilgsnio. Pavyzdžiui, iš fizionomijos galima 
nustatyti tautybę, iš tarmės — gyvenamąją vietą, o išlavinta 
ausis nuspės net grafystę. Kone kiekvienas amatas įspaudžia 
žymes ant rankų. Šachtininko randai skiriasi nuo akmens- 
kaldžio randų. Dailidės nuospaudos kitokios negu mūrinin- 
ko. Batsiuvys ir siuvėjas labai skiriasi.“ 

„Kareivio eigastis kitokia nei jūrininko, ir aną mėnesį 
apsilankiusiam žmogui, kuris tvirtino esąs kareivis, aš pasa- 
kiau, kad jaunystėje jis buvo jūrininkas. Tai tema be galo: 
tatuiruotės ant žmogaus rankų papasakos apie jūrų keliones; 
pasiturinčio kolonisto laikrodžio grandinėlės puošmenos at- 
skleis, kur jis susikrovė turtus. Naujosios Zelandijos nauja- 
kurys niekad nepasikabins auksinio mohuro?, o Indijos gele- 
žinkelio inžinierius — maorių akmens. Visuomet atminkite, 
kad būdami akyli pastebėsite, jog daugelis chirurginių ligo- 
nių į gydytojo kabinetą ateina kartu su savo praeitimi, socia- 
line padėtimi ir ligos istorija.“ 

Pats Konanas Doilis šitokių gebėjimų dar toli gražu nebu- 
vo išlavinęs. Tiesą sakant, neretai jis tik vargais negalais su- 
prasdavo, ką apskritai pacientai sako. Belas įspėjo, kad ge- 
ras padėjėjas turi mokėti nemažai škotų tarmių. Ar tai nebūsią 
sunku? Konanas Doilis patikino dėstytoją, kad ne. Netrukus 
pasirodė tarmiškai kalbantis pacientas, ir jaunasis asistentas 
ne juokais sutriko. „Man rodos, — prisipažino nusiminęs, — 
kad jis kalba apie pūlinį pažastyje.“ 

Nors Džozefas Belas Konaną Doilį prisiminė kaip vieną 
gabiausių studentų, pats būsimasis rašytojas save laikė vi- 
dutinioku. „Savo kelyje nesusvyravau prieš jokią kliūtį ir 
visas jas įveikiau, — sakė jis, — bet vis vien niekuo iš kitų 
neišsiskyriau.“ Žinant, kokios alinančios darbotvarkės jis 
laikėsi, tai visai nestebina. Mat, atsižvelgdamas į finansi- 
nius šeimos sunkumus, Konanas Doilis sumanė kiekvienų 
metų studijas išeiti per šešis mėnesius, kad kitą pusmetį 
būtų laisvas ir galėtų dirbti gydytojo padėjėju. „Kai ėmiausi 
šio darbo pirmąkart, mano paslaugos buvo nemokamos. 


3 Mohuras — anksčiau naudota auksinė moneta, lygi 15 rupijų. (Vert. 
past.) 

Bet net ir tokiu atveju gydytojui iš manęs buvo menka 
nauda.“ 

Net ir už dyką dirbant, samprotavo Konanas Doilis, gali- 
ma šiek tiek susitaupyti. Juk jeigu padėjėjas gauna nakvynę 
ir maistą, gal net nedidelę stipendiją, — jau motinai mažiau 
išlaidų. Iškėlęs sau tokį tikslą, Konanas Doilis medicinos laik- 
raštyje pasiskelbė ieškąs darbo. 

Pirmoji jo tarnyba pas daktarą Ričardsoną (Richardson) 
Šefilde susiklostė nesėkmingai. Jau po trijų savaičių jiedu 
išsiskyrė „savitarpio sutarimu“. Geriau sekėsi pas daktarą 
Eliotą (Elliot) Šropšyre. Darbas pernelyg nevargino, be to, 
per tuos keturis tarnybos mėnesius vaikinas daug skaitė. Ta- 
čiau kartą, kai per vietinę šventę iššovė sena patranka, nepa- 
tyrusiam studentui teko pavaduoti gydytoją. Atvykęs į nelai- 
mės vietą, Konanas Doilis pamatė iš paciento galvos kyšant 
„gabalą geležies“. „Bandžiau neišsiduoti, kaip man dreba kin- 
kos, — prisiminė jis, — ir padariau tai, ką akivaizdžiai reikė- 
jo padaryti, — ištraukiau geležį." Įsitikinęs, kad smegenys 
nepažeistos, jis suspaudė žiojinčią žaizdą, sustabdė kraujavi- 
mą ir viską sutvarkė taip, kad pagaliau atvykusiam gydytojui 
mažai ką tereikėjo pridurti. 

Kitoje tarnyboje Birmingame jis gaudavo du svarus per 
mėnesį iš daktaro Redžinaldo Horo (Reginald Hoare|), kuris, 
dirbdamas gydytoju „penkiaarkliame mieste“, buvo užsiė- 
męs nuo ryto iki vakaro. Horui ir jo Žmonai labai patiko 
malonus jaunas škotas. „Jų namuose, — sakė Doilis, — jau- 
čiausi veikiau kaip sūnus, o ne kaip padėjėjas." 

Konanas Doilis iš viso triskart buvo Horo padėjėjas. Tuo 
metu vaikinas ne tik lavino mediko įgūdžius, bet ir pajuto vis 
didėjantį poreikį skaityti. „Priešpiečiams gaudavau du pen- 
sus, — rašė jis, — mat tiek kainavo bandelė su aviena. Bet 

netoli bandelių krautuvės buvo antikvarinis knygynas, o ja- 
me stovėjo statinė nenaujų leidinių su įbestu užrašu: „Kny- 
gos už du pensus“. Mano priešpiečių pinigai dažnai nueida- 
vo kokiai nors knygai iš tos statinės." 

Kažin kiek per tuos Birmingame praleistus mėnesius bu- 
vo nesuvalgyta bandelių su aviena įsigyjant Tacitą, Homerą 
ar Sviftą (Swift)? Konanas Doilis su užsidegimu skaitė be 
jokios atrankos, ir jo knygų lentynose iki pat gyvenimo pa- 
baigos buvo daug pigių spaudinių. Jis dažnai sakydavo, kad 
pigaus Makolio (Macaulay) leidimo nekeistų į puikiausią, 
oda įrištą tomą. 

Pas daktarą Horą tarnaudamas antrąkart, devyniolikmetis 
gydytojo padėjėjas, įkvėptas lobių iš nukainotų knygų stati- 
nės, nutarė ir pats išmėginti jėgas prozoje. „Kaip tik tais 
metais aš pirmąkart patyriau, kad šilingų galima užsidirbti ir 
kitaip, ne vien pilstant į buteliukus vaistus, — rašė jis. — 
Keletas draugų sakė, kad mano rašiniai labai vaizdūs ir kad 
tikrai gebėčiau ką nors parašyti pardavimui.“ 

Gerokai veikiamas Edgaro Po ir Breto Harto (Bret Harte), 
dviejų mėgstamiausių savo to meto rašytojų, Konanas Doilis 
sėdo ir parašė apsakymą „Sasasos slėnio paslaptis“ („The 
Mystery of Sasassa Valley ) apie lobių ieškotojus Pietų Af- 
rikoje. Iš kitų ankstyvųjų kūrinių šis apsakymas išsiskiria 
veržlumu bei išdailinimu ir jau pasižymi būdingomis Kona- 
nui Doiliui literatūrinėmis ypatybėmis — sodriu aprašymu, 
dėmesį kaustančiu pasakojimu ir įtemptu, sumaniai pina- 
mu siužetu. 

Konanas Doilis labai džiaugėsi, kad apsakymą priėmė gar- 
sus Edinburgo žurnalas Chambers's Journal, prieš kelerius 
metus išspausdinęs Tomo Hardžio (Thomas Hardy) debiutą. 
Kaip ir dauguma rašytojų, Konanas Doilis labai brangino sa- 

vo pirmąją publikaciją — už ją gavo trijų ginėjų čekį — ir 
šiam Žurnalui visad jautė šiltus jausmus. „Gavęs tą mažutį 
čekį, tapau žvėrimi, jau paragavusiu kraujo, — sakė jis vie- 
name interviu, — nes supratau, kad nors ir kokių atkirčių 
sulaukčiau, — o Dievas mato, jų patyriau daugybę, — jau 
įrodžiau galįs užsidirbti pinigo, ir man netrūko įkarščio pa- 
bandyti dar kartą.“ 

Paskui buvo parašyta dešimtys apsakymų, kuriuos lydėjo 
atitinkamas pluoštas pranešimų, kad kūriniai atmesti. Vėliau 
Konanas Doilis į pirmuosius savo bandymus žiūrėjo žaismin- 
gai, lyg tai būtų buvusi vien išdaiga. Bet iš tiesų jo siekis 
rašyti anaiptol nebuvo lengvabūdiškas. Kadangi studijų tvar- 
karaštis buvo perkrautas, rašymui Konanas Doilis greičiau- 
siai sunkiai surasdavo laiko, bet tuo metu jis jau ugdėsi griežtą 
savidrausmę, kuria pasižymėjo visą gyvenimą. Juk nepapras- 
tai reikėjo pinigų — „motina buvo nuostabi, ir mes negalėjo- 
me jos apvilti", — tad jis buvo pasiryžęs imtis bet ko. 

Požiūrio į rašymą kaip veikiau į darbą nei pašaukimą jis 
neatsisakė beveik niekada. Vis dėlto Konanas Doilis, kaip ir 
visi jauni rašytojai, didžiavosi savo laimėjimais. Jis labai džiau- 
gėsi, kai Džeimsas Hogas (James Hogg), žurnale London So- 
ciety išspausdinęs jo antrąjį apsakymą „Amerikiečio pasako- 
jimas“ („The American's Tale ), patarė atsiduoti literatūriniam 
darbui ir mediciną mesti. Laiške motinai Konanas Doilis gy- 
rėsi, kad Hogas jį laiko „vienu iš būsimų rašytojų". 

Vis dėlto panašiai kaip Hogas manė nedaugelis. Nors pir- 
muosiuose apsakymuose jau galima įžvelgti įgimtą Konano 
Doilio talentą ir vaizduotę, dauguma jų nusižiūrėti nuo rašy- 
tojų, kuriais jis žavėjosi, ir toks dar nė dvidešimties metų 
neturinčio literato bruožas nė kiek nestebina. „Pradžioje kiek- 
vienas rašytojas ką nors mėgdžioja, — sakė jis vėliau. — 

Man rodos, tai visuotinė taisyklė, nors kartais kliaujamasi 
modeliu, kurį nelengva atsekti. Pirmieji mano darbai, kai 
žiūriu į juos iš dabarties, yra savotiška sudurstyta fotografija, 
kurioje dėl pirmenybės rungiasi penki ar šeši įvairūs stiliai." 
Įgavęs pasitikėjimo, jis ėmė semtis medžiagos iš savo — stu- 
dento mediko — patirties, o ne iš egzotiškų situacijų ar vietų, 
apie kurias buvo skaitęs tik nuotykių knygose. 

Įkvėpimo ėmus ieškoti savyje, išryškėjo Džozefo Belo ir 
jo dedukcijos mokslo įtaka. „Aš net didžiuodavausi, kad iš 
išvaizdos galiu nuspėti žmogaus amatą ar profesiją, — rašė 
Konanas Doilis apsakyme „Kapitono Vilkio prisiminimai“ 
(„The Recollections of Captain Wilkie ), kuris taip pat buvo 
išspausdintas žurnale Chambers's Journal. — Man teko lai- 
mė būti studentu Edinburgo profesoriaus, kuris yra šio meno 
virtuozas, savo drąsiais spėjimais įelektrindavęs ir pacientus, 
ir medicinos studentus bei, susidurdamas su neįtikėtiniau- 
siomis profesijomis, beveik niekada neprašaudavęs. „Na, mie- 
lasis žmogau, — kartą girdėjau jį sakant, — iš jūsų pirštų 
matau, kad pragyvenimui užsidirbate grodamas muzikos in- 
strumentu, bet tokiu keistu, kad net aš nežinau kokiu.“ Žmo- 
gus paaiškino keletą skatikų užsidirbąs „Valdyk Britaniją“ 
išpūsdamas kavinuku, kurio snapelis pradurtas taip, kad šiek 
tiek primena fleitą.“ 

Edinburgo profesorius tik po kelerių metų tapo Beikerio 
gatvės detektyvo prototipu, tačiau sumanymas jau brendo. 
Minėtąjį apsakymą Konanas Doilis veikiausiai parašė dar stu- 
dentas, bet išspausdino tik po kelerių metų. Kitų kūrinėlių 
jam išvis nepavyko įpiršti leidėjams. Teko pripažinti, kad 
grožinė literatūra anaiptol nėra lengviausias būdas pelnyti 
vieną kitą ginėją. Kai grįžo į Edinburgą jau trečiakursis stu- 
dentas, jo finansinė padėtis buvo nė kiek nepagerėjusi. Vis 

dėlto jis neretai pakeldavo akis nuo medicinos tekstų ir 
įbesdavo jas į Chambers's Journal žurnalą. 


Vieną trečiųjų studijų metų popietę pas Konaną Doilį už- 
bėgo bendrakursis, pavarde Karis (Currie), ir pasiūlė netikė- 
tą dalyką. „Ar nenorėtum, — paklausė jis, — po savaitės 
išplaukti į banginių medžioklę?“ Konanas Doilis prisiminė, 
kad išgirdus šį klausimą apie tolesnius mokslus negalėjo bū- 
ti nė kalbos. Po savaitės jis jau plaukė į Šiaurės poliaratį. 

Pirmiausia viską 

Dėkis į galvą. 

Kai krovinys sukauptas 
Ir visas denyje, 

Galvok, kaip 

Visa tai suvartoti. 
Tuščiu laivu 

Kelionė beprasmė! 


ARTŪRAS KONANAS DOILIS, 
„PATARIMAS JAUNIESIEMS RAŠYTOJAMS" 


18830 m. vasario 28 d. popietę iš Piterhedo išplaukė 


Grenlandijos banginių medžioklės laivas „Hope“ su dvide- 
šimt penkių škotų jūreivių įgula. Kai keturių šimtų tonų lai- 
vas pajudėjo iš uosto, ant kranto susirinkusi išlydinčiųjų mi- 
nia šaukė linkėdama sėkmės, mat žvejybinio miesto klotis 
labai priklausė nuo to, kaip ši kelionė pavyks. 

Praplaukdamas pro Šetlendo salas, laivas paėmė dar dvi- 
dešimt penkis jūreivius, tad iš viso jų susidarė penkiasde- 
šimt. Pirmus du mėnesius įgula ketino netoli Grenlandijos 
krantų medžioti ruonius, o paskui — plaukti tolyn į šiaurę 
ieškoti banginių. 

Banginių taukus tuo metu ėmė išstumti naftos produktai, 
ir didžiųjų banginių medžioklės flotilių era jau ėjo į pabaigą. 
Banginių taukai vis dar buvo vartojami muilui ir tepalams, 


57 


ARTŪRO KONANO DOILIO GYVENIMAS 


bet tuomet labiau buvo vertinamos ilgos kaulinės banginių 
burnos plokštelės. Stiprios ir lanksčios, jos tiko ir virtuvės 
rykams, ir korsetų įtvarams gaminti. 

„Hope“ naudojo ne tik pabūklais iššaunamus harpūnus, 
bet ir šimtmečiais išbandytą medžioklės techniką. Pastebė- 
jus banginį, į vandenį būdavo nuleidžiamos septynios iš aš- 
tuonių medžioklei skirtų laivo valčių, ir jūreiviai patylomis 
irkluodavo prie aukos. Valtims deramai priartėjus, pabūkli- 
ninkas iššaudavo pririštą prie stiprios virvės harpūną, ir šūvis 
nuaidėdavo per porą šimtų jūros sieksnių. Pirmasis harpūno 
šūvis retai kada būdavo mirtinas, kartais kašalotai atsisukę 
taranuodavo puolančias valtis ar net galingais nasrais su- 
traiškydavo jas su visa įgula. Tačiau dažniausiai pavargę prie- 
šintis banginiai būdavo pribaigiami žeberklais. Tuomet kūną 
tempdavo į laivą, pririšdavo prie šono, kur nudirdavo odą ir 
sudorodavo. Sukapotus gabalais taukus sudėdavo į milžiniš- 
kus geležinius puodus, ūsus ir burnos plokšteles ištraukda- 
vo, išvalydavo ir surišdavo. 

Šį pirmąjį tikrą savo gyvenimo nuotykį Konanas Doilis 
patyrė dar visai jaunuolis. Jį greitai patraukė medžioklės 
jaudulys ir bičiuliški jūreivių santykiai. „Gaudyti lašišas — 
karališka Žvejyba, — rašė jis. — Bet kai tavo žuvis sveria 
daugiau negu užmiesčio vila, įgyta patirtis su niekuo nesuly- 
ginama.“ 

Ir vis dėlto, kaip sakė pats, dėl tos „žudikiškos pjūties“ 
graužė sąžinė: „Tačiau per visą tą jaudulį, — o niekas, nelai- 
kęs tokiomis aplinkybėmis rankose irklų, nesupras, koks tai 
susijaudinimas, — norisi vargšą medžiojamą padarą užjausti. 
Banginio akis maža, vos didėlesnė už jautuko, bet negaliu 
pamiršti to nebylaus priekaišto, kurį išskaičiau prieš jai apsi- 
blausiant, kai gyvūnas nusibaigė vos per žingsnį nuo manęs.“ 

Konanas Doilis, trečiojo kurso studentas, prieš išplaukda- 
mas laivu „Hope“, apie banginių medžioklę neturėjo jokio 
supratimo. Jis buvo priimtas ne jūreiviu, o laivo chirurgu. 
„Išplaukiau dvidešimties metų, — vėliau prisiminė jis, — tad 
ir Mano medicinos žinios atitiko trečiojo kurso vidutinio stu- 
dento lygį. Aš dažnai pagalvodavau — kokia laimė, kad ne- 
prireikė didesnės mano pagalbos.“ 

Atlyginimas — „du svarai dešimt šilingų per mėnesį ir 
trys šilingai iš sumos, gautos už toną taukų“, — buvo kur kas 
didesnis, nei galėjo uždirbti vyniodamas daktarui Horui tab- 
letes. Klodas Karis, studentas, pasiūlęs šį darbą, ketino plaukti 
pats, bet paskutinę minutę jam kažkas sutrukdė. Vietoj sa- 
vęs jis pasirinko Konaną Doilį — gal dėl to, kad abu buvo 
maždaug vienodo ūgio ir draugui tiko sunki apranga bei 
odiniai aulinukai, kuriuos jau buvo nusipirkęs. Prie Kario 
pirkinio Konanas Doilis dar pridėjo keletą knygų, dienoraštį 
ir dvi poras bokso pirštinių. 

Konanui Doiliui kajutėje kraunantis po gultu savo daik- 
tus, kaip tik bokso pirštinės ir krito į akį Džekui Lembui 
(Jack Lamb), laivo stiuardui. Lembas jas apžiūrėjo, o Kona- 
nas Doilis jam paaiškino Edinburge pasirinkęs boksą kaip 
fizinio lavinimosi būdą. Lembas, žvilgsniu išmatavęs aukštąjį 
naujoką, pasinaudojo proga išmėginti jėgas. Stiuardas užsi- 
movė pirštines ir iškart pasiūlė susiremti. 

Visi atmena, kad Konanas Doilis buvęs geras boksinin- 
kas, dorai laikęsis šio vyriško sporto taisyklių ir paisęs subti- 
lybių. Apie boksą rašoma net keliose jo knygose. Štai, pa- 
vyzdžiui, Krokslio meistre (Croxley Master) pasakojami 
besiboksuojančio studento mediko nuotykiai, bokso tema yra 
parašyta net pjesė. O Lembas buvo paprasčiausias gatvės 
rėksnys. Vos spėjo Konanas Doilis užsimauti pirštines, ir 

nedidukas kreivakojis stiuardas nuskriejo per ankštą kaju- 
tę. Susirūpinęs jaunasis laivo chirurgas sutriko. Laikydama- 
sis gražiausių markizo Kvinsberio (Oueensberry) tradicijų, 
Konanas Doilis kurį laiką gūžėsi sukryžiavęs rankas. Tuo 
tarpu Lembas mosikavo ir puolė, tarsi kumščiais gesintų 
ugnį, į kurią įpilta alyvos. Kartkarčiais Konanas Doilis stai- 
ga suduodavo sportišką smūgį ar padarydavo apgaulingą 
judesį ir vėl atsitraukdavo laukdamas, kol Lembas išsities 
nelyg banginis ant lyno. Kai jau atrodė, kad Lembas niekad 
nepavargs, Konanas Doilis pagaliau pakėlė ranką ir, skė- 
lęs į galvą, sutriuškino mažesnį už save priešininką. Lem- 
bui tai padarė įspūdį. „Kaip mane gyvą matai, — sakė jis 
šturmanui, — tokio gero chirurgo mes dar nesame turėję! 
Jis man į paakį įstatė mėlynę!" 

„Tai buvo pirmas (ir turbūt paskutinis) mano profesinių 
gebėjimų apibūdinimas“, — sakė Konanas Doilis. 

Įgijęs tokį gerą vardą, Konanas Doilis greitai susigyveno 
ir su kitais laivo pareigūnais. Atrodė keista, kad savo pir- 
muoju pavaduotoju kapitonas pasirinko silpną išstypėlį, o 
raudonplaukis milžinas, vardu Kolinas Maklinas (Colin 
McLean), dirbo virėjo padėjėju. Laivui išplaukus iš uosto, 
viskas stojo į savo vietas. Pasirodo, neraštingas Maklinas ne- 
atitiko Prekybos ministerijos reikalavimų. Kai laivas saugiai 
plaukė savo kursu, Maklinas susikeitė su šturmanu vietomis. 

Greitai Konanas Doilis patyrė, kad Maklinas — it gyvasis 
sidabras. „Gerai pamenu vieną vakarą, kai teko ne kartą at- 
plėšti Makliną nuo stiuardo, neapdairiai pakritikavusio štur- 
maną, kad šiam nepavyko susidoroti su banginiu. Abu vyrai 
jau buvo išlenkę romo, nuo kurio vienam kilo noras ginčytis, 
o kitam — muštis, ir man teko gerokai paprakaituoti, kad, 
mums trise sėdint septynių iš keturių jardų dydžio kajutėje, 

nebūtų pralieta kraujo. Kai jau manydavau, kad pavojus pra- 
ėjo, žiūrėk, stiuardas ir vėl paikai pradeda: „Nenoriu tavęs, 
Kolinai, įžeisti, bet jeigu būtum sukęsis mikliau..." Nežinau, 
kiek kartų šis sakinys buvo pradėtas, bet taip nė sykio ir 
nepabaigtas: sulig žodžiu „mikliau“ Kolinas stverdavo stiuar- 
dą už gerklės, o aš Koliną — per juosmenį, ir visi trys grum- 
davomės iki uždusimo, kol išsikvėpdavome. Paskui stiuardas, 
vos atgavęs kvapą, ir vėl pradėdavo tą nelemtą sakinį, o žodis 
„Mikliau“ ženklindavo naują susirėmimą. Neabejoju, kad jei 
nebūčiau ten buvęs, šturmanas būtų stiuardą sužalojęs, nes 
tokio pasiutusio žmogaus dar nebuvau matęs." 

Laive ne vienas Maklinas buvo bjauraus būdo, ir gerašir- 
dis jaunasis chirurgas dažnai imdavosi taikintojo vaidmens, 
nes kapitonas tokiais atvejais nesikišdavo. Laivo protokolas 
įpareigojo jį laikytis nuo kitų pareigūnų bei jūreivių atokiau, 
ir Konanas Doilis netrukus suvokė, kad jo pareiga — palai- 
kyti kapitonui draugiją. „Jeigu kapitonas būtų buvęs nekoks, 
būtų buvę nepakenčiama, — yra sakęs Konanas Doilis, — 
bet laivo „Hope“ vadas Džonas Grėjus (John Gray) buvo iš- 
ties puikus Žmogus, taurus jūreivis ir rimtas, galvotas ško- 
tas." Galima numanyti, kad ne vien jaunajam chirurgui, bet 
ir kapitonui Grėjui patiko Tomo Babingtono Makolio (Tho- 
mas Babington Macaulay), kurio istorine ir socialine eseisti- 
ka tuo metu Konanas Doilis kaip tik ir žavėjosi, darbai. Aš- 
tuonis mėnesius vaikinas Makolį piršo visiems — nuo 
harpūnininko iki virėjo, — Mat ne vienas jų nebuvo skaitęs 
šio garsaus valstybės veikėjo ir poeto darbų. „Dorų škotų 
harpūnininkų galvos buvo prikimštos jo minčių, — rašė Ko- 
nanas Doilis apie taip branginamą leidinį. — Ir toje knygos 
vietoje, kur antrasis inžinierius galynėjosi su Frederiku Di- 
džiuoju, iki šiol matyti riebios dėmės nuo jo pirštų.“ 

Laivui artėjant prie Arkties ledynų, Makolio įtaka apma- 
žo. Jaunajam chirurgui, iki tol iš Britanijos neiškėlusiam 
kojos, neaprėpiamos baltos platumos priminė pasaką. „Vie- 
ną rytą pabudau nuo plūduriuojančių lyčių bumbčiojimo į 
laivo šoną, — rašė jis, — ir išėjęs į denį pamačiau, kad jų 
pilna visa jūra iki pat horizonto. Lytys nebuvo didelės, bet 
taip tankiai užklojusios vandenį, kad galėjai šokinėti nuo 
vienos ant kitos. Nuo akinamo jų baltumo jūra atrodė dar 
mėlynesnė, viršuje plytėjo žydras dangus, 0 į šnerves plūdo 
nuostabus Arkties oras — toks rytas nepamirštamas." 

Atvirus ledynus už Grenlandijos krantų „Hope“ pasiekė 
kovo viduryje, bet pagal Britanijos ir Norvegijos sutartį me- 
džioti, iki kovo gale pasibaigs nerštas, buvo draudžiama. Įgula 
tą laiką panaudojo pagrindiniams ruonių būriams atsekti. „Kai 
tai pasiseka, vaizdas neregėtas, — rašė Konanas Doilis. — 
Žvelgiant nuo pagrindinio stiebo stebėjimo aikštelės, jų ne- 
matyti nei galo, nei krašto. Ant tolimiausio ledo jie išsibarstę 
kaip pipirų grūdeliai." 

Balandžio 3-iąją, sutartyje nurodytą dieną, įgula su vėz- 
dais rankose pasklido po visą ledą. Ir tuomet Konanas Doilis 
vėl pajuto sąžinės graužatį, bet tuoj pat griebėsi tuo metu 
paplitusio pasiteisinimo. „Žiaurus tai darbas, — pripažino jis, — 
nors ne žiauresnis už tą, kuris atliekamas norint, kad ant 
kiekvieno stalo būtų patiekti pietūs. Ir vis dėlto tie blizgan- 
tys tamsiai raudoni klanai akinamo baltumo ledynuose tai- 
kioje žydro Arkties dangaus tyloje atrodo klaikiai. Tačiau 
nenumaldomi poreikiai lemia nepertraukiamą tiekimą. Tad 
ruonių žudymas yra daugybės jūreivių, dokininkų, odadir- 
bių, kailiaraugių, žvakių pardavėjų, prekiautojų tepalais ir 
odų pirklių pragyvenimo šaltinis. Visi šie darbininkai per 
tas kasmetes skerdynes stovi vienoje pusėje, o rafinuoti žmo- 

nės minkštais odiniais batais ar mokslininkai, savo filosofi- 
niams raštams naudojantys švelnųjį aliejų, — kitoje.“ 

Sąžinės priekaištai, kilę regint šias žiaurias skerdynes, 
nesutrukdė Konanui Doiliui jau pačią pirmąją dieną pasi- 
siūlyti jose dalyvauti. Bet, jam jau rengiantis lipti per falš- 
bortą, kapitonas liepė grįžti — naujokui ledas pernelyg pa- 
vojingas. Pyktelėjęs Konanas Doilis atsisėdo ant apledėjusio 
falšborto ir kaipmat atsidūrė vandenyje. „Tas nelaimingas 
atsitikimas lėmė, kad gavau, ko norėjau, — prisiminė jis. — 
Mat kapitonas buvo sakęs, kad vis tiek įkrisiu į vandenį, tai 
menkas skirtumas, ar aš ant ledo, ar laive." 

Nepatyręs ant ledo, Konanas Doilis tądien dar dusyk išsi- 
maudė ir vakarą turėjo praleisti lovoje, mat jo drabužiai džiū- 
vo mašinų skyriuje. „Paskui dar ilgokai turėdavau atsiliepti 
šaukiamas didžiuoju šiaurės naru“, — prisipažino jis. 

Nors pradžia buvo ne kažin kokia, Konanas Doilis greitai 
įgudo šokinėti nuo lyties ant lyties ir netrukus, kaip kiti įgu- 
los nariai, leisdavosi į medžioklę vienas. Kartą jis, bandyda- 
mas įsitaisyti patogiau prie ką tik užmušto ruonio, atbulas 
griuvo nuo lyties. Pabandė ropštis iš ledinio vandens, bet 
rankos slydo nuo glotnaus ledo krašto. Nepuldamas į pani- 
ką, Konanas Doilis pamėgino išlipti kitoje vietoje. Jis iš pas- 
kutiniųjų kabinosi į ledą, bet lygiame kaip stiklas paviršiuje 
nebuvo į ką įsitverti. 

Niekas jo įvirstant į vandenį nepastebėjo, tad Konanas 
Doilis, kaip medikas ir jūreivis, suvokė, kad jeigu neišsika- 
panos ant ledo, po keleto minučių jam galas. Blogiausia, kad 
pajuto ledinį vandenį kaustant rankas ir kojas — jos sustiro 
ir greitai būtų tapusios nelanksčios. Tada jis prisiminė ruonį, 
kuriam ką tik dyrė odą. Žūtbūtinėmis pastangomis ėmė mušti 
kojomis ir tiestis visu kūnu, bandydamas sugriebti už negyvo 

žvėries peleko. Ruonis jam buvo it svertas išsiropšti iš van- 
dens. Bet pamačius, kad ruonio skerdena, sveriama kūno, 
per ledą ima slysti jo link, jaunuolį pagavo siaubas. Konanas 
Doilis suvokė, kad jeigu nutrauks ruonį nuo lyties, viskas 
baigta. Valandėlę truko „košmariška kova“ — Konanas Doi- 
lis žūtbūt stengėsi persisverti per lyties kraštą. Pagaliau pa- 
vyko iškelti vieną kelį iš vandens, ir jis nudribo ant ledo 
greta negyvo padaro. Didysis šiaurės naras dieną vėl baigė 
lovoje. Tik šįkart, kad galėtų drabužius nusivilkti, turėjo pa- 
laukti, kol pirmiau jie atitirps. 

Birželį laivas pasuko į šiaurę, ir prasidėjo banginių me- 
džioklė. Laive „Hope“ buvo aštuonios valtys banginiams me- 
džioti, bet paprastai išleisdavo tik septynias, o vadinamieji 
dykinėtojai, t. y. neužsirašiusieji dirbti jūreiviais, ramiausiai 
pasilikdavo. Kartu su Konanu Doiliu plaukę „dykinėtojai“ 
jautėsi esą itin pajėgūs. Jie pasisiūlė sėsti į atsarginę valtį, 
kuri, bent jau Konano Doilio nuomone, buvo viena iš geriau- 
siai dirbusių. „Visi buvome jauni, stiprūs ir energingi, — vė- 
liau sakė jis viename pokalbyje. — Man rodos, mūsų valtis 
niekuo nenusileido kitoms.“ Siekdamas įnešti savo įnašą, Ko- 
nanas Doilis labai išpopuliarėjo tarp kelionės draugų. Kiek- 
vienam vyrui, tarp jų ir chirurgui, priklausė dalis per reisą 
gauto pelno. Kaip „dykinėtojas“ jis būtų buvęs tik krovinys, 
o dirbdamas valtyje tapo įgulos nariu. 

Banginių medžioklė jaunuoliui reiškė šį tą daugiau nei 
būsimus pinigus. Vaikystėje prisiklausęs pasakojimų apie ri- 
terius ir jų žygius, dabar jis pats buvo šiuolaikinio epo veikė- 
jas, svetimame, nežemiškai gražiame peizaže persekiojantis 
milžiniškus padarus. Ko gero, tos skerdynės kiek slėgė — ne 
kartą jis buvo tiesiogine to žodžio prasme permirkęs krauju, — 
bet visa nustelbė svaigus medžioklės jaudulys. Darbuojantis 

po spindinčia vidurnakčio saule, niūrusis Edinburgas kažkur 
išnyko. Čia nepasiekė nei tėvo liga, nei šeimos nepritekliai. 
Konano Doilio sąžinė buvo švari — uždirbti pinigai atsidurs 
motinos piniginėje, — tačiau kartu ėmė busti ilgesys. Arktis, 
kaip jis manė, pažadino „apsigimusio klajoklio sielą“. 

Bėgo savaitės, Konanas Doilis tapo sezoniniu banginių 
medžiotoju, ir kapitonas Grėjus jam pasiūlė dvigubą atlygį, 
jeigu kitame reise sutiktų eiti ir harpūnininko, ir chirurgo 
pareigas. „Visa laimė, kad atsisakiau, — yra kalbėjęs jis, — 
nes toks gyvenimas pavojingai žavus." 

Tiesą sakant, kasdienybė buvo kupina pavojų. Kartą Ko- 
nanas Doilis atsidūrė valtyje, kuriai buvo pavesta pribaigti 
persmeigtą harpūnu ir išsekintą banginį. Kol sužeistas gyvū- 
nas blaškėsi, irklininkai, saugodamiesi besidaužančios jo uo- 
degos, pasuko valtį. Milžiniškas sužeisto banginio „šoninis 
plaukmuo“ ūmai iškilo iš vandens ir pakibo virš valties. Va- 
landėlę šeši vyrai, apimti nebylaus siaubo, žvelgė į išlinkusį 
virš jų didžiulį, saulę užstojantį peleką. „Vienas pliaukštelė- 
jimas, ir visi būtume nugarmėję į dugną, — prisiminė jis. — 
Dar niekaip negaliu pamiršti, kaip mes, sėkmingai išplaukę, 
visi atstatėme rankas gindamiesi nuo to dideliausio, grės- 
mingo peleko, tarsi būtume pajėgę atsilaikyti, jeigu banginis 
būtų sumanęs jį nuleisti.“ Kai pasibaisėję vyrai pamažu nuto- 
lo, gaištantis gyvūnas apsivertė, ir pelekas iš lėto paniro į 
vandenį. 

Ši akistata su mirtimi tik pakurstė Konano Doilio polinkį 
į nuotykius. „Įdomus darbas irtis prie banginio, — rašė jis. — 
Sėdi sau nuo jo nusigręžęs ir žinai apie jį tik tiek, kiek išskai- 
tai iš vairininko veido. O jis žvelgia tau virš galvos, stebi tą 
lėtai plaukiantį padarą, kartkarčiais pakeldamas ranką, kad 
nustotume irkluoti, kai pamato artėjant banginio akį, ir vėl 

duodamas ženklą vogčiomis sėlinti, kai priekyje išnyra gy- 
vūno uodega. Aplink plūduriuoja tiek ledo lyčių, kad, jei 
irkluoji tyliai, banginis gilyn neneria. Tad slenki pamažu ir 
galiausiai prisiartini tiek, kad vairininkas žino, jog bus gali- 
ma atsidurti prie pat banginio, tam nespėjus panirti, mat, kol 
toks milžiniškas kūnas išsijudina, užtrunka šiek tiek laiko. 
Ūmai išvysti, kaip sublizga vairininko akys, jis išrausta ir 
taria: „Vyrai, traukitės! Traukitės greičiau!" Spragteli didžio- 
jo šaunamojo harpūno gaidukas, ir nuo irklų tykšteli putos. 
Kokie šeši yriai, ir valties pirmagalys, dusliai sužlegėjęs, lyg 
per taukus užplaukia ant kažko minkšto, o tu irkluoji, kiek 
tik įgali. Ir tau nusispjauti, nes jau pasiekei banginį, girdėjai 
šūvį ir Žinai, kad harpūnas buvo iššautas tiesiai į tą didelį 
švino spalvos jo šono linkį. Gyvūnas kaip akmuo nyra į van- 
denį, valties galai vėl apsitaško, 0 po sėdynėmis tarp tavo 
kojų ir per valties galą zvimbia lynas. 

Šiuo momentu vėl esama pavojaus, nors retai kada bangi- 
niui užtenka jėgų pulti savo priešus. Tam skirtas Žmogus, 
vadinamasis lyno vyniotojas, labai rūpestingai suvynioja ly- 
ną, kad šis nesusinarpliotų. Tačiau jeigu taip atsitiktų — jei 
į kilpą patektų kieno koja ar ranka, — toks Žmogus būtų 
akimoju nutemptas į dugną, draugams net nespėjus susigau- 
dyti, kur jis dingo. Nupjovęs lyną, prarastum žuvį, o auka — 
jau kelių šimtų sieksnių gylyje. 

„Žmogau, tik nepaleisk į darbą rankų, — sušukdavo to- 
kiu atveju harpūnininkas, jei kas iš jūreivių išsitraukdavo 
peilį. — Žuvis pravers.“ Nors ir kokie būtų beširdiški, šie 
žodžiai yra išties filosofiški.“ 

Kai po daugelio jūroje praleistų mėnesių laivas pasuko 
atgal į Piterhedą, medžiotojai buvo sugavę vos keturis ban- 
ginius. Bet ir tai buvo šešiasdešimt šešių tonų krovinys. Dau- 

gumai įgulos narių šis gana kuklus laimikis reiškė, kad 
kelionėje didesnių nuotykių nepatirta, tačiau Konanas Doi- 
lis sėkmę vertino kitokiu matu. Viename pokalbyje jis pasa- 
kė: „Aš subrendau 80 laipsnių šiaurės platumoje." 


Piterhede Konanas Doilis atsisveikino su kelionės drau- 
gais ir grįžo į Edinburgą. Susitikimas su motina buvo juo 
džiugesnis, kad galėjo jai įteikti 50 svarų dydžio įgulos pel- 
no dalį. Į mokslus jis kibo su ankstesniu uolumu, bet buvo 
jau kitas žmogus — anot jo, Arktyje patyręs „ypatingą kito- 
kio pasaulio jauseną“. „Kas bent kartą lankėsi tame slėpinin- 
game krašte, — rašė jis, — kuris gali būti ir patraukliausia, ir 
labiausiai atstumianti vieta Žemėje, tikriausiai jau niekuo- 
met nepamirš bent dalelės jo žavesio." 

Patirtį, įgytą medžiojant banginius, Konanas Doilis kone 
iškart panaudojo kūryboje. Šiurpiame apsakyme „'Šiaurinės 
žvaigždės' kapitonas" („Captain of the Pole-Star |, kuris 
1883 m. buvo išspausdintas žurnale Temple Bar, pamišęs jū- 
rų kapitonas, vydamasis mylimosios vėlę, atsiduria ant klas- 
tingos ledo lyties ir mirtinai sušąla. Kai pasakotojas su įgulos 
draugais aptinka lavoną, negyvėlį dengiantį sniegą pagauna 
keistas vėjo gūsis. Pasakotojas sako: „Mano supratimu, tai 
buvo tiesiog sniego sūkurys, bet daugelis mano draugų tvir- 
tino, esą kažkas primenantis moterį pasilenkė prie kūno, pa- 
bučiavo jį ir paskui skubiai nutolo." 

Kaip ir amžininkas Džekas Londonas (Jack London), taip 
pat Džozefas Konradas (Joseph Conrad), medžiagos kūrybai, 
ypač pasakojimams apie žiauriojo pirato, vardu kapitonas 
Šarkis, nuotykius, Konanas Doilis visą gyvenimą sėmėsi iš 
savo plaukiojant patirtų nuotykių. Ši patirtis leido Konanui 
Doiliui puikiai įvertinti Hermano Melvilio (Herman Melville) 

kūrybą, kuri anuo metu deramo dėmesio nesulaukė. Taip 
pat jaunuolis susidomėjęs skaitė Viljamą Klarką Raselą (Wil- 
liam Clark Russell), kurio „puikūs jūriniai apsakymai“ vieną 
dieną atsidūrė daktaro Votsono rankose. 

Kai 1880 m. rudenį Konanas Doilis grįžo tęsti studijų, 
kelionės poveikis išryškėjo ne iškart. Tačiau buvo akivaizdu, 
kad jis jau nebėra tas nerangus, nepasitikintis jaunuolis. „Įli- 
pau į banginių medžioklės laivą jaunas, pakrikas ilgšis, — 
sakė vėliau rašytojas, — o išlipau stiprus, subrendęs vyras.“ 

Edinburge jam jau darėsi ankšta. 

Abejotinų protėvių 
palikuonis 


Mielasis sūnau, prie pat kūno vilkėk Ha- 
nelę ir niekuomet netikėk amžinąja 
bausme. 


STARKO MANRO MOTINA, 
IŠ STARKO MANRO LAIŠKŲ 


L. suvokti, — studijų metais motinai rašė Konanas Doi- 
lis, — turįs tam tikrų gabumų, kurie, atsiradus gerai progai 
bei tinkamai nukreipti, gali man lemti didelę sėkmę, ir būtų 
be galo gaila paleisti juos vėjais laivo denyje arba dirbant 
kaimo gydytoju. Jei patekčiau į gerą ligoninę, mano planas 
būtų aiškus: stropiai rūpintis ligoniais, kelti profesinį meist- 
riškumą, rašyti į medicinos žurnalą The Lancet, papildyti sa- 
vo pajamas literatūra, susibičiuliauti su kiekvienu sutiktu žmo- 
gumi ir įgyti jo palankumą, jeigu reikės, laukti kad ir dešimt 
metų, o tuomet, išmušus mano valandai, veikti greitai, ryž- 
tingai ir gauti chirurgo vietą.“ 

Tokį apgalvotą, itin praktišką ateities planą padiktavo skur- 
di Konano Doilio aplinka, tačiau prasiveržė ir didesni siekiai. 
„Mes aukštai užsimosime, mieloji ledi, — sakė jis Madam, — 

ir sieksime gyvenime sėkmės, o ne kad metinė alga nuo 
pernykštės skirtųsi penkiasdešimčia svarų.“ 1881 m. rugpjūtį 
Konanas Doilis gavo medicinos mokslų bakalauro ir chirur- 
gijos magistro diplomus. Šį tikslą jis pasiekė ypatingai nepa- 
sižymėdamas (atsižvelgiant į trumpesnį studijų laiką, tai ne- 
stebina), be to, dėl banginių medžioklės universitetą baigė 
metais vėliau. Džiūgaudamas jis nupaišė save mojuojantį iš- 
keltu diplomu, o apačioje užrašė: „Leidimas žudyti“. 

Namie reikalai ėjo vis prastyn. Čarlzas Doilis buvo įkur- 
dintas Fordeno globos namuose, kurie specializavosi gydyti 
nuo alkoholizmo, tad šeimai prisidėjo dar vienos išlaidos. 
Brajenas Voleris, Doilių nuomininkas, perėmė dar didesnę 
šių namų naštos dalį, kas Konanui Doiliui, matyt, buvo opus 
dalykas, nes visą gyvenimą tai nutylėdavo. Iš jo laiškų aišku 
viena — kad trokšta gyvenime ką nors pasiekti pats. 

O galimybės buvo ne kažin kokios. Pagal to meto tvarką, 
pretenduodamas į daktarus, turėjai įgyti patirties. Tai galėjai 
padaryti arba tapdamas jau dirbančio gydytojo kabineto da- 
lininku, arba atidarydamas savo kabinetą. Be skatiko kišenė- 
je Konanas Doilis neįstengė nei vieno, nei kito. 

Susirūpinęs jis apsilankė pas motinos gimines, rašė prašy- 
mus dirbti ligoninėje, vėl padirbėjo pas daktarą Horą Bir- 
mingame. Svarstė, gal vykti kaip valstybiniam gydytojui į 
Indiją, o gal net stoti į laivyną. Abiem atvejais būtų buvusios 
garantuotos pastovios pajamos, be to, būtų galėjęs iš užsie- 
nio siųsti namo pinigų, kaip tai darė seserys. | 

Nors ateitis buvo miglota, po kelionės laivu „Hope“ Ko- 
nanas Doilis, ko gero, buvo savimi visai patenkintas. Trykš- 
damas pasitikėjimu, jis puolė domėtis dailiąja lytimi ir taip 
dažnai įsimylėdavo, kad net nugąsdino mamą. Vienu metu 
prisipažino įsimylėjęs iškart penkias merginas — pats tvirti- 

no, kad garbingai, — tačiau galiausiai apsistojo prie gra- 
žios, gal kiek apkūnokos airės, vardu Elmorė Velden (Elmo- 
re Welden). „Kokia gražuolė! — susijaudinęs sakė jis. — 
Mes visą savaitę flirtavome, tad santykiai jau brandūs.“ 

Tamsiaakė panelė Velden, kurią vadino Elma, kurį laiką 
buvo jį pakerėjusi. Tačiau vaikinas suprato negalįs jai nieko 
pasiūlyti ir pirmiausia turįs užsitikrinti ateitį, jeigu nori 
glaudesnių santykių. Kupinam vilčių jaunikaičiui netru- 
kus pasitaikė gera proga. Jis gavo telegramą iš Afrikos 
navigacijos kompanijos, kuri siūlė mediko darbą viename 
laive už 12 svarų mėnesio atlyginimą. Atsiradus vilčiai gauti 
pastovių pajamų, Konanas Doilis, matyt, ketino Elmą vesti ir 
į keliones vykti drauge. Bet galima tik spėlioti, ar buvo jai 
pasipiršęs. Kai 1881 m. spalio mėnesį Konanas Doilis atvyko 
į Liverpulio uostą, juodu su Elma laikinai išsiskyrė. 

Dvidešimties metų senumo, apdaužytas ir girgždantis gar- 
laivis „Mayumba“ plaukiojo reguliariu reisu iš Liverpulio į 
vakarinį Afrikos krantą. Pirmyn jis gabeno keleivius, įvairias 
prekes ir karališkojo pašto maišus, o grįždamas parveždavo 
palmių aliejaus, riešutų ir dramblio kaulo. Kai spalio pabai- 
goje laivas išplaukė, Konanas Doilis buvo atsakingas už tris- 
dešimties keleivių sveikatą. Dvidešimt dvejų metų gydytojas 
rado sau kone idealią tarnybą. Gyvenimas laive, plaukiojan- 
čiame į Afriką ir iš jos, tenkino jo nuotykių pomėgį, darbas 
buvo gerai mokamas ir grūdino jį kaip mediką. Konanas Doilis 
visais požiūriais galėjo jaustis atsistojęs ant kojų. 

Pirmosios kelionės dienos vakarą, laivui plaukiant pietų 
kryptimi palei Airijos krantus, tirštame rūke Konanas Doilis 
pastebėjo už uosto blausiai žybčiojant švyturį. „Man buvo 
neaišku, kaip švyturys gali būti kitapus uosto“, — prisiminė 
jis. Truktelėjęs už rankovės kapitono padėjėją, Konanas Doilis 

parodė jam ryškėjantį švyturį. Šis šūktelėjo į vairinę ir pasi- 
baisėjęs davė komandą mašinų skyriui. Laivas visu greičiu 
pasuko į uostą, vos išvengdamas smailių rifų. 

Tada viskas pakrypo į bloga. Biskajos įlankoje šėlo ban- 
gos, ir Konanas Doilis visą savaitę svirduliavo po siūbuojantį 
denį rūpindamasis jūrlige sergančiais keleiviais. Jo paties ka- 
jutė buvo apsemta, ir jaunasis gydytojas braidė po vandenį 
iki kulkšnių, kol dangus prasiblaivė. Galiausiai, pasak jo, 
„(-..) įsišėlusi jūra pradėjo banguoti tolygiai, ir keleiviai pa- 
mažu ėmė trauktis nuo kriauklių. Kažkuris iš jų net įsidrąsi- 
no pasirodyti denyje su liguisto pasitikėjimo išraiška veide, 
kuri, deja, ūmai išnyko, ir jis rimtai, lyg užburtas, ėmė stebėti 
vandenį palei laivą.“ 

Artėjant prie Madeiros, oras pagaliau išsigiedrijo. Čia iš- 
lipo nemažai keleivių, ir dabar Konanas Doilis pacientų turė- 
jo mažiau. Bet kai laivas pasuko Siera Leonės link, ėmė slėg- 
ti tropinis klimatas. Jis sakė, kad Dantė, jeigu būtų lankęsis 
Afrikos pelkėse, prie pragaro ratų būtų pridėjęs dar vieną. 
„Kai valgydamas negali pakęsti padėtos ant kelių servetė- 
lės, — rašė Konanas Doilis, — ir kai pamatai, kad nuo jos 
tau ant baltų keltinio audinio kelnių lieka šlapia dėmė, 
tuomet suvoki, kad tikrai esi tropikuose.“ 

„Mayumba"“ užsuko į daugelį Liberijos ir Nigerijos uostų, 
tarp jų — į Fritauną, Monroviją ir Port Harkortą. Konanas 
Doilis aplankė nemažai kolonistų iš Europos, bet emigrantų 
gyvenimas jam nepasirodė patrauklus: jie gyvena nuolat bai- 
mindamiesi susigriebti kokią tropikų ligą, jų būtis niūri, juos 
nuolat kankina baimė, ir nusiraminimo jie dažnai linkę ieš- 
koti alkoholyje. Vienu metu Konanas Doilis net būgštavo, 
kad jį irgi užvaldys blogi įpročiai. „Tuo savo gyvenimo lai- 
kotarpiu gėriau nesivaržydamas, — prisipažino jis. — Ma- 

niau, kad alkoholiui esu atsparus, — juk turiu galvą ant 
pečių ir esu tvirtai sudėtas, — bet protas man pakuždėjo 
apie nesibaigiančių Vakarų Afrikos kokteilių keliamus pa- 
vojus, ir su šiokiomis tokiomis pastangomis jų atsisakiau.“ 
Vėl nutylimas vienas svarbus dalykas. Ko gero, Konanas 
Doilis iš tiesų pastebėjo kolonistus piktnaudžiaujant gėri- 
mais, bet paties sprendimą tikriausiai lėmė tai, kad jo tėvas 
buvo uždarytas gydytis nuo alkoholizmo. Paskui iki kelionės 
pabaigos Konanas Doilis svaigalų atsisakydavo, 0 ir šiaip 
gyvenime dažniausiai išgerdavo saikingai. 

Kiti kelionėje tykantys pavojai buvo didesni. Neilgai tru- 
kus, keli laivo keleiviai susirgo maliarija, ir Konanas Doilis 
juos gydė chininu — vieninteliu tuo metu žinomu vaistu nuo 
šios ligos. Lapkričio viduryje, praėjus trims savaitėms nuo 
tada, kai jie išplaukė iš Liverpulio, Konanas Doilis ir pats 
smarkiai susirgo. Vos nusvirduliavo į gultą ir ėmė be sąmo- 
nės kliedėti. „Keletą dienų labai mažame ringe be jokio se- 
kundanto galynėjausi su mirtimi, — rašė jis. — Matyt, jos 
būta visai čia pat, nes, vos pajėgęs atsisėsti, išgirdau, kad 
vienas žmogus, susirgęs tuo pat metu, mirė.“ 

Aprašydamas savo išgyvenimus vienam tėvynėje likusiam 
draugui, Konanas Doilis užsiminė esąs toks nusilpęs, kad 
plunksnakotis jam atrodo nelyg irklas rankoje. Tačiau po 
savaitės jis jau vėl buvo sveikas, jautėsi galįs imtis darbo ir 
net dalyvavo krokodilo medžioklėje. Po keleto dienų vaiki- 
nas nusprendė atsigaivinti per visą laivo ilgį greitai nuplauk- 
damas jūra. Džiūdamas ant denio, staiga pastebėjo iš drum- 
zlino vandens kyšant nugarinį ryklio peleką. „Savo gyvenime 
esu keletą kartų be jokio reikalo taip nutrūktgalviškai rizika- 
vęs, kad paskui pats sau negalėdavau pasiteisinti, — pa- 
reiškė jis. — Šis kartas — vienas iš jų.“ 

Liberijoje, valstybėje, niekad neturėjusioje kolonijinės val- 
džios, Konanas Doilis nemažai laiko praleido su „protin- 
giausiu ir iš visų pakeliui sutiktų labiausiai apsiskaičiusiu 
žmogumi". Tai buvo Henris Hailandas Garnetas (Henry High- 
land Garnet), Amerikos konsulas Liberijoje. Garnetas, vergo 
sūnus, buvo įtakingas judėjimo už vergovės panaikinimą 
veikėjas, ir kai Konanas Doilis su juo susipažino, jau gyve- 
no paskutines dienas. „Šis džentelmenas negras padarė man 
gerą poveikį“, — prisipažino Konanas Doilis, ir tai atsispin- 
di kitąmet išspausdintame jo straipsnyje. „Išskyrus tuos iš 
čiabuvių, — rašė jis, — kuriuos demoralizavo sąlytis su 
pirkliais ir vergų prekybos žiaurumai, juodojo žemyno gy- 
ventojai iš tiesų yra romi ir neužgauli rasė žmonių, kurių 
pagrindinis siekis — netrukdomiems taikiai dirbti žemę. Bent 
jau aš susidariau apie juos tokį įspūdį." Toliau jis rašo, kad 
pavieniai žmonės ten gali saugiai keliauti, tačiau didesnis 
gerai ginkluotų įsiveržėlių būrys, be abejo, bus palaikytas 
kokia nors grėsminga ir karinga gentimi. „Štai kodėl, 
baigia jis straipsnį, — pamatę atvykstant Stanlį (Stanley) ar 
kokį kitą Mūsų laikų keliautoją, jie jau ruošia prikaistuvius 
ir padažų butelius.“ Vargu ar toks požiūris yra šiuolaikinis, 
bet neabejotina, kad pagarba Henriui Garnetui praplėtė Ko- 
nano Doilio akiratį. Vėliau jis yra daug kartų pasisakęs už 
engiamąsias rases, 0 jo raštuose nerasi užgaulių žodžių ir 
stereotipų, neretai menkinančių jo amžininkų kūrinius. 

Prie Fernando Po, dabar Bijagoso, salos „Mayumba“ ap- 
sisuko ir leidosi namo, pakeliui įvairiuose uostuose sustoda- 
ma paimti palmių aliejaus ir kitų krovinių. Tuo metu neper- 
traukiama Atrikos pakrantė Konanui Doiliui jau buvo įgrisusi, 
tačiau kelionė atgal neapsiėjo be nuotykių. Praplaukus Ma- 
deirą, viename laivo anglių sandėlyje įsiplieskė gaisras. Įsi- 

liepsnojusias anglis nuo degaus krovinio teskyrė medinė 
pertvara, ir kilo didžiulis pavojus netekti laivo. Keturias die- 
nas įgula kovojo, kad „grėsmingas degančių anglių karštis“ 
neišplistų ir bet kurią akimirką nesprogtų aliejus ar anglių 
dulkės. Vienu metu dalis metalinio laivo korpuso buvo įkai- 
tusi iki raudonumo, o pro ventiliatorius plūdo dusinantys 
dūmai. Kai jau atrodė, kad laivas pradeda skęsti, buvo pa- 
ruoštos gelbėjimosi valtys, o Konanui Doiliui kapitonas įsa- 
kė žadinti ir raminti kajutėse esančius keleivius. Įgula dar- 
bavosi narsiai, ir katastrofos buvo išvengta. Smilkstantis laivas 
įstengė baigti kelionę ir 1882 m. sausio viduryje įpūškavo į 
Liverpulio uostą. „Tik pora žodžių, — rašė parvykęs Konanas 
Doilis. — Pranešu, kad grįžau laimingai: persirgęs Afrikos 
karštine, vos nesuėstas ryklio, o galop tarp Madeiros ir An- 
glijos laive dar kilo gaisras.“ S 

Kad ir kaip ten būtų, kelionė Konanui Doiliui pasirodė 
neapsakomai monotoniška. Iš pradžių Afrikos navigacijos 
kompanijoje jis planavo padirbėti porą metų ir susitaupyti 
pinigų gydytojo darbo pradžiai. Po trijų mėnesių, praleistų 
laive „Mayumba“, nuomonė buvo pakeista. Priešingai nei 
pasakiškoji Arktis, Afrika pasirodė slegianti ir demoralizuo- 
janti. „Vėl vykti į Afriką neketinu, — pasakė jis motinai. — 
Per tą patį laiką savo plunksna būčiau užsidirbęs daugiau. 
Manau, palikdamas laivą, tavęs nenuvilsiu, nes gero ten iš- 
ties nedaug.“ 

Priėmus tokį sprendimą, ateitis buvo nedaug žadanti, nes 
jo plunksna dar negalėjo tiek daug pelnyti, kaip manė. Jis 
pardavė kuklų pluoštelį apsakymų ir straipsnių, bet retai ka- 
da už juos gaudavo tris ginėjas, kaip kad už „Sasasos slėnio 
paslaptį“. Kelionė į Afriką ir atgal, kad ir nebuvo maloni, 
laidavo atlyginimą, kurio jam nepaprastai reikėjo. 

Svarstydamas, ko gi nusitverti, jis gavo tetos Anetos, tėvo 
sesers, ir pasiturinčių dėdžių Ričardo, Henrio, Džeimso kvie- 
timą. Jeigu jis atvyktų į Londoną, rašė teta Aneta, ji su dėdė- 
mis mielai aptartų jo ateitį. 

Konanas Doilis suprato, kad kaip tik tai ir gali būti „pa- 
grindinė jo galimybė“. Dėdės buvo pinigingi ir įtakingi. Pa- 
lankiai nusiteikę, galėtų padėti jam gyvenimo pradžioje. Lon- 
doniečiai Doiliai į Čarlzą, tą girtuoklį plevėsą, seniai buvo 
numoję ranka, bet jo sūnus Artūras teikė vilčių. Nors gimi- 
nėms būtų labiau patikę, jei Artūras būtų sekęs jų pėdomis ir 
pasirinkęs dailininko profesiją, jie suprato, kad jaunuolis už- 
augo darbštus ir stropus, ko gero, vertas jų globos. 

Konanas Doilis nuvažiavo į Londoną ir prisistatė netoli 
Haid Parko, Kembridž Teres gatvėje, stovinčiame didinga- 
me name, kuris kadaise priklausė jo seneliui Džonui Doi- 
liui, garsiam dailininkui ir giminės patriarchui. Miestas kė- 
lė malonius prisiminimus. Prieš aštuonerius metus jis 
džiaugėsi galėdamas ištrūkęs iš Stounihersto paviešėti pas 
dėdę Ričardą. Tačiau ir tada, ir dabar Artūras varžėsi savo — 
vargšo giminaičio — padėties, o dėdžių galia ir laimėjimai 
jį trikdė. 

Škotiška tarmė ir nudėvėti drabužiai Konaną Doilį labai 
išskyrė iš elegantiškų giminaičių londoniečių. Gal jis ir ban- 
dė pasipuikuoti pasakojimais apie jūrose patirtus nuotykius, 
tačiau puritoniškiesiems dėdėms ir tetai jie tikriausiai pasiro- 
dė nederami. Po netrumpos pertraukos prašnekta apie reika- 
lus. Pasiūlymas buvo gana paprastas: kai Konanas Doilis įsi- 
kurs ten, kur ketina verstis gydytojo praktika, Doilių šeima 
pasinaudos savo įtaka ir pagarsins jo vardą tarp savo sociali- 
nės padėties žmonių. Nors pinigų iš dėdžių jis negausiąs, 
geras giminės vardas būsiąs už juos vertingesnis ir ilgainiui 

padėsiąs jaunajam gydytojui įgyti turtingų pacientų bei su- 
sikurti pelningą praktiką. 

Viską įdėmiai išklausęs, Konanas Doilis padėkojo dė- 
dėms už pasitikėjimą ir dosnumą. Bet čia iškilo vienas keb- 
lus dalykas. Doiliai išliko pamaldūs katalikai, ir tai šeima 
ketino panaudoti jo labui — supažindinti su garsiomis kata- 
likų šeimomis ir dvasininkais. Konanas Doilis juto, kad pri- 
imti šitokią globą būtų veidmainiška. Neseniai jis išgyveno 
„dvasinį atsivertimą“ ir laikė save agnostiku. 

„Man svaigsta galva, — sako vienas klientas Šerlokui 
Holmsui. — Jūsų žodžiai mane apstulbino.“ Galima įsivaiz- 
duoti, kad panaši buvo ir londoniečių Doilių reakcija, nors 
šis klausimas jau buvo iškilęs laiške. Toks Konano Doilio 
pareiškimas dėdėms turbūt pasirodė esąs baisus nedėkingu- 
mas, tyčiomis skirtas jiems įžeisti. 

Daug veiksnių — prastas religinis mokymas, mokslinis 
išsilavinimas, mąstysenos pokyčiai ir atidus Darvino (Dar- 
win) bei jo sekėjų veikalų skaitymas — lėmė, kad Konanas 
Doilis atšlijo nuo tikėjimo. Edinburgo universitete jis drauge 
su visais žavėjosi „Darvino buldogu“ — profesoriumi Tomu 
Haksliu (Thomas Huxley), vos prieš keletą metų nukalusiu 
agnosticizmo terminą. Šis dvasios lūžis nebuvo vien Konano 
Doilio užgaida. „Prisimenu, — rašė jis, — buvau jau suaugęs 
vyrukas, kai, išgirdęs įnirtingąjį airių kunigą tėvą Mertį pa- 
reiškiant, kad visi, kurie nepriklauso Bažnyčiai, bus prakeik- 
ti, aš su siaubu pažvelgiau į jį, ir nuo tada tarp manęs ir 
dvasios vadovų atsirado plyšys, vėliau virtęs praraja.“ 

Ilgainiui ši praraja tik gilėjo. Viename pirmųjų romanų 
jis klausė: „Ar religija yra vienintelė mąstymo sritis, kuri 
nežengia į priekį ir kuria amžinai turime remtis kaip etalo- 
nu, nustatytu prieš du tūkstančius metų? Ar jie nemano, 

kad, rutuliojantis žmogaus smegenims, reikia platesnio po- 
žiūrio? Pusiau susiformavusios smegenys kuria pusiau su- 
formuotą Dievą, o kas pasakys, kad mūsų smegenys susifor- 
mavusios bent pusiau?" 

Aišku, kad drąsiai, atkakliai ir gana beatodairiškai pasi- 
priešindamas turtingiesiems dėdėms, Konanas Doilis atrado 
kelią, kurį paskui rinkosi daug kartų gyvenime. Kitas jaunas 
gydytojas jo vietoje veikiausiai būtų buvęs nuolankesnis, gal- 
būt dėl naudos slapstęs savo įsitikinimus, tačiau Konanas 
Doilis buvo pernelyg sąžiningas ir pernelyg tiesus. Išryškė- 
jus pirmosioms tikėjimo spragoms, jam tik rūpėjo, kad tas 
agnosticizmas neįskaudintų motinos. Šiuo savo gyvenimo lai- 
kotarpiu kone kiekviena subrandinta nauja mintimi jis daly- 
davosi su motina. Panorėjusi Merė Doil, ko gero, būtų įtiki- 
nusi sūnų neatšlyti nuo tikėjimo ir priimti dėdžių paramą. Ir 
ji nusipelno pagyrimo, kad gerbė sūnaus įsitikinimus bei prin- 
cipus ir tai, kaip jie buvo reiškiami. Po kelerių metų ir ji 
atskilo nuo Katalikų bažnyčios ir tapo anglikone. O Čarlzas 
Doilis, gyvendamas globos namuose, liko toks pat dievotas. 
Čarlzo Doilio pamaldumas, kai visa kita gyvenime išslydo 
jam iš po kojų, tikriausiai tik paspartino dvasinį sūnaus lūžį. 

Ričardas Doilis, mylimiausias iš dėdžių, dar bandė pa- 
keisti Konano Doilio nuomonę, pakviesdamas jį pietų į Lon- 
dono literatų klubą. Didinga šio džentelmenų klubo praban- 
ga turėjo išryškinti, ką atsisakydamas giminės pagalbos 
jaunasis gydytojas praranda. Konanas Doilis buvo nepalen- 
kiamas. Kai vaikinas išvažiavo iš Londono, giminės palaidojo 
visas į jį dėtas viltis. 

Apie nutrūkusius giminių santykius niekada nebuvo pa- 
miršta, nors kitąmet Ričardas Doilis žengė žingsnį susitaiky- 
ti. Jis nusiuntė sūnėnui kelis rekomendacinius laiškus, ad- 

resuotus garsiems katalikams, bet netrukus pats mirė nuo 
apopleksijos priepuolio. Laiškai buvo gauti tuomet, kai pa- 
galbos labai reikėjo, bet Konanas Doilis juos sunaikino. Kiti 
du dėdės išgyveno dar dešimtį metų ir matė nepaprastai 
ankstyvą kūrinių apie Šerloką Holmsą sėkme, bet retai kada 
pasakydavo gerą žodį apie priešgyną savo sūnėną. 

„Atsisakęs tikėjimo, kurio dvasia buvau auklėjamas, — 
rašė Konanas Doilis autobiografinėje knygoje Starko Manro 
laiškai, — iš pradžių tikrai kurį laiką jaučiausi taip, tarsi būtų 
trūkęs mano gelbėjimosi diržas." Dvasinis blaškymasis ir su 
juo susijusi minčių bei poelgių laisvė tapo pamatu, ant kurio 
formavosi jo asmenybė. To poveikis buvo jaučiamas išsyk ir 
iki pat gyvenimo galo. Artimiausioje ateityje, kad prasiskin- 
tų kelią pasaulyje, jam teko kliautis vien savo gebėjimais ir 
sumanumu. Tą kelią radęs, savo įsitikinimais jis niekada ne- 
abejojo. Retai kas gali pagrįstai pasigirti tokiomis tvirtomis 
pažiūromis kaip Konanas Doilis. Patyręs stulbinamą sėkmę, 
pasitikėjimo stoka jis nebesiskundė. 

Kartu atsisakius tikėjimo atsivėrė tuštuma, kurią jis visą 
gyvenimą stengėsi pripildyti. „Aš labai aiškiai jutau nuosta- 
bią visatos pusiausvyrą ir iš to kylančią didžiulę suvokimo 
bei išlikimo galią. Kad ir kaip dvejodamas, aš nepraradau 
pagarbos ir niekad nesilioviau apie tai mąstęs, bet, juo dau- 
giau galvojau, juo stiprėjo mano laisvamanybė.“ 

Kartais toji laisvamanybė jį pastūmėdavo labai netikėta 
linkme. „Aš niekada netikėsiu tuo, ko negalima įrodyti, — 
jaunystėje pareiškė jis. — Visos religijos blogybės kyla iš 
tikėjimo neįrodomais dalykais.“ Tačiau sendamas įrodymu 
jis ėmė laikyti savo nuomonę. Dėl to Konanas Doilis kone su 
religiniu įkarščiu ėmėsi daugelio jį dominančių iniciatyvų: 
teisės reformos, neteisėtai apkaltintųjų gynybos ir galiausiai — 

vadinamojo dvasių apsireiškimo. Kiekvienu atveju jis sekė 
pavyzdžiu atkaklaus jauno gydytojo, kuriam trūko gelbėji- 
mosi diržas, — pavyzdžiu, kurį išsikėlė dar jaunystėje. 

Atšalus santykiams su giminaičiais iš Kembridž Teres 
gatvės, Konanas Doilis buvo pasiryžęs griebtis pirmos pasi- 
taikiusios galimybės. 1882 m. gegužės mėnesį jis gavo keis- 
toką telegramą iš Plimuto, kurią atsiuntė studijų Edinburgo 
universitete draugas Džordžas Ternavinas Badas (George 
Turnavine Budd). „Pradėjau čia pernai birželį, — buvo ra- 
šoma telegramoje. — Neregėta sėkmė. Jei gali, atvažiuok 
kitu traukiniu. Tavęs laukia daug galimybių. Puikios per- 
spektyvos." 

Kitu traukiniu Konanas Doilis, žinoma, neišvažiavo. Į Džor- 
džą Badą, kurį laikė „pusiau genijumi, pusiau šarlatanu“, jis 
žiūrėjo atsargiai. Kažkada Edinburge buvo kilęs skandalas, 
kai Badas pabėgo su nepilnamete mergina, kuri jau buvo 
patekusi į teisėsaugos akiratį. Kad pasislėptų, savo šviesius 
plaukus jis nusidažė juodais prastos kokybės dažais, tad gal- 
va pasidarė dvispalvė ir dar labiau krito į akis. Porai pavyko 
išsisukti, jie spėjo duoti vienas kitam vedybų įžadus, ir Edin- 
burge Badas gyveno dikensiško skurdo sąlygomis. Konanas 
Doilis rašė: „Prisėdęs ant storų knygų stirtos, nes nė vienos 
kėdės nebuvo, pietums drauge su jais sukirtau vieną virtinį 
su obuoliais.“ 

Išvažiavęs iš Edinburgo, Badas mėgino pradėti gydytojo 
darbą Bristolyje, kur jo velionis tėvas anksčiau labai sėk- 
mingai dirbo gydytoju, paskaitininku ir miesto labdariu. Pa- 
sinaudodamas geru tėvo vardu, Badas perėmė visą brangią 
jo įrangą ir prašmatnų rūmą, kuris tėvui priklausė jo sėk- 
mės viršūnėje. Prieš pat įsidarbindamas laive „Mayumba'", 
Konanas Doilis gavo iš Bado telegramą, kurioje buvo pra- 


80 


Abejotinų protėvių palikuonis 


šomas atvažiuoti į Bristolį. Pasirodo, Badas, besistengdamas 
sukurti klestinčio gydytojo regimybę, bankrutavo ir dabar 
kreipėsi į Konaną Doilį patarimo. Šis jam patarė suburti 
visus savo kreditorius ir paprašyti skolų mokėjimą atidėti, 
o tuo metu bandyti laimę kur nors kitur. Badas draugo 
paklausė ir kone pravirkdė prekybininkus jausmingai pa- 
pasakodamas apie savo pastangas. Užsigarantavęs, kad sko- 
las galės grąžinti vėliau, Badas susikrovė mantą ir išvyko į 
Plimutą, kur vienas jo dėdė sėkmingai vertėsi gydytojo 
praktika. 

O dabar Badui, pasirodo, taip gerai klojosi, kad net pri- 
reikė partnerio, kuris padėtų susitvarkyti su užplūdusiais li- 
goniais. Svyruodamas, ar verta šį pasiūlymą priimti, Konanas 
Doilis pasitarė su trimis artimiausiais patarėjais — mama, 
Brajenu Voleriu ir daktaru Horu. Visi trys patarė su Badu 
neprasidėti. Madam pareiškė, kad viena — su tokiu žmogu- 
mi bičiuliautis ir visai kas kita — bendrai su juo dirbti. Vis 
dar neapsispręsdamas, Konanas Doilis nurašė Badui ir pa- 
prašė smulkiau paaiškinti darbo sąlygas. Šis, papiktintas to- 
kio delsimo, atsiuntė kandų atsakymą. Pasak Bado, pernai jo 
kabineto slenkstį peržengė trisdešimt tūkstančių pacientų. 
Verslas klestįs taip, kad, net jeigu pati karalienė Viktorija 
paprašytų jo konsultacijos, jis nesivargintų pereiti į kitą gat- 
vės pusę. Konanui Doiliui reikią tik įlipti į traukinį, ir trijų 
šimtų svarų alga garantuota. „Viskas atrodė rimta, — rašė 
Konanas Doilis, — ir aš išvykau.“ 

Tai, ką pamatė Plimute, pranoko visus lūkesčius. Badas 
su Žmona gyveno prabangiai įrengtame name Eliot Teres 
gatvėje, madingame ir prestižiniame rajone, bet kabinetą tu- 
rėjo dideliame pastate Dernfordo gatvėje, darbininkų kvar- 
tale. Badas sumanė gudrų planą ligoniams privilioti: pasi- 

siūlė konsultuoti veltui, bet brangokai imdavo už receptus. 
Pasak Konano Doilio, vaistus jis dalijo „didvyriškai ir be 
atrankos“, kartais vien dėl to, kad už tai jam bus sumokėta. 

Vieta, kur Badas gydytojavo, Konanui Doiliui labiau „pri- 
minė galvijų turgų negu mediko kabinetą“. Už kabineto du- 
rų po pastato laiptus ir koridorius buvo pasklidę daugiau nei 
šimtas pacientų. Badas sakė, kad ligoniai pas jį atkanką iš už 
penkiasdešimties mylių. Kai kurie jų, stiprindamiesi duona 
su melasa, sėdi ant laiptelių prie laukujų durų nuo pat anks- 
taus ryto, kad būtų pirmi eilėje, kai atsidarys durys. 

Naująjį partnerį Badas įkurdino erdviame kabinete, ku- 
riame buvo didelis stalas ir dvi kėdės. Ten Konanas Doilis 
ėmė teikti chirurgo paslaugas saujelei pacientų, neatsistebė- 
damas, kaip Badas geba priimti visus kitus. „Jo elgesys su 
pacientais yra ypatingas, — rašė Konanas Doilis. — Badas 
staugia ant jų ir rėkia, šaiposi ir plūstasi, stumdo, o kartais 
išveja į gatvę arba nuo laiptų aikštelės kreipiasi iškart į visus. 
Rytas su juo, kai darbas vyksta visu tempu, primena panto- 
mimą, ir aš leipstu iš juoko. Jis turi aptrintą medicininės 
jurisprudencijos tomą ir, apsimesdamas, kad tai Biblija, prie 
jo saikdina senutes, kad šios daugiau nebegertų arbatos." Ar 
iš tokių ekscentriškų Bado gydymo metodų pacientams būta 
kokios naudos, Konanas Doilis kalba gana diplomatiškai: „Nė 
kiek neabejoju, kad jis daro daug gero, nes remiasi žiniomis, 
bet tai jis atlieka itin neįprastai.“ 

Konanas Doilis puikiai suprato, kad šitoks gydytojo dar- 
bas nėra tradicinis. Tačiau pas Badą iš medicinos jis pirmą- 
kart užsidirbo pinigų sausumoje, o ne ant vandens. Ko gero, 
dirbant su Badu, reikėjo būti etiškai gana lanksčiam, ir Ko- 
nanas Doilis trumpam leido sau šią prabangą, kad tik pasi- 
džiaugtų atlygiu iš aktyvios gydytojo praktikos. 

Gana greitai prabilo sąžinė. Jam neprasprūdo pro akis ir 
tai, kad Badas nė neketino sumokėti kreditoriams iš Bristo- 
lio, nors dabar puikiausiai išgalėjo tai padaryti. Konanas 
Doilis kaip visada nuolat rašė laiškus motinai, išsamiai nu- 
pasakodamas savo naujojo kolegos keistenybes. Galima nu- 
manyti, kad Madam Badą vertino labai nepalankiai ir savo 
nuomonę atvirai reiškė laiškuose. Kaip rašoma Starko Man- 
ro laiškuose, kur Konanas Doilis visiems šiems įvykiams 
suteikia literatūrinę formą, jos požiūriu, Badas buvo „nedo- 
ras abejotinų protėvių palikuonis“, ir jos sūnui, bendradar- 
biaujančiam su tokiu žmogumi, grėsė suteršti šeimos garbę. 
Konano Doilio padėtis buvo kebli — jam teko ginti Bado 
vardą, o tai skatino Madam dar atviriau išsakyti savo požiū- 
rį. Per šešias savaites Konano Doilio santykiai su mama 
„smarkiai pašlijo". 

Vieną dieną Badas pasiskundė labai smarkiai smukus pel- 
ną. Konanui Doiliui neatrodė, kad yra ko sunerimti, nes vasa- 
rą, stojus gražiems orams, ligonių, besiskundžiančių gerklės 
skausmais ar sergančių kitomis peršalimo ligomis, sumažėja. 
Toks paaiškinimas Bado netenkino. Anot jo, pacientus atbai- 
danti varinė lentelė su Konano Doilio pavarde prie kabineto 
durų. Mat ligoniai, samprotavo jis, norintys patekti pas Badą 
ir bijodami, kad jų nenusiųstų pas Konaną Doilį, einą šalin. 
Jeigu Starko Manro laiškuose šis atvejis aprašytas tiksliai, tai 
Konanas Doilis tuoj pat pasiėmė plaktuką ir išėjęs į lauką 
nuplėšė nuo sienos lentelę su savo pavarde. 

Jų bendram darbui atėjo galas. Gal kiek atgailaudamas, 
Badas bandė bičiulį nuraminti ir patarė atidaryti savo kabi- 
netą. Kadangi Konanas Doilis neturėjo pradinio kapitalo, 
kol draugas įsikurs, Badas pasisiūlė kas savaitę jam teikti 
vieno svaro paskolą. Apramintas Konanas Doilis pasiūlymą 

priėmė, susikrovė į lagaminą daiktus ir draugiškai su Badu 
išsiskyrė. 

Pasižvalgęs po gretimą Tevistoko miestą, kaip galimą sa- 
vo darbo vietą Konanas Doilis pasirinko Portsmutą, kuris la- 
bai priminė Plimutą. 1882 m. birželio pabaigoje Konanas Doilis 
įlipo į airių garlaivį ir išlipo prie Klarenso molo Sautsyje, 
Portsmuto gyvenamajame priemiestyje, kurio pajūris vasaros 
mėnesiais sutraukdavo nemažai vasarotojų. Palikęs lagaminą 
prie molo, Konanas Doilis nukako į miestą paieškoti, kur 
galėtų apsistoti. Jis ketino išnagrinėti miesto planą ir rasti 
tinkamą išsinuomoti namą. Turint mažiau nei dešimt svarų 
kišenėje, verkiant reikėjo įsikurti kuo greičiau. Nors ateitis 
kėlė nerimą, jis tikėjosi kas savaitę gauti iš Bado po vieno 
svaro banknotą. 

Ar bent jau vylėsi, kad taip bus. Bet nespėjo Konanas 
Doilis išsinuomoti namo ir į skolą nusipirkti medicinos įran- 
gos, kai Badas, „lyg perkūnui iš giedro dangaus trenkus“, 
atsisakė jį remti. Trumpai ir atžariai jis pranešė Konanui Doi- 
liui židinyje radęs vieną jo motinos laišką. Nedovanotina, 
rašė Badas, kad po jo paties stogu buvo rezgamas šitoks 
bjaurus išpuolis prieš jį. Žinoma, Merė Doil iš tiesų buvo 
parašiusi tokį apie Badą prastai atsiliepiantį laišką, — iš tei- 
sybės, gal ir ne vieną, — tačiau tasai nieku gyvu negalėjo jo 
aptikti, nes visą įžeidžiamą korespondenciją Konanas Doilis 
išsivežė į Portsmutą. Tik dabar jaunasis gydytojas sumojo, 
kad Badas visąlaik kaišiojo nosį į jo laiškus ir tylomis rezgė 
keršto planą. Palaukęs, kol Konanas Doilis Portsmute prisi- 
ims piniginių įsipareigojimų, Badas kone nulėmė finansinį 
savo buvusio partnerio žlugimą. 

„Na, aš jam irgi nurašiau žinutę, — teigia Konanas Doi- 
lis Starko Manro laiškuose. — Pasakiau, kad jo laiškas mane 

labai pradžiugino, nes išnyko vienintelė priežastis, dėl ku- 
rios nesutariau su motina. Ji visada laikė jį niekšu, o aš 
visada gyniau, bet dabar turiu pripažinti, kad nuo pat pra- 
džių mama buvo teisi." 

Ko gero, Konanas Doilis nenorėjo išsiduoti labai nusimi- 
nęs, bet, Badui netesėjus pažado, padėtis tapo tiesiog bevil- 
tiška. Portsmute jaunasis gydytojas nieko nepažinojo, ir ne- 
buvo jokios vilties, kad čia jį galėtų lydėti sėkmė. 
Įsisąmoninus, kad Badas jį išdavė, Konaną Doilį turbūt apė- 
mė stipri pagunda grįžti į Edinburgą ar atsiduoti daktaro 
Horo, studentiškų laikų geradario, malonei. Vien išdidumas 
neleido jam taip padaryti. Jis susidėjo su Badu Plimute atvi- 
rai prieštaraujant motinai ir draugams. Ir dabar pats turi 
atsakyti už padarinius. „Valandėlę man žemė išslydo iš po 
kojų, — prisiminė Konanas Doilis. — Bet visi tiltai buvo 
sudeginti, ir reikėjo eiti į priekį.“ 

Plimute jis praleido vos du mėnesius, bet ten patirtus iš- 
gyvenimus prisiminė daugelį metų. Džordžas Badas paliko 
pėdsakų kone visuose rašytojo literatūrinės karjeros etapuo- 
se — nuo Starko Manro laiškų iki įnoringojo profesoriaus 
Čelendžerio. Nors toji patirtis Konanui Doiliui pravėrė akis 
ir turėjo praeiti gerokai laiko, kol išdrįso nepaklausyti Ma- 
dam patarimo, ant Bado danties jis negriežė. „Netgi dabar, — 
autobiografijoje prisipažins rašytojas, — man jis vis vien pa- 
tinka.“ 

Džordžas Badas mirė 1889 m., sulaukęs trisdešimt kele- 
rių, praėjus vos septyneriems metams nuo tada, kai iširo jųd- 
viejų su Konanu Doiliu partnerystė. Tuo metu vyko tyrimas 
dėl neįprastų Bado gydymo būdų, ir jo žmona su keturiomis 
dukterimis liko baisiame skurde. Nenorėdamas, kad Bado 
našlei būtų nesmagu, autobiografijoje Konanas Doilis šį žmogų 


85 


ARTŪRO KONANO DOILIO GYVENIMAS 


pervadino Kalingvortu, pavarde iš Starko Manro laiškų. Tai, 
kaip kalbamieji įvykiai buvo įvertinti nuo jų praslinkus ke- 
turiasdešimt dvejiems metams, atskleidžia kilniaširdišką ra- 
šytojo požiūrį į šį išsiskyrimą: „Jis, žinoma, jokios skriaudos 
nepatyrė, bet aš mielai pripažįstu jį nuoširdžiai manius, kad 
patyrė.“ 

Konanas Doilis nutylėjo vieną smulkmeną. Nors Badas 
siekė jam užtraukti visuomenėje gėdą ir sužlugdyti materia- 
liai, rašytojas jautėsi turįs garbės skolą jo našlei. Daugelį 
metų jis patyliukais skirdavo pinigų poniai Bad ir jos duk- 
roms paremti. 

Viešumoje Konanas Doilis pasitenkino dviprasme pasta- 
ba, autobiografijoje pasakydamas: „Tai buvo nepaprastas žmo- 
gus, ir nedaug tetrūko, kad būtų didis. Spėju, kad skrodimas 
turėjo atskleisti kokią nors jo smegenų anomaliją.“ 


) 


Trys svarai baldų ir 
skardinė sūdytos jautienos 


Daktaras Doilis praneša, kad persikėlė į 
Bušo vilą, Nr. 1, Guobų Giraitės gatvėje, 
greta Bušo viešbučio. 


1882 m. LIEPOS 1 d. SKELBIMAS 
PORTSMUTO LAIKRAŠTYJE 
EVENING NEWS 


D. — rašė Konanas Doilis Starko Manro laiškuo- 
se, — aš nuėjau į paštą ir už vieną šilingą nusipirkau miesto 
planą. Grįžęs pasiklojau jį išsinuomotuose namuose ant sta- 
lo. O tada įnikau tą planą nagrinėti, numatydamas kelią, 
kaip pereiti kiekvieną gatvę. Jūs nė nenutuokiate, ką tai reiš- 
kia, kol pats nepabandėte. Aš papusryčiaudavau, apie de- 
šimtą išeidavau iš namų, vaikščiodavau iki pirmos, suvalgy- 
davau pigius pietus (kartais pasisotindavau už tris pensus), 
vėl vaikštinėdavau iki ketvirtos, grįždavau ir pasižymėdavau 
rezultatus. Savo plane prie kiekvieno tuščio namo dėdavau 
kryžiuką, o prie gydytojo kabineto — rutuliuką. Tad po kurio 
laiko susidariau išsamų vaizdą apie visą miestą ir metęs 
žvilgsnį iškart galėdavau suvokti, kokiame taške dar galima 
įsiterpti, o kur yra tam tikrų kliūčių.“ 

Pirmosios Konano Doilio dienos Portsmute tikriausiai bu- 
vo panašios į jo literatūrinio veikėjo: jis, kaip ir Manro, buvo 
prie pat finansinio žlugimo ribos. Po sarkastiško išsiskyrimo 
su Badu ir paskui bičiuliui atsisakius skirti žadėtąjį svarą per 
savaitę, Konanas Doilis liko „kaip stovi, taip brangus“. Kad 
ir kaip nerūpestingai stengėsi žvelgti į savo padėtį, padaryti 
tai su mažiau nei dešimt svarų kišenėje buvo nelengva. Blo- 
giausia, kad jis, nepaisydamas motinos, anksčiau Badą gynė. 
„Aš, aišku, žinojau, — rašė Manro, — kad motina, norėdama 
man padėti, būtų pardavusi viską, net savo akinius auksi- 
niais apsodais, ir kad tokiu atveju jai nebūtų atėjusi į galvą 
net mintis priminti apie šį mudviejų nesutarimą, bet juk žmo- 
gus turi jausmus, ir, pasielgęs prieš motinos valią, neketinau 
bėgti pas ją kaulyti pagalbos.“ Iš tikro Konanas Doilis pasiel- 
gė priešingai, ir Madam iš savo išteklių kažkokiu būdu įstengė 
jam kas savaitę parūpinti po svarą, kurį atsisakė duoti Badas. 

Konanui Doiliui vis vien teko sunkiai įveikiama užduotis 
beveik be jokio kapitalo susikurti medicinos praktiką. Jis 
suprato, kad jeigu nori pritraukti pacientų, nors ir koks ne- 
turtingas būtų, turi daryti klestinčio Žmogaus įspūdį. Klai- 
džiodamas po Portsmutą ir Sautsį, jis užtiko laisvą trijų aukš- 
tų plytinį namą Nr. 1, vadinamąją Bušo vilą Guobų Giraitėje. 

Aštuonių kambarių namas jau kurį laiką stovėjo tuščias, ir 
Konanas Doilis išsinuomojo jį už 40 svarų per metus. Nors 
neseniai buvo susipykęs su dėdėmis, užuot davęs rankpini- 
gių grynaisiais, nepasididžiavo prieš nuomos agentą pasipui- 
kuoti giminaičių vardais. 

Namas buvo neapstatytas, ir Konanas Doilis išnaršė senų, 
pigių prekių parduotuves ieškodamas kėdžių ir stalų — 
„gal iš dešimtų rankų“ — ir įsigijo baldų bent kabinetui. 
Net tokie kuklūs pirkiniai buvo nemenkos išlaidos, bet jis 

buvo pasiryžęs, kaip sakė draugui, trūks plyš įsikurti. Į Bušo 
vilą iš miesto jis grįžo „su trijų svarų vertės kabineto bal- 
dais, lova, sūdytos jautienos skardine ir dviem dideliausio- 
mis vario lentelėmis, ant kurių buvo užrašyta jo pavardė“. 

Jaunasis gydytojas visą dėmesį skyrė kambariui greta 
gatvės, vienintelei visame name patalpai, kurią matys pa- 
cientai. Jeigu kas būtų atitraukęs užuolaidą, skiriančią visą 
kitą namo dalį, būtų pamatęs, kad kabinetas — tai nelyg 
scenos dekoracija. Kiti septyni kambariai buvo pustuščiai — 
ten Konanas Doilis turėjo tenkintis vos keliais baldeliais. Ir 
maisto spintelę, ir pietų stalą atstojo lagaminas, prie kurio vos 
išsitekdavo ant mažos taburetės. Taupumo sumetimais viryk- 
lės nedegdavo, o virdavo ant apšvietimui skirto dujų degiklio 
liepsnelės ir įsigudrino taip pakepinti plonus kumpio grieži- 
nėlius, kad ilgiau užtektų. Kartais sotindavosi tik duona ir 
vandeniu, tad per kelis pirmuosius mėnesius jo stambus kū- 
nas neteko daugiau nei dešimties svarų. 

Konanas Doilis pakabino nusipirktą į skolą raudoną lem- 
pą — kaip ženklą, kad čia gyvena gydytojas, ir kiauras die- 
nas prie lango į gatvę pralaukdavo pacientų. Apsipirkdavo ir 
namus tvarkydavo vakarais — kad niekas nematytų blizgi- 
nant lentelę su pavarde ar šluojant laiptelius. Pasivaikščioti 
taip pat eidavo tik vakarais, baimindamasis, kad koks dieną 
apsilankęs pacientas jo neras. Pirmaisiais mėnesiais valandų 
valandas maklinėdamas po miestą, jis žavėjosi istoriniais ai- 
dais uosto, kuriame kadaise nuleidęs inkarą stovėjo Nelsono 
(Nelson) laivas „Victory“. „Tas, kuris turi istorijos pojūtį, — 
0 aš jį gavau su motinos pienu, — čia pastebės daug nuosta- 
bių dalykų“, — rašė jis apie Sautsį. 

Iš tiesų greta esanti laivų statykla miestui teikė nekokią 
šlovę, ir Konanas Doilis šito niekada nenorėjo prisiminti. 

Jau patį pirmąjį vakarą jis susidūrė su „gyvuliško būdo žaliū- 
ku“, grasinančiu iš baimės apmirusiai jaunai moteriai. Kona- 
nas Doilis įsikišo ją užstodamas, ir aplink bemat susirinko 
kraujo ištroškusi minia. Starko Manro laiškuose jis rašė: „Pra- 
ėjus vos kelioms valandoms, kai atvykau į šį miestą su kati- 
liuku, užsmauktu iki ausų, su deramu savo profesijai surdutu 
ir ožkenų pirštinėmis, viešiausioje vietoje, tarsi ant pakylos, 
apsuptas būrio šaukiančių ir priešiškai nusiteikusių Žmonių, 
aš susirėmiau su niekingu mušeika! Klausiu: ar tai buvo 
žiauri lemtis, ar ką?“ Konanas Doilis trenkė vienintelį smūgį, 
ir besigrūdanti minia jį išstūmė. Jis pakėlė nukritusią lazdą ir 
patraukė namo džiaugdamasis, kad nebuvo suimtas. 

Po kelių dienų tas pats „niekingas mušeika“ pasirodė prie 
Konano Doilio namo durų siūlydamasis pagaląsti žirkles. Jis 
nepažino, kad Konanas Doilis — tai tas pats jį užpuolęs vyriš- 
kis su katiliuku. Pirmosiomis gydytojavimo dienomis retas lan- 
kytojas peržengdavo šių namų slenkstį. Viena karališkos lai- 
kysenos „arkliaveidė senutė“, kai jai užeidavo tam tikra nuotaika, 
į praeivių galvas imdavo svaidyti porceliano lėkštes. Kai ją 
pagaudavo šitoks ūpas, niekas kitas nevaliodavo jos nuramin- 
ti, tik Konanas Doilis. Dirbdamas su pacientais, Konanas Doilis 
stengėsi taikyti diagnostinius Džozefo Belo metodus. Kartą į 
kabinetą kosėdamas ir krenkšdamas įėjo gerai apsirengęs žmo- 
gus, ir jaunasis gydytojas pabandė įspėti, jog tai — bronchų 
liga. „Ne, — atsakė vyriškis. — Dujų skaitiklis rodo, kad jums 
jau Metas mokėti šiokią tokią sumelę.“ | 

Greitai Konanas Doilis įsitikino, kad varinė lentelė ir 
raudonasis žibintas sėkmės nelaiduoja. „Nemanykite, kad 
pacientai eis pas jus, — rašė jis Starko Manro laiškuose. — 
Jūs eikite pas juos. Galite sėdėti savo kabinete ant kėdės, 
kol ji po jumis sulūš, bet mažai pajudėsite į priekį arba ir 

visai nepajudėsite, jeigu neturėsite pajamų ir pažįstamų. Vie- 
nintelė išeitis — eiti į žmones, visur su jais bendrauti, kad 
jus pažintų. Galbūt jums grįžus namo šeimininkė priekaiš- 
taudama ne kartą sakys, kad kažkas jūsų teiravosi, kol bu- 
vote išvykęs. Nekreipkite dėmesio! Vis vien eikite. Triukš- 
mingas koncertas prirūkytoje salėje, kur matysitės su 
aštuoniasdešimčia žmonių, bus vertesnis už porą pacientų, 
kuriuos tuo metu gal būtumėte priėmęs namie. Aš tai suvo- 
kiau ne iš karto, bet dabar kalbu turėdamas patirties.“ 
Tomis pirmosiomis dienomis, kai dar neturėjo priekaiš- 
taujančios šeimininkės, kada tik galėdamas, jis eidavo pasi- 
mankštinti. Geram sportininkui visur iškart atsiverdavo du- 
rys. Jis įstojo į Sautsio boulingo klubą, kur buvo žaidžiamas 
lauko boulingas, o ne kėgliai, ir po vienų varžybų buvo ap- 
dovanotas sidabriniu portsigaru. Dar užsirašė į Portsmuto kri- 
keto klubą ir galiausiai tapo jo kapitonu. Oficialių futbolo 
rungtynių mieste nevykdavo, tad jis ėmėsi organizuoti Port- 
smuto futbolo klubą. Būgštaudamas, kad rėksnio futbolinin- 
ko įvaizdis gali pakenkti jo profesiniam orumui, Konanas 
Doilis retsykiais žaisdavo svetima pavarde. Blogu oru Bušo 
viešbutyje, esančiame per du namus nuo jo, žaisdavo biliardą. 
Vieno Starko Manro patarimo Konanas Doilis nepaisė. 
„Pirmiausia saugokis svaigalų!“ — įspėjo jo literatūrinis ko- 
lega. Konanas Doilis, matyt, vėl atleido vadžias, nors laive 
„Mayumba“ buvo davęs sau žodį negerti. „Aną vakarą lan- 
kiausi pobūvyje, — pasakojosi jis seseriai Lotei, — ir lyg 
tyčia pasigėriau kaip šiaučius. It per miglas pamenu, kad 
pasipiršau pusei ten buvusių moterų — ir ištekėjusių, ir ne. 
Kitą dieną gavau laišką, pasirašytą Rubės, kuriame aiškina- 
ma, kad, sakydama „taip“, ji turėjusi galvoje „ne“. Bet kas 
po galais ji pati ir kodėl sakė „taip“, neturiu supratimo.“ 

Norėdamas seserį palinksminti, Konanas Doilis tą vaiz- 
delį, ko gero, kiek pagražino, bet jeigu iš tiesų buvo toks 
girtas, kad po to nieko nebeprisiminė, tai, visa laimė, šitaip 
nutikdavo nedažnai. Starkas Manro suprato, o jo autorius, 
matyt, dar nesuvokė, kad išgeriančiam gydytojui maža vil- 
ties sėkmingai dirbti mediku. 

Kai gyvendavo blaiviau, Konanas Doilis vėl ėmė domėtis 
Elma Velden, panele, kurią mergino prieš išvykdamas į Afri- 
ką. Jų santykiai rutuliojosi įspūdingu greičiu: juodu keliavo 
po Vaito salą, buvo nuvažiavę į Londoną pasižiūrėti Gilberto 
(Gilbert) ir Salivano* (Sullivan) Kantrybės (Patience). Taigi jų 
romanas tekėjo sava vaga. Konanas Doilis, pirmosiomis sa- 
vaitėmis Sautsyje skundęsis vienatve, dabar gyveno su bro- 
liu Inisu. Tą dešimtmetį, „plačiomis, ties keliais susmaukto- 
mis kelnėmis vyruką“ Doilių šeima tikriausiai išsiuntė pas 
brolį praktiniais sumetimais. Gal tokia buvo savaitinio svaro 
iš Edinburgo sąlyga — kad Merei Doil palengvėtų našta ir 
liktų rūpintis tik dviem jauniausiomis dukterimis Ida ir Do- 
do. O Konanas Doilis įgijo draugą vienatvei aštuonių kam- 
barių name prablaškyti. Inisas įstojo į vietinę mokyklą ir ne- 
trukus perėmė pareigas šveisti durų lentelę bei šluoti Bušo 
vilos laiptelius. Pratęs prie nepritekliaus Edinburge, jis greit 
prisitaikė prie gyvenimo Sautsyje. Smagiuose laiškuose ma- 
mai berniukas savo įprastinę dieną aprašė taip: atidaryti lan- 
kytojams duris, eiti, kur siunčiamas, išvirti pasninko patieka- 
lą bulves, „vieninteles šešias, kurias tuomet iš viso turėjome". 

Ne kartą Konanui Doiliui buvo taip riesta su pinigais, 
kad teko siųsti brolį į lombardą užstatyti laikrodžio. Jis ban- 


* Viljamas Gilbertas, anglų dramaturgas (1836— 1911), drauge su anglų 
kompozitoriumi Artūru Salivanu (1842 — 1900) kūręs komiškas operas. (Vert. 
past.) 

dė susitarti su vietiniais krautuvininkais už prekes atsiskai- 
tyti gydymo paslaugomis ir užmezgė gerus santykius su 
bakalėjininku, kuris duodavo sviesto ir arbatžolių. Kaip ir 
Džordžas Badas, Konanas Doilis nepraleisdavo progos pasi- 
reklamuoti. Jis ne tik pagydė netoliese susižeidusį jojiką, 
bet ir vietiniame Evening News laikraštyje išspausdino apie 
šį įvykį save giriantį straipsnelį. Kartais verslininko instink- 
tus nustelbdavo atjauta: išgydęs tymais sergantį kūdikį, skurs- 
tančiai šeimai jis atidavė visus savo smulkiuosius. 

1882 m. pabaigoje Konanas Doilis nutarė išnuomoti kele- 
tą kambarių už namų priežiūrą. Bohemiška jaunojo gydytojo 
buitis tapo kultūringesnė. Merė Doil ir teta Aneta, siekda- 
mos pagerinti nukainotų baldų keliamą įspūdį, atsiuntė ke- 
letą dekoratyvių daiktelių, tarp jų — didelį Džono Doilio 
biustą. 

Pacientų jaunasis daktaras sulaukdavo vis dažniau, bet 
pirmaisiais metais teuždirbo 154 svarus ir vos kapanojosi. 
Kai pateikė mokesčių deklaraciją, kurioje nurodė, kad jo 
pajamos dar neapmokestintinos, mokesčių inspektoriai an- 
ketą grąžino užrašydami: „Nepatenkinama“. Konanas Doilis 
prirašė: „Visiškai pritariu“ ir nusiuntė atgal. Mokesčių parei- 
gūnai tokio humoro nesuprato ir pakvietė pasiaiškinti. „Ta- 
čiau nei iš Manęs, nei iš mano sąskaitų knygos jie negalėjo 
nieko išpešti, — rašė jis. — Išsiskyrėme juokaudami ir su 
abipusiais linkėjimais.“ 

Kitąmet, kai Konano Doilio pajamos padidėjo iki 250 sva- 
rų, nei juokų, nei linkėjimų nebeprireikė. Trečiųjų Metų pa- 
baigoje iš savo praktikos jis jau gavo 300 svarų — tokią 
metinę sumą jam Plimute buvo žadėjęs Džordžas Badas. Šis 
uždarbis, nors ir nedidelis, bet padorus, reiškė, kad Konano 
Doilio medicinos praktika klostosi sėkmingai. Per labai trumpą 

laiką jis įveikė visas pradžios nesėkmes. Dėl tokios sunkios 
pradžios, taip pat dėl to, kad studijuodamas Edinburge nie- 
kuo nepasižymėjo, o vėliau mediko karjeros atsisakė, dažnai 
manoma, kad Konanas Doilis buvęs prastas, savo profesija 
nesidomįs gydytojas. Jo kompetencija ir piniginis atlygis ne- 
sutapo ne dėl to, kad būtų stigęs gabumų, o kad atsisakė 
giminių globos, susidėjo su Badu ir nutarė įsikurti vietovėje, 
kur gydytojų ir be jo pakako. Tik neeilinių gabumų ir atsida- 
vusiam medikui galėjo pavykti kaip jam. 

Laukdamas ligonių, Konanas Doilis sėdėdavo kabinete ir 
kurdavo apsakymus. „Mano gyvenime buvo metas, kai laiką 
dalijau pacientams ir literatūrai, — kartą pažymėjo rašytojas. — 
Sunku pasakyti, kas labiau nukentėjo." Šitokiu save menki- 
nančiu humoru Konanas Doilis pabrėžė, kad kaip gydytojas 
jis nebuvo tinkamo lygio, nors iš tiesų jam užteko energijos 
ir dirbti, ir rašyti. Nusprendęs nebeplaukioti „Mayumba', 
Konanas Doilis motinai sakė, kad tuos dvylika svarų, ku- 
riuos kas mėnesį gaudavo laive, nesunkiai užsidirbtų rašyda- 
mas. Jo žodžiai pasitvirtino tik po kelerių metų, bet už „Ma- 
no draugą žudiką“ („My Friend the Murderer |), vieną 
ankstyvųjų apsakymų, Džeimsas Hogas (James Hogg), žur- 
nalo London Society redaktorius, jam atseikėjo labai reika- 
lingus dešimt svarų, kurių užteko susimokėti pirmojo ketvir- 
čio nuomai. 

1882 m. pabaigoje už nykų „'Šiaurinės žvaigždės' kapito- 
ną“, paremtą banginių medžioklės patirtimi, iš Temple Bar 
Konanas Doilis gavo dar dešimt ginėjų, t. y. dešimt su puse 
svaro. Didžiausios sėkmės jis sulaukė kitąmet, kai žurnalas 
Cornhill Magazine sumokėjo įspūdingą 29 ginėjų (daugiau 
negu 30 svarų) sumą už „J. Habakuko Džefsono pareiškimą“ 
(„J. Habakuk Jephson's Statement“). Šis apsakymas, kurį pa- 

rašyti įkvėpė paslaptis, gaubianti laivą „Marie Celeste“, ras- 
tą be Žmonių vakarinėje Afrikos pakrantėje, kaip ir kiti au- 
toriaus kūriniai Cornhill žurnale, buvo išspausdintas anoni- 
miškai. Šimtai atsiliepusių skaitytojų jo autoriumi laikė Robertą 
Luisą Stivensoną. Toks sugretinimas glostė Konano Doilio 
savimeilę, bet sykiu atskleidė, kad dar nebrandiems jo kūri- 
niams daro įtaką kiti rašytojai. Kaip ir Stivensonas, Konanas 
Doilis labai sumaniai ir įtaigiai pasinaudojo žinomais fak- 
tais, tad saujelė britų ir amerikiečių valdininkų jo beletristi- 
ką palaikė tikru pasakojimu. Konanas Doilis džiūgavo, kad 
jo personažai primena gyvus žmones. Per literatūrinę karje- 
rą taip nutiko ne vieną kartą, bet ne visada autorius buvo 
tuo patenkintas. 

Pakartoti pirmąją sėkmę buvo nelengva. „Per aštuonerius 
metus aš išsiunčiau penkiasdešimt rankraščių ritinėlių“, — 
rašė jis, turėdamas galvoje tūteles, į kurias susukdavo žurna- 
lams siunčiamus kūrinius. Deja, dauguma šių literatūrinių 
siuntų, „apsukusios netaisyklingą orbitą tarp leidėjų, papras- 
tai grįždavo popieriniu bumerangu į ten, iš kur buvo pradė- 
jusios kelionę“. 

Daug vilčių Konanas Doilis dėjo į apsakymą „Aktoriaus 
dvikova" („The Actor's Duel ), kurį laikė stipriausiu iš iki tol 
parašytų kūrinių. Kai kūrinį atmetė prestižiniai žurnalai, Ko- 
nanas Doilis jį nusiuntė į mažiau vertinamą Boy's Own Paper, 
paskutinę savo priebėgą. Nors apsakymo šis irgi nepriėmė, 
bet vėliau išspausdino „Krebo praktiką“ („Crabbe's Practi- 
ce '), apsakymą apie talentingą, bet nesąžiningą gydytoją, 
kuris, panašiai kaip Džordžas Badas, buvo linkęs į nutrūk- 
tgalviškus eksperimentus. 

Vėliau Konanas Doilis stengėsi nutylėti daugelį savo 
pirmųjų literatūrinių bandymų, mat kai kurie jų, kaip pats 

sakėsi, buvo parašyti „vos ūgtelėjus“. Ypač jį erzino tai, kad 
keletas ankstyvųjų apsakymų pasirodė piratinėse antologi- 
jose Amerikoje, kur autoriaus teisė užsienio rašytojų negynė. 
„Man apmaudu, — sakė jis viename interviu laikraščiui, — 
kad tie jaunatviško proveržio pavyzdžiai buvo išspausdinti 
taip išpūstai, tačiau juridiškai aš nieko negaliu atsiteisti.“ 
Remdamasis savo skaudžia patirtimi, autobiografijoje prade- 
dantiesiems rašytojams jis davė patarimą: „Būkite atsargūs, 
jaunieji autoriai, būkite atsargūs, antraip ankstyvasis „aš“ taps 
didžiausiu jūsų priešu.“ 

Daug literatūrinių ambicijų tomis dienomis jis neturėjo, o 
siekė vien papildyti pajamas. Daugiausia laiko pasiglemžda- 
vo poreikis įsitvirtinti kaip medikui, ir jis nuolat ieškodavo 
progų priminti Sautsio visuomenei savo vardą. 1883 m. lap- 
kričio mėnesį jis įstojo į Portsmuto literatūros ir mokslo drau- 
giją, kuri šaltais žiemos mėnesiais rinkdavosi kas antrą ant- 
radienį padiskutuoti intelektualiomis temomis. Kitą mėnesį 
250 žmonių auditorijai jis perskaitė pranešimą „Arkties jū- 
ros“. Paskaitai pailiustruoti iš vietinio iškamšų darytojo Ko- 
nanas Doilis pasiskolino daugybę iškamšų pavyzdžių, nors 
kai kurie gyvūnai, ko gero, net nebuvo iš Šiaurės poliaračio. 
Vis dėlto gyvūnų iškamšų parodėlė padarė įspūdį, o kadangi 
auditorija nusprendė, jog visa tai sumedžiojęs pats Konanas 
Doilis, gydytojas ūmai įgijo tokią medžiotojo reputaciją, ko- 
kios galima pavydėti. 

Kaip tik ši draugija tapo Konano Doilio visuomeninio gy- 
venimo pagrindu. Čia jis skaitė paskaitas apie savo mėgsta- 
mus rašytojus — Edvardą Giboną (Edward Gibbon), Tomą 
Karlailį (Thomas Carlyle) ir Džordžą Mereditą (George Mere- 
dith), čia klausėsi pokalbių astronomijos ir karo istorijos te- 
momis. Įdomu, kad viename tokiame draugijos susiėjime 

Konanas Doilis sugalvojo pabaigą nebaigtai Čarlzo Dikenso 
(Charles Dickens) knygai Edvino Drudo paslaptis (Mystery of 
Edwin Drood). Kita proga paskaityti paskaitos apie Airiją iš 
Londono atvažiavo būsimasis šalies ministras pirmininkas Ar- 
tūras Balforas (Arthur Balfour). Pora „pagarsėjusių priešiškai 
nusiteikusių asmenų“ laukė prie pastato, norėdami iš politi- 
ko pasityčioti, ir Konanas Doilis laikė savo pareiga pasitikti 
svečią vos privažiavus karietai. „Vos Balforui pasirodžius, vie- 
nas jų jau žiojo savo plačią burną prapliupti keiksmais, — 
prisiminė Konanas Doilis. — Bet jie taip ir nepasipylė, nes 
savo ranka gana stipriai jo nasrus užčiaupiau.“ Antrasis triukš- 
madarys tvojo lazda Konanui Doiliui per katiliuką, bet Balfo- 
ras praėjo neužkabintas. 

Tuo metu Konanui Doiliui įprastesnės buvo gatvės pešty- 
nės nei kalbų sakymas. Jis neturėjo įgimtos dovanos viešai 
kalbėti (sakoma, kad jo kalbėsena buvusi kapota, užsiker- 
tanti), tad turėdavo ne juokais tvardyti nervus, kai reikėdavo 
prabilti į draugijos narius. „Man sakė, — rašė jis, — kad 
būdavę aišku, kada ketinu įsitraukti į diskusiją: ilgas suolas, 
ant kurio būdavau įsitaisęs, nuo mano susijaudinimo imda- 
vęs virpėti kartu su visais kitais sėdėtojais.“ 

Atkaklus Konano Doilio siekis reklamuotis ilgainiui davė 
vaisių. Pacientus jam ėmė siųsti daktaras Viljamsas Roisto- 
nas Paikas (William Royston Pike), taip pat Sautsio boulingo 
klubo narys, be to, Konanas Doilis tapo gyvybės draudimo 
kompanijos „Gresham“ konsultantu. 1885 m. kovo mėnesį 
daktaras Paikas paprašė Konano Doilio pareikšti savo nuo- 
monę dėl vieno jauno ligonio, pavarde Džekas Hokinsas 
(Jack Hawkins), kurį kamavo nesiliaujantys ir vis stipresni 
priepuoliai. Konanas Doilis patvirtino negailestingą kole- 
gos diagnozę — cerebrinis meningitas, smegenų žievės 

uždegimas, tuo metu neišgydomas. Ši liūdna žinia reiškė, kad 
Hokinso, kuris su našle motina ir vyresniąja seserimi į miestą 
buvo atvykęs vos prieš keletą mėnesių, padėtis yra beviltiška. 
Ligai perėjus į paskutinę stadiją, šių žmonių nebūtų priėmęs 
joks viešbutis ar nuomojamas butas, o ponia Hokins (Haw- 
kins) su dukterimi nebūtų galėjusios reikiamai ligonio prižiū- 
rėti. Veikiau iš užuojautos nei iš savanaudiškumo Konanas 
Doilis pasiūlė išeitį: jis paruošiąs savo namuose kambarį ir 
priimsiąs Džeką Hokinsą nuolatiniu pacientu. 

Vos tik Konanas Doilis parsivežė Hokinsą į Bušo vilą, 
ligonio sveikata ėmė sparčiai blogėti. Gydytojas darė ką ga- 
lėdamas, kad palengvintų vaikino kančias, bet po kelių die- 
nų Hokinsas mirė. Visa laimė, kad prieš pat mirtį ligonį buvo 
apžiūrėjęs daktaras Paikas, kuris galėjo patvirtinti Konaną 
Doilį padarius viską, kas tik įmanoma. Kitu atveju jį būtų 
tikrinę pareigūnai. Iš namo išnešamas karstas nėra tas vaiz- 
das, kuris padeda jaunam gydytojui įgyti daugiau pacientų, 
bet dabar Konanas Doilis visą rūpestį skyrė poniai Hokins ir 
jos dukteriai Luizai. Drauge su abiem moterimis jis lydėjo 
velionį iš Bušo vilos į kapines. „Man rodos, mirusiųjų vei- 
duose regėti daug vilties, — rašė Konanas Doilis. — Sako, 
kad tai ne kas kita kaip pomirtinis raumenų atsipalaidavi- 
mas, bet vis dėlto norėčiau manyti mokslą šiuo klausimu 
klystant.“ 

Luizą Hokins (Louisa Hawkins), vargšo Konano Doilio pa- 
ciento seserį, visi prisimena buvus švelnaus būdo, malonaus, 
atviro veido ir patrauklių melsvai žalių akių merginą. Jos 
patirta netektis žadino globėjiškus Konano Doilio jausmus, 
bet net sunkiausiomis aplinkybėmis į akį jam krito ir mergi- 
nos žavesys. Savo ruožtu panelę Hokins be galo jaudino 
jaunojo gydytojo padorumas ir atjauta, ji apgailestavo, kad 

dėl brolio ligos jam teko patirti profesinę nesėkmę. Po dera- 
mos pertraukos Konanas Doilis paprašė leisti lankytis nuo- 
mojamuose kambariuose, kur ji su motina pasiliko po laido- 
tuvių. Tui, kaip Konanas Doilis ją vadindavo, vakarais eidavo 
su juo pasivaikščioti ir pakerėta klausydavosi pasakojimų 
apie jo keliones ir pomėgius. 

Santykiams darantis vis artimesniems, susipažinti su nau- 
jąja sūnaus mergina į Sautsį atvažiavo Merė Doil. Droviajai 
Luizai susitikti su ta baimę keliančia moterimi turbūt buvo 
tas pat, kas stoti prieš karinį tribunolą. Visiems palengvėjo, 
kai pasirodė, jog būsimai marčiai Madam neturi jokių prie- 
kaištų, nes buvo su akivaizdžiu pasitenkinimu pažymėta, jog 
geraširdė ir apskritaveidė Luiza labai primenanti ją pačią jau- 
nystėje. Gavus Madam pritarimą, nebeliko jokių kliūčių. Bu- 
vo sutarta, kad vestuvės vyks rugpjūtį. 

Autobiografijoje, rašytoje beveik po keturiasdešimties me- 
tų, savo merginimuisi ir vestuvėms Konanas Doilis skyrė vos 
puslapį. Du sykius savo nuotaką jis pavadino „švelnia ir ge- 
raširde“, bet net neužsiminė, kuo ji vardu, tad taip ir liko 
neaišku — Luizė ar Luiza. Kai rašė autobiografiją, jau seniai 
buvo vedęs antrąkart, ir toks santūrus greičiausiai buvo pai- 
sydamas antrosios žmonos jausmų. Tačiau kirba ir kitokia 
mintis. Merė Doil su dviem jauniausiomis dukterimis prieš 
trejus metus iš Edinburgo persikėlė į Meisongil Kotedžą ne- 
toli Jorkšyro, į dvarą, priklausantį Brajenui Voleriui, ilgame- 
čiam Doilių šeimos geradariui. Pats Voleris tąmet irgi apsi- 
gyveno Meisongilyje, šeimos rūmuose, kuriuos paveldėjo iš 
tėvo, mirusio prieš penkerius metus. Kodėl jis pakeitė gyve- 
namąją vietą, lieka neaišku. Juk ne itin sėkmingą mediko 
karjerą Voleris iškeitė į kaimo dvarininko gyvenimą. Bet gal 
to jis ir siekė? Mažiau tikėtina, kad visa lėmė Merė Doil. Už 

Meisongil Kotedžą Voleris iš jos neėmė jokios nuomos ir dar 
veikiausiai šeimą rėmė. Merei Doil jis buvo kur kas dosnes- 
nis, nei galėtum tikėtis iš nuomininko, palankiai vertinančio 
buvusią gerą savo šeimininkę. Persikraustydama Merė Doil 
atsidūrė toliau nuo vyro, ir tai galėjo būti vienas iš akstinų 
pakeisti gyvenamąją vietą. Vos keli mėnesiai prieš sūnaus 
vestuves Čarlzas Doilis, išmušęs Fordeno globos namų langą, 
bandė iš ten pabėgti. Vėliau kelerius metus jis buvo laikomas 
Montrouzo karališkajame beprotnamyje griežtomis sąlygomis. 

Merė Doil pragyveno Volerio dvare daugiau nei tris de- 
šimtmečius. Vėliau Voleris vedė vietos guvernantę, bet ir 
toliau buvo atsidavęs savo buvusiai šeimininkei ir dažnai drau- 
ge su ja pietaudavo Meisongil Kotedže, nors buvo kalbama, 
kad žmona dėl to kremtasi. Be abejo, Brajenas Voleris ir 
Merė Doil mėgo kits kito draugiją, ir šis tvirtas jųdviejų ry- 
šys užsimezgė tais spartietiškais metais, kai jis gyveno Doilių 
šeimoje Edinburge. Koks tas ryšys, buvo spėliojama metų 
metus. Manyta, kad buvęs laikas, kai jų santykiai neišven- 
giamai pranoko paprastą draugystę. Be to, būta ir šnekų, 
neva jauniausiosios Merės Doil dukters Brajenos Merės Džu- 
lijos Džozefinos (Bryan Mary Julia Josephine) tėvas iš tikrųjų 
yra Brajenas Voleris, o ne Čarlzas Doilis. Nors tai ir įmano- 
ma, bet mažai tikėtina. Orus ir pasipūtęs Voleris iš pažiūros 
atrodė vyresnis, bet iš tiesų buvo už Merę Doil penkiolika 
metų jaunesnis ir tik šešeriais — vyresnis už Konaną Doilį. 
Žinoma, tai ne kliūtis, bet tik ne Merei Doil. Artimesni santy- 
kiai būtų prieštaravę jos tvirtam požiūriui į šeimos garbę, 
kurį taip sėkmingai skiepijo sūnui. Vėliau Konanas Doilis 
pats pažino, ką reiškia būti susisaisčiusiam su paliegusiu 
sutuoktiniu. Iš motinos perimta doros samprata neleido jam 
sulaužyti vedybų priesaikos. | 

Tad tikėtiniau, kad Merės Doil jausmai Brajenui Voleriui 
veikiau buvo motiniški nei romantiški, o Konanui Doiliui 
šitai, regis, kėlė apmaudą. Dar vaikystėje jaunasis Artūras 
buvo jai pažadėjęs aprūpintą senatvę: „Kai pasensi, tu vil- 
kėsi aksomo suknelę, turėsi akinius auksiniais apsodais ir 
jaukiai sėdėsi prie židinio.“ Užaugęs jis tapo turtingas ir 
išgalėjo motiną apipilti dovanomis, nupirkti brangių drabu- 
žių ir papuošalų, bet ji liko prie Brajeno Volerio židinio. 

Konano Doilio raštuose šie dalykai neatsispindi. Gal jį 
varžė didelė šeimos skola Voleriui? O gal jis vengė šios te- 
mos bijodamas kelti į viešumą bet kokias nepadorumo ap- 
raiškas? Kad ir kokios buvo to priežastys, nenorėdamas pra- 
sitarti, jis turėjo nutylėti visas savo sutuoktuvių su Luiza 
Hokins, kurios įvyko 1885 m. rugpjūčio 5 d. Meisongilyje ir 
kurių vyriausiasis pabrolys buvo pats Voleris, aplinkybes. 

Brajenas Voleris, ko gero, buvo ir visos šios sutuoktuvių 
šventės šeimininkas de facto, mat Luizos tėvas buvo miręs, o 
Čarlzas Doilis — uždarytas Edinburge. Voleris plačiai paro- 
dė savo vaišingumą: jis ne tik pakvietė Luizą su ponia Ho- 
kins į savo dvarą ruoštis vestuvėms, bet ir, matyt, sumokėjo 
dalį, o gal net visas išlaidas. Priėmus šitokį dosnumą, Kona- 
nui Doiliui tikriausiai buvo skaudu tylėti, ypač į gyvenimo 
galą. Voleris dvejais metais pragyveno Konaną Doilį. 

Po vestuvių jaunasis su nuotaka išvažiavo į Dubliną pra- 
leisti medaus mėnesio. Apie tą kelionę nedaug težinoma, 
nors Konanas Doilis tikriausiai pasinaudojo proga aplankyti 
Airijoje likusius Doilių giminaičius. Be to, ten rado laiko pa- 
žaisti dvejose kriketo rungtynėse, kuriose gynė Stounihers- 
to, savo senosios mokyklos, garbę. 

Jaunoji ponia Konan Doil greitai apsiprato su sportiniais 
vyro pomėgiais. Grįžęs į Bušo vilą, Konanas Doilis vėl uoliai 

vykdė sporto renginių tvarkaraštį, 0 ji perėmė namų ruošą. 
Pas juos apsigyveno Luizos mama ponia Hokins, o brolis 
Inisas buvo išsiųstas į internatinę mokyklą Jorkšyre. 

Dar vieną pokytį Bušo viloje galėjai pastebėti iš lauko — 
ant varinės lentelės dabar buvo užrašyta: „A. Konanas Doilis, 
medicinos daktaras“. Keletas mėnesių prieš vestuves Kona- 
nas Doilis baigė rašyti disertaciją „Esė apie vazomotorų po- 
kyčius esant dorsaliniam tabesui" ir apie simpatinės nervų 
sistemos įtaką šiai ligai. Pristatoma kaip daktaro disertacija, 
siekiant gauti mokslų daktaro laipsnį Edinburgo universite- 
te. A. Konanas Doilis, medicinos mokslų bakalauras“. Nei 
darbo tema, nei turinys — t. y. problemos, kylančios suma- 
žėjus kraujo patekimui į stuburą, — nėra patys patraukliausi 
iš visų jo sugalvotųjų ir vargu ar galėjo sudominti didesnį 
būrį skaitytojų. Laimei, Medicinos fakultete jie sulaukė pa- 
lankaus įvertinimo. 1885 m. liepos mėnesį Konanas Doilis 
išvažiavo į Edinburgą laikyti egzamino žodžiu ir grįžo į Saut- 
sį jau įgijęs daktaro laipsnį. 

Iš esmės kova dėl būvio jau liko praeityje. Iš velionio tėvo 
dvaro Luiza kasmet gaudavo po šimtą svarų pajamų, ir tai 
buvo neblogas priedas prie Konano Doilio gydytojo uždar- 
bio. Be to, vesdamas jis įgijo tam tikrą visuomeninį statusą, 
mat pacientės moterys mieliau pageidavo vedusio gydytojo. 

Šioje kuklios gerovės aplinkoje ėmė nokti vis gausesnis 
literatūrinis Konano Doilio derlius. Yra paplitusi klaidinga 
nuomonė, paremta paties autoriaus pareiškimais, neva jis 
rašęs iš nevilties, savo apsakymus vargte išvargdamas kabi- 
neto vienišumoje, į duris nuolat beldžiantis sąskaitų kontro- 
lieriams. „Būtų malonu tvirtinti, kad į literatūros lankas ma- 


> Nugaros smegenų džiūtis. (Vert. past.) 

ne atvedė viltingas siekis, — pareiškė jis kartą per susiėji- 
mą Rašytojų klube, — bet, ko gero, teisingiau bus pasakyti, 
kad čionai mane atginė besivejantys skolininkai.“ Iš tiesų 
daugumą įsimintinų pirmųjų kūrinių jis parašė palyginti 
ramioje aplinkoje, brūkštelėdamas keletą eilučių per per- 
traukas tarp pacientų priėmimų arba vakarais, kai medicinos 
kabineto durys užsidarydavo. „Po vestuvių, — rašė jis, — 
mano smegeninė pažvalėjo, o vaizduotė ir išraiškos mastas 
smarkiai prasiplėtė.“ Jo kūriniai rodėsi nuolat, 0 žurnalai, 
kurių durys anksčiau jam buvo uždarytos, dabar mielai juos 
spausdino. 

Apsakyme „Evandželinos lemtis“ („The Fate of Evangeli- 
ne ), parašytame anksčiau, bet publikuotame tik tų metų 
pabaigoje, išryškėja priešais autorių atsiveriantis kelias. „Bū- 
tų gerai, — skelbiama žymiojoje pastraipoje, — kad tie, ku- 
rie reiškia šiais klausimais nuomonę, atmintų paprastas įro- 
dymų analizės taisykles, kurias išdėstė Ogiustas Diupenas. 
'Atmeskite visa, kas neįmanu, — pareiškia jis viename ne- 
mirtingame Po apsakyme, — ir tai, kas liks, kad ir kaip atro- 
dytų neįtikėtina, ir bus tiesa. “ 

Ši mintis, padariusi Konanui Doiliui neišdildomą įspūdį, 
vėliau labai efektingai atkartota viename iš apsakymų. „Kiek 
kartų aš esu sakęs, — rašė jis, perfrazuodamas Po žodžius, — 
kad, atmetus visa, kas neįmanu, tai, kas liks, nors ir kaip 
atrodytų neįtikėtina, ir bus tiesa.“ 

Tačiau mesjė Diupenas — „labai paprastas Žmogus“ — 
atmetamas, ir šį posakį ištaria ponas Šerlokas Holmsas. 

„Matau, jog buvote 
Afganistane“ 


Jis buvo pramanas, mitas, pavienė ma- 
no asmenybių pluošto sruoga. 


ŠERLOKAS HOLMSAS, 
IŠ „PASKUTINIO NUSILENKIMO“ 


M. metai po vedybų aš suvokiau, kad galiu apsa- 
kymus rašyti be perstojo ir niekad nepasistūmėti į priekį, — 
tvirtino autobiografijoje Konanas Doilis. — Svarbiausia — 
kad tavo pavardė puikuotųsi ant knygos nugarėlės. Tik tada 
įsitvirtinsi kaip individualybė, ir tavo darbą arba įvertins, ar- 
ba ne.“ 

Konanas Doilis džiaugėsi galėdamas apsakymais prisidurti 
pajamų, bet dabar apgailestavo, kad šis atlygis buvo anoni- 
minis ir trumpalaikis. Kaip ir dauguma jaunųjų rašytojų, jis 
troško išvysti savo knygą. Vedybos šį jo norą tik pakurstė, ir 
jau kurį laiką buvo dedamos pastangos išleisti knygą. Atvy- 
kus į Sautsį, netrukus pradėtas rašyti romanas Džono Smito 
pasakojimas (The Narrative of John Smith). Šiam vienam iš 
ankstesniųjų savo kūrinių, kaip ir Starko Manro laiškams, 

įkvėpimo Konanas Doilis veikiausiai sėmėsi iš Džordžo Ba- 
do žlugimo, nors romaną jis apibūdino kaip „asmeninį, so- 
cialinį ir politinį“. Pasitenkinimą, kad darbas baigtas, netru- 
kus užgožė siaubas sužinojus, kad vienintelis rankraščio 
egzempliorius dingo pašte. „Leidėjai jo taip ir negavo, — 
rašė jis, — O paštas siuntinėjo begales ant mėlyno popie- 
riaus išspausdintų pranešimų nieko apie jį nežinąs, ir nuo 
tos dienos iki šiol jis kaip į vandenį įkrito. Be abejo, tai buvo 
geriausias mano kūrinys. Juk ar yra kas nors praradęs ne 
geriausią rankraštį? Vis dėlto nuoširdžiai prisipažįstu, kad 
smūgis, mane ištikęs jam dingus, yra vieni juokai, palyginti 
su siaubu, kuris būtų apėmęs, jeigu kūrinys ūmai vėl būtų 
pasirodęs — išspausdintas.“ 

Šiam pirmajam bandymui „sėkmingai dingus“, Konanas 
Doilis sėdo prie naujos knygos, kuri galiausiai gavo Gerd- 
Istonų bendrovės pavadinimą. Dvidešimt kelerių metų Kona- 
nas Doilis dar neturėjo savo braižo, todėl stengėsi atkartoti 
Dikensą ir Tekerėjų, du savo literatūrinius autoritetus, nors 
rezultatai buvo gana netolygūs. Nenuostabu, kad autoriui 
smagiausias personažas buvo Tomas Dimsdeilas, Edinburgo 
universiteto medicinos studentas, įsidarbinantis Afrikos pre- 
kybos laive. Apie šio veikėjo gyvenimą Konanas Doilis yra 
sakęs: „Tuo metu jis mane nepaprastai domino, nors nesu 
girdėjęs, kad tokį pat susidomėjimą juo būtų rodęs kas nors 
vėliau." 

Pacientų daugėjant, suderinti grožinę kūrybą ir mediciną 
Konanui Doiliui darėsi vis sunkiau. Apsakymus jis galėjo 
rašyti tik priešokiais. Prie romano reikėjo dirbti atsidėjus, 
bet dažnai rašymas nukentėdavo nuo trukdymų teikiant me- 
diko paslaugas. Po daugelio metų šiuos sunkumus ameri- 
kiečių Žurnalui jis aprašė taip: 

„Aš taip džiūgaudavau pasitaikius laisvam rytui, 
kai galima sėstis, o veikiau — įnirtingai pulti prie 
darbo, žinodamas, kokios brangios tos ramybės valan- 
dėlės. Tada, žiūrėk, įeina šeimininkė ir nuliūdina: 

— Daktare, pas jus prašosi ponios Terston sūnelis. 

— Įveskite jį, — sakau baigdamas galvoje rikiuoti 
sceną, kurią atlikęs pareigą turėsiu durstyti toliau. — 
Kas gi nutiko, mielasis berniuk? 

— Daktare, mama prašo paklausti, ar reikia tuos 
vaistus skiesti vandeniu. 

— Žinoma, žinoma. — Nors tai visiškai tas pat, pra- 
vartu atsakinėti nedvejojant. 

Berniukas išeina, ta scena jau pusiau baigta, kai 
staiga jis vėl įsiveržia į kambarį: 

— Daktare, susimildamas, kai grįžau, mama jau bu- 
vo išgėrusi vaistų vandeniu neatskiedusi. 

— Ajajai! — atsakau. — Nieko tokio. 

Vaikis, įtariai dirstelėjęs, išeina, ir štai parašyta dar 
viena pastraipa, kai atsibogina moters vyras. 

— Dėl tų vaistų turbūt įvyko kažkoks nesusiprati- 
mas, — šaltai pareiškia jis. 

— Jokiu būdu, — atsakau, — tai išties visai tas pat. 

— Tai kodėl vaikui sakėte, kad juos reikia skiesti 
vandeniu? 

Aš bandau visą šį reikalą išnarplioti, bet vyras, spok- 
sodamas į mane, niūriai linguoja galvą. 

— Žmona labai prastai jaučiasi, — sako jis. — 
Mums visiems būtų ramiau, jeigu ateitumėte ir ją ap- 
žiūrėtumėte. 

Tad palieku savo heroję per kelis žingsnius nuo 
jos link atidundančio greitojo traukinio ir liūdnas iš- 

klumpinu, jausdamas, kad dar vienas rytas nuėjo nie- 
kais ir nelemtame mano romane kritiko akis įžvelgs 
akivaizdžią siūlę.“ 


Konanas Doilis vylėsi šiuo anekdotišku pasakojimu patei- 
sinti romano trūkumus, bet toks paties rašytojo pateikiamas 
nuolat trukdomo gydytojo portretas smarkiai skiriasi nuo to, 
ką prisiminė jo bičiuliai. „Jis sėdėdavo prie mažo rašomojo 
staliuko svetainės kampe ir rašydavo apsakymą, 0 aplink su- 
sirinkę kokia dešimtis žmonių šnekučiuodavosi ir juokauda- 
vo, — prisiminė kolega rašytojas. — Jam labiau patikdavo 
susikaupus dirbti atokiau. Kartais, nepakeldamas nuo ran- 
kraščio akių, jis mestelėdavo kokį žodelį parodydamas, kad 
mus girdi, bet plunksna nepaliaudavo krebždėti toliau.“ 

Ar blaškomas kitų, ar ne, Konanas Doilis užtruko prie 
Gerdlstonų bendrovės kone dvejus metus. Ir net tada turėjo 
dėl šios knygos abejonių — labai reikšminga nelaikė jos ir 
vėliau, — tad ne itin stebėjosi, kai ši, aplankiusi ne vieną 
leidėją, „tiksliai kaip pašto karvelis“ grįžo atgal. Galų gale 
jis nusprendė padėti rankraštį į stalčiaus apačią susigulėti ir 
ketverius metus visai jo nejudino. 

Dabar Konanas Doilis su jam būdingu gajumu visas jė- 
gas sutelkė į naują sumanymą — kūrinį Sunarpliota sruoga 
(A Tangles Skein). Jame pasirodė du veikėjai — Ormondas 
Sakeris ir „jaunas apsiblaususių akių vyriškis“, vadinamas 
įvairiai: čia Šeridanu Houpu, čia Šerinfordu Holmsu. Pirmą- 
kart prie šio darbo prisėsta 1886 m. kovo 8 d., o kai balan- 
džio mėnesį jis buvo baigtas, vadinosi Kraujo spalvos etiu- 
das (A Study in Scarlet), o veikėjai — Šerlokas Holmsas ir 
daktaras Votsonas. 

Vėliau Konanas Doilis dažnai tvirtindavo neprisimenąs, 

kaip jam šie vardai atėjo į galvą, ir tarp Beikerio gatvės 
aistruolių tuo klausimu ilgai virė gyvos diskusijos. Auto- 
biografijoje Konanas Doilis pasisako prieš „elementarius ban- 
dymus“ iš veikėjo vardo atskleisti jo asmenybės bruožus. 
Paprastai skambantis „Holmsas“, matyt, atrodė tinkamesnis 
negu koks nors „ponas Šarpas" ar „ponas Feretsas". Šią mintį 
Konanas Doilis išryškino kalboje, pasakytoje 1921 m.: „Anais 
senais laikais buvo kilusi reakcija į tai, ką laikau vieninteliu 
Čarlzo Dikenso trūkumu, nors niekas šiuo didžiu rašytoju 
taip nesižavi kaip aš. Bet, mano nuomone, jeigu jis būtų atsi- 
sakęs visų Tervidropų, Titltitų ir kitų įmantrių vardų, kuriais 
pavadino savo veikėjus, jo kūriniai būtų tikroviškesni." 

Ir taip kalba Gerdlstonų bendrovės, kurios vienas iš vei- 
kėjų yra majoras Tobijas Klaterbakas, autorius... Matyt, Ko- 
nanas Doilis nemėgo ausį rėžiančių garsų samplaikų, vis 
dėlto iš šio pasisakymo taip ir nepaaiškėja, kodėl jo kūrinių 
veikėjai pavadinti vienaip ar kitaip. Metų metus kaip galimi 
Šerloko Holmso pirmtakai buvo minimi įvairūs kriketo žai- 
dėjai, ir kartą su šia mintimi kaip su „teisingiausia mąstyse- 
nos kryptimi“ sutiko ir pats Konanas Doilis. Be to, vienas jo 
klasės draugas Stouniherste buvo Patrikas Šerlokas (Patrick 
Sherlock), o Viljamą Šerloką (William Sherlock) rasime jo 
mėgstamoje Makolio knygoje Anglijos istorija (History of 
England). 

Pavardė „Holmsas“, kurią Konanas Doilis jau buvo pavar- 
tojęs vienoje iš pirmųjų savo esė, beveik neabejotinai sietina 
su Oliveriu Vendeliu Holmsu (Oliver Wendell Holmes), ame- 
rikiečių gydytoju ir rašytoju. Konanas Doilis rašė: „Dar nie- 
kad aš nepažinau ir taip nemylėjau Žmogaus, kurio net nesu 
matęs.“ Likimas lėmė, kad Oliveris Vendelis Holmsas tris 
1886 metų mėnesius, — kai Konanas Doilis rašė Kraujo 


108 


„Matau, jog buvote Afganistane 


spalvos etiudą, — praleido Britanijoje, ir jam buvo suteiktas 
Edinburgo universiteto, kurį baigė ir Konanas Doilis, garbės 
vardas. Nors rašytojas šio žmogaus su Šerloku Holmsu nie- 
kad nesiejo, bet yra ne kartą pareiškęs, kad kaip tik šis 
amerikiečių mokslininkas yra vienas jo literatūrinių įkvėpė- 
jų. „Šis švelnus, linksmas filosofas kaip autokratas, poetas ir 
profesorius į mano jauną protą įspaudė gilią žymę, — rašė 
jis vėliau. — Didis žmogus, toks tolerantiškas, sąmojingas ir 
gyvenimiškas." 

Daktaro Votsono pavardė taip pat teikia daug peno svars- 
tymams. Kažkoks daktaras Džeimsas Votsonas (James Wat- 
son) buvo tarp Portsmuto literatūros ir mokslo draugijos na- 
rių, o Patrikas Heronas Votsonas (Patrick Heron Watson) — 
Džozefo Belo padėjėjas Edinburgo karališkojoje ligoninėje. 
Turbūt neverta įsikibus laikytis vienokio ar kitokio aiškini- 
mo, nes pats Konanas Doilis į šį dalyką žiūrėjo gana atsai- 
niai. Apsakyme apie Holmsą „Kreivalūpis“ („The man with 
the Twisted Lips ) prie šios painiavos dar prisideda ir paties 
Votsono žmona, pavadindama vyrą Džeimsu, nors iš tiesų jis 
vardu Džonas. 

Tiek to dėl tų vardų, aiškesnis dalykas yra tai, kas įkvėpė 
Konaną Doilį sukurti garsųjį seklį. „Aš galvoje turėjau savo 
senąjį mokytoją Džou Belą, — rašė jis, — erelišką jo veidą, 
keistenybes, šiurpą varantį gebėjimą įžvelgti smulkmenas. 
Jeigu jis būtų buvęs seklys, šį žavų, bet padriką amatą tikrai 
būtų priartinęs prie tiksliojo mokslo.“ 

Aštrių bruožų, kumpanosis Šerlokas Holmsas išvaizda 
akivaizdžiai priminė daktarą Belą. Šis panašumas dar la- 
biau išryškėja vos Holmsui prabilus. Šerlokas Holmsas, su- 
sipažinęs su daktaru Votsonu, sako: „Matau, jog buvote 
Afganistane.“ 

Belas atpažino Hailando karininką tam nenusiėmus ke- 
purės, o Šerlokui Holmsui krito į akis nelanksti kairė dakta- 
ro Votsono ranka ir balti riešai: 


„Šis džentelmenas panašus į mediką, bet jo laiky- 
sena kaip kariškio. Taigi tikriausiai karo gydytojas. 
Jis ką tik atvyko iš tropikų, nes veidas tamsokas, 0 tai 
nenatūralus jo odos atspalvis, nes riešai visiškai švie- 
sūs. Išsekęs veidas aiškiai rodo, jog nemaža prisiken- 
tėjo ir sirgo. Buvo sužeistas į kairę ranką. Kažkokia 
sustingusi ir nenatūrali. Kurgi tropikuose anglų karo 
gydytojas galėjo prisikentėti ir būti susižeistas į ranką? 
Tikriausiai Afganistane.“ 


Taip iš karto pademonstruotas „dedukcijos mokslas“ nu- 
rodė visų tolesnių Holmso nuotykių kryptį. Tariamai stebuk- 
lingas seklio gebėjimas iš menkiausių smulkmenų nuspėti 
nusikaltimo istoriją tapo jo skiriamuoju ženklu ir yra įdo- 
miausia Konano Doilio apsakymų ypatybė. Kai viename po- 
kalbyje buvo nusistebėta, kaip Konano Doilio pasąmonėje 
galėjo gimti toks personažas, autorius pabrėžtinai įvardijo 
savo senąjį mokytoją. „O! — sušuko jis. — Mielasis, jį pa- 
diktavo ne kieno nors pasąmonė. Šerlokas Holmsas — tai, 
jeigu taip galima pasakyti, mano prisiminimų apie Edinbur- 
go universiteto medicinos protesorių literatūrinis įkūnijimas." 

Laiške pačiam Belui Konanas Doilis tai išsako dar įtai- 
giau: „Už Šerloką Holmsą neabejotinai esu dėkingas tik jums, 
ir nors apsakymuose turiu galimybę vaizduoti jį visokiose 
dramatiškose situacijose, nemanau, kad analitinė jo mąsty- 
sena bent kiek pranoksta tą įspūdį, kurį apžiūrėdamas am- 
bulatorinius ligonius darydavote jūs pats.“ 

Nors daktarui Belui buvo malonu, kad yra tapatinamas 
su Šerloku Holmsu, jis visuomet pareikšdavo, kad didžiausi 
nuopelnai priklauso Konanui Doiliui. „Daktaro Konano Doi- 
lio genialios vaizduotės galia iš labai mažo padarė labai 
daug, — vienam žurnalistui yra sakęs Belas, — 0 visą vaiz- 
dą nuspalvino jo šilti prisiminimai apie senąjį mokytoją.“ 
Toks gražus kuklumas akina skaitytojus Belui paprieštarau- 
ti, nors jo išvada ir teisinga — Konanas Doilis save sumen- 
kino. Na, o prastai atsiliepdamas apie save kaip mediką, 
jaunasis Konanas Doilis tarsi nekantravo nuvertinti savo lai- 
mėjimą sukuriant Šerloką Holmsą. 

O tas laimėjimas buvo didžiulis. Rašydamas Kraujo spal- 
vos etiudą, Konanas Doilis jau nebesitenkino kitų rašytojų 
pramintais takais. Jis jautėsi labiau pasitikįs savo talentu ir 
vaizduote, o tai atvėrė protą įkvepiančioms idėjoms, kurių 
įsikūnijimas — Šerlokas Holmsas. 

Pirmoji iš tokių įkvepiančių idėjų — Belo auditorijoje 
demonstruotus metodus pritaikyti detektyvinėje beletristiko- 
je. Tuo metu toks sumanymas nebūtų buvęs pastebėtas. Pats 
žanras — ir net žodis detektyvinis — gyvavo vos keturiasde- 
šimt metų ir nedaug teturėjo vertingų literatūrinių modelių. 
„Didžiausias detektyvinės prozos trūkumas tas, kad rezultatų 
joje pasiekiama be jokios akivaizdžios priežasties, — sakė 
Konanas Doilis viename pirmųjų interviu. — Taip neteisinga, 
tai ne menas.“ Kurdamas Šerloką Holmsą, Konanas Doilis 
nutarė su skaitytojais Žaisti dorai. Autorius neketino, nors tuo 
metu taip buvo įprasta, slėpti nuo skaitytojų esminių įrodymų 
ar, siekdamas toliau rutulioti siužetą, o pagrindinį herojų pa- 
rodyti gražioje šviesoje, kliautis vien neįtikėtinais sutapimais 
arba bukapročiais nusikaltėliais. Konanas Doilis užsimojo su- 
kurti „mokslišką seklį, kuris atskleidžia nusikaltimus remda- 

masis savo paties pranašumais, 0 ne nusikaltėlio žioplumu". 

Šitaip nutaręs, Konanas Doilis įkvėpimo sėmėsi iš formos 
meistro Edgaro Alano Po. Nesvarbu, kad Šerlokas Holmsas 
suniekino Po Diupeną kaip „paprastą žmogų“, Konanas Doi- 
lis gerbė šį autorių ir vertino jo kūrinį, o Pasakojimai apie 
slėpinius ir siaubą paauglystėje buvo mėgstama jo knyga. 
„Aš ją skaičiau jaunas būdamas, kai protas lankstus, — rašė 
vėliau Konanas Doilis. — Knyga žadino mano vaizduotę ir 
buvo nepranokstamas pavyzdys, kaip oriai ir įtaigiai ręsti 
pasakojimą.“ 

Šiuolaikinės detektyvinės prozos pradininko garbę Po pel- 
nė penkiais apsakymais, parašytais 1841 — 1844 m. Šiuose 
apsakymuose, iš kurių trijuose vaizduojamas Ogiustas Diu- 
penas, Po išryškina visus klasikinio detektyvinio kūrinio 
bruožus. Tai mąslus, ekscentriškas seklys; kiek kvailokas jo 
talkininkas; neteisingai apkaltintas klientas; neįtikinamas 
niekšas; slaptas kodas; apgaulingas įkaltis ir neįmanomas 
nusikaltimas. 

Kai Konanas Doilis ėmėsi Kraujo spalvos etiudo, Po dar 
nebuvo toks garsus kaip dabar ir negalėjo tapti jam sektinu 
pavyzdžiu. Retas taip įvertino Po laimėjimus kaip Konanas 
Doilis, matęs ribą tarp Po naujovių ir savo paties siekių. 
Turint tai omenyje, Kraujo spalvos etiudas yra kur kas savi- 
tesnis negu visi iki tol parašyti Konano Doilio kūriniai. Šer- 
lokas Holmsas daug skolingas Diupenui, besižavinčiam „be- 
galiniu proto judrumu“, tačiau Po apsakymai buvo veikiau 
katalizatorius, 0 ne šablonas. Dvidešimt šešerių metų Kona- 
nas Doilis jau buvo pasirengęs darbuotis savarankiškai. 

Šerlokas Holmsas dažnai priekaištauja daktarui Votso- 
nui, kam šis stengiasi pagyvinti ir nuspalvinti tai, kas, Holmso 
nuomone, turėtų būti sausas, faktais paremtas „paskaitų kur- 

sas"“. Tam tikru atžvilgiu Konanas Doilis taip pasielgė su 
Edgaru Po. Pirmąjį detektyvinį apsakymą „Žmogžudystė Morgo 
gatvėje“ Po pradeda sausu, moksliniu stiliumi: 


„Psichikos ypatybės, įvardijamos kaip analitinės, 
pačios mažai tepasiduoda analizei. Mes jas vertiname 
tik iš padarinių. Be kita ko, apie šias ypatybes žinome 
tik tiek, kad, — jeigu jų daug, — tai yra žmogaus, 
kuriam jos būdingos, žvaliausio džiaugsmo šaltinis.“ 


Palyginti su „Skandalu Bohemijoje“ („A Scandal in Bohe- 
mia), pirmuoju apsakymu apie Šerloką Holmsą, skirtumas 
vargu ar gali būti ryškesnis: 


„Šerlokui Holmsui ji visada buvo toji moteris. Retai 
tegirdėdavau ją kitaip vadinant. Bičiulio akyse ji buvo 
prakilnesnė už kitas savo lyties atstoves, kurios tega- 
lėjo būti jos šešėlyje. Nepasakysi, kad jo jausmas Airi- 
nai Adler buvo meilė. Visi pojūčiai, o ypač šis, svetimi 
šaltam, tiksliam ir nuosaikiam jo protui. (...) Į jautrų 
instrumentą pakliuvusi smiltelė ar stipriausio didina- 
mojo stiklo įskilimas nedarytų tiek bėdos, kiek stiprus 
meilės jausmas tokiam žmogui kaip Holmsas. Ir vis 
dėlto jo gyvenime buvo viena moteris, ir toji moteris — 
velionė Airina Adler, neaiškios ir abejotinos reputaci- 
jos asmenybė." 


Žinoma, Šerlokas Holmsas būtų pasišaipęs iš to, kaip Ko- 
nanas Doilis „pataikauja masiniam skoniui“, bet jaunasis au- 
torius įžvalgiai suvokė, kad jo veikėjas turi būti amžininkams 
priimtinas. Pirmieji „Skandalo Bohemijoje“ skaitytojai, kuriems 

Šerloko Holmso vardas dar nebuvo tapęs kasdienybe, veikiau 
buvo linkę teikti pirmenybę įprastiniams romantiškų romanų 
sąlygiškumams nei moksliškai šaltam ir nepažįstamam de- 
tektyvo žanrui. 

Nors Konanas Doilis laikė Po „meistrų meistru“, Kraujo 
spalvos etiudui daug įtakos turėjo ir kitas beveik pamirštas 
detektyvų kūrėjas. Prancūzų romanistas Emilis Gaborjo (Emile 
Gaboriau), kurio sensacingi romanai tuo metu buvo nepa- 
prastai populiarūs, Konaną Doilį žavėjo „tiksliai pinamu siu- 
žetu“. Gaborjo seklys mesjė Lekokas pasižymi daugeliu tų 
bruožų ir gebėjimų, kuriuos vėliau imta sieti su Šerloku Holm- 
su. Lekokas ne tik mokėjo maskuotis, bet ir taikė tokius 
mokslinius būdus kaip gipso liejiniai pėdsakų atspaudams. 
Panieka, kurią Lekokas reiškia Ževroliui, Suretė? vadovui, 
aiškiai atitinka Šerloko Holmso ir Skotland Jardo inspekto- 
riaus Lestreido santykius, o geraširdis, bet lėtos mąstysenos 
tėvas Absintas, žavus Lekoko partneris, galėtų būti laikomas 
daktaro Votsono prototipu. 

Kraujo spalvos etiudą Konanas Doilis baigė rašyti 1886 m. 
balandžio pabaigoje. Suvyniojęs rankraštį į tūtelę ir nusiun- 
tęs žurnalui Cornhill Magazine, autorius nė nenumanė sukū- 
ręs nemirtingą šiuolaikinės prozos personažą. Nūnai Šerloko 
Holmso skulptūra stovi Edinburge, netoli Konano Doilio gim- 
tųjų namų vietos. Seklio atvaizdas puošia Didžiosios Britani- 
jos pašto ženklų seriją. Londono metro Beikerio gatvės sto- 
telė netoli garsiojo buto name Nr. 221b išpuošta Šerloko 
Holmso nuotykių vaizdais. Mažai kas, 1886 m. perskaitęs šį 
rankraštį, galėjo įsivaizduoti tokius pagarbos ženklus. Nors 
Šerlokas Holmsas ir daktaras Votsonas yra puikiai sukurti 
veikėjai, jaunasis rašytojas dar nebuvo galutinai suradęs 


6 Prancūzijos kriminalinė policija. (Vert. past.) 

savo braižo. Po įspūdingo tyrimo, kai Holmsas apžiūri Inoko 
Dreberio iš Klivlando lavoną, pasakojimas susilpnėja ir nu- 
krypsta į pernelyg ilgą intarpą apie Jutos mormonus. Anais 
laikais toks aiškinamasis dėstymas nebuvo naujiena, tačiau 
šiame ilgame intarpe Šerlokas Holmsas iš akiračio dingsta, be 
to, išaiškėja, kad autorius menkai išmano amerikiečių kalbos 
ypatumus ir Amerikos geografiją. Vėlesniuose apsakymuose 
išryškėjo savita Konano Doilio mąstysena ir talentas pinti siu- 
žetą, o Kraujo spalvos etiudo intarpas liudija jį nemažai rėmu- 
sis Roberto Luiso Stivensono Dinamitininku (The Dynamiter), 
išleistu metais anksčiau. 

Konano Doilio sumanymas į pasakojimą apie Šerloką Holmsą 
įsprausti šalutinę siužeto liniją apie mormonus šiuolaikiniams 
skaitytojams gali pasirodyti keistas. Na, o tuo metu, kad ir 
labai sunkiai įtikinama, tai buvo Konano Doilio masalas skaity- 
tojams pritraukti. Kai jis pradėjo rašyti šią knygą, „amoralus 
mormonų gyvenimas“, — ir ypač jų praktikuojamoji poligami- 
ja, — buvo plačiai aptariamas, o Portsmuto literatūros ir moks- 
lo draugijoje prieš metus net buvo išklausyta paskaita šia te- 
ma. Matyt, Konanas Doilis apie tai daug skaitė, bet ne pro šalį 
jam būtų buvę žvilgtelėti ir į geografijos atlasą, nes Kraujo 
spalvos etiude Juta ir Rio Grandė išklysta iš savo vietų. Tai 
pasikartojanti šio autoriaus klaida. Kiek anksčiau sukurtame 
apsakyme, kurio veiksmas rutuliojasi Naujojoje Zelandijoje, 
klestintį ūkį jis pasistengė įkurdinti per dvidešimtį mylių nuo 
jūros. „Tokių dalykėlių pasitaiko“, — pripažino rašytojas. 

Ir vis dėlto Konanas Doilis dėjo daug vilčių į Kraujo spalvos 
etiudą, laikydamas jį už Gerdlstonų bendrovę geresniu. „Mes 
viliamės, — rašė laiške Luiza, — kad Kraujo spalvos etiudas 
bus išspausdintas anksčiau nei vyresnysis jo brolis.“ Deja, pir- 
moji apysaka, kurioje veikia Šerlokas Holmsas, „apėjo įprastinį 

ratą“ ir trijų leidėjų buvo iškart atmesta. „Literatūra, — rašė 
Konanas Doilis motinai, — iš tikrųjų sunkiai atveriama austrė." 

Rugsėjo mėnesį jis suvyniojo rankraštį į kitą tūtelę ir 
išsiuntė ketvirtai leidyklai — londoniškei „Ward, Lock and 
Company". Spalio pabaigoje Konanas Doilis gavo laišką, 
kad redaktoriams apysaka labai patiko. „Šiemet jos išleisti 
negalime, — pridūrė leidėjai, — nes dabar rinkoje begalė 
pigios literatūros.“ Toliau sakoma, kad jeigu Konanas Doilis 
sutiktų palaukti iki kitų metų, už autoriaus teises jam būtų 
pasiūlyta 25 svarai. 

„Pasiūlymas nebuvo labai gundantis, — rašė Konanas Doi- 
lis, — ir net aš, būdamas neturtingas, dvejojau, ar jį priimti.“ 
Dvejojo jis ne veltui. Suma buvo niekinga — už „J. Habaku- 
ko Džefsono pareiškimą“, gerokai trumpesnį kūrinį, jis už- 
dirbo daugiau, be to, nebuvo nusiteikęs laukti visus metus, 
kol apysaka bus išleista. Jis atrašė pasiteiraudamas, ar leidė- 
jai gali pažadėti nedidelį procentą nuo kiekvieno parduoto 
egzemplioriaus, bet šie atsakė neigiamai, nes dėl to esą „gali 
kilti tam tikros painiavos“. Konanas Doilis nenoromis sutiko 
su leidėjų sąlygomis. „Daugiau už ją nesu gavęs nė penso", — 
prisipažino autobiografijoje rašytojas. 

Konanas Doilis tikėjosi, kad „Ward, Lock and Company“ 
Kraujo spalvos etiudą išleis atskira knyga ir pagaliau išsipil- 
dys jo troškimas ant knygos nugarėlės išvysti savo pavardę. 
O iš tiesų knyga pasirodė 1887 m. lapkričio mėnesį, ir tai 
buvo pagrindinis kūrinys Bitono kasmečio kalėdinio leidinio 
(Beeton's Christimas Annual), grožinės literatūros ir proginių 
tekstų rinkinio, prieš dvidešimtį metų pradėto leisti Samue- 
lio Orkarto Bitono (Samuel Orchart Beeton), kurio žmona 
ponia Biton garsėjo kulinarijos ir namų ruošos knygomis. 

Vienu pensu įkainoto leidinio raudonos, baltos ir geltonos 

spalvų viršelyje buvo pavaizduotas piktadarys Konano Doilio 
veikėjas, virš kabančios lempos liepsnelės šildantis švirkštą. 
Dar leidinyje buvo dvi „savitos saloninės pjesės“ ir keli pus- 
lapiai reklamos tokių dalykėlių kaip „plaučių stipriklis“, re- 
komenduojamas esant pradinei džiovos stadijai, ar „Steinerio 
pasta nuo parazitų“, kaip buvo tvirtinama, „neabejotinai iš- 
naikinanti žiurkes, prūsokus, peles ir juoduosius tarakonus“. 

Leidinys buvo išparduotas per dvi savaites, bet veikiau 
dėl Bitono reputacijos nei dėl Kraujo spalvos etiudo. Pati 
apysaka didesnio susidomėjimo nesukėlė, bet buvo sutikta 
pakankamai palankiai, kad kitais metais galėtų būti išleista 
atskira knyga. Naujajame spaudinyje, kuris buvo išreklamuo- 
tas kaip „kvapą gniaužianti knyga“, dar įdėti šeši plunksna 
piešti Konano Doilio tėvo piešiniai. Nežinia, ar pats rašytojas 
pasiūlė tėvą knygos dailininku, ar leidėjai ieškojo įdomios 
naujovės, pristatydami tėvą ir sūnų. Čarlzas Doilis užsakymą 
atliko Edinburge, kur ir toliau buvo laikomas psichiatrijos 
ligoninėje. Jo iliustracijos keistai ramios ir neįdomios, tačiau 
barzdoto Holmso, labai primenančio patį dailininką, figūra 
rodo, kad sūnaus sukurtame personaže Doilis tėvas atpažino 
kai kuriuos savo bruožus. 

Apie tą laiką, kai Kraujo spalvos etiudas galų gale pasi- 
rodė atskira knyga, Konano Doilio dėmesys jau buvo nu- 
krypęs kitur. Ilgais laukimo mėnesiais jis ėmėsi kelių dar- 
bų, manydamas rasiąs lengvesnių būdų publikuotis. Ne 
visi tie kūriniai pelnė literatūrinį nemirtingumą. Laikraš- 
čiui Gas and Water Gazette paprašius išversti iš vokiečių 
kalbos tekstą, Konanas Doilis, remdamasis netvirtomis mo- 
kyklinėmis vokiečių kalbos žiniomis, parašė straipsnį „Kaip 
patikrinti dujų vamzdžio hermetiškumą“. Po daugelio me- 
tų, sakydamas kalbą Rašytojų klube, jis tvirtino, kad tai, o 

ne Kraujo spalvos etiudas buvo jo karjeros lūžis. Mat tada, 
sakė jis, pirmą kartą jo paslaugos paprašė leidėjai, o ne 
atvirkščiai. 

Išgvildenęs prakiurusių dujų vamzdžių temą, 1887 m. 
liepos mėnesį Konanas Doilis vėl pradėjo romaną. „Šįsyk, 
ryžęsis visapusiškai išbandyti jėgas, — rašė jis, — ėmiausi 
istorinio romano, nes kaip tik jis man pasirodė esąs vieninte- 
lis žanras, galįs sujungti tam tikrą literatūrinį solidumą su 
veiksmo ir nuotykių vaizdais, būdingais jaunai ir karštai ma- 
no galvai." 

Romane Maikas Klarkas (Micah Clarke) XVII a. pabaigos 
Monmauto maišto fone vaizduojama grupė anglų puritonų ir 
pasmerktas žlugti Džeimso Skoto mėginimas nuversti kara- 
lių Jokūbą II. Kaip tik tada Konanas Doilis išsiugdė viso 
gyvenimo įprotį kelis mėnesius nagrinėti vaizduojamų įvy- 
kių aplinką, kad kiekvienas perukas, kiekviena balta kaklas- 
karė būtų aprašyta su tiksliomis, kruopščiomis smulkmeno- 
mis. Nors vietomis romanas nuklysta į beprasmį paradiškumą, 
Maikui Klarkui būdingos visos gerosios ypatybės, kuriomis 
pasižymi vėlesni istoriniai Konano Doilio kūriniai: raiški siu- 
žeto linija, įspūdingos mūšių scenos ir gyva vaizduojamojo 
meto atmostera. 

„Kai 1888 m. pradžioje kūrinį pabaigiau, puoselėjau daug 
vilčių, — rašė autorius, — ir romanas leidosi į savo kelio- 
nes.“ Ir vėl Konanui Doiliui teko patirti, kad leidėjai jo ke- 
rams kažkodėl atsparūs. Žurnalo Cornhill Magazine redakto- 
riui parūpo, kam autorius švaisto talentą ir laiką istoriniams 
romanams. „Bentley and Company“ pranešė, kad romanui 
stinga „vieno svarbiausių literatūros bruožų, t. y. įdomumo". 
Iš kelių kitų leidėjų rankraštis grįžo su panašiu nemaloniu 
nuosprendžiu. „Pamenu, rūkiau prie savo nučiupinėtais kam- 

pais rankraščio, kai jis, dar kartą apsilankęs mieste, grįžo 
įkvėpu kaimo oro, — prisiminė Konanas Doilis, — ir mąs- 
čiau, ką gi daryčiau, jei staiga į kambarį įžengtų koks nors 
rizikos nebijantis nutrūktgalvis leidėjas ir už visą romaną 
pasiūlytų kokius keturiasdešimt šilingų.“ 

Bet, kol taip dar neatsitiko, Konanas Doilis nusiuntė ran- 
kraštį „Longmans publishers“ leidyklai, kur jis patraukė An- 
draus Lango (Andrew Lang), įtakingo škotų redaktoriaus ir 
istoriko, dėmesį. Langas patarė leidyklai rankraštį priimti, ir 
kitą vasarį Maikas Klarkas išėjo iš spaudos atskira knyga. 
Kaip tik Maiką Klarką, o ne prieš metus pasirodžiusį Kraujo 
spalvos etiudą Konanas Doilis laikė savo „pirmąja tikra prem- 
jera“. Atsiliepimai apie romaną buvo nepaprastai geri, tik kai 
kur autoriui buvo priekaištaujama dėl pernelyg laisvo istori- 
jos traktavimo. Pirmaisiais metais buvo išspausdinti trys kny- 
gos tiražai. „Maikas Klarkas — dėmesio verta knyga, — rašė 
vienas recenzentas, palankiai lygindamas ją su R. D. Blek- 
moro (R. D. Blackmore) Lorna Dun (Lorna Doone). — Ji ati- 
traukia skaitytoją nuo išminto kelio, ir kartkarčiais iš įdomu- 
mo jam tiesiog užgniaužia kvapą; čia begalė ryškių vaizdų 
(...), romanas daro visapusiškai darnaus ir vientiso kūrinio 
įspūdį.“ 

Maikas Klarkas, pasirodęs įkandin Kraujo spalvos etiudo, 
iškėlė dilemą, tapusią Konano Doilio karjeroje pagrindine. 
Vienoje pusėje buvo apsakymai apie Šerloką Holmsą, pri- 
klausą „kitokiai, prastesnei, literatūros plotmei“, į kurią Ko- 
nanas Doilis, skindamasis kelią pasaulyje, protarpiais užklys- 
davo, kitoje — istoriniai romanai, pjesės, eilėraščiai ir kiti 
kūriniai, kurie, autorius požiūriu, turėjo padėti jam užimti 
vietą literatūros panteone. Vos po kelerių metų, paprašytas 
naujam Kraujo spalvos etiudo leidimui parašyti įžangą, Ko- 

nanas Doilis atkirto, kad „tokia elementari grožinės literatū- 
ros forma kaip detektyvinė apysaka vargu ar nusipelno to- 
kios prabangos kaip įžanga“. Kita vertus, Maikas Klarkas 
vedė jį tauriuoju keliu. „Maniau, — pareiškė jis netrukus, — 
savo rankose jau turįs įrankį, praskinsiantį man taką.“ 

Tuo metu Konanas Doilis nepuoselėjo jokių tolesnių pla- 
nų dėl Šerloko Holmso. Jis mėgavosi dalykais, kurie, anot 
daktaro Votsono, yra „laimės pilnatvė, su namais susiję rei- 
kalai, iškylantys priešais Žmogų, pirmąkart pasijutusį savo 
būties šeimininku“. Mediko darbas sekėsi, literatūrinė karje- 
ra pagaliau klostėti puikiai, jis aktyviai dalyvavo Sautsio ben- 
druomenės gyvenime ir taip energingai sportavo, kad pasi- 
taikydavo, jog namo grįždavo sumuštu šonu ar susilaužęs 
pirštą. Arklio ir brikelės jaunasis daktaras neturėjo, tad jį 
dažnai galėdavai matyti važiuojant galingu motociklu, pana- 
šiu į perdirbtą triratį per dideliais ratais. Retkarčiais su juo 
važiuodavo Luiza, nerangiai išsikėtusi ant sėdynės ir kojas 
padėjusi ant priekinės paminos. 

1889 m. sausio 28 d. Luiza pagimdė jų pirmagimę Merę, ir 
Konanas Doilis galėjo pasijusti visais atžvilgiais patenkintas 
gyvenimu Sautsyje. „Ji stora, drūta, mėlynakė, kreivakojė ir 
riebuilė, — pranešė Konanas Doilis Madam. — Į visus kitus 
jus dominančius klausimus bus atsakyta. Neturiu didesnės 
patirties kūdikiams apibūdinti.“ Nors ir buvo laimingas šei- 
moje, atskilęs nuo Katalikų bažnyčios, jis jautėsi neturįs dva- 
sinės atramos. Duktė buvo pakrikštyta pusantrų metų, ir vien 
tik reikalaujant Madam. Tai nebuvo atsitiktinis Konano Doi- 
lio aplaidumas. Žinant, kad trys iš devynių jo brolių ir sese- 
rų Mirė maži, nenoras dukters pakrikštyti rodo jį kaip ag- 
nostiką jau tolokai pažengus. „Aš lioviausi be perstojo daužęs 
galva į nepramušamą sieną, — rašė jis. — Atmetęs senąsias 

vertybes kaip nieko vertas, puoliau į neviltį, kad neberasiu 
naujų, rodančių man aiškų kelią.“ Tačiau jis jau artėjo prie 
naujos neortodoksinės tikėjimo sistemos. „Nesuvokiamu bū- 
du netrukus man sušvito blausi aušra, kuriai ilgainiui buvo 
lemta plisti ir ryškėti." 

Iš pradžių toji aušros šviesa įgavo savotiškas apybrėžas. 
Iki tol Konano Doilio požiūris į dvasių pasaulį nebuvo rim- 
tas. Apsakyme „Vaiduoklio pasirinkimas“ („Selecting a 
Ghost ), išspausdintame 1883 m., turtingas bakalėjininkas 
pasisamdo mediumą ieškoti savo namuose galimai gyvenan- 
čių vaiduoklių. „Aš esu didysis nežemiškas dūsautojas, — 
dainuojamu tonu sako vienas. — Aš užmušinėju šunis. Mir- 
tingasai, ar tu Mane pasirinksi?" 

Tačiau netrukus stilius surimtėja. Kalbėdamas apie savo 
pirmuosius kūrinius, Konanas Doilis paprastai neužsiminda- 
vo apie trumpą romaną Klumbario paslaptis (The Mystery of 
Cloomber), išspausdintą keliais mėnesiais anksčiau už Maiką 
Klarką ir nugrimzdusį į visišką užmarštį. Šiame keistame ir 
pinkliame pasakojime vaizduojami trys budistų vienuoliai, 
ko gero, prisikėlę iš mirusiųjų, kurie nori atkeršyti anglų 
karininkui už nusikaltimą, padarytą prieš keturiasdešimt me- 
tų. Kone kiekviename skyriuje aprašomas koks nors antgam- 
tinis reiškinys: astralinė projekcija, išankstinis žinojimas, eks- 
trasensinis suvokimas ar net materijos pokyčiai, apibūdinami 
kaip „galia skaidyti daiktą į cheminius atomus“, o paskui — 
„priversti juos įgauti ankstesnę formą“. 

Dauguma kritikų neišmanė, kaip šį kūrinį suprasti. Vie- 
nas laikraštis, paminėdamas škotišką romano aplinką, pasi- 
džiaugė, kad gerai, jog autorius neėmė rašyti tarmiškai, bet 
recenzentas knygą, matyt, teskaitė iki aštuntojo skyriaus, 
kuris kaip tik taip ir prasideda. 

Po daugelio metų, kai Konano Doilio domėjimasis dvasių 
pasauliu niekam nebebuvo naujiena, kritikai nesiliovė brėžti 
priešpriešos tarp autoriaus įsitikinimų ir aiškios, logiškos 
Šerloko Holmso mąstysenos. Tuo metu, kaip ir mūsų dieno- 
mis, vyravo nuomonė, kad į antrąją gyvenimo pusę Kona- 
nui Doiliui, ko gero, suminkštėjo smegenys. Tiesą sakant, ši 
keista medžiaginio ir dvasinio pasaulių priešprieša akivaiz- 
di visais Konano Doilio veiklos laikotarpiais. Nors vargu ar 
Klumbario paslaptį kas nors galėtų laikyti pamirštu šedevru, 
jame aiškiai regėti jaunojo romanisto abejonės visų pripa- 
žįstama mokslo išmintimi. „Juk kas yra mokslas? — klausia 
Konanas Doilis paskutiniuose šios knygos puslapiuose. — 
Mokslas — tai mokslininkų nuomonių konsensas, o istorija 
rodo, kad tiesos jis neskuba pripažinti. Mokslas dvidešimtį 
metų šaipėsi iš Niutono. Mokslas matematiniu būdu įrodė, 
kad geležinis laivas negali plaukti, mokslas tvirtino, kad 
garlaiviu neįmanoma perplaukti Atlanto.“ 

Šitaip pasakius, iki spiritistų salono telieka vos keli žingsniai. 

Man rodos, esu vienas iš neįtariausių 
žmonių pasaulyje ir, būdamas nerūpes- 
tingai tingaus būdo, niekuomet nemanau, 
kad tie, su kuriais bendrauju, kėsinasi 
mane apgauti. Man dar taip nepasitaikė. 


STARKAS MANRO, 
IŠ STARKO MANRO LAIŠKŲ 


1889 m. vasario Mėnesį į Sautsį atvyko italas profesorius 
Milo de Mejeris (Milo de Meyer), kuris ketino pademonst- 
ruoti savo „mesmerinę galią“, nūdien vadinamą hipnoze. Sa- 
lėje buvo apie dvidešimt mokslininkų ir medikų, tarp jų — ir 
daktaras Konanas Doilis. Kalbėdamas per vertėją, profesorius 
de Mejeris aiškino, kad mesmerizmas remiasi paslaptinga elek- 
tros galia, sklindančia iš magnetų, ir kad „jį būtų galima nau- 
dingai pritaikyti daugelyje chirurginių operacijų“. Profeso- 
riaus eksperimentai, pasak straipsnio Portsmuto laikraštyje 
Evening News, „pastaruoju metu sulaukė daug dėmesio tiek 
žemyne, tiek Londone ir Braitone“. 

Panašiais dalykais Konanas Doilis domėjosi jau seniai, 
buvo išnagrinėjęs Franco Antono Mesmerio (Franz Anton 
Mesmer), XVIII a. austrų gydytojo, davusio mesmerizmui 

vardą, veikalus. Mesmerizmas, dar vadintas „kūno magne- 
tizmu", XVIII a. aštuntajame dešimtmetyje buvo gana ma- 
dingas, ir iš aukštuomenės kilę pacientai kreipdavosi į Mes- 
merį įmagnetintų tablečių, drabužių ar indų. Tuo metu, kai į 
Mesmerio įtaką pateko Marija Antuanetė (Marie Antoinette), 
Prancūzijos karališkoji komisija nusprendė, kad šio gydyto- 
jo sėkmę lemia ne kokia nors neregima jėga, o paciento 
pasidavimas įtaigai. Tad nors pats Mesmeris dažnai laiko- 
mas šarlatanu, vadinamoji mesmerinė galia yra šiuolaikinės 
hipnozės ir jos taikymo medicinoje pradžia. 

Kaip medikas, kurį domino paranormalūs reiškiniai, Ko- 
nanas Doilis, savaime aišku, buvo susipažinęs su Mesmerio 
teorijomis. Kurį laiką mesmerizmo sekėjai buvo vaizduojami 
jo kūriniuose. Apsakymo „Džonas Baringtonas Kaulsas“ 
(„John Barrington Cowles |, išspausdinto 1884 m., veikėjas 
daktaras Mesindžeris perspėja: „Stipri valia, tiesiog būdama 
pranašesnė, netgi per atstumą priverčia paklusti silpnesnę 
valią ir reguliuoja jos turėtojo ketinimus, net veiksmus. Jei- 
gu pasaulyje egzistuotų žmogus, turintis nepalyginamai di- 
desnę valią nei visi kiti žmonių giminės nariai, tai galima 
neabejoti, kad jis galėtų visiems viešpatauti paversdamas juos 
automatais." Galima numanyti, kad šitokia būtybė apsaky- 
mo pabaigoje ir pasirodo. Konanui Doiliui būdinga, kad to- 
kia aukštesniąja valia pasižymi ne vyras, o moteris. 

Taigi visai nekelia nuostabos, kad Konanui Doiliui knie- 
tėjo pamatyti „įžymųjį ir garsųjį“ profesorių de Mejerį. Jeigu 
rašytojas tikėjosi rimtos paskaitos apie mesmerizmą ir jo 
taikymą chirurgijoje, turėjo nusivilti. Kaip rašoma Portsmuto 
laikraštyje Evening News, visas demonstravimas vyko kaip 
kokiame vodevilyje. Dešimt atrinktų vaikinų buvo užhipno- 
tizuoti iš anksto, — „kad nereikėtų gaišti laiko“, — mat 

profesorius iš patirties tvirtino, kad iš pirmo karto mesmeriz- 
mui pasiduoda tik kas ketvirtas žmogus. Kai šie savanoriai 
buvo atvesti iš užkulisių, Konanas Doilis irgi žengė prie jų, 
„norėdamas atsidurti tarp pasiduodančiųjų profesoriaus va- 
liai“. Profesorius de Mejeris, pasitelkęs tuos asmenis, kelis kar- 
tus pademonstravo savąjį „kūno magnetizmą“. Vieni jaunieji 
savanoriai, paprašyti išsižioti, nevaliojo susičiaupti. Kiti atsi- 
klaupė ir nepajėgė atsistoti, o pora buvo priversti suvaidinti 
„linksmą sceną“, atlikdami dantisto ir paciento vaidmenis. 

„Pastangos panašiai įmagnetinti daktarą Doilį buvo ne- 
sėkmingos, — rašė laikraštis, — ir profesorius pareiškė, jog 
tai galėtų užtrukti pernelyg ilgai." Galima tik spėlioti, ar Ko- 
nanas Doilis būtų ėmęs nusirengti arba krykti kaip antis, jei 
seansas būtų buvęs ilgesnis. Nežinodamas, kad jau yra smar- 
kiai paplitusi praktika eilinius pasirodymus pristatyti kaip 
mokslines paskaitas, rašytojas tikėjosi, kad tame vakare tvy- 
ros Mokslinių aiškinimų dvasia. Siekiant pritraukti daugiau 
žiūrovų iš aukštesniųjų klasių, jau XVIII a. elementarūs elek- 
tros ir magnetizmo demonstravimai buvo vadinami „filosofi- 
niais eksperimentais“. Net Edgarą Alaną Po apgavo garsusis 
šachmatininkas Kempelenas (Kempelen), neva rodydamas ste- 
buklą, o iš tikrųjų valdomas pasislėpusio žaidėjo. Konano 
Doilio laikais hipnozė ir spalvingi cheminiai efektai atstojo 
robotus ir elektros triukus. 

Nėra pagrindo tvirtinti, kad profesoriui talkino iš anksto 
parinkti bendrininkai, kaip dažnai tokiuose pasirodymuose 
būdavo. Jeigu jis spėjo rasti ir užhipnotizuoti pakankamą 
skaičių paveikių savanorių, gal tas seansas ir buvo tikras. 
Tačiau Konanas Doilis hipnozės įtakai nepasidavė ir, matyt, 
nejautė reikalo apsimetinėti, kaip daugelis jo vietoje, ko 
gero, būtų darę. Nors vėliau garsėjo nepaprastu patiklumu, 

bent jau tuo laikotarpiu rašytojas nesileido lengvai vedžio- 
jamas už nosies. 

Konanas Doilis žinojo, kad žmonės, paveikti mesmeri- 
nės galios, kartais kalba padrikomis, nerišliomis frazėmis, o 
tai, pasak kai kurių stebėtojų, rodo jų ryšį su mirusiųjų 
sielomis. Gal kaip tik dėl to rašytojas, susižavėjęs mesme- 
rizmu, pasidavė spiritizmo įtakai. Tačiau vėliau, kai atsira- 
do proga atsekti iš pradžių Konaną Doilį veikusias įtakas, 
apie Mesmerį jis nedaug ką tegalėjo pasakyti. Užtat visą 
dėmesį buvo sutelkęs į vadinamąjį Haidesvilio epizodą, Mar- 
garetos ir Katerinos Foks (Margaretta Fox, Katherine Fox,), 
keistuolių seserų, šiuolaikinio spiritistinio judėjimo veikė- 
jų, istoriją. 

1848 m., vienuolika metų prieš Konanui Doiliui gimstant, 
seserys Foks gyveno su tėvais dviejų kambarių name Hai- 
desvilio mieste, Niujorko valstijos šiaurėje. Vieną naktį šei- 
mą iš lovų prikėlė keistas ir nepaaiškinamas bildesys. Tie 
garsai, apibūdinti kaip beldimų ir stuksenimų kruša, nesilio- 
vė keletą naktų iš eilės ir vis vyko netoli keturiolikmetės 
Megės ir vienuolikametės Keitės. Ponia Foks, mergaičių ma- 
ma, nutarė, kad šie trinksėjimai turėtų ką nors reikšti. Kai ji 
kartą ar du spragtelėdavo pirštais, būdavo atsakoma tiek pat 
kartų pabeldžiant. Nematomosios jėgos netgi sugebėdavo 
atsakyti į paprastus klausimus: sakant „ne“, būdavo pabel- 
džiama vieną, o „taip“ — du kartus. Tuo remdamasi, ponia 
Foks šiuos reiškinius priskyrė dvasių pasauliui. 

Apie 1850 m. seserys Foks ir jų motina viešai demonst- 
ruodavo savo galias. Netrukus į tai atkreipė dėmesį Horaci- 
jus Grilis (Horace Greeley), laikraščio New York Tribune re- 
daktorius, kuris pasirūpino, kad šios moterys atvyktų į 
Niujorką. Atvirame laiške, išspausdintame savo laikraštyje, 

Grilis paliudijo, kad mergaitės sąžiningos ir visai įtikinama, 
jog čia reiškiasi dvasios. 

Garsas apie seseris Foks įkvėpė dešimtis to meto jų šali- 
ninkų. Vieni žinomiausių — Airas ir Viljamas Deivenportai 
(Ira Davenport, William Davenport), du broliai iš Bafalo, ku- 
rie paprastus seserų Foks efektus pritaikė scenai. Per jų pa- 
sirodymą scenos viduryje ant pakylos būdavo pastatoma di- 
džiulė medinė spinta. Jos viduje stovėdavo ilgas medinis 
suolas. Broliai surištomis rankomis ir kojomis būdavo pasodi- 
nami spintoje priešpriešiais. Ant grindų padėdavo tambūrinų, 
trimitų ir kitų triukšmingų instrumentų. Scenoje gęstant švie- 
soms, didelės priekinės durys būdavo užveriamos. Tuoj pat 
sužvangėdavo tambūrinai, subrązgėdavo gitaros, salę užtvin- 
dydavo vaiduokliška muzika. Per spintos angas išlįsdavo kaž- 
kokios nežemiškos rankos, o ore imdavo sklandyti muzikos 
instrumentai. Per visą pasirodymą asistentai lygiais laiko tar- 
pais spintos duris atidarydavo. Broliai viduje ir toliau būdavo 
surišti, susikaupę, nunarinę galvas ir užsimerkę. Žiūrovai ne- 
truko priskirti Deivenportams antgamtinių galių, o šie to įspū- 
džio nė neketino išsklaidyti. Bet ne visi leisdavosi mulkinami. 
Retsykiais koks žiūrovas tamsiame teatre uždegdavo degtu- 
ką. Tuomet būdavo aiškiai matyti, kaip broliai laisvomis ran- 
komis skambina varpeliais ir mosuoja muzikos instrumentais. 
Bet vis vien išvysti šio reginio plūsdavo minios. Trylikametis 
Erikas Vaisas (Ehrich Weiss), vienas iš žiūrovų, atskleidė Dei- 
venportų paslaptį ir be degtuko. Jis iškart perprato, kaip 
broliai išsilaisvina iš pančių ir vėl į juos įsineria. Po dauge- 
lio metų, pasivadinęs Hariu Hudiniu (Harry Houdini), jis tas 
žinias pritaikė saviems tikslams. 

Praėjus keturiasdešimčiai metų nuo tada, kai Haidesvily- 
je pasigirdo pirmieji bildesiai, Megė Foks prisipažino, kad 

visa toji istorija tebuvo vaikiška išdaiga. Jodvi su seserimi 
sumaniusios iškrėsti pokštą su pririštu prie virvelės obuoliu, 
o vadinamasis gebėjimas atsakyti garsais buvo viso labo bel- 
dimas kojų pirštais į kietą paviršių. „Netyčiomis mus tam 
paskatino mūsų geroji mama, — sakė ji. — Kai namuose 
atsisėsdavome į tamsią kertę, mama klausdavo: „Ar tik ne 
bekūnė dvasia bus pasiglemžusi mano brangiuosius vaike- 
lius?“ Ir mes pabelsdavome šiaip, iš įdomumo, o mama tvir- 
tindavo, kad čia dvasios atsiliepė." 

Spiritizmui, judėjimui, kuris jau seniai buvo ištrūkęs iš 
seserų Foks įtakos, šis prisipažinimas, Megės Foks vėliau 
paneigtas, neturėjo jokio poveikio. Apie 1859 m., kai Kona- 
nas Doilis gimė, daugiau nei dešimt milijonų amerikiečių 
sakėsi esą spiritistai. Šalyje atsirado šimtai spiritistų bažny- 
čių, daugiau nei dvidešimt penki tūkstančiai apsišaukėlių 
mediumų darbavosi užtemdytuose salonuose rodydami spiri- 
tizmo seansus. Čia trimitų plevenimas ore ir vaiduokliška 
muzika buvo atkartojami smulkesniu masteliu, o ant tuščių 
grifelinių lentelių pasirodydavo žinutės, rašytos kreida, daž- 
nai netvirta, neva nežemiška, rašysena. Mediumai tvirtinda- 
vo, esą šias žinutes parašė apsilankiusios dvasios. O jeigu 
dvasios neatsiliepdavo, būdavo galima rasti kitokių būdų su 
jomis susisiekti. Įvairiausiomis naujovėmis prekiaujančiose 
firmose, pristatančiose prekes paštu, būdavo galima užsisa- 
kyti specialių kreida rašomų grifelinių lentelių su paslėptu 
atvartu, kuris iššokdavo pranešdamas žinią. 

Plisdamas Europoje ir Azijoje, šis pakvaišimas ypač našią 
dirvą rado Britanijoje. Apie 1869 m. Londone ėjo ne mažiau 
kaip keturi spiritistiniai žurnalai, visi skirti „mokslo ir spiritiz- 
mo etikos pažangai“. Tuo metu Britanijoje buvo nemažai me- 
diumų, konkuruojančių su seserimis Foks, o garsiausias jų, 

Danielius Danglasas Houmas (Daniel Dunglas Home), pa- 
traukė daug atsivertėlių. Pasakojama, kad šis, anot Konano 
Doilio, „išties didis žmogus“, galėdavęs sklandyti ore, aki- 
mirksniu nukeliauti ilgus atstumus ir pakelti sunkius daik- 
tus, prie jų net neprisiliesdamas. Pastarasis Houmo talentas 
kėlė nuostabą poetei Elizabetai Beret Brauning (Elizabeth 
Barrett Browning), kuri buvo nepaprastai įtikėjusi jo galio- 
mis. Rašydama savo seseriai Houmo sutuoktuvių proga, Brau- 
ning pažymi: „Tik įsivaizduok, Henrieta, naktį po sutuokti- 
nių kambarį skraido baldai.“ 

Taigi neturėtų labai stebinti, kad tokioje aplinkoje Kona- 
nas Doilis ėmė anksti domėtis spiritizmu. Dar 1881 m., kai 
buvo vos dvidešimt vienerių, nuvykęs į Birmingamą, jis lan- 
kėsi paskaitoje „Ar mirtis — visa ko pabaiga?“ Savo požiūrį 
Konanas Doilis apibūdino kaip „pagarbų materialistinį“. Jis 
norėjęs tik pasiklausyti ir buvo linkęs netikėti. „Tuo metu 
visam tam reikalui, grubiai vadinamam spiritizmu, aš jutau 
panieką, būdingą išsilavinusiems jaunuoliams, — vėliau rašė 
jis. — Buvau skaitęs apie mediumus, nuteistus už apgaulę, 
buvau girdėjęs apie reiškinius, prieštaraujančius visiems Ži- 
nomiems mokslo dėsniams, ir apgailestavau, kad padorūs, 
rimti žmonės per savo naivumą ir patiklumą apsigauna ir 
patiki tokius tariamus dalykus esant protingais ženklais iš 
anapus mūsų būties.“ 

Tačiau rašytojui negalėjo nedaryti įspūdžio tai, kad daug 
žinomų mokslininkų viešai prisipažino spiritizmu tikį. Juk 
ištikimiausio Darvino šalininko Tomo Hakslio pažiūros pa- 
dėjo susiformuoti Konano Doilio agnosticizmui. Vėliau Darvi- 
no kolega Alfredas Raselas Volasas (Alfred Russel Wallace), 
natūraliosios atrankos teoretikas, savo raštuose išreiškė mintį, 
kad mokslas ir spiritizmas gali būti suderinami. Volasas, 

novatoriškos knygos Apie dėsnį, reguliuojantį naujų rūšių 
įdiegimą (On the Law Which Has regulated the Introduction 
of New Species) autorius, taip pat parašė ir knygą Stebuklai ir 
šiuolaikinis spiritizmas (Miracles and Modern Spiritualism), 
kurioje teigia, kad natūralioji atranka paaiškina vien fizinį 
žmogaus raidos aspektą, 0 „dvasinės esmės (...) paaiškinimą 
galima rasti tik nematomoje Dvasios visatoje“. Konanui Doi- 
liui turėjo įtakos ir tai, kad Viljamas Kruksas (William Croo- 
kes), radiometro ir pirmojo išretinto oro vamzdelio išradėjas, 
pats atliko bandymus su Danieliu Danglasu Houmu ir Keite 
Foks, taip pat su tokiomis daug žadančiomis mediumėmis 
kaip Florė Kuk (Florrie Cook) ir Ana Iva Fei (Anna Eva Fay) 
bei patvirtino juos visus turint galių susisiekti su dvasiomis. 

Konanas Doilis puikiai žinojo, kad Volasas ir Kruksas tarp 
mokslininkų yra išimtys. Priešingai nuomonei šiuo klausimu 
atstovavo Oliveris Vendelis Holmsas, kuriuo Konanas Doilis 
karštai žavėjosi ir kuris spiritizmą laikė tikru „maru“. 1859 m. 
O. V. Holmsas rašė: „Kai vieni šaukia, kad tai velnio apga- 
vystė, o kiti niršta, kad tai gryni suinteresuotų ar suktų žmo- 
nių triukai, spiritizmas tylomis kerta per tradicines valstybės 
ateities idėjas, kurios buvo ir yra pripažįstamos.“ 

Konanas Doilis manė, kad tos tradicinės idėjos ir taip 
jau gerokai apnykusios, bet kartu suprato, jog toks kvalifi- 
kuotas gydytojas kaip Holmsas baisisi nerišliomis mediumų 
kalbomis. „Būdamas gydytojas, aš mačiau, kaip, smegenis 
spaudžiant smailiam kaului ar augliui, žmogaus siela tarsi 
pasikeičia, — rašė Konanas Doilis. — Mačiau, kaip narko- 
tikai ar alkoholis trumpam išryškina žmogaus dorybes ar 


B] 


ydas.“ Be to, jis buvo regėjęs tiek mirčių, kiek nematė 
daugelis jo laikų jaunuolių, ir sunkiai galėjo patikėti, kad 


tokių ligonių kaip Džekas Hokinsas siela pragyveno kūną. 

„Sudegus žvakei, — rašė jis apie savo to meto požiūrį, — 
šviesa dingsta.“ 

Ir vis dėlto Konaną Doilį masino neištirtos proto gali- 
mybės. Jis buvo skaitęs apie naują reiškinį, vadinamą psichi- 
ne telepatija, kurį netrukus savo svarbioje knygoje aptarė 
F. V. H. Majersas (F. W. H. Myers), ir nusprendė pabandy- 
ti, ar pats galėtų pakartoti kai kuriuos aprašytuosius atvejus. 
Kartu su vietiniu architektu Henriu Bolu (Henry Ball) Kona- 
nas Doilis sugalvojo paprastą bandymą patikrinti, ar įmano- 
ma perduoti neištartas mintis. Abu vyrai susėdo pasiėmę po 
plunksnakotį ir sąsiuvinį. Konanas Doilis braižė kokį nors 
brėžinį, o Bolas, nusisukęs į priešingą pusę, stengėsi jį atkar- 
toti. „Sėdėdamas už jo, — rašė Konanas Doilis, — aš braižiau 
visokias figūras, o jis savo ruožtu nubraižydavo beveik tokias 
pat. Tai neabejotinai įrodo, kad savo mintis galiu perteikti 
be žodžių.“ 

Žinoma, Konano Doilio aiškinimas intriguoja, bet svarbių 
detalių jis pateikė nedaug, ir ilgainiui šis jo trūkumas kal- 
bant apie panašius dalykus vis labiau ryškėjo. Kieno inicia- 
tyva tie eksperimentai atlikti? Koks žmogus buvo Bolas? Ar 
tie brėžiniai buvo sudėtingi, ar tik paprastos geometrinės 
figūrosė Ar Bolas kaskart atspėdavo tiksliai, ar kiek nors 
sykių suklydo? Jeigu taip, tai koks pataikytų ir nepataikytų 
atvejų santykis? Šių patikslinimų nesant, telepatiją sunku 
atskirti nuo saloninio triuko. „Duomenų! Duomenų! Duome- 
nų! — reikalaudavo Šerlokas Holmsas. — Aš negaliu pada- 
ryti plytos be molio." 

Šiaip ar taip, ši abejotina sėkmė Konaną Doilį, pirma 
gana griežtai nusiteikusį prieš parapsichologinius reiški- 
nius, įtikino. „Smegenų išskiriamas mintis aš lyginau su 
kepenų išskiriama tulžimi, — rašė jis. — Žinoma, toks 

lyginimas nepagrįstas.“ Jeigu būtų galima perduoti mintis 
atsietai nuo žmogaus kūno, samprotavo jis, gal kokia nors 
žmogaus sąmonės forma ir galėtų pergyventi fizinę mirtį. 

Iki tol Konanas Doilis nebuvo dalyvavęs daugelyje spiri- 
tizmo seansų, ir jų rezultatai jam neatrodė labai įtikinami. 
Netrukus po vestuvių keli draugai pakvietė jį pasižiūrėti „stalo 
stumdymo"“, elementarios spiritizmo formos, primenančios uji- 
džos lentą'. Konanas Doilis pasakojo, kad dalyviai „(...) susė- 
do aplink pietų stalą, kuris, uždėjus ant jo rankas, pradėjo 
siūbuoti ir galiausiai, įgavęs reikiamą impulsą, ėmė viena 
koja belsti. Tuomet buvo klausiama įvairiausių dalykų ir gau- 
nami daugmaž prasmingi bei protingi atsakymai. Visi įniko į 
nuobodų darbą pagal beldimus vardyti abėcėlės raides ir ra- 
šyti, kas pranešama. Man atrodė, kad mes visi drauge stum- 
dome stalą ir savo pačių valia reikiamu momentu sustuksime 
koja. Įdomu, bet aš nusiteikęs labai skeptiškai." 

Atlikęs pasitvirtinusį telepatijos bandymą, Konanas Doi- 
lis nutarė pabandyti stalą stumdyti namie. „Reikia turėti gal- 
voje, kad dirbau be mediumo, o tai — nelyg astronomas be 
teleskopo, — dėstė jis. — Drauge mes galėjome sukaupti 
tiek magnetinės, ar kaip ten ją vadintume, jėgos, kad stalas 
judėtų perduodamas abejotinus ir dažnai paikus pranešimus.“ 

Apskritai Konanas Doilis liko nepaveiktas. O po kelių 
nepavykusių seansų vieną vakarą atsitiko tai, kas jį „sutrik- 
dė ir sukėlė pasibaisėjimą“. „Viskas ėjosi labai gerai, — 
prisiminė jis, — ir stalas, ko gero, visai mūsų nestumdomas, 
daug judėjo. Buvo perteikta keletas ilgų ir išsamių praneši- 
mų, kuriuos perdavė dvasia, pasisakiusi savo vardą ir kieno 


' Firminis pavadinimas (Ouija) lentos su abėcėle ir kitais ženklais bei 
diskeliu, kuris, paliestas pirštais, neva imąs judėti, ir lentoje užrašomas 
spiritistinis ar telepatinis pranešimas. (Vert. past.) 

esanti, — komivojažieriaus, neseniai sudegusio per gaisrą 
Ekseterio teatre." 

Kaip tik to Konanas Doilis ir siekė. Šiame pranešime 
buvo patikimos informacijos, o ne vien miglotos banalybės, 
prie kurių jau buvo pripratęs. Jis entuziastingai žymėjosi, ką 
praneša neregimoji būtybė, stalo kojos beldimu tikslindama 
savo mirties aplinkybes. Toliau šioje žinutėje buvo prašoma 
Konano Doilio ir jo draugų susisiekti su komivojažieriaus 
šeima, gyvenančia Sletenmero mieste, Anglijos šiaurės vaka- 
ruose. „Aš taip ir padariau, — pasakojo Konanas Doilis, — 
bet laiškas, kaip ir reikėjo tikėtis, grįžo atgal per adresato 
neradusių laiškų biurą.“ 

Nusivylęs Konanas Doilis, ko gero, iš viso būtų liovęsis 
domėtis spiritizmu, jei ne generolo majoro Alfredo Dreisono 
(Alfred Drayson), jo kolegos Portsmuto literatūros ir mokslo 
draugijoje, įtaka. Pasižymėjęs karo tarnyboje Indijoje, Pietų 
Afrikoje ir Šiaurės Amerikoje, Dreisonas išėjo į pensiją ir 
apsigyveno Sautsyje. Tai buvo produktyvus rašytojas: parašė 
keletą atsiminimų knygų, vadovėlį Praktinis visto menas (The 
Art of Practical Whist), dar vieną — apie biliardą ir dešimtis 
straipsnių žurnalams ir laikraščiams. Be to, ilgus metus mo- 
kęs matematikos, Dreisonas garsėjo kaip astronomas teoreti- 
kas, svariai prisidėjęs sprendžiant „antrinio Žemės sukimosi“ 
klausimą ir pelnęs pripažinimą mokslininkų sluoksniuose. 
Kartą Konanas Doilis palankiai palygino Dreisoną su Koper- 
niku (Copernicus), o jeigu prisimintume, kad profesorius Mo- 
riartis, užkietėjęs Šerloko Holmso priešininkas, taip pat dės- 
tė matematiką ir buvo Asteroido dinamikos autorius, aišku, 
kad Dreisonas padarė rašytojui neišdildomą įspūdį. 

Kai Konanas Doilis sužinojo, kad ir Dreisonas smarkiai 
domisi spiritizmu, jam tai, žinoma, padarė įspūdį. Patyręs 

nesėkmę su komivojažieriumi iš Sletenmero, Konanas Doilis 
savo dvejonėmis pasidalijo su vyresniu žmogumi. „Įsidėkite 
į galvą svarbiausią dalyką, — pasakė jam Dreisonas. — 
Tiesa yra tai, kad kiekviena dvasia gyva pereina į kitą pa- 
saulį lygiai tokia, kokia yra, be jokių pakeitimų. Šis pasaulis 
pilnas silpnų ar kvailų žmogelių. Toks pat ir anas pasaulis.“ 

Visos nesėkmės, anot Dreisono, — ne dėl suktybių ar 
klaidų, o kad Konanas Doilis neišmintingai pasirinko dvasi- 
nius partnerius. „Tarkime, — toliau kalbėjo Dreisonas, — 
koks nors žmogelis, gyvenantis vienas sau ir su niekuo nesi- 
bičiuliaujantis, galų gale kartą iškiša pro langą galvą apsi- 
dairyti, kas gi aplinkui dedasi. Ir kas atsitinka? Koks nors 
įžūlus berniūkštis tikriausiai jį iškoneveikia. Šiaip ar taip, 
žmogelis neišvys nei pasaulio išminties, nei didybės. Jis įtrauks 
galvą atgal pamanydamas, kad šis pasaulis — ne kažin kokia 
vieta. Kaip tik šitaip pasielgėte ir jūs." 

Vedinasi, Dreisono požiūriu, kiekvieną dvasinį reiškinį, 
kurio neįmanoma nuodugniai ištirti, galima laikyti tiesiog 
„kaprizingu“. Maža to, kadangi dvasių pasaulis atspindi mū- 
sų pačių pasaulį, esą galima pateisinti ir kiekvieną aiškią 
mediumo apgaulę. Šį labai blankų aiškinimą Konanas Doilis 
toliau visą gyvenimą formulavo ir dailino vis kitaip, pro pirš- 
tus žiūrėdamas į begales klastočių ir nenuoseklumų abiejose 
dvasinės takoskyros pusėse. 

Ne visi spiritistai Dreisono pažiūroms pritarė. Jo vėlesnių 
metų pasakojimai apie keistus parapsichologinius „aportus“ 
(terminas, vartojamas kietųjų kūnų materializavimui seanso 
metu apibūdinti) sulaukdavo nemažai pajuokų. Pasak Drei- 
sono, šie „aportai“ įgydavę kiaušinių, vaisių ar daržovių, 
neva atgabenamų iš Niujorko ir Bruklino, pavidalą. Dreiso- 
nas tvirtindavęs, kad dvasia apsireiškianti taip reguliariai, 

jog „visų šitų dalykų nebereikią pirkti“. Tegul ir palankiau- 
siai nusiteikę, tyrėjai tokius dalykus vertino labai įtariai. 
Netgi toks autoritetas kaip Frenkas Podmoras (Frank Pod- 
more), Parapsichologijos tyrimų draugijos žvaigždė, pareiš- 
kė, kad „istorijos apie profesionalių mediumų gebėjimą ma- 
terializuoti daiktus iš tiesų yra visiškai išlaužtos iš piršto“. 

Nėra duomenų, kad Konanas Doilis būtų Dreisono na- 
muose stebėjęs „aportą“, be to, apie tai išgirdęs, jis atvirai 
išreiškė skeptišką požiūrį. „Šitoks stulbinamas reiškinys, — 
rašė jis, — ir taip lengvai suklastojamas. Pradedantiesiems 
tai buvo sunkiai suvokiama ir pažangą veikiau lėtino, nei 
spartino." 

Tačiau apie tą metą Konanas Doilis jau buvo pasiekęs 
savarankiškų rezultatų, įtikinančių, kad Dreisono nuostatose — 
tegul ir ne visose — esama tiesos. Dreisono raginamas, jis, 
kada tik galėdamas, ir toliau lankėsi spiritizmo seansuose. 
Per vieną jų apsireiškė dvasia, kuri prisistatė kaip Dorotė 
Postletveit (Dorothy Postlethwaite) ir papasakojo apie savo 
mirtį prieš penkerius metus Melburne, Australijoje, kai jai 
buvo šešiolika metų. Panelė Postletveit teigė buvusi mokyk- 
loje su viena spiritizmo seanso dalyve ir savo žodžius patvir- 
tino pasakydama mokyklos direktorės pavardę. Konanui Doi- 
liui šis faktas pasirodė ypač įtikinamas. Deja, jis nepateikė 
jokių Žinių apie kitus to sambūrio dalyvius, tarsi jam nė į 
galvą nebūtų atėję suabejoti viso to teisingumu. Kadangi 
vėliau panelė Postletveit pranešė, jog Marso planetoje gyve- 
nanti kur kas pažangesnė už mus rasė, į jos liudijimus ver- 
tėjo žiūrėti kur kas įtariau. 

Tuo metu Konanas Doilis patyrė dar vieną dalyką, kuris 
jam pasirodė ypač įtikinamas, nes galėjo jį patikrinti pats. 
Keli draugai jį pakvietė į seansą, kuriame turėjo dalyvauti 

pagyvenęs džentelmenas, neva turįs „nemažai mediumo ga- 
lių“. Tai buvo pirmas kartas, kai, pasak Konano Doilio, tarp 
jų buvo tikras mediumas, o ne būrys naujokų, panašių į jį 
patį. „Visiems susėdus, — pasakojo Konanas Doilis, — mūsų 
mediumas greitai pasiekė transo būseną ir perdavė mums 
informaciją apie labai įdomius ir taurius dalykus. Paskui jis 
parodė aiškiaregio gebėjimus ir nusakė kelius vaizdelius, kurių 
patikrinti neturėjome progos. Iki tol susitikimas buvo labai 
įdomus, bet apgaulė buvo įmanoma. Tad mes pasiūlėme jam 
užrašyti. Mediumas paėmė pieštuką ir po kelių konvulsiškų 
judesių kiekvienam iš mūsų užrašė po žinutę. Man buvo pa- 
rašyta: 'Šis ponas yra gydytojas. Pasakyk, kad Li Hanto (Leigh 
Hunt) knygos aš jam nepatariu skaityti.'" 

Keistoka, kad dvasiai parūpo seanso dalyvio skaitymo po- 
mėgiai, bet Konanas Doilis šiai žiniai teikė nepaprastą svar- 
bą. Mat jis jau kelias dienas svarstė, ar įsigyti knygą Restau- 
racijos dramaturgai humoristai (Comic Dramatists of the 
Restoration), parašytą prieštaringai vertinamo eseisto Li Hanto, 
iš kurios jis manė neabejotinai pasisemsiąs medžiagos roma- 
nui Maikas Klarkas. Tai, kad niekad anksčiau nesutiktas me- 
diumas užsimena apie slaptas jo mintis, nors ir kokios bana- 
lios jos būtų, Konanui Doiliui prilygo galutiniam ir 
nepaneigiamam įrodymui, kad čia įsikišusios dvasios. 

Šis įvykis Konaną Doilį taip paveikė, kad išsamų jo apra- 
šymą nusiuntė Londono spiritistų sąjungos žurnalui Light. 
„Galiu prisiekti, kad niekas nežinojo mane ketinant šią kny- 
gą skaityti, — rašė jis. — Be to, mano mintys negalėjo būti 
perskaitytos, nes tądien apie tai išvis negalvojau. Pasaky- 
čiau tik tiek, kad jei būčiau turėjęs sugalvoti bandomąją 
žinutę, nebūčiau radęs tokios, kuri būtų buvusi paaiškinama 
kokia kita hipoteze, išskyrus tą, kurią skelbia spiritistai." 

Dabar jis viešai ir nedviprasmiškai pareiškė, kad „visiš- 
kai aišku, jog protas gali gyvuoti atsietas nuo kūno“. Priėjęs 
šią išvadą, Konanas Doilis pasijuto pakilęs į naujas aukštu- 
mas. „Pabaigoje, — rašė jis, — norėčiau patarti visiems, 
kurie ieško, neprarasti vilties, jeigu nesulaukia asmeninio 
paliudijimo, ir nepabūgti įvairių nesėkmių, kol pagaliau pa- 
tys įsitikins, o įsitikins tikrai... Svarbiausia — tegul kiekvie- 
nas, kuris domisi, atmena, jog tie reiškiniai yra tik priemo- 
nės tikslui pasiekti, pačios savaime bevertės ir naudingos 
vien tuo, kad įtikina mus esant anapusinę būtį, kuriai turi- 
me ruoštis tobulindami vulgaresnius, gyvuliškus jausmus ir 
ugdydami aukštesnius, tauresnius polinkius." 

Šuolis nuo Li Hanto iki žmonijos atpirkimo, regis, yra 
stulbinamas, tačiau kaip tik jam rengėsi Konanas Doilis. Nuo 
Katalikų bažnyčios jis atskilo dėl to, kad, kaip tuo metu sa- 
kė, negalėjo tikėti tuo, kas neįrodoma. Dabar neįvardyto me- 
diumo dviejų eilučių Žinia jam jau buvo neginčijamas įrody- 
mas. „Apsvarstęs visus tuos paliudijimus, — rašė jis žurnalo 
Light skaitytojams, — nebeturiu abejonių, kad tokių reiški- 
nių esama, kaip neabejoju Afrikoje esant liūtų, nors tame 
žemyne lankiausi ir man neteko nė vieno jų matyti.“ 

Ar iš tikrųjų šis mediumo pranešimas buvo toks reikšmin- 
gas, kaip turbūt atrodė Konanui Doiliuiėį Neįmanoma suži- 
noti, kiek tas žmogus apsiklausinėjo prieš rengiamą seansą, 
kiek nesąmoningai ir netiesiogiai prasitarė pats Konanas Doi- 
lis. Rašytojo Po veikėjas mesjė Diupenas irgi pasižymėjo 
panašiu gebėjimu įsiskverbti į slaptas mintis, bet Šerlokas 
Holmsas knygoje Kraujo spalvos etiudas prieš metus šį ta- 
lentą suniekino „kaip demonstratyvų ir paviršutinišką“. Ar 
Holmsas būtų galėjęs paaiškinti šį mediumo perspėjimą dėl 
Li Hantoė Ko gero, taip. 


137 


ARTŪRO KONANO DOILIO GYVENIMAS 


Atspėti antrąją mediumo įžvalgą — kad Konanas Doilis 
yra gydytojas — Šerlokui Holmsui būtų buvę vieni juokai. 
Nepraeis nė penkeri metai, kai seklys, metęs žvilgsnį, pasa- 
kys, kad daktaras Votsonas vėl ėmėsi aktyvios praktikos: 
„(-..) kai į mano kambarį įeina jodoformu pakvipęs džentel- 
menas su juoda sidabro nitrato žyme ant dešiniojo smiliaus ir 
iš vienos pusės išsipūtusiu cilindru, kur įsideda stetoskopą, 
turėčiau būti paskutinis kvailys, jei nepažinčiau, kad tai — 
praktikuojantis medikas.“ 

Votsonas tuomet atsakė: „Kai jūs dėstote savo samprota- 
vimus, (...) viskas atrodo juokingai paprasta, ir pradedu ma- 
nyti, kad pats lengvai sugebėčiau taip mąstyti.“ 


8 


Nepaprastai rimtas 
jaunas žmogus 


Ausys gali atnešti pinigų, bet akys — tai 
aukso kasykla. 


DŽEIMSAS KALINGVORTAS, 
IŠ STARKO MANRO LAIŠKŲ 


- erlokas Holmsas nuo židinio atbrailos paėmė bute- 
liuką ir iš dailios tymo dėžutės išsitraukė švirkštą. Ilgais, 
dailiais, nervingais pirštais pritvirtino ploną adatą ir atsi- 
smaukė kairį marškinių rankogalį. Susimąstęs apžvelgė rie- 
šą, rankos raumenis, išmargintus begalės adatos dūrių. Pa- 
galiau smeigė aštrų smaigalį į ranką, nuspaudė mažytį 
stūmoklį ir, giliai, su pasitenkinimu atsidusęs, susmuko į 
velvetinį krėslą.“ 

Šiais žodžiais, ko gero, garsiausiais visoje detektyvinėje 
prozoje, Konanas Doilis pratęsė Šerloko Holmso veiklą ir 
sukėlė ilgas diskusijas. Ar garsusis seklys buvo narkoma- 
nas, kaip tarsi liudytų pirmoji Keturių ženklo (The Sign of 
the Four) pastraipa? Jeigu taip, ar šis piktnaudžiavimas nar- 
kotikais rėmėsi paties Konano Doilio patirtimi 

Daug prirašyta apie Šerloką Holmsą ir jo septynių procen- 
tų vandeninį kokaino tirpalą. Ši tema buvo gvildenama žur- 
nalų The Lancet ir American Journal of Surgery puslapiuose, o 
tokį kritiką kaip Džordžas Bernardas Šo (George Bernard Shaw) 
ji paskatino seklį sumenkinti — tegul ir privačiai — kaip 
„narkomaną, neturintį jokio patrauklaus bruožo'". 

Turbūt iškalbingiausias pamokslautojas buvo pats dakta- 
ras Votsonas, niekuomet nepraleisdavęs progos savo drau- 
gui papriekaištauti. „Argi verta dėl vienos žuvies šokti į jū- 
rą? — klausia Votsonas Keturių ženkle. — Dėl akimirkos 
malonumo jūs rizikuojate prarasti didžiulius sugebėjimus, ku- 
riais gamta jus apdovanojo.“ 

Keliuose pirmuosiuose apsakymuose Konanas Doilis ra- 
šo, kad „pilkai gyvenimo rutinai" įveikti Holmsui reikia dirb- 
tinių stimuliatorių. Kol jo protas užsiėmęs nusikaltėlio paieš- 
komis, viskas gerai, o tada, kai nieko neveikia, apimanti baisi 
depresija ar užeiną ilgi apatijos laikotarpiai. „Mano protas — 
lyg įsisukęs variklis, — kartą pareiškia Holmsas, — ir drasko 
save į gabalus, kai neturi darbo, kuriam yra sukurtas.“ Tokiu 
atveju, bent jau veiklos pradžioje, Holmsui reikia kokaino, 
kad „pakiltų dvasiškai“. Jo kūrėjas — atsitiktinai ar sąmo- 
ningai — niekad neleidžia šiam piktnaudžiavimui tapti pri- 
klausomybe, nes įnikęs į naują problemą Holmsas lengvai 
apsieina be narkotikų. Tačiau vos nusikaltėlis nustatomas, 
Holmsas vėl iškart prie jų grįžta — tai primena paskutinės 
Keturių ženklo eilutės: „O man liko kokainas, — atsakė Šer- 
lokas Holmsas, tiesdamas dėžutės link siaurą, baltą plaštaką.“ 

Keturių ženklą Konanas Doilis parašė 1889 m., t. y. lai- 
kais, kai kokainas labai domino medikus. Jo tyrimams vado- 
vavo Edinburgo universiteto, kurį buvo baigęs ir pats Kona- 
nas Doilis, profesorius Robertas Kristisonas (Robert Christison), 

kuris kokainmedžio lapų gavo iš profesoriaus Tomsono 
(Thompson), dalyvavusio garsiojoje „Challenger“ ekspedici- 
joje. Paprastai vartojamas kaip antiseptikas, ypač akių chi- 
rurgijoje, kokainas imtas plačiai rekomenduoti kaip „nervus 
tonizuojanti priemonė“. Šio narkotiko ir jo vedinių galėjai 
lengvai ir legaliai gauti pastilių, tinktūrų ar skysčio gerklei 
skalauti pavidalu. 

Tad kokaino vartojimas Konano Doilio laikų skaitytojams 
neatrodė toks pasibaisėtinas ar smerktinas kaip mūsų dieno- 
mis. Nors kritiški daktaro Votsono perspėjimai dėl to narko- 
tiko kai kuriems skaitytojams veikiau panėšėjo į priekabes, 
peršasi išvada, kad pats Konanas Doilis kokainą vertino ge- 
rokai atsargiau nei plačioji visuomenė. XIX a. pabaigoje daug 
kas pripažino galint atsirasti priklausomybę nuo šio vaisto, ir 
Konanas Doilis tą informaciją perteikė savo skaitytojams ga- 
na prikišamai. „Metų metus, — pareiškė Votsonas kitame 
nuotykyje, — aš pamažu stengiausi jį nujunkyti nuo to nar- 
kotiko, kuris kartą vos nepražudė neeilinės jo karjeros. Da- 
bar jau žinojau, kad įprastomis sąlygomis šio dirbtinio dir- 
giklio jis negeidžia, bet puikiai suvokiau, kad nelabasis 
nemirė, 0 tik snūduriuoja.“ 

Kyla klausimas, ar pats Konanas Doilis kada nors ekspe- 
rimentavo su kokainu. Esama žinių, kad jis buvo linkęs pats 
išbandyti vaistus. 1879 m., dar net nebaigęs medicinos studi- 
jų, žurnale British Medical Journal Konanas Doilis aprašė 
"vaisto gelzemino, jazmino šaknies ekstrakto, poveikį. Jis var- 
tojo gelzeminą nuolatinei neuralgijai gydyti, kad pats „įsiti- 
kintų, kiek galima šį vaistą vartoti ir kokie pirmieji perdoza- 
vimo požymiai". 

Toks eksperimentavimas su savimi mums tikriausiai atro- 
do nutrūktgalviškas, bet tais laikais buvo įprastas. Konanas 

Doilis žinojo, kad profesorius Kristisonas ištyrė kokainme- 
džio lapų poveikį juos kramtydamas. Labai gerbiamo prote- 
soriaus metodas dvidešimt vienerių metų medicinos studen- 
tui buvo sektinas pavyzdys. Taigi Konanas Doilis keletą dienų 
gėrė gelzeminą vis didindamas dozę ir rašė, kad „ėmė labai 
svaigti galva, pakirto rankas ir kojas“. Eksperimentą jis nu- 
traukė tik tada, kai prasidėjo „nesiliaujantis ir sekinantis 
viduriavimas“. 

Vadinasi, Konanas Doilis buvo linkęs išbandyti savo prak- 
tikoje skiriamus vaistus. Tačiau tai nereiškia, kad šitaip jis 
eksperimentavo su kiekvienu vaistu, ir nėra jokių duomenų, 
kad kokiam nors pacientui būtų skyręs kokaino. Bet negalė- 
tume ir tvirtinti Konaną Doilį niekada nevartojus kokaino ar 
jo vedinių. Vis dėlto ilgas gyvenimas ir stipri sveikata rodo, 
nevartojo. Vargu ar toks doras jaunuolis, kuris kolonijinėje 
Afrikoje atsisakė „nesibaigiančių kokteilių“, būtų smaginę- 
sis narkotikais. 

Tad kodėl Konanas Doilis panoro, kad juos vartotų jo 
seklys? Šiuolaikiniams skaitytojams Šerloko Holmso, bedan- 
čio sau į ranką adatą, vaizdas yra atgrasus. Tačiau, Konano 
Doilio požiūriu, švirkštas derėjo prie smuiko, purpuro spal- 
vos chalato ir domėjimosi tokiais mažai kam žinomais daly- 
kais kaip Laso (Lassus)* motetai. Šerloko Holmso padeda- 
mas, Konanas Doilis norėjo kriminalinio tyrimo mokslą 
pakylėti iki tam tikros meno formos. Dėl to seklį jis vaizdavo 
veikiau kaip menininką, o ne kaip paprastą policininką. 
Pats Konanas Doilis — plačių pečių, raumeningas, sveikos 
veido spalvos — būtų puikiausiai tikęs į tvirtus Londono 
policijos patrulius. Holmsas buvo visiška jo priešingybė: lie- 


Š Orlandas di Lasas (1532? — 1594) — belgų kompozitorius. (Vert. past.) 

sas, apatiškas estetas. Jis atitiko įvaizdį bohemiško meninin- 
ko, kuriam būdingi ekscentriškumai ir ydingi įpročiai, o 
vienas jų, deja, ir yra kokainas. Kaip sakydavo Holmsas, 
„menas kraujyje linkęs įgyti keisčiausių formų". 

Sėdus rašyti Keturių ženklo, Konano Doilio atmintyje dar 
buvo gyvas Viktorijos laikų habituė* paveikslas. Vos prieš 
keletą dienų jis buvo susipažinęs su jaunu vyriškiu, kurį pa- 
vadino „neprilygstamu estetu“. 1889 m. rugpjūčio mėnesį 
Konanas Doilis buvo pakviestas į literatūrinį vakarą Londo- 
ne. Filadelfijos žurnalo Lippincott's Monthly Magazine re- 
daktorius Džozefas Maršalas Stodartas (Joseph Marshall Stod- 
dart) atvyko į Londoną rengti čia savo žurnalo leidimo. 
Britanijoje jis tikėjosi susitarti dėl bendradarbiavimo su ke- 
liais daug Žadančiais jaunaisiais šios šalies rašytojais. Kona- 
no Doilio kūriniai tuo metu buvo kur kas dažniau leidžiami 
Amerikoje negu Britanijoje, nes Amerikoje nebuvo ginamos 
užsienio rašytojų autoriaus teisės. Keli Konano Doilio apsa- 
kymai pasirodė piratinėse antologijose, „išspausdintose ant 
tokio popieriaus, — nusiminęs rašė autorius, — į kokį krau- 
tuvininkai vynioja prekes'. 

Gal Konanas Doilis apgailestavo iš tų nelegalių leidimų 
nieko neuždirbęs, bet taip jis įgijo daug amerikiečių skaity- 
tojų tuo metu, kai Britanijoje jo vardas buvo žinomas ma- 
žiau. O čia dar Džozefo Stodarto noras susitikti palankiai 
nuteikė Konaną Doilį amerikiečių skaitytojų atžvilgiu. „Aiš- 
ku, — rašė jis vėliau, — aš savo pacientams daviau poilsio 
dieną ir nekantriai išskubėjau į tą susitikimą." 

Pietūs buvo surengti Vest Ende, prestižiniame „Langha- 
mo“ viešbutyje, kurio aplinką Konanas Doilis vėliau pa- 
vaizdavo trijuose Šerloko Holmso nuotykiuose. Tą vakarą 


? Nuolatinis lankytojas (pranc.). (Vert. past.) 

Stodarto vaišingumu mėgavosi dar du svečiai. Pirmasis jų — 
Tomas Patrikas Gilas (Thomas Patrick Gill), buvęs žurnalo 
redaktorius, vėliau tapęs Parlamento nariu. Antrasis — Oska- 
ras Vaildas (Oscar Wilde). 

Trisdešimt penkerių metų Oskaras Vaildas jau buvo pagar- 
sėjęs Londono visuomenėje. Nors puikiosios jo pjesės dar ne- 
buvo parašytos, vardą jam pelnė tokios esė kaip „Melo smuki- 
mas" („The Decay of Laying ) ir „Kaukių tiesa" („The Truth of 
Mask ). Tačiau iš pat pradžių jis labiau garsėjo savo ypatingu 
sąmoju ir kaip spalvinga asmenybė, o ne kaip rašytojas. 

Sunku įsivaizduoti du žmones, skirtingesnius nei Oska- 
ras Vaildas ir Konanas Doilis, ir per pirmąjį susitikimą abu 
tikriausiai gerokai vienas kitą stebino. Tvirtas, širdingas pro- 
vincijos daktaras, spaudžiantis ranką taip, kad net kaulai 
braška, kalbantis rimtai, tiesiai, atvyko iš Portsmuto apsitai- 
sęs geriausia savo eilute. Persisotinęs gyvenimo, glebus Vail- 
das gerokai nuo jo skyrėsi. „Rengdavosi jis taip, kaip turbūt 
nebūtų rengęsis nė vienas suaugęs žmogus pasaulyje, — 
rašė apie Vaildą aktorė Lili Langtri (Lillie Langtry). — Jo 
skrybėlė buvo iš rudos medžiagos, ne žemesnė kaip penkio- 
likos centimetrų, švarkas juodo aksomo, paltas žalias, su 
gausiais kailio apsiuvais, kelnės priderintos prie skrybėlės, 
akį rėžianti kaklaskarė, marškiniai atlapoti taip, kad matyti 
geras gabalas krūtinės.“ Galima numanyti, kad Sautsyje to- 
kia apranga buvo neregėtas dalykas. 

Literatūrinės abiejų vyrų pažiūros taip pat skyrėsi. Kona- 
nas Doilis, istorinio realizmo šalininkas, buvo apsigimęs pa- 
sakotojas ir didžiavosi aiškiu, neišdailintu savo prozos sti- 
liumi. Vaildas, priešingai, laikė save judėjimo „menas menui" 
vadovu. 

Ir vis dėlto abu rašytojai puikiai sutarė. „Man tai buvo 

išties stebuklų vakaras, — sakė Konanas Doilis a.>ie susiti- 
kimą su Vaildu. — Jo pokalbis man padarė ne:šdildomą 
įspūdį. Jis buvo iškilesnis už mus visus, tačiau mokėjo 
parodyti susidomėjimą viskuo, ką sakėme. Jis turėjo subti- 
lios atodairos ir takto, o monologais kalbantis žmogus, kad 
ir koks protingas, širdyje niekad nėra džentelmenas.“ Vos 
prieš aštuonerius metus Konanas Doilis važiavo į Londoną 
žiūrėti Gilberto ir Salivano Kantrybės, kurios personažas 
Bantornas, „mėsingas poetas“, buvo ne itin gerai paslėpta 
Vaildo parodija. Dabar jis pats sėdėjo šalia „nepaprastai 
rimto jauno žmogaus“, ir abu mėgavosi žinomo amerikiečių 
leidėjo dėmesiu. 

Konanui Doiliui padarė įspūdį „itin tikslios Vaildo min- 
tys“ apie tai, kaip ateityje vyksiąs karas: „Prie pasienio iš 
abiejų pusių priartės po chemiką su buteliu.“ Ne visos Vail- 
do pastabos kibirkščiavo jo garsiuoju sąmoju. Konaną Doilį 
nustebino, kad Vaildas ne tik buvo skaitęs jo Maiką Klarką, 
bet ir pareiškė esąs jo sužavėtas. Tokius žodžius reikėtų ver- 
tinti su išlyga. Išties sunku įsivaizduoti Oskarą Vaildą, Vik- 
torijos laikų estetizmo tipažą, su lelija vienoje rankoje ir su 
stora Konano Doilio epopėja — kitoje. Pjesėje Kaip svarbu 
būti rimtam (The Importance of Being Earnest) ledi Braknel 
niekinamai kalba apie vaikų vežimėlyje rastą „trijų tomų ro- 
maną, kurio sentimentalumas tiesiog atstumiantis'. Numa- 
nytina, kad panašius jausmus Vaildui galėjo kelti ir Maikas 
Klarkas, nors autoriui šito jis galbūt ir nenorėjo sakyti. 

Vakaras baigėsi abiem rašytojams sutikus žurnalui Lip- 
pincott's Monthly Magazine parašyti apysaką. Po kelių dienų 
laiške Stodartui Konanas Doilis išdėstė savo pasiūlymą. „Su- 
galvosiu, kad Šerlokas Holmsas iš Kraujo spalvos etiudo dar 
ką nors išnarpliotų, — pareiškė jis. — Pastebėjau, kad šios 

knygos skaitytojams rūpi apie tą jaunuolį sužinoti daugiau.“ 
Toliau autorius pasiūlė žurnalui perspausdinti Kraujo spal- 
vos etiudą ir „už tai duoti šiek tiek dolerių“. Nors Lippin- 
cott's sutiko, Konanas Doilis, ko gero, kiek perlenkė lazdą, 
nes Stodartas jau ir taip už naująją apysaką buvo pažadėjęs 
gražią 100 svarų sumelę. Sutarties sąlygos atrodė juo palan- 
kesnės, kad Lippincott's gavo teisę spausdinti apysaką žurna- 
le tik dalimis, o knygos teisės liko Konanui Doiliui. Atme- 
nant, kad visas Kraujo spalvos etiudo teises Konanas Doilis 
jau buvo pardavęs už menką 25 svarų sumą, naujosios sutar- 
ties sąlygos išties turėjo tenkinti. 

Pagal sutartį Konanas Doilis turėjo parašyti ne mažiau 
kaip keturiasdešimties tūkstančių žodžių apysaką. Šį įsipa- 
reigojimą jis įgyvendino per mėnesį. Stodartas norėjo, kad 
„pavadinimas būtų pikantiškas“, ir rašytojas galiausiai apsi- 
stojo prie Keturių ženklo (The Sign of Four), nors Amerikoje 
knyga buvo pavadinta Ketverto ženklu (The Sign of the Four). 
„Džiaugiuosi, kad. Holmsas nuo pradžios iki pabaigos yra 
puikios formos, — pranešė autorius Stodartui. — Manau, 
išėjo neblogai, nors savo kūriniais paprastai nebūnu paten- 
kintas.“ 

Apysaka žurnale Lippincott's pasirodė 1890 m. vasario mė- 
nesį abiejose Atlanto pusėse. Atsiliepimai buvo puikūs. „To- 
kios geros apysakos dar nesu skaitęs“, — pareiškė vienas 
recenzentas. Autorius visiškai pateisino ir Stodarto pasitikė- 
jimą. Konanui Doiliui skirtieji pinigai amerikiečiui redakto- 
riui išties atsipirko: šioje knygoje yra ir „užrakinto kamba- 
rio“ mįslė, paremta Po „Žmogžudyste Morgo gatvėje“, ir dingęs 
lobis, ir daktaro Votsono meilės istorija, ir niekšingas ne- 
ūžauga su vamzdžiu, šaudančiu apnuodytomis strėlėmis, ir 
kulminacinės gaudynės valtimis Temzės upe. Su Londonu 

Konanas Doilis buvo susipažinęs tik probėgšmais, tad ap- 
rašydamas įvykius naudojosi pašto žemėlapiu. Tvirčiau jis 
jautėsi vaizduodamas daktaro Votsono ir Holmso klientės 
Merės Morston, kurios „malonus ir geraširdis“ veidas pri- 
minė Luizą, meilės istoriją. „Nors pažinojau nemaža įvairių 
tautybių moterų iš trijų kontinentų, — sako Votsonas, — 
tačiau niekad neteko matyti veido, kuris aiškiau bylotų 
apie subtilią ir jautrią sielą.“ 

Keturių ženkle Konanas Doilis įtvirtino Kraujo spalvos etiu- 
do naujoves ir Šerloko Holmso personažą padarė dar sodres- 
nį. Vis dėlto, nepaisant teigiamybių, skubotai plėtojant kom- 
poziciją, knygoje įsivėlė kelios painios klaidos, kurios 
būsimoms Šerloko Holmso garbintojų kartoms pridarė bega- 
lę sunkumų. Akivaizdžiausia jų, kaip paliudytų kiekvienas 
Holmso aistruolis, yra trikdantis klausimas dėl daktaro Vot- 
sono sužeidimo kare. Kraujo spalvos etiude sakoma, kad kul- 
ka daktarą sužeidė į petį, o Keturių ženkle toji žaizda kažko- 
dėl persimetė į koją. Taigi Konano Doilio skaitytojai jau ėmė 
pastebėti ir tokius dalykus. 

Oskaras Vaildas taip pat sėkmingai bendradarbiavo su 
Lippincott's. Jis žurnale išspausdino Doriano Grėjaus portretą 
(The Picture of Dorian Gray), vieną geriausių amžiaus roma- 
nų. Tačiau Vaildo knyga buvo užsipulta dėl tariamo jos amo- 
ralumo. „Nėra moralių ar amoralių knygų, — pareiškė ginda- 
masis Vaildas. — Yra tik gerai ir blogai parašytos knygos. Ir 
tiek.“ Konanas Doilis, vertindamas kai kuriuos savo apsaky- 
mus kiek dviprasmiškai, tokios nuostatos nebūtų parėmęs. 
Vis dėlto jis manė, kad Vaildo knyga puiki, ir apie tai laiške 
parašė jos autoriui. „Išties džiugu, kad jūs manote mano trak- 
tuotę esant subtilią ir meniniu požiūriu gerą, — atrašė Vail- 
das. — Man rodos, į laikraščius rašo vien gašlūs filisteriai.“ 

Konano Doilio pagarba Vaildui niekada nesumenko, jos 
nesumažino net „siaubingoji aplinkybė“, dėl kurios po pen- 
kerių metų tasai pateko į kalėjimą. „Vaildo pokalbiuose nie- 
kad nesu pastebėjęs nė šešėlio jokios vulgarios mąstyse- 
nos“, — rašė Konanas Doilis daug metų po Vaildo mirties. 
Savaime aišku, į keblią padėtį Vaildas pateko ne dėl vulga- 
rios mąstysenos, o Konano Doilio atjautos nedera painioti su 
tolerancija homoseksualumui. Daug vėliau Konanas Doilis 
tvirtino nepritariąs kai kurių savo amžininkų bjaurėjimuisi 
homoseksualumu, tačiau to nederėtų laikyti šiuolaikiniu 
požiūriu. Jis manė, kad Vaildo homoseksualumas yra „pa- 
tologinis“ ir kad „veikiau ligoninė, o ne teismas yra vieta, 
kur jis turėtų būti aptariamas". 

Parašęs Keturių ženklą, Konanas Doilis grįžo prie suma- 
nymo, kuriam jau buvo skyręs daugiau nei metus laiko. Mat 
ėmusis Stodarto užsakymo nutrūko darbas prie naujo istori- 
nio romano, kurį Konanas Doilis nusprendė parašyti „dar drą- 
sesnį ir platesnio užmojo“ negu Maikas Klarkas. Ir vėl tam 
tikrą vaidmenį čia suvaidino Portsmuto literatūros ir mokslo 
draugija: išklausius paskaitą „Kai kurios pastabos apie vidu- 
ramžių prekybą“, rašytojo mintys nukrypo į XIV amžių. Po 
kelių mėnesių Konanas Doilis pradėjo romaną Baltoji kuopa, 
kuriam pradžią davė „narsūs, pamaldūs riteriai“ ir „šaunūs 
jų Žygiai“, taip jaudinę rašytoją vaikystėje. 

1889 m. vasarą Konanas Doilis kelioms savaitėms užsidarė 
mažoje trobelėje Hampšyro Niu Foreste. Čia, apsikrovęs dau- 
giau kaip šimtu įvairių knygų ir dokumentų, jis bandė įsijausti 
į to regiono istorijos aidus. Jam, kaip ir daktarui Votsonui, 
gydytojo darbas, ko gero, nebuvo toks neatidėliotinas, kad kart- 
karčiais negalėtų nuo jo atsitraukti. Maiko Klarko sėkmė bus 
paskatinusi jį pirmenybę teikti literatūriniam darbui. 

„Dvejus metus aš nagrinėjau anglų gyvenimą XIV a., 
viešpataujant Eduardui III, kai šalis buvo pasiekusi didžiau- 
sią šlovę, — neilgai trukus, sakė jis viename interviu. — 
Literatūra šio laikotarpio beveik nėra nušvietusi, tad turėjau 
remtis senaisiais šaltiniais. Pabandžiau atkurti lankininką, kuris 
man visada atrodė nepaprastai ryški Anglijos istorijos asme- 
nybė. Tai karys, kokio dar pasaulyje nėra buvę, — stačiokas, 
gėrovas, keikūnas, — tačiau sykiu drąsus ir žvalus.“ 

Romanas prasideda Baltosios kuopos, būrio „vyriškų ir 
ištikimų“ lankininkų, vadovaujamų sero Naidželo Loringo, 
būrimusi, o vėliau vaizduojami įvairūs jos nuotykiai Pran- 
cūzijoje ir Ispanijoje. Jaunasis karys Aleinas Edriksonas pa- 
tiria daugybę drąsos ir charakterio išbandymų, galiausiai 
įšventinamas į riterius ir laimi sero Naidželo dukters ranką. 
Konanas Doilis sakė taip savo veikėjus pamilęs, tarsi juos 
būtų pažinojęs gyvus. „Nujaučiu, — romano autorius rašė 
seseriai Lotei, — kad juos pamils ir visi anglakalbiai žmonės." 

Konanas Doilis visuomet sakė, kad daugiausia malonu- 
mo patyrė rašydamas Baltąją kuopą. „Buvau jaunas ir kupi- 
nas pirmapradžio džiaugsmo gyventi ir veikti, — sakė jis 
vienam žurnalistui po trisdešimties metų. — Manau, kad 
dalis jo liko šioje mano knygoje. Pamenu, kaip parašęs pas- 
kutinę eilutę sušukau: „Šito aš niekada nepranoksiu“ ir svie- 
džiau rašaluotą plunksnakotį į sieną, išklijuotą anties kiau- 
šinio žalumo apmušalais. Dėmė ten juodavo dar ilgai.“ 

Nesunku suvokti, kodėl gi šią knygą Konanas Doilis 
laikė mėgstamiausia ir jautė jai ypatingų sentimentų. Joje 
autorius išreiškė riteriškumo ir garbės sampratą, kuria va- 
dovavosi visą gyvenimą, ir nuoširdžiai nusilenkė jos išta- 
koms. Viename epizode seras Naidželas su savo vyrais 
pakerėti klausosi kilmingos prancūzės ledi Tifen, garsaus 

kario žmonos, pasakojimo apie riterių žygdarbius: „Ir svar- 
biausia — blyškus subtilių bruožų jos veidas, tyras, švelnus 
balsas ir kilnūs, jaudinantys žodžiai apie garbės nemirtingu- 
mą, laukinę gyvenimo dykumą, kančias dėl gėdingų džiaugs- 
mų ir džiaugsmą, slypintį visose kančiose, vedančiose į gar- 
bingą mirtį. Šešėliai vis tirštėjo, o ji vis kalbėjo apie narsumą 
bei dorą, garbę bei šlovę, o jie visi sėdėjo suakmenėję, siurbte 
siurbdami jos žodžius; malkos baigė degti ir anglys virto 
pilkais pelenais." 

Tai reiškė mylinčio sūnaus padėką motinai. Jau daug me- 
tų buvo prabėgę nuo laikų, kai Konanas Doilis sėdėjo Edin- 
burge prie židinio ir klausėsi sakmių apie senovę. Tas židi- 
nys niekada neužgeso. 

Nors ir kaip entuziastingai būtų vertinęs savo naująjį 
romaną, kai atėjo metas jį atiduoti leidėjų teismui, širdyje 
Konanas Doilis, ko gero, pajuto nerimą. Ir vėl jis bandė 
laimę žurnale Cornhill Magazine, kurio redaktorius Džeim- 
sas Peinas (James Payn) iš aukšto atmetė Maiką Klarką. 
Dabar — po to romano ir Keturių ženklo sėkmės — Peino 
požiūris buvo visiškai pasikeitęs. Jis pareiškė, jog romane 
Baltoji kuopa slypi „toks užtaisas ir jėga, kad skaitytojai 
nukeliami daugelį amžių į praeitį ir tarsi ima gyventi savo 
protėvių gyvenimą“. Romaną Peinas spausdino tęsiniais vi- 
sus 1891 metus, o jų pabaigoje išleido trimis tomais. Oska- 
ras Vaildas tokių knygų, ko gero, reikšmingomis nelaikė, 
tačiau Konano Doilio pastangas vainikavo pasakiškas įver- 
tinimas. Už žurnale tęsiniais išspausdintą romaną jis uždirbo 
200 svarų ir dar 350 svarų gavo už pradines knygos auto- 
riaus teises. 

Baltoji kuopa buvo labai perkama, o Konanas Doilis imtas 
laikyti puikiu romanistu. „Romanas, — sakė vienas recenzen- 

tas, — prikausto mūsų dėmesį ne tik tuo, kad jame atkurta 
šlovingoji mūsų praeitis, bet ir kaip įdomus nuotykių aprašy- 
mas. Konanas Doilis nepaprastai sėkmingai suderino šiuos du 
tikslus.“ Pirmajam tiražui baigiantis, naujas romano leidimas 
buvo išleistas viena knyga. Konanui Doiliui esant gyvam, kūri- 
nys išleistas daugiau nei penkiasdešimt kartų ir netrukus įtrauk- 
tas į mokyklose skaitomų knygų sąrašą, kur, kaip tikėjosi au- 
torius, jis „nušvies mūsų nacionalines tradicijas“. 

Nors romanas patyrė tokią sėkmę, Konaną Doilį nuvylė 
daugelio literatūros kritikų nuomonė. „Jie mano, kad tai vien 
nuotykių knyga, — rašė jis Madam, — tarsi čia būtų papras- 
ta paauglių knygelė, tuo tarpu aš stengiausi nupiešti tikslius 
to meto Žmonių portretus, įdėjau daug triūso ir jėgų, bet kol 
kas deramo kritikų įvertinimo nesulaukiau.“ Prie šios temos 
jis grįžo autobiografijoje. „Mano stilius paprastas, aš kiek 
galėdamas vengiu ilgų žodžių, — aiškino jis. — Gal kartais 
tas paviršinis lengvumas klaidina skaitytojus, ir jie nesuvo- 
kia, kiek visuose mano istoriniuose romanuose yra tikrų moks- 
linių tyrimų.“ 

Vėliau jis yra ne sykį pakartojęs šią mintį. „Geriausias iš 
visų mano kūrinių — Baltoji kuopa, — sakė jis The Book- 
man 1892 m. — Joje aš siekiau atkurti visą XIV amžių. 
Būtinai turėjau tai padaryti. Skotas visuomet šito vengė.“ 
Skaitytojams nereikėjo nė užsiminti, kad Konanas Doilis 
rašo Valterio Skoto maniera. Džeimsas Peinas jau buvo pa- 
tikinęs skaitytojus, kad nėra skaitęs „tokios geros šitokio 
pobūdžio knygos po Aivenho (Ivanhoe), su kuriuo ji turi 
daug ką bendra". Konanui Doiliui, kuris Skotu, istorinio 
romano meistru, be galo žavėjosi, tai reiškė didelę pagarbą. 
Šmaikščioje savo mėgstamiausių knygų apžvalgoje Pro ste- 
buklingas duris (Through the Magic Door) Skotui jis skyrė ne 

vieną puslapį. „Iš visų žmonijos sūnų, — apibendrino jis, — 
nematau didesnio už tąjį, kuris ilsisi po didele plokšte 
Draiberyje.“ 

Konanas Doilis, taip ištikimai ir sėkmingai sekęs Skoto 
tradicija, niekaip negalėjo suvokti, kodėl gi jo Baltoji kuopa 
nesulaukė panašios sėkmės. Jis buvo įsitikinęs, kad ši jo 
knyga drauge su Seru Naidželu, tokio pat pobūdžio kūriniu, 
pasirodžiusiu dar po keturiolikos metų, yra „išsamiausias, 
sodriausias ir plačiausio užmojo"“ literatūrinis darbas. „Visi 
darbai yra tam tikro lygio, — rašė jis, — bet man regis, kad 
jei nebūčiau prasidėjęs su Holmsu, užtemdžiusiu didinges- 
nius mano kūrinius, šiuo metu užimčiau literatūroje iškiles- 
nę padėtį.“ 

Ši nuomonė, žinoma, ginčytina. Tuo metu, kai pasirodė 
Baltoji kuopa, jau buvo praėję kone šešiasdešimt metų nuo 
sero Valterio Skoto mirties. Nors Konano Doilio romanas 
labai pagarsėjo, Skoto epochos ir ištęstų istorinių romanų 
laikai jau buvo praėję — to autorius niekaip nenorėjo pripa- 
žinti. Rašydamas vadinamuosius menkesnius kūrinius, Ko- 
nanas Doilis įkvepiančių idėjų sėmėsi iš Po ir Gaborjo ir 
perkėlė jas į kunkuliuojantį savo metą. Istoriniais romanais 
jis išaukštino praeities meistrus savo paties originalumo są- 
skaita, sukurdamas idealizuotą ir kiek sustingusį praeities 
vaizdą. Niekas neneigia, kad Baltosios kuopos pasakojimo 
gija išties prikaustanti, tačiau tos epochos ir jos tradicijų 
aukštinimas kartkarčiais paprasčiausiai kelia nuobodulį, o 
veikėjai neretai apibūdinami tiesiog kartojant pabodusias 
frazes. „Prisiekiu savo kardo rankena!“ — nuolat šūkčioja 
vienas veikėjas, „Prisiekiu juoduoju Volthamo kryžiumi!“ — 
plyšoja kitas. 

Tačiau, Konano Doilio nuomone, jo rimtajai literatūrai 

pakenkė būtent Šerlokas Holmsas. Rašytojas atidėjo Baltąją 
kuopą, prie kurios triūsė jau dvejus metus, ir trumpėliau 
nei per mėnesį sukurpė Keturių ženklą. Holmso sėkmė, 
greit pasiekusi tiesiog karštligės mastą, jam atrodė smar- 
kiai perdėta. 

Nors istoriniai romanai Konano Doilio vardui nesuteikė 
lauktojo spindesio, leidėjų luomas autoriui plačiai atvėrė 
duris. Po Maiko Klarko viename interviu jis sakė: „Leidėjai 
priima mano rankraščius be jokių kliaučių.“ Dešimties ap- 
sakymų rinktinė „Šiaurinės žvaigždės“ kapitonas išėjo 1890 
m. kovą. Knygos dedikacijoje rašoma: „Mano draugui gene- 
rolui A. V. Dreisonui — kaip menkas susižavėjimo jo dide- 
liais, tačiau dar nepripažintais nuopelnais astronomijai žen- 
klas.“ Gerdlstonų bendrovė, kurią prieš ketverius metus buvo 
atidėjęs į šalį, kitą mėnesį pasirodė perredaguota. 

„Gyvenimas buvo malonus: literato darbas sekėsi, pacien- 
tų turėjau tiek, kad būčiau maloniai užsiėmęs, ir dar sporta- 
vau, — kalbėjo apie tą metą Konanas Doilis. — Tačiau ūmai 
iš šio sąstingio mane pažadino viena aplinkybė, priversdama 
iš pagrindų keisti gyvenimą ir planus.“ 

Sėkmingą gydytojo darbą ir puikiai besiklostančią litera- 
to veiklą retas laikytų „sąstingiu“, bet Sautsyje Konanas Doilis 
ėmė nebenustygti. Jis buvo vos perkopęs per trisdešimtį, o 
jo profesinis ir šeimos gyvenimas tapo toks stabilus, kad 
galėjo šitoks likti iki dienų galo. Keturių ženkle Holmsas 
pareiškia: „Mano protas maištauja prieš sąstingį. (...) Man 
grasi pilka gyvenimo rutina.“ 

Daug negalvodamas apie padarinius, Konanas Doilis ry- 
žosi staigiai ir esminei permainai. Bandydamas paaiškinti, 
kodėl visai nesusimąstęs nėrė į ryklių knibždančius Afrikos 
vandenis, jis pripažino linkęs „elgtis taip nutrūktgalviškai", 

kad paskui pats negalįs paaiškinti, kodėl taip padarė. 
Tuo metu, apmąstęs savo gyvenimą Sautsyje, jis vėl buvo 
pasirengęs stačia galva nerti į nežinomybę. 

Bakteriologas Robertas Kochas (Robert Koch) 1890 m. rug- 
pjūtį tarptautiniame medikų kongrese Berlyne paskelbė apie 
naują ir drąsų tuberkuliozės gydymo būdą, kurio pagrindas — 
limfinės sistemos skiepijimas. Susipažinti su juo į Vokietiją 
būriais plūdo gydytojai iš viso pasaulio. Konanas Doilis, ne- 
seniai laiške spaudai gynęs privalomą skiepijimą nuo vėja- 
raupių, galėjo pagrįstai tvirtinti besidomįs šia medicinos sri- 
timi. Ir vis dėlto sprendimas dumti į Berlyną — tučtuojau, po 
kelių valandų, — veikiau rodo neramią jo dvasią, 0 ne norą 
susipažinti su medicinos naujovėmis. „Net nebūčiau galėjęs 
nurodyti jokios aiškesnės priežasties, — prisipažino jis, — 
bet tai buvo toks nenugalimas akstinas, kad vykti apsispren- 
džiau iškart. Ko gero, viskas būtų suprantamiau, jei būčiau 
buvęs žinomas gydytojas ar džiovos specialistas, bet, teisybę 
pasakius, naujausiais savo profesijos laimėjimais aš ne itin 
domėjausi." 

Konanas Doilis iškūrė iš Sautsio taip, kad net surduto 
padurkai parūko, pasiryžęs savo akimis paliudyti šio medici- 
nos atradimo pradžią. Vykdamas per Londoną, jis užsuko 
pas įtakingą tenykštį žurnalistą V. T. Stedą (W. T. Stead), 
tuometinį Review of Reviews redaktorių. Stedas, kaip rašė 
Konanas Doilis, „šitam gremėzdui nežinomam daktarui iš 
provincijos buvo labai malonus“ ir užsakė straipsnį apie 
Kocho gydymo metodą. 

Atvykus į Berlyną, Konanui Doiliui nepasisekė gauti bi- 
lieto į jokį Kocho metodo demonstravimą. Nenuleisdamas 
rankų, jis nuėjo pas patį Kochą į namus, tačiau buvo įleistas 
tik į prieangį. Ten jis pamatė, kaip paštininkas ant Kocho 

priimamojo grindų išverčia maišą laiškų. Permetęs akimis 
vokus, pažymėtus pašto ženklais iš įvairiausių Europos kam- 
pelių, Konanas Doilis pasijuto priblokštas, kad „tiek nelai- 
mingų, palaužtų gyvenimų ir nualsintų širdžių deda visas 
viltis į Berlyną“. Jis žinojo, kad vildamiesi stebuklingai pa- 
gyti į Vokietiją veržiasi šimtai paliegusių džiovininkų, dau- 
gelis jau taip pasiligoję, kad kelionėje miršta. Jam pasirodė, 
kad „pasaulį pagavo beprotybės banga“, mat Kocho atradi- 
mai dar buvo nepatikrinti. 

Taip ir negavęs bilieto į Kocho gydymo demonstravimą, 
Konanas Doilis turėjo tenkintis jo paskaitų užrašais. Iš jų 
paaiškėjo, kad pernelyg didelės Kocho pretenzijos į naująjį 
gydymo metodą yra pirmalaikės. Konano Doilio nuomone, 
daugybė džiovininkų tuščiai griebiasi šiaudo. Jis grįžo į vieš- 
butį ir brūkštelėjo žinutę laikraščiui Daily Telegraph. Pagir- 
damas „taurų kuklumą" paties Kocho, kuris, kol kiti demonst- 
ravo jo metodą, darbavosi laboratorijoje, Konanas Doilis 
kritikavo berlyniškius atradimus kaip neišsamius ir negaluti- 
nius. „Kuo greičiau tai bus pripažinta, tuo rečiau liūdna ne- 
viltis ištiks tuos, kurie į Berlyno panacėją deda viltis patys 
arba trokšdami sveikatos savo artimiesiems“, — rašė jis. 
Straipsnyje, skirtame Review of Reviews, šią mintį rašytojas 
plėtojo toliau: „Bandant vaizduoti, kad rezultatai jau šiek 
tiek pasitvirtino, būtų vien bergždžiai puoselėjamos viltys." 

Kuo remdamasis Konanas Doilis darė tokius pareiški- 
musė Jis buvo nežinomas gydytojas, turėjo mažai patirties 
gydyti tuberkuliozę ir netgi nematė Kocho metodo demonst- 
ruojant. Tokiomis aplinkybėmis jis maža ką tegalėjo pasiekti 
pasisakydamas prieš daugelio medikų nuomonę. Tačiau jam 
buvo skaudu galvoti apie tuos kenčiančius ligonius, kurių 
atsiųstų laiškų matė didžiulę šūsnį, ir rašytojas jautė pareigą 

abejones išreikšti viešiausia jam prieinama forma. Tolesni 
įvykiai dvejones dėl Kocho atradimų patvirtino, ir rašytojas 
labai didžiavosi, kad buvo teisus. Tai buvo pirmas kartas, 
kai Konanas Doilis ėmėsi visuomeninės akcijos, o jos sėkmė 
paskatino jį netylėti ir vėliau. 

„Sugrįžau visai kitas žmogus, — pareiškė jis. — Aš ištie- 
siau sparnus ir pajutau savyje esant galių." Tačiau pakeitė jį 
veikiau ne laikas, praleistas Vokietijoje, o atsitiktinė pažintis 
kelionės metu. Vykdamas į Berlyną, greitajame traukinyje 
jis išsikalbo su specialistu iš Harlio gatvės, pavarde Malko- 
mas Morisas (Malcolm Morris). Abu gydytojai prašnekėjo pusę 
nakties. Morisas, „labai gražus ir pagarbus“ žmogus, kaip ir 
Konanas Doilis, anksčiau gydytojavo provincijoje, bet greitai 
suvokė kaip medikas priėjęs aklavietę. Jis persikėlė į Londo- 
ną ir įgijo dermatologo specialybę, kuri atnešė sėkmę, gero- 
kai pranokusią nedidelio miestelio gydytojo praktikos mas- 
tą. Morisas patarė Konanui Doiliui, jeigu tik nori ką pasiekti, 
sekti jo pavyzdžiu. Antraip tik vėjais leis savo gyvenimą. 

Konanui Doiliui, jau nerimstančiam Sautsyje, patarimas 
pasirodė vertas dėmesio. Ir vis dėlto jis sakėsi Morisui nega- 
lįs lengvabūdiškai mesti savo medicinos praktikos, kuriai jo 
motina paaukojo daugelį metų. Morisui atkakliai įtikinėjant, 
Konanas Doilis pasisakė pastaruoju metu domįsis oftalmolo- 
gija. Kurį laiką jis vis rašė seseriai Lotei apie galimybę 
specializuotis akių chirurgijoje, „literatūrą, žinoma, vis tiek 
paliekant kaip melžiamą karvę“. Kaip tik dėl to jis, vado- 
vaujamas draugo Artūro Vernono Fordo (Arthur Vernon Ford), 
chirurgo oftalmologo, pasimokė Portsmuto akių ligoninėje ir 
įgijo kvalifikaciją tikrinti regėjimą bei išrašyti akinius. Mo- 
risui tai pasirodė lemiamas veiksnys. „Tai kodėl, — sakė jis, 
— nepersispecializavus akių ligų gydytoju? Važiuokite į 

Vieną, padirbėkite ten pusmetį ir grįžęs įsikurkite Londone. 
Šitaip turėsite malonų, švarų gyvenimą ir apsčiai laisvalai- 
kio savo literatūrai.“ 

Kai greitasis traukinys privažiavo Berlyną, Konano Doilio 
nebereikėjo daugiau įtikinėti, ir jis negaišdamas ėmėsi įgy- 
vendinti Moriso patarimą. Į Sautsį rašytojas grįžo lapkričio 
22 d., o po poros dienų vietiniame laikraštyje jau pranešė 
išvykstąs į žemyną. Jo medicinos praktika, kurią pradėda- 
mas turėjo tiek vargo, buvo tokia nedidelė, kad kitam gydy- 
tojui nebuvo ko parduoti, tad Konanas Doilis tiesiog ją nu- 
traukė išsiuntinėdamas pacientus kitur. 

Luiza, prisiminė Konanas Doilis, „visai mielai“ pritarė nau- 
jiesiems planams, nors tikriausiai tuo klausimu neturėjo jo- 
kio balso. Ji, be abejo, pasikliovė praktiška savo vyro nuovo- 
ka, bet turbūt nelabai džiūgavo, kai, palikę dukrelę, jiedu 
išlėkė į Vieną. Dvejų metų Merė liko Anglijoje su ponia 
Hokins, tuo metu gyvenusia Vaito saloje. 

Portsmuto literatūros ir mokslo draugija — šis svarbiau- 
sias Konano Doilio visuomeninio gyvenimo centras — vieti- 
niame viešbutyje „Grosvenor“ iškėlė atsisveikinimo puotą. 
Šventei vadovavo daktaras Džeimsas Votsonas, o šiltą kalbą 
pagerbdamas jaunąjį bičiulį pasakė generolas Dreisonas. Savo 
ruožtu Konanas Doilis atsistojęs prisiminė pirmąjį vakarą 
Sautsyje, kai susiėmė su mušeika žirklių galąstoju. Kaip tai 
skyrėsi nuo šiame mieste praleisto paskutinio vakaro, kuris 
vyko draugų ir kolegų apsuptyje. Rašytojas sakėsi apgailes- 
taująs, kad turi palikti tiek nuoširdžių bičiulių, bet, kadangi 
galiausiai ketino įsikurti Londone, pasiguodė, jog „nūdien 
Londonas yra Sautsio priemiestis, arba atvirkščiai“. Jam bu- 
vo malonu, kad nepalieka čia jokio priešo, na, nebent vieną, 
pridūrė jis, — žirklių galąstoją. 

Kiek vėliau daktaras Konanas Doilis nuėmė nuo durų 
savo iškabą, užmokėjo kasmetę nuomą už likusius aštuonis 
mėnesius, sudėjo į sandėlį savo mantą ir išvyko iš Sautsio 
visam laikui. Rimčiau pasvarstęs, gal ir būtų suabejojęs dėl 
naujųjų karjeros planų, kuriuos įgyvendinti reikėjo pradėti 
nuo medicinos paskaitų mažai suprantama kalba lankymo. 
Išversti iš vokiečių kalbos straipsnį apie dujų vamzdžius yra 
viena, 0 specializuotis akių chirurgijoje — visai kas kita. 

Tačiau tą valandėlę tokios mintys ramybės nedrumstė. 
„Mes paskutinį kartą užvėrėme Bušo vilos duris, — vėliau 
prisiminė jis, — ir su nuostabiu laisvės bei žvalaus nuotykio 
pojūčiu pradėjome naują gyvenimo tarpsnį.“ 

Labas vakaras, pone Šerlokai Holmsai. 


AIRINA ADLER, 
IŠ „SKANDALO BOHEMIJOJE" 


D. atostogas kartu su Madam Meisongilyje, 1891 m. 
sausio 5 d. Konanai Doiliai atvyko į Vieną, kuri juos pasitiko 
„Nniūriu ir grėsmingu“ oru — Žžvarbiu šalčiu ir sniego sūku- 
riais. Bet netrukus jie apsistojo jaukiame pensione, ir nuotai- 
ka pasitaisė. Pardavęs Baltąją kuopą, kuri ką tik buvo pra- 
dėta spausdinti žurnale Cornhill Magazine, Konanas Doilis 
turėjo kelis šimtus svarų santaupų, bet tikėjosi, kad išvykai į 
Vieną apmokėti jų neprireiks. Baigus privačią praktiką Saut- 
syje, jam pavėluotai atėjo į galvą puiki mintis išlaidas pa- 
dengti nauja knyga. Kadangi jo, kaip rašytojo, statusas jau 
buvo gana tvirtas, tai galėjo be vargo sudominti leidėjus. 
Žurnalas Answers užsakė parašyti novelę. 

Visa laimė, kad Konanas Doilis turėjo kuo užsiimti, nes 
netrukus paaiškėjo, kad užsimotosios studijos yra nesąmo- 

nė. „Vienoje Krankenhaus“ aš klausiausi paskaitų apie 
akis, — prisiminė jis, — bet išties kur kas daugiau bū- 
čiau sužinojęs Londone, nes, tegul ir neblogai mokant 
šnekamąją vokiečių kalbą, labai sunku tiksliai sekti grei- 
tai skaitomą paskaitą, prikimštą specifinių terminų." 

Medicinos paskaitos jam išties ėmė taip kliudyti, kad ne- 
ilgai trukus visas studijas metė, — „jeigu apskritai jas buvo 
pradėjęs“, — ir viešnagė Vienoje virto ilgalaikėmis atostogo- 
mis. Konanai Doiliai leido laiką čiuožinėdami, ant Dunojaus 
krantų gurkšnodami kavą ir „lankydamiesi vienoje kitoje 
linksmoje vieniečių draugijoje". 

Konanas Doilis, ko gero, mėgavosi ne vien malonumais, 
nes truputį ilgiau nei per tris savaites atliko žurnalo Answers 
užsakymą — parašė kone keturiasdešimties tūkstančių Žo- 
džių apysaką Ra/flo Ho išradimai (The Doings of Raffles Haw), 
kurios net pats nelaikė dideliu laimėjimu. Tai kūrinys apie 
chemiko, kuris atskleidžia alchemijos paslaptį — kaip netau- 
riuosius metalus paversti auksu, — nelaimingą lemtį. Pagrin- 
dinis veikėjas susižavėjusiam bičiuliui pasakoja: „Tai didžiu- 
lė paslaptis. Ji suteikia Žmogui, kuris ją žino, visagalę jėgą, 
kokios dar neturėjo nė vienas Žmogus nuo pasaulio sukūri- 
mo. Prisiekiu jums, Robertai Makintairai, jog tą paslaptį trokš- 
tu panaudoti kilniems tikslams ir jei manyčiau, kad ji galėtų 
pasitarnauti blogiui, niekam jos neatskleisčiau. Nei aš pats 
nepanaudosiu tos paslapties piktavališkiems kėslams, nei 
niekas kitas neišgirs jos iš mano lūpų." 

Visiškai nestebina, kad kilnios pono Ho paskatos netru- 
kus nueina niekais, tačiau šitai įvyksta tokiu būdu, kurį 
vienas recenzentas supeikė kaip „nelaimingą, bet skaityto- 
jus paliekantį abejingus“. Pastaraisiais metais būta šiokių 


"0 Ligoninė (vok.). (Vert. past.) 

tokių pastangų apginti šią knygą kaip mokslinės fantastikos 
pradmenis, bet, ko gero, tiksliau ją būtų laikyti dar viena 
duokle Edgarui Po, su kurio apsakymu „Fon Kempelenas ir 
jo atradimas" („Von Kempelen and His Discovery ) Čia gali- 
ma rasti daug akivaizdžių paralelių. Raflo Ho išradimai 
pasirodė 1892 m. ir drauge su Klumbario paslaptimi yra tarp 
mažiausiai žinomų Konano Doilio darbų. 

Iš pradžių Konanas Doilis Vienoje ketino praleisti pusme- 
tį, bet nutraukus medicinos studijas šis laikas sutrumpėjo iki 
dviejų mėnesių. Prieš grįždami į Angliją, jiedu su Luiza užsu- 
ko į Veneciją ir Milaną, paskui aplankė Paryžių, kur jaunasis 
gydytojas dar pabandė prisiminti pradinį kelionės tikslą ir 
kelias dienas stebėjo Edmundo Landolto (Edmund Landolt), 
„garsiausio tų laikų prancūzų okulisto“, labai reikšmingo vei- 
kalo apie akių ligas autoriaus, darbą. 

Kovo pabaigoje Konanai Doiliai atvyko į Londoną ir Mon- 
tegiu aikštėje Nr. 23, tiesiai už Britų muziejaus, išsinuomojo 
didelį butą. Ponia Hokins atvežė iš Vaito salos dukrelę ir 
didesnę dalį laiko leido drauge su žento šeima Londone. 

Konanas Doilis neparsivežė iš Vienos jokio oficialaus kva- 
lifikacijos pažymėjimo, tačiau pareiškė vis vien „iškabinsiąs 
okulisto iškabą“. Už 120 svarų per metus jis išsinuomojo 
kabinetą Aukštesniojoje Vimpolo gatvėje Nr. 2, netoli Harlio 
gatvės, kur darbavosi garsesnieji medikai. „Supratau, kad dau- 
gelis žymių specialistų neturi kada užsiimti refrakcija, — 
rašė jis. — Šį darbą aš sugebėjau ir mėgau, tad vyliausi, kad 
jo užteks ir man." 

Šiek tiek laiko Konanas Doilis skyrė savo vardo rekla- 
mai, kaip tai darė ir pirmosiomis dienomis Sautsyje. Jis įsto- 
jo į Jungtinės Karalystės oftalmologų draugiją, pranešė dak- 
tarui Horui priklausąs Karališkajai Vestminsterio akių 


161 


ARTŪRO KONANO DOILIO GYVENIMAS 


ligoninei, esančiai tuoj už Montegiu aikštės kampo. Tačiau 
gana greitai paaiškėjo, kad nežinomam gydytojui Londone 
dirbti netgi dar sunkiau nei Sautsyje. Pagal nuomos Aukš- 
tesniojoje Vimpolo gatvėje sutartį Konanas Doilis galėjo nau- 
dotis kabinetu ir dalimi laukiamojo, tačiau greitai jis su 
gailesčiu pripažino: „Netrukau įsitikinti, kad abi tos patal- 
pos tapo laukiamuoju.“ 

Šie žodžiai ir vėl rodo, kaip Konanas Doilis mielu noru 
menkino savo mediko gebėjimus. Bet šį sykį — ne be pa- 
grindo. Portsmute aštuonerius metus jį lydėjo šiokia tokia 
sėkmė, bet privatus akių gydytojo darbas Londone iš pat 
pradžių buvo neapgalvotas žingsnis. Akių ligų specialistų šia- 
me mieste buvo kiek nori, o galimi pacientai nebuvo linkę 
patikėti savo regėjimo nežinomam gydytojui, negalinčiam 
pasigirti aukšta kvalifikacija. 

Vis dėlto Konanas Doilis nenuleido rankų ir kas rytą pen- 
kiolika minučių žingsniuodavo iš savo buto Montegiu aikš- 
tėje į Aukštesniąją Vimpolo gatvę. Ten prasėdėdavo iki vėly- 
vos popietės, nors „joks skambutis niekad nesudrumstė 
ramybės“. Tik dabar dėl to, kitaip nei pirmosiomis dienomis 
Sautsyje, buvo galima nesijaudinti. Kas mėnesį iš žurnalo 
Cornhill Magazine rašytojas sulaukdavo išmokų už Baltąją 
kuopą, ir tai teikė daugiau pasitikėjimo bent jau literatūrinė- 
mis perspektyvomis. Nors tą kabinetą Londone juokais dažnai 
pavadindavo vienišiaus priebėga, iš tiesų stengėsi sudaryti prie- 
šingą įspūdį. Kitais metais bent viename interviu žurnalui The 
World save jis apibūdino kaip Žmogų, tiesiog besiplėšantį tarp 
literatūrinių įsipareigojimų ir klestinčios privačios gydytojo prak- 
tikos, kad nuo to net sveikata kenčianti. Galiausiai, žurnalistui 
dėl to pareiškus užuojautą, jis tarė nusprendęs „pasiųsti gydy- 
mą po velnių" ir atsiduoti vien rašymui. 

Matyt, tai buvo vien geri norai. Autoportretas, kurį rašy-* 
tojas piešia savo biografijoje, kur prisipažįsta, kad Aukštes- 
niosios Vimpolo gatvės kabineto slenksčio neperžengė joks 
pacientas, yra tikslus. Tas pat pasakytina ir apie jo literatū- 
rines ambicijas. Besėdint vienam savo kabinete, Konanui 
Doiliui šovė mintis, kuri, ko gero, yra svarbiausia visoje jo 
literatūrinėje karjeroje. 

Kurį laiką Konanas Doilis daugiausia jėgų skyrė roma- 
nams, mat, iš pradžių išleidęs apsakymų rinkinį, jis neką te- 
palypėjo karjeros laiptais aukštyn. Dabar, pažvelgęs į leidy- 
bą iš Vimpolo gatvės perspektyvos, jis savo nuomonę pakeitė. 
Konanui Doiliui kilo mintis parašyti seriją trumpų apsaky- 
mų, kurių veikėjas būtų tas pats. Tai būtų pranašiau už įpras- 
tą tęsiniais spausdinamą romaną, nes skaitytojai, net jeigu 
kokį apsakymą ir praleistų, vis tiek neprarastų susidomėji- 
mo. Žinoma, Konanas Doilis suprato, kad Čarlzui Dikensui 
buvo naudingiau romanus spausdinti tęsiniais. Bet dabar, kai 
buvo kur kas daugiau žurnalų spaudos kioskuose ir kur kas 
daugiau juos skaitančių raštingų Žmonių, ne visi turėjo kan- 
trybės ir galimybių sekti nesibaigiančių sagų turinį. „Pagal- 
vojęs apie pagrindinį veikėją, — rašė jis, — suvokiau, kad 
tokių trumpų apsakymų virtinei neblogai tiktų Šerlokas Holm- 
sas, apie kurį jau rašiau dviejose nedidelėse knygelėse.“ 

Šio sumanymo svarba neginčijama — Konanas Doilis ne 
tik priėmė apdairų komercinį sprendimą, bet sykiu rado itin 
gerą galimybę atsiskleisti talentui. „Manau, — vėliau rašė 
jis knygoje Pro stebuklingas duris, — kad labai gerų trumpų 
apsakymų yra daug mažiau negu labai gerų ilgų knygų. 
Kamėjai išskaptuoti reikia subtilesnių gabumų negu skulp- 
tūrai.“ Paaiškėjo, kad šitokių gabumų Konanas Doilis turi su 
kaupu, o akivaizdžiausias to įrodymas — Šerloko Holmso 

personažas. Apysakose ir vėliau sukurtuose romanuose sek- 
lį nuo scenos nustumia ilgi, nuobodūs intarpai. Apsakymo 
apimtis diktuoja glaustą kompoziciją, gyvą tempą ir išryški- 
na retą Konano Doilio talentą regzti mįslingą siužetą. Iš visų 
šešiasdešimties kūrinių, aprašančių Šerloko Holmso nuoty- 
kius, penkiasdešimt šeši yra apsakymai. Šerlokas Holmsas 
buvo trumpųjų, o ne ilgųjų distancijų bėgikas. 

Suformulavus naująjį požiūrį, Konanui Doiliui tereikėjo 
rasti žurnalą, kuris padėtų šį sumanymą įgyvendinti. Žurnalą 
Tit-Bits jau dešimtį metų galėjai matyti spaudos kioskuose 
ant kiekvieno kampo. Leidinys, spausdinantis vertingą infor- 
maciją, pikantiškas istorijas, humoristinius straipsnius ir ap- 
sakymus, sukrovė jo leidėjui Džordžui Njunesui (George New- 
nes) turtus, tad jis, sumaniai pasinaudojęs sėkme, įkūrė ištisą 
periodinių leidinių firmą. Naujausias iš jų buvo Herberto Grin- 
hafo Smito redaguojamas žurnalas The Strand, pasirodęs tų 
metų, kai Konanas Doilis pradėjo kurti apsakymus apie Šer- 
loką Holmsą, sausį. 

Pirmajame The Strand numeryje Grinhafas Smitas išspaus- 
dino redaktoriaus laišką, kuriame išdėstė žurnalo gaires. Jis 
pareiškė, kad naujajame leidinyje bus spausdinami „geriausi 
britų rašytojų apsakymai ir straipsniai bei kai kurie žinomų 
užsienio rašytojų vertimai. Iliustracijas pieš įžymūs dailinin- 
kai. (...) Ankstesnės redaktoriaus pastangos pateikti pigios, 
sveikos literatūros buvo taip palankiai publikos įvertintos, 
kad jis drįsta tikėtis naująjį leidinį irgi būsiant populiarų.“ 

Kone šešiasdešimt metų The Strand atitiko redaktoriaus 
užmojus, ir prie to nemažai prisidėjo bendradarbiavimas su 
Konanu Doiliu. Pirmaisiais metais, trumpai paflirtavus su ko- 
vingąja Žurnalistika, greitai nusistovėjo žurnalo pobūdis, dau- 
giausia nusižiūrėtas nuo amerikietiškojo Harper's New Mont- 

hly Magazine. Didžiąją dalį žurnalo turinio sudarė grožinė 
literatūra, interviu ir informaciniai pranešimai, pramaišiui 
pateikiant teminės medžiagos. Žurnalas ypač mėgo reporta- 
žus apie garsenybes — tai rodo dideli straipsniai, ilgai spaus- 
dinti rubrikoje „Garsenybių portretai įvairiais jų gyvenimo 
tarpsniais“. Interviu su tokiomis asmenybėmis kaip Sara Ber- 
nar (Sarah Bernhardt) buvo spausdinami pakaičiui su patai- 
kūniškomis apybraižomis apie karališkąją šeimą. Štai vieno 
tipiško žurnalo numerio antraštės: „Lordo Rouzberio (Rose- 
bury) sėkmė žirgų lenktynėse“, „Apsilankymas patentų val- 
dyboje“. Taip pat jame buvo spausdinama apybraiža apie 
kažkokį vienakojį drąsuolį ir pateikiama mįslių iš senovinės 
knygos. Dar viena populiari rubrika buvo skirta įdomybėms, 
kurių atsiųsdavo patys skaitytojai: tarkime, buvo rašoma, kaip 
metalinis portsigaras sulaikė kulką, arba spausdinamas pre- 
zidento Makinlio (McKinly) portretas, pavaizduotas anuliuo- 
tuose pašto ženkluose. „Sveikos literatūros“ ir aktualių įvy- 
kių derinys pasirodė sėkmingas nuo pat pradžių, ir jau pirmojo 
žurnalo numerio buvo parduota daugiau nei 300 000 egzem- 
pliorių. 

Kad atsikratytų „nepakenčiamų derybų“ su žurnalų ir kny- 
gų leidėjais, Konanas Doilis neseniai buvo susiradęs profe- 
sinį atstovą A. P. Vatą (A. P. Watt). Šis žmogus, kaip mano- 
ma, termino „literatūrinis agentas“ autorius, garsėjo kaip 
įžvalgus verteiva. Iš pradžių Konanas Doilis veikiausiai jį 
pasamdė rūpintis reikalais, kol pats bus Vienoje, bet vėliau 
šis jųdviejų bendradarbiavimas truko daugelį metų. Dar Ko- 
nanui Doiliui būnant užsienyje, Vatas žurnalui The Strand 
atidavė apsakymą „Mokslo balsas“ („The Voice of Science ). 
Kūrinyje, kurio veiksmas rutuliojasi Berčespule (taip Kona- 
nas Doilis čia vadina Portsmutą), rašoma apie fonogratą, 

kuris turi atkurti mokslines pastabas apie medūzos gonforo!! 
gyvenimo istoriją, tačiau tampa įrankiu, nutraukiančiu ne- 
deramą meilės nuotykį. Už tūkstantį žodžių Konanui Doiliui 
buvo sumokėti 4 svarai, ir šis apsakymas pasirodė trečiaja- 
me, kovo mėnesio, The Strand numeryje. 

Balandžio mėnesį Konanas Doilis pradėjo siųsti savo agen- 
tui pirmuosius apsakymus apie Šerloką Holmsą. Du iš jų — 
tikriausiai „Skandalas Bohemijoje“ ir „Raudonplaukių lyga“ 
(„The Red-Headed League ) — buvo atiduoti žurnalo The 
Strand redaktoriui Grinhafui Smitui. „Mokslo balsas“ didelio 
įspūdžio redaktoriui greičiausiai nepadarė, bet vėliau Smitas 
dažnai prisimindavo tą dieną, kai ant jo stalo atsidūrė pir- 
mieji apsakymai apie Holmsą: „Tai tiesiog Dievo dovana re- 
daktoriui, kuriam įsiėdė vartyti šūsnis visiško šlamšto! Koks 
išmoningas siužetas, aiškus stilius, tobulas pasakojimo me- 
nas! Net pati rašysena savita ir aiški, nelyg išspausdinta!“ 

Vėliau Konanas Doilis dažnai kalbėdavo apie daugelį „gerų 
draugų“, kurie nuolat spaudė jį kurti tolesnius Šerloko Holmso 
nuotykius. Grinhafas Smitas iš jų buvo pats žymiausias. Ko- 
ne nuo pat pradžių, kai tik Šerlokas Holmsas Konanui Doi- 
liui ėmė įkyrėti, šis Žmogus iš besispyriojančio autoriaus 
sugebėdavo išpešti apsakymą po apsakymo čia paskatinda- 
mas, čia sugundydamas pinigais, čia apeliuodamas į susita- 
rimą. Konanas Doilis visą gyvenimą jautėsi Smitui skolingas 
ir ne kartą atsisakė didesnio honoraro, pirmenybę teikda- 
mas žurnalui The Strand. 

Išsilavinimą gavęs Kembridže, tvirtai sudėtas, dėl storas- 
tiklių akinių ir vešlių ūsų darąs melancholiško žmogaus 
įspūdį ir pravardžiuojamas Smitu Pesimistu, The Strand re- 


'' Sandara iš tokio reprodukcinio organo kaip reprodukcinė ląstelė. 
(Vert. past.) 

daktorius buvo tikras knygius. Kai pradėjo leisti žurnalą, jis 
buvo trisdešimt penkerių, o redaktoriaus pareigas ėjo dar 
beveik keturiasdešimt metų. Per visą karjerą pasitaikė daug 
svarbių įvykių, bet įsimintiniausiu jis laikė pažintį su Kona- 
no Doilio kūryba. „Aš iškart suvokiau, kad tai — geriausias 
nuo Edgaro Aleno Po laikų apsakymų rašytojas, — pasakojo 
jis. — Dar ir dabar prisimenu, kaip įpuoliau į pono Njuneso 
kabinetą ir pakišau jam tuos apsakymus po pat nosimi.“ 

Leidėjas Smito nuomonei pritarė, ir The Strand tuoj pat 
užsakė dar keturis apsakymus apie Šerloką Holmsą. Taigi tais 
metais nuo liepos iki gruodžio iš viso turėjo pasirodyti šeši 
tokie apsakymai. Prie dviejų anksčiau parašytųjų Konanas Doilis 
dar pridėjo „Kreivalūpį“, „Tapatybės nustatymą“ („A Case of 
Identity |, „Boskombo slėnio paslaptį“ („The Boscombe Valley 
Mystery ) ir „Penkias apelsino sėklas" („The Five Orange Pips ). 
Už vieną apsakymą rašytojas gaudavo 35 svarus. 

Pirmasis buvo išspausdintas „Skandalas Bohemijoje“, ko 
gero, pats geriausias iš visų Konano Doilio apsakymų apie 
Šerloką Holmsą. Nors pagrindinė siužeto linija primena Po 
„Pasisavintą laišką“ („The Purloined Letter |), šio apsakymo 
pranašumas yra gyvas Konano Doilio stilius, meistriškas tem- 
pas ir ramus sąmojis. Apsakymo pradžioje smarkiai užsi- 
slaptinęs klientas prisistato Beikerio gatvėje. Holmsas at- 
pažįsta, kad šis asmuo — ne kas kitas, o Bohemijos karalius, 
atėjęs prašyti seklio pagalbos atgaunant nelabai padorią nuo- 
trauką, kurioje jis nufotografuotas su jauna operos daininin- 
ke Airina Adler iš Niu Džersio. Holmsas imasi šios užduoties 
su nepaprastu delikatumu, tačiau svarbiausia apsakyme — 
ne siužeto vingiai, o nuostabus panelės Adler, „žinomos avan- 
tiūristės“, kuri pabaigoje Holmsą pergudrauja, portretas. Šito- 
kia baigtis seklį taip paveikia, kad vietoj užmokesčio už savo 

paslaugas jis paprašo panelės Adler nuotraukos. Apsakymo 
pabaigoje Votsonas pažymi: „Holmsas dažnai mėgdavo pa- 
sišaipyti iš moteriško protelio, bet pastaruoju metu niekad to 
negirdžiu. O kai kalba apie Airiną Adler ar apie jos nuo- 
trauką, visada su pagarba sako toji moteris.“ 

Išties neįprasta, kad šią savo apsakymų seriją Konanas 
Doilis pradėjo leisdamas moteriai nugalėti jo seklį. Nors 
gyvenime ne visuomet, literatūroje Konanas Doilis labai 
žavėjosi stipriomis, savarankiškomis moterimis. Vėliau su- 
kurtame apsakyme „Hoilando gydytojai“ („The Doctors of 
Hoyland |) — ne apie Holmsą — daktaras Džeimsas Riplis 
susiduria su įnirtinga gydytojos, kurios vien pats buvimas 
jam atrodo šventvagystė, konkurencija. Čia Konanas Doilis 
rėmėsi prisiminimais apie Sofiją Džeks-Blek (Sophia Jex-Bla- 
ke), kurios novatoriškos pastangos XIX a. aštuntajame de- 
šimtmetyje įgyti Edinburgo universitete mediko išsilavinimą 
sukėlė didelį triukšmą. Konano Doilio apsakyme moteris yra 
kur kas pranašesnė gydytoja, ir daktaras Riplis prieš savo 
valią ją įsimyli. Vėliau moteris išgydo jodinėjant susižeidusio 
daktaro koją, ir šis gydytojai pasiperša. Pretendentė į nuota- 
kas sušunka: „Ką, ir sujungti praktikas?“ Prislėgtas dakta- 
ras Riplis supranta, kad jo viltims išsipildyti nelemta. 

Dera pasakyti, kad vėlyvųjų Viktorijos laikų literatūrai 
tokie veikėjai nėra būdingi. Nors Šerlokas Holmsas ir nepasi- 
perša, jau vien tai, kad Airinai Adler jis pralaimi, apsakymą 
daro ypač įdomų ir sužmogina personažą, anksčiau laikytą 
vien „tobula protausenos ir stebėsenos mašina". Šerlokas Holm- 
sas nuo Po Diupeno skiriasi tuo, kad turi vidinį gyvenimą. 

Į šį kūrinį Konanas Doilis labai išradingai įpynė keletą 
intriguojančių detalių, primenančių tikrovėje nuskambėju- 
sius skandalus. Daugelis skaitytojų buvo įsitikinę, kad šis 

apsakymas — tai tik menkai pridengtas tikrų įvykių perpa- 
sakojimas, ir bandė nustatyti paslaptingosios Airinos Adler 
bei neatsakingojo jos gerbėjo prototipus. Rasta daug pana- 
šumo į dainininkę Liudmilą Hubel (Ludmilla Hubel), kurios 
artimi santykiai su imperatoriaus Prano Juozapo sūnėnu 
erchercogu Džonu Salvatoriu (John Salvator) iš Toskanos bu- 
vo sukėlę daug apkalbų tuo metu, kai Konanas Doilis lankėsi 
Vienoje. Kiti skaitytojai labiau linko manyti, jog tai — Lola 
Montez (Lola Montez), buvusi Liudviko I iš Bavarijos meilužė. 
Nemažai skaitytojų skandalo veikėjų prototipų dairėsi tėvy- 
nėje ir įžvelgė šiokių tokių paralelių su Velso princo ir Lili 
Langtri romanu, kuriuo tuomet buvo nepaprastai domimasi. 

Kad ir kas būtų įkvėpęs Konaną Doilį, šis apsakymas, 
pasirodęs 1891 m. liepą, buvo didelė sensacija, ir kiekvienas 
kitas Šerloko Holmso nuotykis tais metais vis didino žurnalo 
tiražą. Skaitytojai taip nekantravo daugiau sužinoti apie 
seklį, kad tą dieną, kai turėdavo pasirodyti naujas The 
Strand numeris, prie spaudos kioskų nusidriekdavo eilės. 
„Atrodo, kad Šerlokas Holmsas vis populiarėja, — rašė jis 
motinai retą kuklumo valandėlę. — Tai geras ženklas būsi- 
mai knygai.“ 

Džordžas Njunesas pageidavo, kad kiekvienas The Strand 
puslapis būtų iliustruotas, tad prie pradinės Šerloko Holmso 
sėkmės daug prisidėjo patrauklūs piešiniai, vaizduojantys 
liesą, pypkę rūkantį seklį, kuris skaitytojų atmintyje toks ir 
įsirėžė. Beieškant dailininko, Grinhafui Smitui ir meniniam 
redaktoriui krito į akį Valterio Pedžito (Walter Paget) piešiniai, 
reguliariai spausdinami žurnale Illustrated London News. Kaip 
tyčia, nė vienas iš redaktorių neprisiminė Pedžito vardo, tad 
užsakymas per klaidą atiteko Valterio broliui Sidniui (Sidney 
Paget). Na, o Valteris pozavo Sidniui kaip seklio modelis. 

Konanas Doilis įsivaizdavo savo seklį „lieso veido, aštrių it 
peilis bruožų, didele kumpa nosimi ir prie pat jos įstatytomis 
mažomis akutėmis“. Valterio Pedžito, įspūdingo grožio vyriš- 
kio, dėka Šerloko Holmso atvaizdas išėjo kur kas šaunesnis. 
Gal, kaip pripažino Konanas Doilis, „mano skaitytojų moterų 
požiūriu, taip ir geriau“. Valteris Pedžitas su tuo kažin ar būtų 
sutikęs. Dailininkas ne tik prarado pelningą užsakymą, — ne- 
trukus viešose vietose jį ėmė kalbinti entuziastingi The Strand 
skaitytojai, palaikydami jį sparčiai garsėjančiu sekliu. Net 
buvo paplitęs anekdotinis pasakojimas, esą vieną vakarą visą 
malonumą Kovent Gardeno operos teatre jam sugadino šūks- 
niai: „Žiūrėkite, žiūrėkite, Šerlokas Holmsas eina!“ 
Grinhafas Smitas suvokė, kad formuojasi naujas literatū- 
ros reiškinys. Praėjo keturi mėnesiai nuo tada, kai pradėti 
spausdinti apsakymai, ir redaktorius paprašė dar šešių. Ko- 
nanas Doilis, neketindamas serijos tęsti, iš pradžių, matyt, 
atsisakė. „The Strand manęs tiesiog maldauja toliau rašyti 
apie Šerloką Holmsą, — rašė jis Madam, — o aš pasakiau, 
kad jeigu pasiūlytų po 50 svarų už kiekvieną apsakymą, ne- 
priklausomai nuo ilgumo, tai gal ir susigundyčiau." Smitas 
nesvyruodamas sutiko su šiomis sąlygomis, tik pareiškė, kad 
naujojo apsakymų rinkinio pageidautų kuo greičiau. 
ĮŽymybe tapęs autorius ir Smitas per keturiasdešimt ben- 
dradarbiavimo metų panašias derybas, paprastai tarpinin- 
kaujami A. P. Vato, vedė daugelį kartų. Konano Doilio var- 
das per kelerius metus tapo toks reikšmingas, kad mėnesinis 
žurnalo The Strand tiražas padidėjo 100 000 egzempliorių. 
Kartą rašytojas, plaukdamas keltu per Lamanšo sąsiaurį į 
Angliją, žurnalo populiarumą apibūdino taip: „Anksčiau už- 
sieniečiai anglus atpažindavo iš languotų kostiumų. Man re- 
gis, greitai jie tai darys iš The Strand žurnalo. Visi, išskyrus 

vairininką, kelte jį turėjo rankose.“ Konanas Doilis puikiai 
suprato, kad dėl tokios žurnalo sėkmės kalčiausias jis pats. 

Sutikęs su Grinhafo Smito sąlyga, Konanas Doilis tiesiog 
per kelias savaites parašė dar penkis apsakymus. Tai „Inži- 
nieriaus nykštys" („The Engineers Thumb |, „Kilmingasis vien- 
gungis“ („The Noble Bachelor |), „Mėlynasis karbunkulas“ 
(„The Blue Carbuncle |, „Barilų diadema“ („The Beryl Coro- 
net ) ir geriausias iš jų „Margoji juosta" („The Speckled 
Band |), klasikinis siaubo apsakymas. Toks nepaprastas tem- 
pas ir Konano Doilio išradingumas kuriant siužetus kėlė ne 
mažesnį susidomėjimą nei patys apsakymai. „Daktaras Doi- 
lis visuomet pirmiausia sugalvoja pabaigą, o paskui rašo dės- 
tymą, — kitąmet pranešė The Strand. — Jis numato kulmi- 
naciją, o toliau lieka tik sumaniai ją nuo skaitytojų nuslėpti. 
Parašyti apsakymą, panašų į tąjį, kuris spausdinamas šiame 
numeryje, trunka apie savaitę, o idėjų jam sukurti gali ateiti 
visur: vaikštant, važinėjant triračiu, žaidžiant kriketą ar teni- 
są.“ Konanas Doilis dažnai tvirtindavo, kad jį stebina skaity- 
tojų klausimai, ar pradėdamas rašyti jis jau žinąs kūrinio pa- 
baigą. „Aišku, kad žinau, — rašo jis autobiografijoje. — Juk 
nesirinksi kelio, nežinodamas, kur jis veda.“ 

1891 m. pabaigoje Konanas Doilis sumanė labai netikėtą 
posūkį. Motinai jis pranešė jau parašęs penkis ar šešis nau- 
juosius apsakymus, o paskutinį nuotykį sugalvojęs ypač įsi- 
mintiną. „Šeštajame ketinu Holmsą nužudyti ir visiems lai- 
kams jo išsibodėti, — pareiškė Konanas Doilis. — Jis mane 
atitraukia nuo tauresnių dalykų.“ 

Merė Doil sutiko šią žinią pašiurpusi: „Jokiu būdu! Neda- 
ryk šito! Taip negalima!" Toliau ji pasiūlė išeitį, kaip sekliui 
išvengti smurto. Motinos prašymų paveiktas, Konanas Doilis 
sutiko atidėti mirties nuosprendį Šerlokui Holmsui ir parašė 

„Varinius Bukus“ („The Copper Beeches |), pripažindamas Ma- 
dam nuopelną dėl pakeisto turinio. Baigęs šį užsakymą, Ko- 
nanas Doilis tikėjosi „ilgam atsisveikinti su Šerloku" ir imtis 
kitų darbų. „Tiktai dėl tavo maldavimų jis dar gyvas“, — 
pranešė motinai. 

1892 m. birželio mėnesio The Strand numeryje išspausdi- 
nus „Varinius Bukus“, pirmieji dvylika apsakymų apie Holmsą 
buvo sudėti į knygą Šerloko Holmso nuotykiai (The Adventu- 
res of Sherlock Holmes). Rašytojas nusiuntė laišką savo sena- 
jam medicinos dėstytojui Džozefui Belui, atsiklausdamas, ar 
galėtų jam šį rinkinį dedikuoti. „Esu įsitikinęs, — rašė Ko- 
nanas Doilis, — kad joks kitas vardas daugiau teisių į tai 
neturi.“ 

Šį savo gyvenimo tarpsnį Konanas Doilis vadina „didžiuoju 
lūžiu“, ir pirmiausia jis turi galvoje didelius pokyčius, susiju- 
sius su daktaro karjera. Rašydamas pirmuosius apsakymus 
apie Holmsą, jis ir toliau kasdien traukdavo į kabinetą, vis 
dar vildamasis ką nors išpešti iš savo naujosios specializaci- 
jos. 1891 m. gegužės 4 d. jis kaip paprastai išsiruošė į Vimpo- 
lo gatvę, bet beeinantį jį staiga ėmė krėsti šaltas drebulys. 
Apsisukęs jis grįžo namo ir vos bepajėgė įeiti pro duris, kai 
pakirto kojas. „Tai buvo sunkus gripo atvejis, — vėliau pri- 
siminė jis, — ir tokiu metu, kai ši liga nepaprastai siautėjo.“ 

Tada, kai dar nebuvo antibiotikų, susirgęs gripu, gydytis 
tegalėjai tiesiog gulėdamas. Keletą dienų Konanas Doilis 
bejėgis praleido lovoje ir netgi buvo arti mirties. Vėliau ra- 
šytojas sakėsi buvęs „silpnas ir jaudrus it vaikas“, ir tai bus 
visai suprantama, jeigu turėsime galvoje jo patirtį, susijusią 
su šia liga. „Vos prieš trejus metus, — rašė jis vėliau, — 
mano mylima sesuo Aneta, visą gyvenimą paaukojusi šei- 
mai, mirė Lisabonoje kaip tik tuo metu, kai man ėmė sektis 

ir kai būčiau įstengęs išvaduoti ją iš ilgos tarnystės.“ 

Savaitę išsikamavęs, Konanas Doilis pamažu pradėjo tai- 
sytis. Protui prašviesėjus, jis suvokė, kad buvo „ir vėl atsidū- 
ręs kryžkelėje“. Dar toks nusilpęs, kad net nevaliojo judėti, 
jis apmąstė savo gyvenimą ir veiklą. Pagaliau sau pripažino, 
kad neprotinga išlaikyti brangiai atsieinantį medicinos kabi- 
netą, nes viltis įsitvirtinti akių gydytoju vis labiau blėso. Me- 
tų metus medicina buvo pagrindinis Konano Doilio darbas, o 
literatūra — tik malonus šalutinis užsiėmimas. Po išvykos į 
Vieną jo medicinos praktika visiškai įstrigo, o literatūrinė 
karjera įsibėgėjo. Šerlokas Holmsas jį išgarsino, o Baltoji kuopa 
teikė vilčių pelnyti tam tikrą literatūrinio elito pagarbą. Pini- 
gai plaukė iš visų pusių, ypač iš Jungtinių Valstijų, kur jau 
irgi galiojo tarptautiniai įstatymai, ginantys autorių teises. 

Nusprendus, kad atėjo metas uždaryti nuostolingą kabi- 
netą Vimpolo gatvėje, Konaną Doilį „užplūdo pašėlęs džiaugs- 
mas". Jis visam laikui atsisakys medicinos ir atsiduos vien 
rašymui. „Pamenu, nesitverdamas džiugesiu, suglebusia ran- 
ka sviedžiau į lubas nosinę, — rašė jis. — Pagaliau būsiu 
pats sau šeimininkas." 

Po kelių dienų Konanas Doilis jau pakilo iš lovos ir 
pasiramsčiuodamas lazda pradėjo vaikštinėti. Atsisakius gy- 
dytojo darbo, nebuvo ko toliau gyventi triukšmingame Lon- 
dono centre. Jis kreipėsi į nekilnojamojo turto agentus ir 
greitai rado šešiolikos kambarių raudonų plytų namą Teni- 
son Roudo gatvėje Nr. 12, jaukiame vidurinės klasės gyve- 
namajame Pietų Norvudo priemiestyje. Dideliame pirmo aukšto 
kabinete bus galima sau tykiai, ramiai įgyvendinti naujus 
sumanymus, 0 į Londono centrą prireikus nuveš traukinys. 

Nežinia, ką apie šias permainas manė Luiza, bet tikriau- 
siai ji nelabai apsidžiaugė supratusi, kad ir vėl teks per- 

kraustyti visą namų ūkį. Montegiu gatvėje šeima pragyveno 
apie tris mėnesius. Matydama vėl supakuotą mantą, Luiza 
turbūt tikėjosi, kad naujieji namai jų gyvenimui suteiks sta- 
bilumo. Deja, ji skaudžiai apsiriko. 

Vos tik šeima įsikūrė Pietų Norvude, Konanas Doilis iš- 
kart pradėjo rūpintis giminaičiais. Pirmiausia į naujuosius 
namus jis pasikvietė seserį Konę, iki tol Portugalijoje dirbu- 
sią guvernante. Vėliau čia apsistojo ir sesuo Lotė. Be abejo, 
jis būtų pasivadinęs ir Madam, bet motinai, matyt, labiau 
patiko Meisongilyje. Konanas Doilis ėmė jai kas mėnesį 
siųsti pragyvenimui pinigų, iš kurių brolis Inisas išgalėjo 
įstoti į karo akademiją. 

Šiuo metu nusistovėjo Konano Doilio dienotvarkė: kasryt 
po pusryčių jis eidavo į kabinetą ir iki pietų dirbdavo. 
Laisvalaikis po pietų būdavo skiriamas mėgstamiems daly- 
kams — sportui, fotografijai ar ilgiems pasivažinėjimams 
su Luiza dviračiu, paskui kas vakarą nuo penktos iki aš- 
tuntos vėl rašydavo. Dabar stojo pats našiausias jo gyveni- 
mo tarpsnis: jei gerai sekdavosi, kasdien parašydavo apie 
tris tūkstančius žodžių, o kartą pasiekė neįsivaizduojamą 
rekordą, per vieną dieną parašydamas dešimt tūkstančių 
žodžių. Nors rašomąją mašinėlę turėjo, Konanas Doilis kūrė 
ranka ir rankraščius perrašydavo dailia, taisyklinga rašyse- 
na, kuri padarė įspūdį ir Grinhafui Smitui. 

Žurnalistas Haris Hau (Harry How), 1892 m. rugpjūtį ap- 
silankęs Pietų Norvude, pastebėjo, kad Konano Doilio kabi- 
nete ant sienų kabo keli Čarlzo Doilio piešiniai, o valgomąjį 
puošia velionio Džeko Hokinso tapybos darbai. Harpūnai, 
ruonio kaukolė ir visokie sportiniai prizai liudijo įvairiopus 
šeimininko pomėgius. „Tai visiškai kitoks žmogus, nei tikė- 
jausi išvysti, — sakė Hau apie Konaną Doilį. — Jis visai 

neturi „seklio bruožų“ — nei skvarbaus žvilgsnio, nei griež- 
tos, šiuolaikiniams detektyvams būdingos eigasties. Tai tie- 
siog smagus, malonus, paprastas žmogus; aukštas, plačiape- 
tis, tokių tvirtų rankų, kad kai nuoširdžiai paspaudžia, net 
suskausta.“ (Sakydamas „paprastas“, Hau turėjo galvoje „jau- 
kus ir nepretenzingas“, o ne „neišvaizdus“.) 

Kai šeima įsikūrė Pietų Norvude, žurnale The Strand dar 
buvo spausdinama pirmoji apsakymų apie Šerloką Holmsą 
serija, bet Konanas Doilis ryžosi „imtis darbo, kuris tikrai 
mažiau atlygiriamas, bet literatūriniu požiūriu platesnio už- 
mojo". Jis, žinoma, vėl nutarė rašyti istorinį romaną, tikėda- 
masis nuvilioti plačiąją publiką nuo menkesnių detektyvi- 
nės literatūros malonumų. 1892 m. vasario mėnesį Konanas 
Doilis baigė knygą Pabėgėliai. Pasakojimas apie du žemy- 
nus (The Refugees: A Tale of Two Continents). Kūrinyje pa- 
sakojama apie hugenotų numalšinimą XVII a., apie prancū- 
zų kalvinistus protestantus ir jų bėgimą į Ameriką. Romanas 
išleistas kitąmet trimis tomais, pirma jį tęsiniais išspausdi- 
nus žurnaluose: anglų The Strand ir amerikiečių Harper's 
New Monthly Magazine. Harper's apžvalgininkas labai iš- 
gyrė autorių už tai, kaip jis pavaizdavo romano veikėją 
madam de Mentenon, antrąją Liudviko XIV žmoną: „Įbrėžta 
per grumtynes madam de Mentenon ranka kraujavo, ir 
kraujas lašėjo nuo pirštų, tačiau abiem moterims ne tai 
buvo galvoje. Įdėmios pilkos akys stebėjo buvusią varžovę 
norėdamos primesti savo valią silpnesnei būtybei, iš kurios 
visko buvo galima laukti.“ Gal tai ir tiesa, bet neparodė, 
kad skaitytojai labai žavėtųsi naujuoju Konano Doilio kūri- 
niu. Pabėgėlius neblogai pirko, jie išversti į daugelį kalbų, 
bet, palyginti su apsakymais apie Šerloką Holmsą, knygos 
pasisekimas buvo kuklus. 

Konanas Doilis kaip visada nuodugniai išnagrinėjo pasi- 
rinktąją temą. Neilgai trukus, Madam lankėsi Fontenblo rū- 
muose, ir gidas norintiems geriau susipažinti su Liudviko 
XIV dvaru rekomendavo paskaityti Pabėgėlius. „Tikriausiai 
gidas būtų gerokai nustebęs, jeigu jį tada būtų išbučiavusi 
pagyvenusi anglė, — rašė patenkintas Konanas Doilis. — Be- 
je, nedaug tetrūko, kad šitaip ir būtų nutikę.“ 

Baigęs Pabėgėlius, po dviejų mėnesių rašytojas sėdo prie 
Didžiojo šešėlio (The Great Shadow), dar vieno istorinio ro- 
mano, kurį užsakė leidykla „Arrowsmith“. Nors pagrindinė 
knygos tema — Vaterlo mūšis, jau pavadinimas rodo sąsajas 
su Napoleonu Bonapartu, kurio „vardas raudonomis raidė- 
mis įrašytas Europos žemėlapyje“. Napoleono epocha domi- 
no Konaną Dilį nuo vaikystės, ir savo kūryboje jis nuolat 
pasitelkdavo plačias to laikotarpio žinias. Nepaisant didžiu- 
lio užsidegimo, Didysis šešėlis tapo dar vienu nusivylimu. 
Nors mūšio vaizdai aprašyti su rašytojui įprastu meistrišku- 
mu, romanui stigo veržlaus Baltosios kuopos polėkio. Netru- 
kus tą pačią medžiagą jis kur kas geriau panaudojo apsaky- 
muose apie brigados vadą Žerarą. 

Šiuo nepaprastai darbingu metu Konanas Doilis parašė 
dar ir trečią knygą — Už miesto (Beyond the City), — jam 
nebūdingą romaną apie šeimos gyvenimą ir papročius. 1891 
m. pabaigoje žurnalas Good Words pradėjo jį spausdinti 
tęsiniais. Pagrindiniai kūrinio veikėjai — ponia Vestmekot, 
smailialiežuvė, daug rūkanti ir stiprų alų mėgstanti ne pir- 
mos jaunystės moteris, bei energingasis jos sūnėnas Čarl- 
zas, kuris knygos pradžioje kaip tik ir atvyksta į Pietų Nor- 
vudą. „Atsiprašau, kad neturiu arbatos jums pavaišinti, — 
sako ponia Vestmekot savo naujiesiems kaimynams. — Ma- 
no galva, moterys taip smarkiai prispaustos vyrų dėl to, kad 

maistingieji gėrimai ir stiprybės teikiantis sportas yra vien 
pastarųjų privilegija. Aš neatsisakau nei vieno, nei kito.“ Tai 
tarusi, ji pamosikavo virš galvos dviem sunkiais hanteliais. 
„Matote, kaip veikia alus“, — pareiškė ji. 

Greičiausiai Konanas Doilis siekė pavaizduoti komiškus 
kylančio sufražisčių sąjūdžio ypatumus, bet rezultatas buvo 
ne kažin koks. Nors ponia Vestmekot atsistoja greta dauge- 
lio kitų jo sukurtų stiprių moterų, jos paveiksle balansuoja 
žavesys ir parodija. Veikėjos humoras neretai lėkštas, bet 
tvirti ponios Vestmekot įsitikinimai išties stebina, regis, kar- 
tais pats Konanas Doilis tiesiog provokuojamas su ja susiim- 
ti. „Paklausykite, betgi moterys — tai tiesiog vyrų savanau- 
diškumo paminklas, — skelbia ji. — Ko vertas išgirtasis vyrų 
galantiškumas — tie gražūs ir tušti žodžiai? Kur jie dingsta 
panorėjus tai patikrinti praktiškai. Teoriškai dėl moters vy- 
ras padarys viską. Kur tau. Kas gi nutinka prireikus paleng- 
vinti piniginę? Kur tuomet išgaruoja jo galantiškumas?" 

Vėliau Konanas Doilis ryžtingai pasisakė prieš aršų kai 
kurių sufražisčių elgesį, tačiau laikyti jį moterų teisių prieši- 
ninku išties nedera. Kitaip nei daugelis to meto vyrų, jis 
stengėsi suprasti sunkią moterų būklę represinėje visuome- 
nėje ir šią temą dažnai keldavo savo kūryboje. Akivaizdi 
autoriaus simpatija pagrindinei Už miesto veikėjai sukėlė 
visuomenėje tam tikrą sumaištį. Bent jau šituo galima paaiš- 
kinti įvykį, nutikusį vienam Niujorko leidėjui, kuris pasku- 
bomis, kol dar nebuvo spėję įsigalioti naujieji autorių ginan- 
tys įstatymai, išspausdino piratinį romano leidimą. Viršelyje, 
ten, kur paprastai dedama autorius nuotrauka, vietoj Kona- 
no Doilio puikavosi jaunos, žavios moters atvaizdas. „Aš iki 
šiol tebeturiu to itin glostančio savimeilę leidinio egzemplio- 
rių“, — rašė Konanas Doilis. 

Sukurdamas romanus Už miesto, Pabėgėliai ir Didysis 
šešėlis, Konanas Doilis grįžo prie „tauresnių dalykų“, nuo 
kurių jį buvo atitraukęs Šerlokas Holmsas, bet entuziastin- 
gas skaitytojų požiūris į seklį per tą laiką anaiptol neišblėso. 
Konanui Doiliui rašant Pabėgėlius, Grinhafas Smitas papra- 
šė dar vienos apsakymų apie Holmsą serijos. Rašytojas dve- 
jojo ne dėl to, kad šis veikėjas jam nepatiktų, bet baiminda- 
masis, kad bus nelengva sugalvoti tinkamų siužetų. „Visas 
sunkumas rašant apie Holmsą tas, kad kiekvienas apsaky- 
mas turi turėti tokį pat ryškų ir savitą siužetą kaip ir ilgoka 
knyga, — rašė jis autobiografijoje. — Greitai ir lengva ran- 
ka tokių siužetų nesukurpsi. Jie bus arba silpni, arba su 
klaidomis.“ 

Pagaliau Konanas Doilis davė suprasti parašysiąs dar 
dvylika apsakymų, jeigu žurnalas The Strand už visus juos 
sumokės 1000 svarų. Tai buvo beprecedentė suma, ir rašy- 
tojas, regis, būtų buvęs visai patenkintas, jeigu tik Smitą ji 
būtų atbaidžiusi. Tačiau The Strand ir šįkart neprieštarau- 
damas sutiko su autoriaus sąlygomis, ir Konanas Doilis 
sėdo rašyti apsakymų, kurie vėliau buvo sudėti į Užrašų 
apie Šerloką Holmsą (The Memoirs of Sherlock Holmes) rin- 
kinį. 

Kuriant naująją apsakymų seriją, prireikė nemaža išra- 
dingumo, bet rašytojui šis darbas vis dar teikė malonumą. 
„Priežastis, dėl ko Konanas Doilis kurį laiką šių apsakymų 
nerašė, akivaizdi, — buvo kalbama viename interviu žur- 
nale The Strand. — Autorius bijojo savo taip mėgstamą 
veikėją sugadinti, bet dabar jau sakosi turįs tiek medžia- 
gos, kad užteks dar vienai serijai apie Šerloką Holmsą. Jis 
man linksmai papasakojo, kad pirmasis iš naujųjų apsaky- 
mų, kurie bus spausdinami mūsų žurnale, esąs toks nenu- 

spėjamas, jog rašytojas susilažino su žmona iš šilingo, kad 
ji neįmins jo mįslės tol, kol neperskaitys iki pabaigos!" 

Kai 1892 m. gruodį buvo išspausdintas pirmas naujosios 
serijos apsakymas „Sidabras“ („Silver Blaze |, Konanas Doilis 
to šilingo tikriausiai dar nebuvo pralošęs. Kūrinys ženklino 
naują Šerloko Holmso karjeros viršūnę. Nors siužetas apie 
dingusį lenktyninį žirgą itin įdomus, šį apsakymą Šerloko Holm- 
so gerbėjai ypač vertina dėl nemirtingo vieno dialogo frag- 
mento. Nujausdamas, kad seklys pasakė ne viską, ką žino, 
vietinis policijos inspektorius bando išpešti ką nors daugiau: 


„— O gal dar į ką nors patartumėte atkreipti dėmesį? 
— Į keistą šuns elgesį tą naktį. 

— Šuo nieko nedarė tą naktį. 

— Tai ir yra keista, — atsakė Šerlokas Holmsas.“ 


Dar prieš Grinhafui Smitui užsakant naująją apsakymų 
seriją, Konanas Doilis turbūt suprato Holmso taip lengvai 
neatsikratysiąs. Laiškai plūste plūdo, daugelis jų buvo adre- 
suoti pačiam Holmsui. „Aš gaunu begalę laiškų iš visos ša- 
lies, — Žurnalui The Bookman sakė rašytojas. — Kartais iš 
moksleivių, kartais iš didžiųjų skaitytojų komivojažierių, o 
kartais iš advokatų, kurie nurodo mano klaidas. Viename 
laiške buvau prašomas atsiųsti nuotraukų, kuriose Šerlokas 
būtų įamžintas įvairiais savo gyvenimo laikotarpiais." 

Laiškuose neretai būdavo prašoma autografo — Šerloko 
Holmso dažniau nei Konano Doilio. Retkarčiais, kai užeida- 
vo „kandaus humoro“ valandėlė, jis nusiųsdavo atviruką 
apgailestaudamas, kad seklys labai užsiėmęs. Tačiau pama- 
tęs parašą, laiško gavėjas tikriausiai išpūsdavo akis. Apa- 
čioje būdavo parašyta: „Daktaras Džonas Votsonas". 

Palaikėte labai artimus ryšius su Žžmo- 
gumi, kurio inicialai Dž. A., o paskui Ia- 
bai norėjote jį pamiršti. 


ŠERLOKAS HOLMSAS, 
IŠ „GLORIJOS SKOT" 


1893 m. rugpjūčio mėnesį Konanas Doilis gavo laišką iš 
Roberto Luiso Stivensono, vieno savo literatūrinių autoritetų. 
Stivensonas tuomet gyveno Samojoje ir parašė norėdamas pa- 
girti už gyvai Pabėgėliuose aprašytą Liudviko XIV dvarą. 
„Gal turite kokių nors dokumentų apie galvos nukirsdini- 
mą?" — teiravosi Stivensonas. Šio rašytojo pagyrimo ir pa- 
skatinimo, ypač žodžių „rašykite taip ir toliau“, Konanas 
Doilis labai laukė. 

Tais metais abu vyrai daug susirašinėjo, ir paaiškėjo, kad 
abu domisi spiritizmu, — Stivensonas net vieną laišką pra- 
dėjo pasveikinimu „O išdykęs vaiduoklininke!“ Konanas 
Doilis netgi puoselėjo viltį aplankyti savo naująjį susiraši- 
nėjimo draugą Samojoje, paskatindamas Stivensoną pasido- 


mėti, ar juodu su žmona „daug valgo“, nes maisto ten ne- 
gausu. Be abejo, apetitu nesiskundžiantis Konanas Doilis 


ten būtų buvęs maloniai sutiktas, nes Stivensonas ketino sa- 

vo namiškiams balsiai perskaityti apsakymus apie Šerloką 
Holmsą. Stivensonui, lankiusiam tą patį Edinburgo universi- 
tetą, ypač rūpėjo, kas įkvėpė Konaną Doilį sukurti šitokį sek- 
lį. „Man įdomu tik viena, — rašė jis, — negi tai mano senasis 
bičiulis Džou Belas?" 

Pirmaisiais sėkmės metais Konanui Doiliui patiko įsivaiz- 
duoti save pačiame rašytojų bendruomenės centre. „Tuo laiku 
aš turėjau nedidelį medicinos kabinetą, — kalbėjo jis apie 
metus, praleistus Sautsyje ir Londone, — o netoliese audinių 
krautuvės pardavėju dirbo H. Dž. Velsas. Be to, po Londoną 
sukinėdavosi prakaulus airis, vardu Bernardas Šo. Dar vienas 
toks vadinosi Tomas Hardis (Thomas Hardy), o jaunojo žurna- 
listo, kuris kovojo už būvį Notingame, pavardė buvo Baris.“ 

Konaną Doilį išgarsino Šerlokas Holmsas, bet kaip rašy- 
toją subrandino, anot jo paties, Baltoji kuopa. Padrąsintas šio 
kūrinio sėkmės, jis dėjo pastangas susipažinti ir susibičiu- 
liauti su kitais literatais. Ne visi iš tų susitikimų buvo sklan- 
dūs. Ralfui Deividui Blumenifeldui (Ralph David Blumenteld|, 
žurnalistui, rašiusiam Daily Express, jaunasis rašytojas pada- 
rė itin niūrų įspūdį. 

„Rašytojų klube, neseniai įsikūrusiame Šv. Jokūbo aikš- 
tėje, pirmadienio vakarais pradedantieji rašytojai paprastai 
paskaitydavo ką nors iš rankraščių“, — rašė Blumenieldas. 


„Vieną tokį vakarą aš sėdėjau tarp pono F. Frenk- 
forto Muro (F. Frankfort Moore), pripažinto to meto 
apsakymų kūrėjo, ir sero Valterio Bezanto (Walter Be- 
sant), Rašytojų klubo įkūrėjo. 

Daktaras Konanas Doilis atsistojo paskaityti naujo, 
ką tik baigto savo apsakymo. Jame buvo rašoma vien 
apie akušeriją ir apie siaubą, tvyrantį namuose, ku- 

riuose moteris greitai taps motina, — vien baisi vyro 
kančia, gydytojo sutrikimas ir profesinės nesėkmės. 
Aš pamiršau detales, bet tas vakaras Šv. Jokūbo aikš- 
tėje įstrigo į atmintį. Čia, nejaukiai sėdint ir klausan- 
tis šimtui frakuotų vyrų, škotiška ir Nortumberlendo 
šnekta monotoniškai plaukė pasakojimas be jokio švie- 
sos spindulėlio, tik ilgas, nemalonus, niūrus traktatas, 
kiek prisimenu, nuteikęs mane liūdnai ir nykiai. 

Galiausiai dičkis šiurkščiabalsis vyras nutilo ir ūmai 
atsisėdo. Valteris Bezantas atsisuko į mane ir paklau- 
sė: „Ar esate girdėjęs ką nors prastesnio?“ Nesu.“ 


Greičiausiai čia būta apsakymo „Kankinantis laukimas“ 
(„The Curse of Eve ), kuris vėliau išspausdintas rinkinyje 
Raudonosios lempos istorijos (Round the Red Lamp). Nors 
Rašytojų klube Konanas Doilis nebuvo sutiktas su susižavė- 
jimu, kitur jam sekėsi geriau. Naujas žurnalas The Idler, tarp 
kurio įkūrėjų buvo Džeromas K. Džeromas (Jerome K. Jero- 
me), pagarsėjęs knyga Trise valtimi, daug žadantį jaunąjį au- 
torių pristatė „linksmai“ literatūros tipų „komandai“. The 
Strand nebeapžiojo visų Konano Doilio rankraščių, ir auto- 
rius džiaugėsi radęs savo kūriniams naują rinką. The Idler 
skelbėsi esąs labiau humoristinės pakraipos žurnalas, tačiau 
iš Konano Doilio jam pateiktų kūrinių to nebūtum pasakęs. 
Džeromas K. Džeromas žurnale spausdino šmaikščius straips- 
nelius apie madas ir sportą, o Konanas Doilis - seriją šiur- 
pokų apsakymų medicinos temomis, panašių į tąjį, kuris 
Rašytojų klubo džentelmenams padarė ką tik aprašytą įspū- 
dį. Ir vis dėlto The Idler kolektyvas priėmė Konaną Doilį į 
savo būrį. Žurnale bendradarbiaujančių kūrėjų spektras bu- 
vo labai įvairus — nuo Anglijos žydų aktyvisto Izraelio Zang- 

vilo (Israel Zangwill) iki produktyvaus rašytojo Ideno Filpot- 
so (Eden Phillpots) bei kanadiečių kilmės Gilberto Parkerio 
(Gilbert Parker). Maloniam, nepretenzingam Konanui Doiliui 
visi jautė simpatiją. Antonis Houpas (Anthony Hope), Zendos 
kalinio (Prisoner of Zenda) autorius, sakė, kad garsusis nau- 
jokas atrodė taip, tarsi gyvenime nebūtų girdėjęs apie jokias 
knygas, o The Idler komandos požiūriu, tai buvo teigiamas 
bruožas. Konanas Doilis mėgo nepaprastai triukšmingas žur- 
nalo popiečio arbatėles, kurių metu dažnokai būdavo vaiši- 
namasi stipresniais gėrimais, o vienąsyk trys žurnalo šviesu- 
liai net atsibudo po stalu. 

Konanas Doilis ypač gerai suteikė su pačiu Džeromu, ku- 
ris „plačiaširdžiam, plačiadvasiam ir plačiapečiam draugui Ko- 
nanui Doiliui" vėliau dedikavo savo esė rinkinį. 1892 m. vasa- 
rą Džeromas drauge su Konano Doilio šeima leidosi į trumpą 
ekskursiją po Norvegiją. Kelionė buvo sumanyta tam, kad 
Luiza, kuri vėl laukėsi, pailsėtų, bet kadangi jų programoje 
buvo numatytos ilgos kelionės arkliais ir apsilankymas raup- 
suotųjų kolonijoje, vargu ar moteriai tai galėjo suteikti dau- 
giau jėgų. Džeromui Konanai Doiliai padarė „tvirtos šeimos" 
įspūdį, be to, jis labai susižavėjo rašytojo seserimi Kone, 
kuri, banguota jūra plaukiant į Norvegiją, globojo jūros liga 
susirgusius bendrakeleivius. „Išvaizdi mergina, — pasakęs 
Džeromas. — Galėtų pozuoti kaip Brunhildė." 

Kol Konė gydė ligonius, Konanas Doilis mokėsi norvegų 
kalbos. Vieną dieną jis užkalbino jauną norvegų karininką ir, 
kaip pats manė, pasikalbėjo su juo apie orą. O iš tiesų jis, pats 
to nesuvokdamas, naujajam pažįstamui atidavė savo arklį ir, 
kas įvyko, susigaudė tik tada, kai nei arklio, nei jaunojo kari- 
ninko nė padujų nebuvo likę. „Paskui toje kelionėje, — prisi- 
minė Džeromas, — Doilis mažiau kalbėjo norvegiškai." 

1892 m. gruodį Konanas Doilis su Džeromu apsilankė 
garsiajame Skotland Jardo „Juodajame muziejuje“. Kartu su 
jais buvo jaunas žurnalistas E. V. Hornungas (E. W. Hor- 
nung), kuris, nors skundėsi prastu regėjimu ir silpna sveika- 
ta, aktyviai dalyvaudavo The Idler kriketo varžybose. Vilis, 
toks buvo vaikino vardas, tapo dažnu svečiu Pietų Norvude, 
bet jis labiau domėjosi ne Konanu Doiliu, o Kone, kurią 
energingai mergino. „Man labai patinka jaunasis Vilis Hor- 
nungas, — pranešė Konanas Doilis Madam. — Nedaug pažįs- 
tu tokių subtilių ir gero būdo žmonių.“ 

Kitąmet Hornungas Konę vedė, o Konanas Doilis ir toliau 
rėmė seserį pinigais, kad pora greičiau atsistotų ant kojų. 
"Tos pagalbos neilgai tereikėjo, nes Hornungas netrukus pats 
pelnė rašytojo pripažinimą. Garsiausi jo literatūriniai veikė- 
jai — butų vagis džentelmenas A. Dž. Raflsas ir jo bendras 
Mandersas, pravarde Triušelis, — buvo savotiška Holmso ir 
Votsono priešingybė. Pačią perkamiausią savo knygą Rafl- 
sas, įsilaužėlis mėgėjas (Raffles, the Amateur Cracksman), ku- 
rioje vaizduojamas galantiškas vagis, Hornungas dedikavo 
Konanui Doiliui: „Skiriu A. K. D., taip išreikšdamas susiža- 
vėjimą.“ Manoma, kad vardą garsiajam Hornungo persona- 
žui pakišo Ralfo Ho išradimai. 

Iš pradžių Konanas Doilis išsakė kiek smulkmeniškas 
abejones dėl to, kad „gana pavojinga“ nuotykių herojumi 
pasirinkti niekšą, bet vėliau šitai jam nesukliudė Hornungo 
kūrinių rinktinei parašyti entuziastingos pratarmės. Hornungo 
sąmojis, anot Konano Doilio, subtilesnis negu Samuelio Džon- 
sono (Samuel Johnson): „Niekas nesugebėtų pasakyti už jį 
lakoniškiau, o šio žmogaus kūriniai, kad ir kokie geri, anaiptol 
neatitinka nei jo galių, nei guvaus proto.“ Tai patvirtinda- 
mas, Konanas Doilis mėgdavo kartoti Hornungo pašmaikš- 

tavimą apie Šerloką Holmsą: „Nors kuklesnis Holmsas galė- 
tų būti, bet geresnio už jį policininko nerasi." 

Dar labiau Konanas Doilis vertino Džeimso Bario (James 
Barrie), draugo iš žurnalo The Idler komandos, sąmojį. Nors 
Piteris Penas (Peter Pan) bus parašytas tik po kelerių metų, 
Bario vardą jau buvo išgarsinę Langas apmatuose (Window 
in Thrums), Mažasis dvasininkas (The Little Minister) ir pjesė 
Ričardas Žiaurusis (Richard Savage). Konanui Doiliui iškart 
patiko šis kiek daugiau nei pusantro metro ūgio rašytojas, 
apie kurį sakydavo, kad „didis jis ne kūnu". 

Šiuodu vyrus siejo daug kas: abu buvo škotai, be to, Ba- 
ris, kaip ir Stivensonas, irgi buvo studijavęs Edinburgo uni- 
versitete. Jų draugystę sutvirtino Konano Doilio aistra krike- 
tui, sporto šakai, teikiančiai „daugiau malonumo nei kuri 
nors kita“. Iš rašytojų ir teatralų Baris subūrė „Alachabarių“ 
komandą, kurios pavadinimas sudarytas iš arabiško posakio, 
reiškiančio „Padėk Dieve“, ir jo paties pavardės. Konanas 
Doilis, sportiškas iš prigimties, buvo toje komandoje labai 
pageidaujamas. „Šaunus sviedinį paduodantis žaidėjas, — 
rašė apie jį vienas komandos draugas. — Silpnąją mušėjo 
vietą atpažįsta iš purvo ant jo batų.“ 

„Mes žaidėme senoviškai, — prisiminė Konanas Doilis, — 
nes labiau rūpėjo ne pats žaidimas, o smagiai praleisti laiką 
ir graži gamta.“ Iš tiesų tai pasakytina tik apie Barį, nes 
Konanas Doilis taip pasinerdavo į žaidimą, kad savo užside- 
gimu gąsdindavo vangiau žaidžiančius bičiulius. Kartą po 
tokių energingų rungtynių vienas kolega rašytojas su pa- 
lengvėjimu atsiduso, kad „mirčių būta stebėtinai mažai". 

Tarp draugų Konanas Doilis visuomet stengdavosi savo 
gebėjimus sumenkinti, tačiau autobiografijoje, rašytoje po 
trisdešimties metų, jis pacitavo laikraščio žinutę apie kartą 

„smagiai praleistą laiką“, kai iš septyniasdešimt dviejų „Ala- 
chabarių“ komandos taškų „didžiąją dalį, o gal net visus“, 
pelnė Konanas Doilis. Nors apie šį rezultatą rašytojas atsilie- 
pė kukliai, teigdamas, kad jo nuopelnai čia „aiškiai perdėti“, 
sportas jam neabejotinai teikė pasitenkinimą. Savo kabinete 
jis laikė purvais aplipusį kriketo blokštą, suvenyrą tos dienos, 
kai laimėjo šimtą taškų garsiojoje Lordo kriketo aikštelėje. 
Kada tik galėdamas, su britų komandomis jis vykdavo į užsie- 
nį. Sykį Olandijoje neprilygstamas Konano Doilio žaidimas 
išgelbėjo komandą nuo pralaimėjimo, ir apspitę komandos 
draugai norėjo jį ant rankų pergalingai išnešti iš aikštelės. 
Vos tik žaidėjai drūtąjį nugalėtoją pakėlė, jiems sulinko ke- 
liai. Šiek tiek sutrikęs, Konanas Doilis išėjo savomis kojomis. 
Nors buvo stambaus sudėjimo, daugelis žiūrovų laikė jį pro- 
fesionalu. Kartą po itin sunkios kovos Lordo aikštelėje buvo 
paklaustas, ar išties jis, kaip tvirtina komandos draugai, esąs 
rašytojas. Konanas Doilis prisipažino retkarčiais, kai tarp kri- 
keto varžybų atsiranda laisvo laiko, šį tą parašąs. 

1892 m. pabaigoje kriketo varžybų apmažo, ir rašytojas 
išvyko skaityti paskaitų į Škotiją. Ten jis aplankė Bario 
gimtinę Kirimjūrą, ankstyvųjų šio autoriaus kūrinių veiks- 
mo vietą. Konanas Doilis matė, kad nors į miestelį jau buvo 
pradėję plūsti turistai, norėdami pamatyti Bario knygų ap- 
linką, vietos gyventojai niekaip negalėjo apsiprasti su savo 
krašto sūnaus laimėjimais. „Vieni jų, — rašė Konanas Doi- 
lis, — mano, kad Barį išgarsino graži rašysena. Kitų nuo- 
mone, jis pats spausdina knygas, o paskui pardavinėja 
bastydamasis po Londoną. Kai jis eina pasivaikščioti, jie 
stypina jam iš paskos ir slapstosi už medžių, norėdami 
perprasti, kaip jis tai daro.“ 

Pačiam Konanui Doiliui niekada nekilo abejonių dėl Ba- 

rio kūrybos reikšmės, ir net kai tas dar labiau išgarsėjo kaip 
dramaturgas, Konanas Doilis pirmenybę teikė ankstyviesiems 
kūriniams. „Tegul Bario pjesės ir puikios, — o kai kurios, 
mano manymu, labai puikios, — verčiau jau jis nebūtų para- 
šęs teatrui nė vienos eilutės. Visas tas spindesys ir lengva 
sėkmė atitraukė nuo literatūros žmogų, pasižymintį gryniau- 
siu savo epochos stiliumi." Tai nuoširdūs žodžiai, nors vargu 
ar galėjai Bario sėkmę laikyti lengvai pasiekta. 

Praėjus kelioms savaitėms po kelionės į Škotiją, Konanas 
Doilis gavo paslaptingą telegramą, esą Baris sergąs ir jam 
reikią pagalbos. Kaip Votsonas, atsiliepdamas į Holmso kvie- 
timus — „Jeigu galite, atvykite tuoj pat, jeigu negalite — vis 
vien atvykite“, — Konanas Doilis išskubėjo į Bario namus 
Safolke sužinoti, kokios bėdos kamuoja bičiulį. 

Pasirodo, Barį ištikę rūpesčiai siejosi su užsakymu, kurį 
jis gavo iš Ričardo D'Oilio Karto (Richard D'Oily Carte), gar- 
saus teatro impresarijaus. D'Oilis Kartas labiausiai garsėjo 
kaip Gilberto ir Salivano kūrinių statytojas anglų scenoje. Jo 
Savojos teatre ir D Oilio Karto operoje ėjo kone vien Gilber- 
to ir Salivano operetės. Nepaisant pasisekimo, V. S. Gilberto, 
libretisto, ir A. Salivano, kompozitoriaus, santykiai niekad 
nebuvo darnūs. Dėl įtampos, kilusios tų metų pradžioje sta- 
tant Gondolininkus (The Gondoliers), abu partneriai laikinai 
išsiskyrė. Dėl to D'Oilio Karto pastatymų tvarkaraštyje atsi- 
rado spraga, ir jis kreipėsi į Džeimsą Barį. 

Iš pradžių D'Oilis Kartas ketino Barį kaip libretistą su- 
poruoti su pačiu seru Artūru Salivanu. Salivanas nuo to 
darbo atsiprašė ir kompozitoriumi pasiūlė buvusį savo mo- 
kinį Ernestą Fordą (Ernest Ford). Taigi tuo metu Baris plušo 
kurdamas komišką libretą Džeinė Enė, arba Apdovanojimas 
už gražų elgesį (Jane Annie, or The Good Conduct Prize) — 

pasakojimą apie tai, kas vyksta mergaičių seminarijoje su 
„Mažais padarėliais, kurie užaugę tampa moterimis“. Baris 
ėmėsi šio darbo labai pakiliai, bet netruko įsitikinti bandąs 
apžioti per daug. D'Oilis Kartas jau reikalavo galutinio va- 
rianto, tad Baris pasikvietė Konaną Doilį, „Alachabarių“ ko- 
mandos lyderį. 

Visada taktiškas Konanas Doilis Bario negalavimą kitiems 
bandė aiškinti įvairiai — kad bičiulio nesveiki bronchai, šir- 
dis, kad jis turįs rūpesčių šeimoje. Pavaduodamas Gilbertą 
neatlaikęs įtampos, Baris iš tiesų smarkiai nervinosi. Tokio- 
mis aplinkybėmis Konanas Doilis negalėjo sirguliuojančiam 
bičiuliui atsakyti. Jis atidėjo savo darbus į šalį ir visą energiją 
skyrė nebaigtajam libretui. Peržvelgęs, kas jau parašyta, Ko- 
nanas Doilis pajuto virš jųdviejų tvenkiantis juodus debesis. 
„Vienintelis literatūrinis gebėjimas, kuriuo Baris apdovanotas 
nebuvo, — tai poetinio ritmo pojūtis ir nuojauta, kas galima 
eilėraštyje, — rašė jis. — Idėjų ir sąmojo nestigo. Pats siužetas 
buvo silpnokas, bet dialogai ir situacijos vietomis puikūs. Sten- 
giausi kaip įmanydamas ir sueiliavau antrąjį veiksmą, daug 
dialogų, bet visam tam reikėjo suteikti numatytą formą.“ 

Tą numatytą formą, kaip pažymėjo vienas recenzentas, „dar- 
kė įtikinamumo stoka“. Pirmajame veiksme pagrindinė vei- 
kėja Džeinė Enė suvokia turinti galių hipnotizuoti, dėl ko 
įvyksta keletas nesusipratimų. Šis talentas jai padeda pabėgti 
su mylimuoju tiesiog iš po budrių mokyklos direktorės akių: 


Jų elgesys pagirtinas, mes nustebę, 
Panelė Sims pritaria. 

Dainuokime apie šį nuostabų dalyką 
Ir hip- hip- hipnotizuokime! 

„Retai pamatysi tokią vaikišką išmonę taip plačiai tai- 
kant, — rašė kitas recenzentas, — ir kad iš visų sunkumų 
padėtų išsisukti hipnozė. Tai būdas, kurį gali sugalvoti tik 
menkas rašeiva ir kurį paniekintų net vidutinis dramatur- 
gas." Liūdna pripažinti, bet tokia nelemta išmonė galėjo at- 
eiti į galvą tik Konanui Doiliui. Kaip ir Sautsio laikais, rašy- 
tojas tebesidomėjo mesmerizmu, o romane Parazitė (The 
Parasite), išspausdintame kitąmet, jis pavaizdavo veikėją, kuri, 
kaip ir Džeinė Enė, geba „hip- hip- hipnotizuoti“. 

V. S. Gilbertas turbūt nutarė, kad jaudintis nėra ko. Ko- 
nanui Doiliui „kūrybinis bendradarbiavimas“ veikiausiai pa- 
tiko, ir juodu su beatsigaunančiu Bariu kaip įmanydami nė- 
rėsi iš kailio, kad iki premjeros baigtų libretą. Baris prisiminė, 
kad Konanas Doilis „(...) buvęs toks geranoris, jog, kai per 
repeticijas jo kas nors pasigesdavo, rasdavo nulindusį kur 
nors į ložę ir rašantį eiles kokiam antraeiliam trupės artistui. 
Tereikėdavę pasakyti: „Pone Doili, pirmajame veiksme aš 
beveik neturiu žodžių, gal tik kokias šešetą eilučių“, ir jis 
tardavo: „O varge, kaip negerai“, nulįsdavo į ložę ir netru- 
kus iš ten pasirodydavo su parašytomis eilėmis.“ 

Baris susidūrė su panašiais sunkumais. Jam į širdį krito 
dešimtmečio pažo Kadžio vaidmuo, kurį atliko puikus dvyli- 
kametis aktorius, vardu Henris Rignoldas (Henry Rignold). 
Rignoldas pasižymėjo per repeticijas, ir Baris jam be saiko 
prikūrė teksto — kur kas daugiau, negu derėjo pagal libre- 
tą. Paskutinę repeticijų savaitę libretistui šovė į galvą savo- 
tiška išeitis: surinkti tas papildomas Rignoldo eilutes ir pa- 
prašyti išspausdinti pjesės programėlėje, kad žiūrovai galėtų 
jas perskaityti vykstant spektakliui. Štai vieni iš tų žodžių: 
„Panelė Sims yra iš tų meilučių, kurios tuština jūsų kiše- 
nes." „Mano vaidmuo sunkus, — sakoma kitur. — Ir tegul 

kritikai parašo, kad jeigu jo būtų ėmęsis mažiau patyręs 
žmogus, iš jo nieko nebūtų likę." 

Sumanymas buvo ne kažin koks, nes programėles per- 
ka ne visi žiūrovai. Be to, visą vakarą reikėjo laikyti už- 
degtas šviesas, kad turintieji programėles galėtų perskai- 
tyti tekstą. 

Nenuostabu, kad Ričardas D'Oilis Kartas iš statomo spek- 
taklio nesitikėjo nieko gero. Premjera buvo atidėta penkioms 
dienoms, kad per tą laiką būtų karštligiškai pataisyti būti- 
niausi dalykai, ir štai galų gale 1893 m. gegužės 13 d. uždan- 
ga pakilo. Kai sėdo į savo vietas, Baris ir Konanas Doilis 
buvo sutikti ilga ovacija, bet ilgainiui publikos entuziazmas 
vis labiau blėso. „Pabaigoje į mūsų 10žę užėjo vienas jaunas 
bičiulis, — prisiminė Baris, — ir Doilis, išreikšdamas mano 
jausmus, priekaištingai paklausė: 'Ko nešaukei bravo?', bet 
aš visiškai supratau mūsų svečią, kai jis graudžiai atsakė: 
"Nemėgstu šaukti, kai visi aplink tyli.'“ 

Sulaukti įprastinio publikos šūksnio: „Autorių! Autorių!“, 
žinoma, nebuvo ko tikėtis: vienas kritikas rašė, kad nusilei- 
dus uždangai buvo girdėti vien „nepasitenkinimo murme- 
sys“. Desimą Mur (Decima Moore), vieno iš pagrindinių vaid- 
menų atlikėją, taip sujaudino priešiška žiūrovų reakcija, kad 
ji atsisakė išeiti iš grimo kambario ir publikai nusilenkti. 
Tuo metu Baris su Konanu Doiliu tylomis išslinko užuojau- 
tos ieškoti Londono literatų klube vykusioje vakarienėje. 

Recenzijos buvo nepalankios. Daugelis stebėjosi, kaip du 
tokie talentingi rašytojai taip beviltiškai suklupo. „Ponai Ba- 
ris ir Konanas Doilis puikiai parodė, kaip nereikia rašyti 
libreto“, — pareiškė Sporting Times. „Tai darbas, nevertas 
dviejų garsių vardų“, — rašė Pall Mall Gazette. 

Ne vienas kritikas pažymėjo, kad pjesei būtų išėję į 

naudą, jei tarp veikėjų būtų buvęs garsusis Beikerio gatvės 
seklys, — šia pastaba, matyt, norėta įgelti Konanui Doiliui. 
„Ši įžymi asmenybė būtų padėjusi žiūrovams išnarplioti painų 
siužetą.“ Ko gero, garsiausias tame nušvilpiančiųjų šią ope- 
retę chore buvo Džordžo Bernardo Šo, „to prakauliojo ai- 
rio“, kurį Konanas Doilis buvo matęs sukiojantis po Londo- 
ną, balsas. „Kaip literatūros atstovas, negalėčiau jų iš rimtųjų 
pasveikinti pateikus šitiek begėdiškų nesąmonių. Nesuvo- 
kiama, kaip du atsakingi piliečiai gali jomis viešai mėgau- 
tis, — rašė Šo laikraštyje The World. — Didžioji privilegija 
juokauti turėtų būti suteikta tik tiems, kurie gerai žino, iš 
ko juokiasi." 

Atlaidesni kritikai tame nevykusiame spektaklyje iš pas- 
kutiniųjų stengėsi įžvelgti ką nors gera. „Orkestras, — sakė 
vienas recenzentas, — grojo ne per daug triukšmingai.“ Ki- 
tas apžvalgininkas guodėsi, kad pjesės trūkumus maloniai 
atsvėrė gražios „pusnuogės“ merginos. Stebėtinai nuoširdžia- 
me Londono Times atsiliepime išreiškiama viltis, kad spek- 
taklis bus rodomas tol, kol merginos išmoks laikyti golfo 
lazdas mažiau įsitempusios, o koledžo kepuraitės praras tą 
„nenatūraliai tvarkingą vaizdą. 

Deja, koledžo kepuraitės dar buvo naujutėlės, kai po sep- 
tynių savaičių Džeinė Enė rodyti nustota. Iš viso kūrinys 
buvo suvaidintas penkiasdešimt kartų, bet tik dėl to, kad 
D'Oilis Kartas neturėjo, kuo jo pakeisti. Per tą laiką keturis- 
kart karštligiškai bandyta taisyti libretą. Kuklios gastrolės 
spektaklio gyvenimą dar kiek pratęsė, bet rugpjūtį su Džei- 
ne Ene atsisveikinta amžiams. 

Keista, bet pakančiausi spektaklio kritikai, ko gero, buvo 
V. S. Gilbertas ir A. Salivanas, kurie tuo metu jau buvo 
sutikę bendradarbiauti toliau. Salivanas, kuris matė premje- 

rą, dienoraštyje rašė: „Dialogai nuobodūs, muzika labai gra- 
ži.“ Manoma, kad du Džeinės Enės veikėjai padarė įtaką 
Gilberto libretui Ribotos atsakomybės utopija (Utopia, Limi- 
ted), kuris pastatytas tų pačių metų spalį. Nors tai ir nedide- 
lė paguoda, Konanas Doilis su Bariu į viską žvelgė filosofiš- 
kai. Bariui pasitaisė sveikata ir nuotaika. Vėliau jis parašė 
Žavųjį Kritoną (Admirable Crichton“) ir Piterį Peną ir dar 
daug metų juokdavosi prisiminęs Džeinę Enę. 

Konanas Doilis taip pat turėjo pagrindą likti optimistas. 
„Išties nėra nieko apgailėtiniau kaip patirti nesėkmę teatre, — 
rašė jis po kelerių metų, — nes pajunti, kaip ji paveikia dau- 
gelį tų, kurie tave palaikė. Džiaugiuosi, kad tai patyriau tik 
kartą, ir neabejoju, kad Baris gali pasakyti tą patį.“ 

Tiesą sakant, tokią nesėkmę Konanas Doilis patyrė anaipto! 
ne kartą, — vėliau jis parašė dar kelias nevykusias pjeses, — 
nors tokios prastos kaip Džeinė Enė jos nebuvo. Kad rašytojo 
atmintis kiek šlubavo, matyt, kalta pribloškianti kitąmet pa- 
statytos kitos pjesės — Pasakojimo apie Vaterlo (A Story of 
Waterloo) — sėkmė. O tuo metu Konanas Doilis vėl sėdo 
prie jam geriau pažįstamo istorinio romano ir apsakymų apie 
Šerloką Holmsą. 

Po kiek laiko Konano Doilio namus Pietų Norvude pasie- 
kė vienas Bario Lango apmatuose egzempliorius. Ant priešla- 
pių paties autoriaus ranka buvo užrašytas trumputis apsaky- 
mėlis „Dviejų bendradarbių nuotykis“ („The Adventure of Two 
Collaborators |, kuriame du rašytojai užsuka pas Šerloką Holmsą 
išsiaiškinti, kodėl jiems nepavyko muzikinė komedija. Abu 
bendradarbiai — vienas dičkis, storžievis, kitas žemas ir „dai- 
lesnis“ — Beikerio gatvėje buvo sutikti šaltai: „Mane ne itin 


'? Džeimsas Kritonas (James Crichton, 1560? — 1582), škotų mokslinin- 
kas ir nuotykių ieškotojas, buvo vadinamas Žaviuoju Kritonu. (Vert. past.) 

domina žmonės, su kuriais susiduriu darbo reikalais, — 
pareiškia Holmsas, — o prie literatūrinių veikėjų nė piršto 
nekišu.“ 

Kaip toliau pasakoja Votsonas, abu vyriškiai („jeigu gali- 
ma juos taip pavadinti“) nedelsdami perėjo prie esmės: 


„— Iškirpkime keturis pirmuosius puslapius, — pasa- 
kė dičkis, — ir eime prie reikalo. Aš noriu žinoti, kodėl... 
— Atleiskite, — vėl drąsiai jį nutraukė Holmsas, — 
jūs norite sužinoti, kodėl žiūrovai neina į jūsų operą. 

— Kaip galėjote suprasti iš mano rankogalių sąsa- 
gų, — ironiškai atsiliepė antrasis, — būtent tai. — Ir 
liūdnesniu balsu pridūrė: — Kadangi kito būdo tam 
paaiškinti nėra, reikalauju, kad jūs pats pamatytumėte 
visą spektaklį. 

Man pasidarė neramu. Nusipurčiau suvokdamas, 
kad jeigu Holmsas eis, teks eiti drauge. Bet mano bi- 
čiulio širdis auksinė. 

— Niekada, — sušuko jis įnirtingai. — Viską dėl 
jūsų galėčiau padaryti, tik ne tai. 

— Nuo to priklauso tolesnis jūsų gyvenimas, — 
pagrasino dičkis. 

— Verčiau jau išnykti ore, — atkirto Holmsas, iš- 
didžiai paimdamas dar vieną kėdę. — Bet aš jums 
galiu pasakyti, kodėl žmonės neina į jūsų spektaklį, ir 
pats jame nesėdėjęs. 

— Tr kodėl giė 

— Todėl, — ramiai atsakė Holmsas, — kad jiems 
maloniau tuo metu lankytis kur nors kitur.“ 

Po šlovingos karjeros mirė laimingai ir 
padoriai. 


H. DŽ. VELSAS APIE 
ŠERLOKĄ HOLMSĄ, 1896 m. 


A. iš tiesų daug dirbau“, — yra sakęs Konanas Doilis 
apie našųjį savo kūrybos laikotarpį Pietų Norvude, bet nuvi- 
lioti skaitytojų nuo Beikerio gatvės jam dar nebuvo pavykę. 
„Skaitytojai vis dar triukšmingai reikalavo apsakymų apie 
Šerloką Holmsą, — pripažino jis, — ir aš kartkarčiais sten- 
giausi jų parašyti. Galiausiai, sukūręs dvi apsakymų serijas, 
supratau, kad man kilo pavojus juos rašyti priverstinai ir 
visiškai susitapatinti su tuo, ką laikau žemesniu literatūros 
lygmeniu. Išreikšdamas šį savo ryžtą, nutariau baigti savo 
herojaus gyvenimą.“ 

Tas sprendimas brendo jau senokai, ir rašant visą antrąjį 
apsakymų rinkinį seklio gyvastį palaikė tik Grinhafo Smito 
čekių knygelė ir Madam prieštaravimai. Artėdamas prie rin- 
kinio pabaigos, Konanas Doilis vis ryžtingiau tvirtino, kad 

Holmsas turi mirti, mat, kaip ne kartą buvo sakęs motinai: 
„Man įgriso jo vardas." 

Savo planus Konanas Doilis aptarė su nemažai draugų ir 
kolegų, ir daugelis bandė jį nuo to atkalbėti. „Sėdėjome su 
juo prie jūros Oldeberyje, kai jis nutarė Šerloką Holmsą pri- 
baigti“, — rašė Džeimsas Baris, nors tikriausiai Konanas Doi- 
lis dėl šito jau seniai buvo apsisprendęs. Visas sunkumas 
buvo rasti deramai dramatišką būdą, kaip seklį numarinti. 
„Šitoks žmogus negali mirti nuo gripo ar įsidūręs pirštą, — 
aiškino Konanas Doilis žurnalistui ir dailininkui Frederikui 
Viljersui (Frederic Villiers). — Jo mirtis turi būti smurtinė ir 
labai dramatiška." 

Matyt, Konanas Doilis nutarė palaukti įkvėpimo, nes tuo 
metu jo galva buvo užimta kuo kitu. 1892 m. lapkričio mėne- 
sį Luiza pagimdė sūnų Aleiną (Alleyne), ir išdidus tėvas tai 
laikė svarbiausiu jų gyvenimo Norvude įvykiu. Gavęs jauno- 
jo Baltosios kuopos herojaus vardą, namiškių berniukas vi- 
suomet buvo vadinamas antruoju, Kingslio (Kingsley), var- 
du. Kitą mėnesį, norėdamas padaryti kalėdinę staigmeną, 
Konanas Doilis apsirengė žalia žvynuota pabaisa ir, šeimy- 
nykščiams su draugais susirinkus prie židinio, įsiveržė į 
kambarį. Triukšmingas aštrianagis įsibrovėlis visus išgąsdi- 
no, ir paskui Konanas Doilis turėjo iki vėlumos maldyti savo 
keturmetę dukrelę, kad pabaisa nebegrįš. Tik naujagimis 
liko ramus. 

Gal pabaisa būtų buvusi nebloga literatūrinė priemonė 
atsikratyti ir Šerloko Holmso, bet Konanas Doilis norėjo rasti 
tragiškesnę pabaigą. Tinkamas sumanymas šovė į galvą ki- 
tąmet keliaujant po Šveicariją. Nuomonės, kada Konanas Doilis 
ten buvo nuvykęs, skiriasi. Kai kurie tyrėjai, siekdami nubrai- 
žyti tikslų rašytojo kelionės maršrutą, priėjo prie išvados, kad 

ten jis lankėsi ne kartą. Su panašiais keblumais Konano 
Doilio gerbėjai yra susidūrę ne sykį: norėdami nustatyti ap- 
sakymų chronologiją, Šerloko Holmso aistruoliai nusprendė, 
kad daktaras Votsonas buvo vedęs ne kartą, o gal kokius 
šešis. Vien taip būtų galima paaiškinti, kodėl jis Beikerio 
gatvėje gyveno tik priešokiais. 

Vis dėlto nekelia abejonių, kad Konanas Doilis su Luiza į 
Šveicariją skaityti paskaitų ciklo Liucernoje vyko 1893 m. 
rugpjūčio mėnesį (kai Džeinė Enė gyveno paskutines savo 
dienas). Iš Liucernos jie važiavo į Cermatą, kur apsistojo vieš- 
butyje „Rifel Alp“. Tenai Konanas Doilis įsišneko su dviem 
anglais dvasininkais — Silasu K. Hokingu (Silas K. Hocking) 
ir Edvardu F. Bensonu (Edward F. Benson), kurie pasirodė 
esą dar ir romanistai. Norėdami pasigrožėti kraštovaizdžiu, 
visi trys nusisamdė vadovą, kad padėtų jiems perlipti netoli- 
mo Findeleno ledyno atkarpą. Kopė jie lėtai, vorele sekdami 
paskui vedlį, kirviu lede kertantį pakopas, tad trys rašytojai 
netrukus ėmė šnekučiuotis profesinėmis temomis. Kai vyrai 
pasiekė viršūnę, kalba nukrypo į Šerloką Holmsą. „Doilis 
atvirai prisipažino, kad jam šis jo kūrinys atsigriso“, — atsi- 
minimuose rašė Hokingas. „Iš tiesų, — tada sakė Konanas 
Doilis, — jis man lyg akmuo po kaklu, tad ketinu jį nugala- 
byti. Jeigu aš jo nepribaigsiu, tai jis mane pribaigs." 

Hokingas su Bensonu bandė Konaną Doilį atkalbėti. Bū- 
tų žiauroka taip „drastiškai elgtis su senuoju bičiuliu“, atne- 
šusiu autoriui tokią sėkmę ir tiek pinigų. Matydamas, kad 
Konanas Doilis nepalenkiamas, Hokingas, aišku, pasidomė- 
jo, kaip jis ketina su sekliu susidoroti. Rašytojas prisipažino 
dar nesugalvojęs. „Mes pamažu artėjome prie plačios ledy- 
no prarajos, — toliau rašo Hokingas, — ir kurį laiką stovė- 
jome ant paties jos krašto, žvelgdami į melsvai žalią gelmę. 

"Jeigu jau ryžotės Holmsą pribaigti, — tariau aš, — kodėl gi 
jo neatveždinus į Šveicariją ir nenustūmus į kokią bedug- 
nę? Ir laidotuvių išlaidų nebūtų.'" 

Pasiūlymas Konaną Doilį pralinksmino. Hokingas prisi- 
minė, kad jis „kaip paprastai iš širdies“ nusijuokė ir tarė: 
„Nebloga mintis.“ 

Ko gero, kaip tik ši mintis ir patraukė rašytojo dėmesį. 
Per kitą išvyką, kai Konanai Doiliai apsistojo Meiringene, 
bebaimis keliautojas išsiruošė pasižiūrėti Reichenbacho kriok- 
lių. Reichenbachas tuomet, kaip ir dabar, buvo turistų mėgs- 
tama vieta, „lankytina grožybė“, pasak tų laikų kelionių va- 
dovo. Čia, nutarė Konanas Doilis, ir bus „nelaimingojo Šerloko 
vertas kapas, net jeigu drauge su juo aš palaidočiau ir savo 
banko sąskaitą“. 

Radęs tinkamą vietą sekliui numarinti, rašytojas pradėjo 
„Paskutinę Holmso bylą“ („The Final Problem |, apsakymą, 
kuriuo nuoširdžiai tikėjo pabaigsiąs Šerloko Holmso nuoty- 
kius. Grėsmingi Reichenbacho kriokliai turbūt atitiko auto- 
riaus užmačias, bet dar liko galvosūkis, kaipgi Šerloką Holmsą 
į bedugnę įstumti. Konanas Doilis jį išsprendė sukurdamas 
įsimintiniausią visų laikų niekšą. Liūdnai pagarsėjęs profe- 
sorius Moriartis, nuo tol tapęs dažna scenos ir ekrano figū- 
ra, Konano Doilio apsakyme pasirodo trumpai, bet padaro 
neišdildomą įspūdį. Holmsas šiame kūrinyje pareiškia: „Jis 
yra nusikaltimų Napoleonas, Votsonai. Jis — pusės visų 
piktadarysčių ir beveik visų nesusektų nusikaltimų mieste 
organizatorius. Tai — genijus, filosofas, Žmogus, sugebąs 
abstrakčiai mąstyti. Jis turi geriausią smegeninę. Jis sėdi 
romus, tarytum voras voratinklio viduryje. Tačiau šis vora- 
tinklis turi tūkstančius spindulių, tad Moriartis kuo geriau- 
siai žino kiekvieną virptelėjimą.“ 

Konanas Doilis mėgavosi pristatydamas Moriartį kaip ne- 
gatyvųjį Šerloko Holmso atspindį. Tuo metu skaitytojai jau 
buvo pripratę iš seklio tikėtis įspūdingo dedukcinio metodo, 
paremto Džozefo Belo ir batsiuvio kurpalio tradicija. Tačiau 
kai Beikerio gatvės bute Holmsas susiduria akis į akį su Mo- 
riarčiu, Konanas Doilis seklio taikomą formulę įsuka į ydin- 
gą ratą: 

„Viską, ką norėjau jums pasakyti, jūs jau atspėjote“, — 
atsakė Moriartis. 

„Tuomet jūs tikriausiai įspėjote mano atsakymą“, — atšo- 
viau jam. 

„Jūs tvirtai laikotės savo nuomonės." 

„Labai tvirtai.“ 

Akivaizdu, kad Artūras jau buvo radęs savąjį Mordredą!“, 
Ne itin subtiliai pranašaudamas, Holmsas Votsonui sako: „Tą- 
dien, kai apvainikuosiu savo karjerą, sugavęs arba sunaiki- 
nęs pavojingiausią ir gudriausią Europos nusikaltėlį, jūsų me- 
muarai, Votsonai, bus baigti.“ Sunaikinimas pasirodė 
vienintelė išeitis, tačiau paties Holmso gyvybės kaina. Apsa- 
kymo pabaigoje abiejų vyrų — „pavojingiausio nusikaltėlio 
ir geriausio anų laikų kovotojo už teisybę“ — kūnus pasi- 
glemžia verdantis vieno iš Reichenbacho krioklių vanduo. 

Tai padaręs, Konanas Doilis dienoraštyje lakoniškai užra- 
šė: „Nužudžiau Holmsą" ir ėmėsi kitų reikalų. 

„Paskutinė Holmso byla“ buvo išspausdinta žurnalo The 
Strand 1893 m. gruodžio numeryje, ir skaitytojai tuoj pat 
ėmė reikšti nepasitenkinimą. „Mane nustebino, — prisipaži- 
no Konanas Doilis, — skaitytojų susirūpinimas.“ Autorius 
stebėjosi ne veltui, nes tas susirūpinimas peraugo į atvirą 


5 Nedorėlis karaliaus Artūro sūnėnas. (Vert. past.) 

priešiškumą. Pasipylė pikti laiškai (vienas jų prasidėjo Žo- 
džiais „Jūs — gyvulys!"), o pasak populiaraus to meto anek- 
doto, kažkoks įtūžęs skaitytojas net tvojo Konanui Doiliui 
rankine. The Strand patalpose, kur Grinhafas Smitas buvo 
prašęs tikrąja to žodžio prasme išsaugoti sekliui gyvybę, ap- 
tarti „baisiojo įvykio“, anot Džordžo Njuneso, atbalsių būrėsi 
akcininkai. Njunesas ir Smitas, kurie iš pradžių buvo tik nu- 
siminę, paskui ne juokais išsigando, nes dvidešimt tūkstan- 
čių skaitytojų atsisakė prenumeratos. Vos pusantrų metų pra- 
ėjo nuo „Skandalo Bohemijoje“ pasirodymo, o žurnalo lemtis 
jau buvo neatskiriamai susijusi su Šerloku Holmsu. 

Niekas, juo labiau Konanas Doilis, nesitikėjo tokios aud- 
ringos reakcijos. Londone daug kur buvo matyti juodi gedu- 
lo kaspinai. Seklio mirtis buvo aptariama vartojant žodžius, 
kokie paprastai girdimi per valstybinio masto laidotuves. Sa- 
koma, kad karališkoji šeima kraustėsi iš proto. Vėliau ben- 
drą to meto nuotaiką H. T. Vebsteris (H. T. Webster) perteikė 
karikatūra, kuri vaizduoja lovoje su tuo apsakymu rankose 
sėdintį vaikutį, kurio širdgėlos perkreiptas veidas atspindi 
subyrėjusias į šipulius tyriausias svajones. Po karikatūra bu- 
vo užrašas: „Juodžiausia gyvenimo valandėlė“. 

Kai ši žinia, — pasak vienos antraštės, „tragiška pono 
Šerloko Holmso mirtis“ — apkeliavo pasaulį, komentatoriai 
įniko kruopščiai ieškoti kokio nors ženklo, kad vieną gražią 
dieną Holmsas iš savo vandeninio kapo dar gali grįžti. „Nėra 
jokio įtikinamo įrodymo, kurį būtų pateikęs koks nors įvykio 
liudytojas ir kurio tikrumas būtų buvęs neabejotinas, — rašė 
humoristinis žurnalas Punch. — Beje, o kurgi tas guvus ber- 
niukas šveicaras, atnešęs laišką ir dingęs?" 

Konanas Doilis anaiptol nekurstė šitokių spėlionių. Silasas 
Hokingas minėjo gavęs iš jo trumpą laiškelį: „Nustūmiau 

Šerloką Holmsą į Reichenbacho krioklius“, iš kurio nematy- 
ti, kad rašytojas dėl to būtų krimtęsis. Kilęs skaitytojų šur- 
mulys autoriaus nusiteikimo nepakeitė. „Vargšas Holmsas 
jau miręs ir pasmerktas, — sakė jis 1896 m. — Esu taip jo 
persisotinęs, kad man jis kelia tokius pat jausmus kaip patė 
de foie gras““, kurio kartą persivalgiau ir kurio vien pavadi- 
nimas nuo tol man kelia šleikštulį.“ Prie šios temos tais 
metais jis vėl grįžo savo kalboje Rašytojų klube: „Mane dau- 
gelis kaltina, kam šį džentelmeną nugalabijau, bet aš ma- 
nau, kad tai ne žmogžudystė, o pateisinamas nužudymas 
savigynos tikslais, nes jeigu aš to nebūčiau padaręs, jis 
mane tikrai būtų pražudęs.“ 

Kad ir ką Konanas Doilis būtų sakęs, Holmso aistruoliai 
laikėsi įsikibę vieno nenuneigiamo fakto: daktaras Votsonas 
pats nematė, kaip seklys įkrito į bedugnę. Lemiamu momen- 
tu daktaras buvęs iškviestas „pas kažkokią anglę“, besiga- 
luojančią džiova. Apsakyme aiškinama, kad ji peržiemojusi 
„Deivos Place, o dabar važiuojanti pas savo draugus į Liu- 
cerną, bet kelyje staiga jai išsiliejo kraujas“. Galiausiai pa- 
aiškėja, kad ta džiovininkė buvusi apsimetėlė. Tačiau Kona- 
nui Doiliui tokia ligonė tapo skaudžia tikrove. 

Luiza jau kurį laiką skundėsi silpna sveikata. Moterį ge- 
rokai nualino antrasis nėštumas, po kelionės į Šveicariją ji 
nuolat kosėjo, vargino diegliai šone. Konanas Doilis pakvie- 
tė vietinį gydytoją. „Atėjęs iš miegamojo, — rašė Konanas 
Doilis, — jis mane nustebino ir išgąsdino pasakydamas, kad 
jos plaučiai smarkiai apimti ligos, kad esama visų greitosios 
džiovos požymių ir kad, jo nuomone, atvejis labai sunkus, o 
vilties nedaug.“ Konano Doilio pakviestas specialistas iš Har- 


4 Žąsų kepenėlių paštetas (pranc.). (Vert. past.) 

lio gatvės liūdnąją diagnozę patvirtino: Luiza serga džiova. 
Blogiausia, kad buvo nustatyta itin pikta šios ligos forma — 
greitoji džiova. Vyrui buvo pasakyta, kad ilgiau kaip kelis 
mėnesius Žmona nepratrauks. 

Konanui Doiliui buvo svetima Viktorijos laikų samprata, 
kad džiovininkai — romantiškos ir tragiškos asmenybės. Tais 
laikais susirgti džiova prilygo mirties nuosprendžiui, ir Ko- 
nanas Doilis tai suvokė geriau nei kas kitas. Dar daugiau, jis 
negalėjo nuneigti (nes diagnozė buvo patvirtinta), kad at- 
šiaurūs jo paties laisvalaikio pomėgiai — važinėjimasis dvi- 
račiu blogu oru, sportavimas atvirame ore, kelionės į šaltojo 
klimato šalis — žmonos sveikatą galėjo tik pabloginti. Da- 
bar, kai Luiza vis sunkiau kosėjo, o ant jos nosinaitės likdavo 
kraujo dėmių, Konaną Doilį veikiausiai apimdavo pasibaisė- 
jimas ir savigrauža. 

Tai, kad Konanas Doilis nepastebėjo pirmųjų žmonos mir- 
tinos ligos požymių, kai kurie apžvalgininkai vadino „nesėk- 
me“ ir „liūdna istorija“. Tik treji metai buvo praėję nuo jo 
lankymosi Berlyne siekiant susipažinti su Roberto Kocho nau- 
jovėmis gydant šią ligą, tad šitoks neapsižiūrėjimas kai kam 
pasirodys labai keistas. Tokią klaidą galima aiškinti įvairiai, 
bet pirmoji mintis, kuri šauna į galvą, — kad vis dėlto Ko- 
nanas Doilis buvęs gana prastas gydytojas. Ir tokiai paviršu- 
tiniškai nuomonei pagrįsti esama neginčijamų faktų: jam 
išties nepasisekė įsitvirtinti Londone kaip gydytojui, jis vis 
dar nieko neįtarė, kai žmonos džiova sparčiai progresavo. 
Vis dėlto turint galvoje tai, kad Konanas Doilis įgijo geriau- 
sią to meto medicininį išsimokslinimą ir kad jo sunkumus 
siekiant šioje srityje prasimušti lėmė veikiau netinkamas 
pasirinkimas, o ne neišmanymas, paaiškinimo, kodėl diag- 
nozė nebuvo nustatyta laiku, derėtų ieškoti kitur. 

Kone dvejus metus nuo to lemtingo momento, kai Šerlo- 
kas Holmsas netikėtai rašytojui atnešė šlovę, Konanas Doi- 
lis visomis išgalėmis siekė išlaikyti pusiausvyrą. Jis staiga 
nepaprastai išgarsėjo, bet išgarsino jį tai, ką pats nelabai 
vertino ir laikė vien menka tikrųjų savo, kaip rašytojo, sie- 
kių išraiška. Stengdamasis atsikratyti ženklo, kuriuo jį pažy- 
mėjo Šerlokas Holmsas, Konanas Doilis užsibrėžė varginan- 
čią darbotvarkę ir parašė tris romanus, straipsnių žurnalams, 
du apsakymų apie Šerloką Holmsą rinkinius ir įvairių kitų 
apsakymų. Per tą laikotarpį jis buvo nuvykęs į Norvegiją ir 
Šveicariją, skaitė paskaitas Škotijoje ir kitur, be to, dar ras- 
davo laiko sportinėms išvykoms savo šalyje ir svetur. Pagre- 
čiui — pasilinksminimai su The Idler komanda, pasisėdėji- 
mai su kitais rašytojais ir dar tas nelemtas bendradarbiavimas 
su Džeimsu Bariu. Daugeliui rašytojų šitokiai darbotvarkei 
įgyvendinti būtų prireikę viso gyvenimo. O Konanas Doilis 
tai valiojo padaryti per pusantrų metų. Nenuostabu, kad jis 
pasijuto pervargęs. Užeidavo blogos nuotaikos momentai, 
neretai prasiveržiantys pykčio priepuoliais. Kartais kankin- 
davo nemiga, motinai skundėsi pašlijusiais „labiau, nei kas 
nors gali numanyti“, nervais. Šitokio pašėlusio tempo kas 
nors kitas galėjo ir neatlaikyti. Ir tas kitas buvo jo žmona. 

Nenuostabu, kad diagnozė Konaną Doilį prablaivė. Jis 
atsisakė perpildytos dienotvarkės ir visą nenuilstamą ener- 
giją bei išteklius skyrė Žmonai gydyti. 1893 m. pabaigoje 
buvo nutarta, kad Luizą reikia nedelsiant išvežti iš Londono 
žvarbos ir rūkų. Jaunystėje jis labai vertino „stebuklingą, 
jėgų teikiančią Šiaurę". Turėdamas tai galvoje, Konanas Doilis 
įkurdino Luizą garsioje sanatorijoje Davose, Šveicarijos Al- 
pių slėnyje, kur aukščio ir gaivaus oro derinys teikė šiokių 
tokių vilčių išgyti. Per tuos dvidešimtį metų, kai džiova ėmė 

plisti Europoje ir Amerikoje, šitokios gydymo įstaigos sveika- 
tai pataisyti ir sustiprinti buvo jau plačiai žinomos. Jose buvo 
sveikatai palankios sąlygos, o ligoniai — atskirti nuo sveikų- 
jų. Iš tokių vietovių gražiausias, ko gero, buvo Davosas — 
nedidelis tarp dviejų kalnynų įsikūręs vaizdingų stačiašlai- 
čiais stogais namų miestelis, kur atvykėlius iš viešbučių į 
restoranus, sporto bazes ir koncertų sales vežiodavo arkliais 
kinkomos rogės arba karietos. Prieš dvidešimtį metų čia gy- 
dėsi Robertas Luisas Stivensonas, kurorto reginys padarė di- 
delį įspūdį 1912 m. čia apsilankiusiam Tomui Manui (Thomas 
Mann), kuris ištarė žinomus žodžius: „Stebuklų kalnas“. Ko- 
nanas Doilis buvo įsitikinęs, kad Davose žmonai atsivers ne 
tik žavus gamtovaizdis, bet ir „didžiausia galimybė sunaikinti 
prakeiktus mikrobus, kurie taip spėriai čiulpia jos gyvastį". 
Gydytojai ligonei pranašavo vos kelis mėnesius. Iš tiesų 
Luiza išgyveno dar trylika metų, ir pirmiausia dėl atkaklios 
jos vyro gydymo taktikos. „Ligonės gyvenimas buvo malo- 
nus, — rašė jis. — Ją visur supo nuostabi gamta, retai kanki- 
no skausmai, ją palaikė šiai ligai būdingas optimizmas, sa- 
vaime plaukiantis dar ir iš ramaus, taikaus jos būdo." 
Tikėkime, kad paskutiniai Luizos metai iš tiesų buvo tokie 
laimingi, kaip tvirtino vyras. Žmoną užklupusi liga išryškino 
paties Konano Doilio nepasitenkinimą. Kaip jis yra gana drą- 
siai pareiškęs, dabar Luiza buvo veikiau invalidė nei žmona, 
veikiau ligonė nei gyvenimo draugė. Kiekvienas kosulio prie- 
puolis vis labiau slėgė ir primindavo apie jo paties kaltę. 
Tas liūdnas gyvenimo posūkis žymėjo ilgo ir neramaus 
kelionių laikotarpio pradžią, nes Konanas Doilis visur ieško- 
jo jėgų teikiančio klimato, kad tik Luizos liga neitų sunkyn. 
Pradžioje jie apsistojo Davose, viešbutyje „Kurhaus“, kur 
Luiza šaltame ore daug laiko praleisdavo pusiau gulom, 

apkamšyta sunkiomis antklodėmis. Pasak to meto medicinos 
žurnalo, tyras, skvarbus Davoso oras „išvalo ir atnaujina“ 
pažeistus plaučių audinius. 

Pirmaisiais mėnesiais Konanas Doilis daug laiko pralei- 
do prie žmonos. Nelabai aišku, ar abu jų vaikai drauge buvo 
iš pat pradžių, ar pasiliko Pietų Norvude, prižiūrimi Luizos 
motinos ir rašytojo seserų. Tikėtina, kad Konanas Doilis su 
Luiza atvažiavo į Davosą vieni, o vaikai prisidėjo mamos 
sveikatai pagerėjus. 

Netrukus po to, kai Luizai buvo nustatyta džiova, Konaną 
Doilį užgriuvo antra nelaimė — gavo žinią iš Škotijos, kad 
netoli Damifriso, Kraitono karališkojoje psichiatrijos ligoni- 
nėje, spalio 10 d. mirė jo tėvas. Nualintas daugiamečio pik- 
tnaudžiavimo alkoholiu, jis atrodė daug senesnis negu še- 
šiasdešimties metų. Oficiali mirties priežastis buvo epilepsija, 
nors sklido įvairios kalbos, esą jis miręs nuo infarkto ar per 
epilepsijos priepuolį užspringęs liežuviu. Mirė vienišas, ap- 
gailėtinas, išsiilgęs šeimos ir manydamas, kad yra uždarytas 
neteisėtai. 

Psichiatrijos ligoninėje Čarlzas Doilis daug piešė, lieda- 
vo akvareles. Vienas jo eskizų albumas, išleistas po kelių 
dešimtmečių, yra skaudus vaizdinis paskutinių jo gyvenimo 
metų dienoraštis. „Nepamirškite, — perspėja dailininkas įžan- 
goje, — kad šis albumas — BEPROČIO darbas.“ 

Tą albumą Čarlzas Doilis pradėjo 1889-aisiais — tąmet, 
kai jo sūnus pietavo su Oskaru Vaildu ir parašė Keturių 
ženklą. Piešinių yra ir subtilių, svajingų, ir tamsių, makabriš- 
kų, su keistomis, dažnai autoironiškomis pastabomis paraš- 
tėse. Po vienu autoportretu jis užrašė: „Džentelmeno portre- 
tas. Nepasakysi, tai nepažinsite." 

Kaip ir jo garsusis brolis Ričardas, Čarlzas Doilis ypač 

mėgo vaizduoti fėjas, kaukus, trolius, strykčiojančius jo pieši- 
niuose kartu su baugiai dideliais, kruopščiai nupieštais paukš- 
čiais ir vabzdžiais. „Jis piešė ne tik fantastines būtybes ar 
panašiomis temomis, — rašė vėliau Konanas Doilis, — bet ir 
baisius, klaikius dalykus, tad jo stilius, kurį kiek sušvelnina 
geras įgimtas humoras, yra labai savitas.“ 

„Manau, — yra sakęs pats dailininkas, — kad bepročio 
etiketę man užklijavo vien dėl to, jog škotai siaurai ir klai- 
dingai supranta juokus.“ 

Mintys apie šeimą eina iš puslapio į puslapį, ir iš to aki- 
vaizdu, kad Čarlzas Doilis su tėvišku pasididžiavimu sekė 
sūnaus karjerą. Jis buvo pasižymėjęs palankių Maiko Klarko 
recenzijų ištraukas škotų laikraščiuose ir išsirašęs ilgas cita- 
tas iš kritikų pamąstymų apie Klumberio paslaptį. Kitoje vie- 
toje reiškiamas beviltiškas noras vėl susieiti su žmona. Stro- 
piai nupieštame paveiksle romi Merė Doil vaizduojama prie 
siuvinio, o barzdotas Čarlzas ilgesingai žvelgia į ją nuo suo- 
lelio. „Merė, mano idealioji namų valdovė, — rašoma apa- 
čioje, švelniai užsimenant apie airių vienybę: — Šiuo atveju 
anuliuoti vienybės nepasiūlyta.“ 

Čarlzo Doilio mirtis, užklupusi tuo pat metu kaip ir Lui- 
zos liga, dar labiau prislėgė Konaną Doilį. Jis prisipažino 
motinai, kad tie du įvykiai „sunkiai ištveriami“. Ko gero, 
jautėsi ne viską padaręs, kad palengvintų paskutinius tėvo 
gyvenimo metus. Velionė rašytojo sesuo Aneta testamentu 
skyrė apie 400 svarų tėvui išlaikyti, tačiau nėra žinių, kad 
Konanas Doilis būtų prisidėjęs prie Čarlzo Doilio išlaikymo. 
Tėvo ir sūnaus santykiai niekada nebuvo artimi, o tėvo būse- 
na, anot paties Čarlzo Doilio, Konanui Doiliui buvo „nema- 
loni paslaptis“. Visuomenėje, kur į šeimos aplinką kreipia- 
ma daug dėmesio, jaunasis Konanas Doilis tikriausiai jautėsi 

labai nesmagiai. Netgi trykšdamas sveikata, jis, ko gero, 
gniaužė savyje baimę, kad tėvo negalė gali būti paveldima. 

Ilgainiui Konano Doilio jausmai sušvelnėjo, jis netgi pa- 
sistengė atkurti tėvo dailininko vardą. „Tiesą sakant, mano 
tėvas Čarlzas Doilis buvo didis nepripažintas genijus, — 
sakė jis interviu 1905 m. — Jį domino keisti mėnesienos 
efektai, šokančios raganos, skestantys jūreiviai, naktį per 
gūdžias dykynes skriejančios mirties karietos ar piktosios 
dvasios, besivaikančios po kapines vaikus, ir visa tai jis 
nepaprastai meistriškai perteikė akvarelėse." 

Dar atviriau savo jausmus Konanas Doilis atskleidė auto- 
biografijoje, kur tėvą pavadino nors ir nepripažintu, bet di- 
džiausiu garsiosios Doilių žeimos dailininku. Prabėgus dauge- 
liui metų, apie tėvą jis kalbėjo su didesne užuojauta, bet 
saugodamasis neatskleisti detalių: „Mano tėvo gyvenimas — 
tai neišreikštų galių ir neišugdyto talento tragedija, — rašė 
Konanas Doilis. — Jis turėjo silpnybių, — kas jų iš mūsų 
neturi, — bet turėjo ir nepaprastų bei nuostabiai gražių bruo- 
žų. (...) Esu įsitikinęs pasaulyje jį neįgijus nė vieno priešo, 
o tie, kurie geriausiai jį pažinojo, labiausiai atjautė dėl tos 
sunkios lemties, pastūmėjusios jį, jautrų, genialų žmogų, į 
aplinką, kurioje jam nederėjo būti nei pagal amžių, nei 
pagal prigimtį." Tai gražus ir jautrus tėvo įvertinimas, bet 
sykiu ir šiek tiek klaidinantis, nes Konanas Doilis jį įtrau- 
kė į skyrių „Studento prisiminimai“, kuriame smulkiai ap- 
rašomi šeimos nepritekliai jam studijuojant Edinburge, dar 
prieš banginių gaudymo ekspediciją. Nors teisingai pažy- 
mima, kad Čarlzas Doilis mirė po kelerių metų, skaityto- 
jams susidaro įspūdis, kad tai įvyko dar Konanui Doiliui 
esant jaunam ir nežinomam, 0 ne po keturiolikos metų, kai 
jau buvo tapęs pasaulinio garso rašytoju. Netgi tada, po 

Čarlzo Doilio mirties praėjus trisdešimčiai metų, sūnus, ma- 
tyt, nenorėjo, kad būtų imta domėtis jo šeimos reikalais. 

Nors ir išgyvendamas dvilypius jausmus, Konanas Doilis 
apgailestavo negalįs vykti į tėvo laidotuves Škotijoje, nes rei- 
kėjo rūpintis Luiza ir jos gydymu. Priverstinė vienatvė Šveica- 
rijoje jam, matyt, leido apmąstyti tėvo lemtį. Viename iš anks- 
tyvųjų apsakymų „Gasterio kalno chirurgas“ Konanas Doilis 
vaizduoja šiurpokas sūnaus pastangas suvaldyti liguistus su- 
trikusios psichikos tėvo polinkius. ,, Tėvas labai bijojo beprot- 
namių, — sakoma pastraipoje, kuri vėliau buvo perrašyta, — 
ir prašviesėjimo akimirkomis taip gailiai prašydavo ir mal- 
daudavo ten neuždaryti, kad man širdis neleisdavo jam pasi- 
priešinti." Tačiau gyvenime Konanui Doiliui ir visai šeimai to 
ryžto nepristigo. Nėra abejonės, kad aplinkybės, kuriomis Čarl- 
zas Doilis vienišas mirė Škotijoje, sūnų labai slėgė. 

Turint galvoje visus minėtus faktus, galima suprasti, kaip 
jautėsi Konanas Doilis, kai gruodžio mėnesį buvo išspaus- 
dintas jo apsakymas „Paskutinė Holmso byla“, visam pasau- 
liui paskelbęs apie Šerloko Holmso mirtį. Būnant ne Angli- 
joje, visa skaitytojų pasipiktinimo jėga jo nepasiekė. Tačiau 
net ir iš tolo Konanui Doiliui buvo sunku tuo patikėti. Mirė 
jo tėvas, žmona miršta, o skaitytojai, pamiršę šias tragedijas, 
protestuoja dėl išgalvoto veikėjo galo. Mirus Čarlzui Doiliui, 
joks Londono laikraštis neišspausdino nekrologo, o apie Šer- 
loko Holmso lemtį pranešė viso pasaulio spauda. Tokiomis 
aplinkybėmis audringa reakcija į įvykį Reichenbache jam 
pasirodė nederama ir besaikė, tad pateisintina, kad Kona- 
nas Doilis taip pasibjaurėjo Šerloku Holmsu. Kartą jis davė 
suprasti, jog, spaudžiamas rašyti tiek daug apsakymų, nepa- 
sirūpino Luiza, bet daugiau tokios klaidos nepakartosiąs. Tu- 
rint galvoje, kiek kitų darbų ir visuomeninių įsipareigojimų 

per tą laiką jis sugebėjo atlikti, šis argumentas neatrodo 
labai įtikinamas, tačiau atskleidžia vis abejingesnį rašytojo 
požiūrį į savo kūrinį. 

Metams baigusis, Konano Doilio nuotaika kiek pagerėjo. 
Jam palengvėjo, kad Šveicarijoje Luizos sveikata truputį pasi- 
taisė. „Manau, praeis dar viena žiema, — sakė jis uošvienei, — 
ir ji visai pagis.“ Padrąsintą viltingų ženklų, jį vėl užplūdo en- 
tuziastingas noras imtis naujų sumanymų. „Galėdavau nema- 
žai padirbėti, — rašė jis apie metą, praleistą Davose, — ir dar 
likdavo jėgų žiemos sportui, kuriuo ši vietovė garsėja." 

Viena sporto šaka — slidinėjimas — jį nepaprastai trau- 
kė. Jau buvo bandęs slidinėti Norvegijoje, kur susipažino su 
norvegų keliautojo Fritjofo Nanseno (Fridjot Nansen) apra- 
šymu, kaip šis slidėmis perėjo visą Grenlandiją. Šveicarijoje 
tuo metu jau buvo paplitusios įvairios žiemos sporto šakos — 
važinėjimasis rogėmis, rogutėmis, čiuožimas, — bet slidinėji- 
mas, ypač leidimasis nuo kalnų, dar buvo mažai žinomas. 
Laimei, vietos gyventojas Tobijas Brangeris (Tobias Branger), 
turintis sportinio inventoriaus ir „turizmo reikmenų“ par- 
duotuvę, galėjo geriausiai visoje Šveicarijoje pamokyti slidi- 
nėti. Tobijas drauge su broliu Johanesu (Johannes Branger) 
apie Metus eksperimentavo bandydami slidžių techniką. Po 
daugelio mėnesių uolių treniruočių broliai įveikė Furkos 
perėją iš Davoso į kaimyninę Arozą, anksčiau žiemomis ne- 
pereinamą trasą. 

Broliai Brangeriai džiaugėsi galėdami pamokyti garsųjį 
britą slidinėjimo pradmenų. „Iš pažiūros pora slidžių — vi- 
sai paprastas daiktas, — vėliau tais metais pasakojo Kona- 
nas Doilis žurnalo The Strand skaitytojams. — Tai dvi guob- 
medžio lentelės, apie dviejų metrų ilgio, dešimties centimetrų 
pločio, tiesiais galais, priekyje užriestos, per vidurį su dirže- 

liais kojoms įtvirtinti. Metęs žvilgsnį, niekad neatspėtum, ko- 
kios didelės jų galimybės. Bet įsistoji į jas, atsisuki šypsoda- 
masis įsitikinti, ar draugai į tave žiūri, ir nespėjai nė mirktelė- 
ti, o jau visa galva pašėlusiai neri į sniego pusnį ir kaip 
paklaikęs mataruoji abiem kojomis; vos išsikapstęs, vėl Žiau- 
riai trenkiesi į tą pačią pusnį, o tavo draugams tiek juoko, 
kad jie nė nemanė tave galint juos šitaip pralinksminti." 

Galbūt pradžia buvo sunki, bet Brangeriai laikė Konaną 
Doilį apsigimusiu slidininku ir pakvietė drauge šturmuoti Ja- 
kobshorną, pustrečio kilometro aukščio kalną, esantį už ke- 
lių kilometrų. Nors nuo labiau patyrusių kelionės draugų 
rašytojui pavyko neatsilikti, kopdamas jis pats nemažai laiko 
praleido sniege, o jo slidės — ore. „Vos pagalvoji, kad esi 
saugut saugutėlis, tau — galas, — aiškino jis. — Jeigu burna 
dar nepilna sniego, kad nusiramintum, imi murmėti Šveicari- 
jos miestelių pavadinimus. „Ragacas!“ — labai parankus žo- 
dis, teikiantis ramybę.“ 

Kol jie įveikė Jakobshorną, be abejo, teko prisiminti ne 
vieno Šveicarijos miestelio pavadinimą, bet rašytojas nepasi- 
davė. Kai jis su Brangeriais įkopė į viršūnę, atsigręžę vyrai 
pamatė, kad Davose jų laimėjimas pagerbtas vėliavomis. Ma- 
noma, kad tada pirmą kartą Alpių viršukalnė buvo įveikta 
slidėmis. 

1894 m. kovo 23 d. broliai Brangeriai nutarė kartu su 
Konanu Doiliu pakartoti klastingąjį maršrutą Furkos perėja. 
Trejetas iškeliavo vidurnaktį ir sunkiai lipo grublėta vietove, 
kol pasiekė perėją, kurią kirto kone trijų kilometrų aukšty- 
je. Kopdami į Arozą, nemažus nuotolius jie nušliuožė slidė- 
mis, ir ta patirtimi Konanas Doilis pasidalijo su The Strand 
skaitytojais. „Patyrėme tokį malonumą, kokio ėjimas nieka- 
da nesuteiktų, — rašė jis. — Pusę kilometro lėkėme kiek 

įdubusiais vingiais ir slėnyje atsidūrėme nė nepajudinę ko- 
jų. Buvo nuostabu taip lengvai švilpti tais didžiuliais, plikais 
tyrais, kur iš visų pusių, kiek akis užmato, vien sniego lau- 
kai be jokių gyvybės ženklų ir tik kur ne kur pripėduota 
gemzių ar lapių.“ 

Ne visada pavykdavo slysti kaip per sviestą. Brangeriai 
sugalvojo, kaip, surišus slides ir atsisėdus ant jų lyg ant ro- 
gučių, nusileisti nuo statesnių nuokalnių. Priėję itin staigų 
šlaitą, Brangeriai šį būdą parodė ir naujokui. Kai Konanas 
Doilis jau buvo pasirengęs sekti jų pavyzdžiu, jo slidės staiga 
„nuskriejo it strėlė iš lanko“, ir jis neturėjo kaip pasivyti 
Brangerių, kurie jau buvo apačioje, per pusantro šimto met- 
rų žemiau jo. „Man nebuvo kas darą, kaip tik leistis nuo 
viršukalnės atsitūpus, išskėtus rankas ir kojas bei pristab- 
dant greitį. Po akimirkos visas snieginas atsidūriau prie savo 
vadovų kojų.“ Kadangi į tą kelionę jis leidosi savo visad 
mūvimomis plačiomis, prie kelių susegamomis kelnėmis, te- 
ko ištverti tokio neoraus nusileidimo padarinius. „Mano siu- 
vėjas tvirtina, kad tvidas nesudėvimas. Tai gryna teorija, 
neišlaikanti didesnio išbandymo. Jo giriamos medžiagos sku- 
telių mėtosi kelyje iš Furkos perėjos į Arozą." 

Tą popietę būrelis Arozos kaimiečių patraukė pasitikti 
trejeto drąsuolių. Jie labai nustebo radę Konaną Doilį ir 
Brangerius jau seniai atvykusius ir bebaigiančius maloniai 
pietauti. „Aš buvau nieko prieš leisti jiems nekaltai pasilinks- 
minti, — rašė Konanas Doilis, — bet vis dėlto apsidžiaugiau, 
kad mano debiutas baigėsi, kol jie dar nebuvo susirinkę su 
operos žiūronais.“ Konano Doilio orumas nenukentėjo, bet 
nukentėjo kelnių sėdynė. Jis prisipažino, kad iki pat vakaro 
„džiaugėsi galėdamas glaustytis prie sienų". 

Vėliau, pasirašydamas viešbučio žurnale, Tobijas dera- 

mai pagerbė savo naująjį bičiulį. Skiltyje „Profesija“ ties 
Konano Doilio pavarde jis vokiškai užrašė: „Sportesmann . 
Konaną Doilį, nuoširdžiai besižavintį savo stačiokiškais in- 
struktoriais, tas labai pamalonino. „Tai nepaprastai ištver- 
mingi vyrai, — rašė jis žurnale The Strand, — kurių neišvar- 
ginau net savo vokišku memenimu." 

Žinoma, Konanas Doilis nėra slidžių sporto Šveicarijoje 
pradininkas, kaip dažnai tvirtinama, ir ne jis buvo pirmas 
britas, įsistojęs šioje šalyje į slides. Tačiau tais laikais niekas 
taip neišpopuliarino šios sporto šakos kaip jis. Jo reportažai 
apie slidinėjant patirtus nuotykius ir greta įdėtos aštuonios 
nuotraukos buvo daug sykių perspausdinta Britanijoje ir Ame- 
rikoje. Jis tikino skaitytojus, kad „Žmogui, susietam su žeme, 
lėkti slidėmis panašu į skridimą“. Toliau jis rašė esąs tvirtai 
įsitikinęs, kad naujasis sportas netrukus sulauks entuziastin- 
gų šalininkų. „Jis dar nėra tinkamai įvertintas, — pažymėjo 
Konanas Doilis, — bet esu tikras, kad ateis laikas, kai per 
slidinėjimo sezoną kovo ir balandžio mėnesiais į Šveicariją 
suplūs šimtai anglų.“ 

Ši Konano Doilio pranašystė išsipildė per dešimtį metų. 
1903 m. Davose įsteigus Anglų slidinėjimo klubą, miestelis 
pradėjo garsėti tarptautiniu mastu kaip slidinėjimo kurortas. 
Tobijas Brangeris vėliau rašė: „Artūras Konanas Doilis davė 
akstiną slidėmis įveikti kalnus ir įrodė praktinę jų naudą.“ 

Konano Doilio vaidmenį atkreipiant pasaulio dėmesį į 
Šveicarijos Alpių malonumus mūsų dienomis Davose žymi 
paminklinė lenta. Paskutiniai užrašo žodžiai išreiškia dera- 
mą pagarbą žmogui su nelemtosiomis prie kelių susegamo- 
mis kelnėmis. Pasak Davoso piliečių, tai buvo „tobulas džen- 
telmenas“. Konanas Doilis, sportininkas, būtų jais patenkintas. 

Aš nepadarysiu būdingos kvailystės ir ne- 
laikysiu apgaule to, ko negaliu paaiš- 
kinti. 


KARLAS JUNGAS, 
IŠ KALBOS, PASAKYTOS 
PSICHIKOS TYRIMŲ DRAUGIJOJE 


D 1894 m. mėnesiais Luizos sveikata toliau tai- 
sėsi, ir Konanas Doilis padidino darbo krūvį. Ant jo darbo 
stalo buvo du romanai — autobiografinis Starko Manro laiškai 
bei „mesmerinis ir hipnozinis detektyvas“ Parazitė. Be to, jis 
parengė apsakymų medicinos temomis rinkinį Raudonosios 
lempos istorijos ir, remdamasis savo Napoleono epochos ži- 
niomis, pradėjo rašyti naują rinkinį apsakymų, kuriuos sieja 
brigados vadas Žeraras. 

Darbams pasistūmėjus į priekį, Konanui Doiliui vis pri- 
reikdavo grįžti į Londoną tvarkyti leidybos reikalų. Nors il- 
gesniam laikui Luizą vyras palikdavo nenoromis, bet sykiu 
turbūt džiaugdavosi šiomis progomis atnaujinti ryšius Lon- 
done ir nors trumpam pabėgti iš liguistos Davoso aplinkos. 

Pačiai Luizai tikriausiai irgi buvo malonu, kai, daktarams 
leidus, balandžio mėnesį galėjo nuvažiuoti į Pietų Norvudą 
ir pasimatyti su šeima. Tačiau po dviejų mėnesių globojama 
svainės Lotės ji vėl grįžo į Davosą. 

Nors praeitų metų sumaištis kiek atlėgo, Konanas Doilis 
vis dar jautė vidinį nerimą. „Tuos kelerius metus aš turėjau 
viską, ko reikia, kad žmogus būtų patenkintas, — rašė jis, — 
išskyrus tai, kad Žmona nuolat sirgo. Ir vis dėlto mano siela 
dažnai blaškėsi. Jutau, kad esu gimęs kažkam kitam, o kam — 
pačiam neaišku. Mano protas tolydžio ieškojo atsakymo įvai- 
riose pasaulio religijose. Iš tradiciškai išpažįstamo senojo ti- 
kėjimo aš išaugau kaip vyras išauga vaiko drabužius.“ Taigi 
negalima visišku atsitiktinumu laikyti fakto, kad kaip tik šiuo 
metu Konanas Doilis nutarė stoti į Psichikos tyrimų draugiją — 
tai buvo sprendimas, žymįs jo gyvenimo posūkį. 

Pareiškimą Konanas Doilis parašė 1893 m. lapkritį, mė- 
nuo po Čarlzo Doilio mirties. Buvo praėję šešeri metai nuo 
tada, kai žurnale Light jis išspausdino laišką, kuriame pa- 
reiškė domįsis spiritizmu. Per tą laiką jis susirašinėjo su 
keliais draugijos įkūrėjais, tarp jų — su F. V. H. Majersu, 
kurio studija Žmogaus asmenybė ir jos išlikimas po kūno 
mirties (Personality and its Survival of Bodily Death) tapo 
psichikos tyrimų pagrindu. 

Reikalai Londone ir Vienoje, įsipareigojimai Žurnalui The 
Strand pasiglemžė visą Konano Doilio laiką, tad jis, kitaip 
nei gyvendamas Sautsyje, neturėjo kada užsiimti spiritizmu 
ir telepatija. Nieko nuostabaus, kad čia, Davose, sergančių 
ir mirštančių ligonių apsuptyje, mintys vėl krypo prie „ana- 
pusinio gyvenimo" temos. 

Šio žmogaus sprendimas stoti į Psichikos tyrimų draugiją — 
taigi viešas pareiškimas apie domėjimąsi spiritizmu — buvo 

komentuojamas metų metus. Konanas Doilis jau buvo ne 
nežinomas Sautsio gydytojas, pareiškęs apie savo įsitikini- 
mus Light skaitytojams, o visame pasaulyje išgarsėjęs be- 
jausme logika besiremiančio Šerloko Holmso kūrėjas. Tiek 
tuomet, tiek dabar žmonėms, kurie tam nepritarė, atrodė ne- 
suvokiama, gal net paika, kad šitoks žmogus staiga paskelbia 
domįsis spiritizmu. 

Tokį požiūrį iš dalies lėmė klaidinga nuomonė, esą Kona- 
nas Doilis susidėjęs su fanatikų ir socialiai atstumtų asmenų 
gauja. Iš tiesų buvo priešingai. Tuo metu Psichikos tyrimų 
draugijos šviesuliai buvo žinomi mokslo pasaulyje žmonės, o 
ką tik išrinktas naujasis jos prezidentas — būsimas šalies 
ministras pirmininkas Artūras Balforas. Daug kas Konano Doi- 
lio gyvenime buvo pasikeitę nuo tada, kai jis pirmą kartą 
susitiko su Balforu, apgindamas šį politiką nuo triukšmada- 
rių prie Portsmuto literatūros ir mokslo draugijos pastato. 
Tapdamas Psichikos tyrimų draugijos nariu, dabar jis atsisto- 
jo ne tik petys į petį su Balforu, bet ir su filosofu Viljamu 
Džeimsu (William James), gamtininku Alfredu Raselu Vola- 
su ir mokslininkais Oliveriu Lodžu (Oliver Lodge) bei Vilja- 
mu Kruksu (William Crookes). Visai suprantama, kad Kona- 
nas Doilis, nuo seno domėjęsis spiritizmu, įstojo į šią draugiją 
nelaimių užkluptas. Jeigu jam būtų rūpėję tik ryšiai su aukš- 
tais asmenimis, tapti draugijos nariu nebuvo reikalo. 

Apsakymas apie Šerloką Holmsą „Jūrų sutartis“ („The 
Naval Treaty“), išspausdintas 1893 m., rodo, kad Konanas 
Doilis labai domėjosi Artūro Baltoro karjera. Kūrinyje vaiz- 
duojamas veikėjas Persis Felpsas, senas Votsono mokslo 
draugas, kurio dėdė — „žymus konservatorių šulas“ lordas 
Houldherstas. To meto skaitytojai galėjo jį gretinti su paties 
Baltoro dėde — konservatorių vyriausybės užsienio reikalų 

ministru Robertu Sesiliu (Robert Cecil), kuriam Balforas turė- 
jo būti dėkingas už pirmuosius postus ministrų kabinete. 
Tuo metu, kai šis apsakymas pasirodė, Roberto Sesilio šei- 
myninis protekcionizmas taip prasikišo, kad net atsirado po- 
sakis: „Tavo dėdė Robertas.“ 

Kaip ir Konanas Doilis, Balforas turėjo svarių priežasčių 
susidomėti spiritizmu. Jaunystėje jis buvo susižadėjęs su gražia 
mergina Mei Litelton (May Lyttelton), Viljamo Gledstouno 
(William Gladstone) dukterėčia. Netrukus ji mirė nuo vidu- 
rių šiltinės. Iš sielvarto Balforas per spiritizmo seansus ban- 
dė atkurti ryšį su mirusia sužadėtine, bet greitai nusivylė, o 
visas jo iliuzijas išsklaidė keli akivaizdūs apsimetėliai me- 
diumai. 

Nors ir netekęs vilties kada nors susisiekti su panele 
Litelton, psichikos tyrimais Balforas domėjosi ir toliau. Jo 
svainis Henris Sidžvikas (Henry Sidgwick) buvo ir vienas iš 
Psichikos tyrimų draugijos kūrėjų. Be abejo, kaip tik jis ir 
bus įtraukęs Balforą į šios organizacijos veiklą. 

Konanas Doilis be galo žavėjosi Balforu ir laikė jį „didžiu 
Žemės žmogumi“. Vėliau pasklido šmaikšti istorija apie tai, 
kaip juodu vėl susitiko lordo Bernhemo (Burnham), kilusio 
iš žymios laikraščių leidėjų šeimos ir neseniai įsirengusio 
prašmatnią turkišką pirtį, namuose. Primygtinai prašomas 
šeimininko, Konanas Doilis joje ilgai garinosi, o paskui nu- 
ėjo į džiovyklą prisidengęs tik dviem rankšluosčiais — 
vienu apsivyniojęs galvą, kitą persimetęs kaip togą. „Tuoj 
atsidaro durys, — prisiminė jis, — ir įeina Artūras Balforas, 
Anglijos ministras pirmininkas. Jis nieko nežinojo apie tuos 
namus ir jų papročius, tad prisimenu, su kokia nuostaba jis 
pažvelgė į mane. Jam iš paskos ėjęs lordas Bernhemas mane 
pristatė, ir aš nuo galvos nukėliau rankšluostį. Niekas nieko 

nepaaiškino, tad, man rodos, jam susidarė įspūdis, jog tai 
mano įprastinis apdaras." 

Vėliau jiems susitikus Konanas Doilis mūvėdavo kelnes, ir 
abu vyrus ilgainiui susiejo abipusis žavėjimasis. Konanui Doi- 
liui buvo svarbi Balforo nuomonė. 1894 m. pradžioje Psichi- 
kos tyrimų draugijos žurnalas Psichikos tyrimų draugijos dar- 
bai (Transactions of the Society for Psychical Research) 
išspausdino Balforo pranešimą mesmerizmo tema. Jaunasis 
politikas išsamiai svarstė apie „tuos pusiau regimus reiški- 
nius“, kurie gali egzistuoti „už šio pasaulio, kokį jį esame 
įpratę suvokti moksliniu požiūriu“. Perfrazuodamas Šekspy- 
rą (Shakespeare), Balforas daro išvadą, kad „danguje ir že- 
mėje esama dalykų, apie kuriuos mokslinė filosofija nė ne- 
sapnavo'. 

Balforo kalba, matyt, vėl sužadino Konano Doilio domė- 
jimąsi tuo dalyku ir įkvėpė parašyti „mesmerinį ir hipnozi- 
nį“ kūrinį Parazitė. Įkvėpimo jis sėmėsi iš naujųjų kolegų, o 
Psichikos tyrimų draugijos džentelmenai suvokė, kaip pra- 
siplėtė veiklos galimybės, kai tarp jų atsirado toks pasauli- 
nio garso rašytojas. Įstojęs į draugiją, Konanas Doilis ėmė 
susirašinėti su žinomu fiziku Oliveriu Lodžu, radijo teleg- 
rato pradininku. Nūdien jų laiškai saugomi Kembridžo uni- 
versiteto archyvuose. Ant vieno iš pirmųjų laiškų voko brūkš- 
telėta kolegos spiritisto Artūro Hilo (Arthur Hill) pastaba 
apie Konaną Doilį: „Kaip gydytojas ir savotiškas Šerlokas 
Holmsas gali būti labai naudingas. Jo paliudijimai bus la- 
bai svarūs publikai ir magistratui." 

Tomis pirmosiomis dienomis Konanas Doilis, ko gero, bu- 
vo visai patenkintas galėdamas būti naudingas. Tačiau jau 
buvo pasėta vėlesnio jo ekstremizmo sėkla. Aptardamas Lo- 
džo pateiktą spiritizmo seanso ataskaitą ir šio žmogaus reikšmę 

spiritizmui pagrįsti, Konanas Doilis prikišo Lodžui konser- 
vatyvumą: „Vienintelė mano pastaba būtų ta, kad jūs kalbė- 
jote pernelyg atsargiai. Galiausiai, jeigu spiritizmas būtų pri- 
pažintas (o ko daugiau tam trūksta), tai būtų be galo svarbus 
dalykas pasaulio istorijoje.“ 

Buvo praėję keli mėnesiai, kai Konanas Doilis tapo Psichi- 
kos tyrimų draugijos nariu. Jis parvažiavo iš Davoso į Angliją 
ir buvo pakviestas atlikti Šerloko Holmso vaidmens. Antrojo 
Afganistano karo veteranas pulkininkas Elmoras (E/more) pa- 
rašė draugijai skųsdamasis, kad jo namuose Dorsete dedąsi 
keisti dalykai. Naktimis namiškiams neduodantys ramybės klai- 
kūs garsai. Pačiame įmygyje girdėti, kaip per medines grindis 
kažkas valkioja grandines ir klaikiai dejuoja besikankinanti 
siela. Pulkininkas Elmoras buvo linkęs tuos garsus priskirti 
žiurkėms, bet jo žmona ir suaugusi duktė dėl to labai nerima- 
vo. Iš jų pasitraukė dauguma šeimynykščių, o į kai kuriuos 
kambarius net šuns nebuvo galima priversti įeiti. 

Pulkininkas buvo pasirašęs ilgalaikės nuomos sutartį ir 
negalėjo iš tos sodybos išsikelti. Taigi jis kreipėsi į Psichikos 
tyrimų draugiją neturėdamas kitos išeities. Mintis nutverti 
vaiduoklį Konanui Doiliui labai patiko. Jis išvyko iš Peding- 
tono stoties su dviem itin žymiais draugijos nariais — dakta- 
ru Sidniu Skotu (Sydney Scott) ir ponu Frenku Podmoru. Pas- 
tarasis, tais metais parašęs knygą Vaiduokliai ir minčių 
perdavimas (Apparitions and Thought Transference), jau buvo 
užsitikrinęs garbingą vietą tarp psichikos tyrėjų. Drauge su 
F. V. H. Majersu ir Edmundu Gerniu (Edmund Gurney) jis 
sudarė novatorišką dvasinių reiškinių studiją Gyvenimo fan- 
tomai (Phantasms of the Living), kuri išleista 1886 m. Šiame 
monumentaliame darbe surinkta šimtai pranešimų apie para- 
normalius reiškinius, — tarp jų daug kone mirtinų atvejų, — 

ir bandoma nustatyti pasikartojančius elementus, kuriuos 
būtų galima nagrinėti moksliškai. 

Podmoras buvo surinkęs nemažai informacijos apie Dor- 
seto atvejį. „Prisimenu, — sakė Konanas Doilis, — visą ke- 
lią nuo Pedingtono mes skaitėme liudijimus apie tuos be- 
prasmius garsus, kurie ten gyvenančių žmonių gyvenimą 
daro nepakenčiamą.“ 

Atvykę į Dorsetą, visi trys vyrai pamatė, kad pulkininkas 
Elmoras yra tvirtas, blaivaus proto Žmogus, kuris vargu ar 
leistųsi išmušamas iš pusiausvyros lakios vaizduotės. Senasis 
karys, nenorėdamas gąsdinti žmonos ir dukters, paprašė sve- 
čių tikrąjį savo apsilankymo tikslą nuslėpti. Taigi Konanas 
Doilis su bendrakeleiviais apsimetė esą seni kario draugai, ir 
per pietus jų pokalbis sukosi vien apie įvairias karines ope- 
racijas Afganistane. 

Sulošę kortų kambaryje visto partiją, trys tyrėjai nutarė 
eiti anksti gulti, esą kaimo oras juos lenkiąs prie miego. Kai 
namai nurimo, Konanas Doilis, Podmoras ir Skotas tylomis 
ėmė ruoštis nakčiai. Jie uždarė langus, užsklendė duris ir 
per laiptus bei koridorius nutiesė siūlus, kad būtų aišku, ar 
bus ten naktį kieno nors eita. 

Trys vyrai paeiliui budėjo visą naktį, bet nieko ypatingo 
neišgirdo. Kitą dieną daktaras Skotas grįžo į Londoną, o 
Konanas Doilis su Podmoru pasiliko. Antrą naktį namų tylą 
perskrodė „baisūs trenksmai"“. „Atrodė, tarsi kas sunkiu vėz- 
du būtų daužęs didelį stalą, — pasakojo Konanas Doilis. — 
Tai buvo ne medžio girgždėjimas, o kurtinamas bildesys.“ 
Konanas Doilis su lempa rankoje išpuolė iš kambario. Juodu 
su Podmoru nuskubėjo į virtuvę, iš kur, atrodė, tie garsai ir 
sklido, bet nieko nepaprasto nerado. Durys buvo užsklęstos, 
langai uždaryti, siūlai nesupainioti. 

Tuo metu atsikėlė ir pulkininkas Elmoras su žmona ir 
dukterimi, bet jie nieko negalėjo paaiškinti. Konanas Doilis 
su Podmoru apsimetė vėl einą miegoti, nors iš tiesų susėdo 
ir laukė naujų bilsmų. Bet iki ryto daugiau nieko nenutiko. 

Nuo čia Konano Doilio pasakojimas keistai pakrypsta. Jis 
sakėsi išvažiavęs iš tų namų rezultatais nepatenkintas ir ne- 
galėjęs tos paslapties atskleisti. Jis tvirtino nesąs įsitikinęs 
tuo, ką išgirdo, ir neatmetė galimybės, kad visi jie buvę kaž- 
kokio stropiai parengto pokšto aukos. „Tačiau ta istorija turi 
tęsinį, — rašė jis autobiografijoje. — Po kelerių metų tas 
namas sudegė, tad gal čia dėtas koks ten vaidenęsis kaukas, 
O gal ir ne, bet dar iškalbingesnis yra faktas, kad sode buvo 
iškasti kokių dešimties metų vaiko griaučiai.“ 

Konano Doilio manymu, tuos keistus reiškinius galėtų pa- 
aiškinti vaiko griaučiai. „Esama tokios teorijos, — tvirtino 
jis, — kad staiga ir ne savo valia nutraukta jauna gyvybė 
palieka savo nepanaudotą gyvybinę energiją, kuri paskui gali 
keistai reikštis." 

Šis Konano Doilio aiškinimas, kaip ir dauguma jo spiri- 
tistinių rašinių, iš dalies yra įdomus. Jo pasakojimo detalės 
sutampa su dauguma duomenų, kuriuos per daugelį metų 
surinko Psichikos tyrimų draugija. Tai, ką jis kalba apie 
besiblaškančią sode palaidotos mergaitės sielą, mūsų dieno- 
mis vadinama poltergeistu, neramia namų dvasia, bilduku. 
Galbūt Konanas Doilis nepakankamai nušvietė kai kurias 
detales, bet perskaičius šį pasakojimą atrodo, kad jis blai- 
viai ir tiksliai įvertino situaciją, pernelyg nesileisdamas į 
spiritistines interpretacijas. 

Tačiau tuo ši istorija nesibaigė. Ilgainiui pulkininkas El- 
moras ir jo namai, kuriuose vaidenosi, Konanui Doiliui tapo 
nepaprastai svarbūs. Tą patirtį jis aprašė autobiografijoje, 

kelis įvykio variantus pateikė dviejuose spiritistiniuose trak- 
tatuose — Naujajame apsireiškime (The New Revelation) ir 
Nežinomybės riboje. Be to, šį atvejį jis nupasakojo dešimtyse 
paskaitų apie spiritizmą, kurias skaitė įvairiuose pasaulio mies- 
tuose. Nesunku suprasti, kodėl šiam vienam atsitikimui jis 
skyrė tiek daug dėmesio. Vėliau jis mėgo tvirtinti, kad susi- 
domėjimą spiritizmu lėmė dešimtmetės studijos, o ne vien 
anų dienų pokalbiai. Tačiau tų savo tvirtinimų jis neturėjo 
kuo pagrįsti, nebent jaunystės dienų laišku žurnalui Light, 
savo naryste Psichikos tyrimų draugijoje ir vienu pusiau ofi- 
cialiu „tyrimu“. Kartodamas šį pasakojimą, jis kaskart tarsi 
sustiprindavo savo paties kaip nešališko tyrėjo reputaciją, 
neva paremtą viso gyvenimo patirtimi. 

Tuose begaliniuose pasakojimuose Konanas Doilis visuo- 
met nutylėdavo vieną esminę detalę. Metų metus jis tvirtino 
neradęs to „baisaus anos nakties triukšmo“ žemiško paaiški- 
nimo. Pasirodo, anuomet jis pasakodavęs kitaip. Pasak drau- 
go Džeromo K. Džeromo, grįžęs iš Dorseto, Konanas Doilis 
tuos keistus bildesius aiškinęs kur kas proziškiau. Jis ne tik 
atskleidęs paslaptį, bet ir demaskavęs visko kaltininkę — 
pulkininko Elmoro dukterį. 

„Doilis visuomet buvo linkęs į okultizmą, — rašo auto- 
biografijoje Džeromas. — Jis man yra pasakojęs keistą isto- 
riją.“ Pasak Džeromo, tie įvykiai, apie kuriuos jis išgirdo iš 
paties Konano Doilio, pakrypę visai nelauktai. Jie iš tiesų 
klostęsi maždaug taip, kaip pasakojo Konanas Doilis, bet, 
kai visi namiškiai sukilo, pulkininko dukters — kokių tris- 
dešimt penkerių metų netekėjusios merginos — elgesys pa- 
sirodė įtartinas. Patikinusi, kad ji nieko negirdėjo ir kad visi 
tuos trenksmus išsigalvoja, mergina staiga prapliupo raudo- 
ti. Anot Džeromo, tai pažadino detektyvinius Konano Doilio 

polinkius ir paskatino paspęsti spąstus. „Kitą naktį jie savo 
planus įgyvendino, — rašo Džeromas, — ir sužinojo, kad tas 
vaiduoklis — tai pati duktė.“ 

„Ji nebuvo pamišusi, — toliau rašo Džeromas. — Dievago- 
josi Mylinti tėvą ir motiną. Bet niekaip negalėjo rasti pasiteisi- 
nimo. Jai pačiai, kaip ir Doiliui, visa tai buvo nesuvokiama. 
Buvo pažadėta, kad jeigu daugiau tai nebepasikartos, paslaptį 
išsaugoti. Nuo tol jokių bildesių ten nebuvo girdėti.“ 

Jeigu Džeromas kalba teisybę, jo žodžiai verčia abejoti 
Konanu Doiliu kaip dvasinių reiškinių tyrėju. Tad dera ati- 
džiau panagrinėti abiejų — ir Džeromo, ir Konano Doilio — 
motyvus. Džeromo autobiografija Mano gyvenimas ir laikai 
(My Life and Times) pasirodė 1926 m. Savąją autobiograifiją, 
kurioje Džeromas pavadintas „politiniuose reikaluose nepa- 
kenčiamu karštakošiu“, kas tąjį gana nustebino, Konanas Doi- 
lis išleido dvejais metais anksčiau. „Kaip tik šitaip aš galė- 
čiau apibūdinti Doilį“, — atkirto Džeromas. 

Akivaizdu, kad Džeromas buvo nekokios nuomonės apie 
draugo domėjimąsi dvasiniais tyrimais, mat laikraščio Com- 
mon Sense laiškų skiltyje abu buvo viešai išreiškę skirtingas 
nuomones dėl šio dalyko. Tačiau tai anaiptol nereiškia, kad 
Džeromas sumanė Konanui Doiliui atkeršyti sumenkindamas 
draugo vieną labiausiai puoselėjamų dvasinės patirties istori- 
jų. Džeromo tonas rodo tam tikrą apmaudą dėl kolegos, bet 
vargu ar tai yra kerštas. Priešingai, atrodo, kad Džeromas nori 
draugą parodyti kuo palankiau — veikiau kaip akylą Šerloką 
Holmsą, o ne kaip lengvatikį vaiduoklių medžiotoją. 

Jei tikėsime Džeromo žodžiais, Konanas Doilis sąmonin- 
gai nuslėpė istorijos faktus, kad paremtų savo idėjas. Sunku 
nuspėti, kodėl jis taip darė, juo labiau kad kaskart keitė tos 
istorijos detales. Pavyzdžiui, viename variante tą šeimą sudarė 

„pagyvenusi motina, suaugęs sūnus ir ištekėjusi duktė“, ki- 
tame jis jau kalba apie „jauną namų šeimininką“, o šitaip 
vargu ar būtų galima apibūdinti dalyvį karo, kuris buvo pasi- 
baigęs prieš keturiolika metų. 

Galbūt pažadas tylėti, duotas pulkininko dukteriai, skati- 
no Konaną Doilį keisti detales ir nuslėpti tos moters vaidme- 
nį šioje istorijoje. Tokiu atveju nesąžininga, kad apskritai ją 
papasakojo, juolab priskirdamas tuos nutikimus neramiai ne- 
laimingosios dešimtmetės mergaitės sielai. Autobiografijoje 
Konanas Doilis tvirtina, kad Frenko Podmoro pateiktoje ata- 
skaitoje tie nutikimai priskiriami vaikinui, bet toliau jau tei- 
gia, kad tai neteisybė, nes tas vaikinas, kai pasigirdo bilde- 
siai, buvęs su jais. „Iš to aš pasimokiau, — rašo jis, — kad 
turime labai kritiškai vertinti visokius pareiškimus apie dva- 
sinius reiškinius ir, jeigu norime prisikasti prie tiesos, taip 
pat kritiškai turime žiūrėti į jų paneigimus, o ypač — į vadi- 
namuosius demaskavimus. Ir dabar aš nuolat taip tvirtinu. 
Daug sykių esu tai tyręs ir įsitikinau, kad viską lemia prie- 
tarai ar menkas dvasinių dėsnių pažinimas." 

Deja, prietarais šiuo atveju tikėjo vienas Konanas Doilis. 
Frenkas Podmoras kone visą gyvenimą rinko duomenis apie 
dvasinius reiškinius ir aiškinosi jų tikrumą. Jis turėjo tokio 
kruopštaus ir tikslaus tyrėjo vardą, kokio Konanas Doilis galė- 
jo tik pavydėti. Bet šitaip buvo ne visada. Karjeros pradžioje 
Podmoras taip pat buvo kritikuojamas dėl patiklumo, kas vė- 
liau nuolat buvo prikišama ir Konanui Doiliui. 1894-aisiais, 
metais, kai pulkininko namuose ieškota vaiduoklių, H. Dž. 
Velsas išspausdino atsiliepimą apie Podmoro knygą Vaiduok- 
liai ir minčių perdavimas, kurioje pareiškė autorių esant perne- 
lyg patiklų. Savo kai kuriuos kolegas nuliūdinusiame atsaky- 
me Podmoras pateikė dar griežtesnį apibrėžimą to, kas laikytina 

dvasių apsireiškimo įrodymu. Konano Doilio nuomone, dėl to 
Podmoras ir tapo priešininku. Pastebima, kad bėgant metams 
Konanas Doilis vis įnirtingiau pasisakydavo prieš Podmorą. 

Rašytojo autobiografijoje Podmoras apibūdinamas kaip 
„žmogus, kurio vardas siejamas su dvasiniais tyrimais“. Vos 
po kelerių metų, anot Konano Doilio, Podmoras tapo ryžtin- 
gu ir labai nenuosaikiu spiritizmo priešininku. Atsiliepdamas 
apie Podmoro tyrimus savo Spiritizmo istorijoje, išleistoje 
dviem tomais 1926 m., Konanas Doilis šį Žmogų smerkia dar 
labiau: „Ponas Frenkas Podmoras surinko nemažai faktų ir, 
praleisdamas tuos, kurie neatitiko jo tikslų, stengėsi nuver- 
tinti visus kitus, ypač fizinius reiškinius, kaip, jo nuomone, 
gryną apgaulės padarinį.“ Deja, tuo metu Podmoras jau ne- 
begalėjo apsiginti ar pasiginčyti su Konanu Doiliu dėl pa- 
teiktosios įvykių Dorsete versijos. Pasklidus gandams apie 
homoseksualų skandalą, 1910 m. jis nusiskandino. 

Dorseto įvykis — tai pirmoji ir, ko gero, vienintelė tiesio- 
ginė jaunojo Konano Doilio patirtis, kurią būtų galima lai- 
kyti paranormaliu tyrimu. Gaila, bet rašytojui garbės ji ne- 
pridėjo. Prieštaravimas tarp tuometinių jo pareiškimų, — 
jeigu galima kliautis Džeromo pasakojimu, — ir vėlesnių 
prisiminimų rodo jį gerokai apsigaudinėjus arba atvirai suk- 
čiavus. Šitokį Dorseto epizodo traktavimą sunku suderinti 
su nepriekaištinga Konano Doilio — garbingo ir sąžiningo 
žmogaus — reputacija. Pats Podmoras apie kitą tyrimą yra 
sakęs: „Lengviau jį paaiškinti atminties spragomis negu proto 
paklaidomis.“ Gal metams bėgant ėmė šlubuoti Konano Doi- 
lio atmintis? Bet tokiu atveju šitokie riktai kartojosi pernelyg 
dažnai. Nenoromis peršasi išvada, kad tam tikru mastu — 
sąmoningai ar nesąmoningai — Konanas Doilis, siekdamas 
paremti savo nuostatas, manipuliavo faktais. Generolas 

Dreisonas, Konano Doilio patarėjas pirmaisiais susidomėjimo 
dvasiniais reiškiniais metais Sautsyje, buvo jam kalbėjęs apie 
Šiuo atveju tas įžūlus berniūkštis buvo pats Konanas Doilis. 

Deja, tai ne vienintelis kartas. Pasak Džeromo, jaunystėje 
Konanas Doilis buvo nešališkas, plačių pažiūrų tyrėjas, mielai 
pripažinęs, kad tas konkretus atvejis nėra joks dvasių apsi- 
reiškimas. Po kelerių metų, kai reikmė tuo tikėti nustelbė 
kritiškumą, ankstesnes savo išvadas jis pataisė, ir blaivaus 
proto jaunikaitis išnyko visiems laikams. Šis prieštaravimas, 
nors kurį laiką ir nepastebimas, ženklina visą tolesnį Konano 
Doilio gyvenimą. 

Ilgainiui Konanas Doilis nustojo žavėtis ir Artūru Balfo- 
ru, kurio dėmesys dvasiniams tyrimams buvo padaręs jam 
tokį stiprų įspūdį. Tomis pirmosiomis dienomis, kai dar de- 
gė susidomėjimu spiritizmu, Konanas Doilis buvo įsitikinęs, 
kad Balforas tą dalyką išmano kur kas geriau už jį patį. 
1894 m. sausio mėnesį išleistuose Psichikos tyrimų draugi- 
jos darbuose Balforas gana tiksliai įvertino tai, ką laikė 
„pastaraisiais apmaudžiais mesmerizmo tyrimais“. Nėra abe- 
jonių, kad rašydamas Parazitę, „mesmerinį ir hipnozinį de- 
tektyvą“, išėjusį tų Metų pabaigoje, Konanas Doilis rėmėsi 
Baltoro mintimis. 

Įdomu, kad šis Konano Doilio romanas nėra vienintelis 
tais metais šia tema parašytas populiariosios literatūros kū- 
rinys. Džordžo Diu Morjė (George Du Maurier) romane Tril- 
bė (Trilby), taip pat išspausdintame 1894 m., vaizduojamas 
jaunas dainininkas, kuris pasiekia karjeros aukštybių pa- 
veiktas vengrų muziko Svengalio mesmerinių galių. Kona- 
nas Doilis, be abejo, žinojo Diu Morjė, kuris ilgai dirbo 
karikatūristu žurnale Punch ir galėjo būti Ričardo Doilio 

kolega. Sausį prasidėjus darbui prie Parazitės, žurnalas Har- 
per's New Monthly Magazine, anksčiau tęsiniais leidęs Ko- 
nano Doilio kūrinius, ėmė spausdinti Trilbę. Taigi Konanas 
Doilis, rašydamas Parazitę, kada nors tikrai turėjo sužinoti 
apie tą paveikią knygą. Kadangi Konanas Doilis kūrė labai 
greitai, Trilbė galėjo turėti tik netiesioginės įtakos. Abu 
autoriai seniai domėjosi mesmerizmu, ir jų knygos išreiš- 
kia entuziastingą tuometinę reakciją į šį reiškinį. 

Diu Morjė personažas Svengalis gyvena bohemiškoje drau- 
gijoje, o Konano Doilio knygoje vaizduojama klastūnė mes- 
meristė savo gudrybes rezga akademinėje aplinkoje. Parazi- 
tėje skeptiškai nusiteikęs profesorius Ostinas Gilrojus 
nenoromis apsilanko panelės Helenos Penklosos, paslaptin- 
gos viešnios iš Trinidado, pasirodyme. Kaip ir Svengalis, pa- 
nelė Penklosa yra pagyvenusi, atstumianti žmogysta. Gilro- 
jus ją apibūdina kaip pasalūniško būdo, išblyškusią, viena 
koja kiek šlubčiojančią — taigi fiziškai silpną. Nors ir ne- 
palankiai atsiliepdamas apie panelę Penklosą, profesorius 
Gilrojus priverstas pasiduoti keistoms jos galioms, kai už- 
hipnotizuota jo sužadėtinė trumpam nutraukia jųdviejų su- 
žadėtuves. Gilrojus savo jausmus išsako žodžiais, atliepian- 
čiais paties Konano Doilio mintis šiuo klausimu: „Aš 
visuomet dvasią laikiau materijos padariniu. Maniau, kad 
kaip kepenys išskiria tulžį, taip smegenys — protą. Bet ar 
tai gali būti tiesa, kai regiu protą veikiant per atstumą ir 
materiją jam paklūstant nelyginant smuiką — muzikantui? 
Kūnas negimdo sielos, o veikiau yra netobulas jos reiški- 
mosi įrankis. Vėjo malūnas nesukelia vėjo, o tik parodo jį 
pučiant. Tai prieštarauja visai įprastinei mano mąstysenai, 
tačiau yra nepaneigiamai įmanoma ir verta tyrimų.“ 

Šitaip pasikeičia Gilrojaus pažiūros, ir jis pasiduoda 

mesmeriniams panelės Penklosos eksperimentams bei pa- 
mažu tampa jos valios įrankiu. Trumpomis praregėjimo va- 
landėlėmis jis žiūri į ją kaip į „baisią parazitę“, kuri įsi- 
skverbė į jo protą tarsi „vėžys vienuolis į jūrų sraigės kiautą". 
Viskas ima klostytis dar sudėtingiau, kai profesorius, nepa- 
jėgdamas atsispirti panelės Penklosos įsakymams, bando api- 
plėšti Londono banką. Lemiamą akimirką, grasindamas savo 
sužadėtinei sieros rūgšties buteliuku, Gilrojus išsivaduoja iš 
pragaištingos įtakos. Smūgis, nukirtęs mesmerinius saitus, 
panelei Penklosai buvo mirtinas. 

Romanas ir vėl parašytas paskubomis, dėl ko iš dalies 
buvo apgailestaujama. Parazitę pirko ne kažin kaip — Bri- 
tanijoje kūrinys sulaukė dviejų nedidelio tiražo leidimų, o 
Jungtinėse Valstijose — tik vieno. Ir vėl Konanui Doiliui 
nepavyko atitraukti skaitytojų nuo Šerloko Holmso, ko ge- 
ro, jo poveikis buvo mesmerinis. Vėliau šį savo romaną 
rašytojas įvertino kaip „labai menko lygio“ ir išbraukdavo 
iš būsimų darbų rinktinių. Tuo tarpu Džordžo Diu Morjė 
Trilbė sulaukė įspūdingo populiarumo ir, kaip rašė vienas 
laikraštis, sukėlė „verksmingą isteriją“ dėl jaunos pagrin- 
dinės veikėjos bei sielvartingos jos istorijos. Romano sėk- 
mė lėmė, kad atsirado aibė Trilbės vardu pavadintų pjesių, 
dainų ir šokių, 0 į rinką plūstelėjo atitinkamų prekių: juve- 
lyrinių dirbinių, drabužių, ledų, dešrelių ir galiausiai — 
fetrinės skrybėlės '*. Tokio populiarumo Londonas dar ne- 
buvo regėjęs nuo tada, kai į žurnalo The Strand puslapius 
įsiveržė Šerlokas Holmsas, ir Konanas Doilis šito negalėjo 
nepastebėti. 


!> Trilby — fetrinė skrybėlė (angl.). (Vert. past.) 

Trilbės sėkmę bent iš dalies lėmė kūrinyje gana drąsiai 
vaizduojamas bohemiškas pagrindinės veikėjos gyvenimas. 
Kaip dailininko pozuotoja, ji ne tik pasirodo „Ievos marški- 
niais“ (angl. „in the altogether“) — šis posakis, matyt, sugal- 
votas Diu Morjė, — bet ir nepagaili savo skaistybės. Keisto- 
ka, bet dorovingasis Konanas Doilis romane Parazitė irgi kėlė 
seksualinę temą. Profesorius Gilrojus vienu metu taip smar- 
kiai „geidžia bendrauti“ su panele Penklosa, kad turi užsira- 
kinti vonios kambaryje. 

Šiuo požiūriu Konanas Doilis buvo labai santūrus: jis ne- 
įtraukė į išleistus prieš metus Užrašus apie Šerloką Holmsą 
vieno apsakymo — „Kartoninės dėžutės“ („The Adventure of 
the Cardboard Box | — vien dėl to, kad šis pasirodė jo „sko- 
niui pernelyg seksualus“. Tame apsakyme minimas „siau- 
bingas siuntinys“ — nukirstos žmogaus ausys — ir paliečia- 
ma svetimavimo tema, dėl ko autorius turbūt nutarė apsakymo 
nedėti. Turint galvoje šitokį autoriaus padorumo supratimą, 
veikėjas, kurį kankina lytinis geismas, atkreipia dėmesį. 

Dera dar prisiminti, kad Konano Doilio žmona sirgo ne- 
pagydoma liga, o anų laikų medicina tokiu atveju sutuokti- 
niams santykiauti draudė. Konanas Doilis nepritarė nuomo- 
nei, kad visa grožinė literatūra neišvengiamai yra 
autobiografinė, ir todėl kūrinyje, kuriame vaizduojama pik- 
tavalė hipnotizuotoja, banko plėšimas bei vos nešliūkštelima 
sieros rūgšties, neverta ieškoti tiesioginės prasmės. Vis dėl- 
to krinta į akis tai, kad scenoje, kurioje romano veikėjas, 
išsiveržęs iš užrakinto miegamojo, nuskuba pas galimą mei- 
lužę, rado išraišką priverstinis autoriaus celibatas. 

„Baisioji Gilrojaus pagunda“ iš esmės yra vienintelė to- 
kia, pavaizduota Konano Doilio kūriniuose. Susirgusios pa- 
nelės Penklosos galios trumpam susilpnėja, bet pasveikusi 

ji Gilrojų, matyt, paveikia dar stipriau. „Mane valdė keista 


dvilypė sąmonė, — pasakoja profesorius. — Vyravo sveti- 
ma valia, traukianti mane prie savęs, o kita — silpnesnė, 
besipriešinanti — asmenybės dalis, kurioje aš atpažinau 


save, buvo tampoma lyg terjeras už grandinės nenugalimo 
potraukio.“ 

Gilrojus, kurį neatsispiriamai traukia į mesmeristės budu- 
arą, randa heroję atsilošusią sofoje, prisidengusią tigro kai- 
liu. Atsisėdęs šalia ant žemos kėdutės, profesorius sugriebia 
jos ranką ir prispaudžia prie lūpų. „Ji ramiai gulėjo, iš aukšto 
žvelgdama į mane savo valdingomis akimis ir gundomai šyp- 
sodamasi. Prisimenu, kartą ji perbraukė ranka man per plau- 
kus it glostomam šuneliui. Tas glostymas buvo malonus. Aš 
sutirpau. Buvau jos vergas kūnu ir siela, ir valandėlę ta ver- 
govė džiugino.“ 

Ir tik stovėdamas „ant pražūties slenksčio“, Gilrojus pa- 
galiau pajėgia išsivaduoti: „Pažvelgęs pamačiau ją pasikei- 
tusią. Pirma perbalęs, dabar jos veidas tapo šiurpus. Akys 
apatiškos, su užkritusiais apsunkusiais vokais. Svarbiausia, 
kad iš jos veido buvo dingęs giedras pasitikėjimas savimi. 
Burna suglebo. Kakta susiraukšlėjo. Ji buvo išsigandusi ir 
neryžtinga. Stebint šį pokytį, mano dvasia suspurdėjo ir pa- 
bandė ištrūkti iš ją laikiusių gniaužtų — gniaužtų, kurie kas 
akimirką darėsi vis pavojingesni.“ 

Tai parašęs, Konanas Doilis padėjo plunksnakotį ir nu- 
skubėjo pas savo ligonę žmoną. 

Man visada labai malonu susitikti su 
amerikiečiu. 


ŠERLOKAS HOLMSAS, 
IŠ „KILMINGOJO VIENGUNGIO" 


1984 m. rugsėjo mėnesį Bristolyje, Princo teatre, buvo 
suvaidinta pjesė, kuri sulaukė kone visuotinių pagyrų „kaip 
didžiulis teatro istorijos laimėjimas“. Apie tą pjesę sužinota 
prieš pustrečių metų. Tąkart Henris Irvingas (Henry Ir- 
ving), garsiausias to meto aktorius, susijaudinęs įlėkė į Li- 
cėjaus teatro raštinę. „Aktorius truputį vėlavo, — prisiminė 
jo vadybininkas. — Užsidėjęs minkštą rudą plačiakraštę 
fetro skrybėlę, kuria per repeticijas paprastai pakeisdavo 
savo cilindrą, skubėdamas į sceną, jis stabtelėjo prie mano 
stalo, padėjo paketėlį ir tarė: „Norėčiau, kad per repeticiją 
užmestumėte akį. Gavau šįryt. Kai baigsis repeticija, pasa- 
kysite savo nuomonę.“ 

Paketėlyje buvo pjesės rankraštis. „Labai susidomėjęs per- 
skaičiau ir buvau iki širdies gelmių sujaudintas jos humoro 

ir tragizmo, — sakė Irvingo vadybininkas. — Pjesė buvo 
labai trumpa, tad, kai Irvingas baigė repeticiją, buvau ją 
perskaitęs dusyk." 

— Ką apie ją manote? — paklausė Irvingas, grįžęs į raštinę. 

— Manau, — atsakė vadybininkas, — kad pjesė niekada 
nenueis nuo Licėjaus scenos. Reikia ją bet kokia kaina įsigy- 
ti. Ji sukurta specialiai jums. 

— Ir aš taip manau! — patvirtino Irvingas. — Parašykite 
autoriui jau šiandien ir paklauskite, kokį jam nusiųsti čekį. 
Verčiau nusipirkime visas teises. 

— Kas autorius? 

— Konanas Doilis!“ 

Gal šis epizodas ir kiek manieringas, bet dera atminti, 
kad Henrio Irvingo vadybininkas buvo Bremas Stoukeris (Bram 
Stoker), netrukus visame pasaulyje išgarsėsiančios Drakulos 
(Dracula) autorius. Ko gero, dramaturginiai Stoukerio gabu- 
mai pasireiškė ir Mano atsiminimuose apie Henrį Irvingą 
(Personal Reminiscences of Henry Irving). Kalbamuoju metu 
keturiasdešimt penkerių metų Stoukeris jau seniai dirbo Ir- 
vingui ir niekuomet nepraleisdavo progos apgaubti romanti- 
ka gyvenimo žmogaus, apie kurį sakė, kad „puikesnio akto- 
riaus scenoje nėra buvę“. 

Daugelis pritarė tokiai Stoukerio nuomonei apie Henrį 
Irvingą. Penkiasdešimt ketverių Irvingas buvo garsiausias 
savo meto aktorius. „Jis siekė nuolat tobulėti kaip menininkas, 
— Iašė Oskaras Vaildas. — Bet aš dažnai pagalvodavau, ar 
publika supranta, kad ta jo sėkmė ateina vien dėl to, jog jis 
nesitaiksto su jos lygiu, o įgyvendina savąjį.“ 

Konaną Doilį šis aktorius žavėjo nuo paauglystės. Kažka- 
da nuvažiavęs iš Stounihersto į Londoną jis pamatė legendinį 
Irvingo Hamletą (Hamlet) ir buvo „tiesiog pakerėtas“. Kai po 

kelerių metų Irvingas gastroliavo Edinburge, Konanas Doi- 
lis, sukrapštęs šešis pensus bilietui, kas vakarą sėdėdavo 
balkono gale užburtas aktoriaus meistriškumo. 

Kaip dramaturgas Konanas Doilis iki tol daug vilčių netei- 
kė. Dar ilgai buvo prisimenama visiška Džeinės Enės nesėkmė, 
o Tamsos angelai (Angels of Darkness), kita kūrybos pradžios 
pjesė, kurios pagrindas — mormonų gyvenimo epizodas iš 
Kraujo spalvos etiudo, taip ir liko nebaigta. Našiuoju savo kū- 
rybos laikotarpiu, kai jau buvo atsisakęs gydytojo darbo, Kona- 
nas Doilis sukaupė drąsą ir vėl ėmėsi pjesės. Tai buvo viena- 
veiksmis Pasakojimas apie Vaterlo — atsiminimai „sulysusio ir 
sukriošusio“ aštuoniasdešimt šešerių metų kapralo Gregorio 
Briusterio, kuris, vadovaujamas Velingtono, dalyvavo karuose 
su Napoleonu. Konanas Doilis parašė šią pjesę pagal trumpą 
apsakymą „Užsilikėlis iš 1815-ųjų" („A Straggler of '15 ), kuris 
prieš trejus metus buvo išspausdintas žurnale Harper's New 
Monthly Magazine. Jis rašė, kad ši istorija — tai „(...) jaudinan- 
tis pasakojimas apie seną karį ir jo įpročius. Ją rašant, man 
drėko akys, o tai tikriausias įrodymas, kad ir kitų drėks.“ 

Šiuos jausmus perteikęs scenine forma, ambicingasis dra- 
maturgas „itin drąsiai“ nusiuntė pjesę Irvingui, kuris už jos 
teises mielai sumokėjo 100 svarų. Nors kūrinys Irvingą suža- 
vėjo išsyk, daugiau nei dvejus metus niekaip nerasta galimy- 
bės jį suvaidinti. Valandos trukmės Konano Doilio pjesė buvo 
per ilga vaidinti prieš spektaklį ir per trumpa, kad galėtų būti 
rodoma viena. Galiausiai 1894 m. vasarą Irvingas nusprendė 
ją sujungti su Varpais (The Bells), kita vienaveiksme pjese 
apie žudiką, kuriam vaidenasi jo nusikaltimas. 

Reklama daug pasistengė, kad pabrėžtų, jog Pasakojimas 
apie Vaterlo yra pirmoji Konano Doilio drama, priešpriešin- 
dama ją lengvo turinio komedijai Džeinė Enė. Tad premjera 

Bristolyje, kaip rašė Bremas Stoukeris, „buvo reikšmingas 
teatrinio pasaulio įvykis. Joje pareiškė norą dalyvauti pa- 
grindiniai Londono ir kai kurių didesniųjų provincijos mies- 
tų laikraščiai, Amerikos spauda taip pat pageidavo atsiųsti 
būrį savo kritikų. Todėl užsakėme specialų traukinį kritikų 
pajėgoms atvežti." 

Šios kritikų pajėgos kone vienu balsu pareiškė: Irvingas 
vėl triumfuoja. „Didžiulė naujosios pjesės sėkmė, — rašė Stou- 
keris savo dienoraštyje. — H. I. — puikus ir šaunus. Visi ir 
juokėsi, ir verkė. Nuostabiai atskleista senatvė. Pabaigoje ak- 
toriai buvo kviečiami į sceną aštuonis kartus.“ 

Jei Konanas Doilis ketino suvirpinti žiūrovų širdis, jam tai 
puikiai pavyko. Senojo kapralo Briusterio, paskutinio gyvo 
atstovo pulko, kuris kovojo prie Vaterlo, vaidmeniui Irvingas 
suteikė beviltiško orumo. Nusenęs karys, kurio sveikata už- 
dangai pakilus sparčiai šlyja, didelę dalį pjesės vėl išgyvena 
ankstesnę didybę, pasakodamas apsilankiusiam seržantui jos 
istoriją. Netrukus žiūrovai sužino apie nepaprastą jo drąsą 
pervežant per degančią užtvarą savo užspeistiems draugams 
vežimą parako. „Kai visa tai iškyla man prieš akis, kaskart 
užsimerkiu, — pasakoja jis. — Dievulėliau, jūs nepatikėsite, 
pone, kaip aiškiai aš visa tai matau. Va ten, žiūrėkite tiesiai, 
tarp vaistų nuo skausmo buteliuko ir inhaliatoriaus, — mū- 
sų fronto linija! O štai čia, į dešinę nuo tablečių dėžutės, yra 
Hugumontas, kur mes buvome, o kur antpirštis, — Le Hei 
Senas (...), ten toliau, kur lašai nuo kosulio, prie mūsų kai- 
riojo sparno artinasi prūsai. Po šimts pypkių, kiek buvo 
džiaugsmo, kai iš jų šautuvų parūko dūmai." 

Galiausiai, gyvasčiai gęstant, Briusteris visiškai pasine- 
ria į praeities vizijas. „Gvardijai reikia parako! — šaukia 
jis, vargais negalais stodamasis. — Gvardijai reikia parako 

ir, kaip mane gyvą matote, ji gaus!“ Tai taręs, jis susmun- 
ka į kėdę ir išleidžia paskutinį kvapą. „Man rodos, — 
liūdnai sako apsilankęs seržantas, — dabar trečioji gvardi- 
ja jau visos sudėties.“ 

Nors kiek sentimentaloka, Konano Doilio pjesė puikiai 
atitiko savo metą ir Henrio Irvingo talentą. Aktorius, pasak 
vienos recenzijos, sukūrė „nuostabų sceninį mūsų laikų vaiz- 
dą — tobulai tikrovišką ir be galo jaudinantį žmogaus dra- 
matizmu (...). Tai didžiulė sėkmė netgi ilgame pono Irvingo 
scenos pergalių sąraše.“ Bendra kritikų nuomonė beveik 
visiškai sutapo su dosniomis paties Stoukerio, kuris Irvin- 
go vaidybą laikė „sceninio meno viršūne“, pagyromis. 

Tačiau Konano Doilio įnašą į šią didelę sėkmę pripaži- 
no ne visi. „Keli kritikai iš paskutiniųjų stengėsi įrodyti, 
kad tai — vien didžio aktoriaus nuopelnas, o vidutiniška 
pjesė čia niekuo dėta“, — pažymėjo rašytojas. Iš tiesų šiuo 
požiūriu dramaturgas buvo itin jautrus. „Trumpa daktaro 
Konano Doilio pjesė, — rašė Londono Daily News, — vi- 
sais atžvilgiais pavykusi — jos menas nepriekaištingai 
pusiausviras ir darnus." Keli kiti recenzentai džiaugėsi, 
kad toks garsus literatas atsidėjo scenai. 

Tačiau vienas balsas buvo aiškiai nepalankus. Džordžas 
Bernardas Šo, taip karštai pasmerkęs Džeinę Ene, naująjį 
pastatymą taršė dar tulžingiau. „Irvingui Bernardas Šo vi- 
sad buvo it rakštis, — pripažino Konanas Doilis, — ir ben- 
drame pagyrimų chore, sutinkančiame kiekvieną naują 
spektaklį, jo balsas paprastai skambėdavo disonansu. Per 
premjerą Licėjaus teatre — ak tos nuostabios, neprilygsta- 
mos premjeros! — išstypėlis airis bekrauju veidu, rusva 
barzda ir pašaipia išraiška Irvingo puotoje tikriausiai atro- 
dė it giltinė." 

Šo recenziją „Ponas Irvingas geria vaistus“ kitų metų 
gegužę, jau po to, kai pjesė buvo suvaidinta Londone, 
išspausdino The Saturday Review. Pirmosios Šo recenzijos 
eilutės turbūt suteikė rašytojui šiokio tokio pasitenkinimo, 
tačiau tolesnis tekstas tiesiog trykšta panieka. „Visi, kurie 
bendravo su žiūrovais, neseniai apsilankiusiais Licėjaus te- 
atre, — pradeda recenziją Šo, — arba kurie ieškojo infor- 
macijos spaudoje apie Konano Doilio Pasakojimą apie Va- 
terlo, devyniolika atvejų iš dvidešimties sužinojo, kad pjesę 
gelbsti nuostabi pono Irvingo, atliekančio kapralo Grego- 
rio Briusterio vaidmenį, vaidyba. O iš tiesų visas nuopelnas 
yra autoriaus — vienintelio. Ten visiškai nėra jokios vaidy- 
bos — jokiausios.“ 

Toliau Šo koneveikia grimą ir „pigų bei primityvų mėg- 
džiojimą“, kuris ir esąs visa Irvingo vaidyba, nes pusė spek- 
taklio rezultato — tai „įtaigios“ ir užuojautos kupinos pro- 
gramos pastabos, o kita pusė — Fulerio Melišo (Fuller Mellish) 
ir Enės Hjuz (Annie Hughes), atliekančių antraeilius vaid- 
menis, darbas. Anot Šo, daug buvo padaryta visų lūkesčiams 
sukurstyti, ir žiūrovai norom nenorom sutirpo, vos tik sceno- 
je pasirodė didis žmogus. 

„Įeina ponas Irvingas — užsimaukšlinęs purviną žilą pe- 
ruką, bedantis, blausiomis akimis, bejėgis, drebančiomis ko- 
jomis, pakumpęs, nepaprastai susenęs ir sulysęs, bet orus. 
Jis nukiūtina prie kėdės ir iš lėto, kad net sugirgžda seni, 
sustingę kaulai, atsisėda. Anokia čia vaidyba tas visas atsi- 
sėdimas — kiekvienas pasiuntinukas taip gebėtų. Bet mes 
esame taip parengti programos, dailininko dekoratoriaus, 
režisieriaus, panelės Hjuz ir pono Melišo, kad nustėrę šnibž- 
damės: Kokia vaidyba! Kaip nuostabiai jis tai atlieka!..' Vei- 
kėjui užeina kosulio priepuolis, jis žiopčioja vaistų, kurių 

jam į šaukštą įpila panelė Hjuz, tuo tarpu mūsų veiduose 
suspindi ašaringa šypsena: 'Argi kuris kitas aktorius gebėtų 
šitaip gerti vaistus?'" 

Konanui Doiliui tuo metu šitokia panieka atrodė nesuvo- 
kiama. „Irvingas mano, kad toks Šo priešiškumas plaukia iš 
apmaudo, jog jo paties pjesės buvo atmestos, — rašė jis, — 
bet aš esu įsitikinęs, kad yra kitaip. Tas žmogus paprasčiau- 
siai toks priešgyna, kad jam malonu neigti visa, kam kiti 
pritaria.“ 

Nepaisant Šo nuomonės, Pasakojimas apie Vaterlo netru- 
kus tvirtai įėjo į Irvingo repertuarą ir tapo nuolatiniu jo gy- 
venimo saulėlydžio spektakliu. Praėjo kelios savaitės po 
1895 m. gegužę Londone įvykusios premjeros, ir Irvingas 
gavo žinią, kad karalienė Viktorija jam — pirmajam iš akto- 
rių — suteikė lordo titulą. Po dvejų metų buvo švenčiamas 
deimantinis karalienės jubiliejus, ir Irvingas „su karalienės 
pritarimu“ vaidino šioje pjesėje dviem tūkstančiams koloni- 
jinės kariuomenės žiūrovų. 

Kitą dešimtmetį Pasakojimą apie Vaterlo Irvingas suvai- 
dino 343 kartus, ir Konanas Doilis sakė, kad po kiekvieno 
spektaklio gaudavo iš aktoriaus po ginėją. „Jam tai buvo 
geras sandoris, — pažymėjo Konanas Doilis, — mat kapra- 
las Gregoris Briusteris tapo ne tik vienu svarbiausių Irvingo 
vaidmenų, bet ir turėjo tą didelį pranašumą, kad, juo akto- 
rius ėjo senyn, juo natūraliau jį vaidino.“ 

Pasakojimo apie Vaterlo sėkmė gerokai prisidėjo prie to, 
kad išdildė prisiminimus apie Džeinę Enę. Per visus tuos 
metus Konanas Doilis spektaklį matė daugybę kartų, bet 
pergalingojoje premjeroje Bristolyje lyg tyčia nedalyvavo. 
Mat, susitaręs dėl naujo paskaitų ciklo, jis susitiko su savo 
skaitytojais Amerikoje. 

Dar prieš Luizai susergant, Konanas Doilis buvo keletą 
kartų išvykęs skaityti nedidelių paskaitų po Britaniją ir įsiti- 
kino, kad tas „judėjimas ir sambrūzdis nėra nemalonus". Da- 
bar, kai Anglijoje leido daugiau laiko, rašytojas vėl pajuto 
„primygtinę būtinybę tuo pačiu tikslu leistis į Ameriką“. 

Kalbėdamas apie tuos įvykius po trisdešimties metų, Ko- 
nanas Doilis bandė uoliai teisintis, kodėl sutikęs vykti į Ame- 
riką skaityti paskaitų. Jis rašė, kad sesuo Lotė buvo puiki 
slaugytoja, o vis geresnė Luizos sveikata jam vėl suteikė „laisvę 
veikti“. Nors Konanas Doilis tikino „ūmų pablogėjimą buvus 
neįmanomą", vis dėlto keistoka, kaip jis galėjo pasišauti ke- 
liems mėnesiams palikti sergančią žmoną. 

Neperdėsime sakydami, kad aplankyti Ameriką buvo Ko- 
nano Doilio gyvenimo svajonė, kurios bandantis atsistoti ant 
kojų gydytojas įgyvendinti negalėjo. Vaikystėje jis žavėjosi 
Fenimoro Kuperio (Fenimore Cooper) ir Main Rido (Mayne 
Reid) knygomis apie Amerikos kolonistus, o būdamas jau- 
nas rašytojas įkvėpimo sėmėsi iš Po, Marko Tveno (Mark 
Twain) ir Breto Harto. Visą gyvenimą jis puoselėjo viltį, kad 
Jungtinės Valstijos ir Britanija susijungs ir sukurs vieną 
imperiją. Tai liudija ir žodžiai antraštiniame Baltosios kuo- 
pos puslapyje: „Šią nedidelę mūsų protėvių kroniką skiriu 
godojamai mūsų ateičiai ir anglakalbių tautų vienybei."“ Ap- 
sakyme „Kilmingasis viengungis“ Šerlokas Holmsas taip pat 
išreiškė viltį, kad vieną dieną abi šalys susijungs: „(...) ateis 
diena, kai mūsų vaikai (...) susijungs kaip vienos pasaulio 
šalies piliečiai po bendra Anglijos ir Amerikos vėliava". 

Neabejotina, kad dėl Luizos ligos Konanas Doilis išgyve- 
no didelę įtampą, — o tai reiškėsi nerimu, kaltės jausmu ir 
lytiniu susilaikymu. Šį nerimą ir nervinę energiją nukreipęs 
pirmiausia į darbą, kurį metą jis stropiai laikėsi ankstesnio 

literatūros ir sporto renginių tvarkaraščio. Tačiau gyvenimas 
jau buvo kitoks nei pirma: kas žingsnis kas nors vis primin- 
davo apie Luizos būklę. Galbūt kelionė į Ameriką, dėl kurios 
vėliau bandė teisintis dalykiniu įsipareigojimu, Konanui Doi- 
liui reiškė galimybę atsikvėpti nuo rūpesčių ir savigraužos, 
nors pats jis šito, žinoma, nepripažino. „Darbas, Votsonai, — 
geriausias sielvarto priešnuodis“, — yra pareiškęs Šerlokas 
Holmsas. 

Šiaip ar taip, Konanas Doilis davėsi įkalbamas leistis į šią 
išvyką ir 1894 m. rugsėjo 23 d. vokiečių laivu „Elbe“ išplau- 
kė į Niujorką. Sykiu keliavo ir brolis Inisas, dvidešimt viene- 
rių metų jaunesnysis karališkosios artilerijos karininkas. „Man 
reikėjo draugo, — rašė Konanas Doilis, — 0 ir jam, pama- 
niau, permainos išeis į naudą." 

Dešimties dienų kelionėje broliai pajuto antibritiškas lai- 
vo įgulos ir daugiausia vokiečių keleivių nuotaikas. Per iškil- 
mingus pietus Konanas Doilis pastebėjo, kad tarp iškeltų 
viso pasaulio vėliavų jų šalies vėliavos nėra. Juodu su Inisu 
patys pasiuvo Jungtinės Karalystės vėliavą ir aukštai ją iš- 
kėlė, „kad ji, išsiskirdama iš kitų, atkreiptų dėmesį į mūsų 
nuoskaudą". Tačiau ne visi kelionės nesutarimai buvo spren- 
džiami taip lengvai. 

Spalio 2-ąją „Elbe“ įplaukė į Niujorko uostą, ir Konanas 
Doilis greičiausiai stabtelėjo ant turėklų pasigrožėti vos prieš 
aštuonetą metų pastatyta Laisvės statula. Kupini vilčių imig- 
rantai barža buvo plukdomi į Elio salą, o išlipantį į krantą 
Konaną Doilį pasitiko būrys žurnalistų, nekantraujančių gau- 
ti interviu iš Šerloko Holmso kūrėjo. Tiek atviras, malonus jo 
elgesys, tiek pasitikėjimą kelianti išvaizda juos nuteikė labai 
palankiai. „Jis aukštas, tiesus ir sportiškas, — rašė New York 
Times, — ojo veidą, kuriame švyti simpatiškos mėlynos akys, 

turbūt nulipdė pati energija, giliai įspausdama savo žymę. Jo 
kakta nėra aukšta, bet tarsi iškalta iš to paties marmuro kaip 
titanai. Jo žvilgsnis linksmas, žvitrus, smalsus, pagavus ir įdė- 
miai įbestas į visa, kas dedasi aplinkui, o ne į kokią nors 
nematomą žvaigždę.“ Argi po šitokio aprašymo galėjo būti 
svarbu, kad New York Times neįdėjo rašytojo nuotraukos? 
Laivo „Elbe“ pasitikti atvyko ir majoras Džeimsas Pondas 
(James Pond), Konano Doilio kelionės organizatorius. Pilieti- 
nio karo veteranas Pondas daugiau nei dvidešimtį metų bu- 
vo paskaitų agentas ir svarbiausias Amerikoje asmuo, orga- 
nizuojantis pašnekesius kaip tam tikrą pramogą. Jo klientai 
buvo velionis Henris Vordas Bičeris (Henry Ward Beecher), 
paprastai skaitydavęs garsiąsias savo Septynias paskaitas jau- 
nimui, Džeimsas Vitkomas Railis (James Whitcomb Riley), 
tarmiškos poemos „Našlaitėlė Enė" („Little Orphant Annie |) 
autorius, ir Markas Tvenas, kurio Bukagalvis Vilsonas (Pud- 
d'nhead Wilson) buvo išspausdintas kaip tik tuo metu, kai 
Konanas Doilis lankėsi Niujorke. Aukštas ir išstypęs Pon- 
das, su „ožio barzdele ir kalbantis pro nosį“, buvo tipiškas 
amerikietis. Konanas Doilis nežinojo, kad jis pravardžiuoja- 
mas Prievaizdu su botagu. Nutvėręs kokią garsenybę, tam- 
pydavo ją po daugiau nei trisdešimtį miestų, į kai kuriuos 
užsukdamas po keletą kartų. Vienoje tokioje dvidešimt ke- 
turių valandų kelionėje Konanas Doilis turėjo skaityti pa- 
skaitas trijuose miestuose — Niujorke, Prinstone ir Filadel- 
fijoje. Blogiausia, kad pagal susitarimą su Pondu Konanas 
Doilis turėjo pats susimokėti kelionės išlaidas, kurios, šok- 
čiojant iš miesto į miestą, sparčiai didėjo. Į plataus užmojo 
maršrutą įėjo Bostonas, Vašingtonas, Amherstas, Bafalas, To- 
rontas, Najagara Folzas, Toledas, Indianapolis, Sinsinatis, Či- 
kaga ir Milvokis. Kad nesuirtų tvarkaraštis, Konanas Doilis 

neretai miegodavo traukinyje, o trumpomis laisvalaikio va- 
landėlėmis lankydavosi literatūros vakarėliuose ar pobūviuose, 
kur jo požiūris į alkoholį nuolat būdavo išbandomas „be- 
kraščio tų ikiprohibicinių dienų vaišingumo". Konanas Doi- 
lis rašė, kad „tai buvo daroma iš gerumo, bet žmogui, turin- 
čiam dirbti savo darbą, pavojinga“. 

Kitaip nei dauguma rašytojų, pakliuvusių į majoro Pondo 
akiratį, Konanas Doilis apie jam užkartą „didelę programą“ 
nėra pasakęs jokio blogo žodžio, nors pripažino „turėjęs ge- 
rokai paplušėti, apmokėti ne vien savo išlaidas, o šalies pa- 
matęs mažokai“. 

Iš pradžių Konanas Doilis ketino Amerikos skaitytojams 
pasirinktinai pasiūlyti tris paskaitas. Pirmoji — „Anglijos li- 
teratūros tendencijos“, kurioje ketino apžvelgti Tomo Har- 
džio, Roberto Luiso Stivensono, Radjardo Kiplingo (Rudyard 
Kipling) ir kitų darbus. Antrojoje būtų buvusi nagrinėjama 
Džordžo Meredito, kurį Konanas Doilis laikė „romanistų ro- 
manistu“, kūryba. Trečiąją paskaitą „Skaitiniai ir prisimini- 
mai“ ketino skirti šavo paties gyvenimui ir kūrybai. Galiau- 
siai Konanas Doilis dviejų pirmųjų paskaitų atsisakė ir 
apsiribojo vien trečiąja. Jaunas, trisdešimt penkerių metų, 
Konanas Doilis nuogąstavo, kad nedera postringauti vien 
apie savo laimėjimus. „Aišku, žmogui nesmagu atsistojus 
scenoje viešai kalbėti apie save ir savo darbus, — sakydavo 
Konanas Doilis susirinkusiems klausytojams, — nes, kol ne- 
buvai šito daręs, neįsivaizduoji, koks esi nereikšmingas tiek 
tu pats, tiek tavo darbai ir kaip sunku vienu ir antru sudo- 
minti kitus. Būtų buvę maloniau pakalbėti apie savo draugų 
ir amžininkų kūrybą. Tačiau, prieš atvykstant į jūsų šalį, 
man buvo nurodyta, kad žmonės ateis į paskaitas ne išgirsti 
mano kritinės nuomonės apie šį bei tą, o kad jiems pakliuvo 

į rankas kas nors iš mano raštų ir todėl jie nori užmegzti su 
manimi ryšį." 

Daugelis atėjusių jo pasiklausyti amerikiečių tą ryšį jau 
buvo užmezgę su Šerloku Holmsu. Ir ne vienas nustebdavo 
išvydęs priešais tokį tvirtą ir žvalų vyrą — tikrą priešingybę 
tos perbalusios, leisgyvės, smuiku griežiančios žmogystos, 
kokį įsivaizdavo seklį. Vos tik išlipęs Niujorke, Konanas Doilis 
buvo apipiltas klausimais apie šį veikėją. Viename interviu 
žurnalistai rašytojo teiravosi, ar kurdamas Šerloką Holmsą 
patyrė Edgaro Alano Po įtaką. Dauguma ten buvusių žurna- 
listų manė, kad Konanui Doiliui šis klausimas gali būti ne- 
malonus. „Kambaryje stojo tokia tyla, — rašė New York Ti- 
mes reporteris, — kad būtum galėjęs girdėti smuiko stygą 
nutrūkstant.“ Tačiau Konanas Doilis visai neužsigavo. „O, 
labai didelę! — atsakė jis, po tokio klausimo pastebimai pa- 
gyvėjęs. — Jo seklys — geriausias literatūroje.“ „Išskyrus 
Šerloką Holmsą", — pareiškęs vienas reporteris. 

Konanas Doilis buvo nepalenkiamas. „Jokių išimčių“, — 
atkirto jis. Anot kitų žurnalistų, Konanas Doilis šį atsakymą 
ištratinęs su tokiu įsiūčiu, tarsi būtų pasiuntęs Šerloką Holmsą 
į literatūrinį pragarą. Pasak The Times, į šį klausimą jis 
atsakė „labai rimtai“ ir išsamiai. „Diupenas yra nenugali- 
mas, — pareiškė jis. — Būtent Po įrodė, kad detektyvinis 
pasakojimas gali tapti literatūros kūriniu.“ 

Konanas Doilis buvo ryžtingai nusiteikęs amžiams palikti 
Šerloką Holmsą Reichenbacho tarpeklio dugne. „Šiaip ar 
taip, Man visa tai atsibodo“, — pareiškė jis vienam laikraš- 
čiui. Tačiau paskaitose sekliui jis skyrė nemažai dėmesio. 
Kalbėdamas apie pirmuosius savo metus Sautsyje, jis pažy- 
mėjo: „Tuo laikotarpiu mano gyvenime atsirado vienas toks 
džentelmenas — išties labai geras mano draugas, su kuriuo 

vėliau aš pasielgiau labai netauriai, — turiu galvoje velionį 
Šerloką Holmsą iš Beikerio gatvės.“ Paskui Konanas Doilis 
papasakojo apie Po ir Džozefą Belą bei perskaitė dvi ilgas 
pastraipas, parodydamas, kaip pasinaudojo jų įtaka kurdamas 
savo veikėją seklį. Pirmoje ištraukoje iš Keturių ženklo Šerlo- 
kas Holmsas pagal aptrintą kišeninį laikrodį atkuria gyvą dak- 
taro Votsono velionio brolio portretą. Antroje Holmsas su broliu 
Maikroftu žvelgia pro langą ir nustato visą praeivio biografiją. 
Išgirdus šias paties autoriaus balsiai skaitomas ištraukas, klau- 
sytojams tikrai nebūdavo gaila bilietui išleistų pinigų. 

Daugeliui rašytojų tokios paskaitos būdavo proga paro- 
dyti savo aktorinius gabumus. Pavyzdžiui, Dikensas dažnai 
pasirodydavęs įvairiais teatriniais kostiumais, vaidindavęs 
savo romanų veikėjus. Konanui Doiliui, kuris viešai kalbė- 
damas jaudindavosi, labiau patiko tiesesnis būdas. „Iš tikrų- 
jų, — rašė jis, — aš skaičiau taip, kaip vaikystėje skaityda- 
vau Mamai.“ Teatrinio kostiumo jis nevilkėjo, nesinaudojo 
jokiu rekvizitu, išskyrus didelę raudoną nosinę, kuria nuolat 
šluostydavosi kaktą. 

Klausytojai negalėjo nepastebėti Konano Doilio jaudu- 
lio. Sykį, jam priėjus prie pulto, nelyginant koks klouno 
antkrūtinis staiga pokštelėjusi atsisegė marškinių apykaklė, 
ir Majoras Pondas jam turėjo paskolinti savąją apykaklės 
sąsagą. Kitą kartą lipdamas į sceną rašytojas priešais audi- 
toriją suklupo, visos knygos ir popieriai iškrito. „Buvo gar- 
daus juoko, — rašė jis, — ir visi troško, kad tai pakarto- 
čiau.“ Neprižiūrimas Luizos, Konanas Doilis, ko gero, atrodė 
netvarkingai. Vienas reporteris pastebėjo, kad rašytojo kakla- 
raištis taip nerūpestingai parištas, jog iš po liemenės kyšo 
jo galas su skalbyklos ženklu, ant kurio užrašyta: „A. Ko- 
nanas Doilis". 

Tačiau elegancijos stoką atstojo nuoširdumas, kuklus 
žavesys ir atvirai entuziastingas požiūris į Ameriką. „Retas 
rašytojas, aplankęs šią šalį, įgijo daugiau draugų nei Kona- 
nas Doilis, — rašė Ladies' Home Journal. — Jo sveikata 
trykštanti asmenybė ir neslepiamas akivaizdus užsidegimas 
užsiminus apie vaikystėje skaitytas amerikiečių autorių kny- 
gas ir kaip jos jam patiko negalėjo nesužavėti Amerikos 
skaitytojų. Kur tu rasi amerikietį berniuką, geriau susipaži- 
nusį su ankstyvaisiais amerikiečių rašytojais negu tas, kurio 
vaikystė prabėgo Edinburge?" 

Palankus įspūdis tais laikais daug reiškė. Vėliau Konanas 
Doilis yra pasakojęs, kad Amerikoje kone kiekviename laik- 
raštyje galėjai perskaityti ką nors neigiama apie Britaniją, 
daugiausia apie airių savivaldą. Vieną kartą Detroite, per jo 
garbei iškeltus pietus, Konanas Doilis priblokštas klausėsi, 
kaip gerokai įkaušęs kalbėtojas atvirai užsipuolė Britaniją. 
Įsižeidęs Konanas Doilis atsistojo ir atsiklausė, ar jam bus 
leista atsakyti. Savo pasisakyme, kurį vėliau perpasakojo 
Bremui Stoukeriui, jis išreiškė būsimos anglų ir amerikiečių 
sąjungos viltį. „Jūs, amerikiečiai, iki šiol gyvenate atsitvėrę 
savame rate. Jūsų šalis tokia didelė ir jūs turėjote tiek daug 
nuveikti ją apgyvendindami bei atverdami, kad niekada rim- 
tai nepagalvojote apie tarptautinę politiką už savo sienų ir 
tam tikru mastu gyvenate prietarų bei svajonių pasaulyje. 
Šis laikas sparčiai artėja prie pabaigos. Jūsų šalis prisipildo, 
ir netrukus turėsite energijos perteklių, o tai jus atves į 
politikos pasaulį ir paskatins užmegzti glaudesnius ryšius 
su kitomis valstybėmis. Ir kai toji diena ateis, o taip bus 
netrukus, jūs suvoksite, kad vienintelė jus suprantanti tauta, 
įžvelgianti jūsų tikslus ir nuoširdžiai jiems pritarianti, yra 
jūsų pačių tauta, žmonės, iš kurių ir patys esate kilę. Per 

didžiąsias pasaulio krizes įsitikinsite, kad tarp kitų tautų 
nėra tikrų draugų, išskyrus jūsų gentainius; ir jie palaikys 
jus iki paskutiniųjų.“ 

Galima tik spėlioti, ar tiksliai tokius žodžius pasakė Kona- 
nas Doilis, — per daugelį metų šis pasakojimas galėjo būti 
pakoreguotas. Vis dėlto esminė nuostata, kuri, matyt, jam 
buvo svarbi, išliko nepakitusi. Žvelgiant iš laiko perspekty- 
vos, Konano Doilio nerimas dėl „didžiųjų pasaulio krizių“ 
buvo pranašiškas. 

Keliaudamas po Ameriką, Konanas Doilis troško susitikti 
su amerikiečių rašytojais. „Per vienus pietus susipažinau su 
Bretu Hartu, — kartą pasakė jis reporteriui, — bet sutikti 
Marko Tveno taip ir neturėjau laimės.“ Konanas Doilis visą- 
laik apgailestavo atvykęs į Niujorką vos penkios dienos prieš 
Oliverio Vendelio Holmso mirtį Naujojoje Anglijoje. Spalio 
pabaigoje jis nuvažiavo į Kembridžą ir apsilankė Maunt 
Oberno kapinėse, kuriose Holmsas buvo palaidotas. „Gyve- 
nime visada troškau išvysti jo veidą, — rašė jis, — bet 
likimas taip lėmė, kad, atvykęs į jo gimtąjį miestą, tegalėjau 
padėti vainiką ant jo ką tik supilto kapo.“ Nenuostabu, kad 
kitą mėnesį lankydamasis Baltimorėje Konanas Doilis rado 
laiko apsilankyti prie Edgaro Alano Po kapo. 

Lapkričio pabaigoje jis gavo Radjardo Kiplingo ir jo ame- 
rikietės žmonos Karolinos, gyvenančių Vermonte, netoli Bret- 
Iboro, kvietimą. Tais metais dar nė trisdešimties neturintis 
Kiplingas jau buvo išleidęs Džiunglių knygą (The Jungle 
Book), ir Konanas Doilis jį laikė „geriausiu nuo Dikenso 
laikų Anglijos romanistu"“. Kitokiomis aplinkybėmis toks kvie- 
timas Konaną Doilį būtų nudžiuginęs, bet tuo metu jį žeidė 
iškalbingi Kiplingo atsiliepimai į antibritišką Amerikos po- 
žiūrį. „Atsikeršydamas Kiplingas ereliui iš uodegos (herbe) 

ištraukė kelias plunksnas, — rašė Konanas Doilis, — ir 
šitaip į ugnį įpylė žibalo, o aš, tvirtai tikintis anglų ir ameri- 
kiečių sąjunga, prieštaraudamas jam apie tai parašiau.“ 

Kiplingo tas laiškas, matyt, labai nesupykdė, nes Konanas 
Doilis gavo atsakymą su kvietimu apsilankyti Vermonte Pa- 
dėkos dieną. Rašytojas su broliu Inisu traukiniu nuvyko į Ba- 
falą ir praleido „dvi puikias dienas Vermonte“. Niekad išra- 
dingumo nestokojantis Konanas Doilis suspėjo pažaisti su 
Kiplingu keliuose golfo klubuose ir duoti šiajam patarimų, 
„Iš tolo į mus spoksant Naujosios Anglijos kaimiečiams ir 
stebintis, ką, po perkūnų, mes ten darome". Vėliau Konanas 
Doilis, nusiųsdamas kolegai iš Norvegijos porą slidžių, ir Kip- 
lingą užkrėtė noru susidomėti dar viena sporto šaka. 

Abu rašytojai išsiskyrė geruoju — išsiaiškinę, kad nesuta- 
ria tik dėl kai kurių esmingesnių Amerikos kultūros aspek- 
tų. Spėjama, jog, tardamas paskutinį žodį šiuo klausimu, 
Konanas Doilis paragino Kiplingą „liautis šnekėjus apie 
spjaudykles“. Nors kai kurie nuomonių skirtumai išliko, juodu 
daugelį metų susirašinėjo. „Tai nuostabus žmogus“, — sakė 
Konanas Doilis Madam. 

Kadangi Kalėdas buvo pažadėjęs sutikti su šeima, gruo- 
džio 8 d. rašytojas su broliu laivu „Etruria“ išplaukė iš Niu- 
jorko atgal. Išvyka į Ameriką buvo nepaprastai sėkminga. 
Majoras Pondas bandė įkalbėti rašytoją pasilikti ir pasiūlė 
rekordinę sumą, jeigu šis sutiktų su dar griežtesne dieno- 
tvarke. Konanas Doilis nuo atsakymo į Pondo pasiūlymą 
išsisuko, bet vienam laikraščiui sakė kitąmet sugrįšiąs. Iš 
tiesų Ameriką jis vėl išvydo tik po dvidešimties metų. 

Pažįstamiems Konanas Doilis apgailestavo šioje kelionėje 
neką teuždirbęs — apie 1000 svarų. „Tekerėjus ir Dikensas iš 
to užsidirbdavo, — rašė jis kitąmet literatūriniame žurnale, — 

ir kai mes turėsime kitą Tekerėjų ir kitą Dikensą, jiems 
tikriausiai irgi seksis, bet britų paskaitininkui, kurio kvalifi- 
kacija kuklesnė, atskaičiavus išlaidas, liko, ko gero, mažiau, 
negu jis būtų nesunkiai užsidirbęs savo kabinete." Šiaip ar 
taip, Konanui Doiliui buvo malonu, kad kelionės pabaigoje 
išgalėjo investuoti 8500 svarų į einantį su pertrūkiais žurna- 
lą McClure's Magazine ir taip jį išgelbėti. 

Gruodžio 15 d. „Etruria“ atplaukė į Liverpulį. Didžiąją 
dalį kelionės Konanas Doilis išgulėjo kajutėje, ilsėdamasis 
po sekinančio darbo, o Inisas mėgavosi laivo malonumais. 
Abu keliauninkai nuvažiavo į Londoną, o iš ten Konanas 
Doilis patraukė tiesiai į Davosą, kad Kalėdų šventes praleis- 
tų su šeima. Ko gero, nuotaika prieš būsimą susitikimą su 
namiškiais buvo pakili, bet ji kaipmat subjuro patyrus liūdną 
žinią, su kuria jį pasitiko Londonas. Važiuojant karieta palei 
Strando upę, Konano Doilio žvilgsnį patraukė pageltonijūsio 
laikraščio antraštė ant skelbimų stulpo — „Mirė Stivenso- 
nas“. Keturiasdešimt ketverių Robertą Luisą Stivensoną, su 
kuriuo Konanas Doilis susirašinėjo daugelį mėnesių, ištiko 
apopleksijos priepuolis. Vėliau Konanas Doilis išsamiai ap- 
rašė Stivensono literatūrinį palikimą ir tą „nepaprastą žave- 
sį", kuris tapo jo kūrinių — Nepaprastos daktaro Džekilo ir 
misterio Haido istorijos (Dr. Jekyll and Mr. Hyde), Pagrobtojo 
(Kidnapped,) ir Lobių salos (Treasure Island) — gyvybingu- 
mo šaltiniu. Stivensono testamento vykdytojai teiravosi Ko- 
nano Doilio, ar jis nesutiktų pabaigti paskutinio Stivensono 
romano Sent Ivzas (St. Ives), tačiau rašytojas nesijautė gebė- 
siąs tai tinkamai padaryti. Šio darbo vėliau ėmėsi Artūras 
Kvileris-Kaučas (Arthur Ouiller-Couch). 

Ši netektis labai paveikė Konaną Doilį: „Tarsi kažko ma- 
no gyvenime nebeliko." 

Ilgainiui, praėjus nuovargiui ir išblėsus nepasitenkinimui 
dėl majoro Pondo nustatytos darbotvarkės, pirmąją pažintį su 
Amerika Konanas Doilis prisiminė visai maloniai. „Mano atsi- 
minimai yra sumiši — kaip pavargusio žmogaus“, — prisipa- 
žino jis. Vis dėlto vieną istoriją iš tos kelionės jis pasakojo 
iki gyvenimo galo. Kartą vežikas, pristatęs rašytoją kur rei- 
kia, vietoj užmokesčio paprašė bilieto į to vakaro paskaitą. 
„Kaip, po galais, jūs mane atpažinote?“ — paklausė Kona- 
nas Doilis. Vežikas atsakė: „Atleiskite, jei pasakysiu, kad 
jūsų švarko atlapai gerokai nutampyti įkyrių Niujorko re- 
porterių. Jūsų plaukus kvakeriška mada bus pakirpęs koks 
nors kirpėjas iš Filadelfijos. Iš priekio aplamdytas jūsų skry- 
bėlės kraštas rodo, kaip tvirtai ją laikėte stengdamasis neuž- 
leisti savo vietos per literatų priešpiečius Čikagoje. Ant de- 
šinio jūsų bato ties keltimi prilipęs gabalas Bafalo molio. 
Jūsų drabužiai visi persiėmę Jutikos cigarų kvapo. Pažvel- 
gus į jūsų paltą, matyti, kad šepečiu jį šiūravo nevalyvi ir 
apsimiegoję Albanio šveicoriai. Trupiniai nuo spurgų štai 
čia ant jūsų liemenės galėjo atsirasti tik Springfilde. Be to, 
žinoma, visą jūsų kelionių maršrutą galima atsekti iš prikli- 
juotų ant lagamino kortelių, o žemiau ant varinės plokštelės 


užrašyta: 'Konanas Doilis'". 

Matote, esu pratęs kalbėti apie tai, kas 
man įdomu, nes viliuosi tuo ir jus sudo- 
minti. 


BRIGADOS VADAS ŽERARAS, IŠ 
„KAIP BRIGADOS VADAS PATEKO 
Į JUODĄJĄ PILĮ" 


merikoje Konanas Doilis dažnai kalbėdavo apie anglų 
romanistą Džordžą Mereditą, vieną iš savo „jaunystės sta- 
bų“. Iš pradžių rašytojas net manė, kad jo mintys apie Mere- 
ditą sudarys visą vieno vakaro programą, kaip buvo prieš 
daugelį metų Portsmuto literatūros ir mokslo draugijos susi- 
rinkime. Ta proga Konanas Doilis apgailėjo, kad sudėtinga 
Meredito proza plačiajai publikai neįkandama ir, ko gero, 
mažiau žinoma negu naujausiojo „skaitalo“ — tai save men- 
kinanti užuomina apie neseniai išleistą Kraujo spalvos etiu- 
dą — autoriaus. 

Nors ir kokie buvo tie skaitalai, Konanas Doilis suvokė, 
kad jau tapo populiaresnis už daugelio susižavėjimą pelniu- 
sį Mereditą, ir tai jį liūdino. Jis niekad nepraleisdavo progos 
pagirti Meredito šedevrą Ričardo Feverelo išbandymas (The 

Ordeal of Richard Ferevel), bet apgailestaudavo, kad skai- 
tytojams kliūva pernelyg įmantrus autoriaus stilius. „Jeigu 
jo paties kartai sunku jį suprasti, — samprotavo Konanas 
Doilis, — tai ką supras palikuonys?“ 

Kurį laiką Konanas Doilis dažnai lankydavosi Meredito 
namuose Saryje. Jis įsitikino, kad net ir visai iš arti Meredi- 
tas gali būti sunkiai suprantamas. Sykį Konanas Doilis nuva- 
žiavo pas jį su kolegomis rašytojais Džeimsu Bariu ir Artūru 
Kvileriu-Kauču, ir visi trys suglumę atidžiai klausėsi, kaip 
Mereditas skaito savo eilėraštį „Britų darbininkui“ („To the 
British Working Man ). „Nežinau, kaip tą eilėraštį supras 
britų darbininkai, — apibendrino Konanas Doilis, — bet mes 
visi trys tikrai nesusigaudėme, apie ką jis.“ 

Konanas Doilis ir vėliau daug sykių lankėsi Saryje. Kartą, 
abiem rašytojams susėdus pietauti, Mereditas „labai rimtai" 
pasiteiravo, ar valiotų Konanas Doilis išgerti butelį burgun- 
diškojo vyno. Dėl amžiaus ir silpstančios sveikatos Meredi- 
tas nebegalėjo gerti vyno, kurio buvo sukaupęs jaunystėje, 
bet jam būdavo malonu matyti, kaip svečiai tuština jo rūsio 
išteklius. „Atsakiau, kad man tai nėra neįveikiamas daly- 
kas, — prisiminė Konanas Doilis. — Buvo atsargiai įneštas 
apdulkėjęs senas butelis, kurį aš, Mereditui draugiškai ste- 
bint, čia pat išmaukiau." 

Ko gero, tas vynas ir bus prisidėjęs, kad Konanas Doilis 
taip įdėmiai klausėsi Meredito, kai šis įsišneko apie Napo- 
leono maršalus, — tema, labai dominančia juos abu. Kona- 
nui Doiliui tai buvo puikus įkvėpimo šaltinis. Pasirodžius 
naujam 1844 m. Paryžiuje išleistų Barono de Marbo prisimi- 
nimų (The Memoirs of Baron de Marbot) vertimui, vėl kilo 
susidomėjimo Napoleono epocha banga. De Marbo, prancū- 
zų baronas ir Napoleono armijos karininkas, labai raiškiai, 

pompastiškai, bet patraukliai aprašė savo „nutrūktgalviškus 
žygius ir kaip per plauką vis pavykdavo išsigelbėti“. Mere- 
ditas primygtinai rekomendavo tuos prisiminimus Konanui 
Doiliui, o šis perskaitęs apibūdino juos kaip „žymiausią pa- 
saulyje kareivišką knygą“. 

Pasak Konano Doilio, reikia visai „užmerkti akis“, kad 
patikėtum tais groteskiškais šio prancūzo drąsos aprašymais, 
bet čia ir glūdi tos knygos žavesys. De Marbo kūrinys pada- 
rė Konanui Doiliui tokį įspūdį, kad prancūzų karininko apra- 
šymo gyvumą ir tuščiagarbiškumą jis perkėlė į savo literatū- 
rinį herojų — Konflano husarų vadą Etjeną Žerarą, 
„lengvabūdį, pagyrūną, atviraširdį, moterų ir šešių lengvo- 
sios kavalerijos brigadų numylėtinį". 

Brigados vadas Žeraras yra vienas sėkmingiausių Kona- 
no Doilio sumanymų. Rašytojas vėl ėmėsi savo mėgstamo 
istorinio romano ir sukūrė naują personažą, kuris, panašiai 
kaip velionis Šerlokas Holmsas, traukė skaitytojų dėmesį 
per visą epizodinių pasakojimų seriją. Ilgi istoriniai Kona- 
no Doilio romanai dažnai nukrypdavo nuo temos arba 
įklimpdavo smulkmenose, o naujųjų apsakymų tempas ne- 
nusileido „didvyriškiems ir žavėtiniems“ paties brigados 
vado kardo dūriams. 

Kiekviename apsakyme spalvingasis karys patenka į ne- 
įtikėtiną, regis, beviltišką padėtį, bet savo nutrūktgalviškos 
drąsos ir aklos laimės dėka iš jos pergalingai išsikapsto. 
Apsakyme „Kaip brigados vadas nugalabijo lapę“ („How the 
Brigadier Slew the Fox“) rašoma, kaip Žeraras pasiklysta už 
priešo linijos ir patenka į lapių medžioklę. Iš susijaudinimo 
užsimiršęs, jis ima smarkiais kardo mostais gainioti lapę, 
labai nuliūdindamas anglų medžiotojus, kurių audringus 
šūksnius ir pašėlusį mosikavimą jis palaiko pritarimu. „Tie 

anglai išties ne tokie jau flegmatikai, — sako Žeraras. — 
Narsus karo ar sporto žygis visada ras atgarsį jų širdyse." 

Apsakymas „Kaip brigados vadas pelnė medalį“ („How 
the Brigadier Won His Medal") pasirodė 1894 m. gruodžio 
mėnesį žurnale The Strand, ir tai buvo naujojo personažo 
debiutas. Apsakymą Konanas Doilis jau buvo skaitęs ameri- 
kiečių klausytojams, kurių entuziastinga reakcija teikė vil- 
čių, kad darbą lydės sėkmė. Grįžęs į Davoso kasdienybę, jis 
sparčiai parašė dar septynis apsakymus apie Žeraro nuoty- 
kius. Jie buvo spausdinami žurnale The Strand visus 1895 
metus ir sudėti į knygą Brigados vado Žeraro žygdarbiai (The 
Exploits of Brigadier Gerard). 

Nors šį savo rinkinį Konanas Doilis dažnai menkinamai 
vadino „kariškų apsakymų knygele“, brigados vadas Žeraras 
netrukus tapo vienu populiariausių jo sukurtų veikėjų. Grin- 
hafas Smitas džiaugėsi vėl gavęs tęstinių apsakymų, o skai- 
tytojams buvo prie širdies nepiktas Konano Doilio humoras. 
„Malonu, kad tiekai žmonių patinka brigados vadas, — sa- 
kė Konanas Doilis, — nes jis ir man truputį patiko.“ 

Tą žiemą Davose Konanas Doilis, lydimas sesers Lotės, 
vėl tobulino slidinėjimo įgūdžius ir su broliais Brangeriais 
rengdavo išvykas. Vasarą šeimai persikėlus į Maloją, Kona- 
nas Doilis pradėjo rašyti Rodnį Stouną (Rodney Stone), dar 
vieną istorinį romaną. Jame vaizduojama regentystės laikų 
aplinka ir boksas be pirštinių tais laikais, kai markizas 
Kvinsberis dar nebuvo nustatęs šios sporto šakos taisyklių. 
„Kodėl iš visų pasaulio temų, — klausė leidėjas Džordžas 
Njunesas, — pasirinkote kaip tik šią?“ Konanui Doiliui, 
kuriam boksas pelnė pagarbą laive „Hope“, tema atrodė 
visai tinkama. Jam patiko ši sporto šaka, gyvenime daug 
sykių dalyvavo bokso varžybose. „Ištvermė be brutalumo, 

geraširdiška drąsa be žiaurumo, meistriškumas be gudry- 
bių, man rodos, yra tauriausi sporto bruožai, — rašė jis. — 
Verčiau jau tebus sportas šiurkštokas, negu mums kils pa- 
vojus išlepti."“ Šiuolaikiniai skaitytojai galbūt tik palinguos 
galva, bet Konanui Doiliui atrodė, kad bokso ringas yra 
šiuolaikinis riterių turnyrų atitikmuo, galimybė išbandyti 
narsą ritualinėje kovoje. 

Kaip visada, kai rašydavo istorinį veikalą, Konanas Doilis 
apsikrovė istoriniais dokumentais. Jis rėmėsi Bo Bramelio 
(Beau Brummell) gyvenimu ir keliomis kitomis kronikomis, o 
siekdamas pajusti tų laikų dvasią, įniko studijuoti kumštynių — 
bokso — istoriją ir mokslą. 

Rodnis Stounas pradėtas spausdinti tęsiniais 1896 m. sau- 
sio mėnesį, 0 tų pačių metų pabaigoje išėjo atskira knyga. Ji 
buvo ne tik gerai perkama, bet ir paskatino vėl susidomėti 
boksu. Tris dešimtmečius Rodnis Stounas buvo daug kartų 
leidžiamas arba spausdinamas dalimis, ir Konanas Doilis tai 
laikė nemaža sėkme. 

Ne visus kritikus romanas sužavėjo. Pasirodžius pirma- 
jam knygos leidimui, vienas toks Maksas Birbomas (Max 
Beerbohm) sukritikavo kūrinį laikraštyje The Saturday Re- 
view. Užsimindamas, kad Konanas Doilis turi mediko patir- 
ties, Birbomas pagyrė autorių kaip „pirmąjį, kuris literatūro- 
je aprašė tinkamą elgesį su ligoniais“. Toliau recenzentas 
sakė, kad vien jau malonus Konano Doilio veidas ir akiniai 
auksiniais rėmeliais teikia skaitytojams pasitikėjimo. „Šiokį 
tokį siužetą rasi nebent knygos pradžioje ir pabaigoje, — 
rašė jis. — Tačiau šis užsispyręs medikas labai pasitiki savi- 
mi. Jis užsimena ketinąs netrukus atlikti antrąją operaciją. 
Ne, ne, daktare Doili! Jūs labai geras bendrosios praktikos 
gydytojas, tuo nė kiek neabejoju. Bet lavoną išskrodėte 

nevykusiai. Tokioms operacijoms reikia specialių žinių ir 
nepaprasto delikatumo... Verčiau jau dirbkite, ką sugebate." 

Paisydamas romano dvasios, Konanas Doilis veikiausiai 
buvo linkęs santykius su recenzentu išsiaiškinti kumščiais. 
Tačiau rašytojas pasitenkino vien išspausdindamas laikraš- 
tyje The Saturday Review paneigiamąjį laišką, kuriame nu- 
rodė Birbomo recenzijos „istorines ir socialines klaidas“. „Gal 
jis ir žino, ką sako, kai kalba apie mano gebėjimą tinkamai 
elgtis su ligoniais arba apie akinius auksiniais rėmeliais, bet 
apie aprašomąjį laikotarpį mažai teišmano.“ 

Daug palankiau Konanas Doilis vertino rašytoją Grantą 
Aleną (Grant Allen), kuris savo kūrybą taip pat spausdino 
žurnale The Strand ir su kuriuo susipažino 1895 m. spalio 
mėnesį važiuodamas į Londoną. Atvirai seksualus Aleno ro- 
manas Tai padariusi moteris (The Woman Who Did) tuo me- 
tu sukėlė sensaciją, o netrukus šis autorius tapo žinomu 
detektyvinės literatūros kūrėju. Jo romane Afrikietis milijo- 
nierius (An African Millionaire), išleistame 1897 m., vaizduo- 
jamas suktas ir gabus maskuotis pulkininkas Klėjus. Kaip ir 
E. V. Hornungo Railsas, pasirodęs dvejais metais vėliau, 
pulkininkas Klėjus prisidėjo įtvirtinant dabar gerai žinomą 
žanrą vaizduoti vagį didvyriu. 

Per pirmąjį susitikimą Alenas su Konanu Doiliu apie de- 
tektyvinę literatūrą veikiausiai nekalbėjo. Jaunystėje Alenas 
buvo sirgęs džiova. Vyriškis tvirtino išsigydęs be didelių 
išlaidų ir išvengdamas nemalonaus ilgo buvimo užsienio 
sanatorijose. Jis patyrė, kad grynas Hindhedo, kaimelio Sa- 
ryje, oras turi tokį pat gydomąjį poveikį. Aleno nuomone, 
Konanui Doiliui vertėtų parsivežti Luizą atgal į Angliją, ir, 
jiems apsigyvenus Hindhede, jai nekiltų jokio pavojaus at- 
kristi. „Man tai buvo visiška naujiena, kad, nepakenkdami 

Luizos sveikatai, vėl galėtume gyventi Anglijoje, — rašė 
jis, — ir Maloni permaina po tokio neįprasto gyvenimo 
užsienio kurortuose." 

Nekantraudamas Konanas Doilis nuvažiavo apžiūrėti Hind- 
hedo, esančio už kokių penkiasdešimties mylių į pietvaka- 
rius nuo Londono. Sausas klimatas, uždaras gamtovaizdis pa- 
darė įspūdį, ir jis sutarė pirkti didelį žemės plotą netoli 
kaimelio centro. Pardavęs namą Pietų Norvude, architektui 
Henriui Bolui jis užsakė suprojektuoti naują namą Saryje. 
Bolas, Konano Doilio telepatijos seanso bičiulis iš Sautsio, 
padarė keletą projektų, tarp jų teniso kortų, arklidžių, nu- 
matydamas ir modernų apšvietimą elektra. Luiza, kuri jau 
nebesitikėjo vėl patirsianti šeimos gyvenimo pastovumą, džiu- 
giai sutiko šią žinią. „Ši naujiena, — rašė Konanas Doilis, — 
įžiebė ligonei naują viltį.“ 

Kol namas bus pastatytas, Konanas Doilis nutarė žiemą 
išvežti Luizą į Egiptą, tikėdamasis, kad karštas ir sausas 
oras galutinai ją išgydys prieš grįžtant į Angliją. Leisdamiesi 
į kelionę, vaikus jie vėl paliko su ponia Hokins, bet Luiza 
vylėsi, kad išsiskyrimams ateina galas. Lydimi Lotės ir slau- 
gės, Konanas Doilis su Luiza keliavo diližanais iš Ko į Ro- 
mą, paskui — iš Brindiso uosto į Aleksandriją. Atvykę į 
Egiptą, jie apsistojo prabangiame „Mena House“ viešbutyje 
su palmėmis vazonuose ir ventiliatoriais palubėje, „pačioje 
piramidžių paunksnėje“, septynios mylios nuo Kairo, „prie 
monotoniškiausio pasaulyje kelio“. Šiame imperijos bastio- 
ne, — viešbučio holai buvo britų bendruomenės centras, — 
damoms meilinosi šaunūs karininkai chaki uniformomis ir 
siuvo padavėjai su turbanais, ant padėklų nešiodami gai- 
viuosius gėrimus. Neapsnūdęs Kairo gyvenimas patiko Ko- 
nanui Doiliui, kaip, beje, ir jo seseriai, „kuri buvo kaip tik 

tinkamo amžiaus juo mėgautis“. Taip galantiškai buvo pasa- 
kyta apie dvidešimt devynerių metų Lotę Doil, kuri Egipte 
dislokuotiems jauniems karininkams jau tikriausiai atrodė 
užsibuvusi. 

Konanas Doilis kaip paprastai griežtai laikėsi dienotvarkės, 
nors ir alino dykumos karštis. Jis atsivežė istorinės medžiagos 
baigti pirmajai apsakymų apie brigados vadą Žerarą serijai, 
be to, dar rado laiko savo draugo Džeimso Peino, Cornhill 
Magazine redaktoriaus, romanui perdirbti į pjesę. Napoleono 
epochos tyrimai jį paskatino rašyti istorinį romaną Dėdė Ber- 
nakas (Uncle Bernac), kurį buvo užsakęs Žurnalo Oueen re- 
daktorius. Kai kūrybinės energijos pritrūkdavo, kiek leido 
vietos sąlygos, jis mankštindavosi. Užlipo į didžiąją Gizos 
piramidę, nors tai laikė „nemaloniu ir beprasmiu žygiu“, taip 
pat netoli viešbučio žaisdavo golfą. Čionai, sakė jis vėliau, 
„nusviestą kamuoliuką galėjai rasti senoviniame kokio nors 
Ramzio ar Tutanchamono kape“. Palyginti su Davosu, čia 
žaisti golfą buvo daug lengviau. Mat Davose jam maišė smal- 
sios karvės, kurios įsigudrindavo išvartyti ir suėsti vėliavėles. 

Dar Konanas Doilis tikėjosi pasimokysiąs Egipte geriau 
jodinėti, mat netoliese esančiose arklidėse buvo didelis pa- 
sirinkimas „keistų ristūnų“. „Paprastai jie gana vangoki, — 
rašė jis, — bet labai gyvai prisimenu vieną tokį, kuris buvo 
ne kaip visi. Kad mano dešinės akies vokas kiek užkritęs — 
tai ne nuo tilosofinių apmąstymų, o darbas to juodo kaip 
velnias ir nesutramdomo ristūno įdubusiais šonais, vis kar- 
pančio ausimis.“ Nepakantumo čia, matyt, būta abipusio: 
arklys kaip pašėlęs lėkė su Konanu Doiliu per dykumą, 
sviedė jį žemėn ir dar įspyrė į kaktą. Žaizda buvo susiūta 
penkiomis siūlėmis, ir visose vėliau darytose nuotraukose 
matyti nukaręs vokas. 

Naujuosius 1896 metus Konanas Doilis su žmona ir sese- 
rimi sutiko Kaire. Po dviejų dienų visi trys leidosi į kelionę 
Nilu, kurią organizavo Tomo Kuko (Thomas Cook) kelionių 
agentūra. Jie plaukė ratiniu garlaiviu „Nitocris“, kuriame bu- 
vo šešiolikos žmonių įgula ir gultai aštuoniems keleiviams. 
Kelionė tęsėsi maždaug aštuonis šimtus mylių į pietus, iki pat 
Sudano sienos, dažnai sustojant apžiūrėti senovinių kapų ir 
šventyklų. Konanas Doilis gėrėjosi „didingu Egipto istorijos 
tęsiniu": „Daugiau šiame pasaulyje nėra nieko panašaus. Ro- 
mos ir Britų imperijos, palyginti su juo, — vien paprasčiau- 
sios išsišokėlės." Tačiau Konanas Doilis, vis labiau grimztan- 
tis į spiritizmą, dygėjosi egiptiečių noru išsaugoti žemiškąjį 
kūną. „Siekis bet kokia kaina išsaugoti kūną, tą seną, nudė- 
vėtą apdarą, pirma gaubusį sielą, — tai naujausias materia- 
lizmo žodis." 

Pasukęs į pietus, laivas atsidūrė gana pavojingoje vieto- 
je. Naujajai Britanijos konservatorių valdžiai keliant balsą, 
kad Sudaną reikia užkariauti, maištingos sudaniečių gaujos 
pareikšdavo savo nuomonę tuo klausimu paleisdamos įkan- 
din praplaukiančių anglų laivų įspėjamuosius šūvius. Laive 
„Nitocris“ sklandė kalbos ir apie kitokius priešiškus veiks- 
mus, tad Konanas Doilis nutarė, jog kelionės organizatoriai 
be reikalo rizikuoja. „Jei aš būčiau dervišų generolas, — 
pareiškė jis, — tikrai ryžčiausi pagrobti Kuko ekskursan- 
tus.“ Laimei, laivas sėkmingai parplukdė keleivius į Kairą, 
nors Konanas Doilis ir vėliau rutuliojo mintį apie tai, kaip 
grupelė turistų buvo „stumiama į baisią nelaimę“. Paskui jis 
parašė romaną „Korosko žūtis (The Tragedy of the Korosko), 
Amerikoje vadinamą Drama dykumoje (A Desert Drama,), pa- 
sakojantį apie tai, kaip būrelis turistų tampa dykumos plėši- 
kų aukomis. Knyga pasirodė 1898 m. vasarį, o prieš tai 

kūrinys buvo tęsiniais spausdinamas žurnale The Strand ir 
skaitytojų gerai įvertintas. 

Visiems sėkmingai grįžus iš kelionės Nilu, Konanas Doi- 
lis paliko Luizą su Lote patogiame viešbutyje, o pats leidosi 
į dykumą apžiūrėti už penkiasdešimties mylių esančio Kop- 
tiko vienuolyno prie Natrono ežerų. Po kelių dienų grįžęs į 
Kairą, sužinojo, kad jam nesant prasidėjo „dideli istoriniai 
įvykiai“. Įtampa regione, kilusi dislokavus palei Nilą britų 
pajėgas, prasiveržė atvirais kariniais veiksmais. Britų kon- 
troliuojama Egipto armija, vadovaujama lordo Kičenerio (Kit- 
chener), žygiavo prieš sudaniečius dervišus, lojalius kalifui 
Abdulai el Tašiui (Abdullah el Taashi). „Umai Egiptas tapo 
pasaulio neramumų židiniu, — rašė jis, — 0 aš per atsitikti- 
numą tuo metu irgi tenai atsidūriau." 

Konanui Doiliui, aprašiusiam savo romanuose tiek daug 
didelio masto ir istorinės svarbos karinių kampanijų, rūpėjo 
pamatyti šiuolaikinių britų karių mūšius. Jis žinojo, kad jam, 
civiliui, patekti į fronto liniją neįmanoma. Kad įgytų tokią 
galimybę, jis nusiuntė telegramą Londono laikraščiui West- 
minster Gazette ir išgavo karo korespondento paskyrimą. 
Įgijęs šią akreditaciją, jis nusipirko chaki švarką, jojamąsias 
kelnes, itališką revolverį ir šovinių. Palikęs Luizą su Lote 
viešbutyje, Konanas Doilis patraukė Sudano pasienio link. 
Traukiniu, laivu ir kupranugariais jis stūmėsi į pietus nuo 
Asuano, artyn tikrojo mūšio lauko, kur buvo susirinkę spau- 
dos atstovai. Kad ir kaip būtų nekantravęs išvysti kautynes, 
jam padarė įspūdį rami britų karininkų laikysena. Konanas 
Doilis susipažino su keturiais jaunais vyrais, sergančiais karš- 
tine, bet atsisakiusiais palikti postą. Kas rytą jie visi įmesda- 
vo į kepurę po puskronę ir paskui matuodavosi temperatū- 
rą. Kieno temperatūra būdavo aukščiausia, tam atitekdavęs 

visas kepurės laimikis. Tik kartą, atėjus į štabą telegramai, 
Konanas Doilis pastebėjo kariškių sujudimą. Jis pamanė, 
kad gauta žinia artėjant priešo kariuomenę. „Prasispraudęs 
ir aš įkišau savo galvą tarp palinkusių šalmų, — rašė jis 
reportaže. — Tai buvo pranešimas apie Oksfordo ir Kembri- 
džo valčių lenktynių rezultatus.“ 

Būrys kavalerijos karininkų rengėsi prisijungti prie pa- 
grindinių kariuomenės pajėgų Vadi Halfoje, ir spaudos atsto- 
vams buvo įsakyta vykti drauge. Tačiau Konanas Doilis nuta- 
rė bandyti laimę su „didžiaisiais žurnalistais“ iš Londono, 
nusprendęs, kad jiems bus geriau siektis savarankiškai. „Mūsų 
vienų kelionė dešiniuoju upės krantu, kairiajam sparnui esant 
visiškai neapsaugotam, buvo rizikinga, — rašė jis, — antra 
vertus, dulkės, kurias kelia didelis būrys raitelių, būtų buvu- 
sios nepakenčiamos.“ Geriau pagalvojus, dulkės yra mažes- 
nis pavojus nei pakliūti į plėšikaujančių dervišų rankas, bet 
nuotykių pomėgis užgožė blaivų protą. Jis ir kiti bendrakelei- 
viai tamsoje su tarnų palyda išvyko kupranugariais. 

Konanas Doilis įsitikino, kad kupranugariai yra tokie pat 
nenuspėjami kaip ir tas „nežabotas“ egiptiečių ristūnas, kuriuo 
anksčiau bandė jodinėti. „Tai keisčiausi ir sukčiausi pasaulyje 
gyvuliai, — rašė jis autobiografijoje. — Kupranugario išvaizda 
tokia rimta ir ori, kad nė neįtartum, kokių bjaurių niekšybių jis 
gali iškrėsti. Prie tavęs jis prisiartina su tokiu susidomėjimu ir 
pranokia išraiška, nelyginant aristokratė dama iš sekmadieni- 
nės mokyklos. Pamanai, kad jam stinga vien „poros akinių ant 
vėduoklės galo. Paskui ilgesingai žvelgdamas jis švelniai at- 
stato lūpas, ir vos spėji tarti: „Mielas padarėlis nori mane pa- 
bučiuoti“, kai priešais tave sukaukši dvi eilės baisių žalsvų 
dantų ir tu taip šokteli atatupstas, kad nė nejįtarei tokio am- 
žiaus šitokiems šuoliams dar esąs pajėgus.“ 

Laimei, kupranugaris buvo vienintelis pavojus, su kuriuo 
Konanui Doiliui teko susidurti: jų grupelė pasiekė Vadi Haltą 
nesutikusi sudaniečių pajėgų. „Man vis dar vaidenasi tas 
aksominis purpuro spalvos dangus, — rašė jis autobiografi- 
joje, — tos didelės nesuskaičiuojamos žvaigždės ir pamažu 
slenkantis pusmėnulis, kai begarsiu savo žingsniu kupranu- 
gariai mus nešė per nuostabų svajonių pasaulį.“ 

Atvykusių į vietą, keleivių laukė nusivylimas, nes kam- 
panijos pradžia užtruko. „Mažoje tvirtovėje dvelkė tikru 
karu, — apibūdino padėtį Konanas Doilis, — bet jokių žen- 
klų, kad galėtų būti puolama, nebuvo.“ Per pietus pats Kiče- 
neris Konaną Doilį patikino, kad kol jo vyrai ir ginkluotė 
neišdėstyti, joks mūšis negali įvykti. Kiti korespondentai 
nutarė likti ir laukti. Kad ir kaip norėdamas daryti tą patį, 
Konanas Doilis suvokė, jog artėjančios vasaros karščių Lui- 
za neištvertų. Paaukojęs kupranugarį bendram labui, jis grį- 
žo į Kairą pasitaikiusiu krovininiu laivu, visą kelią misda- 
mas vien abrikosais sirupe. „Daugiau iki gyvenimo galo 
konservuotų abrikosų negaliu matyti akyse“, — sakė jis. 

Į Angliją Konanų Doilių šeima išplaukė balandžio pabai- 
goje. Rašytojas parsivežė daugybę suvenyrų, iš kurių žy- 
miausias — tropikų erkių, įsigraužusių jam į riešus, kai 
miegojo Nilo pakrantėse, užkratas. 


Kai Konanai Doiliai grįžo, naujasis namas Hindhede dar 
buvo nebaigtas. Vaikams atvykus jiems įkandin, visi įsikėlė 
į kaimyniniame Heislmiro mieste išsinuomotą namą, 0 pas- 
kui apsistojo Hindhedo viešbutyje, iš kur buvo galima rū- 
pintis namo statyba. Dera pasakyti, kad Konanas Doilis ne- 
labai skubėjo vėl suartėti su vaikais. Pusę metų praleidęs 
Egipte, vos spėjęs grįžti, sentimentų vedamas, po trijų savai- 

čių išskubėjo į Sautsį, kuriame praleido keletą savaičių, dar- 
bo valandas įterpdamas tarp kriketo rungtynių ir viešnagių 
pas senus draugus. Ten lankydamasis, jis ištiesė pagalbos 
ranką senam kolegai Artūrui Fordui, chirurgui oftalmologui, 
kažkada pamokiusiam tikrinti akis. Fordas turėjo šešis vai- 
kus ir tuo metu sunkiai vertėsi. Konanas Doilis, matyt, pa- 
gautas impulso, namą, kurį nuomojo Fordai, nupirko, taip 
pagelbėdamas senajam bičiuliui ir parodydamas dosnumą. 
1897 m. spalį Konanas Doilis su šeima įsikėlė į naujuo- 
sius namus. Raudonų plytų rūmas stačiašlaičiu stogu liudi- 
jo rašytojo šlovę, turtą, o sykiu — plačius keliautojo ir spor- 
tininko pomėgius. Ilgas vingiuotas keliukas vedė prie 
vakarinių durų, atsiveriančių į dviaukštį plytų židinio šil- 
domą vestibiulį, kur vitražiniuose languose buvo įstatyti 
Doilių šeimos herbai. Svečių miegamieji, erdvus biliardo 
kambarys, didingas valgomasis, kuriame galėjo susėsti apie 
trisdešimt žmonių, piršo mintį, kad čionai bus plačiai pra- 
mogaujama. Medžiu iškaltoje svetainėje netoli lubų palei 
sienas ėjo lentynos, kur buvo išdėstyta ekscentriška jūrų 
vėplių ilčių kolekcija, senoviniai ginklai, paukščių iškam- 
šos ir sportiniai trofėjai. Užstotame nuo vėjų Hindhede, 
tokiame palankiame Luizos sveikatai, buvo galima nesibai- 
minant skersvėjų turėti didelius, šviesius langus. Elektrą, 
tuo metu įprastą tik didžiuosiuose miestuose, tiekė specia- 
lus generatorius. Konanas Doilis apskaičiavo, kad naujasis 
jų namas atsiėjo 10 000 svarų, šiais laikais — apie pusę 
milijono dolerių. Namą jis pavadino „Giraitės paunksne“ 
(angl. Undershaw, kur anglosaksiškas žodis shaw reiškia 
svyruoklių medžių giraitę). Bremui Stoukeriui, apsilankiu- 
siam pas rašytoją 1907 m., namas pasirodė „gana patogus ir 
jaukus“, o daugybė antikvarinių daiktų ir meno kūrinių da- 

rė „pasakų ir pramogų namo“ įspūdį. Stoukeris ne veltui 
susidarė tokią nuomonę, mat sode už namo Konanas Doilis 
buvo įrengęs vienbėgį elektrinį traukinuką su specialiu 
pusiausvyrą išlaikančiu giroskopiniu mechanizmu. Trauki- 
nukas buvo tokio dydžio, kad galėjo vėžinti keleivius, ir 
juo labai džiaugėsi rašytojo duktė su sūnumi, dabar aštuo- 
nerių ir penkerių metų amžiaus. 

Konanui Doiliui, kuris vaikystėje Edinburge kilnojosi iš 
vieno buto į kitą, „Giraitės paunksnė“ reiškė išsvajotąjį pa- 
stovumą. Jo vaikai po neramių ketverių metų įgijo gražius 
namus, be to, dar buvo keturių akrų miškingas plotas išky- 
loms. Svečias iš Windsor Magazine pastebėjo, kad „jaunųjų 
šeimos atžalų pilna visur — ir šen, ir ten“. Konanas Doilis 
skatino bekylantį vaikų domėjimąsi kroketu, jodinėjimu ir 
kitomis lauko sporto šakomis. Savo paties mėgstamų bokso 
ir kriketo jis mokė Kingslį, o su Mere traukdavo pasivaikš- 
čioti ir jodinėdavo. Naujojo namo patogumai buvo tokie pat 
kaip ir Pietų Norvude, bet čia Luiza vadovavo būriui šeimy- 
nykščių — liokajui, virėjams ir kambarinėms. 

Kadangi Luizą jau kamavo artritas ir ji sunkiai bepasuk- 
davo durų bumbulą, naujojo namo durys buvo suprojektuo- 
tos taip, kad atsidarydavo vos priliestos. Šeimai ir toliau 
daug padėjo Luizos motina, kuri apsigyveno kaimynystėje. 
Penkiasdešimt devynerių metų Konano Doilio motina liko 
gyventi Meisongilyje. 

Naujajame kabinete rašytojas kūrė trumpus apsakymus, 
kurių dauguma buvo „apie groteskiškus dalykus ir baiseny- 
bes, — tokias poringes gera skaityti žiemos vakarais prie 
židinio". Šie kūriniai galiausiai ir buvo sudėti į rinkinį Apsa- 
kymai prie židinio (Round the Fire Stories), o juose vaizduo- 
jama begalė mįslingų užrakintų kambarių, pūvančių lavonų 

ir nukirstų rankų bylojo, kad Konanas Doilis nėra nustojęs 
domėtis Edgaru Alanu Po. 

Nors „Korosko žūtis buvo išleista jau persikrausčius į 
Hindhedą, Konano Doilio romanai nustojo rodęsi tokiu pa- 
šėlusiu tempu. Šiek tiek pataisytas žurnale spausdintasis Dė- 
dės Bernako variantas 1897 m. pradžioje išleistas knyga, ir 
Konanas Doilis skundėsi, kad jį kurdamas buvo „tarsi ne 
visai susistygavęs". Su tuo sutiko ir dauguma kritikų, ypač 
Maksas Birbomas, kuris laikraštyje The Saturday Review 
vėl sutaršė rašytoją. „Atkurdamas Napoleoną, — rašė Bir- 
bomas, — jis nepraleido nieko, tik patį Napoleoną.“ Šie 
žodžiai ne visai teisingi. Romano silpnumą veikiausiai lė- 
mė tai, kad epizodinis Napoleono vaidmuo yra kur kas 
gyvesnis negu paties Konano Doilio sukurtieji veikėjai, — 
šitai pripažino net Birbomas. Tokia kritika autorių suerzino, 
bet šįsyk nutarė į ją nekreipti dėmesio. 

Kai buvo užsipulta kita jo knyga — 1899 m. kovą išleis- 
tas Duetas su proginiu choru (A Duet with an Occasional 
Chorus), rašytojas pristigo santūrumo. Jis išsiaiškino, kad 
daugelio neigiamų recenzijų autorius yra vienas — toks Vil- 
jamas Robertsonas Nikolas (William Robertson Nicoll), raši- 
nėjantis į kelis leidinius įvairiais slapyvardžiais. Konanas 
Doilis pasipiktino ir, reaguodamas į „kylantį skandalą", 
parašė Daily Chronicle kandų laišką. Nežinant, rašė jis, gali 
pasirodyti, kad viena ar kita knyga sulaukė begalės gerų 
žodžių ar priekaištų, o iš tikro visa ši recenzijų kruša — 
vieno žmogaus darbas. „Kai visos tos virvutės tampomos 
vienu metu, atrodo, lyg būtų nepaprastas nuomonių sutapi- 
mas, — rašė jis. — Tačiau jas tampo tos pačios rankos.“ 
Vėliau Konanas Doilis pripažino išliejęs tiek įniršio, kad Ni- 
kolas nebežinojęs, kur jam atsakyti — „spaudoje ar teismo 

salėje“. Ilgainiui visa ta istorija nublanko, o Konanas Doilis 
su Nikolu netgi susidraugavo. 

Suprantama, kodėl Konanas Doilis siekė Duetą, — taip 
sutrumpintai buvo vadinamas šis romanas, — apginti. Šioje, 
anot autoriaus, „šeimos studijoje“ aprašomas herojus Frenkas 
Krosas ir jo merginimasis Modei Selbi, kuri „nusileido ant 
šešėliuoto jo gyvenimo kelio it šviesos angelas". Šiltai ir jaus- 
mingai vaizduojama veikėjų meilės istorija ir bendro gyveni- 
mo pradžia. Rašytojas gana naiviai pareiškia: „Jie neišsiskirs 
tol, kol karsto antvožas neuždengąs vieno ar antro." 

Rašytojas tvirtino, kad Duetas yra „(...) visai kitokia litera- 
tūrinė forma — savotiškas natiurmortas. Iš dalies jis — vaiz- 
duotės vaisius, iš dalies remiasi mano paties ir mano draugų 
jaunystės patirtimi.“ Gaila, kad autorius nepaaiškino tiks- 
liau, kur baigiasi toji patirtis ir kur prasideda vaizduotė. Du- 
etas — visais atžvilgiais ir atviriausia, ir painiausia knyga jo 
literatūrinėje karjeroje. Daug romano įvykių, tarkime, jaunų- 
jų įsimylėjėlių apsilankymas prie Samuelio Pipso (Samuel Pe- 
pys'“) kapo ar Tomo Karlailio (Thomas Carlyle'') namuose, 
aiškiai remiasi paties autoriaus patirtimi. Galbūt tokių esama 
ir daugiau. Vaikštinėdamas po Vestminsterio abatiją, tą „di- 
dingiausią ir nuostabiausią paminklą, kokį mūsų tauta turė- 
jo“, Frenkas išsako karštą pagarbą „mūsų karaliams ir mūsų 
kariams, mąstytojams ir poetams“, o tokius žodžius tikrai 
galėjo ištarti ir pats Konanas Doilis. 

Ne visi knygos epizodai tokie nekalti. Vėlesnio leidimo 
pratarmėje Konanas Doilis rašė, kad jo tikslas buvęs „(...) 


'o Samuelis Pipsas (1633— 1703) — anglų dienoraštininkas ir admirali- 
teto sekretorius. (Vert. past.) 
'' Tomas Karlailis (1795— 1881) — anglų eseistas ir istorikas. (Vert. 


past.) 

pesimizmo amžiuje nupiešti vedybinį gyvenimą tokį, koks jis 
galėtų būti ir dažnai būna, — gražų, bet paprastą, o gyveni- 
mo banalybes — nuspalvintas ir išaukštintas meilės šviesos. 
Čia nėra pribloškiančių nuotykių, nes jų nenutinka tokiems 
žmonėms, kokius aš pavaizdavau, ir tie žmonės netrykšta 
išmintimi, nekalba aforizmais, nes užmiesčio namuose tai ir- 
gi neįprasta.“ 

Turint visa tai galvoje, vienas Dueto epizodas yra labai 
netikėtas — jis ir atkreipė į save daugiaveidžio Viljamo Ro- 
bertsono Nikolo ugnį. Tuoj po vestuvių Frenkas Krosas gau- 
na laišką iš moters, vardu Violeta Rait, su kuria jį anksčiau 
siejo „ikisantuokinis ryšys“. Grasindama susitikti su veikėjo 
žmona, panelė Rait kviečia Frenką į „senąjį slaptąjį kamba- 
rį" vadinamajame „Marianyje“. 

„Marianis' — tai ramus restoranas, — aiškino kūrinyje 
Konanas Doilis, — garsėjantis lachryma christi spumante ir 
esantis niūrokų gatvių kvartale tarp Drari Leino ir Kovent 
Gardeno. Tai, kad veikė nuošalioje gatvelėje, ypatingam jo 
verslui nekliudė. Jo klientams šiuolaikinė savireklamos yda 
buvo svetima, viešumo jie netgi kratėsi. Jie nesimėgavo žmo- 
nių draugija ar prabanga. Jų skonį labiau tenkino ne žmo- 
nių pilni salonai, o mažas, paprastas kambarėlis, už kurį jie 
net buvo pasiryžę mokėti brangiau." 

Tokie žodžiai 1899 m. skambėjo dviprasmiškai, nors Frenko 
ir Violetos susitikimas visiškai nekaltas. Konanas Doilis ap- 
dairiai pareiškia, kad Frenkui net mintis apie neištikimybę 
kėlė pasišlykštėjimą, ir jis Violetos kerams atsispyrė: 


„— Frenkai, tu manęs dar nepabučiavai. 
Ji pasukinėjo besišypsantį veidelį, pakėlė akis aukš- 


tyn, ir vieną akimirką jis buvo belinkstąs prie jos. Bet 

tuoj vėl susiėmė į rankas. Supratęs, kaip greitai ir 
gerai susitvardė, atgavo pasitikėjimą. Juokdamasis ir 
vis dar laikydamas už rankų, jis vėl pasodino Violetą 
į kėdę prie stalo. 

— Gera mergaitė! — tarė. — Dabar mes išgersime 
arbatos, O aš tau per tą laiką atskaitysiu pamokslą. 

— Tu juos puikiai moki skaityti. 

— O ar gali būti geresnis kunigas už atsivertusį 
nusidėjėlį? 

— Vadinasi, tu iš tikro atsivertei? 

— Žinoma. Du gabalėliai cukraus, jei gerai prisi- 
menu.“ 


Šiandienos skaitytojai šią pastraipą perskaitys kuo ra- 
miausiai, nesigriebdami uostomosios druskos, tačiau Kona- 
nas Doilis, aprašydamas tokią aplinką ir situaciją, bemaž 
peržengė Viktorijos laikų padorumo ribas. Vos kitąmet buvo 
sustabdytas ir dvylikai metų atidėtas Teodoro Dreizerio (The- 
odor Dreiser) Sesers Keri (Sister Carrie) leidimas dėl romane 
neva pernelyg atvirai piešiamo „puolusios“ moters portreto. 
Šios temos traktuotė Konano Doilio kūrinyje yra palyginti 
naivi, bet vis vien jis buvo apkaltintas nereikalingu ir už- 
gauliu gašlumu. Kituose romano leidimuose šį epizodą Ko- 
nanas Doilis kiek pataisė ir „tuos šiurkštumus sušvelnino“. 
Nūdien tie šiurkštumai atrodo patraukliai žavūs. Ten pami- 
nima viena smulkmena, kai Frenkas savo aistroms suvaldyti 
griebiasi cigaretės ir nedžentelmeniškai pratrūksta tokiais 
žodžiais: „O, tegul ją galas, tą arbatą!“ — sušunka jis ir 
paskui Violetą „pasiunčia po velnių!" 

Nors šį tą Konanas Doilis pataisė, pačią sceną reikalavo 
palikti tokią, kokia yra. „Aš ketinau rašyti ne pasaką, — pa- 

reiškė jis, — O nupiešti gyvą porą — su visomis silpnybėmis, 
pagundomis ir sielvartais, kurie gali išbandyti dviejų žmonių 
charakterius ir aptemdyti gyvenimą. Frenkas nėra idealus he- 
rojus, tai paprastas jaunikaitis, ne geresnis už savo bendraam- 
žius.“ Atkaklus Konano Doilio požiūris šiuo klausimu prašosi 
panagrinėjamas smulkiau, ir savaime kyla klausimas, ar galė- 
jo jis būti grįstas paties rašytojo patirtimi tokiose įstaigose 
kaip „Marianio“ restoranas. Iš tolesnių įvykių matyti, kad var- 
gu ar taip buvo, ir nors kyla įtarimų, iš kur jis tokią aplinką 
pažino, nepamirškime, kad savo kūryboje rašytojas parodė iš- 
manąs ir apie landynes, kur rūkomas opiumas, ir apie Liudvi- 
ko XIV dvarą ar nugrimzdusią Atlantidą. Todėl nėra pagrindo 
manyti, kad visais šiais atvejais remtasi tiesiogine patirtimi. 
Vis dėlto Duetas skiriasi iš kitų Konano Doilio knygų. 
Rašytojas atsisakė didelių pinigų už teisę spausdinti šį ro- 
maną tęsiniais, įsitikinęs, kad tokia forma jį nuvertintų, ir 
labai apgailestavo, kai leidėjas Grantas Ričardsas (Grant Ri- 
chards) patyrė daug nuostolių. Autorių kiek paguodė giria- 
mieji Svinberno (Swinburne) ir H. Dž. Velso laiškai, tačiau, 
net jei nekreiptume dėmesio į Viljamą Robertsoną Nikolą, 
bendra vyraujanti nuomonė buvo kritiška. Vienam recen- 
zentui romanas pasirodė esąs „net nevertas pono Konano 
Doilio vardo“ ir „gana drąsus eksperimentas, piktnaudžiau- 
jantis skaitytojų palankumu“. Net Andrus Langas, kažkada 
užtaręs rašytoją, kad būtų išleistas Maikas Klarkas, dabar 
nesurado, ką gera pasakyti apie Duetą. „Mes negalime apsi- 
mesti, kad domimės Frenku ir Mode, — rašė jis po kelerių 
metų. — Gal toks skonis ir vulgarus, bet mums neabejotinai 
labiau patinka daktaro Votsono ir Šerloko Holmso nuotykiai." 
Šią kritiką Konanas Doilis paėmė labai giliai į širdį. 
Motinai sakėsi pripažįstąs, kad jam nepavyko Klumberio 

paslaptis, Gerdlstonų bendrovė ir net vėlesnis Dėdė Berna- 
kas, bet „sielos gelmėse“ jis negalįs taip lengvai nurašyti 
Dueto. Rašytojas buvo įsitikinęs, kad neigiamą požiūrį į knygą 
lėmė ne įvairūs joje vaizduojami įvykiai, o bendras visuome- 
nės suvokimas. Vėlesnio leidimo pratarmėje jis rašė: „Aš 
norėjau sukurti atmosferą — subtilią, neapčiuopiamą, auksi- 
nėmis meilės spalvomis nudažytą... Ir tik šiuo požiūriu man 
pasisekė arba nepasisekė, nes kitų tikslų neturėjau.“ 

Ši pastaba rodytų, kad Duetą galima laikyti nuotaikos iš- 
raiška, savotišku meilės laišku. Tai suvokus, aiškėja, koks 
stiprus ryšys autorių siejo su šia knyga, kurios įrištą rankraštį 
jis padovanojo moteriai, kaip pats savo motinai sakė, „palai- 
kiusiai mano sielą ir mano jausmus neužgesusius". 

Deja, toji moteris nebuvo jo žmona. 


15 


Mintys, 
kurių išsakyti nedrįso 


Pačią pirmąją dieną, vos tik pamačiau, 
supratau, kad turiu jus vesti, nors tai at- 
rodė neįtikėtina. Giliai širdyje žinojau, 
kad privalau tai padaryti. 


FRENKAS KROSAS, 
IŠ DUETO SU PROGINIU CHORU 


u Džina Leki (Jean Leckie) Konanas Doilis susipažino 
1897 m. kovo 15 d. ir iki gyvenimo pabaigos tas metines 
pažymėdavo dovanodamas jai vieną baltą gėlę — snieguolę. 
Aplinkybės, kuriomis jie susipažino, nežinomos, nes smul- 
kmenas Konanas Doilis sąmoningai nuslėpė. Autobiografijo- 
je Džina Leki paminima tik tada, kai ta istorija jau yra de- 
šimties metų senumo, ir ten ši moteris pristatoma kaip 
„Blekhitų (Blackheath) šeimos, kurią pažinojau metų metus 
ir kurios nariai buvo brangūs mano motinos ir sesers drau- 
gai, jaunesnioji duktė“. Tuo metu Lekiai ir Doiliai iš tiesų 
jau buvo suartėję, bet tai veikiau reikėtų laikyti Konano 
Doilio ir Džinos santykių padariniu, o ne priežastimi. 
„Kai kurie dalykai tokie asmeniški, kad net sunkiai pa- 
aiškinami“, — sakė jis, mandagiai išsisukdamas smulkiau 

aptarti šį klausimą. Tokio dviprasmiškumo priežastis gana 
aiški. Pirmieji jų romano su Džina Leki metai buvo skaus- 
mingiausias jo gyvenimo tarpsnis. Jis sakėsi įsimylėjęs Džiną 
iš pirmo žvilgsnio, bet tuo metu buvo vedęs vyras. Griežta 
garbės samprata, padorumo principai, kuriais vadovavosi 
gyvenime ir kurių laikėsi kūryboje, dabar patyrė sunkiau- 
sią išbandymą. „Aš savęs klausiu, — sako graži, jauna 
pagrindinė Baltosios kuopos veikėja, — ar skaistybę lyg 
kokį laukinį padarą geriausia laikyti įkalintą tarp aukštų 
sienų?“ Tais metais šį klausimą Konanas Doilis, be abejo, 
užduodavo sau ne kartą. 

Džina Leki visais atžvilgiais buvo nepaprasta moteris. Pa- 
siturinčių škotų duktė buvo įspūdingos išvaizdos — tams- 
šviesiais garbanotais plaukais ir ryškiai žaliomis akimis. Gu- 
vaus proto, apsiskaičiusi, gera jojikė, turėjo išlavintą 
mecosopraną. Net jos genealoginis medis lyg tyčia patiko 
Konanui Doiliui: jos šeima kildino save. iš škotų didvyrio 
Rob Rojaus. Tuo metu, kai juodu susipažino, jai buvo dvide- 
šimt ketveri, jam — trisdešimt septyneri. 

Buvo praėję treji su puse metų nuo tada, kai Luizai nu- 
statė džiovą, ir ji, kaip nepagydoma ligonė, negalėjo turėti 
su vyru lytinių santykių. Nors Viktorijos laikų visuomenėje 
vyravo išorinė dora, kartu egzistavo nemažai būdų, kaip vy- 
rui patenkinti geismą, jeigu tik to trokšta. Dueto epizodas su 
Violeta Rait rodo, kad Konanui Doiliui bent viena tokia išei- 
tis buvo žinoma, tačiau pats jis laikėsi kitokių normų. Jis 
pasižadėjo Luizai būti ištikimas, kaip rašė Duete, „kol kapas 
juodu išskirs“. Jo manymu, žmonos liga nieko nepakeitė, ir 
jis buvo pasiryžęs laikytis santuokinių įžadų. Esama sva- 
raus pagrindo manyti, kad kol Luiza buvo gyva, vyras jai 
nenusidėjo. 

Jau ir iki tol gyventi buvo gana nelengva, o susipažinus 
su Džina ir ją pamilus, pareigos ir aistros prieštara tapo 
tiesiog kankinanti. Iš pat pradžių jis pasakė Džinai su Lui- 
za nesiskirsiąs ir liksiąs jai ištikimas. Džina su tuo sutiko, 
ir pažinties pradžioje jie saugojosi leisti daug laiko drau- 
ge, Matyt, baimindamiesi neatsispirti pagundai. „Aš iš pas- 
kutiniųjų galynėjuosi su visomis tamsiosiomis jėgomis, — 
sakė jis, — ir laimiu.“ 

Konanas Doilis nedvejodamas aptarė šį dalyką su Ma- 
dam. Ko gero, pasirodys keista, kad vyras, patekęs į tokią 
padėtį, šitokiu klausimu kreipiasi į motiną, bet Konanas Doi- 
lis su ja tardavosi visais sunkiais atvejais. Vos apie keletą jo 
gyvenimo sprendimų — vedybas su Luiza, karjeros pokyčius 
ir Šerloko Holmso mirtį — nebuvo pirmiausia pranešta į 
Meisongilį. Jis nesigėdijo pamilęs Džiną ir tikėjo, kad moti- 
na pritars jo pasirinktam doros keliui. Be to, pačios Merės 
Doil santuokinis gyvenimas nebuvo sėkmingas. Kad ir ko- 
kie ryšiai motiną siejo su Brajenu Voleriu, per tuos ilgus 
metus ji skaudžiai išgyveno dėl Čarlzo Doilio, uždaryto glo- 
bos įstaigoje. 

Konanas Doilis ilgai nedelsdamas supažindino motiną su 
Džina. Jis ne tik sulaukė Merės Doil pritarimo — motina 
pasišovė lydėti porą, kai ji keliaus po šalį. Kaip Madam pa- 
lankumo ženklas Džinai buvo padovanota šeimos relikvija — 
Konano Doilio tetos Anetos apyrankė. Apie jųdviejų santy- 
kius netruko sužinoti ir kiti šeimos nariai. Konano Doilio 
sesuo Lotė susidraugavo su Džina 1899 m. pabaigoje. Laiške 
broliui Inisui Konanas Doilis patikino, kad Tui — taip vis dar 
buvo vadinama Luiza — nepatirs skausmo ir pažeminimo: „Ji 
man brangi kaip buvusi, nors jau sakiau, kad mano gyveni- 
me buvo didelė tuštuma, bet taip jau nebėr.“ 

1899 m. pabaigoje apie viską sužinojo Džinos tėvai ir 
brolis Patrikas. Galima numanyti, kad sulaukta ir jų pritari- 
mo: Kalėdoms Konanas Doilis iš Lekių dovanų gavo kakla- 
raiščio segutį su perlu ir deimantu. Neįtikėtina, bet turbūt ir 
ponia Hokins, Luizos motina, žinojo apie tuos santykius ir 
žento elgesį toleravo. 

Apie visus tuos slaptus susitikimus ir geros valios pa- 
reiškimus Luiza, dėl silpnos sveikatos daugiausia būnanti 
namie, turbūt nieko nenujautė. Konanas Doilis troško, kad 
žmona niekada nesužinotų apie jo dvilypius jausmus. Tik- 
riausiai dabar jos ir nebemylėjo taip karštai kaip Džinos, 
bet jų santuoka buvo laiminga. „Aš jaučiu Tui vien prierai- 
šumą ir pagarbą, — rašė jis motinai. — Per visą santuokinį 
gyvenimą mudu nesame persimetę piktu žodžiu.“ Galima 
ginčytis, ar Konano Doilio pasirinktasis kelias išties buvo 
žmonai į naudą, bet neabejotina, kad jis manė taip elgiąsis 
visų labui. 

O vaikų prisimenami pikti tėvo žodžiai gali būti tiesa. 
Šiaip Konanas Doilis vaikus mylėjo, namie būdavo jiems ati- 
dus ir švelnus. Tačiau tuo metu prasiverždavo slopinami 
geismai, jis pasidarė išsiblaškęs ir ūmus. Kingsliu ir Mere 
daugiausia rūpinosi giminaičiai. Tėvas buvo nutolęs net nuo 
ramios „Giraitės paunksnės“ aplinkos. Darbo reikalais ar 
dėl aktyvaus visuomeninio gyvenimo jis nuolat būdavo išvy- 
kęs. Grįžęs elgdavosi šiurkštokai ir nenuosekliai. Nepastovi 
nuotaika atsiliepė ir darbo įpročiams. Sautsyje ir Pietų Nor- 
vude jis galėdavo rašyti net žmonių pilname kambaryje. Da- 
bar, kai tėvas užsidarydavo kabinete, vaikams būdavo lie- 
piama pro jo duris tipenti pirštų galais. Vis dėlto Konanas 
Doilis, tada galėjęs savo vaikams atrodyti stačiokiškas ar 
kartais net kelti baimę, tarp daugelio ano meto vyrų nebuvo 

jokia išimtis. Tačiau Kingslį ir Merę, šviesesniais laikais pa- 
tyrusius daug tėvo meilės ir šilumos, tokios permainos trikdė. 

Viena iš knygų, kurias Konanas Doilis rašė „Giraitės 
paunksnės“ kabinete, vaikams prasėlinant pro jo duris, bu- 
vo Duetas su proginiu choru. Turint galvoje vidinę paties 
autoriaus sumaištį, romano tema — idiliškas merginimasis ir 
santuoka, primenanti pirmuosius jo su Luiza drauge nugy- 
ventus metus, — atrodo keistokai. Jų duetas, kaip pats skaus- 
mingai suvokė, dabar virto trio. Ir vis dėlto šis romanas, ko 
gero, buvo galimybė išreikšti save abiem partnerėms. Kita 
vertus, galbūt kaip tik Duete jis parodė švelnią ir deramą 
pagarbą mirštančiai žmonai, kuri pirmaisiais' sunkiais me- 
tais buvo šalia. Tačiau tai, kad jis nusprendė padovanoti 
rankraštį Džinai, perša mintį, kad knygoje kai kas skirta ir 
jai. Galbūt Konanas Doilis norėjo, kad Džina pajustų, kaip 
jai mergintųsi, jeigu jo padėtis būtų kitokia. Galbūt romaną 
jis laikė priimtinu būdu aprašyti savo viltis dėl būsimos 
jųdviejų laimės. Išreiškęs tai literatūrine forma, jis neparodė 
laukiąs Luizos mirties. 

Dar lieka neatsakytas klausimas dėl skandalingosios sce- 
nos „Marianio“ restorane, skirtame apdairioms poroms. Ko- 
nanas Doilis buvo labai aiškiai Džinai išsakęs požiūrį į ne- 
santuokinį seksą, o jo aprašytasis „apšiuręs kambarėlis“ pas 
Marianį rodo jį savo nuostatos nepakeitus. Nors tai, kad Fren- 
kas sugeba Violetai atsispirti, neatspindi paties autoriaus 
patirties, Konanas Doilis duoda Džinai suprasti, koks esąs: 
garbingas ir suvaldantis aistras, o sykiu — pilnakraujiškai 
gyvenąs žmogus. Veikėjui Frenkui, iš motinos paveldėju- 
siam artistišką prigimtį ir literatūrines ambicijas, rašytojas 
suteikė daug savo bruožų. „Už bruožus, tokius kaip jėga, 
vyriškumas, emocinė tvirtybė ir stiprūs jausmai, reikia mo- 

kėti, — rašė Konanas Doilis. — Kartais Frenkas Krosas 
darydavosi panašus į laukinį ar bent jau iš tolo tokį pri- 
mindavo. Tai reikšdavosi karštu jo pomėgiu būti atvirame 
ore ir sportuoti. Moterims jis darė įspūdį — ir gana malo- 
nų, — kad jo prigimtyje esama tokių neatskleistų kertelių, 
prie kurių dar neteko prasiskverbti net pačioms artimiau- 
sioms. Tuose tamsiuose jo dvasios užkaboriuose slypėjo gal 
šventasis, gal nusidėjėlis, tad maloniai knietėjo į juos įsi- 
žiūrėti ir paspėlioti, koks jis yra iš tikrųjų. Nė vienai mote- 
riai jis nepasirodė nuobodus.“ 

Iš dalies Duetas davė Džinai progą pasitelkti vaizduotę, 
bet sykiu ir įspėjo ją: Konanas Doilis turi savų demonų. Su- 
sirūpinimą dėl „tamsiųjų dvasios užkaborių“ jis išreiškė ir 
tuo Metu parašytame eilėraštyje. Konanas Doilis daug metų 
bandė kurti eiles, ir pirmasis jo eilėraščių rinkinys Veiksmo 
dainos (Songs of Action) pasirodė 1898 m. Nemažai jo eilė- 
raščių yra epinės baladės apie kovotojus ir sporto renginius, 
iš kurių galima spręsti jų autorių atidžiai išnagrinėjus Radjar- 
dą Kiplingą, buvusį golfo partnerį. Humoristinis eilėraštis 
„Bendžio pamokslas“ („Bendy's Sermon |), vienas iš sėkmin- 
gesnių jo poetinių bandymų, pasakoja apie Bendigą, profe- 
sionaliu boksininku tapusį dvasininką, kurio kovotojo ins- 
tinktas prabunda tada, kai triukšmadariai pertraukia jo 
pamokslą: „Jis šoko iš sakyklos nelyg tigras iš narvo, / 
sako, gražus buvęs vaizdelis, kai juos visus išguldė (...) Pla- 
tas gulėjo aukštielninkas ir spoksojo sau į kojų pirštus, / 
Solis Džounsas iš Peri Baro čiupinėjosi nosį, / Konoriui iš 
Bul Ringo neliko nieko kito, / kaip tik susirankioti po klaup- 
tais išsibarsčiusius dantis.“ 

Šis ir panašūs eilėraščiai perša mintį, kad Konanui Doi- 
liui patiko tokie poetai kaip Ernestas Lorensas Tejeris (Er- 

nest Lawrence Thayer), kurio „Keisis prie vėzdo“ („Casey at 
the Bat ) buvo pasirodęs prieš kelerius metus. Konano Doi- 
lio rinkinyje greta „Kapralo Diko paaukštinimo“ („Corporal 
Dick's Promotion ) ir „Farnšyro taurės“ („Farnshire Cup ) 
yra ir visiškai asmeninis, labai introspektyvus eilėraštis „Vi- 
dinis kambarys“ („The Inner Room ). Jame autorius savo 
asmenybę suvokia kaip „margą draugiją“ prieštaringų po- 
linkių, kuriems atstovauja skirtingi veikėjai — kareivis, ku- 


nigas ir agnostikas, — ir visi jie siekia užvaldyti jo sielą. 
Kareivis — „tiesmukas ir smarkus, / kryptingas ir sunkia- 
kumštis / stačiokas“. Kunigas — „vientisas, mėgstąs smil- 


kalus / ir vargonų gausmą“. Paskui kunigą slenka skeptiš- 
kas „jaunesnysis brolis“, „susirūpinusiomis akimis žvelgiantis 
į priekį, / nes išmoko abejoti savo vadovu". 

Tarp visų šių veikėjų yra ir „atšiauraus veido / paniurėlis, 
kurio tamsi siela gūžiasi / nuo advokatų valioje esančios 
dienos, / o ne viską prisipažinęs, / jis nedrįsta išsakyti savo 
minčių“. Galimas daiktas, kad tokių asmeniškų ir atvirų eilu- 
čių Konanas Doilis dar nebuvo parašęs. Jei tas atšiauraus 
veido vyrukas — tai negryna paties Konano Doilio sąžinė, 
mums lieka tik paspėlioti, kas galėtų būti „advokatų valioje“ 
ir kodėl jam tai kelia tokį nerimą. Gal juodžiausiomis valan- 
dėlėmis jis ketino išsiskirti su Luiza, išgabenti ją į kokį nors 
tolimą kurortą, o pats — turėti laisvas rankas pradėti naują 
gyvenimą su Džina? Po dešimties metų rašytojas įstojo į An- 
glijos sąjungą skyrybų įstatymui reformuoti. Dera pažymėti, 
kad labiausiai jam rūpėjo iškovoti lygias skyrybų teises mo- 
terims, nes esama sistema buvo šališkai palanki vyrams. Ko- 
nano Doilio požiūrį į šį klausimą veikiausiai suformavo ne- 
sėkmingai susiklostęs motinos, o ne jo paties gyvenimas. Ir 
vis dėlto aktyvus jo vaidmuo toje sąjungoje — dešimt metų 

buvo jos prezidentas — rodo jį minties apie skyrybas nesi- 
baidžius. Vadinasi, būta valandėlių, kai apie tai pasvarstyda- 
vo, nors tokias mintis „tik pusiau pripažindavo". 

Taigi „atšiauraus veido“ Žmogus tėra vienas iš daugelio 
nesutaikomų paties Konano Doilio „vidinio kambario“ vei- 
kėjų. Eilėraščio pabaiga tokia: 


Jei laimės atšiaurusis vyrukas, 
Viskas baigta! 

Jei bus kunigo viršus, 

Nebeliks dvejonių! 

Bet jei sėkmė lydės juos visus, 
Aš svyruosiu ir dvejosiu 
Kankindamasis kaip ir anksčiau. 


Netrukus ši „marga draugija“ tampa vientisa asmenybe, 
kuriai būdingos ir nevaržomos agnostiko mintys, ir kovingas 
kareivio užsidegimas, ir nepalaužiamas kunigo tikėjimas. Ko- 
nanas Doilis jau buvo pradėjęs tikėti dvasiomis, bet šis „ne- 
rimastingų akių“ skeptikas dar nebuvo tapęs „tikru atskalū- 
nu“ tikinčiuoju. Jam pripažinus vadinamąjį „naująjį 
praregėjimą“, visos abejonės ir troškimai susiliejo į spiritisti- 
nę tikėjimo sistemą, o „vidinio kambario“ balsai nutilo. „Pa- 
prasčiausio Žmogaus sieloje esama keistų gelmių“, — rašė 
jis Paslaptingoje šalyje. Tik tvirtas tikėjimas „dvasinių žinių 
tyrumu" nutildo tuos murmesius visiems laikams. Eilėraščio 
žodžiais tariant, tokio žmogaus daugiau „nebekankina dve- 
jonės“. 

Tačiau Konaną Doilį ir toliau kamavo vidinės prieštaros. 
Savo naštą jis nešė prastai nusiteikęs. Dažnai užsiplieksdavo. 
Lengvai įsižeisdavo ir būdavo atžarus su kolegomis. Draugai 

pastebėjo, kad jis nuolat įsitempęs. „Šešerius metus aš išgy- 
venau viename kambaryje su ligoniu, — sakė jis motinai. — 
O, kaip visa tai mane nukamavo. Brangioji Tui, aš pavargau 
labiau negu ji — apie tai ji net nesapnavo, ir aš labai tuo 
džiaugiuosi." 

Žūtbūt norėdamas prasiblaškyti, Konanas Doilis griebda- 
vosi bet ko, kad tik porai dienų išvyktų iš namų. Jis leido 
laiką Londono reformų klube, priimdavo kvietimus skaityti 
paskaitas, dalyvaudavo įvairiose sporto varžybose. Kartais už- 
trukdavo ilgėliau. 1898 m. pavasarį kartu su svainiu Viliu 
Hornungu keliavo po Italiją ir sutiko ten H. Dž. Velsą su 
žmona. Velsas, tarp kurio naujausių romanų buvo Laiko 
mašina (The Time Machine), Nematomasis žmogus (The Invi- 
sible Man) ir Daktaro Moro sala (The Island of Dr. Moreau), 
atvyko į Sieną aplankyti Džordžo Gisingo (George Gissing), 
Naujojo Grabstrito (New Grub Street) autoriaus. Visi keturi 
rašytojai keletą savaičių praleido drauge. 

1899 m. rudenį nepagydomai susirgo romanistas Grantas 
Alenas, su kuriuo Konanas Doilis susidraugavo Hindhede. 
Pasikvietęs Konaną Doilį, jis pasiteiravo, ar bičiulis negalė- 
tų pabaigti paskutinio jo detektyvinio romano Hilda Veid 
(Hilda Wade), kuris žurnale The Strand jau buvo pradėtas 
spausdinti tęsiniais. Konanas Doilis džiaugėsi galėdamas 
draugą nuraminti, nors ir juto, kad jo paties indėlis į šį 
kūrinį bus „gana menkas“. 

Kai ko greičiausiai būdavo imamasi dėl Džinos. Ji mėgo 
arklius, o Konanas Doilis buvo prastokas jojikas. Tad „Girai- 
tės paunksnėje“, kur laikė šešetą arklių, dabar jis mokėsi 
jodinėti ir dalyvaudavo lapių medžioklėje. Netrukus šis kru- 
vinas pomėgis, kaip „bukinantis geriausius mūsų jausmus", 
nustojo jį dominti. Bandymai muzikuoti — dar viena Džinos 

aistra — laimei, irgi ilgai netruko. Mokydamasis Feldkirche, 
jis grojo tūba. Dabar, įsimylėjęs išlavinto balso operos daini- 
ninkę, ėmėsi bandžos. 

Keisčiausia, kad po kelių pažinties su Džina mėnesių Ko- 
nanas Doilis vėl prisiminė Šerloką Holmsą. Nuo nelaimingo- 
jo atsitikimo Reichenbache buvo praėję ketveri metai, ir per 
tą laiką rašytojas neparodė jokio noro garsųjį seklį atgaivin- 
ti. Vos prieš metus per pietus savo garbei Konanas Doilis 
pakartojo žodžius, kad Holmso mirtis buvusi „pateisinama 
žmogžudystė“. | 

„Žmogui, kuriam stinga įgimtos nuovokos, leisti dienų 
dienas išgalvojant problemas ir kuriant indukcines argumen- 
tų grandines yra varginantis darbas, — pareiškė jis savo skai- 
tytojams. — Be to, laikas liautis kliovusis skaitytojų kantry- 
be, nes, parašęs dvidešimt šešis apsakymus apie vieną asmenį, 
pajunti, kad jau metas visa tai išstumti iš akiračio ir sustoti.“ 
Amerikoje šią mintį jis išryškino dar labiau. „Aš jau nebepa- 
jėgiau ištverti tos įtampos, — sakė jis reporteriui Ročestery- 
je. — Žinoma, jei būčiau rašęs toliau, būčiau užkalęs gra- 
žaus pinigo, nes iš visko, ką esu parašęs, už tuos apsakymus 
man buvo atlyginta geriausiai, bet literatūros požiūriu tai 
būtų buvęs grynas šlamštas." 

Įsikūręs „Giraitės paunksnės“ kabinete, Konanas Doilis 
leidosi į kompromisą. Parašydamas ne naują apsakymų rin- 
kinį apie Šerloką Holmsą, o pjesę, jis užsidirbtų pinigų ne- 
nusižengdamas literatūriniams principams. Kad buvo priim- 
tas toks sprendimas, tikriausiai lėmė daugelis priežasčių. 
„Giraitės paunksnės“ statyba atsiėjo daugiau, nei buvo nu- 
matyta, ir greita Šerloko Holmso sėkmė būtų pataisiusi pi- 
niginius reikalus. Naujausios jo knygos buvo perkamos ne- 
blogai, bet ne taip, kaip apsakymų rinkiniai apie žymųjį 


276 


Mintys, kurių išsakyti nedrįso 


seklį. Be to, tikriausiai jis norėjo kiek pasipuikuoti prieš Dži- 
ną, kuri tomis svaigiomis The Strand dienomis jo dar nepažinojo. 

Šiaip ar taip, Konanas Doilis davė suprasti, kad pjesė tik 
pakeltų Šerlokui Holmsui uždangą, bet iš kapo jo neprikel- 
tų. Mintis suvaidinti Holmsą netrukus patraukė aktoriaus ir 
vadybininko Herberto Birbomo Tri (Herbert Beerbohm Tree), 
kurio šlovė nusileido tik Henriui Irvingui, dėmesį. Tri, kuris 
sceniniame Trilbės variante neseniai labai sėkmingai suvai- 
dino Svengalį, atvažiavo į „Giraitės paunksnę“ pasiklausyti 
pirmosios pjesės redakcijos. Tai, ką išgirdo, aktoriui, matyt, 
patiko. Jis norėjo suvaidinti ne tik Holmsą, bet ir profesorių 
Moriartį, kuriam pjesėje irgi teko nemažas vaidmuo. Kona- 
nas Doilis su derama pagarba pareiškė, kad ši mintis, nors 
ir įdomi, tačiau sunkiai įgyvendinama, nes Holmsas ir Mo- 
riartis scenoje daug laiko praleidžia drauge. Tai Tri neiš- 
gąsdino, jis pareiškė turįs sprendimą — Holmsą vaidinsiąs 
su barzda. Sutrikęs Konanas Doilis pažadėjo apie tai pa- 
mąstyti. 

Autorius nutarė kūrinį kuriam laikui įkalinti rašomojo stalo 
stalčiuje. Ir ten pjesė tikriausiai būtų pratūnojusi amžius, jei- 
gu ja nebūtų susidomėjęs Žymus amerikiečių aktorius Vilja- 
mas Giletas (William Gillette). Gimęs 1853 m., jis anksti iš- 
garsėjo atlikdamas pagrindinius vaidmenis savo paties 
pjesėse, tarp jų — Sulaikytame priešo (Held by the Enemy) ir 
pašėlusio pasisekimo sulaukusioje Slaptojoje tarnyboje (Sec- 
ret Service). Įpratęs dirbti su savo scenarijais, Giletas įžvel- 
gė, kokių sunkumų kiltų statant Konano Doilio pjesę, ir 
paprašė leisti ją pataisyti. Konanas Doilis sutiko. Siekdamas 
deramai atskleisti personažą, Giletas išnagrinėjo apsakymus 
apie Šerloką Holmsą ir tuojau įsitikino, kad Holmsas nėra 
įprastinis rytinių spektaklių dievaitis, ir suabejojo, ar seklys 

apskritai tinka scenai. Giletas ėmė įsivaizduoti spektaklį kaip 
tradiciškesnę melodramą, žadinančią romantinį susidomėji- 
mą Holmsu. Jis atsargiai kreipėsi į autorių atsiklausdamas, ar 
pjesės labui jo seklys negalėtų vesti. Konanui Doiliui visas 
tas sumanymas jau buvo įgrisęs. Aktoriui jis atsakė telegra- 
ma, kurios tekstas tapo garsia sagos apie Šerloką sentencija: 
„Apvesdinkite, užmuškite ar darykite su juo ką tinkamas.“ 

1899 m. gegužės mėnesį Giletas atplaukė į Angliją ir 
apsilankė „Giraitės paunksnėje“, kur paskaitė Konanui Doi- 
liui pjesę. Be abejo, aktorius kiek nerimavo, nes jo scenari- 
juje iš rašytojo įdėto triūso ne kažin kas bebuvo likę. Pasa- 
kojama, kad Konanas Doilis atidžiai išklausė, valandėlę 
pagalvojo ir ištarė geraširdišką palaiminimą: „Gera vėl su- 
sitikti senąjį bičiulį.“ 

Tiesą sakant, Gileto Šerlokas Holmsas mažai kuo tepri- 
mena Konano Doilio sukurtąjį veikėją. Nors pjesės pagrin- 
das — „Skandalas Bohemijoje“ ir „Paskutinė Holmso byla“, — 
Giletas tą personažą gudriai priderino prie savo talento. Kaip 
ir tinka melodramai, jo Šerlokas Holmsas yra žmogus, kuris 
nepameta galvos net uždarytas į dujų kamerą ir leidžiasi į 
romantiškus žaidimus su patekusia į pavojų veikėja panele 
Alisa Folkner. Puristiškai nusiteikę Holmso gerbėjai iki šiol 
sielojasi, kad Gileto veikėjas savo klientei prisipažįsta mylįs: 
„Jūsų pastabumas, panele Folkner, nepaprastas, o dedukci- 
niai samprotavimai visiškai teisingi! Man rodos — aš net esu 
įsitikinęs, — kad jus myliu.“ | 

Nors ir daug ką iškraipydamas, Giletas sukūrė ilgaamžį 
spektaklį. Iš viso aktorius seklį scenoje suvaidino daugiau 
nei tūkstantį tris šimtus kartų, be to, dar buvo įvairių radijo 
vaidinimų bei 1916 m. sukurtas filmas. Visai teatro lankytojų 
kartai Giletas tapo Šerloko Holmso įsikūnijimu. Ypač tai pa- 

sakytina apie Ameriką, kur dailininkas Frederikas Doras Sti- 
lis (Frederick Dorr Steele), iliustravęs daug vėliau išleistus 
apsakymus, Holmsą paišė panašų į šį aktorių. Daug Gileto 
išmonių ir manierų įėjo į Holmso mitologiją. Ko gero, jis 
pirmasis ištarė žodžius: „Tai elementaru, brangusis Votso- 
nai“, nors šio sakinio nerasime nė viename publikuotame 
scenarijaus variante ir jokiame Konano Doilio apsakyme. Bei- 
kerio gatvės pasiuntiniui Giletas davė Bilio vardą, paskui jį 
taip vadino ir pats Konanas Doilis. 

Pasakojama, kad garsiu totemu vėliau tapusi gerai žino- 
ma kalabašo '* pypkė lenktu kotu — irgi Gileto sumanymas, 
mat aktorius, užkietėjęs pypkalius, mėgaudavęsis proga pa- 
rūkyti scenoje. Esą Giletas kalabašą pasirinkęs dėl formos ir 
sunkumo, bet iš tikro nėra jokių paliudijimų, kad tai kaip 
tik šio aktoriaus mintis, — tokia pypkė būtų buvusi per 
sunkus ir neparankus rekvizitas. Regis, Giletui labiau pati- 
ko lengvesnė lenktakotė erikos šaknies pypkutė. Neseniai 
The Baker Street Journal puslapiuose buvo išsakyta mintis, 
kad, ko gero, garsusis didysis kalabašas pirmiausia į sceną 
pateko kaip komedinis rekvizitas. Ketvirtajame ir penktaja- 
me dešimtmetyje kalabašai buvo pasirodę keliose trumpose 
komedijose, Holmsą vaidinančių aktorių Aboto (Abbott), Kos- 
telos (Costello), Roberto Vulsio (Robert Woolsey) ir Trijų Ko- 
mikų, kurie savo personažui tokios pagarbos kaip Giletas 
nejautė, rankose. 

Gileto repertuare Šerloko Holmso vaidmuo — ar su kala- 
bašo pypke, ar be jos — laikėsi ištisus trisdešimtį metų. Per 
tą laiką jis su Konanu Doiliu labai susidraugavo, ir amerikie- 
čių aktoriui kartą tai išėjo į naudą. Mat Pirmojo pasaulinio 


'* Pypkė iš ilgmoliūgio. (Vert. past.) 

karo metais vienas Gileto spektaklio Slaptoji tarnyba rekvi- 
zitas — britų ambasados Paryžiuje planas — sukėlė įtarimų, 
ir Londone jis buvo suimtas kaip šnipas. Aktorius paprašė 
policijos susisiekti su Konanu Doiliu, kad šis patvirtintų jo 
pasiaiškinimą. Dar vėliau, kai Giletas, baigdamas savo kar- 
jerą, atvyko su Šerloku Holmsu atsisveikinimo gastrolių, Ko- 
nanas Doilis ta proga parašė atvirą laišką. „Kad šis sugrįži- 
mas pažymimas Šerloku Holmsu, autoriui, žinoma, labai 
malonu, — sakoma jame. — Vienintelis dalykas, dėl ko 
galėčiau jausti nepasitenkinimą, būtų tas, kad vargšas mano 
herojus menkuose spausdintuose puslapiuose yra tiesiog vi- 
siškas suglebėlis, palyginti su tuo žavesiu, kurį jūsų asme- 
nybė suteikia jo sceniniam vaizdui.“ 

Tačiau pirmieji pjesės kritikai Gileto žavesio, regis, ne- 
įžvelgė. Po metų gastrolių Jungtinėse Valstijose 1901 m. rug- 
sėjo mėnesį Šerlokas Holmsas buvo parodytas Britanijoje. Prem- 
jerą Licėjaus teatre, kur prieš šešerius metus pirmą kartą 
suvaidintas Pasakojimas apie Vaterlo, aptemdė tai, kad pas- 
kutinėse eilėse Gileto balso buvo negirdėti. Galiausiai iš bal- 
kono pasigirdo nepasitenkinimo šūksniai, privertę aktorių nu- 
sileidus uždangai išrėžti priekaištus. Gal tai ir lėmė šaltokas 
recenzijas. Vienas kritikas apibūdino Gileto vaidybą kaip „gry- 
ną parodiją“, kitas pjesę nuvertino iki „šiurkščios, banalios, 
nors ir įdomokos melodramos“. Siužetas daugeliui pasirodė 
žinomas iš anksto. Times kritikas rašė, kad profesorius Mo- 
riartis galėjo būti gudresnis ir nestverti Holmso atsainiai pa- 
likto revolverio. „Jeigu jis būtų matęs nors kokią melodramą, 
būtų žinojęs, kad šoviniai išimti." Kaip toliau rašoma recenzi- 
joje, profesoriui būtų galėję pagelbėti triukšmadariai balkone. 

Nepaisant abejingo kritikų vertinimo, pirmasis Gileto se- 
zonas buvo pašėlusiai sėkmingas. Licėjaus teatre pjesė buvo 

vaidinama aštuonis mėnesius, o paskui keturios teatro tru- 
pės gastroliavo su ja po šalį. 

Konanui Doiliui buvo malonu, kad pjesė populiari, nors 
prie pastatymo pats jis beveik nė piršto neprikišo. Baigiantis 
XIX amžiui, autoriaus mintys jau krypo į vis didėjančią įtam- 
pą Pietų Afrikoje. Britanija čia netrukus stojo į brangiai atsi- 
ėjusį karą su būrais, olandų kolonistais, kuriuos Konanas 
Doilis laikė „didžiausiais antagonistais, kada nors kirtusiais 
Britų imperijos kelią". 

„Mūsų šalies karų istorija — tai iš esmės konfliktai su 
prancūzais, — rašė jis. — Tačiau Napoleonas ir visi jo vete- 
ranai niekada su mumis nesielgė taip šiurkščiai kaip šie už- 
kietėję fermeriai su savo senovine teologija ir neįtikėtinai 
šiuolaikiškais šautuvais.“ 

Šį kartą Konanas Doilis sugebėjo pakliūti į patį įvykių 
sūkurį. 

Jei nori parašyti gerą apybraižą,reikia 
pačiam apsilankyti įvykio vietoje. 


EDUARDAS MELOUNAS, 
IŠ PASLAPTINGOS ŠALIES 


1899 metų gruodį Konanas Doilis savo apstulbusiai šei- 
mai pareiškė norįs užsirašyti į kariuomenę ir kariauti su bū- 
riais. Tačiau tai pasirodė daug sunkiau, nei jis įsivaizdavo. 
Užpildęs tris šaukimo į kariuomenę formas ir negavęs jokio 
atsakymo, jis pats nuėjo į naujokų verbavimo centrą Houn- 
slovyje ir kantriai laukė, kada bus užrašytas į Midlsekso jo- 
menus. Taip jau atsitiko, kad jį klausinėjęs pulkininkas tik- 
riausiai buvo vienintelis žmogus visoje Britanijoje, niekada 
negirdėjęs jo vardo. Kritiškai nužvelgęs raumeningą keturias- 
dešimtmetį kandidatą, pulkininkas pasidomėjo, ar Konanas 
Doilis išmano ką nors apie karinius dalykus. Užpildytose for- 
mose Konanas Dolis šiek tiek perdėjo savo patyrimą, įgytą 
tarnaujant kariuomenėje Egipte. „Džentelmenui leidžiama pa- 
meluoti dviem atvejais, — pasakė jis vėliau, — kai reikia ap- 

ginti moterį arba susikauti, jei ta kova teisėta. Taigi manau, 
kad man galima atleisti.“ 

Klausimas apie šios kovos teisėtumą nepaliko istorikų ra- 
mybėje veik visą amžių. Būrų karas, dar vadinamas Pietų 
Afrikos karu, supriešino Didžiąją Britaniją su koalicinėmis 
Pietų Afrikos Respublikos (dar vadinamos Transvaliu) ir Lais- 
vosios Oranės vyriausybėmis. Būrai, daugiausia olandų kil- 
mės kolonistai, okupavo abi respublikas ir, nors būdamos 
formaliai nepriklausomos, jos liko britų politiškai kontroliuo- 
jamos. 

Plečiantis prekybai auksu bei deimantais kilo didžiulis 
britų kolonistų antplūdis, paskatinęs būrų prezidentą Paulių 
Krugerį (Paul Kruger) įvesti baudos mokesčius. Britai pasi- 
priešino šiems mokesčiams ir dar labiau sukomplikavo padė- 
tį, Netrukus Krugeris pareikalavo, kad britai paliktų Pietų 
Afrikos Respubliką. Tuo tarpu Džozefas Čemberlenas, tuo- 
metinis už kolonijas atsakingas britų valstybės sekretorius, 
lygiai taip pat tvirtai laikėsi nuomonės, kad britai turi pasi- 
likti. 1899 metų spalį Krugeris įteikė ultimatumą, netrukus 
po to buvo paskelbtas karas. 

Gerokai pranašesnės britų karinės pajėgos nesitikėjo dide- 
lio pasipriešinimo, bet būrai, anot Konano Doilio, „pasirodė 
esą patys stipriausi, atkakliausi bei neįveikiamiausi kada nors 
žemėje gyvenę kariai“. Be to, jie buvo pranašesni, nes turėjo 
modernią ginkluotę ir nepaprastai mobilią kariuomenę. Tuo 
tarpu britų kariuomenė buvo prastai aprūpinta ir neprisitai- 
kiusi prie atšiauraus Pietų Afrikos klimato. Būrai naudojo to- 
kias naujoves kaip maskuoti apkasai ar spygliuota viela, o 
britų taktika išliko beveik nepakitusi nuo Vaterlo mūšio laikų. 

Šis neatitikimas netruko išryškėti. Gruodžio viduryje bri- 
tų pajėgos pralaimėjo tris pagrindinius mūšius. Nusiuntus 

lordus Robertsą (Roberts) ir Kitčenerį (Kitchener) pakeisti bri- 
tų kariuomenės vadų, buvo pašaukti savanoriai. Konanas Doilis 
buvo vienas iš tų tvirtų, pasiryžusių vyrukų. „Iš visur ateina 
siūlymai siųsti į karą kuo daugiau kolonistų, — rašė jis savo 
laiške Londono laikraščiui Times. — Bet ar garbinga leisti 
mūsų tėvynainiams kolonistams užpildyti visas spragas, kai 
fronte nėra nė vieno mūsų piliečio?" 

Viešai pareiškęs savo nuomonę, Konanas Doilis jautė pa- 
reigą būti pavyzdžiu. Jis atvyko į Hounslovio savanorių pri- 
ėmimo punktą tikėdamasis būti priimtas eiliniu „į didžiausią 
pirmą kartą per visą pasaulio istoriją vandenyną peržengusią 
kariuomenę". 

Tačiau Konano Doilio motina toli gražu nebuvo apimta 
šios nuotykių dvasios. „Kaip tu drįsti! — rašė ji sužinojusi 
apie jo planus. — Ką tu sau galvoji? Ką gi, tokio ūgio ir 
stoto būsi puikiausias taikinys!“ Ji priminė jam jo įsiparei- 
gojimus šeimai ir tą „malonumą bei paguodą"“, kurią jo kū- 
riniai teikė skaitytojams. „Šimtai tūkstančių kitų gali ka- 
riauti vietoj vieno, kuris gali sukurti Šerloką Holmsą ar 
Vaterlo, — rašė ji. — Dėl Dievo meilės, paklausyk manęs; ir 
dar tavo amžiaus... Aš susirgsiu būdama nežinioje. Visa tai 
per daug baisu.“ 

Merės Doil reakcija nestebina. Jaunesnysis jos sūnus Ini- 
sas jau tarnavo kariuomenėje ir pašauktas būtų turėjęs vykti 
į Pietų Afriką. Be to, ji, skirtingai nei jos vyresnėlis, netikėjo 
šio reikalo teisumu ir manė, kad karas yra ne kas kita kaip 
peštynės dėl aukso. 

Jai neliko nieko kito kaip pagrasinti Konanui Doiliui ap- 
talžyti ausis, bet jis buvo nepalenkiamas ir pasakė motinai 
„Jaučiąs pareigą“ būti savanoriu. „Pati mokei mane būti pat- 
riotu, — pasakė jis jai, — todėl neturi manęs kaltinti". 

Dar jis pridūrė, jog nesvarbu, koks bus iš jo kareivis, jis 
yra įsitikinęs, kad savo pavyzdžiu gali padėti šaliai. „Jaučiu, 
kad aš galbūt kaip niekas kitas Anglijoje padaryčiau didžiu- 
lę įtaką jaunuoliams, ypač jauniems sportiškiems vyrams. O 
jei taip būtų, tai man iš tikrųjų labai svarbu parodyti jiems 
pavyzdį.“ 

Be jokios abejonės, Konanas Doilis tikėjo kiekvienu savo 
motinai pasakytu žodžiu, tačiau jo tikslas nebuvo vien tik 
paskatinti jaunimą. Būdamas keturiasdešimties, jis puikiai 
suprato, jog tai yra paskutinė jo galimybė pamatyti tikrą ka- 
rą. Jis pats buvo daug kalbėjęs ir gyręs karių dvasią, 0 savo 
garbės suvokimą perėmęs iš senovės riterių. Būrų karas būtų 
suteikęs jam progą išbandyti savo ištvermę kovoje. 

Bet visa tai nepadarė jokio įspūdžio savanorių priėmimo 
punkte, iš kurio Konanas Doilis buvo greitai išprašytas ir 
palydėtas negailestingomis pastabomis apie jo amžių ir svo- 
rį. Prislėgtas jis sugrįžo į Anderšo. Tačiau netrukus atsirado 
nauja galimybė. Vienas draugų, Džonas Langmanas (John 
Langman), nusprendė savo sąskaita nusiųsti į Pietų Afriką 
penkiasdešimties lovų ligoninės dalinį. Kartu su daliniu vyks- 
tantis Langmano sūnus Arčis (Archie), kurį Konanas Doilis 
pažinojo Davose, pasiūlė jam padėti atrinkti medicinos per- 
sonalą, o paskui kaip karo gydytojui plaukti į Pietų Afriką. 

Konanas Doilis su dėkingumu ėmėsi šio darbo ir pasisiūlė 
apmokėti savo ir savo liokajaus Klyvo (Cleeve), kurį netru- 
kus įtraukė į ekspediciją, išlaidas. Iš viso reikėjo atrinkti pen- 
kiasdešimt žmonių, tam darbui Konanui Doiliui prireikė vie- 
nos savaitės. Langmanas paskyrė savo draugą daktarą Robertą 
O. Kalaganą (Robert O. Callaghan) vyriausiuoju gydytoju. 
Šis paskyrimas suglumino Konaną Doilį, kurio manymu, Ka- 
laganas „iš tiesų yra puikus ginekologas, bet šios rūšies 

specialistų neatidėliotino poreikio, atrodo, nėra“. Padėtį pa- 
taisė du „iš tikrųjų puikūs gydytojai“ — Šarlibas (Scharlieb) 
ir Gibsas (Gibbs). Pagal kariuomenės nuostatus daliniui turė- 
jo būti priskirtas ir karininkas. „Juo tapo majoras Druris (Dru- 
ry), linksmuolis airis“, kaip pranešė Konanas Doilis. Anot jo, 
„baigti tarnybą ir vesti turtingą krenkščiančią našlę buvo di- 
džiausia jo ambicija“. 

1900 metų vasario 28 dieną Konanas Doilis laineriu „Orien- 
tal" išplaukė į Afriką. Tuo tarpu Luiza, rūpindamasi savo 
sveikata, su vaikais išvyko į Neapolį. Madam, nors dar pyko 
ant „savo patrakėlio sūnaus“, nuvyko palydėti jo į Tilburį. 
Džina taip pat buvo ten, bet nusiuntusi gėlių į Konano Doilio 
kajutę, stovėjo prieplaukoje pasislėpusi minioje. Teigiama, 
kad jai buvo pernelyg sunku atsisveikinti, tačiau jos noras 
likti nepastebėtai verčia manyti, kad jų santykiai tuo metu 
nebuvo itin geri. 

Po trijų savaičių, kovo 21-ąją, laivas pasiekė Keiptauną ir 
atvykusieji netrukus sužinojo apie situaciją fronte: Robertso 
vadovaujamoms pajėgoms pasisekė užimti Blumfonteiną, būrų 
Laisvosios Oranės valstybės sostinę. Po dviejų savaičių Ko- 
nanas Doilis ir Langmano ligoninė jau buvo įvykių vietoje. 

Balandžio 2-ąją Konanas Doilis atvyko į dulkėtą, kariškų 
palapinių, skardiniais stogais dengtų namų bei įspūdingų 
vyriausybinių pastatų Blumfonteiną. Daugybė juodaodžių 
afrikiečių, kurių didžiuma neprisidėjo prie kariaujančių šalių, 
pasiliko mieste kaip ir daugelis būrų civilių, užimančių įvai- 
rius vietinės valdžios postus britų administracijoje. Didė- 
jant gyventojų skaičiui pradėjo trūkti maisto ir trikti tieki- 
mas. Vienintelė miesto geležinkelio linija vargiai įstengė 
gabenti staigų kareivių antplūdį bei 40 tonų Langmano li- 
goninės atsargų. 

Atgabenus įrangą Konanas Doilis įsitraukė į sekinantį li- 
goninės steigimo darbą. Ligoninę buvo nuspręsta įkurdinti 
miesto kriketo klubo paviljone: kriketo aikštėje buvo pasta- 
tyta didelių palapinių, o pakraščiuose — mažesnių persona- 
lui. Visai ne vietoje, pačiame paviljono gale, buvo įrengta 
scena saviveiklinei komiškai operai „HMS Pinafore“ (jos di- 
denybės laivo pavadinimas). Netrukus laivo deniai virto 1i- 
goninės išviete. 

Iškraunant supakuotas dėžes Konanas Doilis dirbo iki de- 
vinto prakaito. Pasakodamas apie save laiške Luizai, jis gyrė- 
si esąs įdegęs, apskretęs purvu, ant galvos užsidėjęs šalmą, 
mūvįs bridžius, avįs ilgus odinius aulinius batus ir vilkįs ka- 
reiviškus marškinius, nudažytus rausva spalva, kad nesima- 
tytų kraujo dėmių. „Tu juoktumeisi pamačiusi mane“, — ra- 
šė jis. 

Kai palapinės buvo pastatytos, o įranga parengta darbui, 
Konano Doilio manymu, Langmano ligoninė buvo pasiruo- 
šusi bet kokiai krizei. „Po dviejų dienų, — rašė jis, — prie 
mūsų durų ėmė rikiuotis vežimai su ligoniais bei sužeistai- 
siais ir prasidėjo tikras darbas.“ 

Langmano ligoninė buvo tik viena iš kelių mieste esan- 
čių, bet netrukus ligonių joje buvo daugiau, nei ji galėjo 
priimti. Dauguma jų nebuvo sužeistieji, bet sirgo įvairiomis 
ligomis. Robertsas užėmė miestą, tačiau vandens tiekimo šal- 
tiniai, esantys maždaug už dvidešimties mylių, buvo priešų 
rankose. Būrų vadui išjungus siurblius, britų kariams vanduo 
pradėtas griežtai normuoti. Netrukus kareiviai suskato ge- 
riamo vandens ieškoti kitur. Daugelis jų maudėsi netoliese 
esančioje Moderio upėje, tapusioje kloaka, pilna kritusių gy- 
vulių griaučių ir atliekų iš būrų stovyklos aukštupyje. Per ke- 
lias dienas britų kariuomenėje kilo vidurių šiltinės epidemija. 

„Baisus epidemijos protrūkis, — rašė Konanas Doilis. — 
Gyvename apsupti mirties, pasireiškiančios pačia šlykščiau- 
sia ir baisiausia forma.“ Sąlygos buvo tokios pasibaisėtinos, 
kad Konanas Doilis nedrįso " visų smulkmenų. Seki- 
nanti karštinė ir kankinantis jos poveikis viduriams atimdavo 
visas sergančiųjų jėgas ir nedaugelis iš jų įstengdavo nusvir- 
duliuoti iki išvietės. „Likusieji stengėsi iš visų jėgų, — pasa- 
kojo Konanas Doilis, — o mes savo ruožtu irgi darėme viską, 
kad jiems padėtume.“ Pritrūkus lovų, ligoniai buvo guldomi 
ant grindų. Greitai epidemija išsekino visas ligoninės atsar- 
gas, 0 „Nuolatinė tarša“ neleido laikytis sanitarinių sąlygų. 
Konano Doilio batai žlegsėjo einant per purvinas palatos grin- 
dis. „Pats prasčiausias sanitarinis punktas po mūšio atrodytų 
švarus, palyginti su šiuo paviljonu,"“ — rašė jis. 

Epidemija truko apie mėnesį. „Įprastomis sąlygomis ketu- 
rios savaitės neatrodytų tokios ilgos, — sakė Konanas Doi- 
lis, — bet tokiomis sąlygomis, tarp šių siaubingų vaizdų, gar- 
sų bei smarvės, kai musių debesis užkloja viską aplinkui, tupia 
ant maisto, lenda į burną — viskas tampa ligos židiniu.“ 

Infekcijai pasiekus kulminaciją, ligoniai mirė vienas po 
kito. „Apie karstus negalėjo būti nė kalbos, — pasakojo Ko- 
nanas Doilis, — ir mirusieji, po šešiasdešimt per dieną, buvo 
laidojami suvynioti į parudusias paklodes.“ 

Greitai liga ėmė plisti tarp ligoninės personalo. Daktaras 
Kalaganas, ginekologas, susirgo ir išvyko iš stovyklos į Lon- 
doną. Majoras Druris, kurio metodai Konanui Doiliui pasiro- 
dė „per daug keltiški", ieškojo nusiraminimo alkoholyje. Šar- 
libas ir Gibsas, padedami dviejų pačiu laiku atvykusių 
Raudonojo Kryžiaus seselių, dirbo negailėdami jėgų. Nors 
Konaną Doilį ir kitus personalo narius dar laive paskiepijo 
nuo šiltinės, nemažai jų susirgo, o trys iš jų mirė. 

Visą tą laiką Konanas Doilis ėjo savo pareigas nepapras- 
tai ryžtingai. Jis atvyko į Pietų Afriką ieškodamas nuotykių ir 
tikėdamasis pamatyti tikrą karą, tačiau vietoj to susidūrė su 
sunkiai įsivaizduojama neganda, kuri būtų galėjusi būti jo 
sukurtų epinių herojų drąsos išbandymu. Jo išsilavinimas ir 
patogus gyvenimas neleido jam pasirengti tokio masto ne- 
gandoms, ir niekas nebūtų žiūrėjęs į jį kreivai, jei jis būtų 
paskui Kalaganą grįžęs į Londoną. Bet jis atkakliai dirbo 
savo darbą. Pagaliau, jis darė tai, ką galėjo. 

„Buvo sunku susieti jį su Šerloko Holmso autoriumi, — 
rašė apie jį vieno laikraščio dailininkas, atvykęs čia per patį 
epidemijos įkarštį. — Jis buvo tikras gydytojas, kupinas en- 
tuziazmo. Niekad nebuvau matęs Žmogaus taip visa širdimi 
ir siela atsidavusio savo darbui.“ 

Pagaliau britų pajėgos išjudėjo atsikovoti iš būrų vandens 
siurblių. Konanas Doilis vyko kartu ir naktį prieš mūšį pra- 
leido susirietęs po vežimu, visas drebėdamas nuo šalčio. Nors 
kartą jis vos mirtinai nesušalo Arktyje, tačiau tvirtino nepri- 
simenąs, kad kada nors gyvenime būtų sušalęs labiau nei tą 
naktį. Išaušus rytui, priešas atsitraukė ir siurblius pavyko ne- 
sunkiai atgauti. Tuo tarpu situacija Blumfonteine pagerėjo, 
ir Konanas Doilis galėjo kelias dienas praleisti su kariuome- 
ne, žygiuojančia link Pietų Afrikos Respublikos sostinės Pre- 
torijos. 

Žygis su šiais „narsiais vyrukais“ Konanui Doiliui buvo 
nepaprastai svarbus. Per visą tą siaubą Blumfonteine jis dar 
neturėjo progos pamatyti kautynių iš arti, o to labai troško. 
Pagaliau jo troškimas išsipildė, kai dalinys buvo smarkiai 
apšaudytas artilerijos ties Vet upe. Jis aprašė šį mūšį viena- 
me savo autobiografinės knygos skyriuje, kuri buvo išleista 
po ketvirčio amžiaus. Šis pasakojimas kartais atrodo labiau 

panašus į ištrauką iš Biggles in Africa, istorijas apie anglų 
pilotus Afrikoje, nei į solidžią karo kroniką: „Bum! Bum! 
Bum! Pagaliau kanonada!... Dievaži, tiesiai tarp pabūklų! Tiek 
dulkių, kad nematyti toliau kaip per du šautuvus. Dieve ma- 
no, kiek liko mūsiškių? Dulkės nusėda ir jie visi kaip anks- 
čiau susilenkę tempia, traukia.“ Konanas Doilis dažnai kriti- 
kuojamas už tokią pasakojimo manierą ir kaltinamas tuo, 
kad išorinė bravūra ir įžūlumas užgožia karo realybę. Tiks- 
liau būtų sakyti, kad jis nori išaukštinti britų kareivių narsą, 
kaip tai visada darė savo istorinėje prozoje. Po Blumifonteino 
iliuzijų apie karą beveik neliko, bet jis vis dar žavisi karių 
dvasia. 

Net ir čia Konanas Doilis negalėjo pabėgti nuo Šerloko 
Holmso šešėlio. Eidamas pro kareivių rikiuotę, Konanas Doi- 
lis sustojo apžiūrėti kareivio žaizdą. „Aš skaičiau jūsų kny- 
gas“, — pasakė sužeistasis. Kitą kartą jis buvo paprašytas 
išvardyti mėgstamiausias Šerloko Holmso istorijas. Suglumęs 
autorius pripažino, kad jam visad patiko „toji apie gyvatę", 
bet dabar negalįs prisiminti jos pavadinimo. 

Po savaitės Konanas Doilis sugrįžo į stovyklą. „Jiems kul- 
kos, mums mikrobai, — rašė jis. — Ir viena, ir kita tėvynės 
garbei.“ Grįžęs į stovyklą, jis susirgo kažkokia karštinės for- 
ma, bet ir toliau dirbo, nors skundėsi, kad jo organizme vyksta 
kažkas neaiškaus. Gal tai tokia šiltinė, kad reikėtų dar bent 
dešimties metų, kol jo virškinimas susitvarkys. Be to, per 
ligoninės personalo futbolo varžybas jis susitrenkė šonkau- 
lius ir kurį laiką turėjo vaikščioti su gipso įtvaru. 

Britų pajėgos užėmė Pretoriją birželio pradžioje ir buvo 
manoma, kad karas tuoj baigsis. Atvykus pamainai, Konanas 
Doilis nusprendė palikti stovyklą. Buvo svarbių priežasčių, 
kurios jį traukė į Londoną, o svarbiausia — noras parašyti, 

kaip jis pats vadino, „preliminarią“ karo istoriją. Beveik nuo 
pat atvykimo į stovyklą jis žymėjosi pastabas, ėmė interviu iš 
vadų ir kareivių, rašė etiudus. Dėl tokio nenumaldomo noro 
parašyti knygą jis buvo pradėtas kaltinti tuo, kad važiavęs į 
Pietų Afriką dėl asmeninių motyvų ir palikęs savo dalinį, dar 
neatlikusį užduoties. Abu šie kaltinimai buvo neteisingi, nes 
jokios naudos iš karinės tarnybos Konanas Doilis neturėjo, o 
prieš pat jam išvykstant Langmano dalinį buvo nuspręsta 
išformuoti. „Aš manau, — rašė jis laiške motinai, — vargu ar 
rastum Pietų Afrikoje kitą taip sunkiai dirbusį žmogų.“ 

Konanui Doiliui rūpėjo pirmam išleisti knygą apie karą, 
nors neabejojo, kad greitai pasirodys ir kitų autorių knygos. 
Prieš išvykdamas jis pasiėmė atostogų, kad aplankytų Preto- 
riją. Tai buvo labai svarbu tikintis išleisti knygą „anksčiau už 
savo konkurentus“. Galima būtų teigti, kad rašant istoriją 
daug svarbiau yra tikslumas ir objektyvumas nei greitis, bet 
Konanas Doilis įsivaizdavo save kaip reportažus siunčiantį 
karo korespondentą. 

Pretorijoje Konanas Dolis susitiko su britų kariuomenės 
vadu lordu Robertsu ir paėmė iš jo interviu. Spaudos prane- 
šimuose Londone buvo apstu informacijos apie pasibaisėtiną 
padėtį britų karo lauko ligoninėse ir Robertsui rūpėjo gauti 
žinių iš pirmųjų lūpų. Konanui Doiliui tai buvo labai artima 
tema ir vėliau jis būtų primygtinai siūlęs privalomai skiepyti 
nuo šiltinės, bet kalbėdamas su Robertsu jis stengėsi pabrėž- 
ti pasiaukojamą ligoninės personalo darbą. Tos pačios pozi- 
cijos jis laikėsi ir vėliau Londono komisijoje, kur jo žodžių 
buvo paisoma dėl jo, kaip nepriklausomo savanorio, statuso. 

Prieš išvykdamas iš Pretorijos, Konanas Doilis apsilankė 
būrų karo belaisvių stovykloje, kur vos prieš dvi savaites 
buvo laikomi britų kareiviai. Prieš pat išvadavimą grupė 

kareivių šaukštais bandė išsikasti tunelį, kad galėtų pabėgti. 
Konanas Doilis iki juosmens stovėdamas tunelyje pozavo, o 
paskui išsiuntinėjo nuotraukas savo draugams su užrašu: „Li- 
pant iš duobės kaip ir britų imperijai“. 

Liepą Konanas Doilis laivu „S. S. Briton“ išplaukė į Angli- 
ją ir didžiąją dalį kelionės praleido rašydamas savo kajutėje. 
„Liko tik keturios paskutinės mano knygos dalys, — rašė jis 
Madam, — nebent karas būtų neteisingai pratęstas.“ Tada 
dar jis negalėjo žinoti, kad karas iš tiesų bus neteisingai 
pratęstas. Būrai pradėjo partizaninį karą, kuris dar dvejiem 
metams pratęsė konfliktą. 

Rugpjūtį Konanas Doilis grįžo namo ir vėl prasidėjo nor- 
malus gyvenimas. Dalis to normalaus gyvenimo buvo slapti 
susitikimai su Džina Leki. Vos grįžęs į Londoną, jis pakvietė 
Džiną į „Lords“, svarbiausią Londono kriketo stadioną stebė- 
ti kriketo varžybų, kuriose jis žaidė. Tarp žiūrovų buvęs jo 
svainis Vilis Hornungas baisiai nustebo pamatęs Konan1 Doi- 
lį, žŽygiuojantį už parankės su moterimi, kuri nebuvo jo žmona. 
Akivaizdu, kad Konanas Doilis nebuvo papasakojęs seseriai 
visų savo santykių su Džina aplinkybių. Tą vakarą jis atvyko į 
jų namus Kensigtone pasiaiškinti. Tąkart viskas aprimo, ir kitą 
dieną Kon4 sutiko papietauti su savo broliu ir Džina, o Hor- 
nungas be jokių išlygų pareiškė remiąs savo svainį. 

Tačiau geri jų norai greitai išgaravo. Kitą rytą Konanas 
Doilis gavo telegramą, kad Konei suskaudo dantį ir ji nega- 
lėsianti su juo susitikti. Neįtikintas Konanas Doilis nuvyko į 
Kensingtoną, kur rado Vilį Hornungą priešiškai nusiteikusį. 
„Manau, kad jie pirmiausia pasidavė jausmams, o paskui jų 
protelis neleido jiems taip pasielgti, — rašė jis laiške moti- 
nai. — Vilio tonas labiau panėšėjo į bylą nagrinėjančio pro- 
kuroro, o ne brolio, remiančio bėdos ištiktą brolį.“ 

Tuo tarpu Hornungas manė, kad Konanas Doilis teikė 
per daug reikšmės faktui, kad jo santykiai su Džina plato- 
niški. Jam atrodė, jog visai nesvarbu, kiek toli nuėjęs poros 
romanas. Svarbiausia buvo tai, kad šitoks viešas jų pasirody- 
mas stadione, nepaisant diskretiškumo, buvo akibrokštas Lui- 
zai bei Konano Doilio duotos vedybų priesaikos išdavystė. 
Stengdamasis suvaldyti pyktį, Konanas Doilis tvirtino, kad 
kol jo santykiai su Džina tyri, jis neįžeidžia Luizos. Jam šis 
skirtumas reiškė „skirtumą tarp kaltės ir nekaltybės“. Neno- 
rėdamas daugiau kalbėti šia „tokia neliečiama tema“, Ko- 
nanas Doilis išvažiavo namo. 

Hornungo nuomonė nebuvo tik tušti žodžiai, bet Kona- 
nas Doilis nenorėjo klausytis jam prieštaraujančių. Jis taip 
užsispyrusiai būdavo įsitikinęs savo teisumu, ar tai būtų susi- 
ję su Džina ar su Būrų karu, o dar vėliau ir dėl dvasių buvi- 
mo, kad nesileisdavo perkalbamas. Atrodė juokinga, pasa- 
kojo jis motinai, kad Kon4 ir Vilis jį smerkia, kai motina, jo 
brolis bei seserys ir Luizos motina jam pritaria. Jei jie ir ne- 
pritartų, vis tiek turėtų jį palaikyti kaip šeimos galvą de fac- 
to. „Ar buvau kada nors nelojalus kuriam nors savo šeimos 
nariui? — klausė jis Madam. — Ir ar esu kada nors prieš tai 
kreipęsis į juos pagalbos" 

Čia Konanas Doilis tikriausiai kalba apie finansinę bei 
moralinę paramą. Jau daug metų, nuo tada, kai Šerlokas Holm- 
sas padarė jį turtingą, jis lengva ranka dalijo pinigus savo 
šeimai. Jis siuntė neužpildytus čekius savo broliui Iniui, kad 
šis galėtų Žaisti polo su savo draugais karininkais. Kai jo se- 
suo Lotė ištekėjo už kapitono Leslio Oldhemo (Leslie Old- 
ham) iš Karališkojo inžinerijos pulko, Konanas Doilis nusiuntė 
jiems pinigų gyvenimo pradžiai. Jo jauniausios seserys, Ida ir 
Dodo, taip pat nebuvo nuskriaustos savo garsaus brolio. 

Hornungai po vedybų taip pat buvo gavę Konano Doilio 
piniginę paramą, nors jiems jos ir nereikėjo, nes pirmoji 
1899 metais išleista Hornungo knyga iš serijos „Raifles“ 
sulaukė didelio pasisekimo. Tačiau Konanas Doilis tikėjosi 
tam tikro jų supratimo bei palaikymo. „Tikėjausi iš Viljamo 
draugiškos ir broliškos paramos, bet nesulaukiau“, — guo- 
dėsi jis motinai. Merė Doil bandė tarpininkauti, bet ši ne- 
santaika truko kurį laiką. 

Šitaip ar taip, daug galvoti apie tai nebuvo kada, nes Ko- 
nanas Doilis vėl rengėsi staigiems pokyčiams. Išvykdamas iš 
Pietų Afrikos, jis kalbėjo apie „rimtas priežastis“, dėl kurių 
jam reikėtų grįžti į Angliją. Pirmoji — jo knyga apie karą. 
Antroji, kaip dabar paaiškėjo, buvo politika. Dar prieš karą 
spaudoje buvo pasirodę žinučių apie Konaną Doilį kaip gali- 
mą Parlamento narį. Dabar jis rašė, jog „esant tokiai politinei 
krizei bei artėjant rinkimams, galimas daiktas, aš tapsiu kan- 
didatu“. Iš tikrųjų, tiek konservatoriai, tiek liberalai siekė jo 
prielankumo spalio mėnesį vyksiančiuose rinkimuose, nes 
Konano Doilio, kaip rašytojo, populiarumas bei visiems žino- 
mas jo rūpinimasis visuomenės problemomis darė jį patrauk- 
liu kandidatu abiem partijoms. 

1900 metų visuotiniai rinkimai pagal britų karių Pietų Af- 
rikoje uniformos spalvą buvo praminti „chaki“ rinkimais. Ki- 
ti klausimai, tokie kaip Airijos savivalda ir laisvoji prekyba, 
taip pat buvo rinkimų programose, tačiau Būrų karas buvo 
pagrindinis abiejų partijų akcentas. Valdantys konservato- 
riai buvo linkę kariauti iki galo, o dauguma Liberalų partijos 
frakcijų nepritarė konfliktui. Vadovaujant Džozefui Čember- 
lenui, Konanas Doilis nusprendė prisidėti prie liberalų unio- 
nistų, sudariusių sąjungą su konservatoriais abipusiu sutari- 
mu dėl kampanijos Pietų Afrikoje pratęsimo. 

Vėliau, kalbėdamas apie šį savo sprendimą, Konanas Doi- 
lis prisipažino nesuprantąs, kodėl jis apskritai norėjo būti 
išrinktas į Parlamentą. „Be jokios abejonės, ne dėl karšto 
troškimo patekti į šią impozantišką asamblėją,“ — rašė jis. — 
Įtampa, susijusi su asmeniniu gyvenimu, galbūt stūmė jį į 
visuomeninę areną, bet jis nebūtų ėjęs į politiką vien dėl to, 
kad galėtų pabėgti iš namų. Jau kurį laiką jį slėgė mintis, 
kad dar nerado savo vietos gyvenime. „Giliai manyje tūnojo 
mintis, jog aš šioje žemėje esu, kad padaryčiau kažką svar- 
baus, — rašė jis, — ir tik pabandęs galėčiau pasakyti, jog tai 
nėra politika.“ Atrodo, šios jo ambicijos netenkino faktas, 
kad tapo žymiu rašytoju. Laiške motinai jis sakė norįs iš- 
bandyti save naujoje srityje. „Ką iš to laimėsiu? — klausė 
jis. — Turiningą, įdomų ir galbūt prasmingą gyvenimą bei 
įsitikinimą, kad galų gale būsiu išbandęs likimą bei įvykdęs 
savo pilietinę pareigą.“ 

Partijos vyresnieji siūlė jam kelias „patikimas vietas“, kur 
būtų garantuota pergalė, bet Konanas Doilis nutarė kovoti. 
Pagaliau buvo nuspręsta, kad jis išsikels kandidatu Edinbur- 
go centre — pagrindinėje Škotijos radikalų tvirtovėje. Nors 
ten prabėgo jo vaikystė, Konanas Doilis suprato, kad bus 
nelengva patraukti rinkėjus į savo pusę. „Labai nelengva pri- 
versti škotus balsuoti kitaip, — pripažino jis, — daugelis jų 
greičiau pagalvos apie religijos pakeitimą.“ 

Baigiantis rugsėjui Konanas Doilis nuvažiavo į Edinburgą 
ir pasinėrė į dešimties dienų rinkimų maratoną. „Manyje dar 
buvo gyvi karo vaizdai ir didžiulis troškimas padėti kariuo- 
menei, — rašė jis, — todėl aš negailėjau savęs. Kalbėjau 
gatvėse nuo statinės ar bet kokio kitokio paaukštinimo, or- 
ganizavau ir mažus susitikimus, be didžiulių triukšmingų mi- 
tingų vakarais, kur visuomet susirinkdavo daug žmonių.“ 

Per dieną jis pasakydavo po dešimt kalbų, nenusileisda- 
mas savo oponentui, turtingam vietiniam leidėjui Džordžui 
Makenziui Braunui (George Mackenzie Brown). Paprastai die- 
na prasidėdavo auštant susitikimu su alaus daryklos darbi- 
ninkais ir baigdavosi po vidurnakčio kreipimusi į dviejų šim- 
tų vietinės tramvajaus linijos darbininkų minią. Jis 
sveikindavosi spausdamas rankas fabriko darbininkams ir an- 
gliakasiams, kol jo ranka pajuosdavo nuo suodžių. Kandida- 
to energija darė žmonėms stiprų įspūdį. „Žmogau, — kažkas 
pasakė, — prakaitas tiesiog bėga upeliais.“ 

Konanas Doilis pasirinko labai paprastą strategiją. Jis nuo- 
lat pabrėždavo, kad jo ir pono Brauno nuomonės daugeliu 
„socialiniu klausimu“ arba dėl vietos problemų sutinka. Ta- 
čiau jos stipriai išsiskiria dėl karo Pietų Afrikoje. Todėl tai ir 
yra svarbiausias dalykas, pagal kurį rinkėjai turi pasirinkti. 
„Jis kalbėjo jiems kaip edinburgietis edinburgiečiams, — ko- 
mentavo jo kalbą, pasakytą keletui šimtų liejyklos darbinin- 
kų, dienraštis The Scotsman. — Jis gimė ir augo šiame mies- 
te ir džiaugėsi vėl būdamas kartu su jais, o didžiausia jo 
ambicija buvo atstovauti jiems Parlamente.“ 

Nors ir neturėdamas jokios politinės patirties, Konanas 
Doilis turėjo labai tvirtą žaidimo planą. Galbūt jis per daug 
pasikliovė savo kilme iš šio miesto, nors jau negyveno Edinbur- 
ge daugiau nei dvidešimt metų, bet būsimų rinkėjų minios 
traukė pažiūrėti į tą savą vaikiną, kuriam pasisekė. Jis kalbėjo 
aiškiai ir suprantamai, niekad nepamiršdamas pabrėžti, koks 
pavojus gresia, jei dabartinė vyriausybė nesugrįžtų į valdžią. 
Viename susirinkime jis pareiškė, jog būtų tikra nelaimė „keisti 
arklius upės viduryje“. Kitur jis pasakė, kad tokiu metu būtų 
beprasmiška visą dėmesį sukaupti į nereikšmingus dalykus, 
nes tai „panašu į tvarkymąsi namui degant". 

Ne visi jo klausytojai sutikdavo su tokia nuomone ir nesi- 
drovėdami pertraukdavo kalbėtoją garsiai šaukdami. Kona- 
nas Doilis sakė, jog Edinburge „kaip niekur kitur ištobulin- 
tas Menas pertraukti kalbėtoją“. Kartais triukšmas per 
susitikimus, anot jo, būdavo panašus į tą, „kurį girdi zoologi- 
jos sode, kai maitinami žvėrys“. Tačiau Konanas Doilis grei- 
tai išmoko susivaldyti. „Kandidato pertraukinėjimas buvo la- 
bai linksmas, — rašė The Scotsman apie vieną susitikimą, — 
garsiai sveikinant greitus bei tiesius jo atsakymus.“ 

Kai kurie rėksniai pradėjo vadinti jį Šerloku Holmsu šauk- 
dami: „Šerlokai Holmsai, ar tu netiki savivalda?" Tokiais at- 
vejais Konanas Doilis irgi išmoko sutramdyti natūralų susier- 
zinimą. „Šį titulą, — rašė Glazgo laikraštis, — daktaras 
nuoširdžiai pripažino.“ 

Artėjant rinkimų dienai Konanas Doilis pareiškė, kad jam 
prieštaraujantys įsitikino, jog nėra nė vienos.problemos, kuri 
rinkėjams būtų pati svarbiausia. „Šio teiginio įrodymu, — 
rašė The Scotsman, — gali būti tas faktas, kad Konanui Doi- 
liui pateikiamų klausimų diapazonas labai platus — nuo upė- 
takių žvejybos iki episkopalinės bažnyčios išpažinėjų padė- 
ties Indijoje." Ši pastaba prajuokino Konano Doilio rėmėjus, 
tačiau jo abejingumas vietos problemoms atėmė iš jo nema- 
žai balsų. 

Rinkimų kampanijai artėjant prie pabaigos, Konanas Doi- 
lis sukaupė visas jėgas susitikimui Edinburgo literatūros ins- 
titute. Minia Žmonių, norinčių išgirsti jo pasisakymą, ilgai 
laukė, o policija turėjo suvaldyti būrį „rinkimų teisės netu- 
rinčių jaunuolių“, grasinusių sužlugdyti renginį. Kai durys 
pagaliau atsidarė, minia puolė į vidų, kad įsitaisytų sėdimose 
vietose, o daugybė liko stovėti tarpueiliuose ir koridoriuose. 
Miniai garsiai sveikinant, Konanas Doilis tuoj perėjo prie 

karo temos. Jis nupiešė ryškų Pietų Afrikos, kuri tikisi Edin- 
burgo pareiškimo, paveikslą. The Scotsman taip perfrazavo šį 
jo ekskursą: „Šie visuotiniai rinkimai reiškia labai daug mū- 
sų kolonistams Pietų Afrikoje, kurie su Edinburgu sieja visas 
savo viltis ir laiko jį škotų tautos širdimi. Susijaudinimas vi- 
suose mažuose Pietų Afrikos miesteliuose buvo didžiulis ir 
minios žmonių būriavosi prie ekranų, rodančių rinkimų re- 
zultatus. [Konanas Doilis] paprašė pasistengti, kad jų broliai 
Pietų Afrikoje penktadienio rytą pažiūrėję į ekranus pasaky- 
tų: „Ačiū Dievui, Edinburgas nepavedė!“ Pasak laikraščio 
korespondento, ši jaudinanti retorika sukėlė „ilgus ir gar- 
sius“ plojimus. 

Ovacijoms nuslūgus, Konanas Doilis metė savo kozirį. Ka- 
dangi jo priešininkai be paliovos reikalavo Šerloko Holmso, 
Konanas Doilis davė jiems dar daugiau — nuo minios atsi- 
skyrė dabar jau 63 metų sulaukęs daktaras Džozefas Belas ir 
atsistojo šalia savo buvusio mokinio. Žengęs žingsnį į priekį, 
Belas pasakė pažįstąs šį kandidatą — „mano buvusį dabitą" — 
tikriausiai ilgiau nei kas kitas salėje. „Jei Konanas Doilis 
nuveiks Parlamente pusę tiek, kiek jis nuveikė Edinburgo ka- 
rališkojoje ligoninėje, — pareiškė Belas, — jis paliks ryškų 
pėdsaką Anglijos politikoje.“ Minia ir vėl pratrūko plojimais. 

Rinkimų išvakarėse Konanas Doilis turėjo pagrindą tikė- 
tis pergalės. Jis sakė motinai tikįs surinkti centrinio Edinbur- 
go balsus ir paskatinti visus kitus liberalų unionistų kandida- 
tus. „Kad tik neatsirastų nenumatytų kliūčių," — pridūrė jis. 

Tačiau jų atsirado vos prasidėjus rinkimams. Per naktį 
visame mieste buvo išklijuoti plakatai, kuriuose Konanas Doilis 
buvo vadinamas „popiežiaus bendrininku, jėzuitų emisaru 
bei protestantų tikėjimo griovėju“, kurio kandidatūra yra pa- 
sikėsinimas į visa tai, kas „brangu kiekvieno škoto širdžiai". 

Konanas Doilis pasmerkė šią šmeižto kampaniją, pareikšda- 
mas, kad tai „evangelikų fanatiko“ Džeikobo Plimerio (Jacob 
Plimmer), vadovavusio vadinamajai Damfermlaino protestan- 
tų gynimo organizacijai, darbas. Pasak Konano Doilio, Pli- 
meris pasiskelbė, kad „jo tikslas neleisti Romos katalikų kan- 
didatams patekti į Parlamentą“. 

Prasidėjus balsavimui, Konanas Doilis karštligiškai mėgi- 
no ištaisyti padarytą žalą. Jis nusiuntė telegramą Plimeriui ir 
pagrasino iškelti jam bylą, be to, susisiekė su savo oponentu 
Džordžu Makenziu Braunu, kuris savo pareiškime pasmerkė 

Tikroji šio šmeižto priežastis dar labiau viską supainiojo. 
Plimerio puolimas turėjo piktą, toli siekiantį tikslą sukom- 
promituoti Konaną Doilį dėl jo religinių įsitikinimų. Konanas 
Doilis tvirtino savo rėmėjams, jog „vargu ar kas nors pasau- 
lyje laikosi platesnių pažiūrų“ religijos atžvilgiu. Ir tai grei- 
čiausiai buvo tikra tiesa. Tačiau tas faktas, kad Konanas Doi- 
lis buvo auklėjamas kaip katalikas ir mokėsi pas jėzuitus, 
reiškė, jog Plimerio kaltinimai negali būti paneigti kaip ne- 
turintys pagrindo. 

Konanas Doilis pralaimėjo rinkimus 569 balsais. Gal Pli- 
merio puolimas ir nenulėmė pralaimėjimo, bet Konanas Doi- 
lis visada buvo tuo įsitikinęs. Savo autobiografijoje jis rašė 
pralaimėjęs vos keliais šimtais balsų. 

Tačiau tie keli šimtai balsų nebuvo toks jau menkniekis, 
kaip galėtų atrodyti, nes bendras balsų skaičius buvo kiek 
mažiau nei 5500. Galutinis rezultatas parodė, kad ponas Brau- 
nas surinko 3028, o Konanas Doilis 2459 balsus. Vis dėlto 
Konanas Doilis pranoko visus lūkesčius ir sumažino buvusį 
liberalų pranašumą 1500 balsų. 

Šia prasme Konano Doilio kampanija buvo sveikinama 

kaip partijos laimėjimas, bet jam pačiam ši nesąžininga tak- 
tika kėlė pasibjaurėjimą, ir jis atsisakė nusileisti iki jų lygio. 
„Mes turime laišką, kurį paskelbę visiškai sužlugdytume sa- 
vo oponentą, bet aš neleisiu juo pasinaudoti, — prisipažino 
jis prieš kelias dienas. — Tai smūgis žemiau juostos.“ Jis 
parašė iškalbingą laišką The Scotsman redakcijai, reikšda- 
mas protestą prieš šį „labai žemą viešą skandalą“, bet galiau- 
siai nusprendė nekelti bylos dėl šmeižto. 

Per paskutinį susitikimą su rėmėjais Konanas Doilis pasi- 
rodė kaip kilniadvasis pralaimėtojas. Jis užtikrino savo rinki- 
mų kampanijos komitetą bei įvairių unionistų draugijų na- 
rius, kad jam „nė per nago juodymą“ nerūpi pralaimėjimas, 
nes buvo pasiektas didesnis tikslas — britų visuomenė suži- 
nojo apie Pietų Afrikos politiką. Kai iš minios kažkas šūkte- 
lėjo, kad jis būtų laimėjęs, jei ne tie „šmeižikiški plakatai“, 
Konanas Doilis nepuolė kaltinti priešininko, tik pareiškė, kad 
jo oponentas yra garbingas Žmogus, o tai ir yra svarbiausia. 
Susitikimas baigėsi visiems traukiant dainą apie šaunų vaiki- 
ną (For He's a Jolly Good fellow). 


Mažiau nei po trijų savaičių Konanas Doilis dalyvavo susiti- 
kime Londono „Pall Mall“ klube kartu su kitu jaunu vyru, ką 
tik išrinktu į Parlamentą. Abu vyrai, kaip sakė klubo preziden- 
tas, prieš pasukdami į politiką jau buvo žinomi literatai. Šios dvi 
asmenybės sudarė įdomų kontrastą. Konanas Doilis pasidalijo 
savo patirtimi iš Blumfonteino. Kitas kalbėtojas, dvidešimt pen- 
kerių metų amžiaus Vinstonas Čerčilis, kalbėjo apie spaudos 
cenzūros pavojų. Jis buvo nuvykęs į Pietų Afriką kaip karo 
korespondentas ir paimtas į būrų nelaisvę. Jo drąsus pabėgimas 
išgarsino jį ir padėjo pasiekti pergalę spalio rinkimuose. 

Tą vakarą klausydamasis jaunojo Čerčilio, Konanas Dolis 

tikriausiai apmąstė savo neseniai patirtą pralaimėjimą. „Man 
jau keturiasdešimt vieneri, — rašė jis savo dienoraštyje svars- 
tydamas, ar jam eiti į politiką. — Taigi dabar arba niekada." 
Matydamas perspektyvų naująjį Parlamento narį kreipiantis 
į savo auditoriją, Konanas Doilis galbūt apgailestavo dėl pra- 
rastos galimybės. 

Jei taip, tai jo apgailestavimas truko neilgai. Jis labai išgy- 
veno dėl aktualių politinių problemų, bet bjaurėjosi politikų 
machinacijomis ir vadino jas „purvo vonia, naudinga, tačiau 
nešvaria"“. Jis neįsivaizdavo savęs pririšto prie vienos partijos 
ir išsižadėjusio savo nepriklausomybės. Ilgainiui jis pradėjo 
matyti Džeikobą Plimerį ir jo „Damfermlaino protestantų gy- 
nimo organizaciją" visiškai kitaip: „Žvelgdamas atgal, — pa- 
reiškė jis, — aš linkęs žiūrėti į poną Plimerį kaip į vieną iš 
savo geradarių." 


LŽ 

Holmsai! — sušukau. — Nejaugi iš tikrų- 
jų čia jūs! Ar iš tiesų esate gyvas? 


DAKTARAS VOTSONAS, 
IŠ „ATSITIKIMO TUŠČIAME NAME“ 


1901 metų kovą, kai tauta vis dar gedėjo sausį mirusios 
karalienės Viktorijos, Konanas Doilis pradėjo naują derybų ratą 
su leidėju Grinhafu Smitu. „Žurnalui The Strand turiu tikrai 
viliojantį sumanymą. — rašė jis. — Tai kūrinys, kupinas ne- 
tikėtumų, natūraliai suskaidančių pasakojimą dalimis, ir tin- 
kamas spausdinti tęsiniais. Tačiau yra viena sąlyga. Turiu tai 
padaryti su savo draugu Fletčeriu Robinsonu (Fletcher Ro- 
binson), ir jo vardas turi būti šalia manojo. Aš atsakau už 
pasakojimą, kuris bus parašytas mano stiliumi, nes jūsų skai- 
tytojams tai patinka. Tačiau jis man pasiūlė idėją ir vietos 
koloritą. Todėl manau, kad ir jo vardas turi būti paminėtas. 
Norėsiu, kaip įprasta, 50 svarų už tūkstantį žodžių ir už visas 
teises, jei imsitės šio darbo." 

Bertramas Fletčeris Robinsonas, draugų vadinamas Bobl- 
su (Bobbles), buvo vos dvidešimt aštuonerių, kai pradėjo 

bendradarbiauti su Konanu Doiliu. Perspektyvus žurnalistas 
Robinsonas dirbo Daily Express korespondentu Pietų Afriko- 
je. Jų draugystė su Konanu Doiliu prasidėjo „linksmos kelio- 
nės“ metu, grįžtant iš Pietų Afrikos laivu „Briton“, kuriuo 
tada plaukė daug aristokratų ir žymių kariškių. „Tik vienas 
debesėlis aptemdė šią puikią kelionę, — prisimena Kona- 
nas Doilis. — Tai buvo vienas karininkas užsienietis, kurio 
pavardės neminėsiu, kariavęs būrų pusėje ir labai nediskre- 
tiškai pasakojęs apie savo patyrimą bei reiškęs savo nuo- 
monę." 

Svarbiausia iš šių nediskretiškų pastabų buvo kaltinimas, 
kad britų kariuomenė, pažeisdama tarptautinę teisę, naudojo 
sprogstamąsias kulkas, o jos dar labiau padidino kampanijos 
prieš būrus padarytą žalą. Vien tik tokia prielaida be galo 
įsiutino Konaną Doilį ir tik įsikišus Robinsonui pavyko išvengti 
„Timto incidento“. 

Kitų metų kovą abu vyrai išvyko trumpų atostogų į Kra- 
merį Norfolko šiaurinėje pakrantėje. Robinsonas, labai do- 
mėjęsis savo gimtojo Devono tautosaka, be perstojo pasako- 
jo savo draugui įvairias vietos legendas, kurių pagrindinis 
personažas buvo didžiulis vaiduoklis šuo. Konanui Doiliui 
atrodė, kad iš šios istorijos galima daug ką padaryti. Savo 
motinai jis nusiuntė žinutę, kurioje pranešė, jog kartu su 
Robinsonu ketina rašyti knygą, kurią būtų galima pavadinti 
Baskervilių šuo. 

Britų tautosakoje yra gajus vaiduokliško šuns, ar cerbe- 
rio, personažas. Tikroji legenda, pakerėjusi Konaną Doilį, 
daugelį metų žadino įvairiausias spėliones. Robinsonas buvo 
kilęs iš Devonširo, o Baskervilių šuns veiksmas vyksta kaip 
tik tose vietose, todėl manoma, kad Robinsonas papasakojo 
legendą iš savo vaikystės. Daug vėliau Grinhafas Smitas 

prisiminė, kad Robinsonas įkvėpimo sėmėsi iš turistų vado- 
vo po Velsą. Konano Doilio vaikystėje galėjo būti savas „šuo 
vaiduoklis“. Kad ir koks būtų šaltinis, vaiduokliško šuns per- 
sonažas vertė Konaną Doilį ieškoti medžiagos savo kūriniui. 
Atrodo, kad jiedu su Robinsonu per kelias valandas sukūrė 
pirminį knygos siužetą. 

Sunku pasakyti, ką galvojo Konanas Doilis siūlydamas 
Robinsonui bendradarbiauti. Praeityje toks bendradarbiavi- 
mas nepasiteisino. Jis nelabai būtų norėjęs pakartoti Džeinės 
Anės patirtį arba vos kelias dienas trukusį panašų bandymą 
su svainiu Viliu Hornungu. Visiškai aišku, kad Konanas Doi- 
lis jautėsi įsipareigojęs savo naujajam draugui, tačiau, nors ir 
norėdamas dalytis honorarą su Robinsonu, parašyti knygą jis 
norėjo vienas pats. Robinsonas galbūt galvojo kitaip. 

Darbui įsibėgėjus, Robinsonas pakvietė Konaną Doilį į 
Dartmurą — didžiulę dykynę Devono grafystės pietvakariuo- 
se — pajusti vietos atmosferą. Jie leido laiką tai Robinsono 
namuose, tai viešbutyje, netoli garsaus Dartmuro kalėjimo. 
Vėliau Robinsonas rašė, kad savaitė su Konanu Doiliu buvo 
viena iš pačių įdomiausių jo gyvenime. „Dartmuras, didžiulė 
pelkėta dykynė, kertanti Devoną, žadino jo vaizduotę. Jis 
godžiai klausėsi mano pasakojimų apie vaiduokliškus šunis, 
begalvius raitelius bei nelabuosius, tūnančius daubose. Tai 
buvo legendos, su kuriomis aš užaugau, nes mano namai 
buvo visai šalia dykynės." 

Knygos kontūrai ryškėjo. „Ponas Doilis viešėjo čia aštuo- 
nias dienas ir naktis, — prisimena Robinsono vežikas. — Aš 
vežiojau juos po dykynę, stebėjau juos senojo namo biliardi- 
nėje, kartais jie užsibūdavo iki vėlumos rašydami ir kalbėda- 
mi.“ Derėtų paminėti, jog šio vyriškio vardas buvo Haris Bas- 
kervilis, ir jis buvo įsitikinęs, kad iš čia ir atsirado knygos 

pavadinimas, nors dėl to galima abejoti, nes Konanas Doilis 
mini šį pavadinimą laiške motinai dar prieš kelionę į Dart- 
murą. 

Kartu su savo gidu Robinsonu Konanas Doilis aplankė 
Grimspaundą, kur išlikę bronzos amžiaus griuvėsiai, bei di- 
džiulę klastingą pelkę. Nesunku atspėti, kad knygoje mini- 
ma pelkė kaip tik ir yra toji pelkė, „kur vienas neatsargus 
žingsnis reiškia mirtį ir žmogui, ir žvėriui“. Konanas Doilis 
tikriausiai bus važiavęs pro mažą kaimelį Meripitą ir prisik- 
lausęs pasakojimų apie kalinius, pabėgusius iš netoliese esan- 
čio kalėjimo. Baskervilių šunyje minimi Steipltonai iš Meripit 
Hauzo ir pabėgęs kalinys Seldenas, liūdnai pagarsėjęs No- 
ting Hilo žudikas, visiems keliantis siaubą. 

Metų metus nerimsta karšti ginčai dėl Robinsono dalyva- 
vimo rašant knygą. Ar jis tik pasiūlė idėją, kaip sakė Kona- 
nas Doilis leidėjui, o gal iš tikrųjų jo vaidmuo nėra tinkamai 
įvertintas? Robinsono vežikas Haris Baskervilis tvirtino ne 
kartą matęs abu vyrus „kalbančius ir rašančius". Įdomu, ar 
Konanas Doilis būtų taip greitai sutikęs dalytis autoryste su 
jaunu ir mažai žinomu žurnalistu? Boblsas buvo puikus kom- 
panionas, bet Konanas Doilis gerai suvokė savo kaip rašyto- 
jo statusą ir reputaciją. Jei ir liko kokių nors abejonių dėl jų 
bendradarbiavimo, Konanas Doilis padarė vieną sprendimą 
ir viską sudėliojo į vietas. Iš pradžių knygoje Baskervilių šuo 
Šerloko Holmso personažo nebuvo. Tačiau Konanas Doilis 
greitai suprato, jog jam reikalingas stiprus visa jungiantis 
pagrindinis veikėjas siužeto vientisumui išlaikyti. Kam kurti 
naują herojų, jei yra Šerlokas Holmsas? 

Sprendimas buvo puikus visomis prasmėmis. Jau beveik 
aštuoneri metai kaip Šerlokas Holmsas buvo miręs, ir Ko- 
nanas Doilis buvo ne kartą pareiškęs jį atgaivinsiąs. Be to, 

pateikti Baskervilių šunį kaip Šerloko Holmso pasakojimą 
reikštų atsisakyti bendradarbiauti su Robinsonu, nors galbūt 
tuo metu Konanas Doilis šito ir nesuprato. Motinai rašytas 
laiškas iš Devono leidžia manyti, kad Holmso atgaivinimas 
jų draugystei nepakenkė. „Abu su Robinsonu dirbame su 
mūsų Šerloko Holmso knyga, — rašė jis. — Manau, kad 
viskas bus gerai — iš tiesų jau parašiau beveik pusę knygos. 
Holmsas puikus, o už šį jaudinantį sumanymą esu skolingas 
Robinsonui.“ Tada Konanas Doilis manė, kad Robinsonas 
yra tik idėjų siūlytojas, nors Baskervilių šuo buvo laikomas 
„Mūsų“ knyga. 

Grąžinus Šerloką Holmsą, knyga greitai buvo baigta rašyti. 
Konanas Doilis aiškino, jog atgaivino Šerloką Holmsą, nes 
reikėjo stipraus pagrindinio veikėjo. Bet čia būta ir kitų veiks- 
nių. Vienas iš svarbiausių motyvų buvo pinigai. Duetas tapo 
komercine nesėkme, o iš rašinių apie Būrų karą mažai ko 
galėjai tikėtis. Kitas Konano Doilio knygas pirko gana ne- 
blogai, bet su Šerloku Holmsu jis nenuogąstavo dvigubai 
užkėlęs kainą. „Dabar akivaizdu, — pasakė jis leidėjui, — 
kad tai ypatingas atvejis, ir manau, jog Holmso atgaivinimas 
pritrauks skaitytojų dėmesį.“ O dėl pinigų jis sakėsi esąs 
ramus ir žinąs, ką gali išpešti iš žurnalo redakcinės kolegijos. 
„Įsivaizduokit, jei pasiūlyčiau alternatyvą: jei be Holmso — 
sena kaina, su Holmsu — 100 svarų už tūkstantį žodžių... ką 
jie pasirinktų?" Ir vėl Strand neprieštaravo ir priėmė naujas 
Konano Doilio pasiūlytas sąlygas. | 

Konanas Doilis visada aukojo savo pelną dėl kokio nors 
reikalo, kuris jam buvo prie širdies, bet jis išliko apsukriu 
komersantu. Jis suprato, kad naujos Holmso knygos pasiro- 
dymas taps svarbiu įvykiu ir vėl padidins Nuotykių ir Užrašų 
apie Šerloką Holmsą pardavimą. Be to, Viljamo Džileto 

(William Gillete) pjesė tapo sensacija JAV ir sukėlė dar di- 
desnį domėjimąsi detektyvu. Aplinkybės dar niekad nebuvo 
tokios palankios naujiems Holmso nuotykiams. 

Tačiau Konanas Doilis nenorėjo supančioti savęs atsako- 
mybe už prisikėlusį Šerloką Holmsą. Kaip ir pjesėje, jis aiškiai 
leido suprasti, jog detektyvas miręs. Baskervilių šuo turėjo 
būti pristatytas kaip nepapasakota istorija iš daktaro Votso- 
no lagaminėlio, įvykusi dar prieš lemtingą seklio susitikimą 
su profesoriumi Moriarčiu. 

Pirmoji dalis išėjo 1901 metais žurnalo Strand rugpjūčio 
numeryje. Iš ryto ilgos eilės skaitytojų išsirikiavo prie žurna- 
lo biurų, 0 už pirminius egzempliorius netgi buvo siūlomi 
kyšiai. Didžiam Grinhafo Smito pasitenkinimui žurnalo ti- 
ražas išaugo iki 30 000 egzempliorių. 

Per tą šurmulį liko beveik nepastebėta kukli pastaba pir- 
mos skilties apačioje. Derėdamasis dėl honoraro, Konanas 
Doilis turėjo atsisakyti savo reikalavimo, kad Fletčeriui Ro- 
binsonui būtų sumokėtas toks pats honoraras. Vietoj to dė- 
mesingi skaitytojai buvo informuojami: „Už šios istorijos at- 
siradimą turiu būti dėkingas savo draugui ponui Fletčeriui 
Robinsonui, kuris padėjo man sukurti bendrą siužetą ir susi- 
pažinti su vietos detalėmis“. Išleidęs knygą, kurią jis dedika- 
vo Robinsonui, Konanas Doilis pareiškė tuos pačius senti- 
mentus. Tačiau vėlesniuose leidimuose ši pastaba pakito, o 
kai knyga pasirodė Amerikoje, Konanas Doilis dėkojo savo 
draugui tik „už pasiūlytą idėją“. Dar vėliau Konanas Doilis 
pripažino, kad pradžią knygai davė Robinsono pastaba, bet 
jis jaučiąs pareigą patikinti savo skaitytojus, jog „siužetas ir 
kiekvienas pasakojimo žodis yra mano paties". 

Šie pasikeitimai, kaip ir daktaro Votsono karo žaizda, il- 
gainiui sukėlė daug įvairių komentarų. Sunku pasakyti, ar 

šie neatitikimai susiję su Konano Doilio dosnumu ar su 
tikrais Robinsono nuopelnais, 0 gal ir viena, ir kita. Pasiro- 
do, Robinsonas gavo kažkokį užmokestį už savo indėlį rašant 
knygą. Rašytojas Arčibaldas Maršalas (Archibald Marshall) 
tvirtino, jog Konanas Doilis daugiau kaip vieną ketvirtadalį 
už knygą gauto pradinio pelno užrašė Robinsonui. Maršalas 
rašė: „Aš pasakiau Boblsui: jei jūs parašote 'Kaip jums seka- 
si?', tai Doiliui tenka šeši šilingai, o tau du. Jis atsakė, kad 
jam niekad nesisekė su trupmenom, bet tai atrodo teisinga. 
Kad ir kaip būtų, tai, ką jis parašė, tiek ir verta". 

Maršalo žodžiai reikštų, jog Robinsonas prisidėjo kuriant 
knygą. Tačiau atrodo, kad jis savo pastangų per daug never- 
tino. Rašydamas apie savaitę, su Konanu Doiliu praleistą De- 
vone, Robinsonas nekėlė jokių pretenzijų dėl savo teisės į 
autorystę. „Jis sutiko važiuoti su manimi, o paskui pasinau- 
dojo mano pasiūlytu siužetu, virtusiu knyga Baskervilių šuo, — 
rašė Robinsonas. — Visi Baskervilių šuns skaitytojai prisi- 
mins, kaip puikiai jis atpasakojo savo įspūdžius." 

Netiesiogiai Robinsonas leido suprasti, kad jo vaidmuo 
buvo kur kas svarbesnis. Hariui Baskerviliui jis padovanojo 
virėjo knygą su įrašu, jog atsiprašo už jo vardo panaudojimą. 
Kartais po savo straipsniais jis pasirašydavo kaip Baskervilių 
šuns bendraautoris. Po Robinsono mirties buvo rašoma jį tvir- 
tinus parašius didžiąją pirmosios dalies, kurią sudarė du sky- 
riai, dalį. 

Iš tokių Robinsono pareiškimų visiškai aišku, kad Kona- 
nui Doiliui reikėjo dar kartą įrodinėti savo autorystę, net jei 
dėl to nuvertėtų jo dėkingumas Robinsonui. Galimas daik- 
tas, kad Robinsonas sumanęs apmatus arba atrinkęs medžia- 
gą, o vėliau kiek pervertinęs savo vaidmenį, kaip to reikala- 
vo jo ego ir profesinės aplinkybės. Tačiau jokių įrodymų 

nėra, 0 visos išlikusios rankraščio dalys yra rašytos Konano 
Doilio ranka. 

Jei Robinsonas ir būtų bendraautoris, įdomu tai, kad jis 
pretenduoja į du pirmuosius skyrius. Abu kartu jie sudaro 
klasikinio Beikerio gatvės uždangos pakėlimo pavyzdį, kai 
svečias palieka savo lazdą, bet nepalieka vizitinės kortelės. 
Holmsas kviečia Votsoną nusakyti iš lazdos, kas per žmogus 
yra jos savininkas. Votsonas, mėgindamas pritaikyti savo drau- 
go metodus, siūlo keletą tikėtinų spėjimų ir nupiešia viduti- 
nio amžiaus kaimo gydytojo portretą. Holmsas labai nustem- 
ba. „Kai kurie žmonės, nors patys nėra genijai, turi nuostabią 
galią įžiebti genialių minčių kitiems, — sako jis. — Prisipa- 
žįstu, brangusis drauge, aš jums esu be galo skolingas.“ 

„Nejaugi aš ko nepastebėjau? — išdidžiai klausia Votso- 
nas. — Tikiuosi, nepraleidau nieko svarbaus.“ 

Atsakymas jį pribloškia: „Deja, brangusis Votsonai, di- 
desnė jūsų išvadų dalis yra klaidinga. Sakydamas, kad mane 
įkvepiate, aš, prisipažįstu, turėjau galvoj štai ką: jūsų klaidos 
dažnai man padeda rasti tiesą.“ 

Holmsas pradeda taisyti Votsono klaidas, nepraleisdamas 
nė menkiausios detalės ir prieina išvadą, kad lazdos savinin- 
kas yra malonus, nepretenzingas, išsiblaškęs, dar trisdešim- 
ties neturintis jaunuolis, kuris yra šuns, didesnio už terjerą, 
bet mažesnio už mastifą, šeimininkas. Netrukus pasirodo jau- 
nas ir malonus daktaras Džeimsas Mortimeris, o įkandin jo 
seka šuo. Jis atvyko pasikalbėti apie neseniai mirusį serą 
Čarlzą Baskervilį, ir apie tai, ar ši mirtis nėra susijusi su senu 
Baskervilių giminės prakeikimu. 

Pokalbis baigiasi tikriausiai pačiu klasiškiausiu viso pa- 
sakojimu epizodu. Daktaras Mortimeris, papasakojęs, kaip 
buvo rastas sero Čarlzo kūnas, sako Holmsui, kad niekas 


309 


ARTŪRO KONANO DOILIO GYVENIMAS 


nepastebėjo ant žemės jokių pėdsakų. Tačiau pats Mortime- 
ris pastebėjo keistas žymes ir kaip tik dėl šios priežasties 
atėjo į Beikerio gatvę. 


„— Pėdos? 

— Pėdos. 

— Vyro ar moters? 

Daktaras Mortimeris kažkaip keistai pažvelgė į mus 
ir beveik pašnibždomis atsakė: 

— Pone Holmsai, tai buvo didžiulio šuns pėdos!" 


Jei šie Žodžiai nebūtų parašyti Konano Doilio, bent jau 
vienas biografas turėtų nusigraužti nagus. 

Išspausdinus dalimis žurnale Strand, Baskervilių šuo buvo 
išleistas knyga, kuri tapo perkamiausia. Po šios sėkmės pasi- 
pylė nauji reikalavimai toliau rašyti Šerloko Holmso nuoty- 
kius. Vos po kelių mėnesių Konanas Doilis gavo siūlymą, 
kurio jis vargiai galėjo atsisakyti. Prieš kelerius metus Bohe- 
mijos karalius buvo pasiūlęs duoti visišką laisvę Šerlokui 
Holmsui Irenos Adler fotografijos byloje. Dabar Amerikos 
žurnalas Collier's Weekly pasiūlė Konanui Doiliui tokias pat 
sąlygas: 25 000 dolerių už šešias naujas Šerloko Holmso isto- 
rijas arba 30 000 už aštuonias, arba 45 000 už trylikos istorijų 
seriją. Grinhafas Smitas pamalonino siūlydamas ir toliau po 
100 svarų už tūkstantį žodžių. Netgi šių dienų rinkoje tai 
būtų solidi suma. Tais laikais ji atrodė stulbinama. Konanas 
Doilis nesipriešino likimui ir atsakė lakonišku atvirlaiškiu: 
„Sutinku. A. K. D. . 

Madam, anksčiau karštai maldavusi palikti detektyvą gy- 
vą, dabar gan santūriai žiūrėjo į jo grįžimą ir baiminosi, kad 
Šerlokas Holmsas gali nepateisinti savo reputacijos. „Nema- 

nau, kad turėtumėte baimintis dėl Šerloko, — užtikrino ją 
Konanas Doilis. — Aš visai neabejoju dėl savo sugebėjimų ir 
dirbu kaip ir anksčiau... Per septynerius ar aštuonerius me- 
tus neparašiau nė vienos Šerloko Holmso istorijos ir nesu- 
prantu, kodėl neturėčiau prie jų grįžti.“ 

Bent iš pradžių neatrodė, kad Holmsas būtų sulaukęs ko- 
kių blogų padarinių po savo nesėkmės Šveicarijoje. Konanas 
Doilis vis dar skundėsi, kad sunku sugalvoti tinkamų siužetų, 
bet, ilgai nieko neveikęs, jis ir vėl atgavo savo išmonę. Jo 
asmeninis gyvenimas taip pat teikė įkvėpimo, nes daugelyje 
istorijų turėjo būti pasakojama apie slaptus romanus. Kona- 
nas Doilis taip pat galėjo diskutuoti, o kartais ir pasiskolinti 
siužetų iš savo svainio Vilio Hornungo, kuriančio savo popu- 
liarius Raflo serialus. 

Ilgainiui Konanas Doilis pradėjo jautriai reaguoti į kalti- 
nimus, kad naujoji Holmso istorija nėra tokia gera. „Ypač 
kandžios kritikos sulaukiau iš vieno Kornvalio žvejo, kuris 
pasakė, kad Holmsas nukritęs neužsimušė, bet susižeidė ir 
jau niekad nebus toks kaip anksčiau.“ Kai tik galėdavo, savo 
kritikams jis atsakydavo pats. „Atsitikime pensione“ Holm- 
sas apžiūri dviračio paliktas žymes ir pasako, kokia kryptimi 
nuvažiavo dviratininkas. „Aš sulaukiau tiek daug protestų, — 
rašo jis, — nuo apgailestavimo iki pykčio, kad išsitraukiau 
dviratį ir pabandžiau važiuoti.“ Konanas Doilis įsitikino, kad 
jo skaitytojai buvo teisūs, o jis klydo. Vis dėlto jis džiaugėsi 
savo vėlyvaisiais darbais. Paprašytas išvardyti mėgstamiau- 
sius Holmso nuotykius, jis stengėsi į sąrašą įtraukti kūrinių 
iš laikotarpio po Reichenbacho. 

Sėdus prie naujos serijos, kurį laiką Konanui Doiliui būda- 
vo sunku ištraukti Šerloką Holmsą iš drėgno kapo. Ypač ma- 
nieringai jis su tuo susidorojo „Atsitikime tuščiame name“. 


311 


ARTŪRO KONANO DOILIO GYVENIMAS 


Pasakojimas prasideda žinia apie garbingojo Ronaldo Ade- 
rio nužudymą, apie įvykį, kuris „sudomino visą Londoną bei 
sukėlė visos aukštuomenės nerimą“. Daktarui Votsonui ban- 
dant įminti šią mįslę, pas jį ateina senas knygų kolekcininkas, 
nešinas knyga „Medžių kulto kilmė“. Pasirodo, šis knyginin- 
kas yra ne kas kitas, o užsimaskavęs Šerlokas Holmsas. Atsi- 
peikėjęs Votsonas paklausia savo draugo, kaip jam „pasise- 
kė išsikepurnėti iš tos siaubingos prarajos“. Atsakymas, nors 
ir neįtikėtinas, ne mažiau stebina savo universalumu. Pasiro- 
do, Holmsas nusimanė apie japonišką imtynių būdą baritsu, 
kuris jam ir padėjo išsivaduoti iš profesoriaus Moriarčio 
gniaužtų nenugarmėjus į bedugnę. Tada jis, kabindamasis 
už uolos ir nepalikdamas jokių žymių, užsiropštė į viršų ir, 
stengdamasis išvengti Moriarčio pakalikų keršto, leido vi- 
siems manyti, kad yra miręs. Tas Šerloko Holmso gyvenimo 
tarpsnis, žinomas jo gerbėjams kaip .„didysis hiatas“, nepa- 
liaujamai žavi jo gerbėjus: „Porą metų basčiausi po Tibetą 
savo malonumui, aplankiau Lhasą ir keletą dienų svečiavau- 
si pas Dalailamą. Tikriausiai jūs skaitėte apie nuostabius nor- 
vego Sigersono tyrimus, bet esu įsitikinęs, kad jums neatėjo 
mintis, jog šitaip jus aplankė žinutė apie jūsų draugą. Paskui 
pervažiavau Persiją, žvilgtelėjau į Meką ir trumpai, bet įdo- 
miai praleidau laiką pas Hartumo kalifą. Apie šį apsilankymą 
smulkiai informavau užsienio reikalų ministeriją. Grįžęs Eu- 
ropon, kelis mėnesius tyriau medžiagas, gaunamas iš akmens 
anglies. Šiuos tyrimus dariau Pietų Prancūzijoje, Montpeljė 
laboratorijoje." 

Pagaliau, kaip jis pats būtų galėjęs pasakyti, tie dveji me- 
tai buvo įdomūs. Konanas Doilis turėjo būti dėkingas Džinai 
Leki už šios istorijos fabulą, bet šmaikštus ir sąmojingas pa- 
sakojimo stilius leidžia manyti, kad autorius vėl mėgavosi 

savo kūryba. Collier's ir Strand žurnalai su neslepiamu džiu- 
gesiu pristatė „Atsitikimą tuščiame name“. „Šerlokas Holm- 
sas grįžta! Pasakojimas apie nepaprastą pabėgimą pasirodys 
spalio mėnesio numeryje,“ — buvo skelbiama Amerikoje. Pa- 
našų toną pasirinko ir Anglijos žurnalas: „Žinia apie jo Mirtį 
nuliūdino kaip artimo draugo netektis. Laimė, ši žinia, nors ir 
pagrįsta įtikinamais įrodymais, pasirodo, buvo klaidinga“. 

Kaip tik tada, kai Holmsas ir Votsonas grįžo į Beikerio 
gatvę, įvyko svarbių pokyčių — prasidėjo naujas amžius. Šer-. 
lokas Holmsas dabar buvo veikiau figūra iš praeities, kai dar 
buvo naudojamas dujinis apšvietimas, miestai skendėjo rū- 
ke, gatvėmis važinėjo dviračiai ekipažai, negu šiuolaikinis 
detektyvas, užkariavęs skaitytojų vaizduotę. Šerloko Holmso 
ilgaamžiškumas buvo garantuotas. Kaip rašė vienas iš di- 
džiausių Šerloko Holmso gerbėjų Vincentas Staretas (Vin- 
cent Starrett) savo eilėraštyje „221B': 


„Nors pasaulis griūva, šie du išliks, 
Ir visada bus 1895-ieji. 


Nauji Šerloko Holmso nuotykiai maloniai paįvairino šį 
laikotarpį po kitos perkamiausios Konano Doilio knygos, 500 
puslapių „Didžiojo Būrų karo“. Kadangi knygai pasirodžius 
1900 metais karas dar nebuvo pasibaigęs, tai ji buvo pava- 
dinta „Preliminaria Būrų karo istorija“. Preliminari ar ne, ši 
knyga yra kruopšti karo studija, į kurią sudėti pranešimai iš 
mūšio lauko, mūšių žemėlapiai, kariuomenės statistika ir žu- 
vusiųjų skaičius. Pasirodė, kad laikyti šią knygą galutine kon- 
flikto istorija, kaip tikėjosi Konanas Doilis, dar per anksti, 
tačiau ji padarė didžiulį poveikį spartinant karinę reformą. 
Konano Doilio karo istorija bei straipsnis, išspausdintas 

žurnale Cornhill Magazine, padėjo atkreipti dėmesį į pase- 
nusią karo taktiką, kuri nepasiteisino Pietų Afrikoje. Jo siū- 
lomų reformų sąrašas prasidėjo kamufliažu ir artilerijos iš- 
dėstymu ir baigėsi siūlymu atsisakyti anachroniškų kavalerijos 
kardų bei iečių. Jis taip pat siūlė formuoti šaulių būrius, kad 
būsimieji britų kariai išmoktų šaudyti taip, kaip tai darė bū- 
rai. Vėliau Konanas Doilis pats parodė pavyzdį, įsteigdamas 
šaulių klubą, aprūpindamas jį visais ginklais ir rengdamas 
pratybas du kartus per savaitę. Lordas Robertsas rėmė šią 
iniciatyvą ir apžiūrėjo Konano Doilio šaudyklą. 

Savo straipsnyje žurnale Cornhill Magazine Konanas Doilis 
pabrėžė būtinybę pereiti prie demokratiškesnės, nesusiskirsčiu- 
sios į klases kariuomenės. „Atsisakykime to betikslio bėgioji- 
mo, plunksnų, auksinių galionų ir blizgučių. Atsisakykime tų 
prabangių siuvinių, prabangių karininkų valgyklų, nieko vertos 
ekstravagancijos, kuri neleidžia neturtingiesiems pasiekti aukš- 
tesnį laipsnį!" Šioje vietoje Konanas Doilis šiek tiek pasikarš- 
čiavo. Jo paties padėtis leido jam aprūpinti visa ta prabanga 
savo brolį Inisą, karjeros karininką. Tačiau jis manė, kad jo 
brolis būtų nė kiek ne prastesnis, jei dirbtų paprastu gydytoju. 

Konano Doilio siūlymai dabar atrodo kuklūs ir praktiški, 
tačiau tuo metu jie sukėlė karštas diskusijas. Konanas Doilis 
skatino šias diskusijas savo straipsniais Londono Times 
laikraštyje. Tačiau nors jo pažiūros sutapo su daugelio vals- 
tybės pareigūnų pažiūromis, kariniuose sluoksniuose jo siū- 
lymai buvo atmesti kaip arogantiško civilio. 1902 metais bu- 
vo sudaryta karališkoji komisija, bet reformos delsė prasidėti. 

Tam tikra prasme Konanas Doilis laikėsi prieštaringos nuo- 
monės, kai buvo kalbama apie kariuomenę. Kai būrų partiza- 
nai pradėjo versti nuo bėgių britų tiekimo traukinius ir dėl to 
žuvo bei buvo sužeista daug kareivių, Konanas Doilis pasiūlė 

prie kiekvieno garvežio prikabinti vagoną su nesutaikina- 
mais būrais. Tai padėtų išspręsti problemą. Taip 1870 metais 
darė vokiečiai, kai kiekviename traukinyje gabendavo pran- 
cūzų įkaitus. Siūlymas nesulaukė didelio palaikymo, bet jam 
tai nerūpėjo. „Arba tegul abi pusės mūvi pirštines arba jas 
nusimauna,“ — atšovė jis savo kritikams. 

Ne tik Konano Doilio pasiūlymas buvo baisus, bet ir ka- 
ras Pietų Afrikoje pasidarė dar baisesnis. Konfliktui užtrukus 
ir būrams pradėjus puldinėti iš pasalų, britai atsakė tuo pa- 
čiu. Jie degino būrų fermas, naikino derlių ir galvijus. Daž- 
nai ateidavo pranešimų apie išprievartavimus ir plėšimus. Būrų 
moterys ir vaikai, išvaryti iš namų, buvo suvaromi į koncen- 
tracijos stovyklas neva jų saugumui užtikrinti. Kai stovyklas 
apėmė šiltinės ir tymų epidemijos, buvo pranešama apie di- 
delį skaičių aukų. 

Britanijoje ir kitose šalyse prasidėjo protestų banga. Žurnalo 
Review of Reviews redaktorius V. T. Stedas (W. T. Stead) išspaus- 
dino du pamiletus „Ar žudyti brolį būrą?“ ir „Barbarizmo meto- 
dai", kuriuose kritikavo britų veiksmus Pietų Afrikoje. Ši griež- 
ta kritika sukėlė įtarimų ir netikrumo jausmą namuose, 0 
aistringų reportažų banga įžiebė antibritiškus jausmus užsie- 
nyje. Konanas Doilis pažinojo Stedą nuo kelionės į Berlyną, 
kai vyko rinkti duomenų, bet jautė pareigą kovoti su tuo, ką 
vadino „nepaprastu šmeižto protrūkiu“. 1902 metų sausį jis 
pradėjo rašyti pamiletą „Karas Pietų Afrikoje: jo priežastys ir 
eiga“. Remdamasis liudininkų parodymais ir kariuomenės do- 
kumentais, jis baigė darbą per aštuonias dienas. 60 tūkstančių 
žodžių pamfletas buvo ilgesnis už knygą Baskervilių šuo. 

Konanas Doilis pareiškė norįs, kad oficialioji vyriausybė 
gintų Britanijos politiką, bet taip nėra. „Dėl kažkokių priežas- 
čių, gal dėl arogancijos ar apatijos, britai neskuba pareikšti 

pasauliui savo nuomonės, — rašė jis. — Atsižvelgiant į ne- 
paliaujamus šmeižtus, nukreiptus tiek prieš mūsų politikus, 
tiek prieš karius, mūsų garbė reikalauja pateikti pasauliui 
tikrus taktus." 

Knygelėje Konanas Doilis mėgino atremti vieną po kito 
kritikų puolimus. Skyriuje, pavadintame „Sodybų degini- 
mas“, jis neigė kaltinimus, kad kareiviai beatodairiškai nai- 
kina būrų nuosavybę, ir citavo oficialius vyriausybės prane- 
šimus, liudijančius, jog tokie veiksmai buvo draudžiami nuo 
pirmų kampanijos dienų. Tik tada, kai partizanai ėmė reng- 
ti išpuolius iš privačių namų, pradėta deginti sodybas. „Par- 
tizaniniame kare negalima naudotis visais jo privalumais ir 
nepajusti trūkumų, — rašė jis. — Tai dviašmenis ginklas ir 
atsakomybę už pasekmes turi prisiimti tas, kuris pirmas jį 
panaudoja.“ 

Skyriuje „Koncentracijos stovyklos“ būrų internavimas 
traktuojamas kaip moralinis įsipareigojimas. „Kai dėl anks- 
čiau Minėtų aplinkybių buvo sunaikinta daugybė sodybų, 
britų, kaip civilizuotos tautos, pareiga buvo įkurti pabėgė- 
lių stovyklas moterims ir vaikams, kur jie toli nuo visokių 
pavojų sulauktų taikos.“ Toliau, norėdamas parodyti britų 
humaniškumą, Konanas Doilis smulkiai išdėstė, kiek mė- 
sos, miltų, kavos, cukraus ir pieno buvo skirta kiekvienam 
gyventojui. Jis nesistengė nuneigti didelio mirtingumo sto- 
vyklose, bet teigė, jog šios tragedijos priežastis buvo ligos, 
kurios neaplenkė ir britų kariuomenės. „Sunku patikėti, kad 
nešališkas skaitytojas gali šiuose liudijimuose nematyti, jog 
Britanijos vyriausybė darė viską, ką galėjo tokiomis aplin- 
kybėmis, kad įvykdytų savo humaniškiausią planą." Šis tei- 
ginys nedavė britams ramybės nuo tada, kai buvo paskelb- 
tas. Jei Konano Doilio žodžius reikia suprasti kaip 

atsiprašymą, tai jis norėjo parodyti — ir pats tuo tikėjo, — 
jog ketinimai buvo garbingi. Reikia pridurti, jog pavadini- 
mas „koncentracijos stovykla“ tada dar neturėjo tokio siau- 
bingo rezonanso kaip šiandien. 

Konano Doilio samprotavimai apie „kitus kaltinimus bri- 
tų kariams“, tarp jų ir kaltinimus prievartavimu, nebuvo taip 
meistriškai subalansuoti. V. T. Stedas ir kiti rašė, kad prie- 
vartavimo atvejai buvo labai dažni ir nesulaukė tinkamo val- 
džios pasmerkimo. „Tai nemalonus faktas, — rašė Stedas, — 
bet jį reikia priimti kaip ir kitus faktus. Nė vienas karas, taip 
pat ir šis, nevyksta be prievartos prieš daugybę vienišų ir 
ištekėjusių moterų. Tai neišvengiama karo metu.“ Konanas 
Doilis išnagrinėjo nemažai pranešimų, citavo būrų belaisvius 
ir nešališkus liudininkus siekdamas paneigti kaltinimus. Jis 
stengėsi parodyti neatitikimus tarp spausdintų pranešimų ir 
tikrų faktų. Vienu atveju jis tvirtino, jog apkaltintas karei- 
vis nepadarė nieko daugiau, išskyrus tai, kad „kalbėdamas 
vartojo šiurkščius žodžius“. Tais atvejais, kai kaltinimai pa- 
sitvirtindavo, jis sakydavo, jog nusikaltęs buvo griežtai nu- 
baustas. Konano Doilio tyrimai buvo tikri tiek, kiek juos 
buvo galima patikrinti, bet vėlesni tyrimai parodė, kad ka- 
riuomenė nebuvo tokia nekalta, kaip jis tuo norėjo tikėti. 

Kad ir kokie būtų pamitleto privalumai ar trūkumai, Ko- 
nanas Doilis aistringai ir iškalbingai išdėstė Britanijos pozici- 
ją. Laikraštyje jis kreipėsi su prašymu paremti jo darbo verti- 
mą ir platinimą užsienyje. Pinigai plaukė iš visų pusių, 
įskaitant, kaip buvo skelbiama, ir slaptą karaliaus Eduardo 
VII 500 svarų auką. „Netrukus sulaukėme labai malonių šios 
akcijos rezultatų, — rašė Konanas Doilis savo autobiograti- 
joje. — Žemyno spaudos tonas staiga gerokai pasikeitė. Gal 
tai buvo sutapimas, bet labai malonus." 

Pasibaigus leidybos ir platinimo darbams, dar liko nema- 
ža pinigų suma, ir Konanas Doilis pasiūlė įsteigti gabių Pietų 
Afrikos studentų rėmimo fondą, suteikti jiems galimybę stu- 
dijuoti Edinburgo universitete. Tai buvo vienas maloniausių 
šios jo veiklos momentų. Deja, ši idėja, atrodo, nebuvo įgy- 
vendinta. 

Konano Doilio, kaip visuomenės veikėjo, talentas suklestė- 
jo. Jo ankstesni perspėjimai dėl Kocho tuberkuliozės gydymo 
bei vėlesnės jo pastangos, susijusios su spiritistų judėjimu, pa- 
rodė, koks jis geras propagandistas. Visuomenei buvo įdomu 
viskas, ką jis propagavo, 0 jo aiškus stilius ir pasakotojo gebė- 
jimai užtikrindavo, kad visos jo idėjos būtų palaikomos. Jis da- 
lyvavo rinkimuose Edinburge siekdamas gyvenime „kokio nors 
didelio tikslo“. Kurį laiką tuo tikslu tapo, kaip jis vadino, „ape- 
liavimas į pasaulio opiniją". Šį savo gyvenimo epizodą jis laikė 
vienu iš „pačių maloniausių bei prasmingiausių". 

1902 metų spalio 24 dieną Konanas Doilis atvyko į Bakin- 
-gamo rūmus, kad už savo nuopelnus Karūnai būtų įšventin- 
tas į riterius. Iš pradžių jis norėjo atsisakyti tokios garbės, 
paniekinamai prilygindamas šį titulą „provincijos mero žen- 
kleliui“ ir įsitikinęs, jog tokie „didžiavyriai“ kaip Kiplingas ir 
Čemberlenas nenusižemintų tiek, kad priimtų tokius garbės 
pareiškimus. „Visas mano darbas valstybės labui atrodytų 
suteptas, jei priimčiau vadinamąjį apdovanojimą, — rašė jis 
motinai. — Ne, tai neįmanoma. Pamirškime apie tai.“ 

Tačiau Madam su tuo nesutiko. Ji užpylė sūnų priekaiš- 
tingais laiškais ir pati nukeliavo pas jį, kad apgintų savo 
argumentus. Galiausiai pergalė buvo pasiekta, juk apdova- 
nojimo atsisakymas reikštų nepagarbą karaliui. 

Be jokios abejonės, Jo Didenybė būtų nusivylęs. Jis be 
galo mėgo Šerloką Holmsą, kurio nuotykiai, sako, buvo tarp 

tų nedaugelio knygų, kurias jis perskaitė iki galo. Dar anks- 
čiau, vaidinant Džileto pjesę, karalius per pertrauką pasi- 
kvietė aktorių į savo ložę ir taip ilgai jį ten išlaikė, jog pub- 
lika ėmė nerimauti. Iš visų vardų garbės svečių sąraše 
monarchui, atrodo, labiausiai patiko Konano Doilio pavardė. 

Konanas Doilis priėmė titulą verčiamas tai padaryti, bet 
pati ceremonija buvo paguodžianti. Oliveris Lodžas, žymus 
to meto fizikas, domėjęsis spiritizmu, tą dieną taip pat buvo 
pagerbtas. „Mes iš karto pradėjome pokalbį apie aiškeregys- 
tę, — prisimena Konanas Doilis, — o tai leido man pamiršti, 
kur esu ir dėl ko.“ 

Jam buvo sunku priprasti prie naujojo, sero Artūro Kona- 
no Doilio, statuso, ir jis skundėsi broliui, jog jaučiasi „kaip 
ką tik ištekėjusi mergina, nesanti tikra dėl savo vardo. Jie 
taip pat suteikė man Sario grafystės jaunesniojo leitenanto 
laipsnį. Net nežinau, ką tai galėtų reikšti“. Tačiau savo auto- 
biografijoje jis neužsimena apie šiuos nepatogumus, o kalba 
apie daugybę gautų sveikinimo laiškų bei telegramų. Ypač 
apie vieną, redaktoriaus H. A. Gvino (H. A. Gwynne,), kuris 
prilygino jo nuopelnus kare generolo nuopelnams. „Gal tai ir 
perdėta iš draugiškumo, — rašė Konanas Doilis, — tačiau 
malonu žinoti, kad tie, kurie turi teisę spręsti, nelaiko manęs 
paprasčiausiu nenuorama, kuris kišasi visur be jokio reikalo.“ 


Gerokai vėliau, kai Madam jau buvo seniai mirusi, Ko- 
nanas Doilis dar leido sau pasisakyti šia tema. „Trijuose 
geridebuose“ daktaras Votsonas prabėgomis užsimena, kad 
Šerlokui Holmsui buvo pasiūlytas riterio titulas, bet jis šios 
garbės atsisakė. Nors Votsonas buvo žinomas kaip blogai 
įsimenantis datas, šiuo atveju jis buvo labai tikslus. Tai bu- 
vo 1902 metais „ką tik pasibaigus Būrų karui. 

Tas pralaimėtų bylų paladinas šiose abe- 
jotinose bylos aplinkybėse įžvelgė sau tin- 
kamą medžiagą. 


VILJAMAS ROUGEDAS (WILLIAM ROUGHEAD), 
„OSKARO SLEITERIO BYLOS"“ 
AUTORIUS, APIE KONANĄ DOILĮ. 


ieną 1904-ųjų žiemos dieną Konanas Doilis, važiuoda- 
mas savo dvylikos arklio jėgų automobiliu, atsitrenkė į 
vartų stulpą. Automobilis užlėkė ant stataus šlaito, apsi- 
vertė ir prispaudė Konaną Doilį. Kartu su juo važiavęs brolis 
Inisas iškrito pro praviras mašinos duris, o Konanas Doilis, 
tik neseniai išmokęs važiuoti, liko gulėti po automobiliu. 
Akimirką smūgį teko atlaikyti mašinos vairo kolonėlei, tai 
ir išgelbėjo jam gyvybę. Konanui Doiliui dar nespėjus išsi- 
laisvinti, vairo kolonėlė lūžo, jis buvo parblokštas veidu 
žemyn į žvyrkelį, o mašina visu svoriu prislėgė jam nugarą 
ir pečius. „Vis labiau jaučiau mašinos svorį ir galvojau, 
kaip ilgai mano stuburas atlaikys jį,“ — prisimena Ko- 
nanas Doilis. Bet greitai susirinko būrelis vyrų, pakėlė ma- 
šiną ir išlaisvino jį. 

Pasak kai kurių Konano Doilio gerbėjų, jam pasisekė 
išsigelbėti tik dėl to, kad buvo nepaprastai stipraus fizinio 
sudėjimo. Jis treniravosi pas žymų kultūristą Judžiną San- 
dou (Eugene Sandow) ir manoma, kad tik dėl stipraus kūno 
sudėjimo jam pavyko atlaikyti apvirtusios mašinos svorį. Ka- 
dangi mašina svėrė daugiau nei toną, reikia manyti, jog 
laimė vaidino lemiamą vaidmenį. 

O dėl mašinos, tai Konanui Doiliui tikrai reikėjo laimės. 
„Patikimų stabdžių mįslė dar tada nebuvo išspręsta, — rašė 
jis, — O manieji stabdydavo kaip stikliniai. Ne kartą paty- 
riau, ką reiškia vairuoti mašiną, kai ji skrieja nekontroliuoja- 
ma atbula vingiuotu keliu žemyn.“ Bet tai jo neatbaidė, nes 
vairavimas jam buvo nauja pramoga, kurios nenorėjo atsisa- 
kyti. Jis nukeliavo į Birmingamą pasiimti mašinos ir pats ją 
atvairavo visas 170 mylių. „Aš investavau į kepurių su snape- 
liu, kurios buvo laikomos vairuotojų pasididžiavimo ženklu, 
gamybą, — prisimena jis, — bet einant geležinkelio platfor- 
ma, viena moteris net nesuabejojusi, kad esu geležinkelininkas, 
paklausė, kas kiek laiko važiuoja traukiniai į Volslį, ir taip 
sugriovė mano pasipūtimą, jog priklausau vairuotojų kastai.“ 

Gal jis ir buvo panašus į traukinio palydovą, tačiau tech- 
nikos išmanymu pasigirti negalėjo. Demonstruodamas savo 
naująją Mašiną motinai, jis sugebėjo įvažiuoti į griežčių pri- 
krautą vežimą. Madam, nė kiek nesutrikdyta daržovių lie- 
taus, ramiai mezgė toliau. Nenuostabu, kad Konanas Doilis 
tikriausiai tapo pirmuoju vairuotoju Britanijoje, nubaustu už 
greičio viršijimą, ir tai paskatino jį parašyti piktą laišką į 
Daily Mail. Visai to nepaisydamas, jis nusipirko dar vieną 
daug galingesnį automobilį ir motociklą. 

Tomis dienomis vairavimas buvo tik viena iš Konano Doi- 
lio aistrų. 1902 metais jis kaip keleivis pakilo virš Londono 

oro balionu į 6000 pėdų aukštį ir nusileido už 25 mylių 
laukuose. „Žmogui natūralu bijoti pirmą kartą atsiplėšus 
nuo žemės, — pripažino jis. — Pirmą minutę apima kaž- 
koks keistas jausmas ir laikaisi stipriai įsitvėręs virvių.“ Vė- 
liau jis dar buvo pakilęs biplanu, tačiau šis skrydis jo nesu- 
žavėjo. Pamatęs žemę iš viršaus, jis išreiškė viltį kada nors 
šokti su parašiutu. „Manau, kad pirmasis parašiutu ant že- 
mės nusileidęs žmogus buvo drąsiausias žmogus pasaulyje, — 
sakė jis žurnalistui P. Dž. Vudhausui (P. G. Wodehouse), 
ėmusiam iš jo interviu. — Norėčiau ir aš tai išbandyti, kad 
patirčiau tą jausmą." 

Lėktuvai pavaizduoti trumpame Konano Doilio apsakyme 
Aukštumų baimė („The Harrar of the Heights |, pasirodžiu- 
siame po kelerių metų, tačiau šio laikotarpio kūryboje domi- 
nuoja herojai iš praeities. 1902 metais žurnale The Strand 
buvo spausdinama nauja serija apie brigados vadą Žerarą, 
kuri kitais metais buvo išleista kaip Žeraro nuotykiai. Šerlo- 
ko Holmso sugrįžimas pasirodė 1905 metais. Čia paskelbta 
13 prisikėlusio detektyvo nuotykių. 

1905 metų pabaigoje The Strand pradėjo spausdinti Se- 
rą Naidželą, dar vieną Konano Doilio istorinių kūrinių. Šis 
kūrinys parašytas kaip Baltosios kuopos preliudas. Balto- 
joje kuopoje daug tų pačių veikėjų, kuriuos randame pasa- 
kojime apie Naidželo Loringo karjeros pradžią. Čia ir vėl 
Konanas Doilis atiduoda duoklę savo motinai ponios Er- 
mintrudos paveikslu. Ji kalba Naidželui apie „savanaudiš- 
ko gyvenimo tuštybę, herojiškos mirties grožį, meilės šven- 
tumą bei garbės saitus". 

Konanas Doilis siejo dideles viltis su šia knyga, pasiro- 
džiusia kitų metų pabaigoje. Iš pradžių jis galvojo atsisakyti 
pelningų spausdinimo tęsiniais teisių, nors ši strategija Dueto 

atveju nepasiteisino. Visos dvejonės dėl spausdinimo tęsiniais 
dingo, kai amerikiečiai pasiūlė 25 000 dolerių už tokį leidimą. 
„Juk reikia gyventi,“ — pasakė jis laikraščio korespondentui. 

Knyga sulaukė didelio pasisekimo. Pats Kiplingas parašė 
Konanui Doiliui perskaitęs ją „iš karto“. Tačiau kritika ir vėl 
nuvylė autorių. Jis prisidėjo pilną albumą iškarpų su liaupsi- 
nančiais atsiliepimais apie knygą, tačiau didžiumoje jų ji bu- 
vo vadinama viena iš daugelio nuotykių istorijų. Konanas 
Doilis siekė daugiau ir manė, kad knyga yra „didelis laimė- 
jimas literatūroje“. Tikriausiai jo širdis vos nesustojo per- 
skaičius Bookman apžvalgininko straipsnio pabaigoje tokį sa- 
kinį: „Trumpai tariant, Seras Naidželas yra vaikiška metų 
knyga“. 

Netrukus po Sero Naidželo debiuto Konanas Doilis buvo 
priverstas grįžti į politiką, nes prasidėjo 1906 metų rinkimai. 
Net pralaimėjęs Edinburge, jis buvo gana parankus kandida- 
tas Liberaliųjų unionistų partijai. Asmeniškai paprašytas Džo- 
zefo Čemberleno, jis sutiko būti škotų Pasienio miestų rinki- 
mų apygardos, kurią sudarė Galašilsas, Havikas ir Selkirkas, 
kandidatu. 

Ir vėl Konanas Doilis susigrūmė su liberalų citadele, o 
liberalieji unionistai svarbiausiu klausimu sudarė sąjungą su 
konservatoriais. Šį kartą svarbiausias kampanijos klausimas 
buvo laisvoji prekyba prieš tarifų reformą. Jis buvo aktualus 
apygardos rinkėjams, nes dauguma jų dirbo vietos vilnos 
apdirbimo įmonėse. 

Partijos vadovai susitiko su Konanu Doiliu iš anksto, ir jis 
keli mėnesiai iki kampanijos pradžios keletą kartų apsilankė 
šiaurės miesteliuose, kad padėtų pagrindus rinkimų kampa- 
nijai. Politikuoti pasienio miesteliuose nebuvo lengva, nes 
susitikti su rinkėjais ir pasakyti kalbą kaskart reikėdavo 

visuose trijuose miesteliuose. Konanas Doilis dalyvavo tra- 
dicinėse žirgų lenktynėse Havike, per kurias bendruomenė 
žymėdavo savo teritorijos ribas. Dar nepatyręs jojikas, jis 
„beveik susipažino su Haviko užkardomis“. Vėliau jis nu- 
stebo perskaitęs spaudoje, jog savo rinkėjams šoko linksmą 
jūrininkų šokį, nors jis tik mušė koja muzikai į taktą. 

Konano Doilio oponentas, Tomis Šo („Tommy“ Shaw) taip 
buvo įsitikinęs savo pergale, kad nesivargino susitikinėda- 
Pasirodė, kad Šo pasitikėjimas pasiteisino — Konanas Doilis 
pralaimėjo rinkimus panašiu skirtumu kaip ir Edinburge. Re- 
zultatas neturėjo stebinti, nes rinkimai parodė ir visišką kon- 
servatorių vyriausybės pralaimėjimą. 

Tai buvo Konano Doilio politinės karjeros pabaiga, bet jis 
nesigailėjo atsisakęs „bjauraus rinkimų verslo“. „Vis dėlto, — 
rašė jis, — buvau įsitikinęs, kad valstybinė tarnyba dar lau- 
kia manęs ateityje." Bet tuo metu tokios tarnybos perspekty- 
vos buvo labai neaiškios. 

Sero Naidželo herojus sako įrodysiąs savo meilę atlikda- 
mas tris garbingus žygdarbius. „Prisiekiu, — pareiškia jis, — 
kad prieš pažvelgdamas į jus vėl jūsų garbei atliksiu tris 
žygdarbius, kad įrodyčiau, kaip tyrai aš jus myliu. Šie žyg- 
darbiai bus įrodymas, jog nors myliu jus karštai, neleisiu, 
kad mintys apie jus užkirstų man kelią atlikti savo garbingą 
žygį!“ Visai galimas dalykas, kad Konanas Doilis galėjo skir- 
ti šiuos žodžius Džinai Leki, kurią tebemylėjo, bet priesaika, 
duota Luizai, neleido jiems būti kartu. Tuo tarpu jis stengėsi 
parodyti esąs vertas jos aukos per vyriškumo, dorybingumo 
išbandymus, tokius kaip politika, sportas, o prireikus net šuolis 
iš lėktuvo. 

Kai Konanas Doilis antrą kartą kandidatavo į Parlamentą, 

jie su Džina jau buvo pažįstami beveik devynerius metus. 
Nors jiems ir buvo malonu būti kartu, bet jų santykius temdė 
neišsakytos tiesos šešėlis — jų laimė būti kartu ateityje reiš- 
kė mirties nuosprendį Luizai. Tokia padėtis juos nepaprastai 
slėgė. Kartais Konanas Doilis pagalvodavo, ar nebūtų visiems 
geriau, jei Džina iškeistų jį į jaunesnį ir laisvą vyrą. Ji patiki- 
no jį to nedarysianti. Konanas Doilis pasakojo savo motinai, 
kad vargšei Džinai, kuri yra tokios meniškos sielos, užeina 
depresija, paskui ji jaučia siaubingus sąžinės priekaištus ir 
rašo, lyg būtų padariusi kažką baisaus. „Tokiomis akimirko- 
mis myliu ją dar labiau“, — sakė jis. 

Tuo pat metu Konanas Doilis atsidavęs rūpinosi Luizos 
laime taip, kad jo siela, kaip jis prisipažino Madam, „visą 
laiką yra pasidalijusi į dvi dalis. Aš esu labai dėmesingas 
namie ir visą laiką toks buvau. Tačiau tokia padėtis juk be 
galo sunki, ar ne?". Tuo tarpu visi jo troškimai ir aistros 
buvo susietos su įnirtinga veikla. Vienu metu jis prakalbo 
apie būtinumą „surimtėti“ ir pradėti kruopščiai studijuoti pran- 
cūzų rašytoją Ernestą Renaną. „Tai kartu su golfu bei krike- 
tu turėtų padėti išlikti sveikam kūnu ir siela.“ 

Tačiau golfo ir prancūzų literatūros nepakako. Niūrios 
nuotaikos pasikartodavo vis dažniau ir trukdavo ilgiau. „Jo 
energija buvo nepralenkiama, kai užeidavo darbo priepuo- 
liai, — rašė jis apie Holmsą Kraujo spalvos etiude, — bet 
kartkartėmis jį apimdavo priešinga nuotaika, ir tada ištisas 
dienas nuo ryto iki vakaro jis gulėdavo svetainėje ant sofos, 
beveik neištardamas nė žodžio ir nesukrutėdamas ." 

1906 metų pavasarį Luizos sveikata pablogėjo. Nujausda- 
ma savo mirtį, ji pasikvietė dukrą Merę ir pasakė, kad ši 
nenusigąstų ir nenustebtų, jei jos tėvas ir vėl vestų. Jei jis tai 
padarytų, tesė mirštančioji, tegul žino, kad jinai jį laimina. 

Nėra jokio pagrindo manyti Luizą žinojus apie savo vyro 
jausmus Džinai. Tačiau jau prieš trylika metų ji suprato, kad 
jos vyras tikriausiai pergyvens ją. Per visą jų vedybinį gyve- 
nimą, taip pat ir mirties akivaizdoje šeimos laimė buvo di- 
džiausias jos rūpestis. „Joks vyras negalėjo turėti švelnesnės 
ir mielesnės gyvenimo draugės“, — rašė apie ją Konanas 
Doilis. Galbūt jis nejautė su Luiza tos „sielų vienybės“, kurią 
jautė būdamas su Džina, tačiau jis mylėjo Luizą ir brangino 
ankstyvosios jų laimės metus. 

Birželio mėnesį Luiza tai prarasdavo, tai atgaudavo sąmo- 
nę. Konanas Doilis siųsdavo šeimai kupinus vilties praneši- 
mus: „Geriau — atsisėdo gerti arbatos; tikiuosi geriausio". 
Tačiau mėnesio pabaigoje tapo aišku, kad ji gęsta. Liepos 4-ąją 
ji mirė, sulaukusi 49 metų, vyrui ir motinai budint prie jos 
patalo. „Ji man sakė nejaučianti jokių skausmų ir esanti vi- 
siškai rami, — rašė Konanas Doilis savo dienoraštyje. — Aš 
ilgai sėdėjau kambaryje prie jos kūno ir jaučiau, kad pada- 
riau viską, ką galėjau.“ 

Jis norėjo tuo tikėti, bet po laidotuvių įtampa, susikaupu- 
si per trylika ligos metų, palaužė Konaną Doilį. Kamuojamas 
nemigos jis silpo, pasidarė abejingas, nustojo dirbęs. Jį var- 
gino vidurių sutrikimai, pasireiškę dar Pietų Afrikoje. Jis neš- 
davo gėlių ant žmonos kapo ir leido laiką vienas su savo 
mintimis. Praėjo daug mėnesių, kol jis išsijudino. 

1906 metų pabaigoje, sklaidant krūvas laikraščių ir kores- 
pondencijos, susikaupusios ant stalo, jo dėmesį patraukė vie- 
nas straipsnis žurnale. Straipsnyje buvo rašoma apie jauną 
vyrą, vardu Džordžas Edalji (George Edalji), kuris buvo kalti- 
namas galvijų luošinimu. Uždarytas į kalėjimą, o paskui pa- 
leistas be jokio paaiškinimo, Edalji siekė įrodyti savo nekal- 
tumą. Visi jo bandymai kreiptis į policiją ar į valdžią 

nesulaukė jokio atsako, todėl dabar Edalji kreipėsi į visuo- 
menę, prašydamas padėti grąžinti jam gerą vardą. Staiga, po 
ilgo tamsos laikotarpio, Konanas Doilis pajuto galįs nukreipti 
savo energiją visai netikėta linkme. 

Konanas Doilis dažnai tvirtindavo nesąs apdovanotas Šer- 
loko Holmso dedukcinio mąstymo talentu. Vis dėlto į jį bū- 
davo kreipiamasi prašant išnarplioti kokį painų nusikaltimą. 
Jei byla jį suintriguodavo arba jei įžvelgdavo teismo klaidą, 
jis pasinaudodavo visais savo gebėjimais bei įtaka, kad pa- 
dėtų nukentėjusiajam. Kaip ir Holmsas, jis pasižymėjo pui- 
kia atmintimi ir enciklopedinėmis žiniomis apie nusikalti- 
mus. Kartą, perskaitęs pranešimą apie jauną nuotaką, rastą 
negyvą savo vonioje, Konanas Doilis prisiminė analogišką 
atsitikimą. Jis susisiekė su Skotlend Jardu ir priminė jiems 
apie serijinį žudiką, vadinamą „Vonios Mėlynbarzdžiu". Kar- 
tą jis, pasinaudojęs savo talentu apgynė nelaimingą aviganį, 
vardu Rojus, kuris buvo kaltinamas papjovęs avį. Konanas 
Doilis sugebėjo įrodyti, jog kaltinamasis negalėjo to padaryti 
dėl jį išsekinusios ligos, ir Rojus buvo išteisintas. 

Džordžo Edalji bėdos buvo dar rimtesnės. Tuo metu šis 
trisdešimties metų advokatas kartu su savo tėvais gyveno 
netoli Birmingamo. Jo tėvas, pastorius Šapurji Edalji, kilęs iš 
Indijos, buvo priėmęs Anglikonų bažnyčios tikėjimą. Jis su 
žmona angle turėjo tris vaikus, iš kurių Džordžas buvo vy- 
riausias. Tuo metu Birmingame indas vikaras buvo gan ne- 
įprastas reiškinys, todėl šeima dažnai kentėjo nuo rasinių 
užgauliojimų, dažniausiai įžeidinėjimų, žiaurų pokštų bei ki- 
tokių bjaurių išpuolių. 

Daugelio liudininkų tvirtinimu, Džordžas buvo gležnas dro- 
vus jaunuolis, kurio didelės, išsprogusios akys darė jį panašų 
į antraeilį cirko hipnotizuotoją. Jis pasižymėjo mokydamasis 

teisės mokykloje ir jau būdamas dvidešimt penkerių išleido 
gerai įvertintą knygą apie geležinkelio teisę. Džordžas turėjo 
nedaug draugų ir mažame kalnakasių miestelyje buvo laiko- 
mas keistuoliu. 

Šiek tiek anksčiau šeima buvo gavusi keletą grasinamų 
laiškų. Vietos policijos viršininkas kapitonas Džordžas Anso- 
nas buvo linkęs manyti, kad tuos laiškus parašė pats Džor- 
džas, kuriam tada buvo šešiolika metų ir mokėsi vidurinėje 
mokykloje. Pastorius Edalji karštai gynė savo sūnų, tvirtin- 
damas, kad šis buvo kartu su jais, kai dauguma šių laiškų 
buvo pakišti po durimis. Kapitonas Ansonas vis dėlto buvo 
tvirtai įsitikinęs, jog kaltininkas yra Džordžas ir jam ne pro 
šalį būtų pasėdėti už grotų. Po kurio laiko grasinami laiškai 
liovėsi. 

1903 metais kaime kažkas pradėjo luošinti arklius ir gal- 
vijus. Per šešis mėnesius šešiolikai gyvulių buvo perrėžti pil- 
vai ir padarytos gan gilios žaizdos. Jos nepažeisdavo vidaus 
organų, tačiau gyvuliai mirtinai nukraujuodavo. Buvo gauta 
policiją provokuojančių anoniminių laiškų apie kraujo ištroš- 
kusią gaują, kuriai priklauso ir „teisininkas Edalji“. Nors laiš- 
kuose buvo minimos ir kitos pavardės, kapitonas Ansonas 
visą savo dėmesį sutelkė į Džordžą, kuris dabar dirbo Bir- 
mingame, bet gyveno pas tėvus. Policija pateikė kaltinimą, 
esą Džordžas buvo ne tik kraujo ištroškęs maniakas, bet ir 
pats rašė save demaskuojančius laiškus. Tokių jo veiksmų 
motyvai nebuvo aptariami. Kai laukuose netoli Edalji namų 
buvo rastas sužeistas ponis, Džordžas buvo suimtas. Kratos 
metu namuose buvo rasti keturi kraujuoti skustuvai, purvais 
aplipusi batų pora bei drabužiai, ant kurių buvo galima įžiū- 
rėti neaiškias dėmes ir arklio šerių. Pastorius Edalji prisieki- 
nėjo, kad jo sūnus miegojo su juo tame pačiame kambaryje, 

kai tai atsitiko, bet policija atmetė ši alibi. Baudžiamasis per- 
sekiojimas nesiliovė, nors skustuvai pasirodė esą surūdiję, o 
purvas ant Džordžo batų nebuvo iš nusikaltimo vietos. Poli- 
cija bylą grindė braižo eksperto Tomo Gurino parodymais. 
Jis patvirtino, kad Džordžas Edalji buvo inkriminuojamų laiškų 
autorius. Pasirodo, Gurinas jau buvo prisidėjęs nuteisiant vieną 
nekaltą žmogų, bet apie tai buvo viešai paskelbta tik po me- 
tų. Tuo tarpu Džordžas buvo nuteistas septyneriems metams 
sunkiųjų darbų kalėjimo. 

Tuo metu, kai Edalji skaldė akmenis kalėjimo karjere, 
kaime ir vėl buvo sužalotas gyvulys, o į policiją toliau plaukė 
anoniminiai pranešimai. Tačiau valdžia ir vėl turėjo paaiški- 
nimą — esą visi buvę užpuolimai yra keisto religinio kulto 
dalis, taigi nauji incidentai yra Edalji gaujos narių darbas, o 
Edalji, kaip manomas gaujos vadas, ir toliau liko už grotų. 

Iki to laiko byla jau buvo sukėlusi didžiulius protestus, 
kurių kulminacija tapo peticija Vidaus reikalų ministerijai, 
pasirašyta 10 000 žmonių. Po trejų metų visuomenės spaudi- 
mas pasiteisino — 1906 metų spalį Edalji buvo paleistas iš 
kalėjimo, tačiau be jokio paaiškinimo ar išteisinimo. Kadan- 
gi kaltinimas jam nebuvo panaikintas, jis negalėjo dirbti tei- 
sininku ar reikalauti kompensacijos. Jis gavo klerko parei- 
gas teisinėje firmoje ir laikraščiuose išspausdino pasakojimą 
apie savo sunkius išbandymus. 

Tada ši istorija ir patraukė Konano Doilio dėmesį. 
„Supratau, kad susidūriau su siaubinga tragedija, — rašė 
jis, — ir turiu padaryti viską, ką galiu, kad padėčiau ištai- 
syti klaidą." 

Peržiūrėjęs teismo medžiagą ir apsilankęs nusikaltimo vie- 
toje, Konanas Doilis pakvietė Edalji pasikalbėti. „Aš šiek 
tiek užtrukau ir jis laukė manęs skaitydamas laikraštį, — 

rašė Konanas Doilis. — Jis laikė laikraštį prisitraukęs prie 
pat akių ir pakreipęs šonu, ir buvo aiškiai matyti jį esant ne 
tik trumparegį, bet ir turint ryškių astigmatizmo požymių. 
Mintis, kad toks Žmogus gali naktį naršyti po laukus ir 
nepastebėtas policijos žaloti gyvulius, juokinga kiekvienam, 
kuris žino, kaip mato pasaulį aštuonių dioptrijų trumpare- 
gystę turintis žmogus." 

Konanas Doilis žinojo, kad Edalji regėjimo akiniai negali 
visiškai pataisyti. Todėl neįtikėtina, kad jis tamsoje pamaty- 
tų gyvulį laukuose, juo labiau perpjautų jam pilvą. 

Įsitikinęs Edalji nekaltumu, Konanas Doilis pateikė argu- 
mentus jo naudai. Buvo pakviesti konsultuoti kiti braižo eks- 
pertai. Jie paneigė ankstesnius tvirtinimus ir pareiškė, kad 
laiškai nebuvo rašyti Edalji ranka. Dėmes ant Edalji drabu- 
žių, kurios niekad nebuvo įrodytos esančios šviežios kraujo 
dėmės, Konanas Doilis visiškai atmetė. 

„Geriausias pasaulyje meistras neperpjautų skustuvu ar- 
kliui pilvo tamsią naktį taip, kad liktų vos dvi mažos kraujo 
dėmelės ant drabužių. Juokinga apie tai net kalbėti.“ Ant 
drabužių buvo rasta arklio/šerių, bet tai nieko nereiškė, nes 
drabužiai į policiją buvo nešami sudėti į maišą su arklio odos 
juostele. 

Iki to laiko daug kitų Žmonių buvo ėmęsi Edalji bylos, 
tačiau Konano Doilio vardas iškėlė ją viešumon. Ne vienas 
laikraštis rašė, kad atrodo, jog pats Šerlokas Holmsas stojo 
ginti Edalji. Konanas Doilis nesutiko su tokiu palyginimu: 
„Yra didžiulis skirtumas tarp tikrovės ir prasimanymo, — sa- 
kė jis, — bet prieš darydamas kokias nors išvadas, aš pir- 
miausiai išnagrinėjau visus faktus.“ Iš tiesų Konano Doilio 
veiksmai labiau buvo panašūs į Maikrofto Holmso, detekty- 
vo vyresniojo brolio, veiksmus. Daugumą faktų buvo surinkę 

kiti, bet Konanas Doilis sugebėjo paversti juos įtikinamais 
bei nenuginčijamais argumentais. Jis pradėjo nuo laiškų į 
įvairius laikraščius, o baigė 1907 metų sausio pabaigoje 18 000 
žodžių pamfletu, pavadintu „Pono Džordžo Edalji istorija“. 

„Aš išnagrinėjau daugybę dokumentų, — rašė jis, — ir 
patikrinau galybę tikrų ir tariamų faktų. Tuo metu įdėmiai 
viską stebėjau, tačiau be jokių abejonių ir visiškai nuošir- 
džiai galiu pasakyti, jog per visą tyrimą neužtikau jokių ap- 
linkybių, kurios verstų manyti, kad Džordžas Edalji tiesiogiai 
ar netiesiogiai turi ką nors bendra su tais smurtavimais ar 
anoniminiais laiškais." 

Konanui Doiliui tiriant kilo įtarimas dėl dviejų brolių Roi- 
deno ir Voleso Šarpų (Royden and Wallace Sharpe), kurie 
labai seniai jautė priešiškumą Edalji šeimai. Tai buvo netie- 
sioginiai požymiai, tačiau Roideno darbelių sąrašas buvo ypač 
įdomus. Jis buvo žinomas ir anksčiau klastojęs laiškus, dir- 
bęs pas mėsininką ir peiliu supjaustęs geležinkeliui priklau- 
sančią nuosavybę. Jis pažinojo Džordžą Edalji ir tikriausiai 
griežė ant jo dantį dar nuo mokyklos laikų, nors pats iš jos 
buvo pašalintas, o jo dešimties mėnesių darbas gyvulių per- 
kėloje kaip tik sutapo su išpuoliais prieš Edalji šeimą. Kona- 
nas Doilis taip energingai ėmėsi šio siūlo galo, kad net su- 
laukė grasinamų laiškų. Įkalčių prieš Šarpus nepakako, kad 
būtų galima iškelti bylą, bet Konanas Doilis įtikinamai pa- 
reiškė, kad jie nusvėrė Džordžui Edalji pareikštus įkalčius. 

Konano Doilio pamtletas pakurstė ugnį, ir Edalji byla sukė- 
lė visos šalies Žmonių pasipiktinimą. „Aš tvirtai įsitikinęs, — 
kartojo jis visiems žurnalistams, — kad jei kada nors koks 
žmogus buvo nekaltas, tai tas žmogus yra Edalji." Užsienio 
spauda taip pat susidomėjo šia istorija. Amerikoje New 
York Times išspausdino visas detales pirmame puslapyje. 

„Konanas Doilis sprendžia naują Dreifuso bylą. Šerloko Holm- 
so kūrėjas pats tapo detektyvu“ — skelbė antraštė. 

Bylai įgavus tarptautinį atgarsį, Britanijos vyriausybė bu- 
vo priversta imtis veiksmų. 1907 metų pavasarį buvo įsteig- 
tas Edalji komitetas ir prižiūrint vidaus reikalų ministrui bu- 
vo pradėtas oficialus tyrimas. Vyriausybinė komisija pripažino 
Edalji nekaltu dėl smurtavimo prieš gyvulius, bet kaltu dėl 
mės, bet jis negavo jokios kompensacijos. Kritikai ir vėl prie- 
kaištavo, kad išvados negalėjo būti nešališkos, nes trijų žmo- 
nių komisijos narys seras Albertas de Rucenas (Albert de 
Rutzen) buvo policijos viršininko kapitono Džordžo Ansono 
pusbrolis. 

Konanas Doilis buvo įsitikinęs, kad visa ši istorija paliko 
bjaurią dėmę britų teismų istorijoje. „Ir po daugelio metų, — 
rašė jis savo autobiografijoje, — negaliu ramiai galvoti apie 
šią bylą." 

Neseni tyrimai verčia manyti, kad paskutinė Edalji bylos 
dalis dar turi būti parašyta. „Jis buvo nepriekaištingo cha- 
rakterio žmogus, — teigė Konanas Doilis. — Niekad jo gy- 
venime nebuvo ko nors tokio, kas paneigtų šį teiginį." Ta- 
čiau tolesni tyrimai rodo, kad Edalji galgi nebuvo toks tyras. 
Gandai apie lošimų skolas bei klientų pinigų išeikvojimus 
galėjo šiai istorijai nulemti kitą pabaigą. 1907 metais New 
York Times vedamasis rašė: „[ĮKonaną Doilį] galėjo suklai- 
dinti natūralus menininko troškimas tobulai užbaigti istoriją. 
Teisybė gali būti neįprastesnė nei grožinis kūrinys, bet joje 
dažnai nėra to, kas literatūroje vadinama konstrukcija.“ Kad 
ir kokių naujų kaltinimų atsirastų, tikėtina, kad pagrindiniai 
Konano Doilio argumentavimo principai išliks. Jis visa savo 
esybe pasinėrė į šią istoriją, nes policijos byla prieš Edalji 

buvo nepaprastai ydinga. Konanas Doilis atskleidė šias ydas 
ir įspėjo pasaulį dėl rimtos teismo klaidos, ir jo pasididžiavi- 
mas savo darbu yra visiškai pateisinamas. Konanas Doilis 
visada gailėjosi, kad jo pastangos nesulaukė geresnių rezul- 
tatų. Tačiau asmeniškai jam šis tyrimas buvo labai naudin- 
gas. Jo pasipiktinimas Edalji byla padėjo atsikratyti apatijos, 
kuri buvo apėmusi po Luizos mirties, ir po keleto mėnesių 
įnirtingo darbo siekiant išteisinti Edalji jis pajuto, kad gali 
pradėti normalų gyvenimą. 

1907 metų rugsėjo 18 dieną Konanas Doilis vedė Džiną 
Leki. Kukli uždara ceremonija įvyko Šv. Margaritos bažny- 
čioje Vestminsteryje. Konano Doilio svainis pastorius Kirilas 
Eindželas (Cyril Angell), Dodo vyras, vadovavo visai ceremo- 
nijai, o Inisas buvo vyriausiuoju pabroliu. Konanas Doilis 
vilkėjo tradicinį durtinį ir dryžuotas kelnes, o jaunoji, pasak 
vieno laikraščio, atrodė ypač įspūdingai pasipuošusi dram- 
blio kaulo spalvos ispaniškais nėriniais siuvinėta šilkine suk- 
nele. Konė ir Vilis Hornungai, pamiršę savo ankstesnį nepri- 
tarimą šiai draugystei, irgi dalyvavo ceremonijoje. 

Paskui Konanas Doilis užnešė nuotaką laiptais į „Metro- 
polio“ viešbutį, kur vyko prabangios vaišės. Tarp 250 svečių 
buvo Džeromas K. Džeromas, Bramas Stokeris (Bram Stoker), 
J. M. Baris (J. M. Barrie),, Džordžas Njunesas (George New- 
nes) ir Grinhafas Smitas. Netgi daktaras Redžinaldas Horas, 
kuris Konanui Doiliui prieš 30 metų nuomojo butą, atvažiavo 
iš Birmingamo, kad pakeltų taurę į jo sveikatą. Iškilmėse da- 
lyvavo Džordžas Edalji, ir Konanas Doilis tvirtino, kad nepa- 
prastai didžiuojasi matydamas tokį svečią. 

Nors Konanas Doilis nelabai stengėsi išlaikyti paslaptyje 
savo planus, spauda plačiai aprašė vestuves. Daily Telegraph 
paskyrė visą skiltį jaunosios „nepaprastai gražiai suknelei", 

o Morning Post komentavo jaunikio „švytinčią veido išraiš- 
ką“. Užsienio laikraščiai taip pat neatsiliko. „Ponia Doil — 
labai graži moteris, — rašė New York Times, o Buenos Airių 
Standard pranešė, jog „Šerlokas Holmsas tyliai vedė". Keista, 
bet vienas Niujorko laikraštis pranešė savo skaitytojams, kad 
jaunikis „ilgą laiką buvo laikomas prisiekusiu viengungiu". 

Po medaus mėnesio kruizo po Viduržemio jūrą jaunieji 
pradėjo savo bendrą gyvenimą. Laimė, Kingslis ir Merė, da- 
bar jau paaugliai, prisirišo prie Džinos, ir tėvo laimė sušildė 
jų visų santykius. Kadangi Džina buvo pasiryžusi pradėti vi- 
siškai naują gyvenimą, buvo nuspręsta, kad šeima išvažiuos 
iš Hindhedo. Dvaras buvo išnuomotas, o Konanas Doilis nusi- 
pirko naują namą, vadinamą Vindlešamu, Krauborou, Sasekso 
grafystėje Ašdauno miško pakraštyje. Ponui Lekiui išėjus į 
pensiją, Džinos tėvai išvyko iš Blekhito ir taip pat apsigyve- 
no netoliese. 

Namas labai priminė senąjį, su tokiu pat stačiu stogu ir 
dar įspūdingesne biliardine, kuri turėjo dvigubą paskirtį ir 
buvo naudojama kaip pokylių salė. Džinos arfa ir pianinas 
stovėjo viename gale, o biliardo stalas kitame. Didžiulis alie- 
jiniais dažais Strand dailininko Sidnio Pedžito tapytas Kona- 
no Doilio portretas žvelgė nuo sienos į keistas asmenines 
relikvijas, tarp kurių buvo elnio galvos iškamša, keletas žvė- 
rių kailių, visas komplektas Napoleono laikų ginklų. Viršuje 
iš Konano Doilio naujojo darbo kambario atsivėrė puikus 
Sasekso žemumų vaizdas. Viename kampe stovėjo Šerloko 
Holmso biustas, primenantis pulkininko Morano sudaužytąjį 
„Nuotykyje apleistame name“. 

Likusį savo gyvenimą Konanas Doilis praleis šiame name, 
ilgainiui vis plės ir tobulins jį. Kadangi Londonas dabar buvo 
ne taip arti, jis turėjo butą netoli Viktorijos stoties, kuriame 

gyvendavo, kai lankydavosi Londone su reikalais. Ir vėl Ko- 
nanas Doilis mėgavosi tuo, ką daktaras Votsonas vadino jau- 
navedžio „maloniais namų rūpesčiais". Jis apsisprendė rašyti 
tik įkvėpimo pagautas, o kitą laiką skyrė darbui sode, golfui 
ir kitokiam sportui. Tačiau ne visos šios pramogos teikė vien 
tik malonumą — 1909 metų sausį atsinaujino sena jo liga ir 
jam reikėjo atlikti operaciją dėl žarnų nepraeinamumo. Po 
operacijos Times spausdindavo kasdienius biuletenius apie 
Konano Doilio sveikatos būklę. 

Edalji byla išgarsino Konaną Doilį kaip nuskriaustųjų gy- 
nėją. Dabar, kai jis sėdo prie darbo stalo savo naujajame dar- 
bo kambaryje, kita byla atkreipė jo dėmesį. Viskas prasidėjo 
vieną ūkanotą 1908 metų rytą Glazge, kai pagyvenusi vieniša 
dama Marion Džilkraist (Marion Gilchrist) nusiuntė savo kom- 
panionę Heleną Lambi pirkti laikraščio. Kai ši po dešimties 
minučių grįžo, rado panelę Džilkraist gulinčią ant grindų ne- 
gyvą. Ji buvo nužudyta buku daiktu, jos dokumentai išsklai- 
dyti, brangenybės išnaršytos, bet dingusi buvo tik viena dei- 
mantinė sagė. 

Policija netruko susieti šį nusikaltimą su vokiečiu imigran- 
tu, vardu Oskaras Sleiteris (Oscar Slater), kuris neseniai buvo 
įkeitęs deimantinę sagę. Sleiteris dar labiau sustiprino įtari- 
mus, laivu „Lusitania“ pabėgdamas iš šalies prisidengęs sve- 
tima pavarde. Kai laineris pasiekė Niujorką, pas Sleiterį buvo 
rastas mažas baldų apmušėjo plaktukas, kaip manyta, — nu- 
žudymo įrankis. Sleiteriui grėsė ekstradicija, bet jis savanoriš- 
kai grįžo į Britaniją, įsitikinęs, jog galės lengvai įrodyti savo 
nekaltumą. 

Sleiterį galima buvo apkaltinti lošimu, smulkiomis vagys- 
tėmis ir gal netgi prostitucija, tačiau Marion Džilkraist jis 
nenužudė. Tačiau kaip ir Edalji byloje policija pritaikė faktus 

įtariamajam, kur reikia nutylėdama priešingus parodymus. 
Liudininkai, kurie neva buvo matę paslaptingą vyriškį, išei- 
nantį iš aukos namų, buvo aprūpinti Sleiterio nuotraukomis, 
O į įtariamojo alibi — jis esą buvęs namie su savo meiluže 
bei tarnu — nebuvo atsižvelgta. Be to, vienintelis daiktinis 
įrodymas, siejęs Sleiterį su nusikaltimo vieta, — deimantinė 
sagė — visiškai neatitiko aukai priklausiusios brangenybės 
aprašymo ir buvo įkeista dar iki nužudymo. 

Stebėtinai greitai Sleiteris buvo pripažintas kaltu ir nu- 
teistas myriop. Tuo metu apeliacinio teismo Škotijoje nebu- 
vo ir Sleiteris galėjo tik prašyti malonės. Visuomenė jį palai- 
kė ir įteikė peticiją su 20 000 parašų ir prašymu pasigailėti. 
Likus dviem dienoms iki mirties bausmės įvykdymo, mirties 
bausmė buvo pakeista įkalinimu iki gyvos galvos. 

1910 metų balandį žymus Edinburgo teisininkas Viljamas 
Rougedas išleido knygelę „Oskaro Sleiterio byla“, kurioje 
atskleidė parodymų nesuderinamumą ir pateikė teismo pro- 
ceso stenogramą. Konaną Doilį, į kurį jau buvo kreipęsi Slei- 
terio advokatai, sujaudino Rougedo kaltinimai. Nors jis ne- 
turėjo jokio noro pradėti naują tyrimą, tačiau pripažino, kad 
„tas nelaimėlis buvo susijęs su nužudymu, už kurį buvo nu- 
teistas, ne ką daugiau už mane“. Edalji byla jį šiek tiek atvė- 
sino, ir jis buvo tikras, kad Sleiterio byloje visi pareigūnai 
taip pat susivienys. „Juos sieja pasiryžimas nepripažinti nie- 
ko, kuo yra kaltinamas kitas pareigūnas, — rašė jis, — o kad 
jiems ateitų į galvą mintis nubausti kitą pareigūną, padariusį 
pažeidimą, per kurį nukenčia nelaiminga auka, — to niekad 
negali būti." 

Todėl Konanas Doilis jautė pareigą ką nors daryti. Jis ir 
vėl nusprendė parašyti knygelę, kad naudodamasis savo var- 
du bei įtaka atkreiptų visuomenės dėmesį į Sleiterio nelai- 

mę. Viljamo Rougedo padedamas, jis surinko Oskaro Sleite- 
rio bylos medžiagą, spausdintą 1912 metų vasarą. Tai buvo 
18 000 žodžių bylos santrauka, kurioje labai smulkiai buvo 
nagrinėjama Rougedo pateikta informacija. Brošiūroje Ko- 
nanas Doilis meistriškai paneigia Sleiteriui pateiktus kaltini- 
mus. Pavyzdžiui, Sleiterio kelionė į Ameriką svetima pavar- 
de. Konanas Doilis įrodė, jog Sleiteris keliavo su jauna 
mergina ir nenorėjo, kad tai sužinotų jo žmona. Šis paaiški- 
nimas, nors ir nelabai pagirtinas, neigė Sleiterį įvykdžius 
žmogžudystę. Prieš išvykdamas Sleiteris užsiregistravo savo 
tikrąja pavarde Liverpulio viešbutyje ir, kaip tvirtino Kona- 
nas Doilis, niekad nebūtų to daręs, jei būtų slapstęsis nuo 
policijos. 

O dėl plaktuko, kuris buvo rastas tarp Sleiterio daiktų, tai 
Konanas Doilis nemanė, jog jį galima būtų laikyti nužudymo 
įrankiu. „Tai nepaprastai lengvas ir trapus įrankis, — tvirtino 
jis, — juo galima nebent įkalti vinutę ar suskaldyti mažą 
anglies gabaliuką." Gydytojas, įvykio vietoje apžiūrėjęs pa- 
nelės Džilkraist kūną, irgi pasiūlė savo pagalbą: jis padarė 
išvadą, kad auka buvo nužudyta sunkia raudonmedžio kėde, 
kuri buvo rasta aptekusi krauju. „Oskaro Sleiterio byla“ pa- 
skatino visuomenę reikalauti atnaujinti bylą. Bendruomenių 
rūmuose klausimai, susiję su byla, buvo pateikti ponui Mak- 
kinonui Vudui (McKinnon Wood), valstybės sekretoriui Ško- 
tijai. Atsakymas nekėlė didelio optimizmo: „Manau, jog nėra 
jokių naujų aplinkybių, kurios verstų atnaujinti bylą". 

Tuo tarpu su tolesniais policijos aplaidumo įrodymais, iš- 
aiškėjo kai kurios naujos detalės. Sleiterio alibi patvirtino 
bakalėjininkas Makbreinas (MacBrayne), kuris matė Sleiterį 
stovint ant savo namo laiptų žmogžudystės įvykdymo metu, 
bet Makbreinas nebuvo pakviestas liudyti į teismą. Dar 

labiau netikėtas detales atskleidė Glazgo policijos detekty- 
vas leitenantas Džonas Trenčas (John Trench). Po ilgos kovos 
su savo sąžine leitenantas Trenčas pateikė stulbinamą intor- 
maciją: aukos kompanionė Helena Lambi įvardijo vyrą, kurį ji 
matė bėgantį iš panelės Džilkraist buto. Tai nebuvo Oskaras 
Sleiteris. 

Neįtikėtina, bet šio pareiškimo nepakako, kad būtų gali- 
ma reikalauti naujo tyrimo. Leitenantą Trenčą už jo pastan- 
gas pašalino iš policijos ir atsisakė mokėti jam pensiją. Ko- 
nanas Doilis negalėjo nusiraminti. „Manau, kad visa ši byla 
yra klasikinis tarnybinio nekompetentingumo ir užsispyrimo 
pavyzdys“, — rašė jis. 

Tuo metu viskas atrodė prarasta. Tačiau kitą žingsnį, nors 
Konanas Doilis tada negalėjo nieko apie tai žinoti, žengė 
pats Oskaras Sleiteris. 


Jaunas daktaras Artūras Konanas Doilis Sautsyje. Maždaug tuo metu 
jis rašė Kraujo spalvos etiudą — pirmuosius Šerloko Holmso nuotykius. 
„Tai buvo mano gyvenimo laikotarpis, kai blaškiausi tarp ligonių ir 
literatūros, — vėliau rašė jis. — Sunku pasakyti, kas nukentėjo labiau.“ 


Seras Artūras ilsisi didžiuliame biliardo kambaryje Vindlešamo dvare, 
pirktame 1907 metais. ,Jis buvo stambus, tvirtas ir nerangus, - rašė 
apie Konaną Doilį jo draugas. — Nedailus, į Vestfalijos kumpį panašiomis 
rankomis ir nervingu trūkčiojančiu balsu, atkartojančiu Škotijos krantų 
ir kalnų šlaitų garsus, jis galėjo būti palaikytas dvaro prievaizdu.“ 


„Na, Votsonai, dailioji lytis yra tavo sritis.“ Konano Doilio motina, 
mergautinė pavarde Merė Foli (dešinėje), visada buvo vadinama Madam. 
Jo pirmoji žmona Luiza Hokins (kairėje) mirė nuo tuberkuliozės 1906 metais, 
o po metų jis vedė Džiną Leki, kurios nuotrauka daryta 1897 metais. 


„Aš sulaukiau pilnametystės 80“ 
šiaurės platumoje“, — sakė Kona- 
nas Doilis (trečias iš kairės) apie 
savo septynių mėnesių kelionę 
banginių medžioklės laivu. Kelionė 
nutraukė jo medicinos studijas, 
vadovaujamas daktaro Džozefo 
Belo (viršuje), kurio neįprastas 
pastabumas įkvėpė Šerloko Holm- 
so debiutą 1897 m. Bitono kalėdi- 
niame leidinyje Beeton's Christmas 
Annual. 

Konanas Doilis atkakliai gynė 
Džordžą Edalji (viršuje), apkaltintą 
galvijų luošinimu, ir Oskarą Sleiterį 
(kairėje), neteisingai apkaltintą 
vienišos moters Glazge nužudymu. 
Lygiai taip pat energingai jis 
organizavo savo knygos Paslaptinga 
šalis reklaminę kampaniją ir 
norėdamas įkūnyti savo herojų 
profesorių Čelendžerį netgi 
prisiklijavo dirbtinę barzdą. 


Vyresnio amžiaus 
Konanas Doilis visiškai 
pasinėrė į spiritizmą, 
kurį laikė pačiu svar- 
svarbiausiu dalyku pa- 
saulio istorijoje. 
Kairėje — 1919 metais 
daryta dvasios nuotrau- 
ka, kurioje, kaip buvo 
manoma, matyti velio- 
nis autoriaus sūnus 
Kingslis. 

Apačioje Fransė Grifits 
žavisi fėjomis vienoje iš 
liūdnai pagarsėjusių 
Kotinglio fotografijų, 
kurias Konanas Doilis 
atkakliai gynė straips- 
nyje „„Fėjų atsiradimas". 


Milžiniškos minios susirinkdavo pasiklausyti ,„spiritizmo apaštalo“ 
paskaitų Australijoje, Naujojoje Zelandijoje ir Jungtinėse Amerikos 
Valstijose. 

1922 m. Atlantik Sityje kartu su Konano Doilio šeima paplūdimyje 
pramogavo ir magas Haris Houdinis; nuotrauka daryta prieš pat nelemtąjį 
ledi Konan Doil seansą. 


„Niujorkas mane sužavėjo, tiesiog pritrenkė, — rašė.Konanas Doilis 
antrą kartą lankydamasis šiame mieste 1914 m. — Atrodo lyg kas būtų 
praskridęs virš miesto, palaistęs jį ir šie stebuklingi pastatai išdygo per 
naktį.“ Dar kartą atvykęs čia 1922 metais, jis suteikė progą ir savo 
šeimai pasigrožėti vaizdais, nepaisydamas „„alinančio karščio ir drėgmės, 
būdingos šiam garsiam vandenų apsuptam miestui“. 

Pati ryškiausia mano atmintyje tebėra 
profesoriaus Rutertfordo figūra: jo asiriš- 
ka barzda, griausmingas balsas, plati krū- 
tinė bei savitas elgesys. 


ARTŪRAS KONANAS DOILIS, 
PRISIMINIMAI IR NUOTYKIAI 


M. darbo metodai nepriklauso nuo jokio ypatingo pla- 
no, — sakė Konanas Doilis reporteriui 1905 metais. — Rašau, 
kai turiu nuotaikos rašyti. Niekad nediktuoju, viską rašau pats. 
Rašau labai lėtai ir beveik niekad netaisau kas parašyta, nes 
dažnai, jei pataisau jau parašytą tekstą, būnu labai nepaten- 
kintas ir grįžtu prie pirminio varianto. Jei darau kokių pakei- 
timų, tai dažniausiai tenka pertvarkyti visą apsakymo dalį. 
Pirmieji įspūdžiai man visada atrodo patys geriausi." 

Šis interviu pasirodė pavadintas „Sunki dramaturgo Ko- 
nano Doilio dalia“, ir antraštė leido suprasti, kokia kryptimi 
plėtosis jo karjera pirmaisiais naujojo vedybinio gyvenimo 
metais. Daugiausia laiko bus skiriama pjesėms pagal jo kūri- 
nius rašyti bei statyti — veiklai, kuri „nors ir nebuvo labai 
pelninga, bet suteikė daug malonumo ir pramogos". 

O dėl „sunkios dalios“, tai čia turima galvoje jo drama 
apie brigados vadą Žerarą, populiarų regentavimo laikotar- 
pio herojų. „Aš siūliau šią pjesę beveik visiems Londono te- 
atrams, — sakė Konanas Doilis, — bet veltui. Jie kratėsi jos. 
Nežinau kodėl, nes iki šiol esu įsitikinęs, jog tai gera pjesė, 
o jie yra priešingos nuomonės." Tuo tarpu Viljamo Džileto 
Šerlokas Holmsas buvo vaidinamas sausakimšose salėse. 

Po kelių mėnesių Brigados vadas Žeraras rado gelbėtoją 
Luiso Volerio (Lewis Waller) asmenyje. Šis aktorius išgarsėjo 
D Artanjano, Hotspuro ir Henriko V vaidmenimis. Būdamas 
patyręs impresarijus, Voleris sutiko statyti pjesę ir vaidinti 
joje pagrindinį vaidmenį. Prasidėjus repeticijoms, Konanui 
Doiliui buvo sunku atsisakyti savo herojaus kontrolės. Savo 
kūriniuose Konanas Doilis skirdavo dešimtis puslapių pa- 
auksuotų ir brangenybėmis papuoštų kardų, dvikovų pisto- 
letų aprašymui, tačiau teatre ši aistra istorinėms detalėms 
tapo kliuviniu. Atvykęs į generalinę repeticiją, Konanas Doi- 
lis pasibaisėjo pamatęs, kaip į sceną įžygiuoja pulkelis bliz- 
gančiomis uniformomis aprengtų husarų, ką tik grįžusių iš 
paskutinės Napoleono kampanijos. „Šie vyrai — kariai, o ne 
baleto šokėjai!" — sušuko jis. Jo reikalavimu brangios uni- 
formos buvo ištepliotos purvu. Tačiau Volerio nesužavėjo 
toks autentiškumas ir savo uniformą jis pasiliko nepriekaiš- 
tingai švarią. 

Volerio ir jo naujintėlaičio kostiumo debiutas įvyko 1906 me- 
tų pavasarį. Konano Doilio vertinimu, tai buvo „nuostabus spek- 
taklis“, bet numylėtinio aktoriaus įvaizdis nesiderino su spek- 
taklio medžiaga. Publika buvo pripratusi prie plieninio žvilgsnio 
Volerio herojaus ir dauguma jo gerbėjų nesugebėjo įžvelgti už- 
slėpto humoro, nuspalvinusio nevykėlio brigados vado paveikslą. 
„Žinot, — komentavo vienas premjeros žiūrovas, — buvo tokių 

vietų, kai vos laikiausi nesijuokęs.“ Atrodo, kad daugelis jautė 
tą patį. Publika nei juokėsi, nei plojo, ir spektaklis neturėjo 
didelio pasisekimo. Konanas Doilis apgailestavo, kad spektak- 
lis neišsilaikė ilgai repertuare, tačiau su trupe jis išsiskyrė jaus- 
damas nuoširdžią pagarbą ispanų kilmės aktoriui Voleriui. „Ne- 
žinau, koks kraujas teka Volerio venomis — hebrajų ar baskų, 
ar ir vienų, ir kitų, — rašė Konanas Doilis. — Tik žinau, kad jis 
nuostabus žmogus." 

Praėjus trejiems metams, jie vėl dirbo kartu — statė pjesę 
Likimo liepsnos (The Fires of Fate), kuri labiau atitiko Vole- 
rio talentą. Pjesės pagrindas buvo Konano Doilio „Korosko“ 
žūtis. Voleris čia vaidino šaunų karininką, pulkininką Eger- 
toną, kuris jau pirmame veiksme sužino, kad nepraėjus nė 
metams jis mirs nuo retos stuburo sklerozės formos. Iš pra- 
džių ketinęs nusižudyti, Egertonas nusprendžia lydėti turistų 
grupę kelionėje Nilo upe. Kaip ir reikia tikėtis iš Konano 
Doilio, Egertonas sutinka ir įsimyli gražutę amerikietę Sadę 
Adams iš Masačusetso. Bet dėl savo ligos jis nesiryžta at- 
skleisti jai savo jausmų. 

Lemtis įsikiša tada, kai grupė patenka į dervišų nelaisvę. 
Supratęs, jog mielos panelės Adams laukia už mirtį daug 
žiauresnis likimas, pulkininkas Egertonas, nors ir sunkiai su- 
žeistas į galvą, įstengia nušliaužti ir duoti pagalbos signalą. 
Atvyksta gelbėtojai ir išvaduoja turistus. Laiminga pabaiga, 
atrodo, yra čia pat, bet viską gadina mirtina pulkininko Eger- 
tono liga. Konano Doilio sprendimas, nors ir gana išradin- 
gas, atrodo labai abejotinas turint galvoje jo medicininį išsi- 
lavinimą. Dar anksčiau Egertonas buvo skaitęs, jog tokia pat 
liga sergantis ligonis pasveiko patyręs šoką geležinkelio ka- 
tastrofoje. Pasirodo, dervišo smūgis į galvą turi tokį pat po- 
veikį, ir Konano Doilio drama gali baigtis laimingai. 

Konanas Doilis laikė šią pjesę geriausiu savo dramos 
kūriniu, o publika per premjerą, kuri įvyko 1909 metų birže- 
lio 16 dieną, atrodo, su tuo sutiko. Scena, kurioje pikti dervi- 
šai užpuola bejėgius keliautojus, tapo dar realesnė, kai Ko- 
nanas Doilis užsispyrė, kad joje būtų naudojami botagai ir 
vėzdai — tai labai sukrėtė publiką. Pirmose eilėse sėdėjusį 
Iniso Doilio draugą teko laikyti, kad šis nešoktų į sceną 
gelbėti užpultų keliautojų. Vėliau ilgas ovacijas sukėlė drą- 
sus pulkininko Egertono poelgis, bandant prisišaukti pa- 
galbą. „Dramaturgui tokie momentai, — rašė Konanas Doi- 
lis, — suteikia tokio jaudulio ir pasitenkinimo, kurio niekad 
nepatirs pats geriausias romanistas." 

Tačiau tas jaudulys truko neilgai. Po kelių mėnesių Li- 
kimo liepsnos buvo išbrauktos iš repertuaro, o ir apskritai 
spektaklis buvo rodomas taip ilgai tik todėl, kad Voleris ir 
Konanas Doilis patys padengė visas pastatymo išlaidas. 
Šiaip ar taip, Konanas Doilis neprarado optimizmo ir su- 
vertė kaltę neįprastai karštai vasarai, o Voleris netrukus 
patraukė jo dėmesį kitu sumanymu. Tačiau Konanas Doi- 
lis visada gailėjosi dėl per ankstyvo, jo manymu, pjesės 
palaidojimo. 

Ruošdamasis naujai teatrinei avantiūrai, Konanas Doilis 
atkreipė dėmesį į apdulkėjusį, neužbaigtą savo rankraštį, ra- 
šytą dar jaunystėje. 1894 metais, pradėjus repetuoti Pasakoji- 
mą apie Vaterlo, ambicijų pilnas Konanas Doilis pradėjo kitą 
pjesę, pavadintą Temperlių namai (The House of Temperley), 
kurią ketinto skirti Henriui Irvingui. Tačiau kiek pabandęs 
dirbti kartu su savo svainiu Viliu Hornungu, Konanas Doilis 
atsisakė šio projekto. Kadangi nebuvo linkęs savo sumanymų 
paleisti vėjais, surinktą medžiagą jis panaudojo rašydamas 
romaną Rodnis Stounas. 

Temperlių namuose, su paantrašte „Ringo melodrama", 
pasakojama apie sero Čarlzo Temperlio, nepataisomo lošėjo, 
aukojančio savo turtą ir šeimos garbę bokso rungtynėse, ne- 
gandas. Prieš pat lemtingo mačo pradžią pagrobiamas boksi- 
ninkas, už kurį Temperlis statė 10 000 svarų. Vietoj jo su 
brutaliuoju Gloucesteriu Diku turi kovoti kareivis Džekas, 
Temperlio brolis. 

Pasakojimas apie Vaterlo buvo pastatytas gražiai ir kuk- 
liai, su paprastomis dekoracijomis ir nedidele grupele ant- 
raeilius vaidmenis atliekančių aktorių. Tuo tarpu Temper- 
lių namai buvo gremėzdiškas spektaklis, kuriame dalyvavo 
43 aktoriai, septynis kartus buvo keičiamos dekoracijos, o 
spektaklio kulminacija — ilgai trunkančių bokso rungty- 
nių scena. Pataisęs ir užbaigęs ilgai gulėjusį rankraštį, Ko- 
nanas Doilis suprato, kad ši pjesė gali atbaidyti net pačius 
drąsiausius statytojus. Nors Brigados vado Žeraro ir Likimo 
liepsnų pasisekimas nebuvo didelis, autorius nusprendė pats 
finansuoti spektaklio pastatymą. 

Toks sprendimas atrodytų skubotas, tačiau impresarijaus 
vaidmuo tenkino Konano Doilio ambicijas, leido išlaikyti kū- 
rybinę kontrolę ir teikė kūrybos džiaugsmo. Kupinas opti- 
mizmo, jis gana nepigiai šešiems mėnesiams išsinuomojo 
„Adelphi“ teatrą ir pasamdė direktorių bei būrį aktorių. Jis 
prižiūrėjo visą spektaklio kūrimo procesą, reikalavo, kad bū- 
tų išlaikytos tam laikotarpiui būdingos detalės, o tam reikėjo 
dar didesnių išlaidų. 

Nors Konanas Doilis mėgino įpinti į pirmą veiksmą mei- 
lės istoriją, tačiau pjesės kulminacija buvo Džeko Temperlio 
ir Gloucesterio Diko kova ringe. Konanas Doilis pasikvietė 
kariškį bokso trenerį, kad šis išmokytų aktorius kautis, to- 
dėl spektaklis tapo kažkuo tarp pramogos ir Žiauraus sporto. 

Gloucesterį Diką vaidinusiam aktoriui buvo sulaužytas pirš- 
tas, išmuštas dantis ir trūko šonkaulis. 

Kai spektaklio pastatymo išlaidos pasiekė tūkstančius sva- 
rų, neskaitant savaitinių 600 svarų atlyginimams ir nuomai, net 
Konanas Doilis turėjo pripažinti „neriąs gana giliai". 1910 me- 
tų vasario 11 diena, kai buvo vaidinamas premjerinis spektak- 
lis, impresarijui buvo labai įtempta. Dideliam jo siaubui, per 
pirmąjį veiksmą publika pagarbiai tylėjo. Susijaudinęs Kona- 
nas Doilis pradėjo rašinėti ant programos žodžius „labai ane- 
miška“. Publika atgijo, kai veiksmas persikėlė į ringą. „Tik 
matę spektaklį gali suvokti, kokios tikroviškos yra šios sce- 
nos, — rašė Athenaeum apžvalgininkas. — Toks tikrovišku- 
mas negali nepaveikti publikos, todėl premjera turėjo di- 
džiausią pasisekimą.“ Audringai sveikinamas Konanas Dilis 
su didžiausiu palengvėjimu užlipo ant scenos spektakliui 
pasibaigus. 

Tačiau pakili nuotaika, apėmusi dramaturgą po premje- 
ros, greitai virto košmaru. Nepaisant entuziastingų atsiliepi- 
mų, spektaklis buvo vaidinamas pustuštėse salėse. „Damos 
bijojo eiti į spektaklį įsivaizduodamos, kad jis yra labai žiau- 
rus“, 
biausia buvo pasižiūrėti, kaip aktoriai talžo vienas kitą kumš- 


— rašė Konanas Doilis. Kadangi šiame spektaklyje svar- 


čiais, šios abejonės nebuvo visiškai be pagrindo. Konanas 
Doilis papildė spektaklį patrauklia vienaveiksme pjese Stik- 
lainiukas ikrų (A Pot of Caviare), rodoma prieš pagrindinį 
spektaklį, bet bilietų vis tiek neišpirkdavo. Karaliaus Eduar- 
do VII mirtis gegužės 6-ąją visiškai nutraukė spektaklius, 
nes „Adelphi“ teatras, kaip ir visi kiti Londono teatrai, ge- 
dulo dienomis buvo uždaryti. Mėnesio pabaigoje dar buvo 
parodyti keli spektakliai, bet birželį Temperlių namai jau 
nebuvo vaidinami. 

Susitikimas su Teodoru Ruzveltu, prieš metus baigusiu 
JAV prezidento kadenciją, buvo vienas iš šviesesnių šio niū- 
raus laikotarpio epizodų. Jiedu susitiko Londone pas vieną 
bendrą draugą, kur Ruzveltas svečiavosi grįždamas iš Afrikos 
safario. Ruzveltas dominavo pokalbyje, kurį Konanas Doilis 
pavadino rasistiniu. Konanas Doilis prisimena Ruzveltą kaip 
„labai triukšmingą ir energingą Žmogų, besišypsantį ypatin- 
ga, laukinį žvėrį primenančia, dantyta šypsena ir nuolat dau- 
žantį ranka į stalą pabrėžiant savo žodžius“. Konaną Doilį 
sužavėjo Ruzvelto, kaip kariškio, sportininko ir keliautojo, 
asmenybė. „Pulkininkas Ruzveltas yra tikras supermenas"“, — 
sakė jis amerikiečiui žurnalistui. Ruzveltas savo ruožtu gerbė 
Konano Doilio politines pažiūras bei jo visuomeninę veiklą. 
Senas Šerloko Holmso gerbėjas Ruzveltas pasidomėjo gar- 
saus detektyvo sveikata, kurio naujausią nuotykį, „Raudonąjį 
ratą“ (The Red Circle), ką tik išspausdino žurnalas Strand. 

Tuo tarpu mintys apie Šerloką Holmsą nepaliko Konano 
Doilio ramybėje. Dar prieš išbraukiant Temperlių namus iš 
repertuaro, buvo aišku, kad Konanas Doilis pasiliks su dau- 
gybe skolų bei brangia teatro nuoma. Tai buvo „sunki, be- 
veik beviltiška situacija“, — pripažino Konanas Doilis. Rei- 
kėjo kuo skubiau kažką daryti, todėl sunkioje padėtyje 
atsidūręs autorius vėl grįžo į Beikerio gatvę prie savo patiki- 
mos melžiamos karvės. 

Kiek vėliau ponia Konan Doil su nuostaba prisimins, kaip 
greitai jos vyras parašė ir pastatė naują pjesę — kiek ilgiau 
nei per tris savaites. Toks darbingumas, jos manymu, tikrai 
turi būti laikomas rekordiniu. Konano Doilio teatrinės avan- 
tiūros, kėlusios džiaugsmo ir susijaudinimo, tuo metu, jo 
paties žodžiais, buvo tapusios „šiek tiek per skaudžios“, ir 
nuostolius reikėjo padengti. 

Naujoji pjesė buvo sukurta pagal vieną pačių anksty- 
viausių bei geriausių Šerloko Holmso nuotykių apsakymų 
Margoji juosta (The Speckled Band), nors Konanas Doilis daug 
ką joje pakeitė. Naujame pastatyme dalyvavo daug aktorių, 
vaidinusių spektaklyje Temperlių namai, ir keletas žinomų 
aktorių, pakviestų atlikti pagrindinius vaidmenis. H. A. Seints- 
beriui (H. A. Saintsbury), vaidinusiam Holmsą daugybėje Dži- 
leto pjesės spektaklių, teko detektyvo vaidmuo. Šekspyro 
teatro aktorius Linas Hardingas (Lyn Harding) vaidino pikta- 
darį daktarą Graimsbį Railotą — apsakyme Roilotas. Jis taip 
atkakliai ginčijosi su Konanu Doiliu dėl vaidmens interpre- 
tavimo, kad tarpininkauti net buvo pakviestas jų bendras 
draugas J. M. Baris. Galiausiai Konanas Doilis nusileido ak- 
toriui ir rezultatas buvo toks, kad Railoto personažas beveik 
nustelbė Šerloką Holmsą. 

Artėjant premjerai buvo padaryta daug kitų pakeitimų. Iš 
pradžių Konanas Doilis buvo pavadinęs pjesę Stonoro byla 
(The Stonor Case), bet jo kolegos įtikino jį, jog reikėtų grįžti 
prie labiau pažįstamo pavadinimo Margoji juosta. Scena, ku- 
rioje Holmsas mėgaujasi kokainu, šiek tiek pakeista įvedant 
į veiksmą pažą Bilį. Gerai pažįstamo epizodo, kuriame Roilo- 
tas sulenkia žarsteklį, o Holmsas jį vėl ištiesina, teko atsisa- 
kyti nesuradus tinkamų rekvizitų. 

Didžiausia problema buvo antraštės personažas — nuo- 
dingoji gyvatė, grasinanti pagrindinei pjesės veikėjai kulmi- 
naciniame epizode. Konanas Doilis vėl reikalavo naudoti kuo 
tikroviškesnius rekvizitus. Tuo tarpu statytojai ir, žinoma, ak- 
toriai buvo labiau linkę vaidinti su butaforine gyvate. Kona- 
nas Doilis, siekdamas didesnio efekto, atsigabeno siaubingą 
pitoną. Tačiau jis ir pats turėjo pripažinti, kad pitonas buvo 
nekoks aktorius: „arba kabėjo kaip stora geltona virvė, arba 


346 


Visiškai nepakenčiamas žmogus 


prispaudus jam uodegą stengdavosi nušliaužti atgal ir išsi- 
tiesti prie scenos darbininko, kuris įžnybdavo jam, nors tai 
nebuvo numatyta.“ 

Galima tik įsivaizduoti, kaip jaudinosi scenos darbininkas 
per premjerą birželio 4-ąją. Laimė, viskas vyko pagal scena- 
rijų ir Konanui Doiliui buvo sukeltos didžiausios ovacijos. 
„Viskas ėjosi puikiai, — pranešė Konanas Doilis Madam. — 
Neprisimenu jokio kito tokio sėkmingo spektaklio.“ 

Kritikai labai išgyrė H. A. Seintsberio ir Lino Hardingo 
vaidybą. 

Tuo tarpu epizodą su pitonu vadino „akivaizdžiai dirbti- 
niu“, o pitoną „ne baisesniu už didelę dešrą". Šitaip sukriti- 
kuoti spektaklio statytojai nusprendė naudoti mechaninę gy- 
vatę. Iš pradžių Konanas Doilis griežtai pasipriešino, tačiau 
po kiek laiko sutiko, ir scena su mechanine gyvate tapo pa- 
čiu šiurpiausiu spektaklio epizodu: Graimsbis Railotas, gyva- 
tei apsivijus jam aplink kaklą, krinta negyvas ant grindų, ir 
publika nustėrusi stebi, kaip šis baisus padaras lėtai išsivy- 
nioja ir per visą sceną šliaužia link Klodo Kingo vaidinamo 
daktaro Votsono, o šis sutraiško ją savo lazda publikai kly- 
kiant iš siaubo. 

Margosios juostos sėkmė padengė Konanui Doiliui visus 
nuostolius su kaupu. Dviejų trupių gastrolės turėjo prasidėti 
„Adelphi“ teatre tuo metu, kai baigėsi šešių mėnesių sutar- 
tis. Spektaklis buvo perkeltas į „Globe“ teatrą. 

Nepaisant didžiulio pasisekimo, net Konanas Doilis turė- 
jo pripažinti, kad Margoji juosta neprilygo Viljamo Džileto 
Šerlokui Holmsui. Detektyvas beveik nepalaikė Konano Doilio 
pastangų ir nerodė įprasto sumanumo. „Spektaklio trūku- 
mas, — rašė autorius, — yra tas, kad mėgindamas sukurti 
Holmso priešininką, aš persistengiau ir piktadario paveikslas 

išėjo daug įdomesnis." Tačiau Konanas Doilis vis dėlto visa- 
da buvo dėkingas aktoriams, kurie padėjo jam išlipti iš šios 
finansinės krizės. Daugiau nei po dešimtmečio, kai Seinst- 
beris ir Hardingas, atgaivinę spektaklį, stengėsi išlyginti 
nuostolius, Konanas Doilis kilniaširdiškai atsisakė savo au- 
torinio honoraro už naują pastatymą. 

Margosios juostos spektakliui įsivažiavus, Konanas Doi- 
lis nusprendė diskretiškai baigti savo dramaturgo karjerą. 
„Palieku teatrą ne todėl, kad jis manęs nedomina, — sakė 
jis žurnalistams. — Teatras labai mane domina.“ Vėliau jis 
visada patardavo savo draugams nekišti pinigų į teatrines 
avantiūras. 

Nors Šerlokas Holmsas padėjo jam pataisyti pašlijusius 
reikalus, Konanas Doilis veikiausiai gailėjosi, kad jam teko 
griebtis šio seno vilko, personažo, kuris dažnai nustelbdavo 
visas kitas jo ambicijas. Dabar, kai jo dėmesys vėl nukrypo į 
beletristiką ir Šerlokas Holmsas užkariavo jo mintis, Kona- 
nas Doilis vėl pasuko pramintu taku. Semdamasis įkvėpimo 
iš savo praeities, jis nusprendė sukurti drąsų naują persona- 
žą, panašų į Edinburgo universiteto medicinos profesorių. 
Naujasis personažas turėjo būti nepaprastai gabus ir ekscen- 
triškas, o jo nuotykius turėjo papasakoti ne tiek inteligentiš- 
kas, bet be galo ryžtingas kompanionas. 

Nors scenarijus, atrodo, buvo pažįstamas, tačiau aplinky- 
bės pasikeitusios. Beveik ketvirtis amžiaus praėjo nuo Krau- 
jo spalvos etiudo pasirodymo. Kurdamas profesorių Džordžą 
Eduardą Čelendžerį, kurį žmona laiko „visiškai nepakenčia- 
mu žmogumi“, Konanas Doilis vylėsi sukurti personažą, ku- 
ris būtų ne mažiau žavus už Holmsą. 

Sumanymo įgyvendinimas užtruko. Vindlešamo akmenų 
skaldykloje Konanas Doilis akmenyje pastebėjo „didžiulio 

driežo" pėdsakus. Šis atradimas jį taip suintrigavo, kad jis 
net pranešė Britų muziejui, o šis atsiuntė savo ekspertus. 

Kiek anksčiau, per medaus mėnesį keliaudamas su 
Džina Egėjo jūra, jis pastebėjo gyvį, labai panašų į „jauną 
ichtiozaurą“ — keturkoję būtybę su ilgu plonu kaklu, uo- 
dega ir keturiais dideliais pelekais. „Senasis pasaulis dar 
turi mums vieną kitą staigmeną,“ — sakė jis. Šie įvykiai, 
pakurstę domėjimąsi paleontologija, veikiausiai įkvėpė pa- 
rašyti pirmuosius profesoriaus Čelendžerio nuotykius. 

Po antrųjų vedybų Konanas Doilis kalbėjo apie tai, jog 
laukia įkvėpimo naujam kūriniui pradėti. Tas laukimas už- 
truko. Nusivylęs tuo, kaip kritikai vertino Serą Naidželą, jis 
patraukė į rampos šviesą. Daug laiko iš jo atėmė Edalji ir 
Oskaro Sleiterio kampanijos bei darbas Skyrybų įstatymo pa- 
keitimo draugijoje, kurios prezidentu jis tapo 1909 metais. 
Jo sūnų gimimas — Deniso Persio Stiuarto 1909 metais ir 
Adriano Malkolmo 1910 metais — taip pat atitraukė ji nuo 
kūrybinio darbo. 

Be pjesių ir pamiletų, Konano Doilio skaitytojai galėjo 
pasidžiaugti ir kitais jo darbais. 1907 metais pasirodė jo kū- 
rinys „Pro stebuklingas duris“, o 1909 metais — „Nusikalti- 
mas Konge“ (The Crime of the Congo), kur griežtai kritikuo- 
jama belgų politika Kongo čiabuvių atžvilgiu. Paskutinė 
brigados vado Žeraro istorija, pavadinta „Brigados vado ve- 
dybos“ („Mariage of the Brigadier | buvo išspausdinta žur- 
nale Strand 1910 metais. 

Tačiau nė vienas iš šių kūrinių neprilygo ankstyviesiems jo 
darbams. 1911 metais pasirodžius apsakymų rinkiniui Paskuti- 
nė galera (The Last Galley), Konanas Doilis net penkerius me- 
tus neišspausdino jokio naujo kūrinio. Vėl sugrįžęs prie belet- 
ristikos ir matydamas kritikos abejingumą jo istoriniams 

romanams, Konanas Doilis nusprendė pabandyti ką nors naujo. 
„Mano troškimas, — rašė jis Grinhafui Smitui, — parašyti 
knygą berniukams, panašią į detektyvą apie Šerloką Holmsą. 
Kažin ar man pavyks abu šie dalykai, bet turiu vilties.“ 

Tai buvo Paslaptinga šalis (The Lost World), vaizdinga 
nuotykių istorija, nenusileidžianti Baskervilių šuniui ir briga- 
dos vado Žeraro nuotykiams. Paslaptingoje šalyje, papasa- 
kotame simpatiško airių Žurnalisto Eduardo Dano Melouno 
lūpomis, skaitytojas supažindinamas su ūmaus būdo profe- 
soriumi Čelendžeriu, susiruošusiu ekspedicijon į Pietų Ame- 
riką. Prie Čelendžerio ir Melouno prisideda profesorius Sa- 
merlis, Čelendžerio konkurentas, bei lordas Džonas Rokstonas, 
„visam pasauliui žinomas keliautojas“. Po įvairių nuotykių 
bei tarpusavio nesutarimų keturi nuotykių ieškotojai atvyks- 
ta į tolimą Amazonės plokščiakalnį, kur pasaulis, atrodo, 
tebėra toks, kaip priešistoriniais laikais ir kur žeme dar vaikšto 
dinozaurai. 

Daugelis kritikų labai pabrėžė, jog rašydamas Paslaptingą 
šalį Konanas Doilis daug ką perėmė iš Žiulio Verno (Jules 
Verne), H. Dž. Velso (H. G. Wells) ir Danielio Defo (Daniel 
Defoe) kūrybos, bet šio kūrinio jėga slypėjo unikaliame Ko- 
nano Doilio talente. Jo tyrinėtojo aistra atgaivino priešistori- 
nę gamtą, o Eduardo Melouno pasakojimas padarė Čelen- 
džerį ir jo nuotykius tokius pat artimus skaitytojui kaip ir 
daktaro Votsono papasakoti Šerloko Holmso nuotykiai. 

Laiške Grinhafui Smitui Konanas Doilis pavadino šią kny- 
gą „Knyga berniukams“ ir aiškiai išsakė savo ketinimus. Jam 
neatėjo į galvą, kad rašo mokslinės fantastikos kūrinį, nes 
tada toks terminas dar nebuvo vartojamas, bet Paslaptinga 
šalis gali būti laikoma vienu iš pirmųjų šio literatūros žanro 
šedevru. 

Pirmieji Konano Doilio eksperimentai mokslinės fantasti- 
kos srityje jaučiami jo apsakymuose „Didysis Kainplaco eks- 
perimentas“ („The Great Keinplatz Experiment |), kuriame vaiz- 
duojami savo kūnais apsikeičiantys profesorius ir studentas, 
ir „Fiasko Los Amige" („The Los Amigos Fiasco |, kuriame 
nuteistasis, nepavykus įvykdyti bausmę elektros kėdėje, virsta 
antžmogiu. Bet grįžkime į Paslaptingą šalį. Šiame kūrinyje 
kūrybinė Konano Doilio branda padėjo sukurti nepaprastai 
ryškų personažą. „Buvau pasirengęs sutikti nepaprastą as- 
menybę, — pasakoja Melounas, — bet tokia man net nesi- 
vaideno. Labiausiai stebino jo kūno forma, dydis ir išdidus 
stotas. Gyvenime nesu regėjęs tokios didžiulės galvos. Jeigu 
būčiau išdrįsęs pasimatuoti jo cilindrą, tikriausiai jis būtų 
nusmukęs man iki pat pečių. Profesoriaus veidas ir barzda 
nenorom priminė asirų jautį. Veidas stambus, mėsingas, barzda 
kvadratinė, juoda it anglis, siekianti krūtinę. Nepaprastą įspūdį 
darė ir plaukai — ilgas kuokštas, tartum prilipdytas, dengė 
jo aukštą, tiesią kaktą. Iš po gauruotų antakių švytėjo skaid- 
rios, pilkšvai žydros akys, ir jis pažvelgė į mane kritiškai ir 
valdingai. Pamačiau labai plačius pečius, galingai atstatytą 
krūtinę ir dvi stambias, juodais gaurais apžėlusias rankas. 
Jeigu prie to dar pridurčiau riaumojantį, griaudinti it perkū- 
nija balsą, tai suprastute, koksai buvo mano pirmasis įspūdis 
susitikus su žymiuoju profesoriumi Čelendžeriu.“ 

Po visų dramaturginių išbandymų Paslaptinga šalis Kona- 
nui Doiliui buvo tikra atgaiva. Jo gera nuotaika bei humoras 
trykšta iš kiekvieno knygos puslapio. Ypač linksmai aprašy- 
tas epizodas Kvinzo salėje Londone, kur profesorius Čelen- 
džeris pristato narve uždarytą pterodaktilį kaip savo sėkmin- 
gos ekspedicijos įrodymą. Profesorius Čelendžeris atvožė dėžės 
dangtį, pažvelgė į ją ir, pliaukštelėjęs keletą kartų pirštais, 

maloniai tarė (žurnalistų ložėje aiškiai buvo girdėti jo žo- 
džiai): „Na, išeik, mažyti, išeik!“ Pasigirdo kažkoks bruzde- 
sys, krapštymasis, ir čia pat nepaprastai baisi, šlykšti būtybė 
išlindo iš dėžės ir atsitūpė ant jos krašto. Net netikėtas Dara- 
mo hercogo griuvimas į orkestrinę neatitraukė išsigandusios 
publikos dėmesio.“ 

Kurdamas Čelendžerio personažą, Konanas Doilis prisimi- 
nė savo fiziologijos profesorių Viljamą Rutertordą iš Edinburgo 
universiteto. „Jis mus žavėjo ir kėlė baimę, — rašė Konanas 
Doilis. — Kartais jis pradėdavo skaityti paskaitą dar neatėjęs į 
auditoriją ir mes girdėdavome jo balsą ataidint iš toli.“ 

Kaip tik iš Ruterfordo Čelendžeriui buvo perkeltos įspū- 
dingos savybės — asiriška barzda, griausmingas balsas, stambi 
figūra ir plati krūtinė. Konanas Doilis nė kiek nesijaudino, 
kad Čelendžeris savo išvaizda buvo visiška priešingybė Šer- 
lokui Holmsui. Daug kitų Edinburgo universiteto veikėjų taip 
pat atgijo Konano Doilio knygoje. Korvetė, kuria seras Čarl- 
zas Vaivilis Tomsonas (Charles Wywille Thomson) plaukė į 
savo ekspediciją, vadinosi „Challenger“, o profesoriaus Sa- 
merlio prototipas buvo aukštas ir valdingas seras Robertas 
Christisonas (Robert Christison), kurį studentai pravardžiavo 
Oriuoju Bobu. 

Po to, kai Paslaptinga šalis buvo išspausdinta tęsiniais 
žurnale Strand, 1912 metų spalį ji pasirodė atskira knyga ir 
sulaukė entuziastingų recenzijų. „Be jokios abejonės, tai įspū- 
dingiausias autoriaus kūrinys, — skelbė Athenaemum. „Jis 
sukūrė nepaprastai įdomią nuotykių istoriją, verčiančią Žavė- 
tis bei stebėtis net visko persisotinusį skaitytoją“, — rašė 
Times. 

Nuo pat pradžios Konanas Doilis jautė Čelendžeriui visai 
kitokius jausmus nei Šerlokui Holmsui. Reklamuodamas 


352 


Visiškai nepakenčiamas žmogus 


Paslaptingą šalį jis netgi leidosi fotografuojamas apsirengęs 
Čelendžerio kostiumu, užsidėjęs peruką ir prisiklijavęs ilgą, 
juodą barzdą. Netrukus jo svainis Vilis Hornungas labai nu- 
stebo pamatęs prie savo durų ilgabarzdį nepažįstamąjį, prisis- 
tačiusį Hornungo garsaus giminaičio sero Artūro Konano Doilio 
draugu iš Vokietijos. Trumparegis Hornungas iš pradžių ne- 
pažino Konano Doilio ir širdingai jį priėmė, o paskui, atpaži- 
nęs savo svainį, labai supyko ir parodė jam duris. 

Kai pasidarė aišku, jog Paslaptinga šalis sulauks pasi- 
sekimo, Konanas Doilis pradėjo rašyti tęsinį. Nuodingoji 
juosta (The Poison Belt), pasirodžiusi kitais metais. Eduar- 
das Melounas gauna keistą Čelendžerio telegramą: „Atvež- 
kite deguonies“. Skubėdamas su deguonimi į profesoriaus 
namus, jis sutinka savo bendražygius iš Paslaptingos šalies 
lordą Džoną Rokstoną ir profesorių Samerlį, kurie irgi gavo 
tokius pačius laiškelius. Pasirodo, profesorius elektromag- 
netinių bangų spektre pastebėjo fraunhoferio linijų susilie- 
jimą, pranašaujantį žmonijos baigtį. Jis paaiškina, kad žemė 
netrukus pateks į nuodingų dujų juostą ir visa gyvybė že- 
mėje žus. 

Negalėdamas sustabdyti katastrofos, Čelendžeris mėgina 
nukelti neišvengiamą nelaimę, kad galėtų pabūti „paskutinio 
pasaulinės dramos veiksmo" liudininku. Užsidarę Čelendže- 
rio žmonos buduare su penkiais deguonies balionais, profe- 
sorius ir jo draugai su siaubu akyse stebi, kaip nuodai už- 
tvindo viską aplinkui. „Dangaus skliaute neskraidė nė vienas 
paukštelis, visame plačiame kraštovaizdyje, atsivėrusiame prieš 
mūsų akis, nesimatė jokio Žmogaus nei gyvūno, — užrašė 
Melounas. — Vieno įžvalgaus žmogaus dėka sukurta maža 
gyvybės oazė negyvoje dykumoje leis mums keletą trumpų 
valandų išvengti žūties katastrofos metu. Tada, pasibaigus 

deguoniui, mes taip pat gulėsime dusdami ant šio raudono 
kilimo, ir ilgaamžis žmonijos bei žemės gyvūnų egzistavimas 
šioje planetoje visiškai baigsis.“ 

Konanas Doilis jokiu būdu nebuvo pirmasis rašytojas, ap- 
rašęs pasaulio pabaigą, bet jis, matyt, bus pirmasis pavaizda- 
vęs tai su humoru. Nuo pat pradžios iki pabaigos meistriškas 
autoriaus humoras išsklaido niūrią nuotaiką, ypač katastro- 
fos pradžioje, kai nuodingosios dujos pradeda slopinti nuo- 
tykių ieškotojų pojūčius. „Jūs mane pažįstate tik kaip griežtą 
mokslo žmogų, — sako profesorius Samerlis. — Ar galėtu- 
mėte patikėti, jog kažkada, dar vaikų darželyje, puikiai mėg- 
džiodavau gyvulius bei paukščius? Gal galėčiau padėti jums 
visiems linksmiau praleisti kelionės laiką? Štai, pavyzdžiui, 
pagiedosiu kaip gaidys?" 

Vėliau, kai nuodų juosta išsisklaido ir oras netikėtai at- 
šviežėja, keturi vyriškiai nusprendžia vykti apžiūrėti, kaip 
viskas nuniokota. Manydami, jog vieninteliai išsigelbėjo, jie 
labai nustemba sutikę senyvą moterį, kuri išliko gyva, nes 
turėjo deguonies, kurio įkvėpdavo užėjus astmos priepuo- 
liams. „Džentelmenai, — sako ji, — prašom būti man atviri, 
pasakykite, kokią įtaką šis įvykis turės Londono ir Šiaurės 
vakarų geležinkelių akcijoms?" 

Metų metus Konanas Doilis buvo kritikuojamas už Nuo- 
dingosios juostos laimingą pabaigą. Skaitant toliau, pasiro- 
do, kad žmonija nežuvo, bet miega paveikta stipraus narko- 
tiko. Čelendžeris su savo draugais stebi nepakartojamą 
atbundančio pasaulio vaizdą. Daug kas Konanui Doiliui prie- 
kaištavo, kad pasirinko lengviausią kelią, tačiau jo verslinin- 
ko nuojauta negalėjo leisti jokios alternatyvos. Konanas Doi- 
lis turėjo kitų planų, susijusių su Čelendžeriu, todėl pasaulis 
turėjo būti išgelbėtas. 

1912 metų gruodį, kai Konanas Doilis dar mėgavosi Če- 
lendžerio sėkme, kandžios kritiko pastabos vėl privertė jį 
grįžti į Beikerio gatvę. Eiliuotame kreipimesi į serą Artūrą 
Konaną Doilį, išspausdintame Amerikoje žurnale Life, rašy- 
tojas Artūras Gitermanas (Arthur Guiterman) išgyrė Konano 
Doilio „talento jėgą“, bet nepritarė pagarsėjusioms grotes- 
kiškoms mintims, kurias išdėstė Šerlokas Holmsas Kraujo 
spalvos etiude: 


Ištikimybė! Esat įgudęs pasakojimo meistras, 
Tačiau seniai norėjau jums pretenziją pareikšti. 


Holmsas — herojus jūsų dramų ir romanų; 

Iš kokios medžiagos sukurtas jis, visi numanom — 
Tai virto jau tikriausia banalybe, 

Bet detektyvas nepadoriai nedėkingas. 


Seklys Šerlokas, turėdamas slaptų motyvų, 
Pasišaipyti linkęs iš „prasčioko Po „Diupeno ! 
Gaborijo išies gudriam Lekokui 

Klijuoja etiketę atgrubnagio kokio. 


Taigi, kai Po ir Gaborijo aiškiai skolingas esate 
Už fabulą ir stilių, 

O mūzos visos sielvartauja Helikone, 

Kad skolinaitės, nenutylėkit, garbus pone. 


Užuomina apie nedėkingumą ar nepagarbą Po atžvilgiu, 
nors išsakyta su humoru, sukėlė pagiežą. „Po yra didžiausias 
visų laikų meistras, — rašė Konanas Doilis savo knygoje Pro 
stebuklingas duris. — Jei kiekvienas rašytojas, gavęs čekį už 

savo kūrinį, už kurio idėją turėtų būti dėkingas Po, nors tru- 
putėlį skirtų paminklui didžiajam meistrui sukurti, tai tas pa- 
minklas būtų kaip Cheopso piramidė.“ 

Taigi į Artūro Gitermano eiliuotą laišką reikėjo atsakyti. 
Konano Doilio atsakymas, pavadintas „Neįžvalgiam kritikui“, 
pasirodė gruodžio 28 dieną žurnale London Opinion. Šven- 
čių nuotaika galbūt sušvelnino rašytojo toną, tačiau jo poezi- 
ja retai kada buvo pasiekusi tokių aukštumų: 


Akivaizdu, jog kartais apimti kandumo, 

Sušunkame: „Kur ribos žmogiško kvailumo? 

Štai kritikas apkaltino mane, jog „nedėkingas Šerlokas, 
Seklys, turėdamas slaptų motyvų, 

Pasišaipyti linkęs iš „prasčioko Po Diupeno. 


Ar nežinai, mano garbus mokove, 
Kūrėjas ir jo kūrinys nėra vienovė? 
Kaip autorius, aš iki soties aukštinau 
Diupeno gabumus ir meną, 

Ir neneigiau, jog savo detektyvui 
Atsirinkau iš jo daugybę prototipų. 


Tačiau ar ne kvailystė 

Primesti man tuštybės autorystę? 

Jis, mano kūrinys, tiktai marionetė, 

Kuri netoleruos nei prieštaros, nei konkurentų. 
Jis, mano kūrinys, šaipysis ir išjuoks, 

O aš, kūrėjas, gerbsiu ir žemai lenksiuos. 


Šią tiesą tepagauna jūsų smegenėlės — 
Kūrėjas ir jo kūrinys nėra vienodos lėlės. 

REPORTERIS: Ar visi jūsiškiai Selsyje? 
STEBĖTOJAS: O kas jums sakė, kad ma- 
niškiai iš Selsio? 

REPORTERIS: Tai ne jūsų reikalas. 


DŽORDŽAS BERNARDAS ŠO, 
PIGMALIJONAS 


aila, bet ne visų kritikų buvo galima taip grakščiai ir 
nuotaikingai atsikratyti. Artūras Gitermanas parodydavo ge- 
riausias jo savybes, o Džordžas Bernardas Šo — blogiausias. 
„Nepažinojau jokio kito rašytojo, kuris būtų toks negailes- 
tingas kitų Žmonių jausmams, — sakė Konanas Doilis apie 
Šo. — Ir vis dėlto, susipažinęs su juo, negali jo nepamilti." 
Konanas Doilis jokiu būdu nebuvo pirmasis atkreipęs dė- 
mesį į piktą Šo būdą, bet jis tikriausiai pirmasis aiškino, jog 
taip yra todėl, kad Šo nevalgo mėsos. „Keista, — sakė Kona- 
nas Doilis, — visos švelnios daržovės, kurias jis valgo, daro jį 
daug piktesnį ir negailestingesnį už mėsėdį." 
Hindhede Šo gyveno Konano Doilio kaimynystėje, ir jie 
gerai vienas kitą pažinojo. Šo pastabas apie Džeinę Anę ir 
Pasakojimą apie Vaterlo galima būtų pamiršti, bet vieno tikrai 


357 


ARTŪRO KONANO DOILIO GYVENIMAS 


beširdiško Šo poelgio Konanas Doilis niekada nepamiršo. 
Per labdaros vakarėlį grupelė aktorių mėgėjų suvaidino ke- 
letą scenų iš Kaip jums tai patinka. Konanui Doiliui patiko 
jų vaidyba, ir jis pasveikino aktorius. Tuo tarpu Šo grįžęs 
namo į vietos laikraštį parašė kandžią recenziją, kurioje „ap- 
drabstė purvais ir aktorius, ir jų vaidybą, — rašė Konanas 
Doilis, — sukeldamas didelį sąmyšį, nors aktoriai tikrai ne- 
turėjo ko gėdytis“. Konanas Doilis niekaip negalėjo patei- 
sinti tokio pagiežos proveržio. „Tokie dalykai apibūdina žmogų 
ir, deja, parodo, kad vegetarinė mityba nepadeda atsikratyti 
blogų minčių ar darbų.“ 

Galbūt blogai morkai galima suversti kaltę dėl tulžingo 
Šo išpuolio 1912 metų gegužę, praėjus mėnesiui po „Titani- 
co" katastrofos. Tuo metu, kai, regis, visą Britaniją suvienijo 
ši tragedija, Šo jautė turįs pareikšti kitą nuomonę. Jis kaltino 
Britanijos spaudą „pasipiktinimą keliančiu melu" įvykus ka- 
tastrofai, o rašydamas daily News and Leader sąmoningai 
pateikė keletą kurstamojo pobūdžio pastabų norėdamas 
atskleisti šį veidmainiavimą. Pavadinęs straipsnį „Keletas 
neminimų moralės normų“, Šo puolė spaudą, kad toji iške- 
lianti „Titanico“ kapitoną ir įgulą, kurie nepaliko laivo ir 
kartu su juo nugrimzdo į dugną. „Kodėl taip yra, — klausė 
Šo, — kad baisios katastrofos paveikta moderni visuomenė 
nepuola raudoti, melstis, užjausti sielvartaujančių arba svei- 
kinti išsigelbėjusių, bet meta iššūkį nepermaldaujamam Liki- 
mui ir neginčijamai Tiesai, pažerdama galybę piktinančio ro- 
mantinio melo?" 

To meto laikraščių straipsniai sustiprina šią Bernardo Šo 
nuomonę. Tuoj po tragedijos, kai dar mažai kas buvo žinoma 
apie paskutines laivo valandas, daugelyje Britanijos ir Ame- 
rikos laikraščių gandai buvo pateikiami kaip faktai su he- 

roizmo ir melodramos atspalviu. Dar didesnė painiava prasi- 
dėjo, kai į Niujorką laivu „Karpathia“, išgirdusiu „Titanico“ 
pagalbos šauksmą, atplaukė išsigelbėję keleiviai. Išsigelbė- 
jusieji padrikai ir dažnai prieštaringai pasakojo apie savo pa- 
tirtus išgyvenimus, o spauda, stokodama naujos medžiagos, 
dažnai neatpažįstamai pagražindavo šiuos negausius faktus. 

Tipiškas pavyzdys galėtų būti pasakojimas apie Idą Štraus 
(Ida Straus), kuri atsisakė palikti savo vyrą ir sėsti į gelbėjimosi 
valtį. Ši istorija buvo vis kartojama ir kartojama abipus Atlanto, 
nuolat papildant ją neįtikėtinais išsigelbėjusiųjų komentarais. 
„Ji stovėjo įsikibusi savo vyrui į ranką, — cituojamas vienas 
keleivis, — rami ir ori, galingam laivui grimztant į gelmes.“ 

Kiti pasakojo apie bailumą ir išdavystę. Kvapą gniaužian- 
čiuose straipsniuose buvo rašoma apie karininkus, šaudan- 
čius trečios klasės keleivius, kad šie nesiveržtų į gelbėjimosi 
valtis. Dar kiti viešai smerkė bailius niekšus, ypač Baltosios 
žvaigždės keleivinių laivų linijos generalinį direktorių J. Briusą 
Ismėjų (J. Bruce Ismay), kuris įstengė išsikabaroti iš laivo, 
nors daug moterų ir vaikų nuskendo. 

Beveik visuose šiuose aprašymuose negailėta pagyrų „tau- 
riam ir pasiaukojančiam“ kapitonui Džonui Smitui (John 
Smith). Viename pasakojime jis nusišauna stovėdamas ant 
laivo kapitono tiltelio. Kitame jis gelbsti bejėgį kūdikį, at- 
plukdydamas jį lediniame vandenyje į gelbėjimosi valtį, ir 
grįžta atgal šaukdamas: „Būkit tikri britai, vaikinai!“. Dar 
kitame jis stovi denyje ramus ir šaltakraujiškas lediniam van- 
deniui baigiant praryti jį. „Ir tada, — rašė Daily Graphic, — 
kai visos pastangos išgelbėti „Titanicą“ buvo bergždžios, jis 
vis dar galvojo apie savo žmones ir leido nevykdyti jiems 
savo pareigų. „Tokiu metu kaip šis kiekvienas gelbstisi pats, — 
pasakė jis. — Aš paleidžiu jus. Gelbėkitės patys.“ 

Štai tokia hiperbolizacija įskėlė Šo pyktį. Viename iš laiš- 
kų jis piktinasi, kad visa katastrofa pateikiama kaip herojiš- 
ka melodrama. „Spaudos požiūrį reikia vadinti paprasčiau- 
sia romantine beprotybe.“ 

Savo laiške laikraščiui Daily News and Leader Šo klausė: 
„Kam reikalingas visas šis bjaurus, šventvagiškas, nežmoniš- 
kas, pagyrūniškas melas? Tai katastrofa, kurios akivaizdoje 
pasipūtėlis virsta nusižeminusiu, patrakęs pokštininkas — 
rimtuoliu. O mes tapome pagyrūnais, akiplėšomis ir mela- 
giais. Teisūs ar neteisūs buvo žurnalistai? Ar spauda iš tiesų 
išreiškė visuomenės nuomonę? Bijau, kad taip. Bažnyčios ir 
valstybės vyrai pasigavo tą patį toną. Man tai sukėlė didžiu- 
lį pasibjaurėjimą, beveik nacionalinę gėdą. Gal aš pamišęs? 
Galimas daiktas. Kad ir kaip būtų, taip aš jaučiausi ir taip 
jaučiuosi dabar... Menka paguoda būtų galvoti, kad bet kuri 
kita tauta būtų elgusis lygiai taip pat absurdiškai". 

Žvelgiant iš istorinės perspektyvos, Šo požiūris ir minties 
aiškumas kelia nuostabą, bet taip pat stebina jo motyvacija. 
Tai buvo ne pirmas kartas, kai jis sąmoningai pareiškė 
provokuojančią savo nuomonę, kad atkreiptų į save dėmesį, 
jis ir vėl taip padarys karo metu ir pasieks dar didesnį 
efektą. Tačiau, kalbėdamas apie „Titanicą“, jis užgavo labai 
jautrią stygą. Pasak Konano Doilio, tai buvo vienas iš tų 
atvejų, kai Šo „ekscentriški, priešiški išpuoliai buvo tikrai 
brutalūs“. 

Konanas Doilis turėjo asmeninių priežasčių piktintis aki- 
vaizdžiu Šo beširdiškumu, nes „Titanico“ katastrofoje jis ne- 
teko savo draugo. Tarp aukų buvo žurnalistas V. T. Stedas, 
kuris, kaip ir Konanas Doilis, domėjosi spiritizmu. Jų drau- 
gystė atlaikė tai, kad Stedas kritikavo britų politiką per Būrų 
karą, ir Konanas Doilis buvo nusiuntęs jam Baltosios kuopos 

egzempliorių kaip savo pagarbos ženklą. Šo taip pat pažino- 


ad 


jo Stedą, bet laikė jį „visišku nemokša"“, nors garsiai apie tai 
ir nekalbėjo. 

Galvodamas apie Šo nejautrumą, Konanas Doilis pajuto 
norą parašyti emocingą protestą, tolygų šaltam Šo abejingu- 


mui. Akivaizdu, kad jo laiškas, pavadintas „Ponas Šo ir „Tita- 


nicas'“ buvo parašytas skubotai. „Ką tik perskaičiau pono 
Bernardo Šo straipsnį apie „Titanico“ žūtį, — rašė Konanas 
Doilis. — Straipsnis, parašytas neva siekiant teisybės, visus 


kaltina melu. Tačiau negaliu prisiminti jokio kito kūrinio, 
kuriame tiek daug neteisybės būtų pasakyta apie tą patį da- 
lyką. Niekaip negaliu suprasti, kaip žmogus tokiu metu gali 
taip abejingai ir lengvabūdiškai rašyti apie šią nelaimę." 

Išreiškęs savo nusivylimą neprideramu Šo tonu, Konanas 
Doilis vieną po kito apžvelgia kaltinimus dėl „piktinančio 
romantinio melo“. „Ko reikia pirmiausia, romantiškai apra- 
šant laivo sudužimą? — klausia Šo. — Tai moterų ir vaikų 
pagalbos šauksmai.“ Tačiau, Šo manymu, „Titanice“ mažai 
buvo paisoma šių pagalbos šauksmų. Kaip įrodymą jis nuro- 
do pirmąją gelbėjimosi valtį: joje galėjo tilpti keturiasdešimt 
žmonių, bet ji buvo nuleista tik su dvylika — su dešimt vyrų 
ir tik dviem moterimis. 

Konanas Doilis priima iššūkį: „Ponas Šo, norėdamas pa- 
grįsti savo ydingą tezę, jog ten nebuvo jokio heroizmo, patei- 
kia skaičius, sakydamas, kad moterims nebuvo suteikta gali- 
mybė gelbėtis pirmoms. Todėl jis pasirenka vienintelę, pačią 
mažiausią, valtį, kuri buvo nuleista ir irkluojama ypatingomis 
aplinkybėmis, kurių dabar nenagrinėsime. Kadangi joje buvo 
dešimt vyrų ir dvi moterys, negali būti kalbos apie kokį nors 
heroizmą ar taurumą, nes tai būtų tik apsimetimas. Bet ponas 
Šo, kaip ir aš, puikiai žino, kad jei kalbėtume apie antrąją 

valtį, tai turėtume pripažinti, kad joje iš 70 žmonių 65 buvo 
moterys ir kad plaukti buvo sunku, nes trūko vyrų irkluoti. 
Todėl, norėdamas sudaryti klaidinantį įspūdį, jis tyčia išskyrė 
vieną valtį, nors tikrai žinojo, kad tai neatspindi bendros padė- 
ties. Ar tai padori polemika ir ar turi rašytojas kokį nors pa- 
grindą kaltinti savo bendraamžius melagingais tvirtinimais?" 

Istorija patvirtina šį Konano Doilio teiginį. Nors daug gel- 
bėjimosi valčių buvo nuleistos nevisiškai pilnos, moterys ir 
vaikai buvo sodinami į jas pirmi. Iš „Titanicu“ plaukusių vaikų 
ir moterų išsigelbėjo trys iš keturių, 0 vyrų žuvo keturi iš 
penkių. 

Deja, ne visus Šo kaltinimus buvo galima taip lengvai at- 
remti. Antrasis jo kaltinimas „romantiniu melu“ buvo susijęs su 
kapitono Smito elgesiu katastrofos metu. „Nors visi vyrai, — 
rašė jis, — turi būti didvyriais, bet kapitonas privalo būti su- 
perdidvyriu, nuostabiu jūrininku, ramiu, drąsiu, nebijančiu mir- 
ties ir pavojų, gyvu liudijimu, kad dėl laivo žūties niekas ne- 
kaltas ir, netgi priešingai, kad tai Britanijos laivybos triumfas.“ 

Šį kaltinimą Konanas Doilis atrėmė: nėra teisinga teigti, 
kad žmonės, užjausdami kapitoną, dovanoja jam laivavedybos 
klaidas. „Dabar visi, įskaitant ir poną Bernardą Šo, puikiai 
supranta, jog niekas niekad neteisino tos rizikos ir jog užuo- 
jauta kilo regint, kaip senas garbingas jūrininkas, padaręs 
vieną baisią klaidą, kad atitaisytų skriaudą, sąmoningai paau- 
koja savo gyvybę, numesdamas savo gelbėjimosi ratą, iki pat 
galo stengdamasis padėti tiems, kuriuos jis nenorėdamas įskau- 
dino, ir galiausiai su vaiku plaukdamas prie valties, bet pats į 
ją lipti atsisakydamas. Tai yra faktas. Pono Šo tvirtinimas, kad į 
laivo sudužimą žiūrima kaip į „Britanijos laivybos triumfą“, tik 
parodo, — bet tai ir taip akivaizdu, — kad ponas Šo prasilen- 
kia su tiesa.“ 

Kaip visada, Konano Doilio nuoširdumas ir iškalba darė 
jam garbę. Gaila, bet diskutuodamas jis rėmėsi tomis „bai- 
siomis nesąmonėmis", sukėlusiomis Šo pykčio protrūkį. Ko- 
nanas Doilis guodėsi pasakojimais apie kilnius poelgius ka- 
tastrofos akivaizdoje. Niekas nežino ir nesužinos, ar kapitonas 
tikrai šoko gelbėti skęstančio vaiko. Konanas Doilis norėjo 
tuo tikėti, o Šo tokius tvirtinimus laikė „šlykščiomis ir ne- 
garbingomis nesąmonėmis". 

Rašytojų požiūriai dar labiau išsiskyrė, kai Konanas Doi- 
lis atkreipė dėmesį į laivo įgulą. Trečiuoju romantiniu ele- 
mentu Šo vadino laivo įgulos karininkų vaizdavimą. „Protar- 
piais, kai nešaudo išsigandusių užsieniečių, jie turi būti ramūs, 
išdidūs, nesvyruojantys bei ryžtingi.“ Tai buvo smūgis že- 
miau juostos, dviprasmiška užuomina į nepatvirtintą prane- 
šimą, kad karininkai ėmė šaudyti trečios klasės keleivius, 
kai šie bandė šturmu paimti gelbėjimosi valtis. Konanas Doilis 
tvirtino, jog pati ši mintis yra šlykšti, nes nėra jokių įrody- 
mų, kad kas nors būtų nušautas. Sako, vienas vienintelis 
karininkas paleido keletą šūvių iš savo revolverio virš pani- 
kos apimtos minios. 

Keista, bet Šo nesiėmė svarstyti, kokia buvo trečios kla- 
sės „Titanico“ keleivių moralė. Vietoj to jis visą dėmesį 
sutelkė į šiek tiek abejotiną karininko Haroldo Lovo (Harold 
Lowe) pavyzdį, kuris neva pasiuntęs Baltosios žvaigždės lai- 
vybos linijos valdytoją J. Briusą Ismėjų po velnių. Lovo pyk- 
čio proveržis, pripažino Šo, suprantamas, bet vargu ar tai 
didvyriškumo pavyzdys. 

Konanas Doilis su tuo nesutiko. „Negaliu įsivaizduoti 
geresnio savo pareigą vykdančio karininko pavyzdžio už tą, 
kai pavaldinys drįsta šitaip kalbėtis su laivininkystės linijos 
generaliniu direktoriumi, trukdančiu jam gelbėti žmones, — 

rašė Konanas Doilis. — Šeštasis karininkas kartu su kapito- 
nu nugrimzdo į dugną, taigi, manyčiau, net ponas Šo negalė- 
tų reikalauti iš jo daugiau.“ Iš tiesų, Lovas buvo wienas iš 
keturių išsigelbėjusių karininkų, tačiau Konano Doilio klai- 
da vargu ar gali stebinti, nes kai kurie pirminiai pranešimai 
skelbė, kad žuvo visi karininkai. 

Pačius aštriausius žodžius Konanas Doilis skyrė atremti 
paskutinį romantinį reikalavimą, kurį Šo įtraukė į sąrašą. „Vi- 
si, pasitikdami mirtį, turi nė nevirptelėti iš susijaudinimo, — 
rašė Šo, — o orkestras... kaip akompanimentą turi groti „Die- 
ve, arčiau tavęs"." 

Tada, kaip ir dabar, bene labiausiai jaudina „Titanico“ 
orkestro elgesys tragedijos metu. Susidūrus su ledkalniu 
orkestrui buvo liepta groti linksmas regtaimo melodijas, kad 
nuramintų keleivius ir būtų išvengta panikos. Net ir tada, 
kai buvo akivaizdu, kad laivas skęsta, muzikantai grojo tol, 
kol nebegalėjo stovėti ant pasvirusio denio. Pasakojama, jog 
paskutinis jų grotas kūrinys buvo giesmė „Dieve, arčiau 
tavęs", kaip teigė Šo, bet ne visi išsigelbėjusieji tvirtino tą 
patį. Nors muzikantus gyrė už jų romią drąsą, Šo manė, kad 
taip elgtis buvo negarbinga. Pasak jo, regtaimo melodijos 
sukūrė melagingą įspūdį, neva nieko blogo neatsitiko, ir 
sukliudė laiku pradėti gelbėtis. 

Konano Doilio manymu, šįkart Šo nedovanotinai prašovė 
pro šalį. Kad ir kokie būtų jo motyvai, Šo visiškai pro pirštus 
žiūrįs į pačią kilnumo sąvoką, kuri Konanui Doiliui esanti 
šventa. „Ponas Šo mėgina suniekinti kilnų orkestro poelgį 
tvirtindamas, kad jie tik vykdė įsakymą, duotą siekiant iš- 
vengti panikos, — rašė jis. — Net jei būtų taip, ar tai galėtų 
sumenkinti tokio įsakymo išmintingumą ar muzikantų did- 
vyriškumą? Tai buvo teisingas sprendimas, mėginant išvengti 

panikos, ir nuostabu, kad atsirado žmonių, kurie tokiu metu 
sugebėjo taip elgtis.“ 

Konano Doilio manymu, toks narsumas tikrai būtų pa- 
daręs garbę serui Naidželui Loringui ar Rodniui Stounui. 
Tai, kad spauda galbūt persistengė arba net išgalvojo šią 
istoriją, jam nerūpėjo. Epinė katastrofa reikalavo epinių 
herojų. Baigdamas savo atsakymą Šo, Konanas Doilis aiš- 
kiai išsakė tokį požiūrį: „Dėl svarbiausio kaltinimo, esą šia 
nelaime buvo pasinaudota britų savybėms išaukštinti, galiu 
pasakyti štai ką: mes būtume prarasta tauta, jei negerbtu- 
me žmonių drąsos ir drausmės, pasireiškusių pačia ryš- 
kiausia forma. Tai, kad mes didžiuojamės ne tik savo tau- 
tiečiais, rodo ir tas faktas, jog amerikiečių keleivių, 0 ypač 
taip dažnai koneveikiamų milijonierių, elgesiu žavimės kaip 
bendru šio nuostabaus epo bruožu. Labai gaila matyti ne- 
abejotinai genialų Žmogų, švaistantį talentą tam, kad pa- 
niekintų savo tautą, ką jau kalbėti apie tai, kad jo žodžiai 
dar labiau aitrina žaizdas tų, kuriems ir taip teko iškentėti 
daugiau, nei žmogus gali pakelti". 

Ne kiekvienas „Titanico“ žūtį būtų pavadinęs „nuostabiu 
epu“, tačiau Konano Doilio aistringa laivo įgulos gynyba 
puikiai atitiko visuomenės nuotaikas. Jei Šo būtų palikęs 
viską ramybėje, Konanas Doilis būtų triumfavęs. Tačiau po 
dviejų dienų pasirodė triuškinamas atsakymas. 

Savo pirmame straipsnyje Šo pliekė beveidę spaudą. Da- 
bar visas jo įtūžis buvo nukreiptas į Konaną Doilį. „Aš ti- 
kiuosi, — pradėjo jis, — įtikinti savo draugą, serą Artūrą 
Konaną Doilį, išliejusį romantišką bei širdingą protestą, per- 
skaityti mano straipsnį dar tris keturis kartus ir iš naujo 
viską permąstyti, nes joks sveiko proto žmogus negalėtų 
nesutikti su kiekvienu mano parašytu žodžiu." 

Šo dar kartą atpasakojo spaudoje aprašytus „neprotingos 
romantikos“ epizodus ir „stulbinamo bailumo istorijas“, il- 
giau stabtelėjo ties Konano Doilio žavėjimusi Haroldu Lovu, 
pasiuntusiu savo viršininką po velnių. „Seras Artūras kalti- 
na mane melu, — rašė Šo, — bet turiu pripažinti, kad jis nė 
kiek neskatina manęs sakyti tiesą. Jis ir toliau kalba, kad 
tai, ką aš nusiunčiau leidėjui, yra didžiausias melas. Jis 
rašė, jog karininko, pasiuntusio poną Ismėjų po velnių, žo- 
džius „aš paminėjau tarsi taip kalbėti būtų nusikaltimas“. Aš 
to nedariau. Aš sakiau, kad toks pykčio protrūkis yra visai 
natūralus, bet nei pasigėrėtinas, nei didvyriškas. Jei aš ne- 
teisus, tuomet galiu tvirtinti, kad pats esu didvyris.“ 

Toliau Šo rašė Konaną Doilį teigiant, kad jis negalįs 
įsivaizduoti geresnio savo pareigas atliekančio karininko 
pavyzdžio. „Ne, galite, sere Artūrai, — atkerta Šo, — ir 
daug kartų tai įrodėte savo kūriniuose. Tai ne didvyrišku- 
mas, 0 jūsų vaizduotė dar neišseko ir protas nesuminkštė- 
jo tiek, kad įžvelgtumėt kilnumą bei didvyriškumą, jei 
susirūpinęs karininkas siunčia savo viršininką (vos ne 
Dievą!) po velnių." 

Kapitono Smito gynyba sulaukė dar piktesnio Šo atsako. 
„Titanico“ kapitonas nepadarė „baisios klaidos“, kaip mano 
seras Artūras. Jis nepadarė jokios klaidos. Jis puikiai žinojo, 
kad susidūrimas su ledkalniu yra vienintelis mirtinas pavo- 
jus, O tai žinodamas rizikavo ir pralošė. Sentimentalūs kvai- 
liai trūkčiojančiu balsu man sako, kad „jis nugrimzdo į gel- 


mes“; ir katė nugrimzdo, atsakau su panieka, kurios jie 
nusipelnė." 

Šo pripažino, kad griežti jo žodžiai kai kam gali būti 
skaudūs, bet aplinkybės yra tokios, jog jis neturįs kito pasi- 
rinkimo. „Jei kiti būtų buvę tiek pat dėmesingi, aš nebūčiau 

drįsęs dar labiau didinti kapitono Smito artimųjų sielvarto 
pridurdamas vieną kitą žodį apie faktus, kurie ir taip iškalbin- 
gi, — atkakliai tvirtino Šo. — Bet jei rėksmingi žurnalistai ir 
toliau garbins advokatą, kurio klientai nuteisiami myriop, 
gydytoją, kurio ligoniai miršta, generolą, kuris pralaimi mū- 
šius, ir kapitoną, kurio laivas nueina į dugną, tokia klastotė 
turi būti sustabdyta bet kokia kaina.“ 

Konanas Doilis nusprendė toliau ginčo netęsti. Be jo- 
kios abejonės, jis būtų norėjęs atsakyti į kai kurias ypač 
kandžias Šo replikas, bet suprato, kad nėra prasmės pradė- 
ti dar vieną ratą su tokiu nesukalbamu priešininku. „Neno- 
rėdamas tęsti bergždžios diskusijos, — trumpai ir oriai pa- 
reiškė jis, — paminėsiu tik vieną dalyką misterio Šo 
atsakyme į mano laišką. Jis sako, kad apkaltinau jį melu. 
Tikrai šito nepadariau. Blogiausia, ką esu pasakęs arba ką 
manau apie misterį Šo, yra tai, kad, būdamas apdovanotas 
daugybe talentų, jis neturi gebėjimo pasverti faktų arba 
neturi tos savybės — vadinkime ją taktu, žmogiškumu ar 
kaip kitaip, — kuri neleidžia žmogui be reikalo Žeisti kitų 
žmonių jausmus.“ 

Galiausiai jų susirašinėjime beveik neliko „Titanico“ te- 
mos, bet puikiai atsiskleidė Šo ir Konano Doilio asmeny- 
bės. Šo žodį „romantika“ vartojo tik menkinamąja reikšme. 
Kritikuodamas spaudą, jis vis kartojo tokias frazes kaip 
„romantiškas melas“, „netinkama romantika“ arba „roman- 
tiška kvailystė“, o Konano Doilio požiūrį vadino „romantiš- 
ku ir širdingu '. Konanui Doiliui ši tragedija buvo „nuostabus 
epas“, panašus į jo istorinius romanus, ir todėl jis galėjo 
matyti aukų didingumą. „Visos didelės tuščios dėmės že- 
mėlapyje jau užpildytos, — liūdnai pareiškė jis Paslaptingoje 
šalyje, — ir romantikai nebeliko vietos." 

Nepaisant jų įsitikinimų tvirtumo, jie abu faktus rinkosi 
tokius, kad pagrįstų savo argumentus, ir nė vienas neiš- 
vengė šiek tiek retoriško melo. Konanas Doilis jautėsi 
įžeistas vien užuominos, esą jis pavadinęs Šo melagiu, galbūt 
pamiršęs, kad anksčiau sakė negalįs prisiminti „jokio kito 
tokio kūrinio, kuriame būtų tiek daug neteisybės pasakyta 
apie tą patį dalyką". Savo ruožtu Šo pliekė spaudą, esą ji 
šlovindama „Titanico“ įgulą pasakanti dalį tiesos, bet pats 
nusileido iki jų lygio užsimindamas apie „išsigandusių už- 
sieniečių šaudymą“. 

Konanas Doilis niekad nepamiršo ginčo su Bernardu Šo 
kartėlio, bet jam buvo malonu pareikšti, kad tai visai nepa- 
keitė jų „gerų asmeninių santykių“. Šiek tiek vėliau tais 
pačiais metais jie abu pasisakė prieš religinį persekiojimą 
Airijoje. „Nepaisant visko, — rašė Konanas Doilis, Šo yra 
maloni būtybė, ir aš pasirengęs patikėti jį turint ir gerų 
žmogiškų bruožų, bet neparodant jų visuomenei. Juk nega- 


uu 


lėjo blogas žmogus parašyti „Šventosios Joanos“. 


Visoje „Titanico“ tragedijoje niekas taip stipriai nesu- 
krėtė Konano Doilio kaip laivo muzikantų, kurių nė vienas 
neišsigelbėjo, drama. Konanas Doilis, senas tūbos pūtikas, 
nusprendė įamžinti jų atminimą eilėraščiu „Regtaimas“, grei- 
čiausiai įkvėptas Radjardo Kiplingo eilėraščio „Birkenhe- 
do rikiuotė“, kurį jis parašė pagerbdamas 1852 metais prie 
Pietų Afrikos nuskendusio britų keleivinio laivo aukas. Kaip 
ir „Titanice“, šiame laive taip pat nebuvo pakankamai gel- 
bėjimo valčių, kad galėtų sutilpti visi keleiviai. Kareiviai ir 
jūreiviai drąsiai gelbėjo moteris ir vaikus, o patys, tyliai 
sustoję ant denio į rikiuotę, nugrimzdo į dugną kartu su 
laivu. 

Palyginti su Kiplingu, Konano Doilio poetiniai gabumai 
buvo gana kuklūs, bet niekas, išskyrus galbūt Bernardą Šo, 
negalėjo nejausti jo eilėse nuoširdžios užuojautos ir gailes- 
čio: 

Ten pragaras žioruoja apačioj, kur sudaužyti katilai 
riaumoja, 

Laivas pasviręs, semiamas vandens, valtys visų nesu- 
talpina, 

Nieko daugiau tu negali nei padaryti, nei padėti — 

Tik regtaimo garsais juos palydėti. 


Ei, vaikinai, nepamirškit mušti takto! Žiūrim į gaidas! 
Nežiūrėkit į per denį riedančias bangas! 

Grokit taip, kaip grojot visada, 

Kai šimtai šokėjų trypė poromis. 


Muša jie taktą lempų apšviestame denyje, 

Spindi jų apykaklės juodam nakties fone — 

Šiandieną kitką turi jie galvoti ir daryti, 

Bet skambėjimas regtaimo gal padės lengviau sutikti 
mirtį. 


Pabaikit groję! Šviesos gęsta! 

Po kojomis jau denis linksta! Pirmagalys jau grimzta! 

Vilties giesmė iš mirštančiųjų rankų išeinantiems į am- 
žinybę, 

Ir muzika švelni nutyla — suteik, o Dieve, mums vi- 
siems ramybę! 


369 


ARTŪRO KONANO DOILIO GYVENIMAS 


21 


Ant kelių parklupdyta Anglija 


„Spauda, Votsonai, — pati vertingiau- 
sia institucija, jei tik moki ja pasinau- 
doti.“ 

ŠERLOKAS HOLMSAS, 


IŠ „ŠEŠIŲ NAPOLEONŲ" 


1914 metais Konanas Doilis į „Titanicą“ panašiu laivu 
„Olympicas“ išplaukė į Ameriką. Praėjus dvejiems metams 
nuo polemikos su Bernardu Šo, net jei Konanas Doilis turė- 
jo kokių nors abejonių dėl „Olimpico“ kapitono ar jo ko- 
mandos, gebėjo tai nuslėpti ir atsisveikino linksmai mojuo- 
damas ranka. 

Buvo praėję dvidešimt metų nuo Konano Doilio pirmojo 
apsilankymo Niujorke, ir jo pakartotinis atvykimas sukėlė 
įvairių spaudos spėlionių. „Šerlokas Holmsas, kaip būsimasis 
Niujorko pilietis, yra viena iš sero Artūro Konano Doilio pa- 
siūlytų malonių galimybių,“ — rašė New York Times. „Atrodo, 
kad seras Artūras laiko Niujorką puikia vieta didžiojo detek- 
tyvo gebėjimams išbandyti, ir galime pagrįstai manyti, jog jei 
Amerikos sostinė yra gana didelis ir gana ydingas miestas 

Holmsui, tai ji tikrai turėtų būti tinkama gyventi nenuils- 
tančiam daktarui Votsonui." 

Iš tikrųjų didysis detektyvas neturėjo nieko bendra su 
šiuo vizitu. Kanados vyriausybė pakvietė Konaną Doilį į drau- 
gišką kelionę po Kanados nacionalinius parkus. Jis dvejojo, 
ar verta išvykti iš Britanijos tokiu politiškai nestabiliu metu, 
tačiau negalėjo atsispirti galimybei pamatyti Šiaurės Ameri- 
kos laukinę gamtą, apie kurią tiek daug buvo skaitęs vaikys- 
tėje. Kelionėje jį lydėjo ponia Konan Doil, palikusi auklės 
globai jų vaikus, taip pat ir prieš dvejus metus gimusią duk- 
rytę Džiną. 

Pora planavo šešias dienas praleisti Niujorko „Plaza“ vieš- 
butyje, o paskui traukiniu vykti į Kanadą. Išlipęs Niujorke, 
Konanas Doilis pamatė, kad nuo praeito jo apsilankymo 1894 
metais miestas labai pasikeitė. „Aš sužavėtas, tiesiog apstul- 
bęs, — sakė jis New York Times korespondentui. — Atrodo, 
lyg kas būtų praėjęs per miestą su laistytuvu ir visi šie milži- 
niški pastatai išaugo per naktį. Kai lankiausi čia prieš dvide- 
šimt metų, Pasaulio prekybos centro pastatas buvo aukščiau- 
sias. Dabar jis pranyksta tarp kitų dangoraižių. Niujorkas — 
nuostabus miestas, o Amerika — nuostabi šalis, kurios laukia 
didelė ateitis.“ 

Viljamas J. Bernsas (William J. Burns), Viljamo J. Bernso 
nacionalinės seklių agentūros įkūrėjas, pasitiko Konaną Doilį 
uoste ir rūpinosi svečiais beveik per visą jų viešnagę Niu- 
jorke. Išgarsėjęs sukčiavimo ir korupcijos bylų tyrimais, Bern- 
sas buvo vadinamas Amerikos Šerloku Holmsu. Prieš metus 
jis svečiavosi pas Konaną Doilį ir praleido puikų vakarą 
kamantinėdamas visų su Pinkertonu susijusių smulkmenų. 

Detektyvas sudarė visą kelionės programą. Konanas Doi- 
lis užkandžiavo su meru Ardolfu Klainu (Ardolph Kline), 

pietavo su leidėju Džordžu H. Doranu (George H. Doran), 
apžiūrėjo Sing Singo kalėjimą ir stebėjo beisbolo rungtynes 
tarp Niujorko „Yankees“ ir Filadelfijos „Athletics“. Bernsui 
patiko rungtynės, bet Konanas Doilis, kuris būdamas pen- 
kiasdešimt penkerių tebežaidė mėgėjiškoje kriketo lygoje, 
profesionalų sportą vertino gana santūriai. „Kas turi storiau- 
sią piniginę, to ir komanda geriausia, — rašė jis, — ir nėra 
reikiamo santykio tarp žaidėjo ir miesto, už kurį jis Žaidžia.“ 

Garsiais šūksniais „Valio!“ Konaną Doilį sutiko Keliauto- 
jų klube, kurio veikla buvo skirta Anglijos ir Amerikos drau- 
giškiems ryšiams stiprinti ir kuriame jo garbei buvo surengti 
pietūs. „Štai stoviu čia kaip keliautojas, — kreipėsi jis į susi- 
rinkusius. — Senais laikais keliautojo krepšyje būdavo jo 
daiktai ir tuščia piniginė. Savo krepšyje vietoj daiktų aš turiu 
gerą, tvirtą anglišką skėtį. O dėl piniginės, tai ponas Loidas 
Džordžas (Lloyd George) pasirūpino, kad ji būtų tuščia. Ka- 
daise buvo madingas šūkis „Anglija tikisi, kad kiekvienas 
pilietis atliks savo pareigą tėvynei". Šiandien „Anglija tikisi, 
kad kiekvienas pilietis sumokės mokesčius". 

Dar po dviejų dienų Konanas Doilis nuvyko į Koni salą, 
kur, pasak New York Times, „lengvai įsiliejo į margą iškylau- 
tojų, dešrelių pardavėjų bei triukšmingų turistų minią“. „Ko- 
nanas Doilis viskuo džiaugiasi kaip didelis vaikas“, — skelbė 
antraštė. Džiūgaujančios minios sveikino rašytoją, o dūdų or- 
kestras sugrojo „Dieve, sergėk karalių“. Konanas Doilis entu- 
ziastingai išbandė atrakcionus, leido išburti savo ateitį ir už- 
ėjo į Keistuolių kaimo juokų kambarį, kur svyruojant sienoms 
ir slankiojant grindims įstengė išlaikyti pusiausvyrą ir išėjo 
„Šiek tiek susivėlęs, bet nepaprastai linksmas". 

„Koni saloje nėra kada galvoti, — sakė jis reporteriams, — 
bet aš tikrai gerai praleidau laiką.“ 

Šiaip ar taip, gal būtų buvę geriau mažiau linksmintis, o 
daugiau galvoti, nes duodamas daug interviu netrukus pa- 
tyrė nemažai keblumų. Per pirmąjį apsilankymą Amerikoje, 
atiduodamas duoklę spaudai, jis surengė vieną varginančią 
spaudos konferenciją, kurioje jautėsi „kaip žiurkė tarp ter- 
jerų“. Dabar, kai reporteriai sekiojo jam iš paskos, jis neat- 
sargiai pakomentavo sufražisčių judėjimą, kuriam nepritarė. 
„Žmonės pavargo nuo langų daužymo, namų deginimo bei 
paveikslų darkymo“, — pareiškė jis. Jei karingos sufražistės 
nesiliaus, pasipiktinusi visuomenė nulinčiuos jas, perspėjo 
Konanas Doilis. 

Toks komentaras leidžia manyti, kad Konano Doilio po- 
žiūris į moterų teises buvo vos ne dinozaurų laikų. Nors jis 
niekada nepritarė sufražisčių judėjimui, tikrieji jo jausmai 
buvo kur kas sudėtingesni ir ne tokie agresyvūs kaip būtų 
galima spręsti iš ekspromtu pasakytų pastabų. 

Nors Konanas Doilis dalyvavo reformuojant skyrybų įsta- 
tymą, jo pozicija mažai pasikeitė nuo kandidatavimo į Parla- 
mentą laikų. Jo įsitikinimu, moterys galėtų tikėtis rinkimų 
teisės, jei pačios mokėtų mokesčius. Teisybę pasakius, tai 
nebuvo toks ribotas požiūris, kaip galėtų atrodyti. Jo motinos 
pavyzdys rodė, kad moteris gali būti savarankiška vyrų pa- 
saulyje, ir jis nematė jokio pagrindo, kodėl moteris negalėtų 
gyventi iš savo profesijos. 

Tačiau apskritai jis buvo linkęs išlaikyti praeitame am- 
žiuje nustatytą socialinę tvarką. Reikėtų prisiminti, kad jo 
paties vaikystė buvo anaiptol ne tradicinė. Jis turėjo nugalė- 
ti nemažai sunkumų, kad perprastų to meto vertybes, ir to- 
dėl atkakliai jų laikėsi. Kartą Šerlokas Holmsas švelniai krei- 
pėsi į daktarą Votsoną sakydamas: „Tik jūs vienas nesikeičiate 
šiame permainingame amžiuje“. Tą patį galima pasakyti ir 

apie Konaną Doilį — jam sufražisčių judėjimas reiškė so- 
cialinį chaosą, bet ne kovą dėl lygių moterų teisių. 

Toks atviras Konano Doilio pasisakymas sukėlė didelį 
susidomėjimą. Grįžęs į Angliją ir perskaitęs, kaip Niujorko 
spauda „išpūtė“ jo komentarus, jis suprato būtinai turįs atsi- 
sakyti kai kurių savo pareiškimų. „Jaučiuosi bjauriai, — 
sakė jis žurnalistams spaudos konferencijoje, — ir dėl to 
kalti Amerikos žurnalistai." Toliau jis pasakojo apie tai, kaip 
pasibaisėjo perskaitęs, „esą jis trokšta nulinčiuoti"“ sufražis- 
tes. „Turiu patikslinti, nes kitaip nedrįsčiau grįžti į Angliją, 
kad turiu daug draugų tarp kovotojų bei jiems prijaučian- 
čių. Aš tik norėjau pasakyti, jog bijau, kad artėja toks 
metas, kai bus imtasi labai radikalių veiksmų, kai nebus 
paisoma įstatymų, ir pasekmės bus labai baisios." 

Kitame interviu, prisimindamas savo apsilankymą Sing 
Singo kalėjime, Konanas Doilis su humoru apibūdino savo 
santykius su spaudos atstovais. Pasėdėjęs sekundėlę kalėji- 
mo elektros kėdėje, Konanas Doilis leidosi užrakinamas 
septynių pėdų ilgio ir keturių pėdų pločio kameroje, kad 
suprastų, kaip jaučiasi joje įkalintieji. „Tai buvo pats ra- 
miausias laikas nuo mano atvykimo į Niujorką, — pareiškė 
jis, — nes tik taip galėjau pabėgti nuo reporterių.“ 

Po visų Niujorko negandų Kanada Konanui Doiliui buvo 
tikra atgaiva. Didžiojo magistralinio geležinkelio prezidentas 
paskyrė Konanams Doiliams savo ištaigingą asmeninį vagoną 
su svetaine, valgomuoju bei visais naujausiais patogumais. 

Ši kelionė turėjo simbolizuoti draugiškus Kanados ir Bri- 
tanijos santykius, ir Konanas Doilis leidosi į ją su jam įpras- 
tu entuziazmu. Jis kalbėjo susitikimuose, lankėsi valstybinė- 
se institucijose bei žavėjosi natūraliu gamtos grožiu Džasperio 
ir Algonkvino nacionaliniuose parkuose, pozavo su beisbolo 

lazda rankose ir smūgiuodamas vos nenukirto fotografui gal- 
vos, žavėjosi skaidriais, neužterštais ežerais ir net pabandė 
žvejoti, tik nelabai sėkmingai, tuo tarpu Džinai pavyko už- 
kabinti aštuonių svarų upėtakį. 

„Kanada primena pražystančią gėlę, — rašė jis, — kas- 
kart į ją pažiūrėjęs, pamatysi dar kelis išsiskleidusius žied- 
lapius.“ Kitaip nei Niujorkas, plačios atviros Kanados erd- 
vės buvo sklidinos romantikos. Grūdų elevatoriai jam priminė 
Luksoro kolonas, o pirmas žvilgsnis į Uolinius kalnus sugrą- 
žino jį į vaikystę, kai skaitydavo šiurpius Main Rido pasa- 
kojimus apie nuotykius pasienyje. „Kiek didvyriškų Žygdar- 
bių įsivaizdavau padaręs tame laukiniame indėnų, kailinių 
žvėrelių medžiotojų ir grizlių pasaulyje! — rašė jis. — O čia 
pagaliau pamačiau visa tai kylant saulei. Aš pagaliau išvydau 
savo svajonių kalnus, kurių daugelis berniukų niekada ne- 
pamatys.“ 

Vėliau Konanas Doilis prisimins, kad birželį, grįždamas 
namo, jis nė negalvojo apie jų laukiančius reikšmingus 
pasaulio istorijos įvykius. Iš tikrųjų Konanas Doilis daug 
aiškiau negu kas kitas suvokė artėjant karą. Prieš trejus 
metus jis dalyvavo draugiškose princo Henrio automobilių 
lenktynėse, kuriose penkiasdešimt vokiečių rungėsi su ke- 
turiasdešimčia britų iš Karališkojo automobilių klubo. Šias 
varžybas Jurgio V karūnavimo garbei surengė Vokietijos 
princas. Tris savaites trukęs renginys turėjo sustiprinti ryšius 
tarp Anglijos ir Vokietijos, o iš tikrųjų parodė vis didėjantį 
dviejų šalių nesutarimą. 

Konanas Doilis labai laukė šio renginio. Jis buvo prisiekęs 
automobilininkas, o su automobilizmu susiję nemalonūs epi- 
zodai jau seniai buvo praeityje. Kartu su Džina, kuri buvo 
šturmanas, savo 16 arklio jėgų „Dytrich-Lorein“ jie išvyko į 

Hamburgą, iš kur turėjo prasidėti lenktynės. 2500 mylių 
maršrutas vedė per Kelną į Bremerhaveną, tada garlaiviu į 
Sautemptoną, paskui į šiaurę Edinburgo link ir baigėsi Lon- 
done. 90 dalyvių per dieną nuvažiuodavo po 150 mylių. 
Konanas Doilis stengėsi neatsilikti net ir tada, kai reikėda- 
vo išlipti iš mašinos ir stumti ją į stačią kalvą. 
Kiekvienoje mašinoje važiavo po karinį varžovų stebė- 
toją. Tvirtas ir labai oficialus grafas Karmeris (Carmer), va- 
žiavęs su Konanais Doiliais, ilgainiui tapo šiek tiek malo- 
nesnis. Kitiems varžybų dalyviams sekėsi ne taip gerai. 
Konaną Doilį ypač stebino, kaip karingai nusiteikę kai 
kurie vokiečių stebėtojai, ir sukrėtė pastabos, kad karas 
neišvengiamas, kurių jam daug teko nugirsti. Britai sten- 
gėsi susilaikyti ir nespręsti ginčų kumščiais. „Vienintelis 
dalykas, ko aš noriu, — tai nugalėti juos,“ — pareiškė 
vienas britų pulkininkas. Britai pasiekė pergalę Londone ir 
gavo prizą — dramblio kaulo taurę su išgraviruotu žodžiu 
„Taika“. Konanui Doiliui šis epizodas pasirodė „šiek tiek 
nevykusi vaidyba“, siekiant atitraukti dėmesį nuo Vokieti- 
jos laivyno veiksmų Maroke. „Mane apėmė bloga nuojau- 


ta“, — prisiminė Konanas Doilis. 
Viešai jis stengėsi rodyti draugiškumą Vokietijai. Laiš- 
ke Londono laikraščiui Times jis gyrė vokiečių vaišingu- 
mą. Linksmus draugiškai nusiteikusių vokiečių sveikini- 
mus pravažiuojantiems britų lenktynininkams, Konanas 
Doilis vadino geros valios pareiškimu. „Vieninteliai nesu- 
tarimai, — rašė jis, — kildavo dėl nežinojimo, kad net 
nedidelė gėlių puokštelė, mesta tau važiuojant didžiuliu 
greičiu, gali virsti pavojinga raketa.“ 

Konanui Doiliui buvo būdinga, nepaisant blogos nujau- 
tos, viešuose susitikimuose išreikšti savo padėką. Net ir vė- 

liau, kai karas buvo atnešęs tiek daug žalos, Konanas Doilis, 
prisimindamas princo Henrio automobilių lenktynes, paminė- 
davo malonų vokiečių karininką, kuris kiekvieną rytą palik- 
davo Džinai gėlių. 

Įsitikinęs, jog karo išvengti nepavyks, Konanas Doilis 
atkreipė dėmesį į karinį pasirengimą. 1906 metais jis pasiū- 
lė suburti Britanijos automobilininkus į greito reagavimo bū- 
rį. 1910 metais jis parašė laišką į Daily Express ir siūlė 
svarstyti, ar nevertėtų vietoj kavalerijos sudaryti dviratinin- 
kų pulkus. Po princo Henrio automobilių lenktynių Kona- 
nas Doilis pradėjo studijuoti vokiečių karo literatūrą, vei- 
kiausiai generolo Bernhardžio (Bernhardi) darbus, kurio 
karingas veikalas Vokietija ir kitas karas sukėlė jam siaubą. 
1913 metais, atsakydamas į šį veikalą, Fortnightly Review 
Konanas Doilis paskelbė ilgą straipsnį, pavadintą „Anglija 
ir kitas karas“. Straipsnyje jis aprašė naujus, galingus bei 
kompetentingų karo vadų dar neišbandytus kovos būdus. 
„Tai povandeniai laivai ir orlaiviai, — rašė Konanas Doilis, 
išsakydamas nuomonę, kuri tuo metu nebuvo plačiai papli- 
tusi. — Pastarieji neatrodo grėsmingi arba nepakankamai 
grėsmingi, kad pakeistų visas kampanijos sąlygas. Bet po- 
vandenininiai laivai — visai kitas dalykas. Jokia blokada 
negali sulaikyti jų uoste ir jokie įgūdžiai ar drąsa negali jų 
neutralizuoti, kai jie pasirengę pulti.“ 

Prekybiniai laivai, kaip ir karinis laivynas nebus apsau- 
goti nuo povandeninių laivų atakų, o Britanija gali likti 
atkirsta nuo savo tiekimo šaltinių. Vienintelė išeitis, Kona- 
no Doilio supratimu, būtų tunelio per Lamanšą statyba. Ku- 
rį laiką jis studijavo šią idėją ir paskaičiavo, kad tunelio 
statyba užtruktų trejus metus ir Britanijos mokesčių mo- 
kėtojams kainuotų penkis milijonus svarų. Taikos metu 

tunelis pagyvintų keliones ir pritrauktų į Britaniją tūkstan- 
čius turistų, bijančių keliauti jūra, o karo metu tuneliu 
galėtų būti gabenama kariuomenė bei tiekiamos maisto 
atsargos ir pašalinama visiškos blokados grėsmė. 

Konanas Doilis niekada netvirtino, jog yra sumanymo 
statyti tunelį autorius, tačiau noriai naudojosi savo įtaka, 
kad atkreiptų į šią idėją visuomenės dėmesį. Ši mintis su- 
kėlė gyvas diskusijas laikraščiuose, o ne vienas korespon- 
dentas kėlė klausimą, kas atsitiktų, jei priešas užgrobtų 
tunelį. Į tai Konanas Doilis atsakė, jog užpuolikas turėtų 
laimėti ir užimti abu tunelio galus. „Toks netikėtumas per- 
žengia visas sveiko proto ribas“, — pareiškė jis. Tuo tarpu 
kiti korespondentai spėliojo, kas atsitiktų, jei prasidėtų ka- 
rinis konfliktas tarp Britanijos ir Prancūzijos. Tokia situaci- 
ja Konanui Doiliui taip pat atrodė mažai tikėtina, bet jei 
jau taip atsitiktų, tunelį būtų galima užantspauduoti. Deba- 
tai užsitęsė, ir jis piktinosi, kad diena po dienos neduoda 
jokių konkrečių rezultatų. „Įdomu, ką apie tai manys mūsų 
vaikaičiai, — rašė jis, — tikriausiai tą patį, ką mes mano- 
me apie Sueco kanalo priešininkus." 

Nusivylęs tuo, kad visi jo pasiūlymai „atsimuša į parti- 
nę politiką“, Konanas Doilis nusprendė kreiptis į visuome- 
nę. Prieš šešerius metus parašytame apsakyme „Briuso ir 
Partingtono brėžiniai“ („The Bruce-Partington Plans') vie- 
na Maloninga dama atgavusi pavogtą povandeninio laivo 
planą apdovanoja Šerloką Holmsą smaragdo segtuku kak- 
Konanas Doilis atgaivino šią temą parašydamas pamokomą 
istoriją „Pavojus! Kapitono Džono Sirijaus laivo žurnalas“ 
(„Danger! Being the log of Captain John Sirius | ir paskelb- 
damas ją Žurnale Strand tuoj sugrįžęs iš Kanados. Veiks- 

mas vyksta netolimoje ateityje, kai Britanija įsivelia į ginčą 
dėl sienos su gana silpna Europos valstybe Norlandija. 
Norlandijos karalius jau linksta pasiduoti, bet kapitonas 
Sirijus, vadovaujantis kukliam aštuonių povandeninių lai- 
vų laivynui, pasiūlo planą, kaip Britanijos prekybos laivy- 
ną padaryti neveiklų. „Jūsų didenybe, — kreipiasi kapito- 
nas į viltį praradusį karalių. — Duodu galvą nukirsti, kad 
paklausęs mano patarimo, per mėnesį arba daugiausia per 
šešias savaites parklupdysite Angliją ant kelių.“ 

Kapitono planas — nutraukti Anglijos tiekimo kana- 
lus. Nors anglai greitai sunaikino Norlandijos karinį jūrų 
laivyną, kapitono Sirijaus vadovaujami aštuoni povande- 
niniai laivai prasmuko pro torpedinius laivus ir surengė 
ne vieną niokojančią ataką prieš su atsargomis į Angliją 
plaukiančius laivus. Netrukus visa šalis ima badauti, o Nor- 
landijos povandeniniai laivai prasiskverbia į pačias Tem- 
zės žiotis. „Stebėtina, kad anglai, kurie garsėja kaip labai 
praktiška tauta, nepamatė jai gresiančio pavojaus“, — sa- 
ko kapitonas Sirijus. 

„Pavojus!“ yra bene geriausias propagandinis Konano 
Doilio kūrinys. Dėl vaizdingų povandeninių laivų bei jų gin- 
kluotės aprašymų, pasakojimas ne tik pretenduoja į šiuolai- 
kinio karinio trilerio žanrą, bet ir parodo, kad Konanas Doi- 
lis buvo gerai susipažinęs su technine literatūra. Na, o pats 
siužetas tuoj užplaukė ant politinės kritikos seklumos. „Ak, 
Džonai, Džonai Buli, — monotoniškai kartoja kapitonas Siri- 
jus, rengdamasis savo negailestingai misijai, — tu gausi 
gerą pamoką, o aš būsiu tavo mokytojas. Ne kas kitas, bet aš 
pamokysiu, jog negalima gyventi dirbtinomis sąlygomis ir 
elgtis taip, lyg jos būtų tikros. Daugiau įžvalgumo, Džonai, ir 
mažiau partinės politikos, štai mano pamoka tau.“ 

Subtilumu Konanas Doilis nepasižymėjo. Vėliau jis sakė, 
kad ši istorija buvo skirta ne maloniam pasiskaitymui, bet 
tam, kad visuomenė atkreiptų dėmesį į jų šaliai gresianti 
didelį pavojų. 

Kūrinį išspausdinus žurnale The Strand, Konanas Doilis 
ir Grinhafas Smitas keleto žymių laivyno ekspertų pasitei- 
ravo jų nuomonės. Savo autobiografijoje Konanas Doilis 
negaili aštrių žodžių šiems ekspertams, kurių dauguma bu- 
vo į atsargą išėję admirolai: „Bijau, kad jų pasisakymai, 
kurių nenorėdamas būti žiaurus dabar necituosiu, parodė, 
jog jie iš tikrųjų buvo išėję į atsargą, nes visiškai neišmanė 
apie jūrų karą ateityje". 

Tačiau toks vertinimas nebuvo visai teisingas. Vienas 
ekspertų pavadino šią istoriją „visai galima", o kitas pareiš- 
kė, kad „vienintelė patikima gynyba, jei būtų puolama taip, 
kaip aprašyta šiame kūrinyje, yra nacionalinių aruodų kau- 
pimas arba tunelis per Lamanšą“. Beveik visi iš dvylikos 
ekspertų sutiko su laivyno istoriko pono Arnoldo Vaito (Ar- 
nold White) vertinimu, jog „seras Artūras Konanas Doilis 
palietė jautrią britų imperijos stygą — rizikingą mūsų mais- 
to atsargų tiekimą“. 

„Keturi penktadaliai mūsų kasdienės duonos ir didelė 
dalis kitų maisto produktų yra gabenami jūros keliais, — 
pridūrė ponas Daglasas Ovenas (Douglas Owen), jūrų kary- 
bos dėstytojas. — Kai kas mano, jog populiariam autoriui 
nedera naudotis savo talentu ir kelti visuotinę paniką. Bet, 
manau, šiek tiek pagalvoję, jie sutiks su tuo, kad įžvalgus 
pilietis, pateikdamas savo snaudžiančiam tėvynainiui įtiki- 
namą gresiančio pavojaus vaizdą, jam labai padeda." 

Kiti minėjo tautos „ilgalaikę skolą“ Konanui Doiliui bei 
jo „svarbią tarnystę tėvynei“, bet jam buvo vis negana. Ne- 

kantraudamas, kad būtų imtasi konkrečių veiksmų, Konanas 
Doilis sustojo ties kai kuriais nuomonių skirtumais. Admiro- 
las K. K. Penrouzas Ficdžeraldas (C. C. Penrose Fitzgerald), 
pripažindamas, kad debatai tik į gera, nesutiko su tuo, kaip 
Konanas Doilis vertina pavojų. „Nemanau, — rašė jis, — 
kad civilizuota tauta torpeduotų beginklius ir neginamus 
prekybinius laivus.“ 

„Nemanau, kad būtų įsiveržta į teritorinius vandenis arba 
skandinami neutralūs laivai, — pritarė jam admirolas Vilja- 
mas Hanamas Hendersonas (William Hannam Henderson). — 
Tai bus griežtai draudžiama ir tik atsigręš prieš pačius 
pažeidėjus." 

Nuomonės dėl povandeninių laivų skyrėsi, bet mintis apie 
nacionalines maisto atsargas sulaukė visuotinės paramos. 
Admirolas seras Viljamas Kenedis (William Kennedy, rašė, 
jog šalis privalo turėti daug grūdų atsargų. Dėl tunelio per 
Lamanšą Kenedis, kaip ir daugelis kitų, buvo gana santū- 
rus. „Dievas apgyvendino mus saloje, — pareiškė jis, — tai 
ir likime salos gyventojais." 

Tačiau mintis apie tunelio statybą įgavo pagreitį. Bendruo- 
menių Rūmų debatai šiuo klausimu buvo numatyti 1914 metų 
birželio 29 dieną. Taip jau lėmė likimas, kad prieš dieną 
Sarajeve buvo nužudytas Austrijos erchercogas Pranciškus 
Ferdinandas, ir debatai neįvyko. Po šešių dienų buvo pa- 
skelbtas karas. 

Vienas ekspertas atmetė Konano Doilio įspėjimus apie 
povandeninio karo pavojus kaip Žiulio Verno fantazijas. Praė- 
jus metams, kai vokiečių Unterseebooten, arba U tipo po- 
vandeniniai laivai, pradėjo medžioti prekybinius laivus, is- 
torija neatrodė tokia jau neįtikėtina. Be to, iš Vokietijos 
gauta pranešimų, iš kurių aiškėjo, kad Vokietijos laivyno 

admirolas Alfredas fon Tirpicas (Alfred von Tirpitz) buvo 
daug atidesnis už britų vyriausybę. 1915 metų vasario 18-ąją 
Londono Times įdėjo Vokietijos laikraščių pranešimą apie 
Anglijos blokadą. 

„Kiekvieno vokiečio širdį užlieja džiaugsmo ir pasidi- 
džiavimo jausmai perskaičius communiguė, pranešantį, kad 
po vasario 18 d. visi Britanijos prekybiniai laivai, įplau- 
kiantys į Britanijos vandenis, bus sunaikinti“, — buvo rašoma 
pranešime. 

Paklausus, kaip tai bus padaryta, keli „gerai informuoti 
vokiečiai“ priminė Konano Doilio istoriją. „Idėją mums pa- 
siūlė anglai, — sakė vienas šaltinis. — Konanas Doilis pa- 
siūlė mums plano schemą, ir kiekvienas vokietis tikisi, kad 
ja bus pasinaudota. Jo apsakymas „Pavojus!“ papasakos jums, 
kaip mes tai ketiname daryti, daug geriau už mane." 

„Tai buvo pasakyta labai rimtai, — pridūrė koresponden- 
tas. — Man ne kartą teko girdėti minint Konano Doilio 
kūrinį, kai buvo kalbama apie blokadą." 

Konanas Doilis pasibaisėjo supratęs atsidūręs nepapras- 
tai keblioje padėtyje. Kad ir kaip jis jautėsi, dabar buvo ne 
laikas badytis pirštais. Bet koks šios temos plėtojimas būtų 
dar labiau padidinęs visuomenės neviltį bei sustiprinęs jo, 
kaip Vokietijos plano pagrindinio kūrėjo, įvaizdį. 

Nieko nelaukdamas Konanas Doilis padarė pareiškimą 
spaudai. Jo pastabos, pavadintos „Doilis nebijo povandeni- 
nių laivų puolimo“, turėjo sumenkinti Vokietijos laikraščio 
pranešimą. „Nereikia nė sakyti, kaip man skaudu, kad tuo, 
ką parašiau, gali būti pasinaudota prieš mano šalį. Aš sie- 
kiau įspėti visuomenę apie galimą pavojų, kurį mačiau pa- 
kibusį virš šios šalies, bei parodyti, kaip būtų galima jo 
išvengti.“ „Šioje istorijoje aš vaizduoju povandeninių laivų 

blokadą ateityje, — tęsė jis. — Tai pasakojimas apie ateitį ir, 
išstudijavęs šį dalyką, padariau išvadą, kad šiuo metu po- 
vandeniniai laivai neturi tokių galimybių, kaip kad aš pa- 
vaizdavau. Tačiau vis dar manau, kad jei šis karas būtų 
prasidėjęs penkeriais metais vėliau ir jei povandeniniai lai- 
vai ir toliau būtų taip sparčiai tobulinami, Anglijos padėtis 
būtų galėjusi pasidaryti nepaprastai rimta — visiškai tokia, 
kaip aš aprašiau. Galbūt esant dabartinėms aplinkybėms mes 
prarasime daugiau laivų, tačiau esu visiškai tikras, kad vo- 
kiečių blokada negali turėti rimtos įtakos karo eigai." 

Vis dėlto galingais dyzeliniais varikliais varomi povan- 
deniniai Vokietijos laivai turėjo didžiulį poveikį karo eigai, 
ir galima tik įsivaizduoti, ką galvojo Konanas Doilis 1915 
metų gegužę nuskendus „Lusitaniai“. Šiaip ar taip, Konanas 
Doilis negalėjo numatyti, kaip bus tobulinamos povandeni- 
nės pasiklausymo priemonės bei povandeniniai puolamieji 
laivai vokiečių grėsmėms atremti. Vėl žvelgdamas į savo 
kūrinį karui pasibaigus, Konanas Doilis buvo laimingas, kad 
nepakankamai gerai įvertino britų reakciją ir sumanumą. 
„Didžioji tyli kova po vandeniu pasibaigė atrėmus daug pa- 
vojingesnę už Ispanijos armadą“, — rašė jis. 

Žinant, kokie didžiuliai ir sudėtingi Vokietijos laivyno 
planai, atrodytų nepaprastai keista, jei jo vadai rastų laiko 
parodyti pagarbą Konanui Doiliui. Imperatoriškasis laivynas 
kompetentingai planavo savo strategiją, todėl sunku įsivaiz- 
duoti, kad fon Tirpicas ir jo štabas siųstų savo povandeninių 
laivų vadus į jūrą įdėję jiems Strand egzempliorių. Tačiau 
šis epizodas buvo puikus demoralizuojančios propagandos 
prasme. Jei į Konaną Doilį, vieną iš pačių mylimiausių britų 
visuomenės asmenybių, būtų žiūrima kaip į padėjusį prie- 
šui, atrodytų, jog pats Šerlokas Holmsas išdavė savo šalį. 

Neįtikėtina, bet nuomonė apie Konaną Doilį kaip Vokie- 
tijos strategą išsilaikė per visą karą. 1917 metų gegužę, anot 
New York Times, Konanui Doiliui buvo parodyta nepagei- 
daujama pagarba Reichstage. „Vienintelė šio ekonominio 
karo nauda, — pareiškė Vokietijos karinio laivyno vadas 
admirolas Eduardas fon Kapelė (Eduard von Capelle), — tai 
rašytojas Konanas Doilis." 

Tuo tarpu paties Konano Doilio propagandinė iniciatyva 
dar tik prasidėjo. 

Buvo rugpjūčio antrosios dienos devin- 
ta valanda vakaro — paties baisiausio 
rugpjūčio visoje pasaulio istorijoje. 


ARTŪRAS KONANAS DOILLIS, 
„PASKUTINIS NUSILENKIMAS" 


M. reikia tavo patarimo“, — prasidėjus karui rašė Ko- 
nanas Doilis savo broliui Inisui, klausdamas, ar būtų gerai, 
jei jis kreiptųsi į kariuomenės vadovybę dėl kapitono laips- 
nio suteikimo. 

Inisas Doilis, Vulvičo karo akademijos auklėtinis, tik- 
riausiai nesuprato, ar jo brolis kalba rimtai. Penkiasdešimt 
penkerių metų amžiaus, neturėdamas jokio karinio pasiren- 
gimo, Konanas Doilis tikrai netiko būti karininku. Bet jis 
norėjo kuo nors prisidėti, kaip tai buvo padaręs kilus Būrų 
karui. Jei jis, būdamas tokio amžiaus, įstotų į kariuomenę, 
aiškino jis savo broliui, galbūt ir kiti padarytų tą patį. 

„Manau, kad mane gerai pažįsta jaunimas, — rašė jis 
laiške Karo ministerijai, — ir jei aš stočiau į rikiuotę, tai 
būtų geras pavyzdys kitiems.“ 

„Aš galiu mokyti rikiuotės, — tęsė jis, nurodydamas, kad 
moko vietos savanorius. — Tai darau kiekvieną vakarą. Esu 
šiek tiek dalyvavęs karinėje kampanijoje dirbdamas karo 
gydytoju Pietų Afrikoje. Nors man penkiasdešimt penkeri, 
esu stiprus ir ištvermingas, turiu stiprų balsą, būtiną mokant 
rikiuotės.“ 

Nepaisant stipraus balso, jo prašymas buvo atmestas ir 
jam tai buvo baisus smūgis. Be galo nusivylęs Konanas 
Doilis stebėjo, kaip jauni šeimos vyrai vienas po kito stoja 
į kariuomenę. Inisas pakilo iki brigados generolo laips- 
nio. Konano Doilio ir Luizos sūnus Kingslis nutraukė me- 
dicinos studijas ir įstojo į I Hampšyro pulką. Tą patį pa- 
darė du Konano Doilio svainiai, Malkolmas Lekis (Malcolm 
Leckie) ir Leslis Oldhamas, bei du sūnėnai, Oskaras Hor- 
nungas (Oscar Hornung) ir Alekas Forbsas (Alec Forbes). 
Visi jie stojo į kovą su priešu, o Konanas Doilis to pada- 
ryti negalėjo. 

Negalėdamas patekti į aktyvią tarnyba, Konanas Doilis 
rado kitų būdų pasireikšti. Vienas vandentiekininkas iš kai- 
mo atsiuntė jam mandagų raštelį, kad reikėtų ką nors daryti. 
Konanas Doilis iš karto pradėjo organizuoti 120 savanorių 
grupę. „Dauguma vyrų yra geri šauliai ir pasiryžę būti nau- 
dingi, — rašė jis Londono laikraštyje Times. — Mes paren- 
gėme savo organizacijos aprašymą ir būčiau laimingas galė- 
damas nusiųsti organizacijos darbo metodiką visiems, kas 
norėtų sukurti panašius centrus." Jei kiekvienas miestas tu- 
rėtų savo civilinį gynybos vienetą, manė Konanas Doilis, 
Britanijos teritorinė kariuomenė galėtų būti naudojama ak- 
tyviuose veiksmuose. Ši iniciatyva sulaukė didžiulio pritari- 
mo, ir Konanas Doilis su savo sekretoriumi kruopščiai atsa- 
kinėjo į visus laiškus. Tačiau po kelių savaičių karinė 

vadovybė įsakė išformuoti šiuos vienetus, nes turėjo savo iš 
centro valdomų sumanymų. Atiduodant duoklę Konano Doi- 
lio iniciatyvai, pirmą savanorių batalioną buvo nurodyta su- 
formuoti iš jo dalinio, kuris dabar yra žinomas kaip VI Kara- 
liškojo Sasekso savanorių pulko Krauborou kuopa. 

Negavęs leidimo vadovauti naujajam batalionui, žymiausias 
miesto pilietis, seras Artūras Konanas Doilis, stojo į tarnybą 
kaip eilinis, parodydamas, kad ginant tėvynę visi žmonės yra 
lygūs. Pagal kažkokį susisielojusį karikatūrinį personažą jis 
pasivadino Olu Bilu, bet visad didžiavosi, kad nenusileidžia 
jaunesniems vyrams ir kasdien nužingsniuoja po 14 mylių 
linksmai traukdamas žygio dainą. Konanas Doilis patruliavo 
miesto gatvėse, mokėsi šaudyti, atlikdavo ryšininko užduotis, o 
kartą išstovėjo lietuje aštuonias valandas, saugodamas vokie- 
čių belaisvius, kraunančius mėšlą į vežimus. 

Didėjant karo sukeltiems nepritekliams, šeima savanoriš- 
kai sumažino savo maisto atsargas, o Konanas Doilis, prisi- 
mindamas vaikystę, optimistiškai prisitaikė prie naujų sąly- 
gų. „Visada jausdavai malonų neaiškumą dėl maisto, — 
rašė jis. — Kažkoks nuotykio pojūtis ir noras sužinoti, ar 
gausi ką pavalgyti. Tai dar labiau didino apetitą.“ 

Kol jos vyras žygiavo ir treniravosi, Džina išsinuomojo 
namą ir įsteigė centrą Belgijos pabėgėliams. Merė, Konano 
Doilio ir Luizos duktė, dirbo artilerijos sviedinių gamykloje 
prie konvejerio, o vakarais padėdavo gaminti maistą kariuo- 
menės valgykloje. Tokiu laiku visi turėjo ką nors veikti. Gal 
tik vienas kitas būtų prieštaravęs tokiam požiūriui, kai ra- 
mią dieną nuo Flandrijos pusės, esančios beveik už 120 
mylių, buvo galima girdėti pabūklus. 

Kai per vieną dieną britai prarado tris savo kreiserius, 
nusinešusius į dugną apie 1400 gyvybių, Konanas Doilis 

jautė pareigą pasiūlyti karinei vadovybei keletą idėjų. „Jau- 
nas vokiečių leitenantas su dvidešimčia vyrų padarė mums 
daugiau žalos, negu mes patyrėme Trafalgare, — rašė jis. — 
Mes galime apsieiti be laivų, bet ne be žmonių.“ 

Kaip ir savo agitacijose dėl povandeninių laivų ir tunelio 
per Lamanšą, Konanas Doilis gudriai naudojosi savo šlove. 
Kiekvieną savo pasiūlymą karinei vadovybei jis palydėdavo 
laišku spaudai, tikėdamasis, jog visuomenės reakcija pa- 
akins vyriausybę greičiau imtis kokių nors veiksmų. Laiške 
Daily Mail jis ragino gaminti „pripučiamus guminius dir- 
žus" 
Šią jo idėją sukritikavo išėjęs į atsargą jūrų kapitonas Džei- 
nas (Jane), kuris pasipiktino, kad neišmanėlis „sausumos 
žiurkė“ kišasi ne į savo reikalus. Tačiau praėjus vos kelioms 
dienoms vyriausybė davė nurodymą pagaminti ketvirtį mili- 
jono pripučiamų guminių diržų, dabartinės gelbėjimosi lie- 
menės pirmtakų. Sunku pasakyti, ar Konano Doilio pasiū- 
lymas padarė kokią nors reikšmingą įtaką, bet laikraščių 
reporteriai suskubo nuopelnus priskirti jam. „Laivynas turi 
būti dėkingas serui Konanui Doiliui už naująją gelbėjimosi 


, su kuriais jūreiviai galėtų išsigelbėti laivui skęstant. 


priemonę, — rašė Hapshire Telegraph. — Nėra jokių abejo- 
nių, kad šis diržas padės išsigelbėti daugybei žmonių, o 
Admiralitetą reikia pasveikinti suskubus priimti sero Kona- 
no Doilio pasiūlymą." 

Patenkintas Konanas Doilis negalėjo susilaikyti nepaerzi- 
nęs jūrų kapitono Džeino. „Jūsų laivyno korespondentas, — 
rašė jis Evening Standard and St. James's Gazette, — neseniai 
sukritikavo mane dėl neva nepagrįsto reikalavimo aprūpinti 
mūsų jūreivius kokia nors priemone, padėsiančia jiems išsi- 
gelbėti nuo neišvengiamos mirties laivui skęstant. Aš pasiū- 
liau pripučiamą guminį diržą. Jam bus įdomu išgirsti, kad 

mano siūlymas priimtas, ir diržai, kaip suprantu, bus išdalyti 
kiekvienam jūreiviui.“ 

Tačiau jis nedvejodamas pripažino, kad diržai nelabai 
padės, kai blogas oras ar šalta jūra, ir nedelsdamas pasiūlė 
pripučiamų valčių idėją. „Yra reikalaujama, kad kiekvienam 
prekybinių laivų keleiviui būtų numatyta vieta gelbėjimosi 
valtyje, — rašė jis Daily Chronicle. — Ar nebūtų protinga 
tokį pat reikalavimą taikyti karo laivams, kurie gali dar grei- 
čiau nuskęsti ir kuriuose kiekviena gyvybė yra tokia brangi 
šaliai?" Laivyno vadovybė nesutiko su tokiu siūlymu, moty- 
vuodama tuo, kad karo laivams, ne taip kaip kitiems, kelia- 
mi daug griežtesni greičio ir funkcijų reikalavimai, todėl jie 
negali apsikrauti papildomomis priemonėmis. Vis dėlto ne- 
trukus karo laivuose buvo pradėtos naudoti plaukiojančios 
platformos, kurias buvo galima atkabinti nuo skęstančio lai- 
vo, kad jūreiviai galėtų išsigelbėti. 

Konanas Doilis taip pat labai pasistengė, kad fronto mū- 
šiuose dalyvaujantys kariai turėtų apsauginius šarvus. Jam 
dažnai pelnytai priskiriama šios idėjos autorystė, o tai nė 
kiek nestebina žinant, kaip jis domėjosi viduramžių riteriais. 
Tiesa sakant, ši mintis pasigirsdavo karo pradžioje, tačiau 
niekas iš jos šalininkų taip atvirai ir nepaliaujamai negynė 
jos kaip Konanas Doilis. „Man visad atrodė keista, — rašė 
jis laikraštyje Times. — Biblija, portsigaras, laikrodis arba 
koks kitas atsitiktinis daiktas tiek daug kartų apsaugojo 
žmogaus gyvybę nuo kulkos, tačiau niekas nesumanė pada- 
ryti, kad tas laimingas atsitiktinumas būtų dėsningas,“ 

Turint galvoje, kad britai beveik du šimtus metų nenešiojo 
šalmų, apsauginių šarvų idėja buvo sunkiai įperšama. Oficia- 
lioji kariuomenės valdžia nesutiko su šia mintimi, nes tokie 
šarvai esą padidins kario aprangos svorį bei sumažins jo 

mobilumą, nors Konanas Doilis atkakliai tvirtino, kad turi 
būti apsaugotos tik pačios gyvybiškai svarbios kūno vietos. 
Konanas Doilis paprašė savo miestelio kalvį nukalti apsau- 
ginius šarvus, pats juos išbandė ir vėliau dar labiau įsitikino 
jų reikalingumu. Deividas Loidas Džordžas (David Lloyd Ge- 
orge), 1916 metais tapęs ministru pirmininku, užtikrino, kad 
pasiūlymas „labai rimtai nagrinėjamas“, bet niekas nesiėmė 
jokių veiksmų. Ministerijoje jam pasakė: „Sere Artūrai, nėra 
jokio reikalo ginčytis ar įrodinėti, nes ministerijoje nėra nei 
vieno žmogaus, kuris nežinotų, kad jūs esate teisus". 

"Tuo tarpu kai kurie pareigūnai pradėjo galvoti, kad Ko- 
nanas Doilis kiša nosį ne į savo reikalus, bet jis turėjo daug 
rėmėjų, einančių gana aukštas pareigas. Vienas iš jų buvo 
Vinstonas Čerčilis. 1916 metų spalį jis parašė Konanui Doi- 
liui laišką ir padėkojo už karinių transporto priemonių ap- 
sauginių šarvų idėją. „Yra be galo daug gerų idėjų, — rašė 
Čerčilis, — jei tik jas būtų galima paremti ir įgyvendinti.“ 

Džinos pamergės Lilės brolis, kapitonas Vilis Louderis 
Saimondsas (Willie Loder Symonds), pirmaisiais karo mėne- 
siais pateko į priešų nelaisvę. Konanas Doilis sužinojo, kad 
jis yra laikomas belaisvių stovykloje Magdeburge ir nuspren- 
dė apmauti vokiečių cenzorius, siųsdamas „slaptą kores- 
pondenciją“. Jis buvo girdėjęs, kad britų belaisviai, norėda- 
mi gauti žinių apie karo eigą, turi pasikliauti vien vokiškais 
laikraščiais. Konanas Doilis susikaupė ir vienoje iš savo 
knygų su adata išbadė skylutes po raidėmis taip, kad per- 
duotų naujausius britų pranešimus. Laiške kapitonui jis at- 
siprašė, kad knygos pradžia gana sunki, bet patarė kapito- 
nui skaityti trečiąjį skyrių, kur prasideda veiksmas, t. y. kur 
buvo adata išbadytos skylutės. Kapitonas atsakė viską supra- 
tęs, o Konanas Doilis ir toliau kruopščiai dirbo šifruodamas 

informaciją. Praėjus keliems mėnesiams, jis sužinojo, kad jo 
gudravimas buvo visai nereikalingas, nes nuo pat karo pra- 
džios Raudonasis Kryžius aprūpindavo Vokietijoje esančias 
belaisvių stovyklas britų laikraščiais. 

Net būdamas labai užsiėmęs šalies reikalais, Konanas 
Doilis suprato, kad didžiausią indėlį, kaip visada, jis įneš 
rašydamas. Nepraėjus nė mėnesiui nuo oficialaus karo pa- 
skelbimo jis išleido pamfletą, pavadintą „Prie ginklų!“ („To 
Arms! ), kuriame išdėstė britų reikalo teisumą nešališkiems 
Danijos, Nyderlandų ir, svarbiausia, Jungtinių Amerikos Vals- 
tijų skaitytojams. Jis buvo sumanęs panašų pamiletą išdalyti 
ir Vokietijos kariškiams, tačiau turėjo pripažinti, kad tai ne- 
įgyvendinamas sumanymas. 

Tikriausiai neišvengiama, kad 1916 metais jis pradėjo 
rašyti išsamią karo istoriją. Šeši tomai, pavadinti Britų kam- 
panija Prancūzijoje ir Flandrijoje (The British Compaign in 
France and Flanders), buvo parašyti remiantis jo susirašinė- 
jimu su maždaug penkiasdešimčia generolų, kurie jam lei- 
do naudotis asmeniniais savo dokumentais. Konanas Doilis 
gyrėsi galįs remtis „nepaprastai geromis žiniomis“ tokių žmo- 
nių kaip vakarų fronto vyriausiasis vadas generolas Dag- 
lasas Heigas (Douglas Heig) ir jo mokslo draugas generolas 
Eduardas Balfinas (Edward Bulfin). „Man ranką skauda nuo 
rašymo, — sakė jis Inisui. — Man labai pasisekė." 

Dar didesnė sėkmė jį lydėjo 1916 metais. Smarkiai sukri- 
tikavus atsitraukimą iš Trentino gegužę, italai pareikalavo 
atsiųsti nepriklausomą britų stebėtoją sąlygoms fronte pa- 
tikrinti. Konanui Doiliui tai buvo gera proga iš pirmųjų šal- 
tinių surinkti informacijos rašomai istorijai. Be to, motyvuo- 
damas tuo, kad būtina sąlygas palyginti, jis pratęsė misiją ir 
apsilankė prancūzų ir britų frontuose. 

Kai lordas Niutonas (Newton) iš Užsienio reikalų minis- 
terijos perspėjo, kad jam reikės kokios nors uniformos, Ko- 
nanas Doilis išdidžiai atsakė esąs VI Karališkojo Sasekso 
savanorių pulko Krauborou kuopos eilinis. Lordas Niutonas 
taktiškai pareiškė, kad ši uniforma gal ne visai tinka ir gali 
sukelti abiejų kariuomenių pasipiktinimą. Tada Konanas Doilis 
sutiko apsivilkti Sario jaunesniojo leitenanto uniformą, kurią 
vilkėti gavo teisę, kai buvo įšventintas į riterius. 

„Aš nuėjau tiesiai pas savo siuvėją, — rašė jis, — kuris 
aprengė mane nuostabia chaki spalvos uniforma, panašia į 
pulkininko ar brigados vado, su sidabrinėmis rožėmis vietoj 
žvaigždžių ar karūnų ant antpečių.“ Uniforma buvo labiau 
panaši į senovinį Luiso Volerio iš Brigados vado Žeraro kos- 
tiumą, ir nors Konanas Doilis turėjo teisę nešioti Būrų karo 
medalį, užsidėjęs karininko kepurę su snapeliu jis jautėsi 
lyg „tikras apgavikas“. Norėdamas pabrėžti šį įspūdį, jis 
paprašė pasiūti tokias pat uniformas savo sūnums Denisui ir 
Adrianui, kurie tada buvo septynerių ir penkerių. 

Konanas Doilis išvyko į Prancūziją Karališkojo laivyno 
eskadriniu minininku kartu su generolu seru Viljamu Ro- 
bertsonu (William Robertson), tuometiniu britų štabo virši- 
ninku. Atvykęs gavo dujokaukę ir šalmą, ir jam buvo liepta 
nusiimti savo juokingą skrybėlę. Likusias savaites jis parei- 
gingai klampojo po molėtus apkasus, gėrė su kareiviais ar- 
batą, dalijo autografus ir valgė „suteikiantį jėgų“ kareivišką 
maistą. Prancūzijoje jam pasisekė gauti interviu iš britų va- 
dų kovos lauke ir susitikti su Inisu bei Kingsliu. Jo uniforma 
visur, kur tik jis pasirodydavo, patraukdavo dėmesį. „Jau- 
nesnysis leitenantas Anglijoje galbūt ne kažin kas, — sakė 
jis, — bet išvertus į prancūzų kalbą — ypač mano prancūzų 
kalbą — daro pagarbos jausmą keliantį įspūdį." 

Tačiau ne visiems. Argone prancūzų generolas aštriu 
žvilgsniu nužvelgė Konaną Doilį ir panoro sužinoti, ar Šerlo- 
kas Holmsas tarnauja anglų kariuomenėje. Nustebęs Kona- 
nas Doilis išlemeno, kad detektyvas jau per senas aktyviai 
tarnybai. Pastaba sukėlė linksmą generolo padėjėjų juoką, o 
Konanas Doilis suprato išsisukęs iš keblios padėties. 

Italijoje Konanas Doilis norėjo apsilankyti Monfalkonėje, 
neseniai atimtoje iš priešų, bet papuolė į artilerijos ugnį. „Pa- 
kėlęs akis, pamačiau tris debesis tiesiai sau virš galvos, — 
rašė jis, — du jų buvo balti, o vienas — ryškios rūdžių spal- 
vos. Ore skraidė metalo nuolaužos, o kelias, kaip vėliau mums 
pasakojo, buvo visas išraustas. Vienas sviedinys krito tiesiai į 
kelio vidurį, kur buvo mūsų mašina, ir tik greitis išgelbėjo 
mus.“ Konano Doilio šeimininkai labai nusiminė, kad jų sve- 
čias susidūrė su tokiu pavojumi, bet jis pasiūlė jiems ne- 
kreipti į tai dėmesio. „Iš tikrųjų tai aš turėjau jų atsiprašyti, — 
prisiminė jis, — nes jie turėjo pakankamai rūpesčių ir be 
manęs.“ 

Grįžęs į Vindlešamą, Konanas Doilis aprašė savo įspū- 
džius nedidelėje knygelėje Apsilankymas trijuose frontuose 
(„A Visit to Three Fronts |). Ji buvo sumanyta kaip moralinis 
paskatinimas, tačiau tapo tikra pagarbos duokle šauniems ir 
drąsiems britų kariams. „Prisipažįstu, kad žiūrėdamas į šiuos 
drąsius anglų vaikinus, — rašė jis, — pagalvojau, kaip daug 
esame skolingi jiems ir tokiems kaip jie, kurių jau nebėra, ir 
pasijutau susijaudinęs labiau, negu derėtų britui būnant už- 
sienio šalyje.“ Tai, ką jis pamatė, paskatino pateikti karinei 
vadovybei dar vieną pasiūlymą. Jis pastebėjo, jog prancūzų 
kariai nešioja Ženklelius, rodančius, kad jie buvo sužeisti 
mūšyje. Tai, Konano Doilio manymu, „yra geras kario įverti- 
nimas ir kažkiek kompensuoja jo išgyvenimus". Jis aptarė šį 

reikalą su generolu Robertsonu ir netrukus britų kariai pra- 
dėjo gauti sužeidimą žyminčias juosteles. 

Antrą, daug žiauresnį karo išbandymą Konanas Doilis pa- 
tyrė Perone prie Somo upės, kur aukščiausioji australų vado- 
vybė pakvietė jį apžiūrėti jų pozicijas. Čia jis buvo liudytojas 
žiauriausios kovos, kuri užvirė Šv. Kventino mūšyje keli šim- 
tai jardų nuo fronto linijos. Konano Doilio šaltakraujiškumas 
padarė didžiulį įspūdį Australijos kariams, tačiau jį patį ma- 
tyti baisumai labai sukrėtė. „To, ką matėme, niekad nepamir- 
šime, — sakė jis. — Sužaloti arkliai drybsojo suvirtę tai pa- 
keldami, tai nuleisdami galvas. Šalia jų svirduliuodamas bėgo 
vyras su nutraukta ranka, kraujas plūdo iš užraitytos ranko- 
vės. Jis lakstė aplinkui, laikydamas pakėlęs savo ranką, kaip 
šuo laiko sužeistą koją. Šalia arklių gulėjo sudraskytas vyras, 
nuo galvos iki kojų paplūdęs krauju, plačiai atvertomis, pro 
kraujo užsklandą į dangų žvelgiančiomis akimis." Tas vaiz- 
das Konaną Doilį persekios iki gyvenimo pabaigos. 

Grįžęs į Angliją, Konanas Doilis vėl sėdo rašyti karo isto- 
riją, kurią jis laikė savo gyvenimo kūriniu. Jis nesileido 
atitraukiamas nuo šio darbo, nors vienu metu vyriausybė 
siūlė jam užimti propagandos departamento direktoriaus pos- 
tą. Kai baigiantis 1916 metams ministru pirmininku tapo 
Deividas Loidas Džordžas, jo patikima sekretorė ir ilgametė 
meilužė Fransė Stivenson (Francis Steevenson) kreipėsi į Ko- 
naną Doilį su pasiūlymu parašyti ministro pirmininko biog- 
rafiją. „Tai labai reikalinga knyga, — rašė ji savo dienoraš- 
tyje, — ypač Amerikoje, iš kur gauname pakartotinų prašymų." 
Nors Konanas Doilis žavėjosi Loido Džordžo asmenybe, bet 
veikiausiai manė, kad toks darbas šiomis aplinkybėmis yra 
gana trivialus. Jis mandagiai atsisakė teisindamasis, jog nie- 
kada nėra rašęs biografijų, 0, be to, labai užsiėmęs karo 

kronika. Panelė Stivenson apgailestavo dėl tokio sprendimo, 
Oo pati galvojo, kad Konanas Doilis tapo Karo ministerijos 
įkaitu. Jis yra „malonus, pagyvenęs džentelmenas“, bet vai- 
kiškai įtikėjęs, kad britų karo strategai neklysta, be to, jie 
leidžia jam Žinoti tik tai, ką nori, kad jis žinotų, manė ji. 

Šios kritinės pastabos vėliau buvo dažnai kartojamos, 
nors Konanas Doilis tuo metu jau buvo savas valdžios 
sluoksniuose. 1917 metų balandį jis pusryčiavo su mi- 
nistru pirmininku jo rezidencijoje Dauning Stryte 10. Nau- 
jasis vyriausybės vadovas buvo labai nuoširdus, pilstė ar- 
batą, o jo svečias kirto kiaušinienę su kumpiu. Loidas 
Džordžas domėjosi, kaip sekasi rašyti karo istoriją, ir dės- 
tė savo nuomonę apie karo vadus. Kaip paprastai Kona- 
nas Doilis nepraleido progos vėl išdėstyti savo pasiūlymą 
dėl apsauginių šarvų ir buvo patenkintas, kad ministrą 
pirmininką sudomino ši mintis. 

Išrinkus naują ministrą pirmininką, Konanas Doilis tikė- 
josi glaudesnio bendradarbiavimo su Karo ministerija, ta- 
čiau jam vėl teko ne kartą nusivilti. 1917 metų pabaigoje jo 
istoriją pradėjo „redaguoti ir braukyti“ karinė cenzūra. Kai 
jau galėjo viską laisvai publikuoti, jį labai nuvylė skaitytojų 
reakcija. Vienas laikraštis pavadino šį kūrinį „istorijos be- 
laukiant“, tvirtindamas, kad Konano Doilio užrašai bus nau- 
dingi tik tada, kai „bus rašomos tikros karo istorijos“. Kiti 
kritikavo per didelį jo susižavėjimą kariuomenės manevrais 
ir techninėmis detalėmis. 

Kaip ir Būrų karo istorijoje, Konanas Doilis pirmenybę 
teikė ne istorinei perspektyvai, bet nūdienos įvykių aprašy- 
mui, nors jau neturėjo jokių iliuzijų apie karo romantiką. 
Koviniai išbandymai aprašyti aiškia, nepagražinta kalba, ap- 
gailestaujant, jog konflikto „tikrai buvo galima išvengti". 

„Negaliu dailiai rašyti apie karą, — sakė jis, — Čia nerei- 
kia jokio spindesio.“ Kad ir kaip būtų, iš kiekvienos eilutės 
sklinda autoriaus užuojauta kareiviams, suteikianti kūriniui 
šilumos, vargiai prilygstančios kitiems darbams: „Dangų ap- 
traukė debesys, dienos buvo tamsios ir niūrios, Dievo Motinos 
paveikslas nuo Alberto katedros nukrito žemėn, kareiviai vi- 
siškai nusikamavę. Regis, iš tikrųjų atėjo dievų saulėlydis." 

Iki pat gyvenimo pabaigos Konanas Doilis puoselėjo vil- 
tį, kad jo istorija galiausiai bus tinkamai įvertinta. „Turėčiau 
manyti, kad tai didžiausia ir labiausiai nepelnyta literatūrinė 
nesėkmė mano gyvenime, — rašė jis savo atsiminimuose, — 
jei nežinočiau, kad tai dar ne pabaiga ir kad ši knyga gali 
perteikti šiuos svarbius įvykius ateities kartoms.“ 

Iš tiesų šiuolaikiniai istorikai yra švelnesni vertindami 
nuodugnią Konano Doilio studiją ir uolumą. Tačiau daugu- 
ma jų pripažįsta, kad autoriaus patriotizmas neleido jam 
plačiau ir kritiškiau pažvelgti į įvykius. Pasak Fransės Sti- 
venson, Konanas Doilis neabejodamas ir nekritiškai priim- 
davo viską, ką jam pasakojo britų karo vadai, ir buvo per 
daug lojalus, kad kaltintų juos dėl britų pralaimėjimų. Karo 
metais jis tikrai labai padėjo Britanijai, tačiau geri ketinimai 
pakenkė šešių tomų šio karo istorijai. 

Vis dėlto tai nebuvo vienintelė karo metų literatūrinė 
nesėkmė. 1913 metų pabaigoje jis pradėjo dirbti prie antro 
nesutrumpinto Šerloko Holmso romano. „Jei seksis, — sakė 
jis redaktoriui Smitui 1914 metų pradžioje, — turėčiau baigti 
jį dar kovui nesibaigus.“ 

Smitas džiaugėsi. Baskervilių šuo 1901 metais atnešė di- 
delį pelną, o pirmieji naujojo romano Baimės slėnis (The 
Valley of Fear) tęsiniai pagrįstai nuteikė optimistiškai. Šerlo- 
kas Holmsas atrodė geriausios formos tyrinėdamas Birlstou- 

no dvaro rūmų savininko Džono Daglaso nužudymą. Bet 
parašęs pusę romano, Konanas Doilis nustumia detektyvą į 
antrą planą ir leidžiasi į prisiminimus, kaip jau kartą buvo 
daręs Kraujo spalvos etiude. Dabar visas dėmesys sutelkia- 
mas į Pinkertono detektyvą Berdį Edvardsą bei jo pastangas 
įsiskverbti į Amerikos darbininkų judėjimo grupę, pasivadi- 
nusią skaueriais. 

Kaip ir rašydamas Baskervilių šunį, Konanas Doilis rado 
intriguojančią istoriją ir nusprendė, kad ji tiktų Šerlokui Holm- 
sui. Šį kartą jį įkvėpė Moli Makvajerių saga apie slaptą airių 
ir amerikiečių draugiją, veikusią Pensilvanijos kalnakasių ben- 
druomenėse 1860 — 1870 metais. Detales Konanas Doilis susi- 
rinko iš legendinio Alano J. Pinkertono ataskaitos „Moli Mak- 
vajeriai ir detektyvai“. Papildomų žinių ir pasiūlymų 
greičiausiai bus suteikęs detektyvas Viljamas J. Bernsas. 

Rankraštis buvo baigtas 1914 metų balandį. Atėjus rugsė- 
jui, kai visą savo dėmesį sutelkė į karo veiksmus, rašytojas 
pradėjo gailėtis, kad nacionalinės krizės metu įteikė Grin- 
hafui Smitui tokį lėkštą kūrinį. Iš tikrųjų leidėjas džiaugėsi 
galėsiąs pasiūlyti gardų kąsnelį savo skaitytojams, kurie bu- 
vo užversti reportažais apie karą. Kaip paprastai, Šerloko 
Holmso nuotykius išpirko greitai. 

Nors Baimės slėnis intriguoja kaip ir visos Konano Doilio 
nuotykių istorijos, skaitytojai suglumo, kai veiksmas persi- 
kėlė į Pensilvaniją. „Bet juk akivaizdu, — aiškino rašytojas 
Grinhafui Smitui, — jog tokiame ilgame pasakojime turime 
palikti Holmsą. Taip reikia." Tačiau detektyvo gerbėjai buvo 
kitos nuomonės. Kai daugiau nei pusėje knygos nebuvo 
Šerloko Holmso, atrodė, kad tai dvi, ne visai vykusiai pa- 
teiktos apysakos. Baimės slėnis tebėra viena nepopuliariau- 
sių detektyvinių istorijų. 

Netrukus Holmsas susigrąžins gerą vardą. Per visą karą 
Konanas Doilis ramino visuomenę, girdamas britų vyriausy- 
be bei karines pajėgas. 1917 metais, kai moralė smuko ma- 
tant sunkius praradimus, rašytojas padovanojo savo nerims- 
tantiems skaitytojams tai, ko jie labiausiai troško. Rugsėjį 
The Strand pasirodė su užrašu ant viršelio: „Šerlokas Holm- 
sas pergudrauja vokiečių šnipą“. Žurnale buvo išspausdin- 
tas apsakymas „Paskutinis nusilenkimas“ su paantrašte „Šer- 
loko Holmso karo tarnyba". 

Veiksmas vyksta viename Anglijos pajūrio kaimelyje 
1914 metais, vos prasidėjus karui. Prityręs vokiečių šnipas, 
vardu fon Borkas, pasakoja apie savo žvalgybines operacijas 
vokiečių pareigūnui. „Juos ne taip jau sunku apgauti, — 
pareiškia fon Borkas. — Neįmanoma įsivaizduoti nuolaides- 
nių ir patiklesnių žmonių.“ Dar šiek tiek pakomentavęs bri- 
tų nesėkmes, fon Borkas lieka vienas laukti amerikiečių 
agento, vardu Oltemontas, kuris pažadėjo atnešti Britanijos 
laivyno kodų šifro raktą. Netrukus pasirodo Oltemontas ir 
perduoda taip lauktą paketą. Fon Borkas jį išvynioja, bet 
neturi daug laiko apžiūrėti knygelei, ant kurios viršelio už- 
rašyta: „Praktinis bitininkystės vadovas“, nes jam ant veido 
kažkas prispaudžia chloroformu suvilgytą kempinę. 

Kai surištas vokiečių šnipas atgauna sąmonę, pamato Šer- 
loką Holmsą ir daktarą Votsoną, gurkšnojančius jo verandoje 
karališkąjį tokajų. Detektyvas pasakoja jau antrus metus esąs 
apsimetęs agentu Oltemontu, kad įsiskverbtų į vokiečių žval- 
gybos tinklą, ir perduodąs fon Borkui klaidingą žvalgybos 
informaciją. Daktaras Votsonas, apsimetęs vairuotoju, prisidė- 
jo prie jo lemiamam smūgiui, kad padėtų paspęsti spąstus. 
„Jaučiuosi dvidešimčia metų jaunesnis, Holmsai,“ — sako 
Votsonas, džiaugdamasis, kad žaidimas vėl prasidėjo. 

„Paskutinis nusilenkimas“ yra ypatingas pasakojimas apie 
Šerloką Holmsą. Tai vienas iš pačių geriausių apsakymų, 
bet jis svarbus dar ir tuo, kad jį parašęs Konanas Doilis 
pasirodė kaip neoficialus britų propagandos ministras ir pa- 
kėlė tautos dvasią visuotinio nusivylimo laikotarpiu. „Pavo- 
juje“ rašytojas įspėjo, kad šalis blogai pasirengusi artėjan- 
čiam karui. Dabar jis siūlo paguodą — Šerlokas Holmsas 
įsitraukė į žaidimą. 

Iš pavadinimo aišku, kad tai bus paskutinis detektyvo 
nusilenkimas, o elegiškas tonas patvirtina, kad šį kartą Ko- 
nanas Doilis taip ir padarys. „Dar pastovėkime terasoje, — 
sako Holmsas ištikimajam daktarui Votsonui, — galbūt tai 
bus paskutinis ramus pokalbis mūsų gyvenime.“ 

Konanas Doilis pasakoja šią istoriją trečiuoju asmeniu, 
ko anksčiau niekad nedarė rašydamas apie Holmsą. Todėl 
tai labai reikšminga, nes prasidedant paskutinei scenai, Šer- 
lokas prabyla kaip niekad anksčiau. „Greitai ims pūsti rytys, 
Votsonai, — sako Holmsas žvelgdamas į jūrą. — Greit pa- 
kils toks rytys, koks dar niekada nepūtė į Angliją. Bus šalta 
ir žvarbu, Votsonai, ir galbūt daugelis mūsų neatlaikys jo 
gūsių. Bet vis dėlto tai Dievo siųstas vėjas, ir kai audra 
nutils, švaresnė, geresnė ir stipresnė šalis ilsėsis saulės ato- 
kaitoje.“ 

Niekada anksčiau Konano Doilio balsas nebuvo taip ge- 
rai girdimas. Šitai jis norėjo pasakyti ne tik britų visuome- 
nei, bet ir savo artimiesiems, išėjusiems į karą — savo bro- 
liui, sūnui, svainiams ir dviem sūnėnams. 

Gerai, kad jis kaip tik tada ištarė šiuos žodžius, nes nė 
vienas iš jų negrįžo. 

Norėjau vien tik meile sekti, 
Kur Viešpats griežtai tarė ne. 


SERAS RODŽERIS KEISMENTAS 


1916 metų balandžio 20 dienos, ketvirtadienio, vakarą 
vokiečių U tipo povandeninis laivas staiga pasirodė Treilio 
įlankoje netoli vakarinės Airijos pakrantės. Išblyškęs, suly- 
sęs vyriškis išlindo pro liuko angą į bokštelį ir įdėmiai nu- 
žvelgė tamsią pakrantę. Tai buvo seras Rodžeris Keismentas 
(Roger Casement). Praėjus vos kelioms valandoms šis airių 
kilmės diplomatas visoje Anglijoje bus žinomas kaip „šlykš- 
čiausias visų laikų išdavikas“. 

Tai buvo kankinanti kelionė, daug kartų atidėta, kupina 
nesusipratimų. Keismentas, kamuojamas jūros ligos, negalė- 
jo pakęsti laivo maisto, daugiausia konservuoto kumpio ir 
lašišos, ir didžiąją kelionės dalį praleido savo kajutėje. Da- 
bar, padedamas dviejų bendražygių, jis atsargiai nusileido į 
aprūkusią plokščiadugnę valtį. Kai valtis atsistūmė nuo lai- 

vo, vokiečių kapitonas atidavė pagarbą. Vėliau jis pareiškė, 
kad Keismentas buvo „iš tikrųjų kilnus žmogus“. 

Prieš trylika mėnesių Keismentas išvyko į Berlyną su 
ypatinga ir rizikinga užduotimi. Tikėdamasis, kad karas su 
Vokietija gali būti naudingas Airijai, Keismentas vyko į Vo- 
kietiją prašyti paramos — karinės taip pat, airių nepriklau- 
somybės judėjimui. Šiam tikslui jis norėjo sudaryti brigadą 
iš Airijos kareivių, kalinčių Vokietijoje karo belaisvių sto- 
vyklose, tikėdamasis, kad belaisviai noriai pereis į kitą pusę 
ir Airijoje kovos su anglais. 

Iš pradžių vokiečiai palankiai žiūrėjo į Keismento siūly- 
mus, tačiau galiausiai misija baigėsi nesėkmingai. Lyg to 
būtų negana, Keismentas manė, kad sukilėlių vadai tikisi 
vokiečių pagalbos planuojamam Velykų sukilimui, iki kurio 
buvo likusios vos trys dienos. Per Vokietijos ambasadą Va- 
šingtone buvo išsiųstas pranešimas, kuriame prašoma dide- 
lės vokiškų ginklų siuntos. Siekdami užtikrinti kaizerio loja- 
lumą, airių maištininkai pareikalavo, kad į Dublino uostą 
būtų atsiųstas povandeninis laivas. 

Nors vokiečiai iš pradžių sutiko atsiųsti 20 000 šautuvų, 
vėliau savo pažado netesėjo. Keismentas žinojo, kad tokia 
siunta yra per maža ir kad jokios kitos paramos nebus. To- 
dėl jis grįžo į Airiją, kad įspėtų sukilėlius atidėti sukilimą. 
„Esu įsitikinęs, kad tai didžiausia kada nors padaryta kvai- 
lystė, — rašė jis apie savo sprendimą sugrįžti, — bet grįžtu 
su džiaugsmu... jei tie vargšai vaikinai mano tėvynėje pra- 
dės kovą, turiu būti su jais.“ 

Artėjant prie kranto, Keismento nuotaika keitėsi. „Vie- 
ną trumpą akimirksnį pasijutau laimingas ir vėl šypsojau- 
si, — vėliau pasakos jis savo seseriai. — Aš vėl buvau 
Airijoje.“ 

Banga apvertė valtį. Keismentui su bendražygiais pavyko 
vėl į ją įsiropšti, tačiau pasiekus krantą, Keismentas jau 
neturėjo jėgų eiti toliau. 

Kol kiti ieškojo pagalbos, Keismentas laukė prie romėnų 
tvirtovės griuvėsių. Policijos konsteblis, pamatęs prie kranto 
plūduriuojančią valtį, aptiko netoliese Keismentą ir suėmė 
jį. Keismentas sugalvojo istoriją, esą jis anglų rašytojas, iš- 
ėjęs pasivaikščioti prie jūros, tačiau tai nė kiek negalėjo 
paaiškinti, kodėl jo drabužiai kiaurai peršlapę arba kodėl jo 
kišenėje vokiškas traukinio bilietas. Po nuodugnaus tardy- 
mo išaiškėjo tikroji jo tapatybė ir sargyba išgabeno Keis- 
mentą į Skotlend Jardą. 

Apšauktas išdaviku ir laukdamas teismo, kuris greičiau- 
siai pasibaigs mirties nuosprendžiu, Rodžeris Keismentas 
mažai turėjo draugų. 

Tačiau, kad ir kaip būtų keista, vienas jų buvo seras 
Artūras Konanas Doilis. 


Prieš šešerius metus Konanas Doilis buvo pasikvietęs 
Rodžerį Keismentą į savo spektaklį Margoji juosta Londono 
teatre. Tuo metu Keismentas buvo Jo Didenybės generaliniu 
konsulu Rio de Žaneire, bet Konaną Doilį labiau domino 
belgų Kongas, kur Keismentas dirbo diplomatinėje tarnybo- 
je daugiau kaip dvidešimt metų. Per Keismentą Konanas 
Doilis sužinojo apie žvėrišką Belgijos karaliaus Leopoldo II 
administracijos elgesį su Kongo čiabuviais ir nepaprastai 
tuo pasipiktino. „Mes esame didžiausio kada nors pasaulyje 
vykdyto nusikaltimo liudininkai, — rašė tada Konanas Doi- 
lis, — ir vis dėlto mes, kurie ne tik galime, bet ir privalome 
jį sustabdyti, nedarome nieko." 

Daugumai britų Kongo problemos atrodė tolimos bei ne- 


402 


Dievo rykštė 


suprantamos kaip ir pats Kongas. Didžiulis ir sunkiai pasie- 
kiamas kraštas buvo beveik visai neištirtas iki XIX a. pabai- 
gos. Henris Stenlis (Henry Stanley) 1874 metais išvyko iš 
Zanzibaro tyrinėti Kongo upės nuo jos ištakų iki Atlanto 
vandenyno. Trejus metus trukusi kelionė, kurios metu Sten- 
liui nuolat grėsė susirgti tropine karštlige arba būti užpul- 
tam žmogėdrų ar krokodilų, tapo tikra sensacija Europoje. 
Kai šį kraštą pasiekė prekybos keliai iš Europos, Leopoldas 
II pavedė Stenliui tęsti tyrinėjimus ir įsteigti Konge admi- 
nistracinius centrus. Rodžeris Keismentas išvyko į Kongą 
1884 metais būdamas dvidešimties metų. 

Kitais metais, kai Berlyno konferencijoje buvo pripažintos 
Belgijos teritorinės pretenzijos į Kongą, karalius Leopoldas įsteigė 
jo valdomą Laisvąją Kongo Valstybę. Berlyno konferencija įpa- 
reigojo plėtoti laisvą prekybą, panaikinti vergiją bei užtikrinti 
Kongo čiabuvių teises bei religijos laisves. Bet valdant Leopol- 
dui viskas buvo priešingai. Jis negailestingai engė kraštą, nio- 
kojo vertingo kaučiuko plantacijas, o jo įgaliotiniai kankino ir 
luošino žmones, siekdami įvesti savo valdžią. „Dabar, kai aš 
rašau, Mano stalas nuklotas šių nelaimingų žmonių nuotrauko- 
mis, — pasakojo Konanas Doilis. — Ant jų matyti kankinimo 
žymės. Vieniems nukirstos kojos, kitiems — rankos.“ 

Rodžeris Keismentas, pasibaisėjęs tokiu elgesiu, išsiuntė 
daugybę smerkiančių pranešimų britų vyriausybei ir net pats 
nuvyko pas karalių Leopoldą. Nepavykus įgyvendinti retor- 
mų, Keismentas pasitelkė airių žurnalistą Edmundą Diną 
Morelį (Edmund Dene Morel) sukurti protesto judėjimui, pa- 
vadintam Kongo reformų draugija. Tikėdamiesi išreklamuoti 
savo kampaniją, jie susisiekė su kelias žymiais rašytojais, 
tarp kurių buvo Džozefas Konradas, Radjardas Kiplingas ir 
Artūras Konanas Doilis. 

Konradas, kuris iš šios situacijos pasisėmė keletą idėjų 
savo romanui Tamsos širdis (The Heart of Darkness), man- 
dagiai atsisakė dalyvauti kampanijoje, sakydamas esąs „tik 
vargšas rašytojas“. Kiplingas teisinosi tuo, kad Vokietija 
gali stoti „ginti Belgijos“. Tuo tarpu Konanas Doilis griebė 
jautį už ragų su jam būdingu užsidegimu. Kaip Džordžo 
Edalji ir Oskaro Sleiterio atvejais, neteisybė pažadino ja- 
me kovotojo instinktą. Jis susitiko su Edmundu Moreliu 
1909 metų vasarą ir pasisiūlė parašyti knygą žurnalistinio 
tyrimo pagrindu. „Aš užverčiau jį daugybe savo rašinių, ir 
jis ėmė gilintis į visas šios nepaprastai sunkios ir ilgos 
kovos detales, — rašė Morelis. — Viską nuodugniai iš- 
studijavęs, jis užsidarė savo darbo kambaryje ir dirbo kaip 
arklys, neturėdamas laiko, anot jo, net nusiskusti. Knyga 
buvo parašyta per savaitę." 

Nusikaltimas Konge pasirodė 1909 metų pabaigoje. Kona- 
nas Doilis šią knygą laikė asmeniniu savo rekordu — 45 000 
žodžių knyga tik per aštuonias dienas. Nors parašytas taip 
greitai, Nusikaltimas Konge išsiskiria iš kitų jo kūrinių atvira, 
sodria kalba, ypač tuose epizoduose, kur jis drąsiai aprašo 
žiaurų elgesį su čiabuviais. Knygoje rašytojas cituoja liudi- 
ninkus, kurių daugelis matė, kaip žiauriai čiabuviai buvo 
verčiami nuimti kaučiuko derlių. „Kareiviai varo juos jėga, o 
jei kas priešinasi — nušauna, nukerta kairę ranką ir neša 
trofėjų parodyti įgaliotiniui. Kareiviams nerūpi į ką šauti, daž- 
niausiai jų taikiniu būna vargšai, bejėgės moterys ir nekalti 
vaikai. Tų nelaimėlių rankos sudedamos eilėmis priešais įga- 
liotinį; jis suskaičiuoja jas, kad įsitikintų, ar kareiviai nešvais- 
tė veltui šovinių.“ 

Konanas Doilis buvo tvirtai įsitikinęs, kad griežtas ir 
atviras tekstas bei jį iliustruojančios realistiškos nuotrau- 

kos yra būtini. „Kartais būtina kalbėti šiurkščiai," — sakė 
Konanas Doilis. Neprarasdamas įprasto veržlumo, rašytojas 
baigė savo kampaniją rašydamas laiškus bei skaitydamas 
paskaitas nuo Plimuto iki Edinburgo. 

Sunku pamatuoti, kiek Konano Doilio indėlis lėmė Kon- 
go kampanijos sėkmę. Jis pasiekė savo tikslą, atkreipda- 
mas visuomenės dėmesį į krizę, jį išgirdo Teodoras Ruzvel- 
tas ir Vinstonas Čerčilis, bet jis jau buvo vienas iš paskutinių 
reformatorių. Yra pagrindas manyti, jog karaliaus Leopoldo 
mirtis, netrukus po Konano Doilio knygos pasirodymo, tu- 
rėjo daugiau įtakos, kad reformos pagaliau prasidėtų. Ta- 
čiau Edmundas Morelis nė kiek neabejojo Konano Doilio 
vaidmens svarba ir nepaprastai išaukštino rašytojo gebėji- 
mą sutelkti visuomenės paramą. „Vis dėlto ne jo knyga, 
kad ir kokia gera ji būtų, ne jo iškalba ar gebėjimas 
pritraukti įtakingus žmones mums padėjo labiausiai, — ra- 
šė Morelis. — Svarbiausia buvo pats faktas, kad tai Kona- 
nas Doilis ir kad jis su mumis.“ 

Tuo tarpu Konanui Doiliui Keismentas ir Morelis taip pat 
padarė didelį įspūdį. Konanas Doilis, po kiek laiko pradėjęs 
rašyti nuotykių romaną Paslaptinga šalis, nuotykių ieškotojo 
lordo Džono Rokstono prototipu pasirinko Keismentą. „Tose 
vietose mane vadino Dievo Rykšte“, — sako Rokstonas, pa- 
sakodamas apie savo kovą su Peru vergvaldžiais. Kadangi 
Keismentas tuo metu buvo pradėjęs savo tarnybą Peru ir 
tyrė, ar Peru Amazonės kompanija neišnaudoja vietinių dar- 
bininkų, nesunku nustatyti knygos personažo kilmę. Lygiai 
taip pat nebuvo sunku pamatyti panašumus tarp Eduardo 
Dano Melouno, airių žurnalisto, Paslaptingos šalies pasako- 
tojo, ir Edmundo Dino Morelio, airių žurnalisto, kuris atkrei- 
pė Konano Doilio dėmesį į Kongo krizę. 

Konanas Doilis keletą metų intensyviai susirašinėjo su 
Keismentu. Jis atsiųsdavo informacijos iš Peru, kuri vėliau 
buvo panaudota Paslaptingoje šalyje. 1911 metais, kai Keis- 
mentui buvo suteiktas riterio vardas, Konanas Doilis širdin- 
gai jį pasveikino. Panašiai kaip ir Konanas Doilis, Keismen- 
tas gana santūriai priėmė šį titulą, manydamas, jog tai greičiau 
politinė duoklė nei nuopelnų pripažinimas. Tačiau, priešin- 
gai negu Konanas Doilis, Keismentas turėjo savų politinių 
motyvų ir nujautė, kad šis apdovanojimas gali kelti pavojų 
vis stiprėjantiems jo siekiams, susijusiems su Airijos nepri- 
klausomybe. Jis jau seniai jautė tam tikrą prieštaravimą tarp 
savo, kaip britų diplomato, statuso ir savo antiimperinių nuo- 
taikų. Ši įtampa atsispindėjo netgi jo konsulato laiškinio 
popieriaus emblemoje, kurią jis šiek tiek pakeitė įkompo- 
nuodamas airišką arfą. „Bet Airijoje daug kas laiko mane 
išdaviku, — rašė Keismentas apie savo riterystę. — Kai 
galvoju apie tą šalį ir apie tuos žmones, aš toks ir jaučiuosi." 

Konano Doilio požiūris į Airijos autonomiją per kelerius 
metus iki karo pasikeitė, ir Keismentas tam tikriausiai taip 
pat turėjo įtakos. 1912 metais jis dalyvavo viešoje konferen- 
cijoje, kur išgirdo įtikinamus Džordžo Bernardo Šo bei Tatler 
ir Sphere žurnalų steigėjo Klemento Šorterio (Clement Shor- 
ter) argumentus, remiančius Airijos autonomiją. Konanas Doi- 
lis du kartus dalyvavo rinkimuose į Parlamentą kaip unio- 
nistų kandidatas, todėl kaip šios partijos platformos rėmėjas 
buvo įtrauktas į autonomijos priešininkų sąrašus. Dabar, kai 
jo nuomonė pasikeitė, Belfasto laikraštyje jis paaiškino šio 
pasikeitimo priežastį: „Iš tiesų du kartus buvau unionistų 
kandidatu į Parlamentą, bet kiekvieną kartą labai aiškiai 
apibrėžiau savo poziciją autonomijos atžvilgiu. Mano nuo- 
mone, kuri 1906 metais buvo aiškesnė negu 1900 metais, 

autonomijai turi ateiti laikas. Aš manau, ji bus saugi tik 
pasikeitus ekonominėms sąlygoms, žmonių tarpusavio san- 
tykiams bei, svarbiausia, kai esamos vietinės įgaliotosios ins- 
titucijos bus tinkamai išbandytos." 

Konanas Doilis manė, kad visos šios sąlygos jau yra pa- 
tenkintos. Be jokio abejonės, autonomija yra geriau nei pi- 
lietiniai neramumai, ir jis buvo tvirtai įsitikinęs, kad krizės 
atveju Airija visada išliks lojali Britų imperijai. 

Šia prasme Konano Doilio nuomonė smarkiai skyrėsi nuo 
Keismento, o šis skirtumas ypač išryškėjo artėjant konfliktui 
su Vokietija. 1913 metais Konanas Doilis, paskelbęs savo po- 
žiūrį į „Didžiąją Britaniją ir kitą karą“ žurnale Fortnightly 
Review, nusiuntė Keismentui straipsnio korektūrą. Konanas 
Doilis rašė, kad jei kiltų karas, Airija, atsižvelgdama į istorinį 
palikimą bei strateginius interesus, turėtų atidėti į šalį savo 
nacionalinius reikalus. „Imperija jokiu būdu nėra vien tik 
anglų, — tvirtino jis laiške leidiniui Freeman's Journal. — 
Škotai ir airiai taip pat kūrė ją ir lygiai taip pat didžiuojasi ja 
ir yra suinteresuoti gražia jos ateitimi.“ 

Keismento požiūris buvo visiškai priešingas. Jis manė, 
kad, kilus karui, Airija turi pasinaudoti galimybe ištrūkti iš 
Anglijos priklausomybės. Todėl jis parašė atsakymą į Kona- 
no Doilio straipsnį ir pavadino jį „Airija, Vokietija ir kitas 
pasaulinis karas“. Keismentas tvirtino, kad jei Britanija pra- 
laimėtų karą, Vokietija būtų suinteresuota ne „nuskurdinti 
ir susilpninti“ Airiją, bet sustiprinti jos galybę ir svarbą, kad 
sutrukdytų atsigauti Britanijos laivynui. Stipri Airija, tęsė jis, 
„atvertų pasaulio jūrų kelius“ Vokietijai. Keismentas nu- 
siuntė savo straipsnį į tą patį žurnalą, kad paneigtų Konano 
Doilio straipsnį, bet redaktoriai sutiko straipsnį paskelbti tik 
su sąlyga, kad autorius pasirašys savo vardu. Tačiau tuo 

metu Keismentas dirbo diplomatinėje tarnyboje ir negalėjo 
to daryti. Todėl savo straipsnį jis išspausdino žurnale Irish 
Review pasirašęs slapyvardžiu. 

Netrukus Keismentas, motyvuodamas pablogėjusia svei- 
kata, atsistatydino iš diplomatinės tarnybos, kad galėtų vi- 
siškai atsidėti kovai dėl Airijos nepriklausomybės. Prasidė- 
jus karui, jis nusprendė imtis konkrečių veiksmų. „Padėk 
man Dieve, nes aš pasiruošęs siekti daug daugiau, nei 
galvojama Dauning Stryte, — rašė jis, — siekti sprendimo, 
kurio ten taip bijoma.“ Dubline Keismentas susitiko su se- 
paratistinio Sin Fein judėjimo vadovais ir nuvyko į Niujorką 
papildomos paramos. Artėjant 1914 metų spaliui, jis nusprendė 
galįs pasiekti savo tikslų tik Vokietijoje. Kadangi tuo metu 
jis jau buvo stebimas britų pareigūnų, Keismentas nusiskuto 
barzdą ir veidą prausė pasukomis, kad pašviesėtų oda. Ta- 
da, pasiskolinęs amerikietišką pasą, sėdo į norvegų laivą, 
plaukiantį į Vokietiją. 

Vėliau bus bandoma pavaizduoti Keismentą kaip nu- 
trūktgalvį, nevykusį ir neišmanėlį fanatiką, kuris dirbo visiš- 
kai vienas. Vis dėlto iš pradžių jį rėmė Airijos Respublikos 
brolija. „Seras Rogeris Keismentas yra įgaliotas kalbėti Airi- 
jos revoliucionierių partijos vardu ir jai atstovauti“, — rašė 
judėjimo vadovas Džonas Devojus (John Devoy). Be to, ne- 
praėjus nė trims savaitėms nuo Keismento atvykimo į Berly- 
ną Vokietija paskelbė geros valios pareiškimą Airijos at- 
žvilgiu, kurio autorius buvo pats Keismentas: „Aukščiausioji 
imperijos vadovybė oficialiai pareiškia, — be kita ko, para- 
šyta pareiškime, — jog Vokietija jokiomis aplinkybėmis ne- 
užims Airijos siekdama nukariauti ją ar nuversti vietos val- 
džios institucijas šioje šalyje.“ 

Anglijoje Konanas Doilis pasibaisėjęs skaitė spaudos pra- 
nešimus apie Keismento veiklą ir negalėjo patikėti. Jam 
atrodė, kad pasitvirtino senas jo įtarimas — Rodžeris Keis- 
mentas išprotėjo. „Jis buvo puikus žmogus, — sakė Kona- 
nas Doilis Daily Chronicle korespondentui praėjus mėnesiui 
po Keismento atvykimo į Berlyną, — ir kad jis, būdamas 
sveiko proto, išduotų šalį, kuriai tarnavo ir kuri gerbė jį, 
sunku patikėti visiems, kurie jį pažinojo... Visose mūsų dis- 
kusijose jis niekada nėra pasakęs nė vieno žodžio, kuris 
parodytų jo neištikimybę Didžiajai Britanijai. Tačiau jis ligo- 
tas Žmogus, išsekintas tropinio klimato ir besiskundžiantis 
dažnais galvos skausmais. Praeitą gegužę jis parašė man 
kelis laiškus iš Airijos, kurie pasirodė tokie keisti, kad net 
išreiškiau savo būkštavimą dėl jo nervų būklės. Neabejoju, 
kad jo psichinė būsena nėra normali, o šis nelėmtas jo pa- 
bėgimas į Berlyną kaip tik tai patvirtina.“ 

Jei reikėtų daugiau įrodymų dėl Keismento psichinės 
sveikatos būklės, pareiškė Konanas Doilis, tereikia perskai- 
tyti Vokietijos pareiškimą. 

Prisiminus kitą Konano Doilio to meto veiklą — jo Mmėgi- 
nimą įstoti į kariuomenę, jo karo metu parašytus straipsnius, 
jo savanorišką tarnybą — sunku patikėti tokiu kupinu užuo- 
jautos požiūriu į Keismentą. Apsilankyme trijuose frontuose 
žmones, atsisakančius eiti į kariuomenę dėl kokių nors savo 
įsitikinimų, Konanas Doilis vadina „puspročiais, kurių įsiti- 
kinimai neleidžia jiems užkirsti kelio blogiui“. Konano Doi- 
lio požiūriu, Keismento atvejis dar blogesnis, nes jis, tiesą 
sakant, atsiklaupė prieš blogį, bet Konanas Doilis, nesuge- 
bėjęs užjausti pirmųjų, sugebėjo užjausti išdaviką. 

Visiškai priešingus jausmus jis jautė Edmundui Dinui Mo- 
reliui, Keismento bendražygiui Kongo reformų draugijoje. 

Dabar Morelis aktyviai dalyvavo pacifistų organizacijos, 
pavadintos Demokratinės kontrolės sąjunga, veikloje. Šios 
organizacijos nariai reikalavo nutraukti bet kokius karinius 
veiksmus. Morelis išleido daugybę pamiletų, kuriuose reiš- 
kė priešiškumą atsakomiesiems veiksmams į Vokietijos oro 
antpuolius. Konanas Doilis šią taktiką vadino „žudynių po- 
litika“. Morelis buvo apkaltintas išdavyste ir įkalintas še- 
šiems mėnesiams, bet Konanas Doilis nedarė nieko, kad 
jam padėtų. Morelio požiūris į karą, sakė Konanas Doilis, 
„visiškai sunaikino tuos jausmus, kuriuos jis jam kažkada 
jautęs“. (Vėliau Morelis vėl grįžo į visuomeninį gyvenimą, 
taigi galima tik įsivaizduoti Konano Doilio susierzinimą, 
kai Morelis sugebėjo pasiekti tai, kas jam nepavyko net du 
kartus — 1922 metais jis laimėjo rinkimus į parlamentą 
nugalėjęs liberalų kandidatą Vinstoną Čerčilį.) 

Rodžeris Keismentas mažai ką žinojo apie įvykius Brita- 
nijoje. Jo planas įsteigti airių brigadą Vokietijoje iš karo 
stovyklose esančių karo belaisvių greitai sužlugo, nes dau- 
guma pareigūnų tokią idėją laikė absurdiška, nors Keis- 
mentas rėmėsi precedentu iš Būrų karo, kai airių belaisviai 
buvo įkalbėti kovoti su anglais. 

Keismento viltims gauti pagalbą nebuvo lemta išsipildy- 
ti. Kai airių karo belaisviai buvo suvežti į atskirą stovyklą 
Limburge, viršininkas gavo mandagų karininkų laišką esą 
jie nenorį jokių nuolaidų, kurios netaikomos kitiems be- 
laisviams. Be to, būdami airiai, jie nepamiršta turį „garbės 
būti Britanijos kariais“. Kai Keismentas pats nuvyko į Li- 
burgą ir kreipėsi į belaisvius, buvo nušvilptas ir turėjo gin- 
tis nuo užpuolikų savo skėčiu. Galiausiai jis sugebėjo su- 
rinkti tik 50 žmonių. Ši nesėkmė palaužė jo pasitikėjimą 
vokiečių pareigūnais ir 1916 metų balandį jis jau keliavo 

atgal į Airiją taip ir nesurinkęs tikėtosios pagalbos. 

Po suėmimo Airijoje Keismentą daug kartų apklausė Skot- 
lend Jardo tardytojai. „Aš atsakau už visas pasekmes, — 
sakė jis jiems. — Tik prašau patikėti, kad nesu padaręs 
nieko, dėl ko man tektų gėdytis. Vieną dieną jūs ir patys 
tuo įsitikinsite.“ Tačiau dar nesibaigus tardymui, Velykų pir- 
madienį, iš Dublino atėjo žinia apie ginkluotą Airijos res- 
publikonų sukilimą — Velykų sukilimą, kurį Keismentas 
tikėjosi atidėti. Iš pradžių buvo tikimasi vokiečių įsikišimo. 
„Tai — vokiečių sąmokslas, — pareiškė Airijos partijos ly- 
deris Džonas Redmondas. — Vokietija jį organizavo ir fi- 
nansavo.“ Iki šiol Keismentą buvo galima laikyti nekalta, 
šiek tiek donkichotiška figūra. Tačiau prasidėjus Velykų 
sukilimui jis tapo naujuoju Benediktu Arnoldu. Tą popietę 
Bendruomenių rūmuose Ministras Pirmininkas buvo papra- 
šytas užtikrinti, kad Keismentas bus sušaudytas. 

Konaną Doilį ši situacija labai skaudino. Jam Keismen- 
tas atrodė nepakenčiamas išdavikas, 0 prisiminus visus 
ankstesnius jo nuopelnus Britanijai jo nusikaltimai atrodė 
dar baisesni. Be to, Konanas Doilis jautėsi asmeniškai iš- 
duotas. Jis priėmė Keismento draugystę, skyrė savo laiko 
ir jėgų Kongo kampanijai ir pagerbė jį savo knygoje Pa- 
slaptinga šalis. „Savo gyvenime jūs padarėte tiek gero, — 
vos prieš ketverius metus rašė Konanas Doilis Keismen- 
tui. — Joks neteisybės šešėlis negalėtų kristi ant jūsų.“ 
Dabar jis visais galimais būdais pamynė garbę, lojalumą, 
pasitikėjimą — savybes, kurias Konanas Doilis taip bran- 
gino. Visuomenei reikalaujant Keismento galvos, ne toks 
tvirtas Žmogus būtų atsisakęs savo ankstesnių palankumo 
pareiškimų, tačiau Konanas Doilis pradėjo kampaniją Keis- 
mento gyvybei išgelbėti. 

Kaip ir Džordžo Edalji ar Oskaro Sleiterio atvejais, Ro- 
džerio Keismento padėtis sujaudino Konaną Doilį ir jis stojo 
į kovą už teisybę. O pradėję kovą tokie karžygiai lengvai 
nepasiduoda. Tačiau šiuo atveju Konano Doilio argumentai 
nebuvo gerai pagrįsti, nes jis rėmėsi tariamu Keismento 
nepakaltinamumu. 

Prisimindamas savo tėvo atvejį, Konanas Doilis žinojo, 
kad prie nepakaltinamumo termino negalima lengvai prisi- 
rišti. Jis pats buvo susidūręs su psichikos ligoniais medici- 
ninės praktikos metu ir geriau nei kas kitas suprato, ką 
reiškia sirgti psichine liga. „Koks pasityčiojimas, kad tuo- 
se pamišėlių namuose sugniuždoma žmogaus didybė, ete- 
rinė sielos prigimtis“, — rašė jis apsakyme „Ligos istorija“ 
(„A Medical Document ). 

Tačiau Konanas Doilis nedvejodamas paskelbė Keismentą 
nepakaltinamu, kad tik jis nebūtų laikomas atsakingu už 
savo veiksmus Vokietijoje. Dėl tokio požiūrio su Konanu 
Doiliu galima būtų pasiginčyti. Tačiau jis nebuvo iš tų žmo- 
nių, kurie lengvai pripažįsta savo klaidas ar paiso kitų nuo- 
monės, jei ji yra kitokia nei jo paties. Mėnesį prieš karo 
pradžią, Keismentas aiškiai ir įtikinamai išdėstė savo požiū- 
rį į galimą Airijos-Vokietijos sąjungą. Kolaboravimas su 
Vokietija jam buvo labiau priimtinas nei britų valdymas. Šis 
požiūris Konanui Doiliui atrodė toks radikalus ir toks nepri- 
imtinas. Regis, neįmanoma, kad toks žmogus kaip Keismen- 
tas jo laikytųsi. „Atmetus tai, kas yra neįmanoma, — mėgda- 
vo kartoti Šerlokas Holmsas, — tai, kas lieka, kad ir kaip 
būtų neįtikėtina, turi būti tiesa.“ Taigi vienintelis paaiškini- 
mas, kad ir koks neįtikėtinas, Konanui Doiliui buvo tas, jog 
Keismentas sirgo proto liga. Priėjus tokią išvadą, jo sąžinė 
reikalavo prašyti Keismentui pasigailėjimo. 

Daugelis mačiusių Keismentą Londone, pritarė Konano 
Doilio nuomonei. Laukti teismo nuosprendžio kalinys buvo 
perkeltas į kamerą Londono Taueryje, kurioje knibždėte knibž- 
dėjo parazitų. Jis tebevilkėjo suėmimo metu vilkėtais drabu- 
žiais, išskyrus petnešas, nes jas atėmė po bandymo nusižu- 
dyti, ir dabar smunkančias kelnes prilaikė rankomis. 
Lankytojai pasakojo, kad žvelgė paklaikusiu žvilgsniu, sun- 
kiai atsiminė žodžius ir vardus. 

Kai buvo nuspręsta, kad Keismentą teis ne karinis, bet 
civilinis teismas, jis buvo perkeltas į Brikstono kalėjimą, kur 
jam leido persirengti. Jo teismas prasidėjo birželio 26 dieną 
Old Beilyje ir truko tris dienas, o prisiekusiesiems neprirei- 
kė nė valandos pripažinti jį kaltu. Teismuose, tokiuose kaip 
šis, kalinys, įsitikinęs savo teisumu, turėjo apeliacijos teisę. 
Keismentas savo kalboje kreipėsi „ne į teismą, bet į savo 
tėvynainius". 

„Mane teisia ne man lygūs, — sakė jis, — bet žmonės iš 
praeities, mane teisia ne dvidešimtojo amžiaus, o brutali ke- 
turioliktojo amžiaus civilizacija, mane teisia netgi ne pagal 
priešiškos valstybės kalba surašytą statutą, nes įstatymas, 
kurio šiandien reikia, kad būtų pakartas airis, nusikaltęs tik 
tuo, kad mylėjo Airiją, yra beviltiškai pasenęs.“ 


Ar tai bepročio kalba? Vienas komentatorių palygino Keis- 
mento iškalbą su Plutarcho, o kitas sakė, kad jo žodžius 
skaitys ir prisimins Airijos kartų kartos. Tačiau teisėjai buvo 
nepajudinami ir priėmė mirties nuosprendį pakarti. 

Konanas Doilis nedelsdamas kreipėsi į ministrą pirmi- 
ninką su malonės prašymu. Jis pripažino Keismento kaltę 
bei teismo sprendimą, bet prašė rasti galimybę nevykdyti 
mirties bausmės. Pirma, Konanas Doilis vėl pakartojo 

ankstesnius savo teiginius apie Keismento „galvos skaus- 
mus ir atkreipė dėmesį, kaip smarkiai pasikeitė Keismento 
požiūris į Didžiąją Britaniją. Per savo valstybės tarnautojo 
karjerą Keismentas patyrė daugybę stresų ir persirgo kelio- 
mis tropikų ligomis. Be to, jo tyrimas, susiję su piktnaudžia- 
vimais Konge ir Peru, buvo ypač daug nervų reikalaujantis 
darbas. Todėl, Konano Doilio manymu, reikėtų atsižvelgti į 
Keismento fizinę ir psichinę sveikatos būklę. 

Negana to, tęsė Konanas Doilis. Mirties bausmės įvykdy- 
mas Keismentui „padarytų paslaugą Vokietijos politikai, pa- 
brėžiančiai skirtumą tarp mūsų ir mūsų valdinių Airijoje“. 
Tokiu būdu, „nors ir neteisingu“, ginklas prieš Britaniją bū- 
tų įduotas Jungtinėms Valstijoms ir kitoms neutralioms ša- 
lims. Kita vertus, kilniaširdiška reakcija užgydytų kai kurias 
Airijos žaizdas ir padarytų gerą įspūdį užsienyje. Kaip pa- 
vyzdį Konanas Doilis priminė Jungtines Valstijas, parodžiu- 
sias gailestingumą konfederatams pasibaigus pilietiniam karui. 
Ši „gailestingumo politika, — tęsė jis, — baigėsi tuo, kad 
žaizda, atrodžiusi nepagydoma, laimingai užgijo“. 

Tai buvo atidžiai surašytas dokumentas, išmintingai ven- 
gęs teismo sukeltų emocijų. Konanas Doilis paprastai išdės- 
tė savo nuomonę ir perspėjo apie pasekmes, kurių galėtų 
būti įvykdžius mirties nuosprendį Keismentui. „Drąsi tauta 
gali pamiršti karo mūšio aukas, bet niekad nepamirš padė- 
jusių galvas ant ešafoto, — rašė jis Būrų karo istorijoje. — 
Politiniai kankiniai yra paskutinė valstybės valdymo meno 
beprotybė." 

Padedamas Klemento Šorterio Konanas Doilis išplatino 
peticiją nedideliame įtakingų piliečių būrelyje ir surinko 
mokslininkų, politikų bei literatų, tokių kaip Dž. K. Čes- 
tertonas (G. K. Chesterton), Džonas Golsvortis, Džonas Meis- 

fildas ir Džeromas K. Džeromas, parašus. Džordžas Bernar- 
das Šo nepasirašė, motyvuodamas tuo, kad kiti gali atsisa- 
kyti pasirašyti pamatę jo pavardę, ir sukūrė savo peticiją. H. 
Dž. Velsas ir Radjardas Kiplingas nepasirašė nei vienos iš 
šių peticijų. 

Dažnai nurodoma, kad Konanas Doilis paaukojo 700 sva- 
rų sterlingų, beveik pusę sumos, reikalingos Keismento gy- 
nybai. Toks dosnumas būtų visiškai suprantamas, nes jis 
dažnai taip darydavo. Tačiau šįkart, atrodo, būta tam tikros 
painiavos, nes tikrasis aukotojas, pasirodo, buvęs airių kil- 
mės amerikietis teisininkas Maiklas Frensis Doilis (Michael 
Francis Doyle), atvykęs iš Amerikos. 

Gal Amerikos parama suteikė Keismentui kažkokių vil- 
čių, kad mirties nuosprendžio vykdymas bus atidėtas, bet 
šios viltys greitai išblėso. Netrukus po Keismento suėmimo, 
policija aptiko jo būste Dubline lagaminą su asmeniniais 
užrašais. Anot Skotlend Jardo kriminalinių tyrimų departa- 
mento vadovo, rasta medžiaga buvo tokia šokiruojanti, kad 
ji „niekad ir jokia kalba negalėtų būti paviešinta“. Pasirodo, 
Keismento būta homoseksualo. Tai nebuvo didelė paslaptis, 
ypač po to, kai Keismentas kaip savo tarną atsivežė į Vokie- 
tiją jauną norvegą. Tačiau vadinamasis juodasis dienoraštis 
suteikė Keismento teisėjams galimybę nutraukti kampaniją, 
kad mirties nuosprendžio vykdymas būtų atidėtas. Karalius, 
Kenterberio arkivyskupas, popiežius ir Jungtinių Valstijų 
prezidentas buvo supažindinti su dienoraščio turiniu, jo ko- 
pijos ėjo iš rankų į rankas Parlamente, ir nei vienas, anot 
News of the World, kam teko jį skaityti, niekad negalės 
ištarti Keismento vardo be pasibjaurėjimo ir neapykantos. 

Gana rimtas dalykas buvo būti išdaviku, bet įamžinti die- 
noraštyje savo homoseksualumą — tikrai mirties bausmės 

reikalaujantis nusikaltimas. Daugelis pasirašiusių peticiją 
dabar atsisakė savo paramos. Anot The Nation redaktoriaus, 
dienoraštis akimirksniu „visiškai užmušė bet kokią užuojau- 
tą, kurią anglai būtų jautę Keismentui'“. Šiai kampanijai, 
regis, pritarė valdžia. Kai Amerikos ambasadorius Londone 
pasakė ministrui pirmininkui Askvitui (Asguith) matęs die- 
noraščio kopiją, šis pareiškė: „Puiku, ir nesistenkite laikyti 
to paslaptyje. 

Konanas Doilis nepasidavė. Kai Užsienio reikalų ministe- 
rijos pareigūnai papasakojo jam apie dienoraščius, jis neatsi- 
ėmė savo peticijos. „Jie papasakojo man apie jo seksualinius 
nukrypimus, — rašė jis Klementui Šorteriui, — ir parodė jo 
dienoraštį. Aš buvau apie tai girdėjęs, tačiau joks galimas 
seksualinis nukrypimas negali būti blogiau už melagingą liu- 
dijimą. Aš neatsisakysiu savo tikslo.“ Atrodo, reikėtų daryti 
išvadą, kad Konano Doilio požiūris į homoseksualumą buvo 
daug pažangesnis už jo amžininkų, bet, tiesą sakant, šis die- 
noraštis jam buvo dar vienas Keismento beprotybės įrodymas, 
lygiai taip pat kaip ir Oskaro Vaildo atveju. 

Nenuostabu, kad Keismentas buvo labiau linkęs galvoti 
apie save kaip apie Airijos patriotą, o ne kokį lunatiką ar 
išsigimėlį. Todėl jam nepatiko Konano Doilio įsikišimas bei 
sarkastiškas kreipinys „mano drauge“. Bet Konanas Doilis 
nekreipė į tai dėmesio. Kaip ir Oskaro Sleiterio byloje, jis 
aiškiai nubrėžė ribą tarp teisybės ir teisiamojo asmenybės. 

Konanas Doilis tiksliai numatė, kad mirties nuosprendis 
Keismentui sukels Amerikos protestą pačiu nepalankiausiu 
laiku, nes prezidentas Vilsonas kare tebesilaikė neutralumo 
politikos. Amerikos laikraščių leidėjas Viljamas Randolfas Hers- 
tas (William Randolph Hearst) naudojosi savo įtaka, prašyda- 
mas pasigailėti Keismento, lygino jį su revoliucingais Ameri- 

kos karo herojais ir sukėlė tam tikrą nepasitenkinimą Senate. 

Tačiau spaudimas iš užsienio pavėlavo. Mirties nuosp- 
rendis serui Rodžeriui Keismentui buvo įvykdytas 1916 me- 
tų rugpjūčio 3 dieną Pentonvilio kalėjime. Kalėjimo kape- 
lionas, tėvas Keris (Carey), rašė, kad „Keismentas žengė ant 
ešafoto karališkai orus“. 

Keletą dienų prieš tai pats Keismentas rašė: „Tikiuosi, 
kad neverksiu, bet jei taip atsitiktų, tai bus mano duoklė 
prigimčiai, duoklė Žmogaus, kuris niekad nieko neįskaudi- 
no, žmogaus, kurio širdis visada buvo sklidina gailesčio ir 
atjautos kitų skausmui". 


Iki pat savo gyvenimo pabaigos Konanas Doilis tikėjo, 
kad Keismentas buvo „geras žmogus, tačiau apsėstas mani- 
jos“. Savo autobiografijoje jis mini Keismento „kilnų darbą“ 
Konge ir Peru ir apgailestauja dėl tragiško jo likimo. Toks 
požiūris nebuvo populiarus. Pakardama britų riterį valdžia 
atsidūrė nepalankioje padėtyje, nes puikiai suvokė, kad įvyk- 
dydama mirties nuosprendį sukūrė airių kankinį. Konano 
Doilio garsiai išsakytas protestas dar labiau pablogino padė- 
tį. Vienas dalykas, kai valdžia atsiduria nepatogioje padėty- 
je dėl tokio atskalūno kaip Šo išsišokimų, ir visai kitas, kai 
tai atsitinka dėl tokio aukštuomenės sluoksnių korifėjaus 
kaip Konanas Doilis. Reikia manyti, šis vienintelis jo Žings- 
nis, nepaisant visų jo nuopelnų karo metais, kainavo jam 
vietą Lordų rūmuose. 

Dar kartą Konanas Doilis parodė, kad principai jam yra 
svarbesni už asmeninę gerovę. Buvo ir daugiau taip manan- 
čių, tačiau beveik visi verčiau diskretiškai tylėjo. Konanui 
Doiliui sąžinė neleido tylėti arba lengvai nusileisti kitų va- 
liai. Karo pradžioje, bandydamas užsirašyti į aktyvią tarnybą, 

jis prisipažino broliui: „Man patiktų tarnauti ir stengčiausi 
būti paklusnus, bet tai man nepavyksta". 

Tačiau tai buvo jo stiprybė. Įvairiom prasmėm Rodžerio 
Keismento byla buvo tarsi bandomasis reisas. Tuo metu, kai 
Keismentas žengė į kartuves, Konanas Doilis rengėsi savo 
paskutiniam ir didžiausiam žygiui — spiritizmo propagavi- 
mui. Psichikos paslaptys, seniai jį dominusios, dabar tapo 
svarbiausiu dalyku jo gyvenime, o jis pats — didžiausiu šių 
paslapčių propaguotoju. „Viskas, kas buvo iki šiol, — rašė 
jis, — visas Mano ankstesnis gyvenimas, mano religinis vys- 
tymasis, mano knygos, pristačiusios mane visuomenei, mano 
kuklus turtas, leidžiantis man atsiduoti nepelningai veiklai, 
mano dalyvavimas rinkimuose, padėjęs išsakyti mintis ir idė- 
jas, mano fizinė sveikata, kurios dar užtenka ilgoms kelio- 
nėms atlaikyti ir pusantros valandos kalbėti sausakimšoms 
salėms, buvo tik pasirengimas, man pačiam to nesuvokiant. 
Trisdešimt metų net neįtardamas, kur link einu, aš ruošiausi 
šiam vaidmeniui." 

Tai turėjo būti — kaip daktaras Votsonas yra pasakęs 
apie milžinišką Sumatros žiurkę — pasakojimas, kuriam pa- 
saulis dar nėra pasiruošęs. 

Ar Konanas Doilis išprotėjo? 


Nepamirškite, jis įsitikinęs savo teisu- 
mu. Tuo galite neabejoti. Jis nepapras- 
tai doras. 


PONIA ČELENDŽER, IŠ 
PASLAPTINGOS ŠALIES 


K 1917 metų spalio 25 dieną Konanas Doilis ruošėsi 
skaityti paskaitą, mieste nebuvo elektros, nes prieš kelias 
dienas vokiečių bombonešiai atakavo Londoną. Daug metų 
praėjo nuo jo pirmųjų viešų pasisakymų Soutsyje, kai nuo jo 
susijaudinimo imdavo virpėti suolai. Perskaitęs šimtus litera- 
tūros paskaitų ir pasakęs daugybę agitacinių kalbų, Konanas 
Doilis tapo nepriekaištingu oratoriumi. Nepaisant to, tą vaka- 
rą Londone jis tikriausiai jautė ankstesnį nerimą. Iš visų kal- 
bų, kurias kada nors buvo sakęs, ši tikriausiai buvo drąsiau- 
sia. Kalba buvo sakoma Londono spiritistų draugijos susitikime, 
vykusiame Britų meno galerijoje Pal Male. Susitikimui vado- 
vavo seras Oliveris Lodžas. Ilgus dešimtmečius eksperimen- 
tavęs ir išsisukinėjęs, Konanas Doilis buvo pasiruošęs viešai 
prisipažinti esąs atsidavęs spiritistas. Jis peržengė Rubikoną. 

„Parapsichologinis tyrimas, — teigė jis auditorijai, — 
yra tai, apie ką aš mąsčiau daugiausiai, ir mano nuomonė 
šiuo klausimu formavosi ilgiau nei bet kuriuo kitu klausi- 
mu. Žengiant gyvenimo keliu, atsitinka įvairiausių dalykų, 
kurie primena, kaip bėga laikas ir kad iš pradžių tavo 
jaunystė, o vėliau vidutinis amžius slenka pro šalį. Vieną 
dieną man nutiko toks įvykis. Nedideliame, puikiame laik- 
raštyje Light yra skiltis, skirta aprašyti įvykiams, vykusiems 
prieš 30 metų. Kai neseniai skaičiau šią skiltį, šiek tiek 
nustebau išvydęs savo vardą. Tai buvo ištrauka iš laiško, 
kurį parašiau 1887 metais. Jame aš pasakojau apie įdomų 
dvasinį patyrimą, kurį išgyvenau seanso metu. Tai patvirti- 
na mano teiginį, kad domėjimasis šiuo dalyku yra pasto- 
vus. Aš galiu drąsiai teigti, kad tik pastaraisiais metais 
pagaliau pareiškiau, jog man pakanka įrodymų, ir mano 
nuomonė nesusiformavo skubotai." 

Konano Doilio apsiskaitymas, ankstyvieji eksperimentai Sout- 
syje, ilgalaikė narystė Parapsichologijos tyrimų draugijoje, su- 
sirašinėjimas su tokiais žmonėmis kaip Lodžas ir seras Vilja- 
mas Baretas atspindi, kaip po truputį jis įtikėjo. Jis kalbėjo 
apie valandą ir pateikė trumpą spiritistų judėjimo istoriją nuo 
seserų Foks (Fox) iki dabarties. Jis taip pat aptarė, kaip šis 
„Naujas atradimas“ gali būti susietas su tradicine religija. 

Kaip ir religijai, baigė Konanas Doilis, dvasinėms žinioms 
reikia daugiau tikėjimo nei įrodymų. „Kai tyrėjas įtiki tam 
tikru reiškiniu, nebereikia toliau įrodinėti, — atkakliai tvirtino 
jis. — Pagrindinis tyrimo tikslas yra suteikti mums pasitikėji- 
mo ateitimi ir dvasinės stiprybės dabartyje, padėti suprasti ma- 
terijos laikinumą ir atskleisti amžinas vertybes, nepaklūstan- 
čias laikui ir jausmams, tokias, kurios šlovingai ir didingai 
gyvuoja amžius." 

Konanui Doiliui buvo itin svarbu, kad jo pažiūros būtų 
priimtos kaip visą gyvenimą trukusių apmąstymų pasekmė. 
Jo paskaita buvo išspausdinta pavadinimu „Naujausias sero 
Artūro Konano Doilio pareiškimas po trisdešimties parapsi- 
chologijos tyrimų metų“. Daugeliu atžvilgių viešas praneši- 
mas buvo priimtas gana atžariai. Tik prieš metus Internatio- 
nal Psychic Gazette jis pareiškė apgailestaująs, kad negalįs 
suteikti juntamesnės paguodos šeimoms, kare netekusioms 
artimųjų: „Bijau, kad nieko vertingo negaliu pasakyti. Lai- 
kas — vienintelis gydytojas". 

Tokia nuostata, žinoma, pasikeitė po jo pasisakymo Lon- 
dono spiritistų draugijoje, o po savaitės savo įsitikinimus jis 
išpažino Light puslapiuose. „Mirtis, — teigė jis, — nieko 
nepakeičia vystymosi procese, ji taip pat neatveria bedug- 
nės tarp gyvųjų ir mirusiųjų. Mirtis nepakeičia jokių bruožų 
ar Mąstymo ypatybių, viskas tęsiasi dvasiniame kūne, kuris 
yra tobulesnis mūsų žemiškojo kūno atspindys. Jame vis dar 
išlieka dvasios branduolys, kuris yra žmogaus esmė." 

Tais pačiais metais The Strand skaitytojai taip pat buvo 
supažindinti su Konano Doilio įsitikinimais. „Tai klastinga 
ir sudėtinga sritis, — rašė jis. — Joje gali būti apgaulės, 
saviapgaulės ir gali pasitaikyti melo. Kiekvienas tyrėjas susi- 
duria su kliūtimis ir nusivylimais. Tačiau jei žmogus pasi- 
renka savo kelią, jis gali laimėti ir gauti atpildą anapus. Tas 
atpildas — tai dvasinė ramybė, mirties nebijojimas ir nusira- 
minimas dėl mirties tų, kuriuos mylime. Kartoju, šios religi- 
nės žinios yra pati geriausia mūsų laikų dovana.“ 

Be abejonės, kai kurie The Strand redakcinės kolegijos 
nariai abejojo, ar išmintinga spausdinti tokio pobūdžio pareiš- 
kimus. Tačiau tuo metu Grinhafas Smitas vargiai galėjo at- 
sakyti savo žymiam rašytojui. Daugiau nei ketvirtį amžiaus 

Konano Doilio vardas ant žurnalų viršelių garantavo dide- 
lius tiražus. Tačiau ateinančiais metais, kai Konanas Doilis 
nuolat ims skelbti tokius straipsnius kaip „Absoliuti tiesa“ 
ir „Fėjų buvimo įrodymai“, Smito ištikimybė patirs sunkų 
išbandymą. 

Konanas Doilis puikiai suprato, kad daugelis skaitytojų 
šaipysis iš kai kurių jo teiginių, todėl bandė tam užbėgti už 
akių. „Apgaulės ir iliuzijų teorijų neįmanoma įrodyti, — tvir- 
tino jis Light. — Tai absoliuti beprotybė arba religinė revo- 
liucija.“ 

Pasirodžius šiems pareiškimams, Konano Doilio sūnus 
Kingslis ir brolis Inisas dar buvo gyvi, tačiau šeima jau buvo 
išgyvenusi daug netekčių. Džinos brolis Malkolmas žuvo 
Monse karo pradžioje. Kitais metais mūšyje taip pat Žuvo 
Vilio ir Konės sūnus Oskaras Hornungas ir Lotės vyras 
kapitonas Leslis Oldhamas. Šios šeimą ištikusios tragedi- 
jos tikriausiai dar labiau pastūmėjo Konaną Doilį į tikėji- 
mą, tačiau tuo metu jis dar nebuvo pasiruošęs priimti spiri- 
tizmo be jokių įrodymų. 

Visai netikėtai visus reikalingus įrodymus jis gavo po 
savo stogu. Anot jo knygos Naujasis apreiškimas, kurią išlei- 
do 1918 metais, galutinis patvirtinimas, kad siela egzistuoja, 
pasireiškė 1915 metų pabaigoje „Karo metu, — rašė jis, — 
aš turėjau išskirtinių galimybių įtvirtinti savo įsitikinimus, 
nes su mumis gyvenusi ponia L. S. turėjo automatinio rašy- 
mo gebėjimą.“ | 

Ponia L. S. — tai Lilė Loder-Saimonds (Lily Loder-Sy- 
monds), artimiausia Džinos draugė. Apie ją žinoma labai 
mažai. Net jos šeimyninė padėtis nėra visiškai aiški. Žinoma 
tik tai, kad 1907 metais ji buvo viena iš Džinos pamergių. 
Vėliau ji sunkiai sirgo ir patyrė kitų likimo smūgių, todėl 

dabar ji gyveno su Konanais Doiliais kaip Džinos kompa- 
nionė ir tariamai padėjo jai rūpintis vaikais. Pablogėjus svei- 
katai daugiausia laiko Lilė praleisdavo lovoje. Tada ji ėmė 
demonstruoti automatinio, arba „transinio“, rašymo gebėji- 
mus. Kaip ir kitos dvasinio bendravimo formos, pavyzdžiui, 
beldimas į stalą, šis būdas taip pat buvo laikomas tokiu, 
kuriuo naudodamiesi „jautrūs“ žmonės, tokie kaip Lilė, gali 
perduoti žinias iš dvasių pasaulio. Daugeliu atvejų mediu- 
mas sėdėdavo su plunksna, nukreipta į popieriaus lapą. 
Tada jis patirdavo transo būseną ir gaudavo žinių. Kitais 
atvejais, jautrusis asmuo išlikdavo sąmoningas ir susižavė- 
jęs žiūrėdavo iš šalies, kaip plunksna be niekieno valios 
juda popieriumi. 

Konanas Doilis turėjo pakankamai žinių apie pasąmo- 
nę, todėl į automatinį rašymą žiūrėjo skeptiškai. „Iš visų 
mediumų gebėjimų, — rašė jis, — šį reikėtų tirti itin griež- 
tai, nes jis veda ne tiek apgaulės, kiek saviapgaulės link, 
kuri yra vos pastebima ir daug pavojingesnė. Ar ponia rašo 
pati, ar, kaip ji tvirtina, ją valdo kokia nors jėga tarsi judėjų 
metraštininką Biblijoje, kuris tvirtino esąs valdomas. L. S. 
atveju nėra abejonių, kad kai kurios žinios buvo neteisin- 
gos, ir ypač laiką ji nusakydavo netikslų. Antra vertus, 
skaičiai, kurie pasitvirtino, tikrai negalėjo būti tik spėjimas 
ar sutapimas." 

Konano Doilio nuomone, jokios spėlionės negalėjo pa- 
aiškinti žinios, kurią Lilė perdavė 1915 metais, kai rytiniai 
laikraščiai pranešė apie tai, kad „Lusitania“ nuskendo. Tra- 
gediją skaudžiai išgyveno Vindlšeme, nes laive buvo Čarl- 
zas Frohmanas, Viljamo Džileto pjesės apie Šerloką Holm- 
są prodiuseris. „Tai siaubinga, siaubinga, — užrašė žinią 
Lilės ranka, — ir turės didelę įtaką karui.“ 

Turbūt nedaug kas drįstų tvirtinti, kad keleivinio laivo 
sunaikinimas, nusinešęs 1200 gyvybių, nebuvo siaubingas 
įvykis. Tačiau tuo laiku nebuvo visiškai akivaizdu, kad „Lu- 
sitanios“ užpuolimas privers Jungtines Valstijas įsitraukti į 
karą. Konanas Doilis tikėjo, kad tokiam dalykui nuspėti rei- 
kia parapsichologinių gebėjimų. 

Kiekvienas paklaustų, ar šis įrodymas tikrai buvo toks 
įtikinamas, kaip tvirtino Konanas Doilis. Nėra jokių abejo- 
nių, kad Lilė šia žinia aiškiai įvardijo „didelę įtaką karo 
eigai“. „Pavojus!“, kuris buvo išspausdintas prieš metus, kaip 
tik įspėjo apie panašią povandeninio laivo ataką ir sukėlė 
visuomenėje daug diskusijų dėl prekybinių laivų pažeidžia- 
mumo. Kaip ir visi tuo metu bendravę su Konanu Doiliui, 
Lilė tikriausiai žinojo jo pažiūras. Kaip ir visi namiškiai, ji 
dažnai girdėdavo Konaną Doilį skaitant Džinai savo ran- 
kraščius. Tikėtina, kad kapitono Sirijaus istorija, o ne dvasių 
įkvėpimas, padėjo jai susieti karą su „Lusitania“. 

Konanas Doilis Naujajame apreiškime aprašė kitą pana- 
šų automatinio Lilės rašymo atvejį, kai ji „išpranašavo svar- 
bios telegramos gavimą, tikslią gavimo dieną ir net asmenį, 
kuris turėjo atnešti telegramą ir kurio mažiausiai buvo tikė- 
tasi". Šį atvejį sunku įrodyti ar paneigti, nes pateikiama 
labai mažai detalių. Spėjimas skamba intriguojančiai, tačiau 
Konanas Doilis ir toliau tvirtino, kad panašios žinios papras- 
tai būna klaidingos. „Klaidos, — rašė jis, — buvo akivaiz- 
džios. Tai lyg žinios, perduotos labai prastu telefonu.“ Ne- 
paisant to, „niekas negalėjo abejoti jos įkvėpimu". Visi, kurie 
kada nors yra sulaukę skambučio ir ištarę „mes kaip tik 
apie tave kalbėjome“, galėtų ginčytis. 

Tačiau Konanui Doiliui tariama Lilės sėkmė buvo svar- 
besnė nei jos nesėkmės. Negana to, jis jautė jai didžiulę 

užuojautą dėl jos išgyventų nelaimių, kurios suteikė jos Ži- 
nutėms skaudumo. Trys jos broliai žuvo 1915 metais Yprės 
mūšyje. Taigi automatinis jos rašymas daugeliu atvejų buvo 
bendravimas su jais. Dažnai šios žinios buvo susijusios su 
kariniu gyvenimu, mūšio scenų aprašymais, tačiau Konanas 
Doilis šias detales vertino skeptiškai. Jis aiškiai suvokė, kad 
šias detales Lilė galėjo sužinoti skaitydama laikraščius ar jo 
paties rašinius. Tuo pačiu metu jis suprato, kaip galingas 
jos troškimas susisiekti su broliais gali virsti saviapgaule. 
Tuo tarpu vieną dieną Lilei pavyko užmegzti kontaktą su 
mirusiu Džinos broliu Malkolmu Lekiu, kurį Konanas Doilis 
visą laiką labai mylėjo. Žinia buvo susijusi su asmeniniu 
Malkolmo ir Konano Doilio pokalbiu, vykusiu prieš kelerius 
metus. Jei reikėtų įvardyti vienintelį dalyką, apvainikavusį 
Konano Doilio kelią nuo patarnautojo iki misionieriaus, tai 
būtų šis įvykis. Jis tikėjo, kad daugiau niekas nežinojo apie 
Šį pokalbį. Taigi ši žinia buvo įrodyta. 

Tačiau reikėtų kritiškai žvelgti ir į šį įrodymą. Nedauge- 
lis asmeninių pokalbių taip ir lieka asmeniniais. Konano 
Doilio pokalbį su Malkolmu Lekiu kas nors galėjo nugirsti 
arba pats Malkolmas galėjo papasakoti kitiems pokalbio de- 
tales. Galbūt Konanas Doilis buvo apie tai užsiminęs anks- 
čiau ir užmiršęs iki to laiko, kai Lilė pranešė šią žinią. Kaip 
ir kitais panašiais atvejais, jis nesigilino į detales, kurios 
būtų paskatinusios tolesnį tyrimą. Net jei būtų įsigilinęs, šį 
pareiškimą būtų buvę sunku patikrinti. Šiaip ar taip, reikėtų 
pasakyti, kad jis mėgo netikėtus „nesuvokiamus“ arba „aki- 
vaizdžius" atradimus, nors iš tikrųjų būdavo ir kitų patikimų 
paaiškinimų. Tikriausiai ilgainiui jis būtų ėmęs kitaip gal- 
voti apie dažnai Lilės perduodamas žinutes, ypač jei tai būtų 
ilgai užsitęsę. Tačiau taip neatsitiko. Lilės sveikata vis blogėjo 

ir ji mirė 1916 metų sausį. Ankstyva mirtis suteikė šventumo 
jos mediumo gebėjimams. Iš pradžių Konanas Doilis auto- 
matinį jos rašymą laikė tam tikru saloniniu žaidimu, bet 
dabar tai tapo tikru ir neginčijamu mirštančios moters liudi- 
jimu. Dabar jis žvelgė į ją kaip į „kilnią nežemišką sielą“. 

Konano Doilio įsitikinimus patvirtino liūdna jo draugo 
sero Oliverio Lodžo patirtis. 1915 metų rugsėjį apkasuose 
žuvo Lodžo sūnus Reimondas. Iki to laiko Lodžas atsargiai 
žiūrėjo į Konano Doilio dvasinius ieškojimus. Tačiau išgy- 
vendamas sūnaus netektį, jis kreipėsi į gerai žinomą mediu- 
mę ponią Osbornę Leonard (Osborne Leonard). Kaip ir dau- 
gelis tų laikų mediumų, ponia Leonard bendravo su kitu 
pasauliu valdoma kokios nors nematomos sielos, kalbančios 
per ją. Jei žmogus tikėjo tokiais dalykais, šie sielų vedliai 
padėjo bendrauti su kitu pasauliu. Tuo tarpu skeptikai to- 
kiuose pavyzdžiuose nematė nieko paslaptingo, išskyrus tai, 
kad mediumas kalbėdavo pakeistu balsu. 

Siela, su kuria susisiekdavo ponia Leonard, buvo jaunos 
indės mergaitė, vardu Feda. Mirus Lodžų sūnui, jis ir jo žmo- 
na gaudavo žinučių per ponią Leonard ir Fedą. Lodžas tikėjo, 
kad šios žinios tikrai apie jo sūnų, ir ponia Leonard negalėjo 
sužinoti jų kitais būdais. Bendraudamas per Fedą, Lodžas su 
nuostaba klausėsi Reimondo pasakojimo apie jo naują gyve- 
nimą anapus, vietoje, kurią jis vadino „vasaros šalimi“. Rei- 
mondas pasakojo, kad tame pasaulyje taip pat buvo galima 
gauti šios žemės malonumų, tokių kaip viskis ir cigarai. „Čia 
esama dirbtuvių, — skelbė viena Reimondo žinutė, — kuriose 
gaminama įvairiausių dalykų. Ne taip, kaip jūsų pasaulyje iš 
kietų medžiagų, bet iš ekstraktų, eterių ir dujų.“ 

Šios žinios labai ramino Lodžą ir jo žmoną. Kadangi Angli- 
joje labai daug šeimų buvo netekusios artimųjų, Lodžas jautė 

pareigą pasidalyti savo patirtimi. Jis išleido knygą, pavadin- 
tą Reimondas, arba Gyvenimas ir mirtis: įrodymai, kad at- 
mintis ir meilė išlieka ir po mirties (Raymond: or Life and 
Death with Examples of the Evidence for Survival of Memory 
and Affection after Death). Dvylika pakartotinių knygos lei- 
dimų per trejus metus parodė, kad daugelis Anglijoje buvo 
linkę tikėti dvasiniu pasauliu, į kurį pateko mylimi žmonės. 
Lodžo, kaip mokslininko, reputacija, objektyvus knygos sti- 
lius suteikė jo pažiūroms tikroviškumo. „Jei mes galime įro- 
dyti, kad išliko bent vienas individas, — rašė jis, — mes 
galime įrodyti, kad išliko ir visi kiti.“ Tai buvo žinia, kurią 
Britanija norėjo išgirsti. 

Kaip ir buvo galima tikėtis, knygą kritikavo skeptikai. 
Jie šaipėsi iš pomirtinio gyvenimo su viskiu ir cigarais idė- 
jos. Konanas Doilis puolė ginti savo draugo. „Tai taip pra- 
linksmino kritikus, — rašė jis, — kad kiekvienas paskaitęs 
komentarus galėtų pamanyti, jog tai vienintelis 400 pusla- 
pių knygos teiginys. Reimondas gali būti teisus, gali ir klys- 
ti. Tačiau šis įvykis įrodo tik nepaprastą tai parašiusio žŽmo- 
gaus drąsą ir sąžiningumą, puikiai Žinant, kad atiduoda save 
į priešų rankas.“ 

Lodžo patirtis Konanui Doiliui patvirtino įrodymus, ku- 
riuos jis gavo iš Lilės Loder-Saimonds. „Labai jums ačiū, kad 
parašėte šią knygą, — rašė jis laiške Lodžui, — ir Reimon- 
dui, kad ją įkvėpė.“ Jis taip pat parašė, kad ketina aplankyti 
aiškiaregį Londone. „Jei susisieksi su Reimondu, — tęsė 
jis, — būtų gerai, jei nukreiptum jį pas mane.“ 

Konanas Doilis neabejotinai tikėjo, kad Lodžas stojo į 
teisingą kovą, ir pats buvo pasiryžęs prie jo prisidėti. „Visą 
gyvenimą kaip parapsichologijos tyrėjas plaukiau pasroviui, 
į visą šį reikalą Žvelgdamas palankiai, bet daugiau ar mažiau 

mėgėjiškai, — rašė jis Naujajame apreiškime. — Tačiau ka- 
ras Mums visiems suteikė daugiau nuoširdumo, privertė ati- 
džiau pažvelgti į savo įsitikinimus ir perkainoti vertybes. 
Šiandieninėje pasaulio agonijoje, nuolatos girdint apie per- 
spektyvių, nesusitepusių jaunuolių žūtį, matant jų žmonas ir 
motinas, nežinančias, kur jų mylimieji, aš staiga supratau, 
kad tai, ką ilgai neigiau, nebuvo tik mokslo nepaaiškintų 
jėgų analizė, o veikiau kažkas nuostabaus. Tai sienų tarp 
dviejų pasaulių griuvimas, nepaneigiama žinia iš aukščiau, 
vilties ir paramos žinia žmonijai jos didžiausiame skausme.“ 

Tačiau, ėmus suvokti prasmę, taip pat sumažėjo ir kriti- 
kos standartai, kuriuos jis taikė parapsichologijos sričiai. 
„Objektyvumas perėjo į susidomėjimą, — rašė jis, — kai tik 
aš įtikėjau. Tikėjimas šiuo atveju buvo daug svarbesnis. Te- 
lefono skambutis savaime labai vaikiškas dalykas, tačiau 
gali pranešti gyvybiškai svarbią Žinią.“ 

Kenkdamas sau Konanas Doilis mediumo gebėjimus nuo- 
latos lygino su telefono skambučiu arba beldimu į duris. Jis 
kvietė savo skaitytojus tikėti žinia, nekreipiant dėmesio į tai, 
kas praneša žinią. Seniai Soutsyje generolas Dreisonas įspė- 
jo jį, kad kitame pasaulyje, kaip iš šiame, yra pokštininkų ir 
„Išdykusių berniukų“, kurių nedorumas neturėtų atitraukti 
nuo dvasinių dalykų. Dabar Konanas Doilis kartojo Dreiso- 
no žodžius savo paskaitose. Jis žinojo ir atkakliai tvirtino, 
kad ir tarp mediumų yra šarlatanų, besinaudojančių siel- 
vartaujančio Žmogaus tikėjimu. Jis taip pat pripažino, kad tam 
tikrais atvejais tikras mediumas gali griebtis apgaulės. Tačiau 
tokiais atvejais apgaudinėjama turint gerų paskatų — mediu- 
mai tiesiog nenorį nuvilti kenčiančių motinų ar našlių, lau- 
kiančių viltingų ženklų. „Mes negalime įrodinėti, kad vieną 
kartą apgavęs Žmogus niekada nebuvo sąžiningas“, — rašė jis. 

Nereikia nė sakyti, kad ne visi palaikė Konano Doilio 
ryžtą sustabdyti netikėjimą. Iš pradžių į Žinias apie jo atsi- 
vertimą buvo žiūrima pagarbiai ir tolerantiškai. Londono 
Times pateikė pagarbią jo pastabų Londono spiritistų drau- 
gijoje santrauką, kuri buvo pavadinta „Dvasinis gyveni- 
mas“. Rašytojas Maksas Pembertonas (Max Pemberton) We- 
ekly Dispatch skaitytojus tikino, kad Konanas Doilis nėra 
fanatikas. „Daugelį metų stebėjau sero Artūro keliones po 
šias nepažintas jūras ir svarsčiau, į kokį uostą jis nuklys“, 
— rašė Pembertonas. Prieš keletą metų jis pats dalyvavo 
keliuose Konano Doilio eksperimentuose, atsargus rašytojo 
požiūris paliko jam įspūdį. Dabar, žinodamas, kur nuvedė 
ilgi draugo svarstymai, jis paskelbė, kad paskaita buvo 
„nuoširdus tikėjimo išpažinimas žmogaus, tikinčio nauju 
apreiškimu Žmonijai“. 

Konano Doilio pareiškimai neišvengiamai sukėlė dvasi- 
ninkijos protestą. Jaunųjų Didžiosios Britanijos katalikų drau- 
gijos konferencijoje tėvas Bernardas Voganas (Vaughan) pa- 
smerkė spiritizmą kaip grėsmę ir apkaltino, kad Lodžas ir 
Konanas Doilis, galbūt demoniškų jėgų paveikti, „neteko 
dvasinės pusiausvyros“. „Geriau jau visą likusį gyvenimą 
praleisčiau kalėjime, nei tęsčiau šių dviejų džentelmenų dar- 
bą“, — tvirtino tėvas Voganas. 

Iš pradžių Konanas Doilis netikėjo, kad spiritizmas iš- 
stums kitas religijos formas. Jis tvirtino, kad spiritizmas 
„sudėlios į vietas visus nesusipratimus dėl mirties, kuri vi- 
sada žeidė mąstančio Žmogaus sąmonę, ir taip pat patvirtins 
tą faktą, kad gyvenimas po mirties, kuris yra visų religijų 
pagrindas, iš tikrųjų egzistuoja“. 

1919 metų spalį Konano Doilio paskaitos sukėlė pastoriaus 
Dž. A. Medžio (J. A. Magee) pasipiktinimą Bažnyčios vadovų 

kongrese Leicesteryje: pasak Medžio, Konanas Doilis ir visi 
jo sekėjai, primygtinai siūlydami netinkamas ir nepakenčia- 
mas pažiūras liaudžiai, kelia grėsmę moraliniams, sveiko 
proto ir dvasiniams šalies įsitikinimams. Įsiutintas Konanas 
Doilis atvyko į miestą ir davė atkirtį „Mūsų atsakymas dva- 
sininkams“. „Mes ateiname kaip sąjungininkai, — tvirtino 
jis. — Kiekvienas, skaitęs mūsų literatūrą, žino, kad mes 
įrodėme, jog po fizinės mirties gyvenimas tęsiasi ir vyksta 
tolesnė žmogaus sielos raida. Deja, šie Bažnyčios kongreso 
džentelmenai to nežino. Jei šie žmonės nebūtų akli, jie mums 
pasakytų: „Ateikite ir padėkite mums kovoti su šio pasaulio 
materializmu.“ 

Jo viltys sugyventi taikiai būtų trumpalaikės ir jis nebūtų 
galėjęs sumažinti kritikų būgštavimų, pareikšdamas, jog kai 
kurie dvasininkai patys „yra vieni didžiausių šių laikų me- 
diumų". 

Tą patį mėnesį New York Times paskelbė straipsnį „Sun- 
kiai suvokiama lengvatikybė“, kuriame šiurkščiai ir nepa- 
gražintai buvo įvertintas naujasis Konano Doilio kryžiaus 
žygis. „Sero Artūro Konano Doilio, kaip detektyvų rašytojo, 
gerbėjai, kurių turbūt yra tiek pat, kiek mokančių anglų 
kalbą, labai liūdi, kad jis taip keistai ir graudžiai radikaliai 
priėmė „spiritistų“ transinio rašymo ir kalbėjimo fenomeną. 
Šiuolaikiniai psichologai čia neįžvelgia jokios paslapties ar 
kito pasaulio apraiškų, tačiau šis išsilavinęs ir protingas 
žmogus, turintis puikių mokslo ir filosofijos žinių, kalba taip 
pat, kaip ir seserų Fox sekėjai prieš penkiasdešimt metų.“ 

Paskelbus Naująjį apreiškimą 1918 metais ir Gyvybinę žinią 
(The Vital Message) po metų, Konaną Doilį vis dažniau puolė 
spauda. Tuo metu pasirodydavo šimtai spiritistų traktatų, ta- 
čiau Konano Doilio šlovė išskyrė jo knygas iš kitų — jis bū- 

tent to ir siekė. Jo literatūrinis prestižas sutelkė naujų atsi- 
vertusių bendraminčių būrį, bet dėl tos pačios priežasties jis 
sulaukdavo daugiau paniekos už kitus judėjimo šalininkus. 
Apžvelgdamas Naująjį apreiškimą Londono Times išreiškė 
daugumos palaikomą nuomonę — autorius buvo kaltinamas 
„neįtikėtinu naivumu"“. „Mes galime gerbti sero Artūro nuo- 
širdumą, — rašė apžvalgininkas, — ir jo tikėjimą tolesne 
raida, kuri, jo nuomone, „yra pats nuostabiausias dalykas 
žmonijos istorijoje“, tačiau siūlytume jam pasinaudoti savo 
paties patarimu skaityti literatūrą šia tema. Mes tik pridur- 
tume — skaityti ir jai prieštaraujančią literatūrą.“ The Na- 
tion rašė panašiu stiliumi: „Knyga palieka gana prastą įspū- 
dį apie daktaro gebėjimą kritiškai vertinti įvykius". 
Džeimsas Daglasas (James Douglas) savaitinėje Sunday 
Express skiltyje tikriausiai pateikė labiausiai apgalvotą nau- 
jų Konano Doilio įsitikinimų vertinimą, nors antraštė — „Ar 
Konanas Doilis išprotėjo?" — bylojo priešingai. Daglasas 
pripažino, kad skaitydamas vieną iš Konano Doilio parapsi- 
chologinių veikalų, jis pajuto „lengvą panieką“ autoriaus 
pažiūroms. „Niekas nesivargintų nagrinėti pamišusio Žmo- 
gaus klejonių, — rašė jis. — Perskaitęs tai, trūkteli pečiais, 
nusijuoki ir pamiršti.“ Tačiau pirmą kartą skaitant Konano 
Doilio argumentus Daglasą apniko abejonės. „Jam tikrai už- 
tenka sveiko proto, — pripažino žurnalistas. — Jei kada 
sveikame kūne buvo sveika siela, tai būtent jo.“ Negana to, 
Daglasas pripažino Konano Doilio, kaip novelisto ir istoriko, 
talentą, taip pat pionieriškas įžvalgas dėl povandeninių lai- 
vų grėsmės karo metu ir teigė, kad to negalima lengvai 
atmesti. „Sunku susitaikyti su tuo, kad jis yra pamišėlis, 
įnikęs tirti mirties fenomeną, — pripažino Daglasas. — Jis 
išsikovojo teisę būti išgirstas ir mes galime klysti nenorėdami 

jo klausytis. Spiritizmas gali būti apgaulingas ir beprotiškas, 
tačiau jame taip pat gali būti kruopelytė tiesos.“ 

Ilgainiui Konano Doilio pažiūros darėsi dar radikalesnės, 
todėl buvo sunku išlaikyti tokį tolerantišką požiūrį. Oliveris 
Lodžas ir kiti spiritistų judėjimo bendražygiai, kad išvengtų 
pajuokos, savo tiesas skleidė atsargiau. Konanas Doilis, prie- 
šingai nei jie, bandydamas paveikti minią, priminė Glosterio 
grafystės skandalistą Diką iš savo paties knygos Temperlių 
namai. Jis keliavo po šalį ir nenuilsdamas skaitė paskaitas, 
lankė vieną seansą po kito, vis patvirtindamas kiekvieno 
mediumo patikimumą. Jis užversdavo redakcijas laiškais, 
kuriuose buvo aprašomi vis nauji dvasių apsireiškimai. Greitai 
spauda jį praminė „spiritizmo šventuoju Petru“. 

Prieš daugelį metų Davose, Konanui Doiliui skaitant Ar- 
tūro Balforo (Arthur Balfour) kreipimąsi į PTD įspūdį padarė 
ši pastraipa: „Žvelgdamas į žmonijos minties istoriją paste- 
bėjau, kad kartais žmogus nesugeba nei išplėtoti savo atra- 
dimų, nei sudominti jais savo amžininkų, nors vėlesniais 
laikais tie atradimai patvirtinami ir pripažįstami. Mes sako- 
me, kad tai buvo „ne savo laiko Žmogus. Tai buvo žmogus, 
pranokęs savo laiką.“ Tačiau iš tikrųjų tokie žmonės mažai 
prisideda prie pasaulio progreso, nors iš pirmo žvilgsnio 
atrodo esantys Žymiausi jo piliečiai. Nėra prasmės mėginti 
pralenkti savo laiką. Jeigu nei jūs, nei tie, kuriems sklei- 
džiate savo idėjas, negali jomis pasinaudoti pirma laiko, tai 
pasaulio vystymosi atžvilgiu jūs galėjote ir negimti." 

Tačiau kalbant apie karą, Balforo žodžiais tariant, Kona- 
nas Doilis buvo „ne savo laiko žmogus“. Tuo metu, kai tauta 
gedėjo žuvusiųjų, jis buvo pasiryžęs priversti visą pasaulį 
priimti jo idėjas. Vienas epizodas iš ankstyvųjų jo paskaitų 
iliustruoja jo įsitikinimų tvirtumą. Pakeliui į Notingamą, jis 

gavo telegramą, kad jo sūnus Kingslis, išsekintas sužeidi- 
mų, patirtų Some, mirė nuo gripo. Žinia sukrėtė Konaną 
Doilį, tačiau tik akimirkai. Susitvardęs jis nusprendė skaityti 
paskaitą. „Aš įsipareigojęs kenčiantiems“, — pareiškė jis. 

„Jei nebūčiau spiritistas, — vėliau pasakojo savo drau- 
gui, — tą naktį nebūčiau galėjęs kalbėti. Kadangi toks esu, 
galėjau išeiti į sceną ir pasakyti susirinkusiems žinąs, jog 
mano sūnus įveikė mirtį, ir nėra ko jaudintis.“ 

Šiuolaikinis skaitytojas galėtų su juo nesutikti ir net 
laikyti jį kvailiu, tačiau niekas negali abejoti jo įsitikinimų 
tvirtumu ir nuoširdumu. Vos po keturių mėnesių ta pati 
gripo epidemija nusineš mylimo brolio Iniso gyvybę. Dar 
po dvejų metų, sulaukusi aštuoniasdešimt trejų metų, per- 
gyvenusi tris savo vaikus, su šiuo pasauliu atsisveikins 
Madam. „Ačiū Dievui, kad sužinojau, jog vartai ne uždary- 
ti, bet praverti, jei tik kas nors nuoširdžiai ieško“, — rašys 
Konanas Doilis. 

Nuoširdumas buvo jo tikėjimo šerdis. „Dvasinė tiesa pati 
neateina, — rašė jis vėliau. — Reikia nuolankiai paklusti 
dvasinėms sąlygoms ir nusižeminus judėti pirmyn.“ Kitaip 
tariant, turi tikėti, norėdamas gauti įrodymų. Daugumai skep- 
tikų ši išankstinė tikėjimo sąlyga pavertė Konano Doilio 
įrodymus beverčiais. Pasak jo, kiekvienas, kurio neįtikino 
spiritizmo seansas, yra pats kaltas. Jis tikino, kad bet koks 
abejonės šešėlis sukuria priešišką nuotaiką ir dvasia nega- 
linti pasirodyti. Net labiausiai jam prijaučiantiems skaityto- 
jams buvo sunku visiškai užgniaužti netikėjimą. Konanas 
Doilis buvo nepajudinamas. „Tam nereikia įrodymų, — daž- 
nai tvirtino jis, — aš žinau, kad tai tiesa.“ 

Būdamas toks nekritiškas, Konanas Doilis rasdavo vis 
daugiau įrodymų. 1919 metų rugsėjo 7 dieną, paskaitos 

Portsmute metu, įvyko lūžis, kurio jis taip ilgai laukė. Tą 
vakarą renginyje taip pat dalyvavo mediumas Evanas Pa- 
uelas (Evan Powell), kurį Konanas Doilis apibūdino kaip 
„prasčioką ir diletantą“, tačiau labai galingą mediumą“. Vė- 
liau Pauelas sutiko surengti spiritizmo seansą su Konanu 
Doiliu, Džina ir dar dviem asmenimis. Tuo metu buvo atsira- 
dusi tradicija kruopščiai apieškoti mediumą ir tada pririšti jį 
prie kėdės, kad būtų išvengta apgaudinėjimo. „Su Pauelu 
elgėmės taip, lyg jis būtų buvęs profesionalas, — teigė Ko- 
nanas Doilis. — Apkraustėme, apieškojome ir pririšome še- 
šiomis skirtingo ilgio virvėmis, kurias po visko turėjome 
nukirsti, kad jį išlaisvintume." 

Nepaisant to, užgesus šviesoms ir salei paskendus tam- 
soje, Pauelas parodė nepaprastą dvasios apsireiškimą. Vė- 
liau Konanas Doilis aprašė tai laiške Oliveriui Lodžui: 


„Nuo pat pradžių stebėjome nepaprastą reiškinį, o 
mediumas visą laiką dejavo, murmėjo ar kalbėjo, taigi 
nebuvo nė menkiausios abejonės, kur jis yra. Staiga 
aš išgirdau balsą. 

„Džina, čia aš." 

Mano žmona sušuko: „Tai Kingslis!" 

Aš paklausiau: „Ar tai tu, berniuk?" 

Jis atsakė pašnibždomis, savo balsu: „Tėti!“, o po 
kurio laiko: „Atleisk man!" 

Aš pasakiau: „Nėra ko atleisti. Tu buvai pats ge- 
riausias sūnus, kokį tik galima turėti“. Stipri ranka pa- 
lietė mano galvą ir aš pajutau mane bučiuojant į kaktą. 

„Ar tu laimingas?“ — sušukau aš. 

Po akimirkos pasigirdo ramus atsakymas: „Aš labai 


laimingas". 

Konanas Doilis dažnai pasakos apie šį įvykį. Po daugelio 
metų jis rašė: „Po to karto buvo ir daugiau bendravimo su 
dvasiomis atvejų, tačiau nė vieno, kuris būtų mane taip su- 
jaudinęs, kaip tas pirmasis". 

Daug apgavysčių galima sugalvoti norinčiam tikėti žmo- 
gui, prieblandoje skendinčiame spiritizmo seanso kambary- 
je. Bendrininkas gali netrukdomas vaikščioti po kambarį, o 
bet kokius įtartinus garsus užgožia mediumo dejonės ir mur- 
mesiai. Kad ir kokie aistringi dvasios šnabždesiai, jie nelei- 
džia atpažinti balso. Netgi yra toks daiktas kaip „spiritizmo 
seanso kėdė“, pristatoma specialiuose kataloguose. Ji turi 
sulankstomas atramas rankoms, kad mediumas galėtų grei- 
tai išsivaduoti iš nepatogių suvaržymų. 

Konanas Doilis žinojo visa tai ir dar daugiau, tačiau jis 
vis tiek pasirinko tikėti. Daugelį metų jis kalbėjo apie tai, 
kad atrado gyvenimo prasmę, misiją, kurią turįs įgyvendinti. 
Kongas, Džordžas Edalji, skyrybų įstatymo reforma, Oskaras 
Sleiteris, tunelis po Lamanšu, civiliai šauliai ir daugelis kitų 
dalykų dingo užmarštyje, palyginti su šia misija. Prieš kele- 
tą metų jis nustojo išpažinti katalikų tikėjimą, tačiau porei- 
kis tikėti išliko. Pagaliau jis tikėjo. 

„Žmonės klausia manęs, kas mane verčia tikėti, jog tai 
tiesa, — rašė jis savo autobiografijoje. — Tai, kad aš esu 
visiškai tuo įsitikinęs, parodo paprasčiausias faktas, jog me- 
čiau malonų ir pelningą darbą, ilgam laikui išvykdavau iš 
namų, pasmerkiau save įvairiems nepatogumams, praradi- 
mams ir net įžeidimams, kad galėčiau skleisti tiesą žmo- 
nėms... Galiu pasakyti, kad nėra nei vieno mano patirto 
fizinio pojūčio, kuriuo nebūčiau įsitikinęs... Aš mačiau sa- 
vo motiną ir savo jaunąjį sūnėną Oskarą Hornungą taip 
aiškiai, kaip matydavau juos gyvus, taip aiškiai, kad galėjau 

suskaičiuoti kiekvieną raukšlę ir kiekvieną strazdaną... Vi- 
sos puikios pasąmonės teorijos žlunga prieš paprastą protu 
suvokiamą teiginį: „Aš esu dvasia. Aš esu Inisas. Aš esu tavo 
brolis“." 

Dauguma jautėsi kaip jis, tačiau tylėjo. Konano Doilio 
pareigos jausmas neleido jam tylėti. Jis rado paguodą susi- 
dūręs su nepakeliama netektimi ir norėjo ja pasidalyti su 
kitais. 

Ši misija užvaldė jį visam likusiam gyvenimui. Jei tai jį 
daro bepročiu, tebūnie. 

Jos sparnai dabar vos ją išlaikė, bet at- 
sakydama ji lengvai nutūpė jam ant pe- 
čių ir, meiliai krimstelėjusi į skruostą, 
sušnabždėjo: „Ak, tu kvailuti . 


DŽ. M. BARIS, 
PITERIS IR VENDI (PETER AND WENDY) 


|. 1920 metų gruodžio The Strand skaitytojai įprato prie 
keistų pranešimų iš Vindlešamo. Prieš mėnesį Konanas Doi- 
lis paskelbė ilgą straipsnį apie ektoplazmą, apibūdintą kaip 
„Materiali dvasios emanacija ir minties forma“. Straipsnis 
buvo iliustruotas bjauria mediumo su iš nosies ir burnos 
besiveržiančiais gličiais dumbliais nuotrauka. „Nuotraukos 
bjaurios ir keistos, — pripažino jis, — tačiau mūsų akims 
taip atrodo dauguma gamtos procesų.“ Kiek anksčiau jis 
išreiškė karštą pagarbą seserims Foks, kaip „spiritizmo tar- 
naitėms“, o vėlesniuose straipsniuose svarstė apie galimą 
bendradarbiavimą su Oskaru Vaildu, Džeku Londonu, Čarl- 
zu Dikensu bei Džozefu Konradu. 

Tačiau net ir tai skaitytojų neparuošė staigmenai, kuri jų 
laukė Kalėdų numeryje. „Nufotografuotos fėjos“, — skelbė 

antraštė. Nors straipsnio tonas buvo atsargus, tačiau prasmė 
aiški — seras Artūras Konanas Doilis, Šerloko Holmso kūrė- 
jas dabar tiki fėjomis: „Tegul čia papasakoti įvykiai ir pride- 
damos nuotraukos pačios atlaiko kritiką. Nė kiek neperdėta 
būtų sakyti, kad jos žymės naują žmonių mąstymo erą." 

Kai kuriems žmonėms tai buvo paskutinis lašas. Iš da- 
lies net skeptikai buvo linkę klausytis jo pamokslų su neša- 
lišku susidomėjimu, o tie, kurie dar nebuvo apsisprendę dėl 
spiritizmo, išeidavo susižavėję jo iškalba. Kiek anksčiau tais 
pačiais metais jis taip atrėmė gerai išreklamuotą jo įsitikini- 
mų puolimą, kad net jo kritikai buvo sužavėti. Žmogus, var- 
du Džozefas Makkeibas (Joseph McCabe), atstovaujantis Ra- 
cionalios spaudos organizacijai, pareiškė gerbiąs Konaną 
Doilį kaip kvailį, turintį gerų ketinimų. Kreipimesi, pavadin- 
tame „Sero A. Konano Doilio šmėklos", Makkeibas kaltino 
autorių naudojantis savo įtaka ir teikiant bergždžią viltį mi- 
rusiųjų šeimoms. Makkeibas pareiškė, kad labiau už viską 
norėtų susitikti su Konanu Doiliu ir atvirai diskutuoti. 
susiremti Londone Karalienės salėje 1920 metų kovo 11 die- 
ną. Iš visos šalies susirinko daugybė nekantraujančių žiūro- 
vų, pasiryžusių mokėti spekuliantams dvigubą kainą už bi- 
lietus. Daugelis manė, kad šis susitikimas bus lemiamas 
spiritistų judėjimui. 

Džozefas Makkeibas buvo puikus oratorius, jaučiantis pa- 
reigą demaskuoti „išpuikusį spiritistą apgaviką". Kadangi 
jis taip tvirtai tikėjo savo pažiūromis, neįvertino Konano Doilio 
oratorinių sugebėjimų. Iš savo politinių nuotykių Škotijoje 
Konanas Doilis nieko taip gerai neišmoko, kaip suvaldyti 
priešišką minią. Per daugelį metų jis įgudo kalbėti linksmai 
ir globėjiškai, tai padėdavo tada, kai išsekdavo argumentai. 

Vienos paskaitos metu jis šliūkštelėjo reporteriams vandens iš 
butelio ir ištarė įsimintiną atsiprašymą: „Galbūt man nepavyko 
jūsų atversti į tikėjimą, tačiau aš jus bent jau pakrikštijau“. 

Tą vakarą dviem vyrams užlipus ant scenos, iš jų buvo 
tikimasi labai daug. Makkeibas nešvaistė laiko veltui ir ėjo 
tiesiai prie esmės. Jis pareiškė, kad spiritistų judėjimas „buvo 
apipintas melagystėmis. Jis išaugo iš apgaulės. Gąsdina, kiek 
daug visame pasaulyje apgavikiškų pasirodymų... tačiau, ar 
seras Konanas Doilis suvokia šios apgavystės mastą, aš neži- 
nau“. Makkeibas ir toliau kritikavo tokių mediumų, kaip Eu- 
zepijas Paladinas (Eusapia Paladino), Danielis Danglasas Hou- 
mas (Daniel Dunglas Home) ir Eva Karera (Eva Carričre), veiklą. 
Šių mediumų darbus rėmė Konanas Doilis. Dvasių apsireiški- 
mus jis vadino tikrais. Tuo tarpu Makkeibas siūlė vietoj šio 
žodžio vartoti žodį „neišaiškintas“. Jis vis puolė atkaklius Ko- 
nano Doilio įsitikinimus, kad daugybė mokslininkų ir tyrinė- 
tojų patvirtino dvasių egzistavimą. „Su visa pagarba reikalau- 
ju, kad pirmoje savo kalboje šį vakarą jis paminėtų ne 
penkiasdešimties, bet dešimties bet kokios srities universiteto 
profesorių, kurie per pastaruosius trisdešimt metų yra patvir- 
tinę ar gynę spiritizmą“, — pareiškė Makkeibas. 

Ši pastaba sukėlė daug džiaugsmo Makkeibo šalinin- 
kams, tačiau pasirodė, kad tai buvo esminė taktinė klaida. 
Atsakydamas Konanas Doilis pradėjo: „Misteris Makkeibas 
parodė, kad jis visiškai nejaučia pagarbos mūsų proto gali- 
mybėms, tačiau aš negaliu atsakyti tuo pačiu. Aš jaučiu 
tikrą pagarbą sąžiningam ir nuoširdžiam Materialistui, nes 
kažkada pats toks buvau“. Pereidamas prie Makkeibo reika- 
lavimo išvardyti spiritistų rėmėjus, Konanas Doilis pamosa- 
vo maža užrašų knygele. „Šioje mažoje knygelėje, — teigė 
jis susirinkusiems, — yra surašyta 160 garsių Žmonių, 

einančių aukštas pareigas, iš jų per 40 profesorių. Jis parei- 
kalavo įvardyti dešimt. Nežinau, kodėl jis taip mane suvar- 
žė, tačiau aš turiu keturiasdešimties profesorių vardus." Iš 
minios pasigirdo raginimai pasakyti vardus. Konanas Doilis 
suskaičiavo iki aštuonių prieš tęsdamas: „Meldžiu jus prisi- 
minti, kad šie 160 žmonių, kuriuos jums įvardysiu, savo 
didelei nelaimei pasiskelbė esą spiritistai. Aš užtikrinu jus, 
kad toks atvirumas nei vienam jų neatnešė naudos ir tarp jų 
yra daug kankinių. Tai žmonės, kurie per kančias, bet jų 
nepaisydami, siekė išsiaiškinti dalyko esmę“. 

Nuo tos akimirkos diskusijos šeimininku tapo Konanas 
Doilis. Teisingumo dėlei reikėtų paminėti, kad jis atsakė tik 
į vieną Makkeibo kaltinimą, tačiau atsakymas buvo toks 
rafinuotas, kad tiesiog užgožė visus kitus Makkeibo argu- 
mentus. Nors paties Konano Doilio pastabos virto blankia 
Paladino, Houmo ir Evos Kareros gynyba, gana sunku nu- 
manyti, kam Makkeibui reikėjo klausti apie „žymius profe- 
sorius“. Makeibas buvo skaitęs keletą Konano Doilio spiri- 
tistinių veikalų, todėl turėjo suprasti, kad jo oponentas labiau 
už viską mėgsta vardyti žymius judėjimo sekėjus. 

Vyrai išsiskyrė jausdami abipusę pagarbą. Mažai tikėti- 
na, kad kurį nors iš dalyvių, turėjusį tvirtus įsitikinimus, 
galėjo paveikti kurio nors argumentai. Tačiau Konanas Doi- 
lis sustiprino savo, kaip puikaus oratoriaus ir sąmoningo 
žmogaus, reputaciją. 

Kai The Strand gruodžio mėnesį paskelbė publikaciją 
apie fėjas, ši reputacija sušlubavo. Konanas Doilis tapo di- 
džiausia spiritistų kliūtimi. Antraštė skelbė: „Vargšas Šerlo- 
kas Holmsas — beviltiškas beprotis?2". 

Ši istorija prasidėjo prieš trejus metus Jorko grafystės 
Kotinglio kaime. Tada šešiolikmetė Elzė Rait (Elsie Wright) 

ir jos jaunesnė pusseserė Fransė Grifits (Frances Griffiths) 
paprašė tėvo paskolinti naują „Midg“ fotoaparatą, „kad ga- 
lėtų nufotografuoti fėjas“. Elzės tėvas Artūras Raitas dukters 
kalbas apie fėjas laikė mergaitiškomis fantazijomis ir nieko 
blogo nemanydamas pataikavo tokiai jos užgaidai. Mergai- 
tės pasiėmė fotoaparatą ir leidosi prie upelio, tekančio už jų 
namo. Po valandos jos grįžo pakilios nuotaikos. Tą patį va- 
karą Artūras Raitas apstulbo ant stiklo negatyvo pamatęs 
ryškėjant keistus vaizdus: šalia Fransės buvo mažytės spar- 
nuotos figūrėlės. Elzė, kartu su tėvu buvusi tamsiame kam- 
baryje, pradėjus ryškėti šiems vaizdams, susijaudinusi sušu- 
ko pusseserei: „O, Franse, ant fotoplokštelės matosi fėjos!“. 

Ši ir kita nuotrauka, padaryta po poros mėnesių, nesukė- 
lė didelės sumaišties Raitų namuose. Jie padarė daugiau 
nuotraukų kopijų ir išdalijo jas draugams kaip naujieną, 
tačiau niekas nesuko galvos dėl jų autentiškumo. Artūras 
Raitas savo dukteriai ir jos pusseserei tiesiai šviesiai kaip 
tikras jorkšyrietis pasakė: „Jūs viską prasimanėte“". 

Po dvejų metų Elzės mama susidomėjo teosofų judėjimu. 
Tai buvo vakarietiška Tibeto budizmo atmaina, kurią išgarsi- 
no Helena Blavatski (Helena Blavatsky) ir Anė Besant (Annie 
Besant). Vieno vietos teosotų bendruomenės susitikimo metu 
buvo nagrinėjamas fėjų klausimas. Ponia Rait prasitarė, kad 
kažkada jos dukra nufotografavo fėjas. Greitai kuopelės na- 
riams buvo parodytos nuotraukos. 1920 metų vasarį nuotrau- 
komis susidomėjo Londono Blavatskajos ložės prezidentas 
Eduardas L. Gardneris (Edward L. Gardner). 

Eduardas Gardneris buvo keturiasdešimt vienerių metų 
amžiaus statybų rangovas. Laisvalaikiu jis keliavo po šalį, 
skaitydamas teosofijos paskaitas. Tvarkingas, orus Žmogus, 
dėvintis švarų tvido kostiumą ir raštuotą kaklaraištį, Gardne- 

ris nuoširdžiai tikėjo fėjomis, goblinais ir elfais. Šias būtybes 
jis laikė žemesne evoliucinės grandies pakopa. Kotinglio 
fotografijos jam patvirtino šias teorijas. Jis iš karto parašė 
poniai Rait: „Aš karštai domiuosi šia nuostabia mūsų pasau- 
lio dalimi ir siekiu geriau pažinti dvasių ir fėjų prigimtį, — 
aiškino jis. — Jei galėčiau rodyti fotografijas tam tikriems 
visuomenės sluoksniams, tai labai padėtų“. Netrukus Gard- 
nerio paskaitos buvo iliustruojamos skaidrėmis iš Kotinglio. 

Gegužės mėnesį apie šias nuotraukas sužinojo Konanas 
Doilis. Jis kaip tik baigė rašyti į The Strand straipsnį apie 
fėjas, kai keisto atsitiktinumo dėka ant jo stalo atsidūrė mi- 
nėti vaizdai. Straipsnyje „Fėjų buvimo įrodymai“ Konanas 
Doilis pateikė keleto „nepriekaištingos sąžinės“ liudininkų 
įrodymus. Tarp jų buvo ir jo paties vaikai, kurie visi tvirtino 
esą susidūrę su vienokiomis ar kitokiomis fėjomis. Tuo me- 
tu, kai jis dar nebuvo gavęs Kotinglio nuotraukų, pakeitusių 
jo nuomonę, Konanas Doilis nebuvo įsitikinęs, kad fėjos 
egzistuoja, tačiau manė, jog šio klausimo svarstymas tęsis ir 
„Suteiks žavesio miškų ir dykumų tylai". 

Konanui Doilui atrodė nepaprasta, kad Kotinglio nuo- 
traukas gavo dar prieš baigdamas straipsnį. Ilgainiui įvai- 
rius sutapimus jis ėmė traktuoti kaip ženklus iš aukščiau. 
Vos akimirką dvejojo. Norėdamas sužinoti daugiau, jis pa- 
kvietė Eduardą Gardnerį priešpiečių į viešbutį „Grosvenor“ 
Londone. Susitikimas jam padarė stiprų įspūdį. Gardneris 
jam pasirodė ramus, racionalus ir santūrus žmogus =: lik“ 
rai ne pamišėlis ir ne fantazuotojas". 

Konano Doilio įsipareigojimai skaityti paskaitas sutruk- 
dė jam nuvykti į Jorkšyrą susitikti su Elze ir Franse. Jis 
buvo gavęs kvietimą šešiems mėnesiams atvykti į Australiją 
ir Naująją Zelandiją skaityti paskaitų. Buvo nutarta, kad jam 

nebūnant Gardneris atliks visą juodą tiriamąjį darbą. Jie 
nusprendė, kad pirmiausia reikės nuvykti į Kotinglį. 

Iki to laiko Artūras Raitas draudė dukteriai fotografuoti. 
Gardneris tikėjosi, kad žymiojo sero Artūro Konano Doilio 
susidomėjimas padės atšaukti šiuos draudimus. Gardneriui 
atrodė, kad tai skubus reikalas. „Beveik esu tikras, — rašė 
jis Konanui Doiliui, — greitai įvyks tai, kas neišvengiama: 
viena iš jų įsimylės ir tada hey presto!“ 

Manome, kad sakydamas hey presto, Gardneris tikėjo, 
jog mergaitėms įsimylėjus ir praradus vaikišką nekaltumą, 
išsisklaidys ta reta ir paslaptinga savybė, leidžianti joms 
matyti ir fotografuoti fėjas. „Aš puikiai žinojau, — vėliau 
rašė Konanas Doilis, — kad brendimas paprastai lemtingai 
veikia aiškiaregystės galias.“ Bet kokia proga Konanas Doi- 
lis tuoj pat siųsdavo laišką Raitų šeimai, kartu pridėdamas 
knygą dovanų Elzei. Jo pastangos davė norimų rezultatų. „Galiu 
jus užtikrinti, — rašė ponas Raitas Konanui Doiliui, — mes 
vertiname mūsų dukters pagerbimą.“ Kitą mėnesį Gardneris 
buvo pakviestas į Kotinglį. 

Nors reikalai judėjo į priekį, Konanas Doilis ir toliau 
stengėsi išvengti apgaulių. Jis parodė nuotraukas savo drau- 
gams spiritistams ir neabejotinai gavo įvairių atsakymų. Ypač 
Oliveris Lodžas nujautė kažką įtartino ir aiškiai tai pasakė. 
Kiti stebėjosi, kad miškų fėjos taip nusimano apie madas, 
nes jų šukuosenos ir rūbai atitiko naujausias Paryžiaus 
tendencijas. Norėdamas viską išsiaiškinti ir ištirti vaizdus, 
Gardneris pasamdė fotografijos ekspertą Haroldą Snelingą 
(Harold Snelling), 30 metų dirbantį fotografijos studijoje Iling- 
vorte ir turintį neįkainojamos patirties. Gardneriui buvo pa- 
sakyta: „To, ko Snelingas nežino apie suklastotas nuotrau- 
kas, iš viso neverta žinoti". 


443 


ARTŪRO KONANO DOILIO GYVENIMAS 


Akivaizdu, kad toks pasitikėjimas buvo perdėtas, bet įspū- 
dingas Snelingo patvirtinimas įtikino Gardnerį ir Konaną 
Doilį: „Šie du negatyvai yra autentiški, nuotraukos nesu- 
klastotos, tinkamas išlaikymas, darbas atvirame ore, matomi 
visų fėjų judesiai. Nėra jokių studijos darbo pėdsakų, tarp 
jų popierių modelių, tamsaus fono, pieštų figūrų ir t. t. Mano 
nuomone, tai tikri, nesuklastoti atvaizdai". 

Reikia pasakyti, kad Konanas Doilis ieškojo patvirtinimo. 
Jis pasiskolino stiklo fotoplokštelių negatyvus ir nuvežė juos į 
Londono Kodak laboratoriją. Pora ekspertų ištyrė negatyvus ir 
nerado jokių įrodymų, kad buvo naudotas dvigubas išlaikymas 
ar kitos gudrybės. Tačiau Kodak ekspertai taip pat pastebėjo, 
kad neabejotinai galėtų išgauti tokį patį efektą, todėl negalį 
patvirtinti, kad šios nuotraukos yra tikros. „Žinoma, tai supran- 
tama, jei nuotraukos vertinamos kaip technikos produktas, — 
sutiko Konanas Doilis. — Tačiau tai dvelkia senu, nepatikimu 
antispiritistiniu argumentu, kad jei įgudęs fokusininkas gali 
išgauti tam tikrus efektus savo turimomis priemonėmis, tai ir 
kokia nors moteris ar vaikas gali padaryti tą patį.“ 

Bet kokias dvejones, kurias Konanui Doiliui sukėlė Ko- 
dak aiškinimas, sugriovė ekspertas Haroldas Snelingas, kon- 
sultavęs Gardnerį. Snelingas atmetė Kodak ekspertų tvirtini- 
mus, kad tokius vaizdus galima sukurti ir ne tamsiame 
kambaryje. Jei taip būtų, tvirtino jis, jis būtų iš karto tai išaiš- 
kinęs. Kitaip tariant, Snelingas buvo pasiryžęs ne tik prisiek- 
ti, kad fotoplokštelė yra techniškai švari, bet ir tai, kad pačios 
mergaitės nesukūrė jokių klastočių prieš objektyvą. Jį įtikino 
aiškiai matomas mažų figūrų judesys išlaikymo metu. 

Šiuo klausimu Konanui Doiliui nereikėjo papildomų įro- 
dymų. Jis atmetė bet kokias mintis apie mergaičių apgavys- 
tę, nes net pati mintis Žžeidė riteriškus jo įsitikinimus. Toks 

požiūris jam buvo būdingas ir, savo nelaimei, tuo vieną kartą 
įsitikino jo sūnus Adrianas. Brolio Deniso paklaustas, ar jam 
yra graži tam tikra moteris, Adrianas atsakė: „Ne, ji bjauri“. 
Vos ištaręs šiuos žodžius, gavo antausį nuo tėvo, kuris paaiš- 
kino, „kad jokia moteris negali būti bjauri“. Sunku kritikuoti 
tokią galantišką nuostatą, tačiau galima teigti, kad sufražis- 
čių judėjimo laikais tokie Konano Doilio įsitikinimai buvo 
naivūs, nors ir labai kilnūs. Kai kas nors buvo susiję su 
moterimis, jis užsimerkdavo prieš apgavystes ar niekingus 
siekius. Tai nebuvo problema, kurią sprendė Šerlokas Holm- 
sas, kartą pasakęs: „Žaviausia moteris, kurią kada nors paži- 
nojau, buvo pakarta, nes tris mažus savo vaikus nunuodijusi 
tam, kad gautų draudimo pinigus“. The Spectator žurnalistas, 
kalbėdamas apie Kotinglio nuotraukas, palaikė Holmsą: „Kiek- 
vienas gali laisvai pripažinti, kad vaikai, sugebėję sukurti 
tokią apgaulę, yra nepaprasti, bet iš esmės visas pasaulis 
pilnas ne tik nepaprastų, bet labai labai nepaprastų vaikų“. 

Kol Konanas Doilis skaitė paskaitas, Eduardas Gardneris 
nuvyko į Jorkšyrą ir buvo sužavėtas Raitų šeimos atvirumo 
bei nuoširdumo. Išvažiuodamas, jis paliko fotoaparatą, tikė- 
damasis, kad Elzė vėl sugalvos fotografuoti. Buvo praėję 
treji Metai nuo pirmųjų fotografijų, todėl jis nepuoselėjo di- 
delių vilčių. 

Rugsėjį Konanas Doilis gavo džiaugsmingą laišką. „Atsi- 
tiko nuostabus dalykas!“ — džiūgavo Gardneris. Paaiškėjo, 
kad Elzė ir Fransė padarė dar tris nuotraukas, tačiau atsi- 
prašė, kad dėl blogo oro, negalėjo padaryti daugiau. Gard- 
neris ir vėl parodė negatyvus Haroldui Snelingui, kuris pa- 
tvirtino, kad naujos nuotraukos nėra suklastotos. 

Konanas Doilis atrašė iš Melburno neslėpdamas džiaugs- 
mo. „Bet kokios mane kankinusios abejonės išnyko, — vėliau 

rašė jis, — nes buvo akivaizdu, kad šios nuotraukos... negali 
būti suklastotos.“ Jis išsiuntė padėkos laišką Gardneriui, nes 
jam atrodė, kad patvirtinus fėjų egzistavimą, skeptikai bus 
atviresni dvasiniams reiškiniams. „Sudie, mano brangus Gard- 
neri, — baigė jis, — aš džiaugiuosi, galėjęs kartu su Jumis 
prisidėti prie šių istorinių įvykių.“ 

Apie šiuos įvykius Konanas Doilis pranešė pasauliui The 
Strand gruodžio numeryje, pridėdamas Kotinglio nuotraukas. 
Laiške Oliveriui Lodžui jis išdėstė strategiją, kaip įtikinti dve- 
jojančius, panaudojant neseniai padarytas nuotraukas: „Mes 
atitrauksime ugnį į save, parodydami pirmąsias nuotraukas, o 
vėliau parodysim likusias tris, vienoje jų pavaizduota fėjų 
lapinė ir jos, miegančios kokonuose! Tai žymės naujo laiko- 
tarpio pradžią“. Norint sumažinti pirminį skaitytojų nepasiti- 
kėjimą, buvo sugalvotos entuziastingos straipsnių antraštės. 
„Fėja šokinėja medžių lapais ir akimirką plevena ore, — 
skelbė viena, — ji taip darė tris ar keturis kartus“. 1922 metų 
kovo mėnesį Konanas Doilis išleido knygą, pavadintą Fėjų 
atsiradimas (The Coming of the Fairies), be abejo, vieną nuo- 
stabiausių kada nors parašytų knygų, kurioje kaip įrodymas 
buvo įdėtos visos penkios fotografijos. 

„Sunku suvokti protu, — rašė Konanas Doilis Fėjų atsi- 
radime, — kokios bus galutinės pasekmės, jei mums pavyks 
įrodyti, kad šioje žemėje esama būtybių, gyvenančių nežino- 
mą gyvenimą, kurių gali būti tiek pat, kiek ir žmonių, ir 
kurias nuo mūsų skiria tik virpesių skirtumai. Mes matome 
tik tuos objektus, kuriuos aprėpia mūsų matomų spalvų 
spektras, tačiau kitoje jo pusėje yra daugybė virpesių, ku- 
rių Mes nenaudojame. Net jei galėtume suvokti šią gyvy- 
bės rūšį, kuri buvo sukurta iš materijos, skleidžiančios di- 
desnius ar mažesnius virpesius, jie būtų nematomi, nebent 

mes galėtume susiderinti su jais.“ Jis toliau mąstė apie 
galimybę sukurti „aiškiaregiškus akinius“, kurie visiems 
leistų matyti fėjas. 

Švelniai tariant, visuomenė buvo sugluminta. Vienas laik- 
raštis išspausdino sufalsifikuotą nuotrauką, kurioje Kona- 
nas Doilis šoko su fėjomis. Vis dažniau pasirodydavo fra- 
zės „lengvai apkvailintas“ ir „liūdnas vaizdas“. „Ką jis sau 
galvoja?“ — klausė vienas kritikas. Ne visi atsiliepimai 
buvo priešiški. „Nepaprastai įdomi knyga, — pažymėjo New 
York Times, — galima numanyti, kad ji sukels daug „už“ ir 
„prieš“ diskusijų. Nebūtina tikėti fėjomis, kad jomis džiaug- 
tumeisi." 

Tai buvo mažumos nuomonė. Netrukus pasirodė straips- 
niai, kuriuose buvo atkreiptas dėmesys į įtartiną Kotinglio 
fėjų ir naktinių deglų reklamos panašumą. Populiarus są- 
mojis teigė, kad spektaklio apie Piterį Peną kulminacijoje, 
kai Piteris ragina publiką atgaivinti mirštančią Tinkerbelę, 
garsiausiai „Aš tikiu fėjomis!“ šaukia Konanas Doilis. 

Visi draugai spiritistai, išskyrus keletą, jo išsižadėjo. Ko- 
nanas Doilis manė, kad šis įvykis paskatins tikėti spiritizmu, 
tačiau išėjo priešingai. Pasirodžius Fėjų atsiradimui, Kona- 
nas Doilis jautė pareigą apsaugoti spiritizmą nuo tolesnių 
patyčių. „Norėčiau pridurti, kad klausimas apie panašių į 
žmogų gyvybės formų egzistavimą niekaip nėra susijęs su 
platesniu ir esminiu spiritizmo dalyku, — rašė jis knygos 
įžangoje. — Man labai gaila, jei mano argumentus susil- 
pnino šis keistas epizodas, kuris visai nepatvirtina žmo- 
gaus egzistencijos tęstinumo.“ Asmeniškai jis toliau sten- 
gėsi atgauti PTD vadovų paramą. „Fėjos vis dar traukia 
mano dėmesį, — sakė jis Oliveriui Lodžui 1922 metais. — 
Rugpjūtį mes vėl susitiksime su mergaitėmis ir nuvešime 

joms stereoskopines ir vaizdo kameras. Joms nebuvo skirta 
nei trupučio išsakytos kritikos, nors spaudos puolimas buvo 
atkaklus." 

Iš dalies visos spaudos pajėgos buvo sutelktos išaiškinti, 
kas tokios yra Fransė ir Elzė. Stengdamasis apsaugoti mer- 
ginas nuo nepageidaujamo dėmesio, pirmosiose The Strand 
publikacijose Konanas Doilis pavadino jas Alisa ir Airise 
Karpenter iš Dalesbio, Vest Raidingo. „Aš nenoriu, kad jus 
vargintų keistenybių medžiotojai“, — rašė Konanas Doilis 
Artūrui Raitui. Kai kartu su straipsniu buvo įdėta pozuojan- 
čių prie Kotinglio upelio Fransės ir Elzės nuotrauka, spauda 
tuoj perprato apgaulę. Persekiojama žurnalistų Raitų šeima 
netrukus pasigailėjo, kad nuotraukos išėjo į viešumą. 

Ilgainiui paniekos banga atslūgo, tačiau Konanas Doilis 
niekada neprarado vilties, kad jo tikėjimas mergaitėmis pasi- 
tvirtins. Antrajame Fėjų atsiradimo leidime, pasirodžiusiame 
1928 metais, jis vėl patvirtino savo įsitikinimus: „Kolumbo nau- 
jojo pasaulio atradimas yra mažiau svarbus nei kitokios gyvy- 
bės formos žemėje egzistavimo įrodymas“. Autobiografijos prie- 
de, kurį parašė prieš mirtį, jis išreiškė viltį, kad šis įvykis 
„vieną dieną bus laikomas naujų Žmonijos žinių ištakomis". 

Neverta nė sakyti, kad naujosios žinios vis dar neatras- 
tos, tačiau epizodas su fėjomis visiškai sugriovė Konano 
Doilio, kaip blaivaus ir protingo nežinomybės tyrėjo, reputa- 
ciją. Šiuolaikinių žmonių akimis, tos fotografijos yra tokios 
akivaizdžios klastotės, kaip jauno modelio, meiliai žvelgian- 
čio į Morton Salto mergaitę, kad bet kokios mintys apie 
autentiškumą atrodo absurdiškos. Konano Doilio gynėjai skuba 
nurodyti, kad fotografija 1920 metais buvo visai nauja sritis. 
Tais laikais fotografai nemeluodavo ir tik keletas Žmonių 
žinojo, kaip galima apgauti su tokiais paprastais prietaisais. 

Net ir tuo atveju Konano Doilio patiklumas negali būti pa- 
teisinamas. Jis daugiau nei kiti jo laikų žmonės išmanė apie 
fototechniką, nes nuo studijų laikų domėjosi fotografija. Fo- 
toaparatas ir ryškinimo laboratorijos įranga buvo vieninteliai 
jo prietaisai Soutsyje. Be to, jis parašė daug straipsnių į 
žurnalą British Journal of Photography. Bet kokios abejonės 
dėl fotografijų klastojimo turėjo būti išsisklaidytos 1925 me- 
tų pabaigoje, kai buvo ekranizuota Paslaptinga šalis. Vilio 
O'Brajeno (Willis O'Brien) sukurti specialieji efektai (vėliau 
jo talentas atsiskleidė kuriant King Kongą) parodė, kad di- 
nozaurai gali vėl gyvuoti ekrane. Fėjos anaiptol neatrodė 
didelis laimėjimas. Konanas Doilis galėjo visa tai pastebėti, 
jei tik būtų norėjęs. 

Kiekvienas paklaustų, kodėl suaugęs vyras norėjo tikėti 
fėjomis. Jo tikėjimas Fransės ir Elzės nekaltumu paaiškina- 
mas jo patiklumu, tačiau Konano Doilio elgesys Kotinglyje 
rodo, kad tai buvo daugiau nei džentelmeniškos manieros. 
Jis net nebuvo susitikęs su mergaitėmis, kai išspausdino 
pranešimą žurnale The Strand. Neabejotina, Konanui Doiliui 
atrodė, kad nuotraukose atsispindi daugiau nei tai, kas „su- 
teikia žavesio miškų tylai". 

Galimi du paaiškinimai. Pirma, Konanas Doilis buvo labai 
susidomėjęs dvasių fotografavimu. Tai tam tikra aiškiaregys- 
tės forma, kurią jis apibūdino kaip „nepaprastą galią išgauti 
ant fotoplokštelių papildomus veidus, figūras, objektus“. Viskas 
vyko paprastai: žmogus pozuodavo vadinamajam sensityviajam 
mediumui. Išryškinus nuotraukose atsirasdavo tam tikrų neti- 
kėtų detalių, pavyzdžiui, šmėklų siluetų, atskirtų nuo kūno 
galvų. Buvo manoma, kad tai antgamtinių jėgų darbas. Daž- 
nai šie neaiškūs, beformiai pavidalai primindavo mirusį gimi- 
naitį arba iškilią istorinę asmenybę. Dažnai pasirodydavo 

Abraomas Linkolnas. Kaip ir Kotinglio fotografijos, daugelis 
šių vaizdų atrodo primityvūs ir neįtikinami. Nepaisant to, 
galima tik įsivaizduoti sielvartaujančios našlės ar nusiminu- 
sios motinos reakciją, nuotraukoje išvydus mylimo žmogaus 
veidą, skendintį šešėliuose. 

Konanas Doilis rodydavo daug tokių nuotraukų savo pa- 
skaitų apie spiritizmą metu. Vienoje jų buvo nufotografuota 
gedinti minia prie Londono kenotafo Paliaubų dieną. Nuo- 
traukoje, darytoje per porą minučių tylių maldų, matėsi virš 
minios sklandančios dvasios — rimti ir ryžtingi žuvusių ka- 
ro didvyrių veidai. Šis vaizdas, parodytas aukštai pakabinta- 
me ekrane, sugraudino auditoriją. Deja, vėliau buvo paste- 
bėta, kad tai — gyvų futbolo žaidėjų veidai. 

Konanas Doilis taip pat dėjo daug vilčių į dvasių foto- 
grafo Viljamo Houpo (William Hope), „Crewe Circle“ grupės 
nario, darbus. Jis pasibaisėjo, kai Houpas patyrė nemalonu- 
mų, tyrimą pradėjus Hariui Praisui (Harry Price), kurio ryš- 
kus stilius ir gebėjimas atkreipti dėmesį pelnė jam „spiritis- 
tinių tyrimų Barnumo“ šlovę. 1922 metų vasarį Praisas 
paspendė Houpui spąstus, pasiūlydamas jam fotoplokšteles, 
kurios buvo pažymėtos. Vėliau pasirodžius nepažymėtoms 
dvasių fotografijoms, Praisas demaskavo Houpą ir paskelbė 
jį esant apgaviku. Konanas Doilis puolė ginti Houpą. Jis 
parašė Praisui, kad pats atliko tyrimą ir ant fotoplokštelių 
rado Praiso ženklus. Jie buvę tokie neryškūs, kad buvo gali- 
ma ir nepastebėti. Atsižvelgiant į tai, jis maldavo Praiso dar 
kartą apsvarstyti savo kaltinimus. „Dabar tai skaudžiai ken- 
kia judėjimui“, — tvirtino Konanas Doilis. Kai Praisas atsi- 
sakė keisti savo nuomonę, Konanas Doilis išspausdino sa- 
vąją įvykio versiją trumpoje knygelėje, kurią pavadino Dvasių 
fotografijos atvejis (The Case for Spirit Photography). Jis pa- 

vaizdavo Houpą kaip sąžiningą sąmoningo persekiojimo auką. 

Konanas Doilis niekada nepasidavė bandydamas priversti 
Praisą pagauliau mąstyti, siūlydamas jam „susitelkti dau- 
giau ties teigiamais, nei ties neigiamais dalykais“. Praisas 
gerbė Konano Doilio principingumą, tačiau kalbant apie dva- 
sinius dalykus, laikė jį kvailiu. „Atmetus jo nepaprastas ir 
mielas asmenines savybes, — rašė Praisas, — svarbiausias 
jo, kaip tyrėjo, bruožas yra nepaprastas užsidegimas. Jis yra 
pats nekritiškiausias iš visų žymių žmonių, susidomėjusių 
spiritizmu. Neįtikėtinas jo patiklumas kėlė neviltį jo kole- 
goms, nors jie visi gerbė jį už visišką nuoširdumą. Vargšas 
mielas patiklus Konanas Doilis! Iš pažiūros jis yra milžinas 
vaiko širdimi." 

Konfliktas tarp Praiso ir Konano Doilio tik dar labiau 
paskatino jį ginti Kotinglio fotografijas. Suabejojus kitomis 
dvasių nuotraukomis, Konanas Doilis tikrai nebūtų norėjęs 
pripažinti jokių kitų klastojimo atvejų. Tuo tarpu Praisas 
nutikimą su fėjomis laikė farsu ir manė, kad Konanas Doilis 
pasityčiojo iš rimtų parapsichologinių tyrimų. 

Antras paaiškinimas, kodėl Konanas Doilis taip elgėsi, 
būtų daug asmeniškesnis. Konanas Doilis vaikystėje girdėjo 
tikrai daug tradicinių pasakojimų apie fėjas. Keltiškame Ko- 
nano Doilio pavelde gausu pasakų apie fėjas pribuvėjas, 
trolius, aitvarus ir kitas dvasias. Nors Džefris Čoseris (Geoffrey 
Chaucer) ir rašė apie liūdną jų išnykimą, tačiau Konano 
Doilio laikais buvo daug tokių, kurie „mažuosius žmones“ 
laikė tikru faktu. Be abejonės, tokių yra ir dabar. 

Paties Konano Doilio šeima didžiai domėjosi fėjomis. Jo 
dėdė Ričardas buvo populiarus vaikiškų knygelių dailinin- 
kas ir dažnai piešdavo žaismingas fėjas. Nelaimingas Konano 
Doilio tėvas taip pat jas paišė. Yra pakankamai priežasčių 


451 


ARTŪRO KONANO DOILIO GYVENIMAS 


manyti, kad Čarlzas Doilis bandė sudominti jomis ir savo 
sūnų vėlesniais jo karjeros metais. „Paskutiniame nusilenki- 
me“, apsakyme apie Šerloką Holmsą, pasakojama, kaip de- 
tektyvas pergudravo vokiečių šnipą fon Borką. Šiame apsa- 
kyme Holmsas apsimetė Airijos ir Amerikos agentu, vardu 
Oltemontas. Toks pats buvo antras Konano Doilio tėvo var- 
das. „Vienas iš neįgyvendintų mano planų — surengti Čarlzo 
Doilio parodą Londone, — rašė Konanas Doilis savo auto- 
biografijoje, — kritikai nustebtų sužinoję, koks didis meni- 
ninkas jis buvo — mano nuomone, pats iškiliausias iš visos 
šeimos.“ Planas netrukus buvo įgyvendintas. 1924 metų vasa- 
rį Konanas Doilis surengė tokią parodą Londono „Brook“ ga- 
lerijoje. 

Kritikas Viljamas Bolitas (William Bolitho) atsiliepime apie 
parodą smulkiai aprašė Čarlzo Doilio domėjimąsi fėjomis. „Čarl- 
zas Doilis mėgavosi šiuo miniatiūriniu pasauliu, — rašė Boli- 
tas. — Jo elfai ir fėjos yra lyg atgijusios Drezdeno statulėlės, 
gebančios nepaliaujamai linksmintis.“ Jis pažymėjo, kad ši 
tema sukėlė dviprasmiškų spėlionių: „Sero Artūro Konano 
Doilio fėjos, pusę pasaulio sugluminusios, o kitą pusę įtikinu- 
sios, yra tos pačios kilmės kaip ir jo tėvo pieštos fėjos — jos 
taip pat atrodo, taip pat rengiasi, taip pat mąsto. Kiekvienas 
gali suvokti, kad pastabusis Šerlokas, tyrinėdamas fėjų buvi- 
mo įrodymus savo kūrėjo knygose, būtų pastebėjęs stulbinan- 
tį panašumą tarp žaismingų tėvo ir rimtų sūnaus atradimų“. 

Čarlzo Doilio eskizų albumas pateikia dar daugiau jo 
susižavėjimo šiomis būtybėmis įrodymų. Albumas pilnas fė- 
jų, goblinų ir elfų, tupinčių po šungrybiais, žaidžiančių virš 
pypkių, šnabždančių nekaltiems vaikams. Kitur menininkas 
kreipiasi į juos pažįstamais vardais ir vaizduoja juos, besi- 
dalijančius paslaptimis su antimis, gelbėjančius drugelius 

nuo alkanų paukščių. Kitame puslapyje Čarlzas Doilis brūkš- 
teli: „Pažinojau tokią būtybę“. 

Mums belieka padaryti išvadą, kad Čarlzas Doilis, dau- 
gumos laikomas bepročiu, tikriausiai tikėjo fėjomis. Iš dalies 
tikėtina, kad garsiojo jo sūnaus Kotinglio žygdarbis galėjo 
būti lyg atpirkimas. Jei fėjų egzistavimas būtų įrodytas, Čarlzas 
Doilis būtų laikomas aiškiaregiu, o ne palaužtu alkoholiku. 
Tikriausiai tada jis bent atsiminimuose būtų tapęs tuo, kuo 
sūnus norėjo jį matyti — „jautriu, prie šio pasaulio nepri- 
tampančiu genijumi". 

Visą likusį gyvenimą gebėjimą matyti fėjas Konanas Doi- 
lis laikė retu ir nuostabiu dalyku. Po daugelio metų Fransė 
Vei (Way), mergautine pavarde Grifits, papasakos reporte- 
riui apie stiprų Konano Doilio troškimą pačiam padaryti 
tokią nuotrauką. Nėra jokių įrodymų, kad jis bandė tai dary- 
ti, bet pagalvojus apie tokį ketinimą prieš akis iškyla širdį 
veriantis vaizdas — stambus šešiasdešimtmetis rašytojas, įdė- 
miai besižvalgantis į miško laukymę, su kamera rankose 
tikisi išvysti fėjas. 


1982 metų birželį, aštuoniasdešimt vienerių metų Elzė 
Hill (Hill), mergautine pavarde Rait, parašė Sotbio aukciono 
direktoriui, siūlydama parduoti savą Kotinglio įvykių versi- 
ją. Ji paaiškino, kad galų gale yra pasiruošusi atskleisti 
tiesą apie šią „išdaigą“, kuri suglumino tiek daug žmonių, o 
taip pat tikisi gauti naudos, parduodama daiktus, susijusius 
su tuo įvykiu. Tuo pat metu jos septyniasdešimt penkerių 
metų amžiaus pusseserė Fransė viską papasakojo parapsi- 
chologijos tyrėjui Džo Kuperiui (Joe Cooper), kuris savo at- 
radimus trumpai aprašė knygoje, pavadintoje Kotinglio fėjos 
(The Case of the Cottingley Fairies). „Iš ten, kur stovėjau, 

galėjau matyti skrybėlaitės smeigtukus, prilaikančius figū- 
rėles, — pasakojo Fransė. — Aš visada stebėjausi, kad 
kažkas į tai žiūri rimtai." 

Elzė papasakojo daugiau detalių The British Journal of 
Photography redaktoriui Džefriui Kroliui (Geoffrey Crawley). 
Ji paaiškino, kad tai tebuvo moksleivių žaidimas, kuris visai 
išslydo iš rankų, kai įsipainiojo Konanas Doilis ir Eduardas 
Gardneris. Kaip vėliau paaiškino šeimos draugas, „mergai- 
tės vargiai galėjo išaiškinti tokiems svarbiems žmonėms, kad 
jos paišdykavo!". 

Pasak Elzės, jos nusprendė tylėti, kad nenuliūdintų Ko- 
nano Doilio. „Kare jis buvo netekęs sūnaus, — rašė Elzė. — 
Manau, vargšas Žmogus bandė rasti paguodą, taigi pasa- 
kiau Fransei, kad kadangi mes esame jaunesnės už serą 
Konaną Doilį ir poną Gardnerį, tai palauksime, kol jie nu- 
mirs, o tada papasakosime tiesą.“ 

Eduardas Gardneris išgyveno šimtą metų ir privertė mer- 
baigos Gardneris tikėjo Kotinglio fėjomis. 1945-aisiais jis 
išleido knygą, pavadintą Fėjos: Kotinglio fotografijos ir kas 
buvo paskui (Fairies: The Cottingley Photography and Their 
Seguel). „Sunku apsakyti, kokį vientisumą jaučiau tyrimo 
pabaigoje, — rašė jis. — Tie, kas nori tai suprasti, turėtų 
aplankyti mergaites ir jų tėvus.“ 

„Nenorėčiau svarstyti tik mergaičių sąžiningumo klausi- 
mo, — teigė Konanas Doilis The Strand skaitytojams, — 
nes tai, manau, jau įrodyta.“ 

Liūdna, bet šiuo klausimu abu vyrai garbingai klydo. Tre- 
čiame ir paskutiniame straipsnyje šia tema, 1923 metais pa- 
skelbtame žurnale The Strand, kai apdairesnis žmogus būtų 
viską pamiršęs, Konanas Doilis pateikė naujų įrodymų, ku- 

rie, jo įsitikinimu, kartą visiems laikams patvirtins, kad mer- 
gaitėmis galima pasitikėti. Jam pasisekė gauti keletą asme- 
ninių Fransės ir jos draugės laiškų. Tokiomis aplinkybėmis 
nebuvo įmanoma apgauti visuomenės, laiškuose atsispindė- 
jo tai, kad fėjų pasirodymą mergaitė laikė paprastu ir nela- 
bai įdomiu atsitikimu. Dėl šios priežasties net ir dabar yra 
manančių, kad Fransė ir Elzė tikrai matė fėjas, net jei foto- 
grafijos ir netikros. „Kitaip nei Fransė, — rašė Elzė Džo 
Kuperiui, — aš labiau norėčiau būti laikoma Jorkšyro rimto 
veido komike, nei rimto veido pakvaišėle." 

Be jokios abejonės, Šerlokas Holmsas būtų trumpai pa- 
komentavęs šį įvyki: „Moterimis negalima pasitikėti, Votso- 
nai, — kartą pareiškė jis. — Net ir pačiomis geriausiomis". 


26 


Fenėjas kalba 


Nors galime netikėti mediumais ir būti 
kupini abejonių bei įtarimų, tačiau tu- 
rime pripažinti, kad daug kartų nužu- 
dytas Šerlokas Holmsas ir vėl grįžo į The 
Strand. 


THE GRAPHIC 


ieną dieną 1921 metų pradžioje ponia Džina Konan Doil 
paėmė pieštuką ir, laikydama jį virš švaraus popieriaus la- 
po, laukė dvasinio įkvėpimo. Ji daug kartų buvo mačiusi 
automatiškai rašant savo velionę draugę Lilę Loder-Saimonds. 
Iš pradžių Džina į tai žiūrėjo gerokai su mišusi ir su įtarimu. 
Tačiau ilgainiui jos pasipriešinimą palaužė siunčiamų pra- 
nešimų turinys ir neabejotinas jos draugės nuoširdumas. Galų 
gale juk būtent šie pranešimai turėjo lemiamą reikšmę, kad 
jos vyras imtų viešai propaguoti spiritizmą. 

Dabar jos vyras buvo puolamas už savo įsitikinimus. Atsi- 
tikimas Kotinglyje padarė jį pašaipų objektu ir įdavė naują 
ginklą jo oponentams. Vieną po kito visus jo garbinamus 
mediumus kruopščiai tikrindavo, bet jos vyro tikėjimas nė 
kiek nemažėjo, nors nuolat tvyranti įtampa padarė savo. 

Supykus jo platūs pečiai dažnai sukumpdavo, o veide drau- 
gai pastebėdavo vis gilesnių raukšlių, kurios nebuvo vien 
tik senėjimo požymis. Jis pareiškė, jog yra pasiryžęs paau- 
koti viską, kad įrodytų pasauliui savo tiesą, o labiausiai jį 
nuvylė netikėjimas tų, kurių pagalbos ieškojo. Ne kartą, kai 
po seanso užsidegdavo šviesos, Džina matė ašaras savo vyro 
akyse. „Dieve mano, — kartą pasakė jis, — jei tik jie žinotų!" 

Kurį laiką Džina sėdėjo nejudėdama, žiūrėdama į popie- 
riaus lapą priešais save. Tada, iš pradžių lėtai, pieštukas 
pradėjo judėti. 


„Jau praėjo penkeri metai nuo tos dienos, kai mano žmo- 
na pajuto esanti apdovanota dvasių įkvėpto rašymo galia, — 
1926 metais rašė Konanas Doilis. — Būdama nepaprastai 
sąžininga ir kukli, ji iš pradžių baiminosi tai pripažinti, gal- 
vodama, kad tie impulsai ateina iš jos pačios pasąmonės. 
Tačiau palengva netikėtos žinutės ir užuominos privertė ją 
ir mane patikėti, kad veikia kažkokios nuo jos nepriklau- 
sančios jėgos.“ 

Iš pradžių Džina automatiškai užrašydavo „iškeliavusių į 
dausas“ šeimos narių ir draugų pranešimus. Pirmasis davė 
žinią Džinos brolis Malkolmas, žuvęs prie Monso: „Mielas 
bičiuli, čia gera“. Po jo atsiliepė ir Konano Doilio brolis Inisas: 
„Man čia taip gera. Puiku, jog galima šitaip bendrauti". 

Netgi Konano Doilio sesuo Anetė, mirusi daugiau nei 
prieš 30 metų, atsiuntė paguodžiančią žinią: „Pasakyk vai- 
kams, kad aš juos labai myliu ir kad man buvo labai smagu 
juos prižiūrėti bei padėti Džinai". 

Beveik kiekvienas kontaktas su dvasiomis skatino Kona- 
ną Doilį nenutraukti savo paskaitinės veiklos. „Skleisk Ži- 
nias, — prašė Malkolmas. — Pasauliui jos labai reikalingos.“ 

Kartais į šeimos ratelį įsimaišydavo koks nors nepažįsta- 
masis. „Dėl Dievo meilės, sere Artūrai, nesigailėkite tų neti- 
kinčių bukapročių. Pasauliui šios žinios labai reikalingos. 
Jei aš būčiau tai žinojęs gyvendamas Žemėje, mano gyveni- 
mas būtų buvęs visai kitoks — saulė būtų nušvietusi mano 
pilką gyvenimo taką, jei būčiau žinojęs, kas manęs laukia." 

Tarp visų šių pranešimų, kuriuos Konanas Doilis nuolat 
gaudavo iki pat gyvenimo pabaigos, įtartinai nesigirdėjo prieš 
penkiolika metų mirusios jo žmonos Luizos balso. 

1922 metų gruodžio 10 dieną Konano Doilio šeimoje pasi- 
rodė nauja įtakinga dvasia. „Tai labai didi dvasia, — skelbė 
pirmasis pranešimas, — per tave siųsta į Žemę. Jis mirė prieš 
tūkstančius metų Rytuose, netoli Arabijos. Jis buvo žmonių 
vadas. Jis nori pasakyti, kad tavęs laukia didelis darbas." 

Kiek vėliau paslaptingoji dvasia prisistatė: „Fenėjas kalba". 

Nuo tada Fenėjas pasidarė tarpininku tarp Konano Doi- 
lio ir dvasių pasaulio. Ilgainiui Fenėjas atskleidė buvęs ara- 
bas raštininkas senojoje šumerų sostinėje ir gyvenęs trys 
tūkstančiai metų pr. Kr. Fenėjas taip pat ragino Konaną 
Doilį tęsti savo darbą ir tikino, kad „jų netikėjimas nukris 
kaip juoda skraistė nuo akių“. 

Skaitytojas turi pats padaryti išvadas dėl tokių praneši- 
mų vertės. Įdomu, jog kiekviename pranešime būdavo kaip 
tik tai, ką Konanas Doilis norėjo girdėti. Jo draugai ir gimi- 
nės vėl susitikę laimingai gyveno idilišką pomirtinį gyveni- 
mą. Ryšys tarp gyvųjų ir mirusiųjų yra ne tik įmanomas, bet 
vieną dieną taps įprastu dalyku. 

Jei trumpam atmesime galimybę, kad šie pranešimai bu- 
vo tikri, kyla keletas intriguojančių klausimų. Ar tai buvo 
sąmoninga Džinos apgavystė siekiant sustiprinti silpstantį 
savo vyro ryžtą? Tai visiškai galimas dalykas, nors būtų 

reikėję nepaprastų pastangų beveik dešimt metų slėpti to- 
kią apgaulę. Be to, ji pati skeptiškai žiūrėjo į tokius praneši- 
mus, kai pirmą kartą apie juos išgirdo iš Lilės Loder-Sai- 
monds. Neįtikėtina, kad ji pati galėjo imtis šios veiklos visiškai 
tuo netikėdama. 

Kalbėdamas apie Lilės rašymą transo būklės, Konanas 
Doilis pabrėžė „klastingą ir pavojingą“ pasąmonės gebėjimą 
apgauti mąstantį protą. Jo žmona, bijodama tapti saviapgau- 
lės auka, taip pat iš pradžių priešinosi minčiai, kai tai galįs 
būti automatinis rašymas. Šie nuogąstavimai labai susilpnė- 
jo, kai prašneko pati Lilė ir papriekaištavo Džinai, kad ši 
abejoja savo parapsichologiniais gebėjimais. „Džina, — bu- 
vo sakoma pranešime, — baisu, kad tu tuo netiki. Tai iš 
tikrųjų blogai, drauguže. Tai nėra tavo pasąmonė.“ Gal taip, 
O gal ir ne, bet mes nelinkę priimti dvasių patikinimus. 

Visai nestebina tai, kad Konanui Doiliui nereikėjo kitų 
įtikinėjimų. Jis dažnai kalbėdavo apie savo žmonos, kaip 
mediumės, tyrumą ir nurodydavo daug „nesuvokiamų“ de- 
talių, kurios negalėjo ateiti iš Džinos pasąmonės. „Negaliu 
suprasti, kaip galima išvengti visų pasąmonės spąstų, — 
rašė jis, —ir kaip įmanoma inscenizuoti nematomas asme- 
nybes, kad paaiškinčiau patį rašymą. Tikėjimas įgyjamas, 
kai perduodama informacija yra tiksli ir atitrūkusi nuo me- 
diumo normalaus mąstymo“. Konano Doilio manymu, Fe- 
nėjo pasirodymas pateikė visas garantijas, kurių jis galėjo 
norėti. „Šiandien keliausiu į Eufratą, — pareiškė Fenėjas 
viename seanse. — Mes seniai jo taip nevadinome. Tą 
vietą vadinome arabišku žodžiu, kuris reiškė „gėlių sodas“. 
„Galima ginčytis, ar tokie faktai yra nesuvokiami, kaip 
manė Konanas Doilis. Tuo metu Britų muziejus, vadovau- 
jamas sero Leonardo Vulio (Leonard Wooley), kasinėjo 

senovinį Uro miestą ir atskleidė daug dalykų apie ankstyvo- 
sios Mesopotamijos kultūrą. Apie šiuos atradimus buvo daug 
rašoma The Strand puslapiuose. Todėl galimas dalykas, kad 
žinios apie Fenėjo kilmę pasiekė Džiną žemiškais kanalais. 

Tyrėjai mano, kad kartais mediumas gali iš tikrųjų neži- 
noti kokio nors fakto ar nieko neprisiminti, kadangi informa- 
cija jau seniai išstumta iš aktyvios atminties. Manoma, kad 
tokiais atvejais mediumą skatina toks galingas sėkmės troš- 
kimas, kad jis sunaikina sąmoningus procesus. Nėra jokios 
abejonės, jog Džina nepaprastai troško pateikti tokių įrody- 
mų. Ar tai paaiškina Fenėjo pranešimus, galime tik spėlioti. 

Troškimą patikėti sustiprino Fenėjo pasirodymas, tačiau 
stebina tai, kad pats Konanas Doilis neturėjo ypatingų me- 
diumo gebėjimų. Tik vieną kartą per karą jis tvirtino patyręs 
parapsichologinį reiškinį. Tai buvo 1917 metų balandžio 4 die- 
ną, kai jis pabudo ausyse skambant žodžiui „Pjava“, Italijos 
upės pavadinimui. Praėjus kokiems septyniems mėnesiams, 
įsitikinęs, kad šis žodis reiškia kažkokį perspėjimą, jis para- 
šė trumpą pranešimą ir nusiuntė jį užantspauduotame voke 
Parapsichologijos tyrimų draugijai, prašydamas, kad laiškas 
būtų atplėštas tik jam paprašius. Po metų, kai prie Pjavos 
upės įvyko lemiamas mūšis, laiškas buvo atplėštas, ir Ko- 
nano Doilio perspėjimas pasitvirtino. „Yra tik vienas paaiš- 
kinimas, — rašė Konanas Doilis draugijos leidžiamame žur- 
nale. — Mano draugai aname pasaulyje, žinodami, kaip aš 
esu susirūpinęs esama padėtimi, norėjo mane nuraminti ir 
suteikti informacijos.“ 

Ne visi sutiko su tokia interpretacija. Karalienės salėje 
vykusiuose debatuose Džozefas Makkeibas išjuokė Konaną 
Doilį, tvirtindamas, kad balandžio 3-iąją, dieną prieš Kona- 
no Doilio reveliaciją, Londono laikraštyje Times buvo at- 

spausdintas straipsnis, numatantis tokį įvykį. Konanas Doilis 
tvirtino neskaitęs to straipsnio. Taip galėjo būti, tačiau tuo 
metu jis įnikęs rašė karo istoriją, taigi jo tvirtinimas, esą jis 
nieko nežinojęs apie straipsnį laikraštyje, nėra visiškai įti- 
kinamas. 

Nors jo paties reveliacija kėlė kai kurių abejonių, Kona- 
nas Doilis neleido nė mažiausiam įtarimo šešėliui kristi ant 
savo žmonos. Džinos, kaip mediumės, gebėjimai tapo pa- 
grindine jo pasisakymų tema. Bet koks skepticizmas dėl jo 
įsitikinimų dabar reiškė nepagarbą jos sąžiningumui. Tai 
neturėtų stebinti po to, kai jis patikėjo Elzės Rait ir Fransės 
Grifits žodžiais nė karto su jomis nesusitikęs. Kai būdavo 
kalbama apie jo žmoną, jis greičiau būtų paneigęs savo 
paties buvimą nei leidęs paneigti jos liudijimus. 

Nuo 1921 metų Konanas Doilis, Džina, Merė ir trys jau- 
nesnieji jų vaikai reguliariai dalyvaudavo spiritizmo sean- 
suose, kurie vykdavo jų namuose buvusiame vaikų kamba- 
ryje. Tuo metu jie jau pradėjo gauti Fenėjo pranešimus. 
Konanas Doilis sakė, kad šių seansų metu jo žmona „nieka- 
da neprarado sąmonės, bet būdavo stipriai užsimerkusi ir 
atsimerkdavo tik tada, kai galia ją palikdavo“. Vėliau Kona- 
nas Doilis aprašė šiuos reiškinius knygoje, pavadintoje Fe- 
nėjas kalba (Pheneas Speaks). 

Fenėjas primygtinai reikalavo, kad Konanas Doilis tęstų 
savo keliones ir skleistų žinias apie dvasių pasaulį. Bet 
raginti jo nė nereikėjo. 1920 metais jis apkeliavo Australi- 
ją bei Naująją Zelandiją ir įsitikino, kad užjūryje dar rei- 
kia daug padirbėti. Į jo paskaitas susirinkdavo daugybė 
žmonių, jį šiltai sutikdavo spiritistų bendruomenės, tačiau 
priešininkai taip pat nesnaudė ir pasitikdavo jį visur, kur tik 
jis apsistodavo. Bet tai jo visai nejaudino. „Jei Australijoje 

spiritizmas būtų populiarus, — rašė jis, — nebūtų jokio reika- 
lo čia važiuoti." 

1921 metų pradžioje grįžtant iš Australijos, jo kelionę 
aptemdė vienas tragiškas įvykis. Paryžiuje Konaną Doilį pa- 
siekė žinia, kad Pirėnuose jo svainis Vilis Hornungas smar- 
kiai susirgo gripu. Konanas Doilis nedelsdamas išvyko į 
Pirėnus, bet jam dar nespėjus atvykti kovo 22-ąją Hornun- 
gas mirė. Tai buvo jau antroji mirtis jo kelionės po Australiją 
metu, nes prieš keletą savaičių, būdamas Melburne, jis suži- 
nojo apie savo Motinos mirtį. Yra pagrindas manyti, jog Ko- 
nano Doilio susidomėjimas spiritizmu pablogino jo santy- 
kius su motina. Prieš dvejus ar trejus metus sutrikus 
regėjimui, Merė Doil nusprendė išsikelti iš Masongilo. Ko- 
nanas Doilis pasiūlė jai atsikraustyti pas jį, tačiau ji nu- 
sprendė apsigyventi kotedže netoli Hornungų. Konanas Doilis 
mėgino aprašyti šiuos santykius knygoje apie kelionę po 
Australiją Spiritisto klajonės (The Wanderings of a Spiritua- 
list). „Bijau, kad ji nei pritarė mano siekiams, nei suprato 
juos, — rašė jis, — tačiau jos tikėjimas bei dvasingumas 
buvo toks natūralus, kad neleido jai suvokti kitų poreikių 
šioje srityje.“ Gražiai pasakyta, tačiau teisingiau būtų many- 
ti, kad Madam laikė spiritizmą visiška nesąmone. 

Nenuostabu, kad Madam ir Vilis Hornungas greitai su- 
grįžo į šeimos ratą per Džinos dvasių pasaulį ir atsiprašė už 
visas abejones, kurias išsakė būdami gyvi. „Man taip gera 
čia būti, — pranešė Hornungas. — Tai nuostabu, Artūrai. Jei 
būčiau žinojęs tai žemėje, kiek daug būčiau galėjęs padėti 
kitiems.“ 

Madam pranešimas skambėjo panašiai: „Turėjau pasi- 
kliauti tavimi, mano sūnau". 

Tuo metu Konanas Doilis planavo naują kelionę ir ketino 

vykti į Ameriką, o Madam ir Hornungo dvasios tam labai 
pritarė. „Brangieji, — buvo sakoma Madam pranešime, — 
jūsų kelionė į Ameriką bus labai sėkminga. Tau, mano bran- 
gusis, bus suteikta stiprybės, didžiulės stiprybės.“ 

„Iš tiesų, — pritarė jai Hornungas. — Sėkla turi būti 
plačiai sėjama." 

Konanas Doilis buvo lankęsis Amerikoje prieš karą. Per 
ankstesnes dvi keliones Amerikoje jis buvo priimtas labai 
šiltai ir entuziastingai; jis vylėsi, kad taip bus ir šį kartą. 
„Dirva ten derlinga“, — rašė jis Oliveriui Lodžui. 

Kaip ir kelionėje po Australiją, kartu su juo keliavo Dži- 
na, trys jaunesnieji jų vaikai ir auklė. Visas kelionių išlai- 
das jis apmokėdavo iš savo uždirbtų pajamų, o likusius pi- 
nigus perduodavo spiritistų organizacijoms. 

1922 metų balandžio 9 dieną laineriu „Baltic“ šeima atvy- 
ko į Niujorką. Viešbutyje juos pasitiko minia reporterių, ku- 
rių klausimai nerodė didelio prielankumo Konano Doilio 
misijai. „Jie apsėdo visą mūsų svetainę, — prisiminė jis, — 
o aš sėdėjau krėsle kambario viduryje, iš visų pusių apšau- 
domas išilgine ugnimi, ir būčiau sudraskytas į gabalėlius, 
jei tik būčiau pasirodęs pažeidžiamas.“ Spauda netruko at- 
rasti silpną jo šarvų vietą. Panašiai kaip ir jo draugas Olive- 
ris Lodžas, Konanas Doilis tvirtino, kad dvasioms nesvetimi 
žemiški malonumai — viskis, cigarai ir vedybiniai santykiai. 
Kitą dieną straipsnių antraštės skelbė: „Pomirtinio gyvenimo 
linksmybės" arba: „Doilis sako, kad danguje žaidžia golfą". 
Iš tikrųjų jis nieko panašaus nesakė, bet laikraščiai nepra- 
leido progos pasišaipyti. 

Tačiau taip elgėsi ne vien spauda. Niujorko meras Džonas 
F. Hilanas (John F. Hylan) viešai išjuokė Konaną Doilį. Anot 
jo, Konanas Doilis surado naują verslo rūšį ir iš pranešimų 

matyti, kad šekeliai kuo greičiausiai rieda į jo kišenes. Me- 
ras pridūrė, jog Konanas Doilis nepasakė nieko, kas nebūtų 
jau seniai pripažinta „akių dūmimu“, bet nežinomybė visada 
vilioja ir niekad netruks žmonių, norinčių pasiklausyti pils- 
tymo iš tuščio į kiaurą. 

Tačiau netruko atsirasti ir Konano Doilio gynėjų. Buvęs 
gubernatorius Alas Smitas (A! Smith) pasiūlė merui pasikonsul- 
tuoti su dvasiomis apie miesto savivaldos problemas, nes „nie- 
kas negali jam jų išaiškinti". Valstybės tarnybos komisijos na- 
rys Viljamas Prendengarstas (William Predengarst) 
papriekaištavo merui dėl jo neišsiauklėjimo: „Visada buvau 
sero Artūro Konano Doilio gerbėjas, — pareiškė jis. — Šis 
garbingas Britanijos pilietis nusipelno, kad jam būtų parodyta 
pagarba ir svetingumas, net jei jo misija nėra visai vykusi". 

Kad ir kaip būtų, balandžio 12 dieną Karnegio salėje Kona- 
nas Doilis perskaitė savo pirmąją paskaitą. Skelbimai laikraš- 
čiuose siūlė bilietus, kurių kaina buvo nuo 50 centų iki trijų su 
puse dolerio. Bilietų vertė šekeliais nebuvo nurodyta. Tūkstan- 
tinėje auditorijoje buvo daug moterų, įsisegusių auksinę žvaigž- 
dę, reiškiančią, jog kare neteko sūnaus. Ramus Konano Doilio 
balsas skambėjo pritemdytoje salėje, o skaidrės su dvasiomis 
pasirodė ekrane, pakabintame jam už nugaros. Pamačius iš 
mediumės Evos Kareros burnos srūvančią ektoplazmą jautri 
Niujorko publika neatlaikė — pasigirdo isteriški klyksmai, kūk- 
čiojimai, alpstančias moteris reikėjo išvesti į vestibiulį. Sugebė- 
jusius išbūti iki paskaitos pabaigos labai sujaudino Konano 
Doilio pasakojimai apie jo parapsichologinę patirtį, ypač apie 
susitikimus su motinos dvasia: „Prisiekiu viskuo, kas yra šven- 
ta žemėje, — pareiškė jis, — aš žvelgiau jai į akis“. 

Vienu metu pasirodė, kad dvasia gali apsireikšti ir šio va- 
karo metu. Kai į salę įvedė pavėlavusį senyvą džentelmeną 

ir padėjo jam atsisėsti, sumišusi publika išgirdo kažkokį 
keistą, šaižų švilpesį. „Scenoje buvę žmonės sakė girdėję šį 
garsą ir pamanę, ar tik salėje nebus pasirodžiusi kokia nors 
dvasia, — rašė laikraštis New York Times. — Tris ar keturis 
kartus taip švilptelėjus sėdintieji šalia pavėlavusio džentel- 
meno suprato, kad garsas sklinda iš materialaus pasaulio.“ 
Pasirodo, senasis ponas turėjo ne visai tvarkingą klausos 
aparatą. 

Nepaisant šio incidento, Konanas Doilis laikė paskaitą pa- 
sisekusia, nors vos atlaikė alinantį karštį salėje bei autografus 
medžiojančių gerbėjų spūstį. Vėliau jis rašė: „Stengiausi būti 
kantrus ir mandagus, bet, prisipažįstu, buvau įsitempęs“. 

Knygoje Mūsų nuotykiai Amerikoje (Our American Ad- 
venture), pasakodamas apie šią kelionę, Konanas Doilis tvir- 
tina, kad spaudos atsiliepimai apie pirmąją paskaitą buvo 
patys geriausi, ir cituoja ištrauką iš straipsnio laikraštyje 
New York Times: 


„Auditorija, maždaug 3500 žmonių, akivaizdžiai įsi- 
tikino, kad gimsta naujesnė ir subtilesnė religija, kuri 
išraus daugumą piktžolių, želiančių senose religijose, 
ir atskleis žmonijai, kas yra Dievo įrašyta Jo amžinaja- 
me įstatyme.“ 


Iš tikrųjų ši citata skambėjo šitaip: 


„Seras Artūtas Konanas Doilis pasakė maždaug 3500 
žmonių mMatąs apraiškų, kad gimsta nauja ir subtiles- 
nė religija, kuri „išraus daugumą piktžolių, želiančių 
senose religijose“, ir atskleis žmonijai, kas yra Dievo 
įrašyta Jo amžinajame įstatyme.“ 

Pastaraisiais metais Konanas Doilis vis dažniau buvo lin- 
kęs laisvai traktuoti faktus. Priskirdamas savo pažiūras au- 
ditorijai, o savo citatas straipsnio autoriui, Konanas Doilis 
sukuria įspūdį, kad spaudos atsiliepimai nepaprastai palan- 
kūs, nors iš tikrųjų jie buvo tiktai tolerantiški. 

New York Times vedamasis, pavadintas „Toks Žmogus ir 
tokia misija!" rašė: „Tiesiog graudu, kad toks žmogus kaip 
seras Artūras Konanas Doilis, kuriam anksčiau angliškai 
skaitantis pasaulis buvo dėkingas už didžiulį tikrą malonu- 
mą, dabar atsiduoda spiritizmui... Emocijos, kurias jis suke- 
lia aprašinėdamas lankytojus iš mirusiųjų pasaulio, tuo la- 
biau apgailėtinos.“ Vėlesnis straipsnis yra dar kandesnis: 
„Po kiekvieno interviu jis darosi vis labiau nepakenčia- 
mas“. 

Balandžio 15-ąją, praėjus trims dienoms po pirmosios 
paskaitos Karnegio salėje, Niujorko laikraščiai išėjo visai 
su kitokiomis antraštėmis: „Žmona nori mirti, kad taptų 
dvasios vadove — Niūvarke moteris nužudo kūdikį ir iš- 
geria nuodų, kad iš ano pasaulio galėtų padėti savo vy- 
rui". Toji moteris, Modė Fančer (Maude Fancher), buvo 
ištikima spiritizmo sekėja. Slegiama finansinių nepritek- 
lių bei inkstų ligos, ji nusprendė nusižudyti, kad greičiau 
nukeliautų į pomirtinį pasaulį. Prieš nurydama nuodus, ji 
pirmiausia sugirdė mirtiną dozę nuodų savo dvejų metų 
sūneliui Sesiliui, parašiusi priešmirtiniame raštelyje ne- 
norinti „palikti jo auginti kam nors kitam". Iš kito pasau- 
lio ji tikisi galėsianti geriau padėti savo vyrui. „Nuo šiol 
aš būsiu tavo dvasine vadove, — rašė ji, — 0 mano meilė 
bus visada su tavimi." 

New York Times netruko susieti šią tragediją su Konano 
Doilio kampanija. „Konanas Doilis gina doktrinas“ — skel- 

bė antraštė pirmame puslapyje. „Ši nelaimė atskleidžia, kaip 
pavojinga tokiu būdu siekti sužinoti apie dvasinius daly- 
kus, — buvo cituojami neva jo žodžiai. — Mes gavome 
žinių iš ano pasaulio, kad savižudybė yra baisus ir sunkus 
nusižengimas, kad Dievo apvaizdos negalima bandyti ir kad 
savižudžio siela bus atskirta nuo tų, kuriuos jis ar ji myli. Jei 
vargšė moteris būtų tai žinojusi, ji niekad nebūtų drįsusi 
taip pasielgti.“ 

Vargu ar toks pareiškimas galėjo paguosti, todėl kritikai 
reikalavo paaiškinti geriau. Praėjus porai dienų Times ve- 
damasis, antrašte „Ji galėtų cituoti serą Artūrą“, vėl komen- 
tavo šį nelaimingą atsitikimą. „Iš tikrųjų, serui Artūrui Ko- 
nanui Doiliui labai nemalonu, kad moteris, nusinuodijusi 
pati ir nunuodijusi savo vaiką, turėjo paaiškinti, kaip susifor- 
mavo jos tikėjimas ir viltys, — buvo parašyta straipsnyje. — 
Apginti serą Artūrą nuo kaltinimų, kurie jam galėtų būti pa- 
reikšti po šio įvykio, būtų galima teigiant, kad tūkstančiai 
žmonių studijavo jo pažiūras, bet jiems nekilo mintis nusižu- 
dyti arba atimti gyvybę kitiems.“ 

Iš tikrųjų laikraštis, apžvelgdamas savo Žurnalistų straips- 
nius apie rašytojo apsilankymą Amerikoje, galėjo ir labiau 
prisidėti prie Konano Doilio gynybos. Balandžio 11 dienos 
straipsnis, išspausdintas prieš tris dienas iki nelaimingo įvy- 
kio, vadinosi „Savižudybė nepanaikina blogio, sako Doilis“ 
ir labai aiškiai pristatė Konano Doilio pažiūras. 

Kaip ir kelionėje po Australiją, Konanas Doilis stengėsi 
naudotis kiekviena galimybe, kad jo šeima galėtų kuo dau- 
giau pamatyti. Iš viso jis perskaitė septynias paskaitas Karne- 
gio salėje, ir jiems dar liko daugybė laiko aplankyti muziejus, 
pasivažinėti po Centrinį parką, pasigrožėti miestu nuo aukš- 
čiausio pastato stogo. Kaip ir visi turistai, Konanas Doilis 

turėjo daug vargo važinėdamas taksi. Kartą jis prisiminė 
palikęs savo daiktus ant užpakalinės sėdynės. Pėstieji Penk- 
tojoje aveniu traukėsi į šonus, kai šešiasdešimt trejų metų 
rašytojas bėgo mojuodamas rankomis veltui bandydamas su- 
stabdyti nuvažiuojančią mašiną. Kai taksi pasuko į šoninę 
gatvelę, rašytojas vienu šuoliu užšoko ant paminos ir labai 
išgąsdino vairuotoją, nes šis pamanė esąs puolamas plėšiko. 

Be Niujorko, jie dar aplankė Bostoną, Niuheiveną, Va- 
šingtoną, Filadelfiją, Čikagą, Atlantik Sitį. Konanas Doilis 
specialiai sustojo Tolede, Ohajo valstijoje, kad galėtų aplan- 
kyti mediumę Adą Besinet (Ada Besinnet), kuri jam buvo 
padariusi didžiulį įspūdį Londone. 

Apsilankymas pas mediumę buvo naudingas, nes per ją 
jis gavo žinių iš savo sūnaus Kingslio. Jis perdavė, kad 
„Oskaras ir dėdė Vilis“ susidomėję stebi jo kelionę. Žinutėje 
buvo minimas Vilis Hornungas ir jo sūnus Oskaras, apie 
kuriuos, kaip tvirtino Konanas Doilis, mediumė negalėjo nieko 
žinoti. 

Konanas Doilis dažnai dėdavosi nepaprastai nustebęs, 
kai mediumas vadindavo mirusiuosius vardais, kuriais jie 
buvo vadinami tik artimųjų. Iš tikrųjų jo sūnaus vardas buvo 
Alenas, o tikras Hornungo vardas — Ernestas. Kingsliu ir 
Viliu juos vadino šeimos nariai, ir pašaliniai negalėjo to 
žinoti. Šis faktas tampa ne toks įspūdingas žinant, kad Ko- 
nanas Doilis savo rašiniuose ganėtinai dažnai minėdavo šiuos 
vardus. Tai, kad jis kaskart nustebdavo, kai būdavo pamini- 
mi šie vardai, greičiausiai atskleidžia pasitikinčią jo prigim- 
tį ir poreikį kuo nors tikėti. 

Kad ir kaip būtų, Konanas Doilis išvyko iš Toledo labai 
patenkintas. „Tai buvo vienas iš pačių nuostabiausių mano 
patyrimų, — pasakojo jis Toledo News-Bee korespondentui. — 

Šią moterį reikia saugoti ir globoti, nes ji yra nepaprasta", — 
sakė jis apie Adą Besinet. 

Konanas Doilis vertino Adą Besinet dar ir todėl, kad prieš 
metus Londone ji padėjo jam susisiekti su motina. „Seanso 
pabaigoje aš pamačiau motinos veidą, — pasakojo jis klau- 
sytojams Tolede. — Mano žmona ir aš penkias ar šešias 
sekundes matėme jos veidą ir galėjome suskaičiuoti raukš- 
leles jos veide bei žilus plaukus smilkiniuose.“ 

Kitais metais Amerikos moksliniame žurnale Scientific Ame- 
rican pasirodė nemažas straipsnis, aprašantis, kaip kai kurie 
mediumai seanso metu naudoja parafinines kaukes. Šiomis 
kaukėmis, kurios kartais panardinamos į fosforą, kad atro- 
dytų lyg vaiduokliai, galima mojuoti aukštai iškėlus virš 
sėdinčiųjų galvų arba kaišioti pro užuolaidas mediumo kam- 
baryje, kad susidarytų tamsoje plevenančio bekūnio veido 
įspūdis. Gerai išlietos tokios kaukės gali tikrai sukrėsti ir 
sukelti dviprasmiškų minčių. 

Nėra žinoma, ar Ada Besinet naudojosi tokiais triukais. 
Tačiau kai reikalas būdavo susijęs su motina, Konano Doilio 
vaizdiniai galėjo būti ne visai objektyvūs. Kitas seansas Niu- 
jorke, per kurį ir vėl buvo susisiekta su Madam, labai jį 
nuliūdino. Daktaras Leonardas Dž. Hartmanas (Leonard J. 
Hartman), Niujorko I spiritistų bažnyčios patikėtinis, pakvie- 
tė Konaną Doilį į Viljamo R. Tompsono (William R. Thomp- 
son) ir jo žmonos Evos spiritizmo seansą. Ponia Tompson 
buvo laikoma „materializuojančiu mediumu“, gebančiu „grą- 
žinti mirusiuosius jų materialiu pavidalu ir net priversti juos 
kalbėti“. Visa tai vykdavo poniai Tompson pasislėpus kam- 
baryje ir, neabejotina, esant gilaus transo būsenos. 

Siekdami sukurti tinkamą atmosferą, Tompsonai parei- 
kalavo, kad kiekvienas dalyvis laikytųsi griežtų taisyklių. 
Jiems buvo liepta stropiai giedoti giesmes, šviesos turėjo 

būti užgesintos, nes mažiausias šviesos spindulėlis gali pa- 
kenkti mediumui. Be to, dalyviai buvo įspėti nežiūrėti tiesiai 
į įsikūnijusią dvasią ir palikti dvasioms daug vietos. 

Kai visi dalyviai sutiko laikytis šių taisyklių, ponia Tomp- 
son pasislėpė už užuolaidos ir kambarys paskendo tamsoje. 
Po daugybės pagiedotų giesmių tamsoje pasirodė kažkoks 
vos įžiūrimas siluetas. Sako, kad Konanas Doilis buvo nepa- 
prastai sukrėstas atpažinęs savo motinos dvasią. Pasak dak- 
taro Hartmano, jis pagarbiai paprašė, kad jam leistų palai- 
kyti jos ranką. Kiek pasitarusi su ponu Tompsonu, dvasia 
ištiesė jam ranką. Pagal kai kuriuos pasakojimus, Konanas 
Doilis pakėlė ranką prie lūpų. Kiti pasakoja, jog jis taip 
susijaudino, kad dvasios ranka sudrėko nuo jo ašarų. Po 
kiek laiko siluetas išnyko už kambario durų. 

Pasibaigus seansui, anot daktaro Hartmano, Konanas Doilis 
pareiškė esąs labai sujaudintas. „Galimybė paliesti savo mo- 
tinos ranką, — sakė jis, — pajusti ją, pamatyti ją tarsi gyvą, 
man yra nepaprastai brangi.“ 

Po trijų dienų policija paspendė pinkles ir suėmė Tomp- 
sonus už sukčiavimą. Pora užsimaskavusių policininkų su- 
rengė dar vieną seansą daktaro Hartmano namuose ir pa- 
guldė ant grindų iš kambarėlio pasirodžiusią dvasią, kuri 
buvo ne kas kita kaip visomis spalvomis mirgančiais rūbais 
persirengusi ponia Tompson. Atrodo, giesmių giedojimas buvo 
reikalingas tam, kad nesigirdėtų persirengiamų drabužių šna- 
resio. 

Niujorko laikraščiai vėl prisiminė visus su Konanu Doi- 
liu susijusius įvykius. Savaitinis žurnalas American Weekly 
išspausdino faktų sąrašą antrašte „Kaip mediumai serui Ko- 
nanui Doiliui grąžino jo mirusią motiną“. Laikraštyje buvo 
paskelbtos ponios Tompson, jos rūbų, kuriais ji buvo persi- 

rengusi vaizduodama dvasią, nuotraukos ir iliustracija, vaiz- 
duojanti Konaną Doilį, bučiuojantį šmėklos ranką. „Kai pa- 
galvoju, — rašė daktaras Hartmanas, — kaip tie šarlatanai 
pasijuokė iš sūnaus jausmų savo seniai mirusiai motinai, 
nesitveriu pykčiu.“ 

Nors būtų sunku Hartmaną laikyti įžeista šalimi, bet poli- 
cijos operacija vyko jo namuose, o žurnalo straipsnyje, ku- 
riame pasijuokta iš Konano Doilio, taip pat buvo linksniuo- 
jamas jo vardas. Tuo tarpu Konanas Doilis atkakliai gynėsi, 
sakydamas, kad jis nebuvo apkvailintas, bet nenorėjo įžeisti 
namų šeimininko atvirai reikšdamas savo abejones. „Man ir 
mano žmonai, — rašė jis Mūsų nuotykiuose Amerikoje, visa 
procedūra pasirodė gana įtartina, ir mes išėjome nusivylę, 
nes nebuvo nei sąlygų, nei būdų matytiems reiškiniams pa- 
tikrinti.“ 

Šis incidentas persekios Konaną Doilį visą likusį gyveni- 
mą. „Nemanau, kad yra bausmė, kuri būtų per griežta to- 
kiems sukčiams kaip šie, — rašė jis. — Nudžiūvusias šake- 
les reikia nukapoti.“ 

Įtarimas, matyt, turėjo kilti tik įėjus į daktaro Hartmano 
svetainę, nes šeimininkas buvo pakvietęs dar vieną viešnią 
dalyvauti seanse. Tai buvo jauna žavi moteris, kurios vardą 
išgirdęs Šerlokas Holmsas būtų suklusęs. 

Ji buvo vardu Alisa Moriarti (Alice Moriarty). 

Baigiamasis jo planas pasiūlyti penkis 
tūkstančius svarų, jei mirusiųjų dvasios 
padės trims pirmiesiems žirgams arti- 
miausiose ristūnų lenktynėse, ir jo įro- 
dymas, kad ektoplazma iš tikrųjų — ne 
kas kita kaip porterio putos iš mediu- 
mo meistriškai paslėpto butelio, yra laik- 
raštiniai triukai, kuriuos prisimena skai- 


tytojas. 


ARTŪRAS KONANAS DOILIS, 
MIGLOS ŠALIS 


K. buvo didžiausias šio amžiaus mediumas-masalas? — 
klausė Konanas Doilis. — Žinoma, kad Houdinis. Kas buvo 
didžiausias šio amžiaus mediumas? Kai kas bus linkęs 
duoti tą patį atsakymą.“ 

Pirmą kartą Konanas Doilis susidūrė su Hariu Houdiniu 
1920 metų kovą. Houdinis keliaudamas po Britaniją sužino- 
jo apie Konano Doilio susidomėjimą broliais Devenportais 
(Devenport), praeito amžiaus Amerikos scenos mediumais. 
Devenportų triukai aprašyti ir jų įspūdingai atskleisti Hou- 
dinio knygoje Roberto Houdinio demaskavimas (The Unmas- 
king of Robert-Houdin), kurią jis nusiuntė Konanui Doiliui. 

Konanas Doilis iš karto padėkojo Houdiniui už knygą, 
tačiau iš tikrųjų nepatikėjo, kad buvo atskleista, esą Deven- 
portai yra apgavikai. „Sakoma, kad visi garsūs mediumai 

yra „prisipažinę“, — rašė jis. — Tai yra senas priešininkų 
triukas.“ Tada reikšmingai pridūrė: „Kai kas mano, jog ir 
jūs turite parapsichologinių galių, bet manau, tai tik gudrios 
pinklės." 

Taigi fronto linijos buvo nubrėžtos. 

Iš pirmo žvilgsnio sunku įsivaizduoti du skirtingesnius 
žmones nei Haris Houdinis, arogantiškas amerikietis pramo- 
gų verslo atstovas, ir seras Artūras Konanas Doilis, prisiekęs 
spiritistas. Kai jie susitiko, Houdinis jau buvo žinomas kaip 
vienas didžiausių spiritizmo kritikų ir kovą su spiritizmu lai- 
kė svarbiausiu savo gyvenimo uždaviniu. Houdinis įsitraukė į 
spiritistų ratą nuoširdžiai trokšdamas susisiekti su savo myli- 
mos motinos dvasia, tačiau, puikiai pažindamas scenos meno 
gudrybes, jis netruko suprasti spiritizmo seanso triukus. Visai 
natūralu, kad tai turėjo jį supriešinti su Konanu Doiliu, kuris 
niekino „fokusininkų kompleksu“ vadinamus magus, pavyz- 
džiui, P. T. Selbitą (P. T. Selbit) ir Džoną Nevilį Maskelainą 
(John Nevil Maskelyne), kurie parapsichologinius reiškinius 
laikė paprasčiausiais fokusininkų triukais. 

Net savo išvaizda šie du vyrai buvo labai skirtingi. Hou- 
dinio, spaudos vadinamo „neūžauga“, judesiai buvo kam- 
puoti, akys mėlynos, jose dažnai atsispindėdavo pyktis ir 
nekantra, tankūs juodi garbanoti plaukai. Konanas Doilis, 
nepaisant ankstesnių fizinių treniruočių, ilgainiui kiek su- 
apkūnėjo. Jo plaukai išretėjo, o veide atsirado gilių raukš- 
lių, tačiau nuotraukose jį visada matome švytintį ir paten- 
kintą gyvenimu. Vienas šalia kito jie atrodė šiurpiai kaip 
Volrasas ir Dailidė iš pasakos Alisa stebuklų šalyje. 

Tačiau giliai viduje slypėjo nepaprastai įdomūs panašu- 
mai. Jie abu turėjo stiprius religinius pagrindus, vaikystėje 
jiems abiem trūko tėvų, kurie buvo silpnos asmenybės, ir 

vėliau už šį vaikystės trūkumą jie stengėsi gausiai atsilygin- 
ti savo valingoms motinoms. Pasakojama, kad Houdinis, grį- 
žęs po sėkmingo pasirodymo, paslėpė drabužiuose auksinių 
monetų ir pasakė motinai: „Papurtyk mane, mama! Aš ste- 
buklingas!“ Panašiai elgėsi ir jaunasis Konanas Doilis, grį- 
žęs iš Arkties. 

Kelis mėnesius susirašinėję abu vyrai susitiko 1920 metų 
balandį, kai Konanas Doilis nuvyko į Portsmutą pasižiūrėti 
Houdinio spektaklio. Tą patį mėnesį Houdinis svečiavosi 
Konano Doilio namuose ir rodė vaikams įvairių triukų. Abu 
kartus jų pokalbiai sukosi apie spiritizmą. 

Iš pradžių Houdinis apsimetė esąs daug atviresnis šiam 
dalykui nei buvo iš tikrųjų. Norėdamas susidraugauti su 
garsiuoju rašytoju, Houdinis išsisukinėjo ir vengė tiesiogiai 
atsakyti, kokios jis nuomonės apie vieną ar kitą mediumą. 
„Nesuprantu, kaip galima manyti, kad šie žmonės yra fokusi- 
ninkai“, — sakė Konanas Doilis apie Devenportus. Houdinio 
atsakymą galima pavadinti dviprasmiškumo šedevru: „Galiu 
užtikrinti kad, Devenportai niekada nebuvo demaskuoti". 
Tai buvo tiesa, bet ne visa. Prieš dešimt metų Houdinis 
nukeliavo 800 mylių, kad pasikalbėtų su dar gyvu vienu iš 
brolių Ira Devenportu, ir sužinojo vieno iš jų triukų „Deven- 
porto kilpavirvė“ paslaptį. Jis puikiai žinojo, kad Devenpor- 
tai nebuvo mediumai — Ira linksmai tai pripažino. Tačiau 
kai Konanas Doilis mėgino priremti jį prie sienos, Houdinis 
išsisuko: „Kalbant apie brolius Devenportus, — rašė jis savo 
laiške, — negalėčiau tvirtinti, jog viską padarė dvasios“. 
Atrodo, toks teiginys tenkino abu vyrus. 

„Norėčiau pasakyti, — rašė Konanas Doilis apie Houdi- 
nį, — kad Houdinis yra kurioziškiausias ir labiausiai intri- 
guojantis žmogus, kokį man yra tekę sutikti. Aš pažinojau 

geresnių ir, žinoma, daug blogesnių žmonių, bet man neteko 
sutikti prieštaringesnės asmenybės, kurios veiksmus ar mo- 
tyvus būtų taip sunku numatyti ar su jais susitaikyti." 

Konanas Doilis prisiminė, kaip Houdinis surinko penkis 
šimtus basakojų vaikų ir visiems nupirko batus, bet tuo pat 
metu siaubingai pasipiktino, kai jo paprašė dviejų šilingų 
už eilutės lyginimą. Konanas Doilis atvirai stebėjosi Houdi- 
nio „akivaizdžiu ir vaikišku“ egoizmu, kai kartą garsų artis- 
tą Teo Hardiną (Theo Hardeen) jis paprasčiausiai pristatė 
kaip „didžiojo Houdinio brolį". 

Atmetus tuštybę, Konanas Doilis žavėjosi nepaprasta vy- 
riška Houdinio drąsa. „Niekas nėra padaręs ir tikriausiai 
niekas niekad nepadarys tokių beatodairiškų žygdarbių. Jų 
buvo pilnas visas jo gyvenimas, paminėsiu tik šuolį iš vieno 
lėktuvo į kitą — surakintomis rankomis, trijų tūkstančių pė- 
dų aukštyje, — galima įsivaizduoti, ką jis dar galėtų iškrėsti.“ 

Reikėtų pasakyti, kad iš tikrųjų Houdinis neatliko to triu- 
ko, kurį Konanas Doilis matė filme Žiaurus žaidimas (The 
Grim Game). Filmavimo metu fokusininkas buvo susilaužęs 
ranką, ir šuolį vietoj jo atliko statistas — šį faktą Houdinis 
labai kruopščiai slėpė. 

Savo ruožtu Houdinis laikė Konaną Doilį „tokiu maloniu 
ir nuoširdžiu žmogumi, kokio man niekada neteko sutikti“. 
Jis jautėsi pamalonintas garsaus rašytojo dėmesio ir kiekvie- 
na proga stengėsi būti nufotografuotas kartu su juo. Nepai- 
sant visų abejonių, Houdinis nuoširdžiai tikėjo, kad jei kas 
galėtų jam pademonstruoti dvasių apsireiškimą, tai tik Kona- 
nas Doilis. „Kad ir kokių būtų nuomonių šia tema, — rašė jis 
savo knygoje Magas tarp dvasių (A Magician Among the Spi- 
rits), — negalima negerbti šio didžio rašytojo, nuoširdaus ir 
nepalaužiamos dvasios, paaukojusio savo gyvenimą ir sielą 

netikinčių atvertimui, tikėjimo. Seras Artūras tiki ir nė kiek 
nedvejoja." 

Akivaizdu, kad Houdinis gerbė Konaną Doilį, bet jis ne- 
galėjo visiškai nekritiškai diskutuoti šia tema. „Jūs pastebė- 
site, kad aš vis dar esu skeptikas, — sakė jis naujajam savo 
draugui, — bet noriu rasti tiesą. Noriu tuo patikėti, jei tik 
sutikčiau mediumą, kuris, kaip jūs tvirtinate, nesigriebia ma- 
nipuliacijų, jei dvasia nepasirodo.“ 

Toks pareiškimas netenkino Konano Doilio. Jam Houdi- 
nio žodžiai kėlė įtarimą. „Dvasia bendrauja ne su įtariu de- 
tektyvuų, — perspėjo jis, — bet su nuolankia, tikinčia siela, 
trokštančia pagalbos bei paguodos.“ Konanas Doilis nelaikė 
Houdinio vien paprastu smalsiu skeptiku. Jei tik būtų galė- 
jęs patraukti Houdinį į savo pusę, jis būtų turėjęs sąjungi- 
ninką, skleidžiantį žinią po visą pasaulį. 

Tuo tarpu Houdinis, atrodo, ketino žaisti vienas. „Aš labai 
norėčiau dalyvauti mediumo, su kuriuo jūs mane suvestumė- 
te, seanse, — tvirtino jis. — Pažadu būti visai nuoširdus ir 
pasirengęs tikėti. Nedarysiu jokių kliūčių ir visais galimais 
būdais stengsiuosi padėti, kad būtų pasiektas tikslas." 

Tam tikra prasme, tai buvo nenuoširdus ėjimas, ir Houdi- 
nis sulaukė puolimo, kad pasinaudojo Konano Doilio nuo- 
širdumu surengiant jam susitikimus su mediumais, kurie 
kitu atveju būtų atsisakę su juo susitikti. Kita vertus, Houdi- 
nis pats nesunkiai patekdavo į spiritizmo seansus ir jautė 
didžiulį malonumą eiti už priešo fronto linijos užsimaskavęs. 
Pačiu kritiškiausiu momentu jis nusitraukdavo peruką bei 
akinius šaukdamas: „Aš esu Houdinis, o jūs sukčiai!" 

Maskuotės nereikėjo, kai Houdinis susitiko su Eva Kare- 
ra, padariusia didelį įspūdį Konanui Doiliui Prancūzijoje, ir 
ponia Vrit (Wriedt), kuri tvirtino galinti prakalbinti mirusius 

šeimos narius. Abu seansai Houdiniui nepadarė jokio įspū- 
džio. Ponia Vrit buvo taip Houdinio įbauginta, kad visą va- 
landą trukęs seansas baigėsi nesėkmingai. Ponia Eva taip 
pat kelis seansus prasėdėjo nejudėdama, kol galiausiai su- 
gebėjo iš burnos „išstumti keletą ektoplazmų“, kurios pirma 
buvo patikrintos. Houdinis pranešė Konanui Doiliui, kad šie 
apsireiškimai jam pasirodė „labai įdomūs“, tačiau jis „nega- 
lįs tvirtinti, kad nepaprasti". 

Konfidencialiai jis prisipažino, kad seansai nepadarė jam 
jokio įspūdžio. Eva Karera puikiai mokėjo tuščioje burnoje 
padaryti keistų dalykų, bet tą patį mokėjo ir Houdinis. Vie- 
name iš savo triukų, kuris vadinosi „Adatos ir siūlai“, jis 
prarydavo pakelį palaidų adatų ir siūlą, parodydavo tuščią 
burną, o paskui pravėręs lūpas ištraukdavo siūlą su tvarkin- 
gai ant jo suvertomis adatomis. 

Pagaliau Konanui Doiliui dėl Houdinio išsisukinėjimų 
trūko kantrybė. Jis pasikvietė ponią Vrit į Vindlešamą ir 
pareiškė Houdiniui aiškiai girdėjęs dvasios balsą. „Ar tai ne 
įrodymasė — klausė jis. — Kas dar galėtų kelti įtarimą, jog 
tai apgaulė?“ Houdinis negalėjo taip greitai sutikti su Ko- 
nano Doilio tvirtinimais. Jo pasitikėjimas dar labiau sumažė- 
jo, kai ekstazės pagautas Konanas Doilis laiške aprašė neti- 
kėtas Kotinglio nuotraukas. Šį kartą Houdinis sugebėjo 
diskretiškai patylėti. 

Suglumintas Houdinio užsispyrimo, Konanas Doilis 
pradėjo įtarti esant slaptų motyvų. Praėjus dviem mėnesiams 
nuo jų susirašinėjimo pradžios, kai Houdinis savo laiškuose 
papasakojo jam apie Parapsichologijos tyrimų draugijos 
tyrimus, Konanas Doilis paklausė: „Ar draugija neketina 
ištirti jūsų veiklos. Mano mielas drauge, kam važinėti po pa- 
saulį ieškant okultizmo apraiškų, kai jūs tai darote nuolatos? 

Ponia Gupi (Guppy) turi dematerializacijos gebėjimų. Šven- 
tasis Raštas patvirtina tokius gebėjimus, ir aš nuoširdžiai 
tikiu, kad ir jūs tai galite. Mano protas kužda man, kad jūs 
apdovanotas šia stebuklinga galia.“ Mąstant kaip Konanas 
Doilis, tuo galima viską paaiškinti — antrankiai, tramdomie- 
ji marškiniai, uždarymas į dėžę nieko nereiškia žmogui, ku- 
ris gali dematerializuotis. Houdinis paprasčiausiai galėjo leisti 
publikai daryti su juo, ką ji nori, paskui pereiti iš savo 
fizinės būsenos į ektoplazminę ir išsilaisvinti taip, kaip srai- 
gė numeta savo kiautą. Be to, ši teorija paaiškino visiškai 
nesuprantamą Houdinio priešiškumą spiritizmui. Houdinio 
psichinės galios, kaip vėliau tvirtino Konanas Doilis, vertė 
jį apsimesti netikinčiu. „Tai juk akivaizdu, — rašė jis. — 
Jei jis nebūtų paneigęs dvasių buvimo, visa jo profesinė 
veikla eitų perniek.“ 

Houdinis stengėsi paneigti šiuos teiginius. Su jam bū- 
dingu kuklumu jis pareiškė, kad jam pakanka ir to, kad jis 
yra laikomas didžiausiu pasaulyje pramogų verslo atstovu. 
„Seras Artūras mano, kad aš esu apdovanotas mediumo ga- 
liomis ir kad kai kurie mano triukai yra atliekami padedant 
dvasioms, — rašė jis savo knygoje Magas tarp dvasių. — 
Visko, ką darau, pasiekiu žmogui prieinamomis materialiomis 
priemonėmis, nesvarbu, kad tai glumina neprofesionalą." 

Jų draugystės persilaužimas įvyko 1922 metais Konanui 
Doiliui atvykus į Ameriką. Houdinis pakvietė visą šeimą 
pasisvečiuoti jo namuose Vest Stryte 113, bet Konanas Doi- 
lis atsisakė, esą jis turįs „būti prieinamas spaudai“. Šiaip ar 
taip, Konanas Doilis labai norėjo vėl pasimatyti su Houdi- 
niu, kaip jis sakė, „ne uždarytu kokiame rezervuare ar ky- 
bančiu nuo dangoraižio stogo“. Houdinis su savo žmona 
Bese dalyvavo vienoje iš Konano Doilio paskaitų Karnegio 

salėje, o Konanas Doilis su žmona — Houdinio filmo Žmo- 
gus iš anapus peržiūroje. Žiūrint filmą, kuriame buvo gvilde- 
nama reinkarnacijos tema, Konanui Doiliui buvo labai malo- 
nu matyti, kaip Houdinis ekrane skaito jo knygą Gyvybinė 
žinia. Rašytojui taip patiko filmas, kad jis paskelbė atvirą 
laišką ir padėjo šią juostą išreklamuoti. „Aš mačiau Houdi- 
nio filmą, — be kita ko, rašė jis, — ir man trūksta žodžių 
išreikšti savo susižavėjimą. Nedvejodamas galiu pasakyti, 
kad tai labiausiai stulbinantis filmas iš visų, kuriuos man 
kada nors teko matyti. Tai pasakojimas, stebinantis savo 
naujoviškumu, vaizdais ir tokiomis jaudinančiomis sceno- 
mis, kad net plaukai pasišiaušia.“ 

Kelionės metu Konanas Doilis negailėjo savo patvirtini- 
mų. Vašingtone sutuoktiniai Džulijus ir Ada Zancigai (Julius 
ir Ada Zancig| pademonstravo jam minčių skaitymo seansą. 
„Įsimintinas jų pasirodymas priklauso psichikos sričiai. Tai 
nebuvo joks triukas“, — tvirtino Konanas Doilis. Kadangi 
Zancigas buvo Amerikos magų draugijos narys ir dažnai dirb- 
davo kartu su Houdiniu, Konano Doilio pasitikėjimas juo, atro- 
dytų, buvo ne vietoje. Sužinojęs, kad Zancigo paslaptis išaiškė- 
jo, Konanas Doilis nekreipė dėmesio į šią informaciją ir pareiškė, 
kad „sumažėjus jų galioms" Zancigai imasi dirbtinių metodų. 

Pasak legendinio mago Milburno Kristoferio (Milbourne 
Chistopher), kartą Houdinis pasikvietė Konaną Doilį pas save 
į namus. Čia jis jam parodė ant sienos pakabintą didelę krei- 
dinę plokštę. Tada liepė išsirinkti vieną iš keturių kamštinių 
rutuliukų ir perpjovė vieną iš jų, kad būtų galima patikrinti. 
Pasirinktas rutuliukas buvo įmestas į indą su baltu rašalu. 

Houdinis liepė Konanui Doiliui užrašyti ką nors ant po- 
pieriaus skiautės, o kad būtų tikras, jog Houdinis jokiu bū- 
du negalės pamatyti, ką jis rašo, liepė tai padaryti išėjus iš 

namų. Konanas Doilis nuėjo nuo namų tris kvartalus, parašė 
raštelį ir sugrįžo. Jam padavė šaukštą ir liepė išgriebti į 
baltą rašalą įmestą rutuliuką. Tada Houdinis liepė nunešti 
rutuliuką prie kreidinės plokštės. Kai Konanas Doilis tai 
padarė, rutuliukas netikėtai prilipo prie plokštės ir lėtai pra- 
dėjo riedėti, palikdamas rašalo juostą. Kai rutuliukas, vei- 
kiamas kažkokios jėgos atitrūko ir nukrito, Konanas Doilis 
pamatė citatą iš Biblijos, kurią jis buvo užrašęs ant popie- 
riaus lapelio. , 

Konanas Doilis buvo be galo nustebęs, o savimi paten- 
kintas Houdinis pasakė padaręs tai visai paprastai, nesi- 
naudodamas jokiomis antgamtinėmis jėgomis. 

Galima manyti, Konanas Doilis įtarė Houdinį panaudojus 
savo antgamtinius gebėjimus. Houdinis galėjo lengvai iš- 
sklaidyti jo iliuzijas atskleisdamas savo triuko paslaptį, bet 
profesinė savigarba jam to neleido. Houdinis perėmė šį triu- 
ką iš savo draugo, daug metų vaidinusio varjetė. 

1922 metų birželį, kai kelionė artėjo į pabaigą, Houdinis 
pakvietė Konaną Doilį ir jo žmoną į metinį Amerikos magų 
draugijos banketą viešbutyje „McAlpin“. Houdinis pažadėjo 
supažindinti Konaną Doilį su miesto įžymybėmis, aukštais 
pareigūnais, verslo žmonėmis. 

Houdiniui šis banketas buvo dar viena proga atverti Ko- 
nanui Doiliui akis ir parodyti, kad spiritistinius triukus gali- 
ma atlikti naudojantis žemiškomis priemonėmis. Todėl į pro- 
gramą jis įtraukė keletą spiritizmo seansų. Netrukus Houdinis 
pradėjo rodyti šiuos triukus scenoje. Jis tiesiog mėgaudavosi 
rodydamas spiritizmo seansą, kai savanoriai, abi rankas pasi- 
dėję ant stalo, matydavo ant kreidinės plokštės atsirandantį 
pranešimą, kurį jis jiems nematant rašydavo koja. 

Konanas Doilis, nugirdęs apie Houdinio planus, atsisakė 

kvietimo. „Bijau, jog dėl netikrų spiritistinių triukų negalė- 
siu dalyvauti bankete, — rašė jis. — Man tai šventas daly- 
kas ir manau, kad Dievo dovanai trukdoma pasireikšti nuolat 
apsimetant, jog visi nepaprasti reiškiniai yra tik triukai — bet 
aš žinau, kad taip nėra. Atsidurčiau nemalonioje padėtyje, 
nes turėčiau arba tylėti ir dėtis sutinkąs su tuo, ką matau, 
arba protestuoti, o svečiui tai nedera." 

Houdinis atrašė: „Užtikrinu jus, aš tik norėjau, kad jūs 
pamatytumėte tuos paslaptingus triukus. Duodu džentelme- 
no žodį, jog nieko nebus rodoma ar sakoma, kas galėtų ką 
nors įžeisti: Mano motyvai yra nuoširdūs ir geranoriški.“ 
Toliau jis dar kartą pakartojo, kad dalyvaus įžymybių — jos 
Konanui Doiliui nelabai rūpėjo — ir paminėjo garsų magą 
Hovardą Terstoną (Howard Thurston), kuris yra „tvirtas spi- 
ritizmo šalininkas“. Konanas Doilis nusileido. „Mes ateisi- 
me. Dėkojame“, — atsakė jis. 

Birželio antrosios, penktadienio, vakarą, kaip buvo žadė- 
ta, susirinko daug garsenybių. Svečių sąraše buvo beveik 
visa Magų svajonių komanda: Terstonas, Adelaidė Herman 
(Adelaide Herrmann), Maksas Malinis (Max Malini), Karlas 
Heleris (Carl Heller,, Džonas Malholandas (John Mulhol- 
land), Didysis Reimondas (The Great Raymond), Horacijus 
Gouldinas (Horace Goldin) ir Teo Hardinas. Tarp svečių taip 
pat buvo Niujorko pašto generalinis direktorius, Niujorko 
viešosios bibliotekos direktorius, prekybos magnatas Bernar- 
das Gimbelis (Bernard Gimbel) ir laikraščio New York Times 
savininkas Alfredas Ochsas (Alfred Ochs). 

Laikraščiai apibūdino Houdinį kaip „taktišką, mandagų ir 
malonų“ vakaro šeimininką — trimis žodžiais, kurie paprastai 
su juo nesiasocijuoja. Po vakarienės salė buvo greitai sutvar- 
kyta ir virto žiūrovų sale. Horacijus Gouldinas, kuris visai 

nesitikėjo, kad teks pasirodyti, pasiskolino baltas pirštines ir 
dvylika minučių laikė pakerėjęs visą salę. Houdinis šį kartą 
atidėjo spiritistinius triukus ir parodė klasikinį numerį iš 
savo sceninio repertuaro. „Pono Haudinio pasirodymas buvo 
nuostabus, — susižavėjęs pasakojo Konanas Doilis. — Jį 
įkišo į dėžę, dėžę įdėjo į lagaminą, lagaminą aprišo virve ir 
užrakino, o po kelių sekundžių jis ir vėl buvo laisvas, o 
vietoj jo rado jo žmoną lygiai taip pat surištą, įkištą į dėžę ir 
apsivilkusią mano fraku, kuriuo aš apvilkau Houdinį prieš 
surišdamas jam už nugaros rankas." Aišku, kad tai buvo 
legendinis Houdinio triukas „Metamorfozė“. Publika juokėsi 
matydama mažutę Besę Houdini, apsivilkusią Konano Doilio 
fraku su beveik iki žemės nukarusiomis rankovėmis. 

Pats Konanas Doilis taip pat dalyvavo pasirodyme. Jis pa- 
sistatė kino projektorių ir ekrane pademonstravo priešistori- 
nius gyvūnus. Tai buvo specialiųjų efektų kūrėjo Vilio 
O'Brajeno sukurti animaciniai kadrai iš filmo Paslaptinga šalis. 
„Pamaniau, kad bus labai smagu nustebinti fokusininkus"“, — 
rašė Konanas Doilis savo knygoje Mūsų nuotykiai Amerikoje. 

Prieš rodydamas kadrus, Konanas Doilis tarė aiškiai dvi- 
prasmišką įžanginį žodį. „Tai ne okultiniai, bet parapsi- 
chologiniai vaizdiniai, kadangi viskas, kas yra Žmogaus sie- 
los arba jo proto kūrinys, yra parapsichologija. Tai nėra 
kažkas antgamtiška. Nieko nėra antgamtiška. Antgamtiška 
tik ta prasme, jog nėra suvokiama įprastais jutimais.' 

Sunku įsivaizduoti, kaip susirinkusieji reagavo į šiuos 
žodžius. Kaip rašė New York Times, auditorija turėjo pati 
padaryti išvadą, ar tas „rimtai atrodantis anglas pasišaipė iš 
jų, ar nutraukė paslapties skraistę nuo reiškinių, kuriuos 
gali perprasti tik jo mokyklos atstovai“. Jei Konanas Doilis 
norėjo pasėti abejonę dėl filmo kilmės, jam tai puikiai pavyko, 

nes tikslus skirtumas tarp antgamtiškų ir nepaaiškinamų 
reiškinių nebuvo taip aiškiai apibrėžtas, nors jis ketino tai 
padaryti. Daugeliui dalyvavusiųjų buvo žinomos Kotinglio 
fotografijos bei savitas Konano Doilio „nepaaiškinamų“ vaiz- 
dinių supratimas. 

Kitą dieną Konanas Doilis parašė Houdiniui laišką, o jo 
kopijas išsiuntinėjo laikraščiams. Nuogąstaudamas, kad va- 
karykštis jo pasirodymas gali sukelti abejonių dėl nuotrau- 
kų, jo rodomų per paskaitas, kilmės, jis pripažino, jog „kino 
epizodas" yra iš Paslaptingos šalies filmuotos medžiagos ir 
pabrėžė ketinęs apmulkinti magus. „Turėjau kalbėti labai 
apdairiai, — rašė jis, — kad išsaugočiau kerus ir nepasaky- 
čiau nieko, ko negalėčiau pagrįsti.“ Baigdamas laišką jis 
nepagailėjo komplimentų Houdinio pasirodymui ir pridūrė: 
„Taigi, vakaro vedėjau, pasitikėjimas gimdo pasitikėjimą, 
todėl noriu sužinoti, kaip jūs išlindote iš to lagamino." 

Po dviejų savaičių sudėtingi jų santykiai pasiekė kulmi- 
naciją. Konanas Doilis ketino pailsėti viešbutyje „Ambassa- 
dor“ Atlantik Sityje ir pakvietė savaitgaliui Houdinį su žmo- 
na. Šeštadienį draugai praleido pliuškendamiesi su Konano 
Doilio vaikais baseine, ir Houdinis parodė, kaip jis daugiau 
nei dvi minutes išbūna paniręs. 

Sekmadienį, kai Houdinis ir jo žmona Besė linksminosi 
paplūdimyje, Konanas Doilis pasiūlė atlikti eksperimentą. 
Jis pasakė, kad Džina norėtų Houdiniui pademonstruoti au- 
tomatinio rašymo seansą. Buvo tikimasi, kad jai pasiseks 
susisiekti su Houdinio motina. Konanas Doilis kreipėsi į 
Besę ir paprašė, kad ji liktų lauke, nes būtų geriau, jei 
Houdinis eitų vienas. 

Houdinis nuėjo su Konanu Doiliu į jo kambarį. Jie už- 
traukė užuolaidas, kad nešviestų saulė. Džina sėdėjo prie 

stalo pasidėjusi bloknotą ir keletą rašiklių. Abu vyrai taip 
pat atsisėdo ir padėjo rankas ant stalo. 

Konanas Doilis nuleido galvą ir pradėjo seansą malda. „Nu- 
siteikiau būti kuo pamaldesnis, — prisiminė Houdinis, — ir 
per visą ceremoniją nė karto nenusišaipiau. Aš buvau pasiruo- 
šęs tikėti, netgi norėjau tikėti.“ 

Praeitą vakarą Besė ir Džina įsikalbėjo apie Houdinio ry- 
šius su motina. Kitą rytą pliaže Besė papasakojo vyrui apie šį 
pokalbį, kad šis nenustebtų, jei kokios nors detalės pasikartotų 
seanso metu. 

Po kelių minučių Džina pajuto nepaprastai stiprią dvasinę 
energiją. Jos kūnas ir balsas drebėjo, kai ji kreipėsi į kažką 
paklausė ji. Jos ranka tris kartus pabeldė į stalą lyg duodama 
teigiamą atsakymą. — Tada aš nupiešiu kryžiaus ženklą“, — 
pasakė ji netvirtai brėždama popieriaus lape. Paskui ji paklau- 
sė, ar tai Houdinio motinos Cecilijos Vais (Cecilia Weiss) dva- 
sia, ranka vėl tris kartus pabeldė į stalą 

Vėliau Houdinis tvirtino sukaupęs visą savo energiją, kad 
pajustų mylimos motinos buvimą. Jis norėjo tikėti, visas jo 
kūnas įsitempė nuo laukimo. Jis matė, kaip Džina paėmė pieš- 
tuką ir pradėjo kažkaip keistai trūkčiojančiai rašyti, lyg jos 
ranka nespėtų paskui minčių srautą. 

„Tai buvo keistas reginys, — vėliau rašė Konanas Doilis. — 
Mano žmona, viena ranka įnirtingai belsdama į stalą, greitai 
rašė ant popieriaus lapų, kuriuos aš jai paduodavau vieną po 
kito, o prirašytus mesdavau Houdiniui. Jis tuo tarpu sėdėjo 
tylėdamas ir kas akimirką darėsi vis niūresnis ir tolydžio blyško." 
Popieriuje buvo parašyta: „Ak, mano brangusis, ačiū Dievui, 
ačiū Dievui, pagaliau aš pasiekiau, aš tiek kartų bandžiau.... 
dabar aš laiminga. Žinoma, aš noriu kalbėti su savo berniuku, 

savo mylimiausiu vaikeliu. Mieli draugai, ačiū jums, dėkoju 
jums iš visos širdies.“ 

Taip ji prirašė kokius penkiolika lapų. Cecilijos Vais dva- 
sia tikino savo sūnų niekad nenustosianti jo mylėti, esanti 
labai laiminga dvasių pasaulyje. Ji sakė jam, kad jis „netrukus 
turės visus įrodymus, kurių taip trokšta“, ir kad ji „ruošia gra- 
žius namus jam“ tai dienai, kai jie vėl bus kartu. 

Konanas Doilis įsiterpė ir paklausė, ar Houdinis nenorėtų 
paklausti, ar gali motina skaityti jo mintis. Vėliau jie ginčijosi, 
ar tas klausimas buvo garsiai ištartas ar jį atspėjo dvasia. Ne- 
trukus sulaukė atsakymo: „Aš visada skaitau savo mylimo sū- 
naus mintis. Aš tiek daug noriu jam pasakyti ir taip džiaugiuo- 
si galėdama su juo kalbėti. Ačiū, drauge, tau iš visos širdies už 
tai, ką tu man šiandien padarei. Telaimina Dievas ir jus, sere 
Artūrai, už tai, ką jūs darote mums čia, mums, kuriems taip 
reikia susisiekti su savo mylimaisiais žemėje...“ 

Seansui pasibaigus Houdinis atsidūrė keblioje padėtyje. Iro- 
niška, kad prieš daugelį metų būdamas jaunesnis ir mažiau 
pamaldus, Konanas Doilis tokią pačią dilemą aprašė Parazi- 
tėje. Ostinas Gilrojus nenorom dalyvauja spiritizmo seanse drau- 
go namuose. Jis ištaria žodžius, iš kurių būtų galima atpažinti 
Houdinį: „Nemėgstu visų šitų paslapčių prekeivių, bet labiau- 
siai — diletantų. Kai moki atlikėjui, gali jį demaskuoti tuoj pat, 
kai tik perpranti jo triuką. Jis yra tam, kad apgaudinėtų, o tu 
— kad jį demaskuotum. Bet ką daryti su šeimininko žmonos 
drauge? Ar staigiai uždegti šviesą ir nutverti ją slapčia brązgi- 
nant bandžą? O gal ant vakarinės suknelės staiga užpilti rau- 
donų dažų, kai ji sėlina su buteliuku fosforo ir savo nuvalkioto- 
mis antgamtiškomis banalybėmis? Koks kiltų skandalas, o į 
tave pasižiūrėtų kaip į didžiausią storžievį.“ 

Iš tiesų čia mediumas buvo šeimininko žmona, ir Houdi- 

nis puikiai suprato rizikuojąs pasirodyti esąs storžievis. Vis 
dėlto jis jautėsi prastai. Jis neabejojo Konano Doilio ir jo 
žmonos nuoširdumu, bet negalėjo rimtai priimti šito seanso. 
„Visą laiką sėdėjau labai susikaupęs, — vėliau rašė jis, — 
norėjau ir tikėjausi pajusti savo motinos buvimą. Bet nieko 
panašaus neįvyko.“ 

Cecilijos Vais dvasia patarė sūnui „pamėginti parašyti“ iš 
savo namų. Dabar, stengdamasis susikaupti, Houdinis paė- 
mė pieštuką, paklausė, kaip jį reikia laikyti ir ar jis rašys 
automatiškai, ir užrašė žodį „Pauelas“. Prisimindamas tai vė- 
liau, Houdinis tvirtino, kad nebuvo veikiamas jokių dvasių ir 
užrašė tą žodį tik savo paties valia. 

Konanas Doilis apstulbo, nes Londone neseniai mirė jo 
bendražygis spiritizmo šalininkas daktaras Elis Pauelas (Ellis 
Powell). Konanas Doilis buvo įsitikinęs, jog Pauelas susisiekė 
su juo per Houdinį. 

Houdinis purtė galvą ir tvirtino galvojęs apie magą Frede- 
riką Judžiną Pauelą, su kuriuo pastaruoju metu susirašinėjo, 
bet Konanas Doilis nenorėjo nieko apie tai girdėti. 

Tuokart Houdinis paliko viską ramybėje nekeldamas abe- 
jonių dėl iš motinos gautos žinios. Vėliau jis prisipažino 
nenorėjęs būti per daug įžūlus. Abu vyrai po seanso buvo 
visiškai įsitikinę savo teisumu. Konanas Doilis tvirtino, jog 
Houdinis buvo „smarkiai sukrėstas“ to, kas įvyko. Jis net 
sakė, kad Houdinis jam prisipažinęs, jog „nuo tada jis jaučia- 
si lyg pakylėtas". 

Pasakodamas viską Besei, Houdinis nenustojo dvejojęs. 
Ant pirmojo lapo Džina pažymėjo kryžiaus ženklą, bet stačia- 
tikių šventiko žmona Cecilija Vais niekada nebūtų perdavusi 
krikščioniško simbolio. Be to, visas pranešimas buvo užrašy- 
tas anglų kalba, kuria jo motina nekalbėjo. Nors dvasia tiki- 

no, kad gali skaityti sūnaus mintis, ji neperskaitė Houdinio 
minčių, kurias jis bandė pasiųsti seanso metu. Ir galiausiai 
savaitgalis Atlantik Sityje sutapo su Cecilijos Vais gimtadie- 
niu. Ta diena buvo labai svarbi Houdiniui, tačiau dvasia nie- 
ko neužsiminė apie tokį sutapimą. 

Kai ilgainiui Houdinis prasitarė apie savo abejones, Ko- 
nanas Doilis buvo pasiruošęs viską paaiškinti. Kryžiaus žen- 
klas neturi nieko bendra su dvasios žemiška religija, nes 
Džina visada deda kryžiaus ženklą ant visų pranešimų, kad 
„apsisaugotų nuo piktųjų jėgų įtakos“. O dėl kalbos, tai tik 
transo apimtas mediumas gali perduoti pranešimą dvasios 
kalba, o normalus mediumas daro sinchroninį vertimą. Į klau- 
simą apie gimimo dieną Konanas Doilis atsakė, kad dvasių 
pasaulyje tokios datos neturi jokios reikšmės. 

Gana greitai šie debatai išeis viešumon ir jie abu apsimė- 
tys skaudžiais kaltinimais. Bet dabar, kai Doilių viešnagė Ame- 
rikoje artėjo prie pabaigos, Houdinis laikėsi mandagiai tikė- 
damasis išsaugoti draugystę. Jis pakvietė Konaną Doilį ir 
Džiną atšvęsti savo ir Besės vestuvių sukaktį, o birželio 24-ąją 
atvyko į prieplauką palydėti jų, išplaukiančių namo. 

Po keturių mėnesių laikraštyje New York Sun pasirodė Hou- 
dinio straipsnis, kuriame jis išreiškė savo nusivylimą spiritiz- 
mu. „Niekada nieko negirdėjau ir nemačiau, — rašė jis, — 
kas mane įtikintų, jog galima bendrauti su į kitą pasaulį iške- 
liavusiais brangiais žmonėmis.“ Tą patį jis buvo rašęs ir anks- 
čiau, bet dabar, ką tik po seanso Atlantik Sityje, šį pareiškimą 
Konanas Doilis priėmė kaip asmeninį įžeidimą. Konanui Doi- 
liui atrodė, kad Houdinio nesutaikomumas yra ir Džinos įžeidi- 
mas. „Turiu daug pavyzdžių, liudijančių mano žmonos sąžinin- 
gumą, — atkakliai tvirtino jis, — mačiau, ką jūs patyrėte ir 
kaip tai jus paveikė.“ Nors ir kaip buvo supykęs, Konanas 

Doilis nusprendė daugiau šia tema nekalbėti, nes „neturėjo 
jokio noro viešai pyktis su draugu". 

Kitais metais Konanas Doilis ir vėl atvyko į Ameriką 
skaityti paskaitų, ir šį kartą nukeliavo net iki Kalifornijos. Jo 
santykiai su Houdiniu buvo pasidarę tokie įtempti, jog spauda 
pradėjo nujausti tikrą susidūrimą. „Seras Artūras atsako Hou- 
diniui"“ skelbė viena antraštė. Jų santykiai dabar kaitaliojosi 
nuo viešos kritikos iki privačių atsiprašinėjimų. „Būsiu šiek 
tiek per aštriai pasisakęs apie jus laikraštyje Oakland Tribu- 
ne, — rašė Konanas Doilis iš Kalifornijos. — Negaliu su- 
prasti, kodėl jūs pasakojate tokius klaikius dalykus, kurie 
tikrai neturi jokio pagrindo.“ 

„Pradedu tikėti, kad pagaliau tampu garsenybe, — rašė 
Houdinis po savo viešo protrūkio. — Laikraščiai neteisingai 
mane cituoja.“ 

Jų keliai susikirto Denveryje, kur Houdinis atvyko į gast- 
roles, bet bendros kalbos jie jau nerado. „Mūsų santykiai 
išties keisti ir, atrodo, pasidarys dar keistesni, — rašė Kona- 
nas Doilis, — nes kol jūs kritikuojate tai, ką aš iš patirties 
laikau tiesa, aš neturiu jokio kito pasirinkimo kaip tik kriti- 
kuoti jus. Nežinau, kaip ilgai asmeninė draugystė gali atlai- 
kyti tokius išbandymas, bet juk ne aš sukūriau šią situaciją." 

Paskutinis smūgis buvo suduotas tuoj po to, kai Kona- 
nas Doilis grįžo į Angliją. Knygoje Mūsų nuotykiai Ameri- 
koje būta mėginimų sumažinti įtampą. „Norėčiau pasakyti, 
jog Houdinis nėra iš tų vidutinybių, įsivaizduojančių, kad 
visus spiritizmo reiškinius galima paaiškinti sceniniais triu- 
kais, — rašė Konanas Doilis. — Jis, manau, yra labai atvi- 
ras ir imlus, kalbant apie paslaptis, kurių nepaaiškina jo 
menas.“ Kai apie 1923 metų kelionę buvo rašoma knyga 
Mūsų nauji nuotykiai Amerikoje (Our Second American Ad- 

venture), apsimetinėjimo nebeliko. Konanas Doilis gyrė fo- 
kusininko Houdinio gebėjimus, bet laikė jį pačiu didžiausiu 
spiritizmo priešininku. 

1924 metais išleista Houdinio knyga Magas tarp dvasių 
atskleidė jo požiūrį į Atlantik Sityje vykusį seansą. „Neturė- 
jau jokio noro diskredituoti spiritizmą, — rašė jis. — Noriu 
būti įtikintas, mano protas yra tam atviras, bet įrodymai turi 
būti tokie, kad neliktų jokių abejonių, jog tai, kas įvyko, 
įvyko padedant tik antgamtiškoms jėgoms. Iki šiol man dar 
niekada neteko įsitikinti, kad bendravau su tais, kurie išėjo 
iš šio gyvenimo. Todėl aš nesutinku su seru Artūru.“ 

Nuo tos akimirkos Houdinis ir Konanas Doilis bendravo 
tik per laikraščių straipsnius. Daugelio jų susirašinėjimų 
tema buvo varžybos, kurias finansavo žurnalas Scientific Ame- 
rican. Kad galėtų paskelbti savo antgamtinių reiškinių tyri- 
mus, žurnalas pasiūlė „2500 JAV dolerių už autentišką dva- 
sios nuotrauką, padarytą griežtai nustatytomis sąlygomis, ir 
2500 JAV dolerių už pirmą fizinį parapsichologinės kilmės 
reiškinio demonstravimą esant mokslinei kontrolei". Kai Hou- 
dinio paprašė būti ekspertų komisijos nariu, Konanas Doilis 
baisiausiai pasipiktino manydamas, kad būtų didžiausia klaida 
skirti tokį smarkų spiritizmo priešą į šią komisiją. „Mano 
nuomone, komisija yra tikras farsas“, — rašė jis. 

Italų mediumas Ninas Pekararas (Nino Pekararro), prieš 
kelis mėnesius nepaprastai sužavėjęs Konaną Doilį, buvo 
pirmas pretendentas į žurnalo Scientific American prizą. Nors 
gerai pririštas prie kėdės, Ninas sugebėjo skambinti skam- 
bučiu ir žvanginti tambūrinu. Kai Pekararą surišo Houdinis, 
jokių pasireiškimų neliko. 

Tačiau netrukus pasipylė kiti pranešimai. Patraukli jauna 
mediumė Maina Krandon (Mina Crandon|), kurią publika 
pažinojo kaip „Mardžerę“ (Margery), sukėlė sensaciją savo 

gimtajame mieste Bostone. Seanso metu savo kambaryje ji 
parodė stulbinamus reiškinius: užsidegdavo ryškios švie- 
sos, buvo girdėti keisti posmai ir švilpesiai, pranešimai įvai- 
riomis kalbomis, krito rožių Žiedai ir visame kambaryje sklido 
įvairūs garsai. Mardžerės kviečiama dvasia buvo jos pačios 
brolis Volteris, grubokas gaisrininkas, 1991 metais žuvęs 
autoavarijoje. 

Houdinio seanso metu, kai jis rodė triuką su medine dežė, 
į kurią savo noru buvo įkišta Mardžerė, netikėtai pasigirdo 
Volterio balsas, prakeikiantis didįjį magą ir jo triukus. Volteris 
pranašavo, kad Houdinį tais metais ištiks mirtis. 


Haudinį Volterio pranašystės aplenkė, bet tik trumpam. Jis 
mirė 1926 metų spalio 31 dieną nuo komplikacijų po skrandžio 
sužeidimo. Laimė, Konanas Doilis gebėjo neprarasti savo įgimtos 
iškalbos ir šia liūdna proga žurnale New York rašė: „Aš labai 
juo žavėjausi ir man sunku suvokti, kaip galėjo mirti toks 
jaunas žmogus“. Jis nusiuntė labai ilgą ir šiltą laišką Besei, 
užtikrindamas, kad niekad daugiau nepasakys jokio blogo žodžio 
apie jos vyrą. „Vyras, pelnęs puikios moters meilę bei pagarbą, 
pats turi būti puikus ir garbingas Žmogus, — sakė jis jai. — 
Apgailestauju, kad tarp mūsų perbėgo juoda katė." 

Po metų The Strand Konanas Doilis paskelbė dviejų dalių 
straipsnį, pavadintą „Houdinio mįslė“. Aprašydamas be galo 
gluminantį triuką, Konanas Doilis dar kartą išdėstė savo 
dematerializacijos teoriją. Iki gyvenimo pabaigos Konanas Doilis 
vylėsi, kad Houdinio dvasia apsireikš kokiame nors viešame 
susitikime ir tokiu būdu visam laikui užbaigs debatus. 

Tačiau iki šiol Houdinis, garsusis „naktinis šuo“, 
paslaptingai tyli. 

Šarlatanas visuomet yra pionierius... Va- 
kar šundaktaris — rytoj profesorius. 


LIONELIS DAKRIS, 
IŠ „ODINIO DŪMTRAUKIO" 
(„THE LEATHER FUNNEL") 


1924 metais, kaip tik prieš pasirodant Konano Doilio 
autobiografijai, leidėjas Džonas Murėjus (John Murray) išleido 
nedidelę knygelę, pavadintą „Konanas Doilis: Pasakotojas“ („Co- 
nan Doyle: Teller of Tales |. Knygelėje buvo pateiktas pen- 
kiasdešimt dviejų tuo metu išleistų Konano Doilio kūrinių bei 
kelių daugiatomių veikalų sąrašas. Būsimieji skaitytojai buvo 
patikinti, kad „čia yra Konano Doilio knygų įvairiam skoniui". 
Nuo knygos viršelio iš fotografijos tokiu pačiu, šiek tiek apsi- 
blausiu ir gluminančiu kaip jo paties dvasiniai herojai žvilgs- 
niu žvelgė knygų autorius. 

Knygelės išleidimas padarė nemažą reklamą ir deramai 
pristatė įvairiapusę ir išskirtinę rašytojo literatūrinę kūrybą. 
Išleistoje brošiūroje netyčia atsiskleidė pritrenkiantis faktas: 
po 1915 metų, kai išėjo romanas Baimės slėnis, Konanas Dolis 

nebuvo sukūręs nė vieno romano. Per visą tą laikotarpį jis 
parašė daugybę kūrinių, tarp jų ir šešių tomų Pirmojo pa- 
saulinio karo istoriją bei septynias su spiritizmu susijusias 
knygas, tačiau jo grožinė kūryba apsiribojo vien tik retais 
trumpais apsakymais. 

Priežastį galima rasti rašytojo autobiografijoje Prisimini- 
mai ir nuotykiai (Memories and Adventures), kuri buvo iš- 
leista iš pradžių sėkmingai paskelbus ją tęsiniais žurnale 
The Strand. Paskutiniame knygos skyriuje Konanas Dolis 
aiškiai leido suprasti, kad dvasinių ieškojimų vardan jis 
nusprendė atsisakyti „malonaus ir pelningo“ darbo. „Tai 
tas darbas, — sakė jis savo skaitytojams, — kuriam balsu 
ar plunksna paskirsiu visą savo likusį gyvenimą." 

Taip pat lengvai kaip balsą ir plunksną Konanas Doilis 
atidavė ir savo čekių knygelę. Jo paties skaičiavimais, per 
visus tuos metus spiritizmo judėjimui jis išleido apie 250 000 
svarų sterlingų. Šio skaičiaus neįmanoma patvirtinti, tačiau 
neabejotina, kad bendra patirtų nuostolių suma buvo didžiu- 
lė. Iš knygų apie spiritizmą ir iš paskaitų gautas pelnas buvo 
naudojamas tikslingai. Jis dažnai sutikdavo pasirašyti kitų 
rašytojų knygas ar brošiūrėles. Kurį laiką Konanas Doilis 
savo lėšomis finansavo spiritizmo sekėjų leidžiamą žurnalą 
The Light ir aktyviai dalyvavo Merilbouno spiritistų draugijos 
veikloje. Nemažai laiko Konanas Dolis ėjo Londono spiritistų 
sąjungos ir Britanijos parapsichologijos mokslų koledžo pre- 
zidento pareigas. 1925 m. Konanas Doilis pirmininkavo Pary- 
žiuje vykusiam tarptautiniam spiritistų kongresui. 

Tais pačiais metais spiritizmo literatūrai platinti Kona- 
nas Doilis atidarė „centrinį sandėlį“, pavadinęs jį „Dvasi- 
nės literatūros knygynu“. Knygynui atidaryti pasirinko la- 
bai prabangią vietą, esančią Viktorijos gatvėje 2, vos už 

kelių žingsnių nuo Vestminsterio abatijos, tikėdamasis, kad 
didinga ir įspūdinga Parlamento rūmų ir Vestminsterio aba- 
tijos kaimynystė bus naudinga. Knygyne taip pat buvo įreng- 
tas nedidelis muziejus, kuriame buvo eksponuojama didžiu- 
lė Konano Doilio spiritistinių nuotraukų kolekcija ir veikė 
iš jo asmeninių fondų sudaryta biblioteka. Knygų parduo- 
tuvei vadovavo vyresnioji Konano Doilio dukra Merė, pa- 
kaitom su tėvu ir pamote dirbusi ir prie kasos aparato. 
Konanas Doilis keldavo daug triukšmo dėl kiekvieno nie- 
ko; netgi parengė rašytines instrukcijas, kaip apipavida- 
linti knygyno vitriną. Vėliau knygynas tapo privačia spiri- 
tistinės spaudos leidykla, kurioje, be kitų veikalų, buvo 
leidžiamas ir Fenėjas kalba. O kad kiltų mažiau abejonių 
dėl knygyno savininko polinkių, buvo nurodytas toks te- 
legrafo adresas: „Ektoplazma, Pietvakariai '. 

„Šis sumanymas kainuos man 1500 svarų per metus, ta- 
čiau per laiką jis gali atsipirkti, — sakė jis Lodžui. — Kitu 
atveju, nežinau, kaip dar geriau būtų galima išleisti pini- 
gus.“ Konanas Doilis, patirdamas didžiulių nuostolių, išlaikė 
knygyną ketverius metus, 0 tada pranešė, kad „šis kilnus 
eksperimentas“ žlugo ir kad atėjo laikas pasitraukti iš šio 
verslo. „Visas šis sumanymas, — pabrėžė Haris Praisas, — 
buvo tikra nelaimė." 

Konanas Doilis dar turėjo padengti ir kai kurias savo 
paties rašyto dviejų tomų veikalo Spiritizmo istorija (The His- 
tory of Spiritualism) leidybos išlaidas, kadangi keli redakto- 
riai atsisakė garbės jį leisti. Po tokių keistų ir komerciškai 
nesėkmingų darbų kaip Dvasių fotografijų byla (The Case for 
Spirit Photography) Konano Doilio vardas jau negarantavo 
sėkmės. Taip jau atsitiko, kad Spiritizmo istorija skyrėsi nuo 
kitų spaudoje pasirodžiusių veikalų apie judėjimą ir galbūt 

yra vienintelis iš jų, keliantis šiandieninio skaitytojo susido- 
mėjimą. Knygoje aiškiai suprantamu, veržliu stiliumi, kruopš- 
čiai atrinkus dokumentus dalyvio akimis apžvelgiamas spiri- 
tizmo sekėjų judėjimas. „Tai bus kilni ir apgalvota knyga, — 
žadėjo jis Oliveriui Lodžui. — Joje nebus puolama į kraštuti- 
numus.“ Galima ginčytis, ar taip sakydamas jis buvo teisus. 
Didelis Konano Doilio užsidegimas ir šališkumas atsispindi 
kiekviename knygos puslapyje. Jis suvedė senas sąskaitas su 
panašiais į Frenką Podmorą (Frank Podmore) ir kitais „nepro- 
tingais kritikais“ ir įdėjo daug pastangų liaupsindamas to- 
kius seniai abejonių keliančius mediumus kaip Devenportai 
ir Henris Sleidas (Henry Slade). Knyga greitai užvaldė įsitiki- 
nimus tų, kurie „atsiliepė į kvietimą". 

Spiritizmo tyrėjas Leslis Kernou (Leslie Curnow) pateikė 
daug medžiagos ir parašė keletą knygos skyrių, kuriuos 
Konanas Doilis įdėjo knygos pradžioje. Konanas Doilis no- 
rėjo įrašyti Kernou vardą greta savojo knygos viršelyje, ta- 
čiau tam nepritarė redaktorius, bijodamas, kad tai sumen- 
kins visą ilgalaikę komercinę naudą. 

„Šią knygą norėčiau dedikuoti jums, jei leistumėte, — 
artėjant knygos išleidimo dienai pasakė Konanas Doilis Lo- 
džui, — nes, manau, joks kitas žmogus neparodė šiuo klau- 
simu daugiau drąsos." Nors Lodžas atsiuntė sutikimą su 
padėka, tačiau ir jis pradėjo nuogąstauti dėl nesivaldančio 
draugo pažiūrų. Konanui Doiliui metus visas pajėgas Lon- 
dono spiritistų bažnyčiai įsteigti, Lodžas pradėjo jaudintis 
dėl galimos neigiamos reakcijos. „Apgailestauju dėl Doilio 
sprendimo, — rašė jis vienam savo draugui. — Matyt, tai 
natūrali jo misionieriškos veiklos pasekmė. Manau, jis taria- 
si esąs Veslis (Wesley) ar Vaitfildas (Whitefield). Toks Ko- 
nano Doilio sugretinimas su aštuonioliktojo amžiaus evan- 

gelistais išreiškė daugelio požiūrį: Konanas Doilis ėmė per 
daug pulti į kraštutinumus. Britanijoje, kaip ir visame pasau- 
lyje, ėmė sklaidytis karo metų sutemos. Prasidėjus džiazo 
amžiui, susižavėjimas spiritizmu ėmė blėsti. Kai kam Konanas 
Doilis darėsi panašus į keistą senų laikų eksponatą — kaip 
seras Naidželas Loringas tarp plazdenančių paukštelių. 

Supratęs atsidūręs „beveik vienas kovos lauke“, Konanas 
Doilis, tikėdamasis sulaukti paramos, parašė Artūrui Balfo- 
rui (Arthur Balfour), buvusiam ministrui pirmininkui, ilgą 
laiką slėpusiam savo simpatijas spiritizmui. Valstybės veikė- 
jas meistriškai išsisuko: „Be abejo, mano nuomonė šiuo klau- 
simu jau yra pakankamai gerai žinoma". 

Visą tą laiką Konanas Doilis nuolat sulaukdavo paramos 
iš Fenėjo. „Matote, — pasakė jam viena dvasia, — draugų 
susirasti galime visur.“ Visa laimė, nes per paskutinius de- 
šimt savo gyvenimo metų Konanas Doilis atstūmė beveik 
visus žemiškuosius savo draugus. Džeromas K. Džeromas 
buvo vienas pirmųjų, praradusių Konano Doilio draugystę, 
kai viešai užsipuolė „kvailokus“ spiritizmo seansus ir jų 
„lėkštą logiką“. Pasirodžius knygai Fenėjas kalba, H. Dž. 
Velsas laikraštyje Sunday Express išspausdino triuškinaamą 
recenziją. „Drįstu manyti, kad šis Fenėjas yra paprasčiau- 
sias apsišaukėlis, — rašė H. Dž. Velsas, — atiradęs iš saviap- 
gaulės ir toks pat beviltiškai graudus, kaip ta skudurinė 
lėlė, kurią koks vienišas vaikas pasidarė savo malonumui.“ 

Jei tik galėdavo, Konanas Doilas smogdavo atgal su tokia 
pačia jėga. Kai Džordžas Bernardas Šo parašė apie spiritizmo 
seansų gudrybes, kuriomis jis pasinaudojo, kad apkvailintų 
draugus, dar kartą susikryžiavo jo ir Konano Doilio kardai. 
„Esmė ta, — rašė Konanas Doilis, — kad jis pats sukčiavo 
prie spiritizmo seansų stalo ir sėkmingai apgaudinėjo savo 

patiklius draugus, todėl teigia, kad visi neįprasti reiškiniai 
yra įtartini ir nieko neverti. Kad išsiaiškintume šį ginčą iki 
galo, noriu pasakyti, kad liudininkų akivaizdoje aš tikrai ma- 
čiau savo mirusią motiną. Tačiau tai, ką aš sakau, yra melas, 
kadangi Bernardas Šo apgaudinėjo savo draugus. Ar galėjo 
būti kas nors dar absurdiškesnio ir nelogiškesnio nei tai?“ 

Tais atvejais, kai Konanui Doiliui pavykdavo pergyven- 
ti savo draugus, jis leisdavo sau tarti baigiamąjį Žodį visuo- 
se ilguose ginčuose. 1927 metais, mirus Džeromui K. Dže- 
romui, netrukus iš spiritistų mediumo Konanas Doilis gavo 
žinią, kurią perdavė pasauliui: „Pasakyk jam nuo manęs: 
dabar aš žinau, kad jis buvo teisus, o aš klydau. Niekada 
nežinome, kada darome didžiausias savo klaidas. Paaiš- 
kink jam, kad nesu miręs.“ Kiti skeptiškieji Konano Doilio 
draugai, be abejonės, tikėjosi gyventi ilgiau už jį. 

Konano Doilio draugystė su Dž. M. Bariu niekada ne- 
peraugo į atvirą konfliktą, tačiau Baris aiškiai parodė nesi- 
leisiąs į jokias diskusijas apie mistinius dalykus. Konanas 
Dolis nepriešgyniavo ir abu draugai gana maloniai pralei- 
do tą vakarą įsitraukę į mėgstamiausią Bario užsiėmimą — 
klijuoti sudrėkintus pašto ženklus ant antrosios monetų 
pusės. Konanas Doilis niekad nesiliovė žavėjęsis šiuo savo 
draugo užsiėmimu. Savo autobiografijoje Prisiminimai ir nuo- 
tykiai Konanas Doilis vylėsi, kad prieš daugelį metų atsi- 
tiktinai pasakyta pastaba įkvėpė Barį parašyti vieną įsi- 
mintiniausių pjesių Žavusis Kraičtonas (Admirable Crichton). 
Taip pat labai tikėtina, kad Konanas Doilis pastūmėjo Barį 
parašyti mažiau žinomą kūrinį Nepamirštamas balsas (A Well- 
Remembered Voice), kuriame pastarasis viešai sukritikavo 
spiritizmo sekėjų dievobaimingumą. 

Nors gyvųjų rašytojų bendruomenė kartais imdavo vengti 

Konano Doilio, bet mirusiųjų — visuomet pasitikdavo jį iš- 
skėstomis rankomis. Tai rašytojas pareiškė žurnale Journal of 
Society for Psychical Research. Džozefas Konradas perdavė 
žinią, kad būtų visai ne pro šalį, jei Konanas Dolis užbaigtų 
nebaigtą jo romaną Nežinomybė (Suspense), o Čarlzas Diken- 
sas nurodė, kad tesėjęs Konradui duotą pažadą, turėtų imtis 
Edvino Drudo paslapties (The Mystery of Edwin Drood). „Man 
bus didelė garbė, pone Dikensai“, — pasakė Konanas Doilis 
dvasiai. „Malonėkite vadinti mane Čarlzu, — atėjo atsaky- 
mas. — Juk norime, kad draugai būtų draugais.“ 

Konanas Doilis nedėjo rimtų pastangų, kad ištesėtų duo- 
tus pažadus, tačiau baigiantis 1924 metams, rašytojas pradė- 
jo galvoti, ar nevertėtų grįžti prie grožinių kūrinių rašymo. 
Galima numanyti, kad rašytojas ėmėsi šio darbo prieš akis 
turėdamas dvasinę perspektyvą. Iki tol padriki Konano Doi- 
lio bandymai į beletristiką įlieti spiritistinių temų nebuvo 
labai vaisingi. Dabar Konanas Doilis, subrendęs kaip spiri- 
tistas, buvo pasirengęs pabandyti dar kartą. „Daugelį metų 
brandinau didelį romaną apie parapsichologinius dalykus, — 
sakė jis Grinhafui Smitui. — Jame turėtų būti realistiškai 
nagrinėjamos visos abejonės, pasverti visi už ir prieš. Aš lau- 
kiau ir žinojau, kad parašysiu šį romaną. O dabar aš tai 
darau. Galva pilna minčių, o plunksna vos spėja jas 12 000 — 
15 000 žodžių per tris dienas — užrašyti.“ 

Iki 1925 m. vasario romanas buvo baigtas. „Ačiū Dievui, 
knyga baigta! — rašė jis Smitui. — Man tai buvo taip svar- 
bu, kad net bijojau mirti nespėjęs jos baigti." 

Liepos mėnesį žurnale The Strand buvo pradėtas spaus- 
dinti tęsiniais pirmasis po dešimties metų Konano Doilio 
romanas Miglos šalis (The Land of Mist). Neabejotina, kad 
daugybė nuo dvasių ir ektoplazmų pavargusių rašytojo 

gerbėjų į naująjį kūrinį žiūrėjo įtariai. Įžanginiai knygos 
puslapiai šiek tiek nuramino. Puikiai pažįstamas ir visų 
mylimas Paslaptingos šalies ir Nuodingosios juostos vei- 
kėjas profesorius Džordžas Eduardas Čelendžeris sugrįžo 
patirti naujo nuotykio. 

Tačiau dar nebaigus skaityti pirmosios dalies, pasidaro 
aišku, kuo dabar žavisi autorius. Pasakojimo pradžioje skai- 
tytojas sužino, kad žurnalistas Eduardas Melounas, dabar 
vyresnis ir išmintingesnis, drauge su profesoriaus vyres- 
niąja tvirtos valios dukterimi Enida Čelendžer yra įsipa- 
reigojęs parašyti straipsnį spiritizmo tema. Tai išgirdęs 
profesorius Čelendžeris piktai sušnarpščia: „Mirtis vis- 
kam padaro galą, Melounai. Toks pašnekesys su dvasio- 
mis yra laukinių animizmas. Tai prietarai, mitas“. 

Skaitytojas sužino, kad profesorius Samerlis, ankstes- 
niuose nuotykiuose irzlus ir šiurkštus Čelendžerio opo- 
nentas, praėjusiais metais mirė Nepale. Samerliui pavyks- 
ta perduoti žinią iš anapus, ir Melounas su Enida Čelendžer 
susidomi naująja religija. Netrukus pasirodo ir lordas 
Džonas Rokstonas. Jį taip pat įtikina spiritistų argumen- 
tai. Atsivertėlių trejetas retkarčiais dvejoja, ar pasinaudoti 
spiritistų lyderių, tarp kurių galima atpažinti keletą rea- 
laus pasaulio Konano Doilio kolegų, mokymais. Svarbiau- 
sias iš jų yra Algernonas Meilis. „Jo juokas toks užkre- 
čiantis, — sakoma skaitytojui, — kad ir kiti buvo priversti 
juoktis. Savaime suprantama, atletiškas jo stotas, nors jau 
kiek gunktelėjęs, bet vis dar iškilus, jo vyriškai sodrus 
balsas ir iš prigimties ryžtingas veidas bylojo apie dvasi- 
nę pusiausvyrą.“ Veikėjo portreto aprašymas baigiamas 
trumpa aliuzija į „virpesius“ — svarbų Kotinglio epizodo 
terminą — ir pažįstamu pareiškimu, kad dvasių perduo- 

damos žinios yra „didžiausias pasaulyje atradimas“. Aki- 
vaizdu, kad Konanas Doilis neatsispyrė pagundai suteikti 
sau statisto vaidmenį. 

Profesorius Čelendžeris atsisako pakeisti savo nusista- 
tymus ir net neketina peržiūrėti dukters peršamą literatūrą. 
„Negi turėčiau studijuoti matematiką vien tam, kad žmo- 
gui, sakančiam jog keturi plius keturi lygu penki, įrody- 
čiau jog jis klysta?“ — klausia jis. 

Kaip ir galima tikėtis, romano pabaigoje Čelendžeris su- 
pranta klydęs. Profesoriaus atsivertimas prasideda tuomet, 
kai Enida, patekusi į transą, perduoda tėvui svarbią Žinią. 
Sužinome, kad profesorius prieš daugelį metų, kai dar vertė- 
si gydytojo praktika, buvo paskyręs eksperimentinius vais- 
tus dviem savo pacientams, kurie kitą rytą buvo rasti negyvi. 
„Maniau, kad aš juos nužudžiau, — prisipažįsta Čelendže- 
ris. — Tai juodžiausia mano gyvenimo patirtis.“ Dabar, pra- 
bėgus daugybei metų, du nelaimingieji pacientai grįžta per 
Enidą ir suteikia profesoriui dvasinį išsigelbėjimą. Čelen- 
džeris įtikinamas, kad jo pacientai mirė nuo plaučių uždegi- 
mo, 0 ne nuo paskirtųjų vaistų. 

Ši naujiena profesorių apstulbina. Po tiek daug metų staiga 
išsisklaido jo „kaltės debesis“. Taip pat jis turi pripažinti 
turįs „neginčijamą įrodymą“ apie spiritizmą. Profesorius Ži- 
no, kad jo dukra „nesugeba meluoti“, o kadangi jokia kita 
gyva siela nežinojo apie jo buvusių pacientų likimą, čia 
negalėjo būti jokios pasąmonės apgaulės. „Tai nepaprastai, 
neįtikėtinai ir groteskiškai nuostabu, — sako nubaustasis 
profesorius. — Bet, atrodo, tai tiesa.“ Romano pabaigoje Če- 
lendžeris — dabar „švelnesnis, nuolankesnis ir dvasingesnis 
žmogus“ — paskelbia pasauliui naują tikėjimą ir patenkintų 
spiritistų draugija susirenka švęsti Melouno ir Enidos vedybų. 

Iš pradžių Konanas Doilis norėjo šį romaną pavadinti 
Dvasiniais Eduardo Melouno nuotykiais. Tačiau nugalėjo blai- 
vus protas baiminantis, kad toks pavadinimas gali atbaidyti 
potencialius skaitytojus. Tačiau dar nepasirodžius žurnale The 
Strand nė antrajai romano daliai nebuvo galima nuslėpti Kona- 
no Doilio planų. Prieš dvidešimt metų apsakyme „Žmogžudys- 
tė Ebi Greindže" (The Abbey Grange) Šerlokas Holmsas sukriti- 
kavo Votsono raštus: „Jūsų nelemtas įprotis viską vertinti rašytojo, 
o ne mokslininko požiūriu sužlugdė tai, kas galėjo tapti klasiš- 
ku mokslo tyrimo pavyzdžiu“. Šia prasme Šerlokas Holmsas 
būtų visiškai apsvaigęs iš susižavėjimo Miglos šalimi. Roma- 
nas buvo parašytas kaip pamokantis ir mokslinis kūrinys, 
nesiekiant plėtoti siužeto linijos. 

Čia nerastume, kaip Paslaptingoje šalyje, meistiškų vei- 
kėjų portretų ir sąmojingų situacijų. Tačiau knygos pusla- 
piuose netrūksta autoriaus propagandą skleidžiančių moks- 
lingų asmenų. Kartais atrodo, kad rašytojas puikuojasi siužeto 
ignoravimu: „Enidos Čelendžer ir Eduardo Melouno meilės 
istorija nė kiek nedomina skaitytojo, — pareiškė jis kartą, — 
dėl paprastos priežasties: jis nė kiek nedomina rašytojo“. 
Šios nenusisekusios knygos pabaigoje buvo pridėtas spiri- 
tistų dokumentų priedas. 

„Šiuos tarpusavyje prastai susietus pasakojimus apie 
antgamtinius reiškinius galima laikyti gera spiritizmo propa- 
ganda, — rašė New Statesman apžvalgininkas. — Tačiau kaip 
grožinės literatūros kūrinys, tuo stiliumi, kuriuo jis yra para- 
šytas, jis nėra vertas tokio meistriško istorijų pasakotojo kaip 
seras Artūras Konanas Doilis vardo." New York Times prita- 
rė: „Deja, galbūt tai neišvengiama, tačiau romano Miglos 
šalis veikėjai vargu ar gali būti kuo nors daugiau nei įran- 
kiu sero Artūro propagandai skleisti". Londono Times reziu- 

mavo visus pateiktus neigiamus atsiliepimus: „Tai piliulės 
su per plonu cukraus apvalkalu". 

Keista, tačiau anksčiau Čelendžeris buvo daug sukalba- 
mesnis. Paslaptingoje šalyje jis domėjosi telepatija, o Nuo- 
dingojoje juostoje atmetė profesoriaus Samerlio nieko ben- 
dra su dvasiniais dalykais neturinčius filosofavimus: „Ne, 
Samerli, aš niekad nesiremsiu jūsų materializmu, nes bent 
jau aš esu ne vien tik fizinių elementų — svaro druskų ir 
kelių kibirų vandens — yranti masė“. Tačiau romane Miglos 
šalis Konanas Doilis pavaizduoja Čelendžerį kaip sustaba- 
rėjusį skeptiką, kurį paprasčiausiai galima užmesti ant jo 
paties tikėjimo laužo. Kadangi Čelendžeris dabar tiki, atėjo 
eilė ir jums tuo patikėti, sako jis skaitytojui. 

Kyla natūralus klausimas, kur tuo metu buvo Šerlokas 
Holmsas, kai profesorius kovėsi šioje gražioje kovoje? Miglos 
šalyje Konanas Doilis parodė norįs ant spiritizmo altoriaus 
paaukoti savo praeities pergales. Jam tai buvo šventasis kry- 
žiaus žygis. Likimas rašytojui buvo suteikęs patį veiksmin- 
giausią ginklą, kokio tik galėtų norėti bet kuris kitas kry- 
žiaus Žygio dalyvis. Tačiau jis nusprendė šiuo ginklu 
nesinaudoti. Neabejotina, kad tokia mintis jam buvo kilusi: 
1918 metais žurnalistas paklausė Konano Doilio, ką Šerlo- 
kas Holmsas galėtų pasakyti apie naująją savo kūrėjo reli- 
giją. „Manau, kad ne kas nors kitas, o aš esu Šerlokas Holm- 
sas, — atsakė jis, — ir sakau jums, kad yra neabejotinų 
spiritizmo įrodymų.“ 

„Sakau jums, Votsonai, tai gryna tiesa.“ 

Rašytojo sumanymas pats praretino detektyvo gerbėjų gre- 
tas. Būta daugybės argumentų: Holmso, kaip didžiausio 
racionalisto, atsivertimas, būtų buvęs neįtikimas. Konanas 
Doilis pripažino savo literatūrinio nemirtingumo siekį — ir 


501 


ARTŪRO KONANO DOILIO GYVENIMAS 


jo neatsisakė. Visa tai turėjo priversti autorių sugrąžinti Holmsą 
į dabartį, nes misionieriškas Konano Doilio darbas priklausė 
nuo pinigų, kurių nuolat parūpindavo Holmsas. 

Visuose šiuose prieštaravimuose galima įžvelgti ir naudos. 
Tačiau Konanas Doilis paskutinis šiame pasaulyje būtų pri- 
pažinęs bent vieną iš jų. Rašytojas privertė Čelendžerį eiti 
per ugnį ir vandenį, bet tą patį būtų galėjęs lengvai padaryti 
ir su Holmsu. Apsakyme „Paskutinis nusilenkimas“, kuriame 
Holmsas žarsto sąmojus kalbėdamas su vokiečių šnipu, Ko- 
nanui Doiliui kuo puikiausiai pavyko detektyvo lūpomis išsa- 
kyti propagandines mintis. Kodėl gi dar kartą to nepadarius? 

Konanas Doilis buvo aiškiai nusprendęs, kad 1917 me- 
tais išėjęs apsakymas „Paskutinis nusilenkimas“ bus pasku- 
tinis Šerloko Holmso nuotykis. Bet kaip visada detektyvas 
nesutiko ramiai pasitraukti. Vienas po kito pasirodę filmai 
apie Šerloką Holmsą sukėlė dar vieną susidomėjimo bangą, 
net ir tada, kai 1921 metais Paslaptingos šalies ekranizacija 
pritraukė naujų Čelendžerio gerbėjų. Nuo 1921 metų Kona- 
nas Doilis retkarčiais parašydavo po naują apsakymą apie 
Holmsą. Tais pačiais metais britų kino kompanija „British 
Stoll Film Company“, sukūrė penkiolika dviejų dalių kino 
filmų apie Šerloką Holmsą, tarp jų — pilnametražę Baskervi- 
lių šuns versiją. Ta pati kino kompanija vėliau pastatė be- 
veik penkiasdešimt filmų apie Šerloko Holmso nuotykius, 
kuriuose pagrindinį vaidmenį atliko Eilas Norvudas (Eille 
Norwood). Konanas Doilis iš visos širdies žavėjosi Norvudo 
vaidyba. 1921 metais per padėkos vakarienę rašytojas susi- 
žavėjęs kalbėjo apie aktoriaus „nepaprastus gebėjimus per- 
sikūnyti“ ir pasakė, kad „dar niekad anksčiau jam netekę 
matyti tokios meistriškos vaidybos, kaip Norvudo kino juos- 
toje Baskervilių šuo. Ta proga ministras pirmininkas Loi- 

das Džordžas (Lloyd George) atsiuntė laišką. Žurnale The 
Strand ką tik pasirodžiusį naująjį Holmso nuotykį „Maza- 
rinio brangakmenis“ („Mazarine Stone ) ministras pirmi- 
ninkas išgyrė kaip „vieną geriausių jo perskaitytų kūri- 
nių apie Šerloką Holmsą". 

Tačiau čia ministras pirmininkas atstovavo mažumai. Iš 
šių dvylikos apsakymų apie Šerloką Holmsą, parašytų nuo 
1921 iki 1927 metų, tik nedaugelį būtų galima pavadinti 
puikiais kūriniais. Prasčiausiai buvo vertinami apsakymai 
„Mazarinio brangakmenis“, „Trijų frontonų"“ vila“ („The Three 
Gable ) ir beviltiškas apsakymas „Liūto karčiai" („The Lion's 
Mane ), kurie visi trys atskleidė, kaip skubotai ir abejingai 
autorius rašo. Tačiau buvusio meistriškumo purslai tiško iš 
kitų apsakymų: mįslingo siužeto pasakojimo „Toro tilto mįs- 
lė" („Thor Bridge | pagal Grinhafo Smito pasiūlymą ir apsa- 
kymo „Keturpėsčias žmogus" („The Creeping Man ) bei ja- 
me cituojamos telegramos: „Jei galite, tuoj pat ateikite, jei 
negalite — vis tiek ateikite“. „Šerlokiados“ mėgėjai gali mė- 
gautis retu detektyvo emocijų proveržių, kai Votsoną sužei- 
džia pagrindinio neigiamo veikėjo kulka: 


„— Jūs nesužeistas, Votsonai? Dėl Dievo, sakykite, 
kad jūs nesužeistas! 

Buvo verta ne vieną, o kažin kiek žaizdų gauti, jei 
per tai sužinai, koks didelis prieraišumas bei meilė 
slypi po šalta tavo draugo kauke. Akimirką aiškios, 
griežtos akys apsitraukė migla, tvirtos lūpos suvirpėjo. 
Tą vienintelį kartą pajutau jį turint ne tik didžiulį pro- 
tą, bet ir tokią pat širdį. Ta praregėjimo akimirka apvai- 
nikavo visą mūsų draugystę, kurioje man teko toks 
nuolankiai kuklus vaidmuo. 

Tokių emocingų akimirkų buvo nedaug ir jos pasitaiky- 
davo retai. Dabar Konanas Doilis savo jėgas skyrė spirititų 
judėjimui, o Šerlokas Holmsas buvo tos veiklos atspindys. 
Daugelį naujų apsakymų gadino erzinantys ir nederantys 
keiksmai, nebūdingi ir užgaulūs požiūriai, o pats Holmsas 
kartais atrodydavo kaip prieš kamerą besistaipantis kvaile- 
lis: „Sudie, Susana. Šie skausmą malšinantys vaistai Parego- 
ric yra šlamštas...“ Niekas nepareiškė tiek kritikos, kiek dėl 
detektyvo „protinio žlugimo“ išsakė T. S. Eliotas (T. S. Eliot), 
ir nuo tada netilo kalbos tarp autorių, rašančių kitų vardu 
ir dar kartą naudojančių rankraščius. 

Apie 1927 metus Konanas Doilis nusprendė visiems lai- 
kams išsiųsti seklį į pensiją. Tais pačiais metais, baigęs apsa- 
kymą „Įvykis senajame Šoskume“ („Scoscombe Old Place“), 
rašytojas turėjo pripažinti savo kūrybinį išsekimą. „Tai ne 
pirmas kartas, — pasakė jis Grinhafui Smitui. — Šerlokas 
Holmsas, kaip ir jo autorius, šiek tiek sustabarėjo. Bet tai 
geriausia, ką galiu padaryti.“ Daugiau pasakojimų apie žy- 
miojo detektyvo nuotykius parašyta nebuvo. Paskutiniai ap- 
sakymai sudėti į knygą, pavadintą „Šerloko Holmso archy- 
vas“, o Konanas Doilis parašė pagarbos vertą atsisveikinimo 
žodį. „Bijau, kad Šerlokas Holmsas gali pasidaryti panašus į 
tuos populiarius tenorus, kurie savo atidainavę, niekaip ne- 
gali nueiti nuo scenos ir atsispirti pagundai dar kartą pasiro- 
dyti ir nusilenkti savo kantriems gerbėjams. Tai negali tęstis: 
turi kada išmušti paskutinioji ir realiai egzistuojančiam Žmo- 
gui, ir pramanytam.“ 

Gal tuo metu fetrinė skrybėlė jau atrodė šiek tiek apsi- 
lamdžiusi, bet vis tiek tai buvo grakštus pasitraukimas, prie- 
šingai negu dvasinis Čelendžerio stiliaus nubudimas. Tie 
skaitytojai, kurie ieškojo patvirtinimo, kad detektyvo protas 

nėra atitrūkęs nuo žemės, galėjo jį rasti Konano Doilio 
apsakyme „Sasekso vampyras“ („The Sussex Vampire |), 
išleistame 1924 metais. Apsakyme pasakojama apie moterį, 
kuri buvo sugauta čiulpianti kraują iš savo vaiko kaklo. Nors 
iškyla vampyrų šmėkla, tačiau Holmsas skubiai atmeta visus 
apmąstymus apie antgamtines būtybes. „Mūsų firma tvirtai 
stovi ant žemės, tokia ji ir liks, — sako jis Votsonui. — Mums 
visad pakaks ir to konkretaus darbo pasaulyje, tad dėl šmėk- 
lų nėra ko į mus kreiptis.“ Apsakymo pabaigoje Holmsas 
atskleidžia, kad vampyriškas motinos poelgis buvo viso labo 
tik jos mėginimas išsiurbti iš žaizdos nuodus. 

Tai įrodžius Šerloko Holmso pasaulyje tapo saugu ir 
neatrodė, kad Beikerio gatvėje galėtų vykti spiritistinis se- 
ansas. Net ir pats apsakymo pavadinimas sumenkino pre- 
tenziją į nežinomybę, sugretindamas vampyrų mįslingumą 
su mažiau įmantria Sasekso aplinka — priešingai nei apsa- 
kyme „Trentono vilkolakis“ („The Werewolf of Trenton |. 

Konano Doilio gerbėjai, jausdami akivaizdų palengvėji- 
mą, Minėtąjį apsakymą nurodo kaip įrodymą, kad rašytojas 
niekad nebuvo padaręs Holmso spiritizmo skelbėju. Tačiau 
reikėtų nepamiršti, kad romano Miglos šalis pradžioje Če- 
lendžeris ne ką mažiau priešinosi spiritizmui. Kad Čelen- 
džerio atsivertimas būtų įtikinamesnis, Konanas Doilis pasa- 
kojimą turėjo pradėti priešo stovykloje. Nėra jokios priežasties 
manyti, kad jis nebūtų panašiai pasielgęs ir su Holmsu. 
„Sasekso vampyre“ išreikštas požiūris būtų tik dar labiau 
sustiprinęs atsivertimą. 

Apsakymas „Sasekso vampyras“ pasirodė tais pačiais me- 
tais, kai Konanas Doilis pradėjo rašyti romaną Miglos šalis. 
Laikas, kai buvo parašytas apsakymas, rodo, kad iki pat galo 
rašytojas svarstė galimybę padaryti Holmsą savo „didžiojo 

romano apie parapsichologinius dalykus“ personažu. Dėl dau- 
gelio priežasčių buvo galima pasirinkti Čelendžerį, bet ka- 
dangi Konanas Doilis norėjo pasiekti patį plačiausią savo 
gerbėjų ratą, Holmsas būtų buvęs geresnis pasirinkimo va- 
riantas. Tad rašytojo sprendimas liudija daugiau nei sava- 
naudišką apdairumą. 

Galimą paaiškinimą randame Miglos šalies puslapiuose. 
Algernono Meilio personažas, kurio panašumai su Konanu 
Doiliu dažnai buvo pastebimi, apibūdinamas kaip kitoje sri- 
tyje pripažinimą pelnęs žmogus. „Meilis, tas advokatas?" — 
klausia Melounas išgirdęs jo pavardę. „Taip, Meilis, religi- 
nis reformatorius, — pasigirsta atsakymas, — taip jis bus 
žinomas.“ Konanas Doilis taip pat norėjo būti žinomas kaip 
religinis reformatorius, o ne detektyvinių apsakymų rašyto- 
jas. Atrodė, kad šiam rašytojo norui išsipildyti būta maža 
vilties, kaip jis pats prasitarė viename interviu likus dviem 
mėnesiams iki jo mirties. „Tiesą sakant, — pasakė jis, — aš 
jau pavargau visą laiką girdėti vadinant save Šerloko Holm- 
so autoriumi. Kodėl įvairumo dėlei nepavadinus manęs Rod- 
nio Stouno, Baltosios kuopos ar Paslaptingos šalies autoriu- 
mi? Galima pagalvoti, kad nieko kito neveikiau, tik rašiau 
detektyvinius apsakymus.“ Šią mintį pasigavo žurnalas Punch 
ir išspausdino garsiąją karikatūrą, kurioje apgailėtinai atro- 
dantis Konanas Doilis pavaizduotas grandine sukaustytas 
su miniatiūrine Holmso figūra. Savo dvasiniais ieškojimais 
Konanas Doilis siekė sutraukyti šias grandines. Daugelį metų 
rašytojas ieškojo jo talentą ir ambicijas atitinkančio „kokio 
nors didelio tikslo“, kurį galiausiai rado tapęs „naujojo ap- 
reiškimo“ misionieriumi. Konanas Doilis buvo įsitikinęs, kad 
su spiritizmu susijusi veikla išreiškė jo gyvenimo kulmina- 
ciją ir garantavo jam vietą istorijoje. Todėl vargu ar galima 

būtų kaltinti jį nenorėjus šia vieta dalytis su Šerloku Holmsu. 

1925 metų vasarį, jau visai bebaigiant rašyti romaną Miglos 
šalis, neatidėliotinas pagalbos prašymas privertė Konaną Doilį 
nusileisti iš dvasių pasaulio ant žemės. Buvo praėję šešioli- 
ka metų nuo Oskaro Sleiterio, žmogaus, Konano Doilio ma- 
nymu, neteisingai nuteisto dėl Marion Džilkraist nužudymo 
Glazge, įkalinimo. Kelis kartus Konanas Doilis mėgino at- 
naujinti šią bylą, tačiau jo pastangos tik atsimušdavo lyg į 
sieną Škotijos valdžios institucijose. „Kartais iš už kalėjimo 
sienų pasigirsdavo vargšo Sleiterio žodžiai, — rašė Konanas 
Doilis. — Jie nuskambėdavo taip, lyg į duobę įkritęs keleivis 
šauktųsi praeivių pagalbos.“ 

Atokiame Škotijos pajūryje esančiame Pyterhedo kalėjime 
Sleiteris nieko nežinojo apie Konano Doilio pastangas. Kali- 
nys, neturėdamas galimybės susirašinėti su išoriniu pasauliu, 
pats bandė slapta pateikti malonės prašymą. Kartu su juo 
kalėjęs Viljamas Gordonas netrukus turėjo būti paleistas. Iš 
kalėjimo knygrišyklos paėmęs neperšlampamo popieriaus 
skiautelę Sleiteris užrašė jaudinamą žinutę, sulankstė į mažą 
gniutuliuką ir įtikino Gordoną paslėpti jį burnoje. Gudrybė 
pavyko — kalėjimo prižiūrėtojai nuodugniai apieškojo Gor- 
doną, bet Sleiterio raštelio nerado. Išėjęs į laisvę Sleiterio 
prašymą Gordonas perdavė Konanui Doiliui. 

Konanas Doilis negalėjo ignoruoti tokio tiesaus kreipimo- 
si. Rašytojas nusiuntė pluoštą naujai surašytų laiškų Škotijos 
valstybės sekretoriui, prašydamas panaikinti Sleiteriui paskelbtą 
nuosprendį. „Nepaisant nekaltumo prezumpcijos, — rašė Ko- 
nanas Doilis, — šis Žmogus kalėjime prasėdėjo penkiolika 
metų, tai yra tiek, kiek, mano žiniomis, paprastai Škotijoje 
kalėjime sėdi iki gyvos galvos įkalintas žmogus, jei jis gerai 
elgiasi." 

Taip jau atsitiko, kad Sleiteris nebuvo pavyzdingas kali- 
nys. Pasipiktinęs neteisėtu savo įkalinimu, jis visu balsu 
skundėsi dėl apgailėtinų kalėjimo sąlygų ir retkarčiais įsi- 
veldavo į peštynes su kitais kaliniais. Tai neturėjo nieko 
bendra su oficialiu Konanui Doiliui atėjusiu atsakymu į pra- 
šymą. Rašytojui buvo pranešta, kad teismo pareigūnai nera- 
do jokių pateisinamų aplinkybių „užprotestuoti“ Sleiteriui 
paskelbtą nuosprendį. 

Konanas Doilis dėjo visas pastangas, kaip ir tada, kai 
sprendė Rodžerio Keismento reikalus: išsiuntinėjo laiškus 
įtakingiems draugams ir spaudos atstovams, taip pat daly- 
vavo visuomenės susiėjimuose, kur apskelbdavo apie Sleite- 
riui padarytas skriaudas. Daugelis tuo metu susidomėdavo 
šia byla, tačiau, kaip pripažino Sleiteris, joks kitas jo šali- 
ninkas nebūtų galėjęs taip veiksmingai patraukti visuome- 
nės dėmesio kaip Konanas Doilis. Konanui Doiliui stumtelė- 
jus vežimą, per kitus dvejus metus Sleiterio paleidimo 
kampanija įgavo pagreitį. 

Persilaužimas Sleiterio byloje įvyko 1927 metų liepą pasi- 
rodžius naujai Glazgo žurnalisto Viljamo Parko (William Park) 
knygai. Parkas, kaip vėliau jį apibūdino Konanas Doilis, 
„savyje turėjo tos pamažėle rusenančios, bet negęstančios 
ryžto ugnies, būdingos pačiam geriausiam škotų tipui“. Dau- 
gybę metų jis bandė rasti kuo daugiau informacijos apie šią 
istoriją, vis paakinamas to, ką atskleidė policijos leitenantas 
Džonas Trenčas, kurio tiesmuki parodymai kainavo jam dar- 
bą. Parkas, padedamas Konano Doilio, surinktus faktus iš- 
dėstė knygoje, kurią pavadino Tiesa apie Oskarą Sleiterį 
(The Truth About Oscar Sleiter). Konanas Doilis parašė trum- 
pą įžangą ir išleido šią knygą savo dvasinės literatūros lei- 
dykloje Psychic Press. 

Viljamas Parkas, remdamasis leitenanto Trenčo pasakoji- 
mais, vaizdžiai rekonstravo žmogžudystę. Jo manymu, panelė 
Džilkraist pažinojo savo žudiką ir pati savo noru žŽmogžu- 
dystės naktį atidarė jam duris. Šiai nuomonei daug kas pri- 
tarė. Vėliau, kai dėl jos turimo dokumento įsiplieskė ginčas, 
senoji moteris buvo pargriauta ant žemės ir krisdama susi- 
trenkė galvą į prie židinio stovėjusią dėžę su anglimis. Sve- 
čiui, pamačiusiam, kad žaizda pavojinga, iškilo neatidėliotina 
dilema: jei panelė Džilkraist atsigautų ir praneštų apie jį po- 
licijai, jam būtų pareikštas kaltinimas dėl užpuolimo panau- 
dojant smurtą. Jei ji vėliau mirtų, jis būtų apkaltintas žmogžu- 
dyste. Svečias, apsvarstęs savo veiksmus, pakėlė sunkią kėdę 
ir ja it vėzdu mirtinai sumušė panelę Džilkraist. Paskui, pa- 
griebęs jį inkriminuojantį dokumentą, žudikas spruko iš nu- 
sikaltimo vietos — dar sutikęs koridoriuje nužudytosios drau- 
gę Heleną Lembi. Anot Parko, žudikas „paspruko 
netrukdomas“, kadangi panelė Lembi jį pažinojo ir neklausė, 
ką jis veikė panelės Džilkraist bute. Nors įstatymai dėl šmeiž- 
to spaudoje draudė Parkui atskleisti įtariamojo pavardę, Ko- 
nanas Doilis ir daugelis kitų jau kurį laiką šią pavardę žino- 
jo. Tai buvo Frensis Čarteris (Francis Charter), aukos sūnėnas, 
tuo metu Šv. Andriejaus universiteto profesorius. 

Parko knyga sujudino spaudą. Prasidėjo kelių laikraščių 
lenktynės — kas greičiau pateiks naujų su byla susijusių 
faktų. The Empire News pasiekė pergalę, ėmęsis gudraus 
ėjimo ir išspausdinęs straipsnį, antrašte „Kodėl aš manau 
skaudžiai klydusi dėl Sleiterio?“ Straipsnio pavadinimas, pa- 
sirodė, buvo paimtas iš Helenos Lembi, po to įvykio emigra- 
vusios į Jungtines Valstijas, pareiškimo. Pasak panelės Lem- 
bi, policija nekreipė dėmesio į jos pareiškimą, esą ji atpažinusi 
iš nusikaltimo vietos sprunkantį vyrą, o vietoj jo liepė nurodyti 

Sleiterį. Konkuruojantis laikraštis Daily News rado dar vieną 
liudininkę, kuri pareiškė, kad policija jai siūlė 100 svarų 
kyšį, jei ji įskųstų Sleiterį. 

1927 metų lapkričio 8 dieną, praėjus penkioms dienoms 
nuo to, kai Daily News atskleidė šį faktą, Škotijos valstybės 
sekretorius padarė tokį pranešimą: „Oskaras Sleiteris atliko 
daugiau nei aštuoniolika su puse metų kalėjimo iki gyvos 
galvos bausmės ir manau, kad būtų teisinga priimti sprendi- 
mą dėl jo lygtinio paleidimo, kai tik bus sutvarkyti atitinka- 
mi formalumai". Šio sprendimo paskelbimo data, sukėlusi 
visuomenėje triukšmingą reikalavimą iš naujo peržiūrėti by- 
lą, nedingo iš spaudos puslapių. Paleisdama Sleiterį į laisvę, 
vyriausybė tikėjosi užkirsti kelią naujų faktų atskleidimui. 

Po šešių dienų Oskaras Sleiteris, po pažasčia nešinas į 
rudą popierių suvyniotu visu savo turtu, išėjo pro Pyterhedo 
kalėjimo vartus jau būdamas laisvas žmogus. Specialiu trau- 
kinio vagonu jis buvo nuvežtas į Glazgą, kur jo laukė susirin- 
kusi didžiulė minia, tačiau Sleiteris negalėjo prisiversti kreip- 
tis į savo rėmėjus ar atsakyti į reporterių klausimus. Jam buvo 
pasiūlyta pastogė privačiame name. Ten, išvydęs švariai pa- 
klotą lovą ir karšto vandens butelį, jis prapliupo raudoti. 

Konanas Doilis nusiuntė raštelį Sleiteriui į Škotiją. „Ši 
laišką siunčiu jums savo žmonos ir savo paties vardu. Mes 
išreiškiame liūdesį dėl negarbingo teisingumo, kurį dėl mū- 
sų pareigūnų kaltės jums teko patirti. Vienintelė menka 
paguoda jums galėtų būti tai, kad jūsų likimas, jei mes 
priverstume žmones suprasti pasekmes, galėtų apsaugoti at- 
eityje nuo tokių pasekmių ir kitus.“ 

Sleiteris, nors ir ne visai sklandžiai dėstydamas mintis 
raštu, atsiuntė nuoširdų atsakymą: „Sere Konanai Doili, — 
rašė jis, — mano lenciūgų traukytojau, tiesos teisingumo 

vardan mylėtojau, iš visos širdies dėkoju jums už man paro- 
dytą gerumą. Mano širdis kupina ir beveik plyšta nuo meilės 
ir dėkingumo jums ir jūsų brangiai žmonai ledi Konan Doil, 
visiems doriems ir sąžiningiems vyrams bei moterims, teisin- 
gumo (ir tik jo) labui padėjusiems man, man atstumtajam...“ 
Nors Sleiteris ir buvo paleistas laisvėn, tačiau bausmė jam 
nebuvo dovanota. Konanas Doilis siuntė prašymus peržiūrėti 
bylą, tikėdamasis išteisinti Sleiterį ir gauti kompensaciją už 
neteisėtą įkalinimą. Savo brošiūrą „Oskaro Sleiterio byla“ jis 
papildė nauja medžiaga ir po vieną kopiją nusiuntė visiems 
parlamento nariams, taip pat ir gerbiamam Džonui Čarteriui, 
Dumtrisšyro grafystės konservatorių partijos atstovui, jaunes- 
niajam ilgai slėpto tikrojo Marion Džilkraist žudiko broliui. 
Parlamentas priėmė specialų aktą, kuriuo buvo leista Ško- 
tijos baudžiamųjų bylų apeliaciniam teismui atnaujinti bylą. 
Kadangi Sleiteris neturėjo pinigų teismo išlaidoms padeng- 
ti, jo rėmėjai surinko gynybai skirtų lėšų, iš kurių 1000 
svarų skyrė Konanas Doilis. Sleiteris, paskutiniu momentu 
sužinojęs, kad jam nebus leista pateikti įrodymų, pranešė 
atsiimąs savo apeliaciją. Tai išgirdęs Konanas Doilis siau- 
bingai įsiuto, nes tokiu savo veiksmu Sleiteris paniekino 
daugybės žmonių, skyrusių jam savo laiko ir pinigų, pastan- 
gas. Buvo pasakojama Konaną Doilį taip supykus, kad jis 
net buvo pasiryžęs pats pasirašyti peticiją dėl tolesnio pir- 
minės mirties bausmės Sleiteriui vykdymo. Tačiau per laiką 
kitiems rėmėjams pasisekė Sleterį įtikinti, kad jis klysta, ir 
apeliacinis teismas dirbo toliau, kaip buvo numatyta. 
Konanas Dolis išvyko į Škotiją dalyvauti bylos nagri- 
nėjime ir ten pirmą kartą susitiko su Sleiteriu. Priešingai nei 
Džordžas Edalji, kuriuo rašytojas žavėjosi, Sleiterį Konanas 
Doilis laikė tik smulkiu nusikaltėliu. Kai Sleiteris Konanui 

Doiliui kaip padėkos ženklą atsiuntė sidabrines cigarų žnyp- 
liukes, šis nedelsdamas jas grąžino. Konano Doilio aistras 
sukėlė teismo, o ne žmogaus klaida. Vis dėlto rašydamas 
reportažus iš teismo posėdžių leidiniui Sunday Pictorial 
neslėpė simpatijos bylos ieškovui. „Vienas baisus veidas 
išsiskiria iš visų kitų, — rašė Konanas Doilis iš teismo 
salės. — Tai nei gražus, nei bjaurus veidas, tačiau vis tiek 
baisus dėl jame atsispindinčio slegiančio liūdnumo. Tas tvirtas, 
be jokios išraiškos veidas, rodos, galėtų būti iškaltas iš to 
Pyterhedo granito, kur atsirado šitas baisus liūdesys veide. 
Bet kuris skulptorius galėtų pasirinkti jį kaip labiausiai tin- 
kamą tragišką modelį. Jauti, kad tai ne koks eilinis žmoge- 
lis, bet toks, kuriam skirtas keistas likimas. Iš tiesų, tai žmo- 
gus, kurio nesėkmės kaip aidas nuskambėjo visame pasaulyje. 
Tai Sleiteris.“ 

Praėjus dešimčiai bylos nagrinėjimo dienų, dėl formalios 
smulkmenos pirminis teismo nuosprendis buvo atmestas net 
nepradėjus jo svarstyti. Nors tai jokiu būdu nebuvo Sleiterio 
išteisinimas, kokio siekė buvusio kalinio rėmėjai, bet vis 
tiek laimėjimas. Netrukus ant seklumos užplaukė kompen- 
sacijos reikalai. Teismas paskyrė Sleiteriui 6000 svarų, ta- 
čiau nurodė apmokėti teismo išlaidas, kurios buvo padeng- 
tos iš Konano Doilio ir kitų rėmėjų surinktų lėšų. Konanas 
Doilis tikėjosi, kad Sleiteris greit ims veikti ir grąžins savo 
rėmėjams skolas. Tačiau jis to nepadarė. Sleiteris pareiškė, 
kad pirmiausia jis neturėjo būti įpareigotas padengti teismo 
išlaidas ir todėl nereikėjo tikėtis, jog jis jas apmokės iš savo 
sąskaitos. Tokiu poelgiu Sleiteriui pavyko atstumti iš esmės 
visus savo rėmėjus. Pinigai Konanui Doiliui ne daug ką 
reiškė, tačiau jį smarkiai įžeidė Sleiterio ketinimas įbrukti 
savo skolas jam laisvę atgauti padėjusiems žmonėms. Jis 

taip pat buvo įsitikinęs, kad Viljamas Parkas, kurio knyga 
buvo tokia svarbi Sleiteriui atgaunant laisvę, nusipelnė tam 
tikro atpildo už ilgus Sleiterio labui atiduotus metus. 

Tačiau Sleiteris laikėsi savo. „Atrodo, kad jūs kuoktelėjo- 
te, — pasakė jam Konanas Dolis. — Jei jūs iš tiesų esate 
visiškai atsakingas už savo veiksmus, tuomet esate pats ne- 
dėkingiausias ir pats kvailiausias žmogus, kokį man yra 
tekę sutikti.“ Galiausiai jiedviem pavyko susitarti, kad išlai- 
doms Sleiteris skirs 250 svarų sterlingų. Konano Doilio ma- 
nymu, Sleiteris grįžo prie ankstesnio gyvenimo būdo. Šia 
nuomone, savaime suprantama, Sleiteris piktinosi visą likusį 
savo gyvenimą. 

Sleiteris ramiai grįžo į Eiro miestelį vakariniame Škotijos 
krante, kur didžiąją gyvenimo dalį praleido drožinėdamas 
dirbinius iš medžio. Miestelio bendruomenėje jam pavyko 
susirasti draugų, o 1936 metais, sulaukus šešiasdešimt šeše- 
rių metų, net antrą kartą vesti. Po dvylikos metų, jam mirus, 
vietiniame laikraštyje buvo išspausdintas keistas praneši- 
mas: „Eidamas 78-uosius metus mirė Oskaras Sleiteris, žmog- 
žudys, kuriam buvo atidėtas mirties nuosprendžio vykdy- 
mas, A. Konano Doilio draugas.“ 

Prašome atsiliepti neseniai Pietų Afri- 
koje gyvenusios Teresos Nyl draugus ir 
gimines. 

Rašykite: pašto dėžė R, The Times, E.C.4. 


ASMENINIS SKELBIMAS, LONDON TIMES, 
1926 m. gruodžio 11 d. 


1926 m. gruodį visa Anglija buvo susidomėjusi, o leidy- 
bos pasaulis sunerimęs dėl neįprastų ir nesuprantamų Aga- 
tos Kristi (Agatha Christie) dingimo aplinkybių. 


Londono Times savo straipsnyje, pavadintame „Dingo 
romanų rašytoja", pateikė skaitytojams tokią tiesiai iš oficia- 
lios policijos ataskaitos paimtą bylos santrauką: 


„Iš savo namų Stailse, Saningdeile, Barkšyro gra- 
fystėje, dingo Agata Mei Klarisa Kristi, pulkininko Krisčio 
žmona. Amžius 35 metai, ūgis 5 pėdos 7 coliai, plaukai 
rausvi ir trumpai kirpti, akys pilkos, oda šviesi, gražaus 
kūno sudėjimo. Buvo apsirengusi žaliu trikotažiniu si- 
jonu, žaliu džemperiu, žalios ir tamsiai žalios spalvos 

susegamu megztiniu, užsidėjusi nedidelę veliūro skry- 
bėlaitę, ant piršto mūvėjo platininį žiedą su perlu. Ves- 
tuvinio žiedo neturėjo. Buvo pasiėmusi juodą rankinę, 
kurioje galėjo būti 5—10 svarų sterlingų. Išvažiavo iš 
namų Morris-Cowley markės automobiliu penktadienį 
21.45 val., palikusi raštelį, kad važiuojanti pasivažinėti. 
Kitą rytą automobilis buvo rastas paliktas Niulends Kor- 
neryje, Sario grafystėje, pietryčių Anglijoje. 


Dešimt dienų pagrindinė Britanijos spaudos tema buvo „be- 
vaisės Agatos Kristi paieškos“. Net ir Klodo Mone (Claude 
Monet) mirtis Živerni ar Vinstono Čerčilio susitikimas su Beni- 
tu Musoliniu (Benito Mussolini) Prancūzijoje nepajėgė iš pir- 
mųjų spaudos puslapių išstumti istorijos apie Agatos Kristi 
dingimą. 

Tą mėnesį Konano Doilio vardas taip pat dažnai mirgėjo 
spaudoje — tik dėl ne tokių svarbių priežasčių. Žurnale The 
Strand vis dar buvo spausdinami vėlesni apsakymai apie Šer- 
loką Holmsą ir kiekvienas naujas apsakymas išprovokuoda- 
vo plačius komentarus laikraščių puslapiuose. „Tiems, ku- 
riems tuomet, kai jie pirmą kartą susipažino su Šerloku 
Holmsu, o daktaras Votsonas pirmą kartą apie jį parašė, buvo 
apie penkiolika metų, dabar turėtų būti apie penkiasdešimt, 
— rašė Times. — Kam dar yra pavykę tiek ilgai išgyventi su 
tokiu nekintamu, kad ir išgalvotu, bendraamžiu?"“ 

Liaupsindami Holmso ilgaamžiškumą laikraščiai per klai- 
dą išgyrė daktarą Votsoną, kuris nebuvo nei gruodžio mė- 
nesį išspausdinto apsakymo „Liūto karčiai“, nei mėnesiu 
anksčiau pasirodžiusio apsakymo „Nublyškęs kareivis“ („The 
Blanched Soldier“) veikėjas. „Šlovė yra užgaidi ir nuolat 
kelianti netvarką, — skelbė Times, — bet kodėl Holmsas 

yra vienintelis savo gyvenimo pratęsėjas, vienintelis savo 
biografą ir nekrologo autorių pergyvenęs veikėjas, vieninte- 
lis, turintis privilegiją būti savo kūrėjo niekad nenuviliančiu 
personažu?“ Times redakcijai neabejotinai palengvėjo, kai 
kitą mėnesį išleistame apsakyme „Atsargos vėliavnešys“ („The 
Retired Coulorman ) vėl pasirodė Votsonas. 

Tuo metu, kai Konanas Doilis mėgavosi savo ilgos karje- 
ros šlove, Agata Kristi tebuvo pradedanti rašytoja. Rodžerio 
Ekroido nužudymas (The Murder of Roger Ackroyd), vienas 
geriausių detektyvinių jos romanų, pasirodė tų pačių metų 
pradžioje ir buvo labai audringai sutiktas. Agata Kristi su 
savo vyru, šauniuoju Jos Didenybės karališkųjų oro pajėgų 
pulkininku Arčibaldu Krisčiu (Archibald Christie), klestėjo. 
Prieš dvejus metus, nusipirkę didelį namą ir pavadinę jį 
„Stailsu“, jie persikėlė į Saningdeilą, trisdešimt mylių nuo 
Londono. Ši vieta ir laikas tapo pirmojo rašytojos detektyvi- 
nio romano Paslaptinga afera Stailse (The Mysterious Affair 
at Styles) veiksmo vieta ir laiku. 

Taip jau atsitiko, kad pirmosios Agatos Kristi sėkmės 
banga sutapo su jos asmeninio gyvenimo negandų laikotar- 
piu, lygiai taip pat kaip ir Konanui Doiliui. Po savo motinos 
mirties 1926 metų pavasarį rašytoja puolė į sunkią depresi- 
ją. Situacija dar pablogėjo, kai jos vyras, pulkininkas Kristis, 
prisipažino mylįs jaunesnę moterį, šeimos draugę, vardu Nen- 
sė Nyl (Nancy Neele). Agata Kristi nesutiko su vyro prašy- 
mu skirtis, ir jų santykiai darėsi vis įtemptesni. 

Penktadienio, gruodžio 3 dienos, rytą girdėjosi, kaip vir- 
šutiniame aukšte esančiame svečių kambaryje per pusry- 
čius piktai barasi Agata ir Arčibaldas Krisčiai, nors vėliau 
pulkininkas tai paneigė. Tą patį rytmetį pulkininkas Kristis 
su savo draugais išvažiavo į Godalmingą praleisti savaitga- 

lio. Nensė Nyl, naujoji Agatos Kristi vyro meilė, taip pat 
turėjo ten būti. Net sklido gandai, kad pulkininkas Kristis 
ketino paskelbti savo sužadėtuves su panele Nyl, nepaisy- 
damas žmonos atsisakymo skirtis. 

Agata Kristi, pasiėmusi šešerių metų dukrą Rozalindą, 
mašina išvažiavo į Dorkingą pas savo anytą Rozamundą 
Hemsli (Rosamund Hemsley) išgerti arbatos. Ji atrodė nenu- 
stygstanti ir išsiblaškiusi, nors dėl dukters stengėsi atrodyti 
oriai — net sudainavo su mergaite kelias daineles, kol virė 
vanduo. Rozamunda Hemsli palaikė, kad tokias marčios nuo- 
taikas sukėlė nerimastavimas dėl jos naujosios knygos Mė- 
lynojo traukinio paslaptis (The Blue Train Mystery), sukėlu- 
sios rašytojos kūrybinę krizę. „Prastas siužetas, — viešai 
prisipažino Agata Kristi, — koks prastas siužetas!“ Vėliau 
ponia Hemsli paklausė marčios, kodėl ji nenešiojanti vestu- 
vinio žiedo. Agata Kristi nieko neatsakė, tik kurį laiką labai 
ramiai sėdėjo, o tada, ponios Hemsli žodžiais tariant, pra- 
pliupo „isteriškai juoktis“. Agata Kristi, paskendusi mintyse, 
išvykdama kelis kartus pasižiūrėjo po mašinos ratu ir lėtai 
nuvažiavo. 

Iš Stailso tą vakarą Agata Kristi išvažiavo apie dešimtą 
valandą, palikusi į nedidelį pakelį susegtus laiškus. Kitą 
rytą jos dvivietis „storanosis“ Morris-Cowley buvo rastas pa- 
liktas Niulends Korneryje už kokių penkių mylių nuo Go- 
dalmingo, kur buvo apsistojęs pulkininkas Kristis. Mašina 
stovėjo kelkraštyje su paliktomis neišjungtomis šviesomis. 
Automobilio salone buvo rasti rudos spalvos kailiniai ir ne- 
didelis lagaminas. Lagamine, kuris buvo paliktas atviras, 
matėsi sudėtos suknelės, batai bei pasibaigusio galiojimo 
vairuotojo pažymėjimas, išduotas Agatos Kristi vardu. Ne- 
toliese tyvuliavo nedidelis vandens telkinys, vadinamas 

Tyliąja sietuva. Viename iš ankstesniųjų Agatos Kristi ro- 
manų jame buvo rastas lavonas. 

Policija, baimindamasi paties blogiausio, pradėjo „šukuo- 
ti“ teritoriją. Buvo atgabenta pėdsekių šunų ir iškviesta pa- 
ieškos lėktuvų. Narų komanda apieškojo Tyliosios sietuvos 
dugną. „Benzinu varomas traktorius“ išrausė storus pamiš- 
kių plotus. Paieškoje aktyviai dalyvavo ir pulkininkas Kris- 
tis, į pagalbą kaip pėdsekį pasitelkęs savo žmonos šiurkš- 
čiaplaukį terjerą. Kadangi kelias dienas vykusios paieškos 
rezultatų nedavė, padėti pasisiūlė tūkstančiai civilių sava- 
norių, tarp kurių buvo ir trisdešimt trejų metų Dorotė L. 
Sejers (Dorothy L. Sayers). 

Pradėjo sklisti keistos ir prieštaringos istorijos. Vienas 
vyriškis pasakojo, kad minėtą naktį paežerėje jis netikėtai 
susidūrė su įstrigusiu automobiliu, kurį vairavusi moteris 
„keistai elgėsi“. Moteris buvo ir be skrybėlės, ir be palto, o 
jos plaukai „buvo pasidengę šerkšnu". Vyriškis padėjo mo- 
teriai užvesti Morris-Cowley, tuomet ji nuvažiavo Niulends 
Kornerio link. 

Pulkininko Krisčio motina dar užmetė malkų į ugnį, 
pateikusi painų pareiškimą Daily Mail reporteriui. „Esu lin- 
kusi manyti, kad mano marti nusprendė nusižudyti ir tyčia 
nuvairavo savo mašiną ten, kur ji buvo rasta“, — pasakė 
ponia Hemsli. Toks jos pareiškimas leido galvoti apie iš 
anksto apgalvotą savižudybę, bet Rozalinda Hemsli ėmė 
pati sau prieštarauti pasakiusi, kad „Agata Kristi buvo atsi- 
davusi savo vyrui ir vaikui, todėl niekada savo noru nebū- 
tų jų palikusi. Manyčiau, kad mano marti, apimta didelės 
nevilties ir nežinodama nei kur važiuoja, nei ką daro, pali- 
ko mašiną Niulends Korneryje ir nuklydo kažkur į Daunso 
aukštumas“. 

Klausimas, ar tai nėra iš anksto apgalvota savižudybė, 
nedavė ramybės daugeliui bylų tyrėjų. Žinomas detektyvi- 
nių romanų rašytojas Edgaras Volesas (Edgar Wallace), pa- 
teikė dienraščiui Daily Mail tokią šios bylos versiją: „Šis 
dingimas atrodo kaip tipiškas „psichinis atsakomasis veiks- 
mas“ ją įskaudinusiam asmeniui. Paprastai tariant, susidaro 
įspūdis, kad iš pradžių ji ketino „pašnipinėti“ nepažįstamą 
asmenį, kurį netikėtas jos pasirodymas būtų išgąsdinęs. Kad 
ji neketino nusižudyti, akivaizdžiai matyti iš to, jog palikda- 
ma mašiną tyčia sukūrė savižudybės atmosferą". 

Volesas neįvardijo asmens, kam galėjo būti skirtas šis 
psichinis atsakomasis veiksmas, tačiau potekstė buvo aiški. 
Iš pradžių visuomenė regėjo pulkininką Kristį kaip patį ge- 
riausią susirūpinusio ir didžiai nuliūdusio vyro pavyzdį. Vyks- 
tant tyrimui, nuomonė ėmė keistis. Tokius pokyčius kurstė 
ir spaudoje pasirodantys sukrečiantys spėliojimai. Viename 
leidinyje buvo teigiama, kad tą lemtingą naktį pulkininkui 
paskambino žmona. Pakalbėjęs su ja, pulkininkas išskubėjo 
iš vakarėlio norėdamas sutrukdyti žmonai iškelti sceną. Pra- 
dėjus sklisti kalboms apie jo meilės romaną su Nense Nyl, 
pulkininkas Kristis pats tapo įtariamuoju savo žmonos din- 
gimo byloje. Daug spėlionių kilo dėl Agatos Kristi Stailse 
paliktų laiškų. Nors jų turinys niekad nebuvo atskleistas, 
tačiau neaiškiai buvo užsiminta, kad dingusi moteris bijojo 
dėl savo pačios saugumo. Pulkininkas net nesitikėjo, kad 
policija pakeis savo požiūrį. „Jie mano, kad aš nužudžiau 
savo žmoną“, — skundėsi jis savo kolegai. 

Konanas Doilis įsikišo į bylos nagrinėjimą, kai Agata 
Kristi jau visą savaitę buvo paskelbta dingusia. Kitaip nei 
Edgaras Volesas, Konanas Doilis tvirtino, kad kažkoks ofi- 
cialus asmuo gali būti susijęs su byla. 1902 metais Konaną 

Doilį pašventinus į riterius, jam buvo suteiktas garbingas 
Sario jaunesniojo leitenanto laipsnis. Nors jis atsisakė gar- 
bingo rango ir visas savo jėgas skyrė spiritizmo judėjimui, 
asociacija būtų galėjusi rasti dingstį, kad vyriausiasis Sario 
konsteblis kreiptųsi į jį patarimo. 

Pagrįstai buvo galima tikėtis, kad Šerloko Holmso kūrė- 
jas Konanas Doilis Agatos Kristi dingimą tirs lygiai taip pat 
kruopščiai išnagrinėdamas visus įvykius ir faktus, kaip tai 
darė spręsdamas Džordžo Edalji ir Oskaro Sleiterio bylas. 
Tačiau, užuot taip daręs, Konanas Doilis nusprendė išspręs- 
ti problemą pasitelkęs parapsichologines priemones. 

Tiesą sakant, tai neturėjo nustebinti tų skaitytojų, ku- 
rie buvo skaitę Konano Doilio rašinius „Nežinomas kran- 
tas“ („Uncharted Coast |), spausdintus žurnale The Strand. 
1920 metais išspausdintame straipsnyje „Naujas požiūris 
į senus nusikaltimus" („The New Light on the Old Crimes |) 
Konanas Doilis paaiškino laikąs parapsichologijos mokslą 
galinga priemone, padedančia įminti neįmintas paslaptis. 
„Bet kurioje didelėje policijos nuovadoje turėtų būti galimy- 
bė išsikviesti patį geriausią, kokį tik galima rasti, aiškiaregį 
ar mediumą, netrukdomai naudotis jo paslaugomis ir žiūrėti, 
ko jis yra vertas. Nėra neklystančių. Jie turi savo išeigines 
dienas ir patiria nesėkmių. Joks žmogus negali būti nuteis- 
tas remiantis jų parodymais. Bet kai reikia rasti įkalčių ir 
sąsajų — jų parodymai tampa neįkainojami.“ 

Konanas Doilis buvo įsitikinęs, kad Agatos Kristi byla 
suteikė puikią galimybę pademonstruoti, kokių su byla susi- 
jusių detalių ir sąsajų galima atskleisti, atlikus parapsi- 
chologinį tyrimą. Todėl Konanas Doilis susisiekė su pulki- 
ninku Krisčiu ir gavo iš jo vieną dingusios moters pirštinę. 
Paskui jis padavė šią pirštinę Horacijui Lyfui (Horace Leaf), 


520 


Anglija parklupdyta ant kelių 


žmogui, kurį rašytojas tuo metu laikė geriausiu aiškiaregiu. 
Konanas Doilis taip didžiai vertino Horacijaus Lyfo gebėji- 
mus, kad kartais vietoj savęs į paskaitas siųsdavo šį jauną 
vyrą ir net pradėjo vadinti jį savo „leitenantu“ kryžiaus žygy- 
je už spiritizmą. „Žinojau jį galint racionaliai, detaliai, žings- 
nis po žingsnio atskleisti informaciją apie objektą, suvokti 
kiekvieną reikalo aspektą, — rašė Konanas Doilis. — Tačiau 
svarbiausia yra tai, kad jis turi tai, ko neturiu aš — tų aiškia- 
regystės galių, kurios leidžia jam pateikti tikrų įrodymų.“ 

Svarbiausias Lyfo gebėjimas buvo jo psichometrijos ta- 
lentas — galėjimas turint daiktą patirti aiškiaregiškų įspū- 
džių. „Šis metodas yra labai paprastas, — aiškina H. Lyfas 
savo knygoje Mediumo veiklos psichologija ir raida (The 
Psychology and Development of Mediumship). — Daiktas, 
kurį asmuo vilkėjo, lietė ar čiupinėjo, palaikytas aiškiare- 
gio rankoje ar prispaustas prie kaktos, gali sukelti jo sme- 
genyse mintis, jausmus ir net vizijas, susijusias su tuo as- 
meniu.“ 

Kitaip tariant, Konanas Doilis, davęs „pauostyti“ Agatos 
Kristi pirštinę, ketino panaudoti Horacijų Lyfą kaip aiškia- 
regį pėdsekį. „Aš jam nedaviau jokios užuominos, apie ką 
norėjau sužinoti ar kam priklausė šis daiktas, — rašė Ko- 
nanas Doilis laiške dienraščiui The Morning Post. — Aiš- 
kiaregis niekada nebuvo matęs to daikto, kol nepadėjau jo 
ant stalo konsultacijos metu. Aplink nebuvo nieko, kas bū- 
tų galėję nurodyti kokį nors ryšį tarp manęs ir Kristi bylos. 
Tai įvyko praeitą sekmadienį. Jis iš karto pasakė Agatos 
vardą." 

Negalėdami patvirtinti informacijos, turime patikėti Ko- 
nanu Doiliu, kad jis nedavė aiškiaregiui jokios užuominos, 
padėjusios nustatyti pirštinės savininkę. Be to, žinant, kad 

Agatos Kristi pavardė jau visą savaitę puikavosi pirmuo- 
siuose laikraščių puslapiuose, labai tikėtina, kad Lyfas ga- 
lėjo padaryti tokią išvadą ir ne aiškiaregiškais būdais. 

Taip pat įmanoma, kad Konanas Doilis neįsiminė tarpi- 
nių veiksmų, kurie padėjo Lyfui atspėti vardą „Agata“. Ma- 
gai, kurie sugeba skaityti mintis, kartais naudoja būdą, 
vadinamą „surakinimu“. Jie užduoda virtinę apdairių, dvi- 
prasmiškų klausimų, taip išreikštų žodžiais, kad žmogus no- 
ri nenori turi pateikti atsakymą. Uždavus tokį klausimą, kaip 
pavyzdžiui, „jūs nevedęs, ar ne taip?“, greičiausiai bus iš- 
peštas patvirtinimas arba paneigimas. Išgirdęs teigiamą at- 
sakymą, minčių skaitytojas gali pasakyti: „Aš taip ir ma- 
niau.“ O jei ne, atsakymas „Ne, aš taip nemaniau“, taip pat 
būtų teisingas. Tokiu būdu patyręs publikos linksmintojas 
uždavęs vieną kitą tokį mielą klausimą gali išpešti atrodytų 
neįmanomus dalykus. Kartą paaiškinus, kaip dažnai mėg- 
davo pareikšti daktaras Votsonas, dalykas tampa absurdiš- 
kai paprastas. 

Sunku pasakyti, ar Horacijus Lyfas, norėdamas įspėti pirš- 
tinės savininkės vardą, naudojosi, sąmoningai ar ne, pana- 
šiu metodu. Tačiau taip toli nuėjęs, jis jau nebegalėjo abejo- 
ti savininkės tapatybe. Jis čia galėjo sustoti ir gauti puikų 
parodytų įspūdingų psichometrinių gebėjimų įvertinimą, ta- 
čiau Lyfas tęsė atskleisdamas tai, ką matė ar jautė, ir kas 
visai nepanėšėjo į tipiškus miglotus aiškiaregiškus skaity- 
mus. „Kažkas negerai su tuo asmeniu, — pranešė Lyfas. — 
Asmuo, kuriam priklauso šis daiktas, nelabai suvokia ką 
darantis — priblokštas, bet ir ryžtingas. Ji nėra mirusi, kaip 
kad daugelis mano. Ji gyva. Jūs apie ją išgirsite, manau, 
kitą trečiadienį." 

Tuo metu daug kas manė, kad Agatos Kristi jau nebėra 

gyvos. Ypač Berkšyro policija, kurios pastangos buvo aiš- 
kios — rasti lavoną, o ne nustatyti dingusio asmens buvimo 
vietą. Nedviprasmiškas Lyfo pareiškimas, kad Agata Kristi 
bus rasta gyva, skamba labai įtikinamai. Deja, iš Konano 
Doilio pastabų sunku pasakyti, ar Lyto reginiai tikrai buvo 
tokie tikslūs ir teisingi, kaip kad jis sakė. „Būta daug cha- 
rakteringų dalykų ir motyvų, kurių aš nežinau“, — pasakė 
Konanas Doilis laikraščiui Post. Jo nenoras be reikalo pabrėžti 
nemalonias Agatos ir Arčibaldo Krisčių santuokinio gyveni- 
mo detales yra visiškai pateisinamas, tačiau tai irgi reiškia, 
kad jis neatskleidė visko, ką Lyfas regėjęs ir jautęs, ir kas 
galėjo būti svarbu. 

Viena iš tokių neužrašytų pastabų buvo susijusi su van- 
dens įspūdžių, kuris pasirodė esąs neįtikėtinai teisingas, 
nors galbūt ne taip, kaip įsivaizdavo Lyfas ar Konanas Doi- 
lis. Dar įtikinamesnę užuominą būtų galima rasti Times nu- 
meryje, išėjusiame išvakarėse. Pirmuosiuose leidinio pusla- 
piuose skaitytojai buvo informuojami, kaip vyksta dingusios 
rašytojos paieškos, kai tuo tarpu paskutiniame puslapyje, 
asmeninių skelbimų skyrelyje, moteris, vardu Teresa Nyl, 
neseniai gyvenusi Pietų Afrikoje, ieškojo savo draugų ir 
giminių. 

Šeštadienio, gruodžio 4-osios — kitos dienos po Agatos 
Kristi dingimo — rytą į Jorkšyro grafystėje esantį elegantiš- 
ką Didžiosios Britanijos karaliaus Eduardo VII laikų minera- 
linių vandenų kurortą, vadinamą „Harrogate Hydrapathie 
Hotel“, taksi atvažiavo Teresa Nyl. Ji neturėjo bagažo, išsky- 
rus nedidelį krepšį. Kitiems viešbučio svečiams buvo pasa- 
kyta, kad į vandens gydyklą ji atvyko atsigauti po kūdikio 
netekties, todėl ir jos išvaizda tokia melancholiška. Tačiau 
per kitas kelias dienas ponia Nyl pralinksmėjo, įsigijo naujų 


523 


ARTŪRO KONANO DOILIO GYVENIMAS 


drabužių ir ėmė daugiau bendrauti. Vakarais su kitais sve- 
čiais ji šokdavo čarlstoną skambant populiarioms grupės 
„Happy Hydro Boys“ atliekamoms melodijoms „Don't Bring 
Lulu“ ir „Yes, We Have No Bananas"“. Kartais viešbučio bare 
ponia Nyl dainuodavo ir grodavo fortepijonu. Ji taip pat 
išbandė jėgas prie biliardo stalo. 

Bobas Tapenas (Bob Tappin), kuris grupėje „Happy Hyd- 
ro Boys“ grojo bandža, niekaip negalėjo atsistebėti tokiu 
dideliu Teresos Nyl panašumu į Agatą Kristį. Kiti svečiai 
taip pat pastebėjo Teresos panašumą į garsiąją rašytoją, ta- 
čiau užuominas ji nuleisdavo negirdom. Palaukęs dieną ar 
dvi Tapenas apie savo įtarimus pranešė policijai, kuri iškvie- 
tė pulkininką Kristį į Harougeitą. „Tik įsivaizduokite! — pa- 
sakė Teresa Nyl, išvydusi pulkininką Kristi, — ką tik atvyko 
mano brolis.“ 

Abu pasišalino į privatų kambarį, kadangi iš visų pusių 
juos puolė reporteriai, triukšmingai reikalaudami naujų by- 
los detalių. Vėliau, tą patį vakarą pulkininkas Kristis padarė 
trumpą pareiškimą: „Dėl tapatybės viskas aišku. Ši moteris 
yra mano žmona. Ji beveik visiškai prarado atmintį ir aš 
nemanau, kad ji Žino, kas esanti“. Kitą rytą, kai Krisčiais 
apsimetusi pora bandė atitraukti spaudos atstovų dėmesį, 
tikrieji Krisčiai nepastebėti įlipo į prie viešbučio įėjimo lau- 
kusį automobilį. 

Tuo metu, kai pulkininko Krisčio žmona leido laiką su 
draugais, jis pats pasakojo apie žmonos amneziją. „Mano 
žmona sunkiai serga, — pasakė jis spaudai. — Treji metai 
išsitrynė iš jos atminties. Ji negali atsiminti nieko, kas yra 
įvykę per tą laikotarpį. Faktas, kad ji gyvena Saningdeile, jai 
nieko nereiškia ir, atrodo, ji nesupranta, jog Stailsas yra jos 
namai. Kas įvyko tada, kai ji išvažiavo iš namų, ji nieko 

neatsimena, nei kaip važiavo į Niulends Kornerį, nei kaip 
atsidūrė Harougeite... Keisčiausia tai, kad ji nežino turinti 
dukrą. Kai jai buvo parodyta jos pačios ir jos mažosios dukre- 
lės Rozalindos nuotrauka, ji paklausė, kieno šis vaikas, kas 
per žmogus ta moteris ir kiek jai metų?" 

Toks paaiškinimas nelabai tiko spaudai ir visuomenei. 
Buvo nutrauktas tolesnis tyrimas, o Agatos Kristi gydytojai 
parengė keletą biuletenių apie jos sveikatos būklę. Parla- 
mente buvo iškeltas klausimas dėl paieškos išlaidų, kurios 
buvo įvertintos 10 000 svarų sterlingų, tačiau vidaus reikalų 
ministras nurodė daug mažesnę 25 svarų sterlingų sumą. 
Pulkininkas Kristis pranešė sumokėsiąs bet kokią sumą ir 
dar kartą paprašė leisti žmonai atsigauti. 

Liko daug neatsakytų klausimų ir prieštaravimų. Nepa- 
vyko išsiaiškinti, kaip Agata Kristi naktį įveikė tris mylias 
nuo Niulends Kornerio iki Gildfordo geležinkelio stoties, 
kur ji įsėdo į pieną vežantį traukinį, vykstantį į Londoną. 
Taip pat liko neaišku, ko ji siekė į Times įdėdama asmeninį 
skelbimą. Jei iš tiesų ji prarado atmintį, tuomet atrodo keista 
tai, kad kažkas girdėjo, kaip jos leidėjas seras Godfris Ko- 
linzas (Godfrey Collins) kitą rytą po rašytojos dingimo pasa- 
kė: „Ji yra Harougeite, ilsisi“. Dar keisčiau: Naitsbridžo ju- 
velyrinių gaminių parduotuvė „Harrod's“ pardavė Agatai 
Kristi priklausiusį žiedą poniai Nyl iš Harougeito. Pasirodo, 
kad ir Agatos Kristi svainis žinojo ją buvus vandenų kurorte 
Jorkšyro grafystėje, nes buvo gavęs iš pačios Agatos Kristi 
laišką, nurodantį jos buvimo vietą. Policija pradėjo bylą, ta- 
čiau tyrimas buvo nutrauktas, kadangi Teresa Nyl, o ne 
Agata Kristi buvo pasirašiusi viešbučio registracijos žurnale. 

Buvo pradėtos tirti įvairios versijos. Kai kurie apskritai 
vertino šią istoriją kaip reklamos triuką. Kiti buvo linkę 

manyti, jog šia drama Agatai Kristi pavyks įbauginti vyrą ir 
taip išsaugoti santuoką. Ir slapyvardžio — naujosios pulki- 
ninko Krisčio mylimosios vardo — pasirinkimas negalėjo 
būti paprasčiausias sutapimas. Buvo ir kita versija, kad Aga- 
ta Kristi ketinusi nepagrįstai apkaltinti savo vyrą Žmogžu- 
dyste, galbūt tam, kad pati galėtų išvaduoti jį iš įstatymo 
gniaužtų. Tai atrodo neįtikima, sutiko versijų pateikėjai, bet 
ne daugiau nei įprastas Agatos Kristi romano siužetas. Laiš- 
kų, kuriuos rašytoja parašė savo dingimo naktį, turinys taip 
niekad ir nebuvo atskleistas, tačiau manoma, kad vienas iš 
jų, kuriame sakoma, kad rašytoja bijanti dėl savo gyvybės, 
buvo nusiųstas vietos policijai. Iš tiesų, policija buvo atvy- 
kusi apklausti pulkininko Krisčio jau vykstant rašytojos pa- 
ieškai. Vienas žurnalistas tuo klausimu visiškai neabejojo: 
„Jei ji ketino nusižudyti ir jei jos kūnas būtų buvęs rastas 
Tyliojoje sietuvoje, neabejoju, iš kur būčiau sužinojęs apie 
policijos nuostatą, kad pulkininkui Krisčiui būtų buvę pa- 
teikti netiesioginiai įrodymai". 

Konanas Doilis nepareiškė savo nuomonės apie Agatos 
Kristi dingimo motyvus. Jam tai buvo psichometrijos triumias. 
„Agatos Kristi byla pateikė nuostabų psichometrijos, kaip pa- 
galbinės detektyvo priemonės, panaudojimo pavyzdį, — rašė 
jis laiške dienraščiui Morning Post. — Psichometrija, reikia 
pripažinti, yra sunkiai nuspėjama ir nepastovi galia, tačiau 
kartais pribloškianti savo veiksmingumu. Ja dažnai naudojasi 
Prancūzijos ir Vokietijos policija, ir jei kada nors mūsų poli- 
cija nuspręstų pasinaudoti jos galia, tai turėtų būti daroma 
sub rosa (slaptai, lot.), kadangi jiems būtų sunku iškviesti 
pačias jėgas, kurias pagal įstatymą turėtų persekioti.“ 

Šiuo atveju Konanas Doilis leido sau šiek tiek retoriškai 
pažaisti. Nebuvo panašu, kad Prancūzijos ir Vokietijos poli- 

cija užprotestuotų tokį teiginį, tačiau Britanijos policija ne- 
truko susierzinti. „Šios šalies policijos pajėgose mes nelai- 
kome beviltiškų lunatikų“, — pareiškė vienas pareigūnas. 

Galimas dalykas, bet Konanas Doilis, gudrus ir apdairus 
propagandininkas, jau skaičiavo taškus savo naudai. Jis to- 
liau rinko taškus pareikšdamas nesutinkąs su vienu iš Ho- 
racijaus Lyfo reginių. „Viskas, kas buvo pasakyta, — oficia- 
liame pranešime teigė Konanas Doilis, — yra tiesa ir buvo 
įrodyta. Vienintelė klaida buvo ta, kad jis matė vandenį, 
nors, ar tai buvo vandens gydykla — sunku pasakyti“. Tai 
buvo neapsakomai sumanu. Tik visiškas pedantas galėjo 
paneigti ryšį tarp Lyfo vandens reginių ir Agatos Kristi sura- 
dimo mineralinių vandenų gydykloje, ir Konanas Doilis pui- 
kiai tai žinojo. Jo tariamas dvejojimas dėl šio įvykio skatino 
skaitytoją patvirtinti tokią asociaciją — kartu žengti žingsnį 
tikėjimo link, tuo tarpu pats Konanas Doilis išsaugojo kritiš- 
ko ir skrupulingo žmogaus įvaizdį. 

Kaip yra žinoma, Agata Kristi buvo surasta antradienį, o 
ne trečiadienį, kaip kad buvo nuspėjęs Lyfas. Bet kadangi 
Konanas Doilis buvo užsirašęs ištartus žodžius: „Apie ją jūs 
išgirsite, manau, kitą trečiadienį“, jis galėjo tvirtinti, kad 
pareiškimas bent iš dalies buvo tikslus, kadangi laikraščiai 
su pranešimais pasirodė tik kitą dieną. 

Niekas nežinojo, ką apie visa tai manė Agata Kristi, nors ji 
greitai nusimetė visas nepalankias Harougeito dramos pa- 
sekmes. Netrukus ji sutiko išsiskirti su pulkininku Krisčiu, ir 
vėliau jis vedė Nensę Nyl. Rašytoja pati po ketverių metų 
ištekėjo už archeologo Makso Melovano (Max Mellowan). Vi- 
są likusį gyvenimą ji niekam neprasitarė apie vienuolikos 
dienų savo dingimą, tačiau negali būti jokių abejonių, kad 
jos nuostata dėl Konano Doilio įsikišimo į šį reikalą nebuvo 

visai aiški. Šis žmogus būtų kėlęs nerimą bet kuriam prade- 
dančiajam pasakojimų apie nusikaltimus rašytojui, ir ypač 
Agatai Kristi, kurią nuo pat literatūrinės karjeros pradžios 
slėgė sunki našta sukurti tokį seklį, kuris „nebūtų panašus į 
Šerloką Holmsą“. Apsakyme „Kraujo spalvos etiudas“ Šerlo- 
kas Holmsas ištarė garsiąsias užgaulias pastabas apie Diupe- 
ną ir Lekoką. 1952 metais išspausdintame Agatos Kristi roma- 
ne Ponios Makginti mirtis (Mrs. McGinty's Dead) pats Holmsas 
tapo panašios griežtos kritikos taikiniu: „Aš turiu savų meto- 
dų, Votsonai, — pasakoma pastaba Erkiuliui Puaro. — Atleis- 
kite man, kad vis pavadinu jus Votsonu. Neketinau įžeisti. 
Beje, įdomu, kiek tas kvailas draugas gali laikytis įsikibęs 
savų metodų. Aš pats manau, kad pasakojimai apie Šerloką 
Holmsą yra pernelyg vertinami". 

„Kūrėjas ir kūrinys nėra vienodos lėlės,“ — taip kartą 
pareiškė Konanas Doilis, taigi visi ir delsia priskirti persona- 
žo požiūrį Agatai Kristi. Tačiau visiems gerai žinoma, kad 
Harougeito drama visą likusį rašytojos gyvenimą buvo skaudi 
tema. Jai nebūtų patikę, kad toks detektyvinių romanų milži- 
nas kaip Konanas Doilis būtų knaisiojęsis po labai skausmin- 
gą jos asmeninio gyvenimo epizodą. 


1929 metais, praėjus trejiems metams po Agatos Kristi 
dingimo, jos apsakymų rinktinėje Nusikaltimo bendrinin- 
kai (Partners in Crime) buvo išspausdintas neįprastas ap- 
sakymas. Apsakymo pradžioje vienas ponas kreipiasi į 
vyrą ir žmoną Tomį ir Tapensą Beresfordus, ponios Kristi 
seklius, kad padėtų nustatyti jo dingusios sužadėtinės bu- 
vimo vietą. Tomis įvertina naująjį klientą, ir mes išgirsta- 
me pažįstamų gaidų: „Nepaisant to, kad tai labai skubu, 
kad jūs čia atvažiavote taksi ir kad pastaruoju metu buvo- 

te Arktyje — galbūt Antarktyje, aš nieko nežinau". 

Sužinome, kad Tomis rašo „nedidelę monografiją“ apie 
vidurnakčio saulės poveikį ir prastai griežia smuiku. Vie- 
nu metu Tomio pavaizdavimas Šerloku Holmsu tampa toks 
akivaizdus, kad Tapensa pasiūlo jam atnešti buteliuką 
kokaino. 

Siužetui toliau plėtojantis, pirmas įtarimas dėl nusikalti- 
mo pasirodo neturįs pagrindo. Dingusi sužadėtinė, kaip pa- 
aiškėja, paprasčiausiai buvo išvykusi į mineralinių vandenų 
kurortą norėdama suliesėti. Dėl to labai nusiminęs Tomis 
išreiškia viltį, kad neliks jokių įrašų apie bylą. „Joje nėra 
jokių išskirtinių bruožų,“ — pareiškia jis. 

Ar Agata Kristi ketino atkeršyti Konanui Doiliui už įsiki- 
šimą į visą šį reikalą? Sunku pasakyti, tačiau apsakymo 
pavadinimas verčia apie tai pamąstyti. Tai buvo „Dingusios 
moters byla" („The Case of the Missing Lady ). 

— Ostinai, šiandien tikiuosi išvysti pa- 
saulio pabaigą. 
— Taip, sere. Kelintą valandą, sere? 


PROFESORIUS ČELENDŽERIS IR 
JO LIOKAJUS, 
IŠ NUODINGOSIOS JUOSTOS 


192 Li kovą Konanas Doilis savo laiške Oliveriui Lo- 
džui dalijosi mintimis apie pasaulio pabaigą. Jau penkerius 
metus iš viso pasaulio mediumų sklido baugios apokalipsę 
pranašaujančios žinios. Šaltiniai buvo įvairūs, bet pranašys- 
tės skelbė beveik tą patį. „Žemė drebės, o jūros išdžius“, — 
gąsdino viena. „Žemę ištiks didžiulė nelaimė", — baugino 
kita. „Tūkstančius gyvybių nusineš maras ir potvyniai." 

Iki 1927-ųjų Konanas Doilis buvo sukaupęs daugiau 
kaip šimtą tokių pranašiškų įspėjimų. Atkaklus pranešimų 
tonas, pastebimai didesnis žemės seisminis aktyvumas ver- 
tė tikėti, kad krizė neišvengiama. Konano Doilio manymu, 
vien tokių negailestingų pranašysčių gausa neleidžia pra- 
leisti jų negirdom. „Manau, kad neįmanoma į jas žiūrėti 
pro pirštus, — kalbėjo jis apie pranašystes, — nes jose 

įsikūnija parapsichologijos reiškinys, kuriam analogiško 
nežinau.“ Vienas žymiausių pranašų buvo Fenėjas, Dži- 
nos dvasinis vadovas, kalbėjęs apie artėjančią „javapjū- 
tę“. Komentuodamas Japoniją sukrėtusį galingą žemės dre- 
bėjimą, Fenėjas beveik nepaliko vietos abejonėms: 
„Atlaisviname kniedes“, — sakė jis. 

Konano Doilio manymu, kataklizmas pasireikš žemės dre- 
bėjimais ir potvyniais, įvyks „milžiniškas išsiveržimas“, aki- 
mirksniu nuošluosiantis planetą. Bus sunaikintos ištisos vals- 
tybės ir dabartinei žmonijos civilizacijai ateis galas. Bet, 
pasirodo, žūti turėtų ne visi. Didžioji dauguma, „beviltiška 
materija“, pražus, bet „išrinktieji“, supratę spiritizmo Žinią, 
išgyvens ir bus naujos santvarkos valdovai. Konanas Doilis 
teorizavo, kad ore pasklis tam tikros pražūtingos dujos, ku- 
rioms išrinktieji bus atsparūs. Trumpam pakils šydas, ski- 
riantis mūsų pasaulį nuo pomirtinio, ir žemiškosios būtybės 
atsidurs greta dvasių. Po trumpą laiką truksiančio „absoliu- 
taus chaoso“ bus įgyvendinta idiliška spiritistinė utopija. 

Panašu, kad tokias pranašystes pagimdė tikėjimas, esą 
visa planeta tapo šiuolaikine Sodoma ir Gomora. Ignoruoda- 
ma spiritizmo mokymą, žmonija pasmerkė save skausmin- 
gam apsivalymo ir atgimimo laikotarpiui. Konanas Doilis 
pripažino biblinius šio scenarijaus aspektus ir nematė jokių 
prieštaravimų. Jau seniai spiritizmą jis laikė tradicinės religi- 
nės minties tąsa, kai kuriuos jos elementus priimančiu, kai 
kuriuos atmetančiu. „Spiritizmas, — užsispyręs teigė jis, — 
yra ateities religijos pamatas." 

Iki tol Konanas Doilis nesijautė labai suvaržytas parapsi- 
chologijos srityje. Dabar galbūt pirmą kartą jis suprato, kad 
reikia būti atsargiam. Jam tereikėjo įsivaizduoti, kaip žmo- 
nės sutiktų šią žinią, jeigu ji būtų paskelbta viešai. Tačiau 

tuo pačiu metu jo reakcija į akivaizdų parapsichologų nuo- 
monių sutapimą buvo gana skeptiška. „Dar kartą sakau, dėl 
šių įvykių nesu tikras, — rašė jis Lodžui. — Nei mums 
reikalinga isteriška įvykių klotis, nei mes norime spiritizmą 
sieti su pranašyste, kuri gali neišsipildyti." 


Nepaisydamas tokių abejonių, Konanas Doilis jautė pa- 
reigą paskelbti pranašystes nedideliam apsišvietusių drau- 
gų būriui, nes, jo manymu, jeigu įvyktų krizė, būtent spiri- 
tistai turėtų žmones nuraminti ir teikti jiems nurodymų. Jis 
sukūrė trumpą pamfletą, pavadintą „Įspėjimas“ („A War- 
ning |), tačiau jį platinti reikalavo diskretiškai. „Teišgirsta jį 
tie, kurie turi išgirsti, — rašė jis, — tačiau viešinti jo nerei- 
kia.“ Iš knygos Fenėjas kalba, pasirodžiusios 1927 metais, 
Konanas Doilis išbraukė visas užuominas apie artėjančią 
apokalipsę, ketindamas sudėti jas į antrąjį tomą, kuris, kaip 
rašė Lodžui, „bus gerokai rūstesnis". Antrasis tomas niekada 
neišvydo dienos šviesos. 

Toks Konano Doilio pasaulėžiūros pokytis nustebino jo 
kolegas. „Iš to nebus nieko gero, — rašė Lodžas vienam 
draugui, — net jei tai būtų tiesa.“ Haris Praisas Žurnalo 
Journal for the American Society for Psychical Research ve- 
damajame tokį požiūrį įvertino pašaipiai: „Kosminio masto 
kataklizmas, kuriuo Doilis mus gąsdina dvejus metus, dar 
tebekybo ore ir prasidėjus 1927-iesiems mes ramiai miega- 
me savo lovose, mažai paisydami viską niokojančios seismi- 
nės katastrofos, kuria, anot sero Artūro, mums grasina blo- 
gosios šio ir ano pasaulio dvasios... Dabar naujasis 
armagedonas mums pranašaujamas 1928-aisiais!“ 

Praisas buvo neteisus, nes Konanas Doilis nesukūrė šių 
apokalipsės vizijų. Nors būtų galima ginčytis, koks buvo 

Fenėjo pranašysčių šaltinis, tačiau vargu ar Konanas Doilis 
galėjo turėti įtakos daugeliui plačiai po pasaulį pasklidusių 
mediumų, jam pranešusių savo išvadas. Jo bičiuliai spiritistai, 
matydami, kad jų įtaka mažėja, nebūtų buvę tokie fanatikai, 
kad pirmieji prabiltų abejingam pasauliui apie išnykimo grės- 
mę. Konanas Doilis laikė save tik keistų parapsichologinės 
minties sutapimų „informacijos centru“. Jis apgailestavo, bet 
nejautė kerštingumo daugeliui milijonų, nepaisiusių parapsi- 
chologų siunčiamo signalo, ir nebuvo patenkintas, kad jo 
pranešimas tikrinamas tokiu dramatišku būdu. 

Be Praiso, nedaugelis, kuriems teko sutikti senstantį Ko- 
naną Doilį, apibūdintų jį kaip likimo pranašą. Jis atrodė 
geraširdis, patenkintas Žmogus, dažnai kalbantis apie savo 
šeimyninio gyvenimo „tobulą laimę“. Kiekvieną pavasarį Vind- 
lešamo soduose jis ieškodavo pirmosios pavasario snieguo- 
lės ir įteikdavo ją Džinai jų pažinties metinių proga. Jo 
jaunesnioji dukra, praminta Bile (Billie), prisimena jį kaip 
dėmesingą ir mylintį tėvą, lydėdavusį ją pas dantų gydytoją 
ar į skautų susirinkimus. Ji prisimena, kad nepaisydamas 
savo antipatijos sufražistėms, jis auklėjo dukrą taip, kad ji 
jaustųsi lygiavertė dviem savo broliams. Anot jos brolio Ad- 
riano, tėvas neleido niekinti šeimos garbės. Adrianas vėliau 
rašys, kad būdami jauni jie su broliu Denisu kartais prikrės- 
davo visokių eibių. Konanas Doilis nesunkiai atleisdavo pra- 
bangaus automobilio sudaužymą ar netyčia sukeltą gaisrą 
biliardo kambaryje, tačiau iš Adriano atminties niekada ne- 
išblės „baisaus pykčio protrūkis“, kai jis, tėvo manymu, nu- 
sižengė gerokai rimčiau. Adrianas, regis, buvo šiurkštus su 
antrąja kambarine. 

Sportas tebebuvo mėgstamiausias Konano Doilio laisvalai- 
kio užsiėmimas. Nors Konanas Doilis galiausiai jau nebežaidė 

kriketo, jį buvo galima dažnai sutikti kaimynystėje esančio 
„Crowborough Beacon“ golfo klubo laukuose. Kartą jis grįžo 
namo mūvėdamas tik kojines, nes golfo batelius atidavė pa- 
keliui sutiktam valkatai. 

Artėjant gyvenimo saulėlydžiui jis ypač domėjosi išradi- 
mais ir technologijų plėtra, o Popular Wireless Weekly žur- 
nalo viršeliui pozavo su radiju ir ausinėmis. Automobiliai 
taip ir liko jo silpnybe. Nors dabar greitai važinėjo ne jis, bet 
jo sūnūs, tačiau sulaukęs septyniasdešimties jis su malonu- 
mu sutiko būti pavežtas Bruklendso automobilių lenktynių 
žiedu. 

Šiuolaikinis pasaulis jį kerėjo, o modernusis menas — 
ne. Daugybė naujų srovių jam atrodė keistos ir netgi atstu- 
miančios. Dar 1912-aisiais jis išreiškė nusivylimą moder- 
niuoju menu, taip tolimu garsiųjų jo dėdžių pasauliui. Jis 
rašė: „Reikėtų pečiais užremti duris ir neleisti beprotybei 
patekti į vidų“. Jo literatūrinis skonis taip pat liko tvirtai 
įsišaknijęs praėjusiame amžiuje. Jauniesiems skaitytojams 
jis primygtinai rekomenduodavo tokius autorius kaip Skotas 
ir Tekerėjus, o tokie perspektyvūs rašytojai kaip Hemingvė- 
jus, Eliotas ar Blumsberio grupės nariai jo nedomino. Nors 
jis buvo tarp tų, kuriems 1922-aisiais pirmą kartą išleistas 
Ulisas (Ulysses) įspūdžio nepadarė, tačiau bent viena šios 
knygos frazė negalėjo prasprūsti pro jo akis: „Tuo tarpu jis 
Šerloko Holmso akimis nužiūrėjo prieš jį stovintį žmogų...“. 

Nespėdamas žengti koja kojon su šiuolaikiniu menu, Ko- 
nanas Doilis pasinėrė į paslaptingą mokslinės fantastikos 
pasaulį, nors ir ne taip aistringai, kaip anksčiau. Mokslinė 
fantastika teikė galimybę lyg ant švarios lentos rašyti naujas 
idėjas ir pasireikšti entuziazmui, kaip buvo rašant Paslaptin- 
gą šalį. Viena iš naujų jį sudominusių temų buvo legenda 

apie Atlantidą. Aprašydamas kelionę po Australiją Spiritisto 
klajonėse, Konanas Doilis išdėsto mitinės salos likimo hipo- 
tezes ir legendos pėdsakų ieško Platono bei senovės egip- 
tiečių raštuose. Jeigu legendos byloja tiesą, plėtoja jis teori- 
ją, Atlantidos žūtis turėjusi sukelti milžinišką potvynio bangą, 
kuri nušlavė daugybę pasaulio gyventojų ir tokiu būdu pa- 
darė vietos dabartiniams žemės gyventojams. Jis daro neaiš- 
kią užuominą, kad panašus likimas gali laukti ir dabartinio 
pasaulio. „Didysis karas, — užsimena jis, — greičiausiai yra 
pavojaus varpas.“ 

1927-aisiais Konanas Doilis šią temą panaudojo pamoko- 
mame romane Marakoto gelmė (The Maracot Deep), kurio 
paantraštė — „Paslaptinga povandeninė šalis“ („The Lost 
World Under the Sea |. Romane pasakojama apie profeso- 
riaus Marakoto ir jo bendražygių, tyrusių vandenyno dugną 
suspausto oro povandeninėje kapsulėje, nuotykius. Kai tyri- 
nėtojus užpuola milžiniškas į omarą panašus gyvis ir kapsu- 
lė nugrimzta į paslaptingą įdubą, juos išgelbsti Atlantidos 
gyventojai. Marakotas sužino apie liūdną Atlantidos gyven- 
tojų dalią: jie taip „morališkai išsigimė“, kad žemesnė rasė 
padarė juos savo vergais. Skaitytojas sužino, kad tokio liki- 
mo buvo galima išvengti, jei tik Atlantidos gyventojai būtų 
paisę reformatorių, kurių istoriją Marakotas ir jo bendražy- 
giai pamato švytinčiame ekrane, įspėjimų. „Mes matėme juos, 
solidžius ir uolius vyrus, jie įtikinėjo žmones ir maldavo jų, — 
rašė Konanas Doilis. — Matėme ir tai, kaip iš jų tyčiojosi ir 
juos niekino tie, kuriuos jie bandė išgelbėti." Atrodo, kad po 
vandeniu stokota subtilumo. 

Konanas Doilis kaip visada sukūrė meistriškų veiksmo 
scenų, ir daugelis kritikų knygą palankiai vertino lyginda- 
mi ją su Žiulio Verno romanu Dvidešimt tūkstančių mylių po 

vandeniu, turėjusiu Konanui Doiliui akivaizdžią įtaką. Žiulio 
Verno įtaka taip pat juntama, kai Konanas Doilis dar porą 
kartų grąžina į sceną profesorių Čelendžerį. „Dezintegraci- 
jos mašinoje" („The Disintegration Machine | Konanas Doi- 
lis tiria, ar įmanoma persiųsti materiją — ar galima suskai- 
dyti objektą į atomus ir iš jų vėl surinkti objektą jau kitoje 
vietoje. Pirmą kartą šią idėją jis aprašė Klumberio paslaptyje 
(The Mystery of Cloomber) prieš kokius keturiasdešimt me- 
tų. Ši koncepcija, dabar tapusi mokslinės fantastikos banaly- 
be, turėjo daryti didelį įspūdį pirmiesiems Konano Doilio 
skaitytojams, kuriems ir radijo imtuvas buvo gana nauja 
technologija. Dar kartą Čelendžeris pasirodo novelėje Kai 
pasaulis šaukė (When the World Screamed), kurioje jis grę- 
žia tunelį per žemės plutą. Šis brovimasis sukelia tokį galin- 
gą „požemio karalystės pasipiktinimą“, kad išsiveržia visi 
žemės paviršiuje esantys vulkanai. Tai įrodo Čelendžerio 
įtarimą, kad planeta yra gyvas organizmas. Pabaigoje Kona- 
nas Doilis rašo: „Bendras žmonijos tikslas yra pasiekti, kad 
visas pasaulis kalbėtų. Vieno Čelendžerio tikslas buvo pa- 
siekti, kad visas pasaulis šauktų". 

Konanas Doilis šias istorijas perkėlė į „kitokią ir kuklesnę 
plotmę“, šiandien vadinamą žanrine beletristika. Jis niekada 
nepakeitė savo požiūrio, kad Čelendžeris, taip pat Šerlokas 
Holmsas ir gal šiek tiek mažiau brigados vadas Žeraras nelei- 
do jam užimti teisėtai priklausančios šiuolaikinio istorinių ro- 
manų meistro vietos. Šiaip ar taip, rašydamas istorinius roma- 
nus, jis dar kartą pademonstravo minties ir stiliaus naujoves, 
dėl kurių yra prisimenamas šiandien. Galbūt jis dairėsi me- 
džiagos Verno ir H. Dž. Velso kūryboje, kaip kad iš Po nusi- 
žiūrėjo dabitą, tapusį Šerloku Holmsu, tačiau pasiekti rezulta- 
tai byloja apie tokią pat pionierišką dvasią. Deja, paskutiniai 

apsakymai taip pat aiškiai rodo, kad jo mintys klaidžiojo 
visai kitur. „Idėjų ir sąmojo netrūko,“ — kartą jis apibūdino 
savo draugą Džeimsą Barį, tačiau tai nebuvo tinkamai reali- 
zuota iki galo. Stigo intrigos, o veikėjų elgesiui — nuoširdumo. 

1928-ųjų lapkritį Konanas Doilis leidosi į penkių mėne- 
sių kelionę po Afriką skaityti paskaitų. Jis grįžo į tas pačias 
vietas, kuriose teko lankytis per Būrų karą, kelionę baigda- 
mas Blumfonteine. Ir šį kartą jį lydėjo šeima, tačiau kelionė 
nebuvo labai sėkminga. Daugelis vietos laikraščių buvo nu- 
siteikę prieš spiritistus, ir net jis pats pripažino, kad kai 
kurie žmonės klausosi jo paskaitų „atlaidžiai arba nenoro- 
mis“. Nuo karo metų užsilikęs pyktis kėlė dar daugiau sun- 
kumų. Memoriale britų koncentracijos stovyklų aukoms at- 
minti Konanas Doilis įsikarščiavo pastebėjęs užuominų apie 
netinkamą britų elgesį. Tai buvo aprašyta spaudoje, ir prie 
viešbučio, kuriame jis buvo apsistojęs, susirinko grėsmingai 
nusiteikusi kelių šimtų Žmonių minia. Konanas Doilis galėjo 
išeiti iš viešbučio tik tada, kai policija minią išvaikė. Į laik- 
raštį Cape Times jis nusiuntė atsiprašymo laišką ir pasiaiš- 
kino, kad neteisingai suprato užrašą ant monumento. 

Vėliau kelionėje jį įskaudino spiritizmo kritikas, metęs 
jam kaltinimą, esą Kingslio mirtį jis naudoja propagandos 
tikslais. Konanas Doilis turėjo susilaikyti, kad neapkultų jo 
skėčiu. Denisui ir Adrianui dalyvaujant stambių žvėrių me- 
džioklėje skėtis dar kartą pateko į akiratį. Varovams pasiū- 
lius raganosius varyti prie ugnies linijos, Konanas Doilis 
pamanė, kad netikėtai išskleistas skėtis atitrauktų žvėrį pa- 
kankamai ilgam, ir sūnūs galėtų jį nudobti. Atrodo, tąkart 
raganosiams pavyko pasprukti. 

Lankant Sesilio Raudzo (Cecil Rhodes) kapą Rodezijoje, 
dabartinėje Zimbabvėje, Džina pasidavė vienam iš dažnai ją 

aplankančių parapsichologinių impulsų ir užrašė velionio 
britų imperialisto perduotą pranešimą: „Šiuo keliu aš atėjau 
ir juo nukeliavau į savo likimą, šiek tiek laimingą, šiek tiek 
apgailėtiną, — buvo sakoma jame. — Tačiau čia atlyginama 
už galimybes, kuriomis bepasinaudota". 

Kelionei artėjant į pabaigą karštis ir ilgos kelionės valan- 
dos atsiliepė Konanui Doiliui. Jį ėmė varginti svaigulys ir 
pasikartojantis skausmas krūtinėje. Kiek tik įstengė, savo ne- 
galavimo požymius jis slėpė ir dirbo toliau. Tačiau pats būda- 
mas medikas puikiai žinojo, kad jo dienos suskaičiuotos. 

Grįžęs į Angliją atgavo jėgas gyvendamas beveik atsi- 
skyręs nuo pasaulio Niuforeste, Hampšyro grafystėje. Nuo 
1925-ųjų šeima gyveno tai Vindlešame, tai nuošaliame vadi- 
namajame Bignelio name netoli Minstedo miesto. Konanas 
Doilis pamėgo šią vietą dar Sautsio laikais, kai pabėgęs į 
kaimo trobelę rašė Baltąją kuopą. Nedidelį Jurgio I laikų 
namelį jis nupirko dovanų Džinai. Šalia namelio buvo šilta- 
daržis ir šiaudais dengtas saksoniškas svirnas. Konanas Doilis 
namą sujungė su svirnu, įrengė šildymo sistemą ir genera- 
toriais varomą vandens siurblį. 

Atrodo, priimant sprendimą pirkti šį namą savo žodį 
tarė ir Fenėjas. Galbūt buvo manoma, kad Niutorestas bus 
pakankamai saugus prieglobstis artėjančios pasaulio 
pabaigos akivaizdoje. Be to, Konanui Doiliui taip pat rei- 
kėjo vietos, kad ramioje vienumoje galėtų dirbti literatūrinį 
darbą. Sklido kalbos, kad vietiniai vengė Bignelio namo iIr 
laikė jį spiritistinės veiklos židiniu. Buvo kalbama, kad vie- 
nu metu net paštininkas namą aplenkdavo. Konano Doilio 
jaunesnioji dukra tai atkakliai neigia. Ji prisimena, kaip 
Bignelvudo kaimynai svetingai priėmė jų šeimą į bendruo- 
menę ir buvo dažni svečiai jų namuose. Be to, nepaisydami 

įsitikinimų, vietiniai gyventojai atėjo į pagalbą 1929-ųjų rug- 
pjūtį, kai iš kamino iššokusios kibirkštys uždegė šiaudinį 
stogą ir namas paskendo liepsnoje. Šeimos nariams nusku- 
bėjus į Konano Doilio darbo kambarį gelbėti jo raštų, susi- 
rinkę kaimynai padėjo kaip išmanydami. Vėliau Konanas 
Doilis nusiuntė padėkos laišką į vietos laikraštį, kuriame 
dėkojo kaimiečiams, išnešusiems į lauką baldus: „Nors vie- 
nas kitas vyrukas daiktus panėšėjo gerokai toliau, tačiau 
dauguma suteikė man neįkainojamą pagalbą“. 

Baigiantis nakčiai iš namo beveik nieko neliko. Konti- 
dencialioje aplinkoje Konanas Doilis įtarinėjo, kad gaisras 
buvo parapsichologinės kilmės. Netrukus po gaisro Džina 
gavo pranešimą, kad kai kurias namo dalis buvo užkrėtęs 
„blogas parapsichologinis debesis“, o kadangi Bignelio na- 
mas buvo numatytas „aukštiems tikslams prieš ateinančius 
įvykius arba per juos“, šios neigiamos jėgos turėjo būti nusi- 
kratyta. Buvo tai parapsichologinis debesis ar ne, Konanas 
Doilis pasamdė meistrus namui atstatyti, tačiau mirė nesu- 
laukęs darbų pabaigos. 

Praėjus dviem mėnesiams po gaisro Konanas Doilis lei- 
dosi į dar vieną kelionę. „Kitą savaitę išvykstu į kelionę po 
Olandiją, Daniją, Stokholmą ir Oslą, — informavo jis Harį 
Praisą. — Prieš iškeliaudamas anapus dar noriu pasakyti 
kalbą kiekvienoje nekatalikiškoje Europos sostinėje.“ Nors 
šį kartą darbotvarkė buvo lengvesnė, 0 priėmimas širdinges- 
nis nei Afrikoje, Konano Doilio sveikata pašlijo dėl įtampos. 
Kopenhagoje jį ištiko agoniškas krūtinės skausmų priepuo- 
lis, tačiau sutrumpinti darbotvarkę jis atsisakė. Beveik nuo- 
latos kęsdamas skausmą, jis skaitė paskaitas, dažnai įsitver- 
damas pakylos, kad išlaikytų pusiausvyrą. Lapkričio mėnesį, 
grįžus keltu į Angliją, jį reikėjo išnešti į krantą. 

Buvo sukviesti gydytojai, kad patvirtintų tai, ką Konanas 
Doilis jau žinojo. „Rašau gulėdamas lovoje, — rašė jis drau- 
gui iš Amerikos, — nes labai pašlijo sveikata ir išsivystė 
angina pectoris. Todėl yra tik tikimybė, kad visa tai galėsiu 
aptarti su pačiu Houdiniu dar prieš iškeliaudamas į amžiny- 
bę. Į ateitį žvelgiu visiškai ramiai. Taip yra dėl parapsi- 
chologinių žinių. Jos išsklaido bet kokią baimę dėl to, kas 
laukia.“ 

Nepaisydamas gydytojų nurodymų, jis išvyko į Londoną 
sakyti kalbos Paliaubų dieną vykusiame spiritistų suvažiavi- 
me. Į Alberto salę važiuodamas taksi patyrė dar vieną prie- 
puolį. Į salę įsvyravo įsitvėręs sūnų, kalbą sakė užsikirsda- 
mas, silpnu balsu. Atsisakęs pripažinti savo silpnumą, tą 
pačią dieną pasakė dar vieną kalbą. 

Dabar gydytojai paskyrė visišką lovos režimą. Vindleša- 
me ligonio kambarys buvo įrengtas pirmame aukšte, nes Ko- 
nanui Doiliui buvo sunku kopti laiptais. Baigiantis 1929-iesiems 
jis iš paskutiniųjų stengėsi sutvarkyti korespondenciją ir ver- 
slo reikalus, dažnai diktuodavo savo sekretoriui majorui Vu- 
dui (Wood). Vieno spausdinto laiško apačioje ranka rašyta 
pastaba byloja apie lėtą progresą: „Aš vis dar prirakintas 
prie lovos — galiu nueiti 100 jardų, ne daugiau. Jau nebe- 
skauda“. Buvo griežtai stebima, ką jis valgo, o per kalėdi- 
nius pietus turėjo pasitenkinti vynuogių keke. 

1930-ųjų sausį pervertęs Journal of the Society for Psichy- 
cal Reseach Konanas Doilis pradėjo dar vieną laiškų rašymo 
kampaniją. Šį kartą jis nusitaikė į pačią Draugiją, nes šią 
organizaciją pradėjo vertinti įtariai. Žurnale buvo išspaus- 
dinta tyrėjo Bozano (Bozzano) darbą Šiuolaikinės parapsi- 
chologijos paslaptys (Modern Psychic Mysteries) kritikuojanti 
recenzija. Minėtame darbe aprašomi spiritizmo seansai, vy- 

kę Milesimo pilyje — Konano Doilio pažįstamo Italijos didi- 
ko markizo Skoto (Scotto) namuose. Draugijos bibliotekinin- 
ko Teodoro Bestermano (Theodore Besterman) recenzijoje 
markizas kaltinamas, kad nesiėmė jokių apsaugos priemo- 
nių nuo sukčiavimo, o autorius plūstamas už tai, kad buvo 
apkvailintas visokiomis apgaulėmis. 

Konanui Doiliui tai reiškė įsigalėjus nerimą keliančią 
kryptį. Jis manė, kad Draugija per daug kritiškai vertina jos 
pačios egzaminuotus mediumus, puoselėja antagonistinį po- 
žiūrį, galintį tik slopinti, o ne skatinti spiritisto talento plėt- 
rą. „Tam tikros draugijos veiklos kryptys yra puikios, — 
rašo jis Spiritizmo istorijoje, — tačiau nuo pat pradžių ji 
padarė esminę klaidą žiūrėdama į spiritizmą tam tikra pras- 
me arogantiškai. Todėl nutolo kai kurie spiritistai, galėję 
būti naudingi jos tarybose, ir, svarbiausia, buvo įžeisti tie 
mediumai, be kurių geranoriško bendradarbiavimo draugi- 
jos veikla pasidarė bevaisė. Šiuo metu draugijai priklauso 
puikus spiritizmo seansų kambarys, tačiau sunku kurį nors 
mediumą įtikinti į jį įžengti.“ 

Konanas Doilis niekada neatleido Draugijos vadovybei 
už tai, kad ji atsisakė pasmerkti Harį Praisą, tyrėją, atsklei- 
dusį dvasių fotografo Viljamo Houpo apgavystes. Jis baimi- 
nosi, kad pastarasis įvykis atskleidžia pavojingą ir nelanks- 
čią politiką. Išreikšdamas protestą Konanas Doilis padavė 
oficialų skundą, kuriame teigė, kad Bestermano parašytos 
recenzijos „įžūlumas“ ir „įžeidžiančios užuominos“ yra neto- 
leruotinos. Kai skundas buvo atmestas, parašė atsistatydini- 
mo raštą ir išplatino jį tarp Draugijos narių kviesdamas ir 
juos padaryti tą patį. Trisdešimt šešerius metus Konanas Doi- 
lis buvo Draugijos nariu, bet dabar jis skeptiškai žiūrėjo net į 
svarbiausią pasaulio parapsichologijos tyrėjų suvažiavimą. 

Draugijos vadovybė, atsižvelgdama į silpną Konano Doilio 
sveikatą, ieškojo diplomatinio sprendimo. Kadangi jis griežtai 
atsisakė bendrauti asmeniškai, buvo parengtas oficialus atsi- 
liepimas. Jame rašoma, kad Draugijos tikslas visada buvo 
kritiškas ir nešališkas parapsichologinių reiškinių tyrimas. 
Draugijos narių sąrašas, kuriame galima rasti tiek skeptikų, 
tiek beatodairiškai tikinčių, gali būti tokios apgalvotos politi- 
kos įrodymas. Atsiliepime buvo rašoma, kad Milesimo pilyje 
vykę spiritizmo seansai galėjo sulaukti rimtesnio dėmesio, 
jeigu būtų atitikę pagrįstus mokslinės kontrolės reikalavimus: 
„Tačiau būtina pažymėti, kad seansus, vykusius visiškoje tam- 
soje, daugiausia be jokios kontrolės ir neapieškojus juose 
dalyvavusių asmenų, seansus, kurių metu matyti reiškiniai 
negali prilygti rezultatams seansų, atliktų geromis sąlygomis, 
seras Artūras apibūdina kaip atitinkančius „patį aukščiausią 
parapsichologinių tyrimų lygį“. Daugiau komentarų nereikia". 

Konanui Doiliui neliko kur trauktis. Savo atsistatydinimo 
rašte jis teigė, kad „yra gėdinga, kai tokius niekus skelbia 
Draugijos atstovas, gerbiamas mokslininkas“. Tai buvo sil- 
pnas smūgis, nes Draugijos primygtinis reikalavimas pa- 
teikti įrodymą remiantis moksliniais standartais buvo jo pro- 
testo ašis. Daugelį metų Konanas Doilis savo spiritistinius 
įsitikinimus pateikdavo kaip religinio tikėjimo dalyką ir skelbė 
juos esant nepriklausomus nuo bet kokio mokslinio įrodymo 
ar paneigimo. Dabar, kritikuodamas Draugiją už tai, kad 
trūksta mokslinių standartų, jis kovėsi abiejose barikadų pu- 
sėse. Pernelyg dažnai pastaraisiais metais jis kaišiodavo sa- 
vo mokslines žinias ten, kur būdavo paranku, o kai to nerei- 
kėjo — prisidengdavo tikėjimo skraiste. 

Tačiau taip jis darė tik tada, kai jautėsi provokuojamas. 
Iš esmės jis elgėsi maloniai, kaip kad filmuodamasis tuo 

metu garsiam kino žurnalui „Movietone“. Kitaip nei Džor- 
džas Bernardas Šo, kuris „Movietone'o“ kino žurnale atrodė 
griežtas ir kategoriškas, Konanas Doilis, atsipalaidavęs ir 
laimingas savo rožių sode Vindlešame, draugiškai ir sklan- 
džiai plepėjo kokias dvidešimt minučių. Šo tiesiai nėrė į 
pasaulio politiką, o Konanas Doilis prisijaukino auditoriją 
tema, kuri, jo manymu, turėjo patraukti dėmesį: Šerlokas 
Holmsas. „Tikrai įdomu, kad pasaulyje daugybė žmonių šven- 
tai tiki jo egzistavimu, — pasakojo Konanas Doilis prieš 
kamerą. — Aš gaunu jam adresuotus laiškus. Gaunu laiškų, 
kuriuose prašoma jo autografo. Laiškų, adresuotų jo kvaište- 
lėjusiam draugui Votsonui. Rašo moterys, norinčios būti jo 
namų šeimininkėmis. Viena jų, sužinojusi, kad jis pradėjo 
laikyti bites, parašė puikiai mokanti atskirti motinėlę, — 
nežinau, ką tai galėtų reikšti, bet jai, be abejo, lemta būti 
Šerloko Holmso namų šeikininke." 

Kurį laiką jis tęsia monologą užkariaudamas auditoriją 
taikliais pastebėjimais ir maloniu tonu. Tada patyręs lekto- 
rius nepastebimai pereina prie „parapsichologijos temos“. 
Jis ir toliau kalba lengvai, pasitikėjimą kelia iš vidaus sklin- 
danti žmogiška šiluma, jis nuoširdžiai tiki tuo, ką sako. „Ma- 
nau, kad esu sėdėjęs su daugiau mediumų, gerų, blogų ar 
vidutiniškų, nei galbūt bet kuris kitas šiame pasaulyje; bet 
kokiu atveju taip yra dėl to, kad aš tiek daug keliavau po 
pasaulį... Kalbėdamas šia tema, aš sakau tai, kuo tikiu, sa- 
kau tai, ką galvoju, sakau tai, ką žinau. Patikėkite, yra milži- 
niškas skirtumas tarp tikėjimo ir žinojimo. Kalbu apie daly- 
kus, su kuriais susidūriau, mačiau, girdėjau savo ausimis ir 
visada — įsidėmėkite — dalyvaujant liudininkams.“ 

Dar kelias minutes jis pasakoja, kiek ilgai gilinosi į šią 
sritį, ir apie visus „šaunius jaunuolius“, žuvusius kare. Kalbą 

baigia nuoširdžia gaida. „Žinoma, rezultatais esu patenkin- 
tas, — taria jis. — Esu beveik tikras, kad visą kambarį 
namuose galėčiau užversti laiškais, kuriuose Žmonės pasa- 
koja man apie paguodą, kurią suteikia mano darbai ir pa- 
skaitos šia tema. Apie tai, kaip jie dar kartą išgirdo jau 
kadaise nutilusį balsą ar pajuto išnykusios rankos prisilie- 
timą.“ 

Tai pasakęs jis šiltai nusišypso ir atsistoja ruošdamasis 
eiti. „Ką gi, viso gero“, — sako žiūrovams. Pasikvietęs šei- 
mos šunį nužingsniuoja tolyn. Iš šių kelių filmuotų epizodų 
galima suprasti, kokį poveikį jis darė žmonėms kaip orato- 
rius. Jis elgėsi maloniai ir spinduliavo geranoriškumą; net 
minties nekiltų, kad jo nuomonė nepagrįsta blaiviu protu. 
Tie, kurie norėjo jį sumenkinti, kartais apibūdindavo jį kaip 
suklaidintą ir pagiežingą žmogų, kažką paistantį įsivaiduo- 
jamo pasaulinio kataklizmo akivaizdoje. Net jei tai būtų tie- 
sa, jam puikiai pavyko tai nuslėpti. Pamačius jį ekrane, 
dvasios ir fėjos išnyksta. Lieka tik geri ketinimai. 

Pirmaisiais 1930-ųjų mėnesiais jo sveikata retkarčiais trum- 
pam pagerėdavo. Pasinaudodamas ta proga jis patikslino 
savo autobiografiją ir papildė ją skyriumi „Iki šiandien“ („Up 
to Date |, parašė trumpą įžangą spiritistinių esė rinkiniui 
Nežinomybės pakraštys (The Edge of the Unknown). 

Liepos 1-ąją jis paskutinį kartą pakilo į mūšį. Jau kelis 
mėnesius darė spaudimą prieš Jokūbo I laikus siekiantį se- 
novinį įstatymą, pavadintą Raganų kūju, kuriuo remiantis 
buvo pradėtas mediumų persekiojimas. Parašęs srautą laiš- 
kų jis buvo pakviestas į susitikimą su vidaus reikalų minist- 
ru ponu Dž. R. Klainsu (J. R. Clynes). Į ministeriją jį lydėjo 
Džina. Rankoje spausdama buteliuką su kvapiosiomis drus- 
komis, ji nerimastingai stebėjo, kaip jos vyras svyruodamas 

stojasi ginti savo nuomonės. Ponas Klainsas atrodė labiau 
susirūpinęs lankytojo sveikata nei jo argumentais. „Maldau- 
ju jus sėstis, sere Artūrai“, — tarė jis, pasiūlydamas stiklinę 
vandens. Drebančiu balsu Konanas Doilis toliau dėstė argu- 
mentus, belsdamas pirštais į krūtinę, lyg versdamas širdį 
plakti. 

Namo grįžo labai nusilpęs, bet netgi dabar jo laukė dar- 
bai, kurių niekam kitam negalėjo patikėti. Vėliau jo sūnus 
papasakos, kad vieną šaltą pavasario rytą jis išėjo iš kamba- 
rio, kuriame buvo slaugomas, ir išspruko į sodą — niekas iš 
namiškų to nepastebėjo. Po kelių minučių liokajus korido- 
riuje išgirdo trenksmą. Konaną Doilį rado gulintį ant grin- 
dų, jis duso. 

Vieną ranką spaudė prie širdies. Kitoje laikė vienišą bal- 
tą snieguolę. 

Šeimai prasitarė nenorįs mirti lovoje. Artėjant lemtingai 
valandai, namiškiai jam padėjo atsisėsti į kėdę, kad jis galė- 
tų Matyti Sasekso kraštovaizdį. 1930-ųjų liepos 7 dieną, pir- 
madienį, sulaukęs septyniasdešimt vienerių, jis mirė apsup- 
tas šeimos narių. Paskutiniai žodžiai buvo skirti žmonai. „Tu 
nuostabi“, — ištarė jis. 

Prieš kelias dienas jis parašė: „Skaitytojas sužinos, kad 
aš patyriau daugybę nuotykių. Įdomiausias ir garbingiausias 
manęs dar laukia“. 

„Mano brangusis Votsonai, — pasakė 
nepamirštamas balsas, — lieku jums sko- 
lingas tūkstantį atsiprašymų. Net nenu- 
tuokiau, kad tai jus galėjo taip stipriai 
paveikti.“ 


ŠERLOKAS HOLMSAS, 
„ATSITIKIMAS TUŠČIAME NAME“ 


K Doilas buvo palaidotas rožių sodelyje Vindleša- 
me 1930 metų liepos 11 dieną. „Laidotuvės, — rašė Daily 
News Chronicle, — nebuvo panašios į kitas: čia nebuvo aša- 
rų, didelio sielvarto, beveik nieko, kas atsiduotų mirtimi.“ Į 
Krauborou suplūdusiems reporteriams Adrianas pasakė: 
„Vindlešame nėra gedima'". 

Nuotaika prie kapo, vargu ar šventiška, bet buvo junta- 
mas jausmų santūrumas. Spiritistų bendruomenės nariai at- 
vyko apsirengę šviesiais vasariniais drabužiais. Matėsi irke- 
letas cilindrų, ir tamsių surdutų, rodančių, kad ne visi atvykę 
į laidotuves laikosi šeimos įsitikinimų. 

Gražūs gėlių vainikai nuo draugų ir gerbėjų, perrišti juos- 
tomis su užrašais, buvo sudėti aplink kapą. Nuo kiekvieno 
šeimos nario buvo atskiras prašmatnus vainikas — net ir 
nuo šeimos airių terjero Pedžio. Ant jo vainiko buvo juosta 

su užrašu, išreiškiančiu nuoširdžius jausmus: „Šeimininkui 
nuo Šuns, kuris jus dievino". 

Džina stovėjo prie savo vyro karsto apsivilkusi šviesiai 
pilko šifono suknele, radusi tokį kompromisą tarp savo įsiti- 
kinimų ir didelio sielvarto. Aiškiai pritardama, ji klausėsi, 
kaip pastorius K. Dreitonas Tomas (C. Drayton Thomas), spi- 
ritistų dvasininkas, kalbėjo apie jos vyrą kaip apie dvasinį 
vadovą: „Seras Artūras tęs savo darbą skleisdamas tas svar- 
bias žinias, padedančias nuraminti didelį sielvartą, — kal- 
bėjo pastorius Tomas. — Joms lemta pakeisti visų požiūrį į 
žmonių darbus“. Pastoriui baigus apeigas, Džina prispaudė 
prie lūpų raudoną rožę ir numetė ją ant karsto. 

Plaukte plaukė užuojautos laiškai. „Mus paliko didis 
žmogus, — rašė Viljamas Džiletas, neseniai baigęs Šerloko 
Holmso atsisveikinimo turnė. — Tačiau jis paliko mums 
jaunystėje sukurtų nuostabių ir nepakartojamų literatūri- 
nių darbų, o būdamas vyresnis pademonstravo nenuilstamą 
savo pasiaukojimą siekiant tikslo, kurį laikė gyvybiškai 
svarbiu visai Žmonijai." 

„Aš visada laikiau jį pačiu geriausiu kada nors pažino- 
tu žmogumi, — rašė Džeimsas Baris. — Nepažįstu sąžinin- 
gesnio ar garbingesnio žmogaus." 

Pareiškime spaudai Džordžas Bernardas Šo įterpė jam 
būdingo pesimizmo gaidelę. „Man labai gaila, kad jo nebė- 
ra, — pabrėžė B. Šo, — bet pagaliau jam pavyko pabėgti iš 
šio apgailėtino pasaulio.“ 

Ko gero pačią paprasčiausią užuojautą žurnalo The 
Strand puslapiuose parašė Grynhafas Smitas. „Doilis atliko 
savo darbą, — rašė žurnalo redaktorius. — Kad ir ką dirbo, 
tai yra gerai atliktas darbas.“ Išreikšdamas paskutinę pa- 
dėką Smitas dar kartą išleido „Skandalą Bohemijoje“, pirmąjį 

ir turbūt geriausią Konano Doilio apsakymą apie Šerloką 
Homsą. Tais pačiais metais G. Smitas išėjo į pensiją. 

Beveik be išimties visų spaudoje pasirodžiusių nekrolo- 
gų antraštėse kartojosi šie žodžiai: „Šerloko Holmso kūrė- 
jas“. Londono Times rašė: „Konanas Doilis, kuris paskuti- 
niais metais savo misija laikė būti mokytoju, gal nelabai to 
troško, bet iš tiesų nusipelnė pasaulio dėkingumo ir pagar- 
bos kaip pasakotojas, kuris, kaip ir bet kuris kitas šio am- 
žiaus rašytojas, savo bičiuliams teikė ir tebeteikia didelį 
malonumą“. Daily Herald rašė beveik tokiu pačiu tonu: 
„Bene geriausiai išreikšti šią netektį galėtų tokia frazė: „Seras 
Artūras Konanas Doilis mirė! Tegyvuoja Šerlokas Holm- 
sas!"“. Vienas Niujorko laikraštis pirmajame puslapyje pa- 
teikdamas naujienas išgavo netikėtą komišką efektą: „Ko- 
nanas Doilis miršta nuo Šerloko Holmso šlovės". 

Praėjus kelioms valandoms nuo pranešimo apie rašytojo 
mirtį, mediumai pradėjo skelbti apie spiritizmo pasaulyje 
užsidegusią „ryškią naują šviesą“. Netrukus fantastiniu mas- 
tu pradėjo piltis iš dvasių gauti pranešimai. „Štai, — buvo 
pasakyta vienam aiškiaregiui, — aš jau esu rojuje.“ Kitas 
gavo priekaištą bažnyčios tarnų adresu: „Ką dabar sakys 
vyskupai?“. Buvo pranešta, kad Niujorke klajojanti dvasia 
persimetė mandagiais žodžiais su padiene darbininke. Visi 
šie dalykai greitai pasiekė tokį mastą, kad Bristolio laik- 
raštis buvo priverstas pranešti: „Jokių naujienų iš Konano 
Doilio. 

Džina, susidūrusi su tokia galybe tariamų bėndravimų 
su Konanu Doiliu, paprašė liautis. Jos vyro dvasiai, pri- 
mygtinai aiškino moteris, dar neužteko laiko sukaupti tiek 
energijos, kad galėtų prasiveržti iš ano pasaulio. „Kai jis 
turės ką pasakyti pasauliui, jis pirmiausia susisieks su mu- 


548 


Epilogas: Nepamirštamas balsas 


mis, — pasakė ji spaudai. — Šie pranešimai dar negali 
būti nuo jo". 

Netrukus po Alberto salėje vykusių pamaldų už mirusį- 
jį, kurių metu Estelis Robertsas (Estelle Roberts) teigė ben- 
dravęs su Konano Doilio dvasia, Džina pradėjo reguliariai 
gauti pranešimus per savo automatinę rašymo mašiną. Ne- 
trukus ir ji pati, ir vaikai patikėjo kiekvieną dieną užmez- 
gantys ryšį su jo dvasia ir toks bendravimas truko daugelį 
metų. Pranešimuose buvo duodama patarimų ir nurodymų 
dėl beveik visų šeimos reikalų, nuo verslo dalykų iki auto- 
mobilio pirkimo. Keletą metų dvasia vis siūlydavo Džinai 
nueiti pas gydytoją. Ironiška, būdamas gyvas Konanas Doi- 
lis nesugebėjo nustatyti savo pirmosios žmonos tuberkulio- 
zės, tačiau padarė šeimai didelį įspūdį, kai diagnozavo 
Džinai pirmos stadijos vėžį jau būdamas miręs. 

Konanas Doilis taip pat reguliariai ėmė rodytis spiritis- 
tinėse nuotraukose ir pasirodė esąs nepaprastai malonus 
subjektas. Išryškinęs vieną nuotrauką pastorius Čarlzas Tvy- 
deilas (Charles Tweedale) pastebėjo „blausų ektoplazmos 
ruoželį“, grasinusį užstoti jo paties portretą. Prabilęs balsu, 
jis tiesiai kreipėsi į dvasią: „Gal apsireiškusi įžymybė ma- 
lonėtų neišryškėti man ant veido?". Tamsus ruoželis pakilo 
aukščiau ir netrukus Tvydeilo nuotraukoje išryškėjo vai- 
duokliškas Konano Doilio atvaizdas, pakibęs virš jo galvos. 

Iš daugybės pomirtinių regėjimų absurdiškiausias ne- 
abejotinai buvo tas, apie kurį pranešė Haris Praisas. Anks- 
čiau, atiduodamas pagarbą rašytojo atminimui, Praisas 
šiurkščiais žodžiais išplūdo nesąžiningus mediumus, pasi- 
naudojusius parankia Konano Doilio draugyste. „Pats bū- 
damas labai sąžiningas, — rašė Praisas, — jis net negalėjo 
įsivaizduoti, kad būtų buvę galima pasinaudoti jo paties 

perdėm nuolankiu patiklumu." Tačiau vos po trijų mėnesių 
Praisas išspausdino visą savo pokalbį su Konano Doilio 
dvasia, vykusį per mediumę Eilyną Garet (Eileen Garrett). 
„Jaučiuosi tokiu pačiu Žmogumi kaip ir žemėje, — pasakė 
Konanas Doilis savo senam priešui. — Čia aš užsiimu be- 
veik tuo pačiu kuo ir ten.“ Nors Praisas numanė, kad tai 
gali būti apgaulė, ši patirtis savanaudiškumo dėme suteršė 
jo reputaciją. 

Tuo tarpu malonės neteko daug mediumų, kuriuos rėmė 
Konanas Doilis. Niną Pekararą, kurio galias Konanas Doilis 
gynė nuo Houdinio kritikos, greitai iš mediumų gretų išgujo 
iliuzionistas Džozefas Daningeris (Joseph Dunninger). „Doi- 
lio dvasios sūnaus Nino gudrybė“, — rašė žurnalas New 
York Evening Journal; „Ninas Pekararas, padėjęs Konanui 
Doiliui įtikėti mistiniu pasauliu, prisipažįsta sukčiavęs", — 
skelbė Herald Tribune. Dar bent dešimt ateinančių metų 
panašios antraštės nuolat pasirodydavo spaudos puslapiuo- 
se, kadangi „pasitaisę mediumai“ vienas po kito bandydavo 
atskleisdami tiesą išpešti finansinės naudos. 

Paties Konano Doilio pranešimai, perduoti iš dvasių pa- 
saulio, taip pat sulaukė kritikos. „Dabar jau miręs seras Artū- 
ras buvo puikus anglų kalbos žinovas, — pabrėžė vienas 
žurnalistas. — Jei pomirtiniai jo pranešimai perduodami tiks- 
liai, tai po mirties jo elementariausios gramatikos taisyklių 
žinios turbūt gerokai suprastėjo." Kaip po mirties Reichenba- 
che susilpnėjo Šerloko Holmso galios, daugelis jautė, kad ir 
Konanas Doilis „po to jau nebuvo tas pats žmogus“. 

Jei Džiną imdavo varginti šios abejonės — ji nereaguo- 
davo. Visą likusį savo gyvenimą ji tęsė vyro darbą, net nusi- 
pirko specialų „autofurgoną“, kuriuo išvežiodavo informaci- 
nius lapelius ir kitą dvasinę literatūrą. Ji rašė: „Galėsiu 

žiūrėdama į brangų savo Mylimojo veidą, kai jis mane pasi- 
tiks prie Mirties vartų, pasakyti: „Aš stengiausi nešti tavo 


vėliavą“ — ir mes daugiau nebesiskirsime“. 
d 


Likus kelioms dienoms iki mirties, Konanas Doilis davė 
interviu žurnalistui, vardu V. R. Titertonas (W. R. Titteron). 
Kadangi jautėsi prastai, svaigo galva, Konanas Doilis pa- 
prašė Titertoną atsisėsti šalia ant sofos, kad nereikėtų įsi- 
tempti, norint išgirsti, ką jis sako. „Visais kitais atžvilgiais 
tebesu toks pats žmogus, koks buvau visuomet, — pasakė 
jis, — tačiau mano širdis reikalauja iš manęs daugiau dė- 
mesio, ir būtų geriau nevarginti mano balso.“ 

Daugiau nei pusvalandį paskutinį kartą gyvenime Kona- 
nas Doilis dėstė pagrindinius savo įsitikinimus ir kantriai 
nagrinėjo kritikų jam mestus kaltinimus. Jis baigė kalbėti 
ragindamas žurnalistą apsilankyti spiritistų bažnyčioje — 
„tai padarys jus labai laimingą“ — pasakė Konanas Doilis. 

Pakui Konanas Doilis palydėjo savo svečią iki durų ir 
stabtelėjo tarpduryje pristatyti jį Džinai, Denisui ir Adrianui. 
Čia žurnalistas, pamiršęs profesinį atsargumą, ėmė karštai 
pasakoti, kaip jis visą gyvenimą žavėjosi rašytojo mistiniais 
romanais ir apsakymais. „Aš pasakiau jiems, kad esu per- 
skaitęs visus iki vieno sero Artūro apsakymus, — rašė jis, — 
ir daugelį jų žinau atmintinai.“ Kelias akimirkas jis iš at- 
minties pasakojo mėgstamiausias apsakymų ištraukas ir kartu 
su Denisu ir Adrianu aptarė keletą mėgstamiausių persona- 

žų. „Aš buvau pagerbtas, — prisiminė jis, — o šeimininkas 
pamalonintas, nes jo apsakymus žinojau geriau už jį.“ Ti- 
tertonas padėkojęs išėjo ir grįžęs į Londoną sudėjo į aplan- 
ką tai, kas bus paskutinio Konano Doilio interviu įrodymas. 

„Nesu tikras, — rašė jis straipsnio pabaigoje, — bet atrodo, 
kad per visą pokalbį mes nė karto nepaminėjome Šerloko 
Holmso vardo." 

